
פרק ראשון

מטלות רוחב
ומטלות בין משרדיות



פעולות המדינה לעידוד שילובה של האוכלוסייה הערבית בתעסוקה

הגופים המבוקרים: משרד הכלכלה, משרד ראש הממשלה, משרד הרווחה והשירותים החברתיים, משרד שירות התעסוקה, אגף תקציבים- משרד האוצר, משרד התחבורה והבטיחות בדרכים, נציבות שירות המדינה, רשות החברות הממשלתיות, המוסד לביטוח לאומי, רשות ניירות ערך, רשות שדות התעופה, משרד הפנים ומשרד הבריאות. 

ליקוי

1.	הבדיקה העלתה קשיים ביישום התכניות הרב-שנתיות. למשל, במשך שלוש מחמש השנים שבהן יושמה תכנית התעסוקה לאוכלוסייה הערבית נוצלו רק 28% מהתקציב שהוקצה ליישום התכנית בשנים אלה. אשר לתכנית 12 היישובים - הרשות לפיתוח כלכלי לא גיבשה תכנית מעקב ובקרה, ובכך לא אפשרה לעקוב אחר יישום אחד היעדים המרכזיים של תכנית זו - גידול בהכנסה לנפש באותם יישובים, ועל כן לא ניתן להעריך את תפוקותיה ואת יעילותה של התכנית.

ליקוי

2. 	במשך השנים סבלה האוכלוסייה הערבית מתת-תקצוב בתחומים שונים, ההשקעה בה הייתה מועטה ולא רציפה, ולא התקבלה החלטה אסטרטגית לטיפול בפערים בינה ובין האוכלוסייה היהודית. בהיעדר מנגנון לקביעת תכניות המשך על פי מתווה-על שנקבע לנושא, הסתיים יישום תכניות שונות שיועדו לאוכלוסייה הערבית בתום התקופה שהוגדרה לכך, בלי שנבחן הצורך בהמשכתן או בקביעת תכניות חדשות. ההחלטות בדבר תכניות רב-שנתיות והקצאה תקציבית ייעודית לאוכלוסייה הערבית הן מהלך מבורך, אולם נוכח עומק הפערים והקשיים ביישום התכניות הרב-שנתיות ובניצול תקציבן, מתעורר חשש שבהיקף ההשקעה הנתון ובקצב ההתקדמות הנוכחי, אין ביכולתן של התכניות כדי לצמצם את הפערים במידה ניכרת. כדי לתת מענה אמיתי, מקיף ורציף לבעיית הפערים בין האוכלוסייה הערבית לאוכלוסייה היהודית בתחום התעסוקה, וכדי להתגבר על קשיי היישום של התכניות הרב-שנתיות עבור האוכלוסייה הערבית, על הממשלה להכין תכנית אסטרטגית ארוכת טווח הנוגעת לסוגיה זו. על התכנית להבטיח את המשכיות התקצוב ורציפותו לאוכלוסייה הערבית ולאפשר גמישות ניהולית-תקציבית לשם ניצול מלא ואפקטיבי של הכספים שיועדו לאוכלוסייה זו. רק תכנית שכזאת תוכל להביא להגברת השוויון ולצמצום פערים משמעותי שיביא תועלות כלכליות וחברתיות לחברה כולה, וכן לסייע לפרטים בחברה הערבית להיחלץ מהעוני.
תגובה
המשרד לשוויון חברתי- הרשות לפיתוח כלכלי של המיעוטים

1-2. 	הפיתוח הכלכלי של אוכלוסיית המיעוטים ושילובם במשק הישראלי בכלל, ועידוד שילובה של האוכלוסייה הערבית בתעסוקה בפרט, מהווים נושא מרכזי בסדר היום החברתי-כלכלי של ממשלת ישראל בשנים האחרונות. בהתאם קיבלו ממשלות ישראל החלטות משמעותיות, אשר קידמו תכניות רב-שנתיות והוקצו תקציבים רבי-היקף לקידום ושיפור התעסוקה של האוכלוסייה הערבית בישראל. החלטת ממשלה 1539 מיום 21.3.2010, וההחלטות בעקבותיה, ובפרט החלטה 4193 מיום ה 29.1.12 שעיקרה קידום תעסוקת נשים מאוכלוסיית המיעוטים. נתוני הלמ"ס הוכיחו כי ניתן לראות שפעילות זו הנובעת מהחלטות הממשלה נושאת פרי לאור הגידול המתמיד בשיעורי התעסוקה של המיעוטים בפרט נשים בשנים האחרונות. ביום 30.12.15 התקבלה החלטת הממשלה 922 שעיקרה פיתוח כלכלי של החברה הערבית בישראל. בהחלטה חסרת תקדים זו הממשלה קובעת תכנית מסודרת במכלול תחומים ביניהם תעסוקה, התכנית מהווה מפת דרכים לפעולה אסטרטגית של משרדי הממשלה לטיפול בחברה הערבית בישראל לאזרחיה וליישוביה לחומש הקרוב שיסתיים ב2020. התכנית עונה על עיקרי המלצות המבקר. אכן יתכן וישנו צורך לתת דגש נוסף לנושא התעסוקה מעבר למה שהתקבל בהחלטת הממשלה 922. זאת בעיקר עם תום תוקף התכנית הממשלתית 4193 בדצמבר הנוכחי, כעת נבחנים צעדים להמשך פעילות הכלים הממשלתיים המופעלים שם.

תגובה
שירות התעסוקה

1-2.	ניצול חלקי של תקציבים ייעודיים- שירות התעסוקה לא נכלל בהחלטות הממשלה בהן עוסק הדו"ח, לא הוקצו לו במסגרתן תקציבים ייעודיים, ולכן הניצול החלקי של התקציבים שהוקצו במסגרת החלטות אלו לא נוגע לפעילות שירות התעסוקה. יתר על כן יש לציין כי משרד הכלכלה הקצה לשימוש שירות התעסוקה בשנת 2015 תקציב ייעודי לשוברי הכשרה מקצועית למגזר הערבי בסך של 4.2 מלש"ח, לא ממסגרת החלטות הממשלה האמורות, תקציב ייעודי אשר נוצל על ידי שירות התעסוקה במלואו.

ליקוי

3. 	החלטות הממשלה שבהן עוסק דוח זה לא הקצו תקציבים ייעודיים לאוכלוסייה שעליה מופקד שירות התעסוקה, אף שזו מונה יותר ממחצית הבלתי מועסקים הערבים. השירות שנותן שירות התעסוקה בלשכות שביישובים ערביים נופל מהשירות הניתן ביישובים יהודיים ומעורבים, עומסי העבודה בלשכות אלה גדולים יותר, חסרה בהן הנגשה שפתית מתאימה, והקצאת הכלים תומכי ההשמה אינה תואמת את שיעורה של האוכלוסייה הערבית בקרב דורשי העבודה. כמו כן, שיעור ההשמה בעבודה של ערבים שהשתתפו בקורסים של האגף להכשרה מקצועית ופיתוח כוח אדם במשרד הכלכלה (להלן - האגף להכשרה מקצועית) הוא כמחצית משיעור ההשמה בקרב יהודים שהשתתפו בהם; לגבי הכשרות המבוצעות באמצעות שוברים, ספק אם הקצאת כלי זה אכן אפקטיבית עבור האוכלוסייה הערבית. על שירות התעסוקה לייחד תשומת לב לטיפול באוכלוסייה הערבית, שעמה נמנים מחצית מתובעי קצבת הבטחת הכנסה, ובין היתר להקל את עומסי העבודה בלשכות ביישובים הערביים, להנגיש את השירות לדוברי ערבית ולהציע כלים התומכים בתעסוקה שיתאמו את שיעורה של אוכלוסייה זו בקרב דורשי העבודה. לא סביר שיותר ממחצית מקרב הבלתי מועסקים הערבים לא זכו לתקצוב ייעודי לשם הגברת שילובם בתעסוקה, בין באמצעות שירות התעסוקה או בדרך אחרת.

תגובה
שירות התעסוקה

3. 	לנושא השוואה ליתר לשכות השירות- לשכות ההשמה המטפלות במגזר הערבי נמצאות על פי רוב בפריפריה הרחוקה, ונדרשות לפעול באזורים בהם אין כמעט משרות זמינות ולטפל באוכלוסייה מרובת חסמים (חסמים שונים לתעסוקה המפורטים בהרחבה בדוח – השכלה, העדר תחבורה ציבורית, מחסור במסגרות לטיפול בילדים וכד'...) לאור כל זאת סביר כי ללשכות אלו יהיה קשה יותר לבצע השמות בהשוואה ללשכות השירות הפועלות במרכז ובתנאי תעסוקה קלים יותר. לנושא המדד לחישוב שיעור ההשמה בהשוואה ליתר לשכות השירות- דו"ח הביקורת משווה את שיעור ההשמה בין לשכות השירות המטפלות במגזר הערבי ליתר הלשכות באמצעות שימוש במדד שיעור השמה הבוחן את מספר ההשמות (בחודש) ביחס למספר דורשי העבודה שהגיעו ללשכה (בחודש). השירות בדעה כי מדד זה אינו נכון, וכי במקומו יש להשתמש במדד של כמות השמות למתאם השמה בשירות. זאת מאחר וכמות ההשמות הינה תוצאה של עבודת מתאמי ההשמה בשירות (ולא של עומס המתייצבים בלשכה). יש לציין כי זהו מדד תפעולי שעל בסיסו נמדדים מתאמי ההשמה בשירות מדי חודש, וכן כי דוח הביקורת מכיר במדד זה ואף משתמש בו (מדד השמות לעובד) בהשוואה שהוא עושה בין לשכות השירות למרכזי ריאן (הערה 68 בסעיף 100). השוואה בין לשכות השירות השונות באמצעות מדד השמות לעובד מראה דווקא כי שיעור ההשמה בלשכות השירות המטפלות במגזר הערבי אינו נופל מממוצע יתר לשכות שירות התעסוקה. 
לנושא שיפור ההתאמה בשנת 2015: בשנת 2015 כמעט כל תקציב התמיכה בהשמה שעומד לרשות השירות הוקצה לתוכנית "מעגלי תעסוקה" לטיפול בתובעי קצבת הבטחת הכנסה. מחקר המעקב המבוצע לתוכנית מראה כי קרוב ל 40% מהמשתתפים בתוכנית הם מהאוכלוסייה הערבית, וכן כי תוצאות התוכנית במגזר הערבי אינה נופלת מתוצאותיה ביתר האוכלוסייה, והן אף גבוהות יותר.
 לנושא תוצר לוואי של בעיית העומס ומאפייני האוכלוסייה: הפעלת כלים תומכי השמה מחייבת את צוות הלשכה להשקיע זמן רב בקבוצה מצומצמת של מקבלי שירות. לאור העומסים הקיימים בלשכות המטפלות באוכלוסייה הערבית ישנו קושי להגדיל את הקצאת כלי התמיכה בהשמה בלשכות אלו. בנוסף, הקושי להשיג שיעורי השמה גבוהים בכלי התמיכה בהשמה המופעלים בלשכות המטפלות באוכלוסייה הערבית (ביחס ליתר הלשכות) אינו בהכרח נובע מאי התאמת הכלים, אלא דווקא מריבוי החסמים להשמה המאפיינים את האוכלוסייה המגיעה ללשכות אלו. 

ליקוי

4. 	מרכזי ההכוון התעסוקתי שהקים משרד הכלכלה ביישובים ערביים (להלן - ריאנים או מרכז ריאן) אינם משרתים את כלל האוכלוסייה הנזקקת להם, ואופן התקצוב שלהם גורם להיווצרות פערים בשירות ולחוסר יעילות; שיתוף הפעולה של מנגנון מרכזי ריאן עם שירות התעסוקה מצומצם ביותר, והמחקר המלווה לגבי פעילותם של הריאנים עודנו בחיתוליו. ביישובים הערביים יש שיעור גדול מאוד של משפחות המוכרות לשירותי הרווחה כמתמודדות עם עוני וקשיי תעסוקה. ואולם למרות זאת יתקשה אדם מהחברה הערבית, שלו חסמים מורכבים המקשים את השתלבותו בעבודה, לקבל פתרון תעסוקתי מותאם לצרכיו: המחלקות לשירותים חברתיים ברשויות המקומיות הערביות כמעט אינן פועלות בתחום זה, שירות התעסוקה מתקשה לתת פתרון מספק לבעיה ביישובים אלה, מרכזי ריאן לא התאימו את שירותם לצורכי אוכלוסיית הרווחה ביישובים האמורים, ושיתוף הפעולה שלהם עם משרד הרווחה חלקי בלבד. על משרד הכלכלה להעמיק את שיתוף הפעולה של מרכזי ההכוון התעסוקתי (ריאן) עם גורמי תעסוקה אחרים ולשפר את יעילות פריסתם של הריאנים ואת מתן השירותים בהם. על האגף להכשרה מקצועית במשרד הכלכלה לבחון את הסיבות לפערים בשיעורי ההשמה בין האוכלוסייה הערבית המשתתפת בהכשרות מקצועיות מטעמו ובהכשרות מקצועיות באמצעות שוברים ובין האוכלוסייה היהודית המשתתפת בהכשרות כאלה.

תגובה
משרד הכלכלה

4. 	הפריסה הגיאוגרפית של תשתיות התעסוקה נגזרה מהחלטות הממשלה השונות התקציב שהוקצה בהן לנושא. כחלק מהיערכות המשרד לקראת השלב הבא (2017-2020), מבוצע ניתוח של התכנות העמידה ביעדי הממשלה לשנת 2020. הניתוח יוצג לגורמים הרלוונטיים בממשלה וככל שיוחלט על הרחבת התכנית, המשרד יפעל לקידום הנושא. 
בשנים 2010- 2012 תקצוב מרכזי ריאן את האוכלוסיות השונות נקבע בהחלטות הממשלה נפרדות – בדואים צפון (13.3), דרוזים (16), חלק מהחברה ערבית (50+25) ובדואים דרום (101). השוני בתקציבים הוא שגזר את השוני בתמהיל והיקף השירותים שניתנו במרכזים. 
המשרד, שעל פניו היה אמור להפעיל 4 תכניות נפרדות ושונות לכל אוכלוסייה, קבע בהחלטה מקצועית להפעיל את התכניות תחת גג מקצועי אחד במטרה לייצר, ככל הניתן, סטנדרטיזציה בניצול משאבים, בהכשרות הצוות, בהכשרות למשתתפים, בהדרכה, בטיפול במעסיקים ועוד, בכפוף להבדלי התקציב הנגזרים מהחלטות הממשלה. במקביל, המשרד נמצא בשלב ההערכות להמשך פעילות המרכזים בפריסה ארצית בשנים הבאות (2017-2020). במסגרת זו פועל המשרד לחיזוק מסגרת ההפעלה המרכזית לכל מרכזי ריאן, מתוך כוונה ליצור סטנדרט שירותים אחיד בכלל המכרזים, ככל הניתן. העבודה נעשית בשיתוף כל משרדי הממשלה הרלוונטיים על מנת ליצור מסגרת הפעלה אחידה - גנרית ככל הניתן, מחד, תוך מתן מענה לצרכים הייחודיים של האוכלוסיות השונות המשורתות, מאידך. 
לנושא ממשקי עבודה עם שירות התעסוקה- משרד הכלכלה והתעשייה יבחן הסדרת ממשקי העבודה עם שירות התעסוקה ועיגונם בנהלי עבודה, ככל שיידרש. ממשקי העבודה עם משרד הרווחה- משרד הכלכלה והתעשייה יפעל לטובת הסדרת הקשר בין מרכזי ריאן ובין המחלקות לשירותים חברתיים לטובת מתן טיפול תעסוקתי למטופלי הרווחה. יודגש כי כבר כיום מצויים שני המשרדים בתהליכים משותפים מתקדמים הנוגעים לאוכלוסיות רווחה מוגדרות, זאת תוך איגום משאבים בכדי לאפשר לאוכלוסיות אלו קבלת סיוע נרחב ומלא. כגון:
	נשים ערביות מטופלות רווחה המשתתפות בתכנית 'אשת חיל' ביישובים בהם פועלים מרכזי ריאן – קיים שיתוף פעולה בתחומי ההכשרה המקצועית והמעטפת הטיפולית וכן בשירותי ההשמה. צעירים בסיכון ויוצאי רשות חסות הנוער מהחברה הערבית בצפון. אנשים עם מוגבלות במסגרת תכנית רמפה ברהט, ירכא וסכנין. לאורם של שיתופי פעולה אלו, בוצעה התאמת חלק מהכלים הניתנים במרכזי ריאן באופן שיענה על הצרכים המיוחדים של אוכלוסיות הרווחה הרלוונטיות ויישום השינוי כבר מוטמע במרכזים. כאמור, המשרדים מתעתדים להרחיב את ההסדרה של המנגנונים המשותפים ועיגונם בנהלי עבודה, ככל שיידרש. 
לנושא עיכובים בביצוע מחקר מלווה- למרות העיכוב בתחילת המחקר המלווה, עם חתימת ההסכם הסכם ההתקשרות לביצוע המחקר המלווה בין מינהל מחקר וכלכלה לבין מכון ברוקדייל (דצמבר 2014) נקבעה תכנית עבודה ולוחות זמנים ע"פ אבני דרך. במסגרת תכנית העבודה הוגשה ואושרה באפריל 2015 הצעת מחקר מלאה ומעודכנת. מאז חתימת ההסכם אין פיגור ביישום לוחות הזמנים. בחודש פברואר 2016 הוגש דו"ח הביניים להערכת התוכנית וממצאיו והמלצותיו כבר נכללות בתהליך ההיוועצות, חלק מתהליך גיבוש המכרז שיעגן את ההסכם הרב שנתי הבא (2017-2020). 
לנושא הסיבות בפערים בהשמה- האגף להכשרה מקצועית מבצע מחקר בקרב בוגריו. בעקבות הביקורת, במהלך 2016 ימוקד מחקר הבוגרים לבוגרי קורסים מתוקצבים, במטרה לעמוד על הסיבות להשמה הנמוכה יותר של בוגרים מקרב האוכלוסייה הערבית. 
לנושא תוכנית השוברים- בשנת 2016 מתכנן האגף להכשרה מקצועית לבצע מחקר בקרב בוגרי הכשרות מקצועיות באמצעות תכנית השוברים. מחקר צפוי לתת, בין היתר, מידע בדבר השתלבותם של מקבלי השוברים מקרב האוכלוסייה הערבית בשוק העבודה. 
בהתאם לממצאי המחקר יבחנו התאמות נוספות עבור מקבלי שובר מהמגזר הערבי.

ליקוי

5. 	הבדיקה העלתה כי אף שחל שיפור משמעותי בשיעור העסקתה של האוכלוסייה הערבית בשירות המדינה, הרי שעדיין שיעור העובדים הערבים בה קטן לעומת שיעורם של הערבים באוכלוסייה, ועל כן לא ניתן לקבוע כי בכך יש מענה לדרישת סעיף 15א לחוק שירות המדינה (מינויים), התשי"ט-1959 (להלן - חוק המינויים) לייצוג הולם של אוכלוסייה זו. עוד הועלה כי יש שונות רבה בין משרדי הממשלה בכל הנוגע לשיעור העובדים הערבים בהם, ובחלקם שיעור ההעסקה של ערבים קטן מאוד ואף אפסי. נוסף על כך, יעדים שנקבעו בהחלטות ממשלה לקידום השוויון ושילוב האוכלוסייה הערבית בשירות המדינה לא הושגו.

תגובה
משרד הבריאות

5. 	על פי נתוני המשרד, ממוצע אחוז ייצוג לבני האוכלוסייה הערבית במערכת הבריאות עומד על 12.4 לעומת 10% יעד נש"מ לשנת 2015 והמיניסטריון על 13% ייצוג. 

תגובה
שירות התעסוקה

5. 	ניתן לראות כי בשירות התעסוקה השיעור הגבוה ביותר של עובדים מהמגזר הערבי מתוך כל התאגידים שנבדקו (9.5%) וכי שיעור המנהלים גבוה אף יותר (13.6%), וחריג בגובהו בהשוואה ליתר הגופים בהם שיעור המנהלים הוא נמוך ואף אפסי, יתר על כן יש לציין כי בדירקטוריון של שירות התעסוקה בתקופת דוח הביקורת, מתוך 8 חברים 2 היו נשים מהמגזר הערבי. לנושא עומסי עבודה ומחסור בפקידים דוברי ערבית- בשל החלטות ממשלה על הפחתות רוחביות בתקני כוח אדם במשרדי הממשלה, שירות התעסוקה נמצא כיום בגרעון תקנים ולכן אינו יכול לגייס עובדים חדשים בכלל, לרבות עובדים נוספים שיתגברו את הלשכות הנותנות טיפול לאוכלוסייה הערבית. כמו כן, שירות התעסוקה כפוף לתקשי"ר, ובהתאם לכך מוגבל מאוד ביכולתו לכפות מעבר של עובדים מלשכות שהן פחות עמוסות, או ביכולתו לכפות החלפה של עובדים שאינם דוברי ערבית. 

ליקוי

6. 	ייצוגה של האוכלוסייה הערבית בכל אחת מעשר החברות הממשלתיות העיקריות, הן בקרב העובדים והן בתפקידים ניהוליים, הוא קטן עד מאוד ובחלקן אף אפסי. למשל, שיעור העובדים הערבים בחברת נמלי ישראל - פיתוח ונכסים הוא 0.7%, בחברת נמל אשדוד - 0.2%, ובחברת נתיבי הגז הטבעי לישראל - 0%. לגבי התאגידים הציבוריים שנבדקו, שיעור הייצוג של העובדים הערבים בהם נמוך מאוד. למשל, שיעור העובדים הערבים ברשות ניירות ערך הוא 1.5%, ברשות שדות התעופה - 1.1% ובבנק ישראל - 1%, ובכל הנוגע לתפקידים ניהוליים הרי שבחלק מהתאגידים אין ולו מנהל ערבי אחד. על כל גוף במגזר הציבורי לפעול למימוש עקרון הייצוג ההולם לגבי האוכלוסייה הערבית, לא רק בשירות המדינה שלגביו קיימת חובה חוקית לכך, אלא גם בחברות הממשלתיות ובתאגידים הציבוריים, שבהם הייצוג של הערבים נמוך. ראוי כי ההנהלות, הדירקטוריונים והמועצות בגופים אלו יאמצו מדיניות וכלים אשר יעודדו את העסקתם של עובדים ערבים בכל הדרגות, תוך קביעת יעדים מוגדרים ומדידים. אין להשלים עם ייצוג אפסי של נתח ניכר מאוכלוסיית המדינה בחברות ממשלתיות ובתאגידים ציבוריים גדולים.

תגובה
רשות החברות הממשלתיות

6. 	רשות החברות הממשלתיות רואה חשיבות רבה בשילוב אוכלוסיות שונות, לרבות בני המגזר הערבי, בחברות הממשלתיות ופועלת רבות על מנת להביא לייצוג הולם של אוכלוסיות כאמור בקרב החברות. במהלך חודש אוגוסט 2015 פנתה הרשות להנהלות של עשר החברות הממשלתיות הגדולות בבקשה להעלות נושא זה לסדר יומו של דירקטוריון החברה ולדווח לרשות על תוצאות הדיון ועל תכנית פעולה להשגת יעד ארוך טווח, אשר יביא את החברות למצב בו בשנת 2020, כ- 10% מעובדי החברה יהיו בני המגזר הערבי. כל זאת בהתייחס להשכלה, מגדר, רמת התפקיד לרבות בכירים ובדגש על נשים ותוך התייחסות ללוחות זמנים שבכוונת החברה לנקוט על מנת לעמוד ביעדים. במספר חברות, כמו חברת עמידר וחברת נתיבי ישראל, כבר התקבלו החלטות בדירקטוריון החברה ואושרו תוכניות פעולה להשגת היעד שהציבה הרשות. 
הרשות תמשיך לעקוב ולוודא כי הדירקטוריונים של החברות הממשלתיות העיקריות מקדמות ופועלות לשילוב בני המגזר הערבי בחברות עוד בשנת 2016. בנוסף, הרשות תעקוב אחר פעילותן של החברות בעניין זה ותפעל, באופן שוטף ואקטיבי, לשיפור המצב הקיים.

תגובה
הרשות לניירות ערך

6. 	בשנים האחרונות חרטה רשות ניירות ערך על דגלה את נושא הייצוג ההולם של בני מיעוטים בקרב עובדי הרשות והדבר היה לחלק מתוכניות העבודה של הרשות. במהלך שנים אלו, גייסה הרשות 5 עובדים בני האוכלוסייה הערבית, באמצעות פרסום 3 מכרזי כוח אדם ייעודיים "למועמד בן האוכלוסייה הערבית, לרבות הדרוזית והצ'רקסית", ו-3 מכרזים בהם ניתנה עדיפות" למועמדים/ות יוצאי/ות אתיופיה, או בני/ות האוכלוסייה הערבית (לרבות הדרוזית והצ'רקסית)". 
בנוסף, הרשות מציינת כי מתקבל מספר מועט ביותר של פניות מקרב מועמדים בני האוכלוסייה הערבית במכרזי הרשות וזאת למרות מאמצי הרשות לעידוד הגשת מועמדות מקרב אוכלוסייה זו, בדוגמת שיתוף פעולה ופרסום משרות עם עמותת "קו משווה". 
בכוונת הרשות, להמשיך ולטפח מדיניות של שילובם של בני מיעוטים בתוכה והדבר הוטמע בתוכניות העבודה השנתיות. כך לדוגמא, הרשות בשיתוף עמותת קו משווה, עומדת לקיים ב-1 במרץ 2016, יום פתוח לסטודנטים למשפטים בני האוכלוסייה הערבית, בו תוצג פעילות הרשות וזאת בכדי לחשוף בפניהם את הפיקוח והאסדרה של הרשות ולעודדם להשתלב בתחום זה.

תגובה
רשות שדות התעופה

6. 	כיום מועסקים ברשת כ- 4000 עובדים במעמד קבוע וארעי. 43 מהם משתייכים לאוכלוסיית בני המיעוטים. בשנים 2011 - 2013 לא היו פניות של בני מיעוטים למודעות דרושים שפורסמו על ידי רש"ת. החל משנת 2014 ישנה מגמת עליה בפניה של מועמדים לפרסומי הדרושים והמכרזים של רש"ת. מודעות הדרושים והמכרזים של רש"ת מתפרסמים כיום גם בשפה הערבית באתר רש"ת ובעיתונים. בניסיון להגדיל את מספר הפונים ממגזר בני המיעוטים, רש"ת מבצעת אחת לתקופה ניסיונות גיוס ממוקדים בקרב האזרחים המוסלמים. 
בשנת 2014 התקבלו לעבודה ברש"ת 3 עובדים מוסלמים לתפקיד של סבלים ונטלים בחטיבת תפעול של נמל התעופה בן גוריון. 
בשנת 2015 התקבלו לעבודה ברש"ת 11 עובדים בני מיעוטים; 5 דרוזים לתפקידי ביטחון, 3 מוסלמים ושני דרוזים לתפקיד נטלים ודרוזי לתפקיד דייל מודיעין. מתחילת שנת 2016 נקלטה עובדת מוסלמית לחטיבת הביטחון כבודקת ומשלא הצליחה בבחינות, נוידה למחלקת מודיעין כדיילת. 
בנוסף, על שילובם של בני המיעוטים במצבת כוח האדם של רש"ת, מועסקים ברש"ת כ- 60 עובדים בני מיעוטים במסופי הגבול היבשתיים באמצעות חברות קבלניות.

ליקוי

7. 	במחקרים צוין כי היעדרה של תחבורה ציבורית או נגישות נמוכה שלה ביישובים הערביים הם בין הגורמים התורמים לשיעורי התעסוקה הנמוכים של האוכלוסייה הערבית, לעתים עד כדי ניתוקה משוק התעסוקה. היישובים הערביים בישראל סבלו במשך שנים מהיעדר כמעט מוחלט של תחבורה ציבורית מוסדרת, ואף במועד סיום הביקורת נגישות התחבורה הציבורית ביישובים הערביים אינה ברמה מספקת, הן מבחינת פריסת הקווים והן מבחינת גובה הסבסוד של תעריפי הנסיעות באוטובוסים. על משרד התחבורה להרחיב פועלו ולתת מענה לחוסרי תחבורה ציבורית הקיימים ביישובים ערביים, ועל משרד הכלכלה להגביר את קצב היישום של המלצות הוועדות והחלטות הממשלה השונות הנוגעות להגברת השימוש של האוכלוסייה הערבית במסגרות לילדים בני שלוש ומטה, כדי לאפשר גם לאוכלוסייה זו ליהנות מהתקציבים הגדולים המוקצים להקמת מעונות יום.

תגובה
משרד התחבורה והבטיחות בדרכים

7. 	תוספות השירות בתחבורה הציבורית מתוקצבות בשני אפיקים: הסכמי הפעלה בין חברות הזוכות בהפעלת שירות תח"צ באשכולות גיאוגרפיים ותוספות שירות שוטפות במימון שנתי של משרד האוצר. בשנים האחרונות התווספו נסיעות במסגרת מספר הסכמי שירות באשכולות בהם אוכלוסייה ערבית: הנגב, חדרה נתניה, העמקים והגליל. כמו כן, ב-2013 נערכו שיפורי שירות בלמעלה מ-40 ישובים בעלות של כ-20 מלש"ח (שנתיים) שהתווספו לבסיס תשלומי הסובסידיה. יחד עם זאת, במהלך 2014-2015 לא התקבל תקצוב להפעלת תוספות שירות בישובים ערבים ועל כן מעבר לתוספות המצוינות לעיל בהסכמי ההפעלה, ולתוספות המעוגנות בהחלטת ממשלה 3708 של פיתוח כלכלי בישובים הבדואים להן יועד תקציב תוספתי, כמעט ולא התווספו נסיעות. 
באוקטובר 2014 עברה החלטת ממשלה 2365 במסגרתה נקבע בין היתר כי 40% מתוספות השירות השנתיות בתחבורה ציבורית יושקעו בתחבורה ציבורית לישובים ערבים עד לצמצום פערי השירות בין האוכלוסייה הכללית והאוכלוסייה הערבית. בתקציב 2015 ניתן לכך ביטוי לראשונה, ובמסגרתו הושקעו 100 מיליון שקלים (שנתיים) בתוספות שירות לישובים ערבים. בשל המועד המאוחר של אישור תקציב המדינה השנה, ביצוע התקציב צפוי במהלך שנת 2016. מדובר בתקציב ראשון מתוך תכנית חומש אשר מהווה חלק מהחלטת ממשלה 922 שעברה ביום 30.12.2015 ומטרתה סגירת פערי השירות בתחבורה הציבורית בין יישובי האוכלוסייה הערבית לאוכלוסייה הכללית. תוספות שיכנסו לפועל בשנת 2016 צפויות להביא ערך מוסף משמעותי בתחום התעסוקה וכך צפוי להמשיך ולהיות גם בשנים לבוא. 
התעסוקה מהווה עבור המשרד מוקד חשוב למתן מענה בתחבורה הציבורית והמשרד נמצא בקשר עם שירות התעסוקה, מרכזי ריאן, ונציגי רשויות מקומיות על מנת לנסות ולתת מענים מדויקים לצרכי הניידות והנגישות לצרכי תעסוקה. יתרה מכך, בשנים 2016-2017 צפויים לצאת לפועל גם קווים ממוקדי תעסוקה בהשקעה של 50 מיליון ש"ח. 
חברות התחבורה הציבורית קיבלו הוראות הפעלה לביצוע של 20 קווים חדשים ותגבור 40 קווים קיימים ממוקדי תעסוקה על סמך התקציב שהועבר אל משרד התחבורה ממשרד הכלכלה וממשרד רה"מ. קווים אלו צפויים להתחיל לפעול כבר באפריל 2016. ביניהם יכללו גם תגבורי שירות לקווים קיימים ברהט: קו 455 לבאר שבע, כניסה לאזור התעשייה עמק שרה בכמה נסיעות של קו 450 מבאר שבע לרהט, תגבורי כניסת קו 453 הנוסע בין רהט למכללת ספיר לאזור התעשייה בשדרות, תוספת כניסה בקו 40 בין לקיה לרהט לאזור תעשייה עידן הנגב ופתיחת קו חדש בין רהט לאשקלון. יצוין כי מעבר לקווים בתקציב ייעודי זה, ישנם קווים רבים נוספים בתקציב 2015, להם יש תרומה משמעותית לתעסוקה.

תגובה
משרד הכלכלה

7. 	התקציב הנדרש להפעלת מערך ההיסעים המוסכם הועבר למשרד התחבורה במסגרת תקציב 2016. משרד התחבורה העביר לידיעת משרד הכלכלה את התכנון המפורט ולהבנתנו הפרויקט נמצא בשלבי ביצוע מתקדמים ומערך ההיסעים עתיד להתחיל לפעול במרץ 2016. משרד הכלכלה ימשיך לעקוב אחר ההוצאה לפועל של המערך המוסכם, אולם האחריות לביצוע הינה של משרד התחבורה.

ליקוי

8. 	רק 12.6% מהמעונות שהוכרו בישראל משנת 2010 שוכנים ביישובים ערביים, ורק שניים (7.7%) מהמעונות שהוקמו במימון ממשלתי בשנים 2014-2010 שוכנים ביישובים אלה. במועד סיום הביקורת היצע מעונות היום לילדים בני שלוש ומטה ביישובים ערביים מועט ביותר לעומת ההיצע ביישובים יהודיים, ורק ל-10% מהילדים הערבים בגילים הרלוונטיים יש כיום מקום במעונות יום ובמשפחתונים מוכרים (לעומת 23% מהילדים היהודים). יעדים שהציבה ועדת טרכטנברג בנושא לא הושגו. לפי חישובים שעשה משרד מבקר המדינה, בקצב הנוכחי עדיין צפוי להיות פער גדול בין מספר הילדים הערבים שישולבו במעונות יום ובמשפחתונים עד שנת 2020 ובין מספר הילדים היהודים שישולבו בהם.



ליקוי

9. 	האגף למעונות יום ומשפחתונים במשרד הכלכלה (להלן - האגף למעונות יום) לא התאים די הצורך את המנגנונים שקבע לתקצוב הבנייה של מעונות יום לצרכים ולחסמים הייחודיים של היישובים הערביים, ועל כן יעילותם ביישובים אלה הייתה מוגבלת ביותר. הדבר גורם לכך שדווקא המקומות הזקוקים ביותר למסגרות לילדים בגיל הרך נהנים מהן במידה המועטה ביותר, והדבר פוגע בהגשמת המדיניות הממשלתית לשילובן של נשים ערביות בתעסוקה ולצמצום פערים.

תגובה
משרד הכלכלה

8-9.	האגף יפעל בשיתוף עם דוברות המשרד ועם המטה לעידוד תעסוקת מיעוטים על מנת להגביר המודעות בקרב אוכלוסיית היעד לכלי הסיוע של האגף. האגף יפעל להפצת פרסום תקופתי שיכיל את פירוט כלי הסיוע של האגף לאימהות עובדות, לרבות פרסום לאימהות העובדות במשרה חלקית (כולל האפשרות לזכות במלוא הסבסוד למרות חלקיות המשרה) בקרב גופים רלוונטיים, רשויות מקומיות וכיוצ"ב. בשנת 2015 תוקצבו לבינוי מעונות במגזר המיעוטים 8 מעונות, בהיקף של 20% מכלל התקציב אשר יועד לבינוי מעונות יום בשנה זו. נתונים אלה מצביעים על עמידה בהוראות הנוהל ובחלוקת אחוזי התקצוב לפי מגזרים. תקציב 2016 חולק תחילה לבקשות שלמות ותקינות שאושרו במשרד- במסגרת זו תוקצבו לבינוי 5 מעונות במגזר המיעוטים. בימים אלו נבחנת האפשרות לביצוע שינויים בנוהל התקצוב, בשים לב להערות מבקר המדינה המשרד מקווה לשיתוף פעולה עם הרשויות המקומיות בכדי לעודד היענות גבוהה יותר בהגשה ובאישור הבקשות ופועלים להסרת חסמים המתגלים בתהליך. 
בנוסף, בימים אלה פועל המשרד לפרסום מכרז למנהלת בינוי מעונות יום. המרכז כולל השמת רפרנט ייעודי לקידום נושא בינוי מעונות יום ברשויות הערביות. הרפרנט יפעל, בין היתר, לפרסום אקטיבי וממוקד בקרב הרשויות הערביות אודות הנהלים (תוגדר רשימת תפוצה רלוונטית על מנת להבטיח העברת מידע עדכני), וכן יסייע במיצוי התקציבים בקרב רשויות ערביות שקיבלו/יקבלו תקציבים במסגרת אחד מהמסלולים.





ליקוי

10. 	על משרד הרווחה, משרד הכלכלה ושירות התעסוקה לשתף פעולה, כדי לוודא שאוכלוסיית רווחה ערבית שאינה משולבת בתעסוקה תקבל פתרונות תעסוקתיים המותאמים לצרכיה.

תגובה
משרד הרווחה והשירותים החברתיים

10. 	התקיימו מפגשי תיאום בין משרד הרווחה למשרד הכלכלה, וסוכם על יצירת נוהל משותף וממשקי עבודה בין משרד הרווחה ומשרד הכלכלה בשילוב אוכלוסיית הרווחה במרכזי ריאן בערים וישובים ערביים. תיאום הממשקים של שירותים בנושא תעסוקה לאוכלוסייה ערבית בערים המעורבות: קבלת האוכלוסייה הערבית המשתייכת לרווחה במרכזי התעסוקה של משרד הרווחה. שיתופי פעולה עתידיים בהקמת מרכזי תעסוקה משותפים בערים מעורבות (דוגמת לוד). תיאום נהלי עבודה במרכזי עוצמה של משרד הרווחה בישובים ערביים.




חינוך לחיים משותפים ולמניעת גזענות

הגופים המבוקרים: משרד החינוך.

ליקוי

1. אף שמשרד החינוך אימץ בסוף שנות התשעים של המאה הקודמת את הדוח "להיות אזרחים: חינוך לאזרחות לכלל תלמידי ישראל" שהוציאה תחת ידה ועדה בראשותו של פרופ' קרמניצר, שהתווה תפיסה מנחה לחיזוק החינוך לדמוקרטיה וליצירת מכנים משותפים ערכיים והתנהגותיים לכל האזרחים במדינה, הוא לא יישם את המרכיבים המרכזיים בדוח שנועדו לחולל שינוי בגישה לחינוך הדמוקרטי, האזרחי והערכי ולהעלאתו לראש סדר העדיפויות של מערכת החינוך.

תגובה
משרד החינוך

1.	ועדה תוך משרדית שגיבש המטה לחינוך אזרחי במזכירות הפדגוגית עוסקת מתחילת שנת 2015 בגיבוש מסמך המלצות לחינוך לדמוקרטיה ואורח חיים דמוקרטי על פני הרצף הגילאי (המינהל הפדגוגי/אגפי הגיל, מינהל חברה ונוער, מינהל החינוך הממלכתי –דתי,המפקחים –מרכזים של המיגזרים הלא-יהודיים, מטמיעי תכנית "מפתח הלב", הפיקוח על הוראת המולדת והפיקוח על האזרחות). 
המסמך נמצא בתהליך של הערות אחרונות מצד השותפים ולאחר קבלתן יועבר בהקדם לעיונם והערותיהם של יועצים אקדמיים.
בין היתר, מדגיש מסמך זה הבניית תשתית להכשרת מורים ומנהלים בנושא. זאת ועוד, לקראת תשע"ז מתוכנן פיילוט בהכשרות מורים בנושא. 
זאת בצד בניית מדד שיאפשר לבתי הספר ללמוד על מיקומם ועמדותיהם ביחס לחינוך לדמוקרטיה ואורח חיים דמוקרטי ולהבנות תהליך מסודר לקידום הנושא כחלק מתוכנית העבודה של המשרד שנקבע לפני הליך הביקורת:
דגש מושם על החינוך לדמוקרטיה במסגרת התוכנית האסטרטגית של המשרד לשנים תשע"ז- תשע"ט (במארס-אפריל 2016). 
המטה לחינוך אזרחי פיתח בשנה"ל תשע"ו 2 יחידות השכלה כללית המיועדות לכיתות י'- האחת העוסקת בשילוב אקטואליה בכיתה כאשר השיח הינו שיח סביב ערכים אזרחיים ודמוקרטיים ויחידה שתפותח בקיץ 2016 בנושא החוויה הדמוקרטית (בשיתוף עם מטח). יחידות אלו מצטרפות ל-2 יחידות קיימות : ציוני דרך אזרחיים והתמודדות עם גזענות.
מזה שנים החינוך לדמוקרטיה ולמעורבות אזרחית הינם נדבכים מרכזיים בהוראת התחומים: "מולדת חברה ואזרחות" בכתות ב-ד, ובאזרחות בכתה ט ובכתות י-י''ב כולל הבחנות בבחינת בגרות בחטיבה העליונה. 
המשרד מקדם את שילוב החינוך לערכים בכל תחומי הדעת ומקיים מאות שעות של פיתוח מקצועי בנושא (ערכי הדמוקרטיה, כבוד האדם, פלורליזם, סובלנות, מניעת גזענות).כמו: בתשע"ו מוקדש מפגש אחד למלחמה בגזענות בהשתלמות של המורים לספרות בתיכוניים.

ליקוי

2. 	המשרד לא גיבש כלי לבחינה שיטתית ועקבית, על פי מדדים אחידים, שלפיו ניתן היה לדעת על היקף תופעת הגזענות במערכת החינוך ולעקוב אחר הפעילויות הנעשות בבתי הספר לקידום הנושא חיים משותפים ולמיגור הגזענות מתוך מערכת החינוך.

תגובה
משרד החינוך

2.	בקיץ האחרון (2015) נבנה מדד גזענות, על ידי לשכת המדען הראשי במשרד החינוך בשיתוף עם פרופ' ערן הלפרין מהמכללה למינהל בהרצלייה. ייחודו של המדד הינו באבחון תוך בית ספרי לגבי אוכלוסיות מגוונות כלפיהן מובעת/עשויה להיות מובעת גזענות בכיתה/בית הספר. 
האבחון יאפשר בניית תכנית התערבות ספציפית לביה"ס. פיילוט מתוכנן לתשע"ז.
המטה לחינוך אזרחי במזכירות הפדגוגית בנה למחוזות בינואר 2016 כלי מיפוי לניטור הביצועים בהטמעת חיים משותפים ומניעת גזענות, אשר נוסה לראשונה במחוז חיפה ביום 15.2.16 ובעקבותיו התווספו מדדים נוספים והכלי המתוקן הועבר לכל המחוזות למיפוי וניטור המידע.
המשרד שוקד על פיתוח כלי לאיסוף מידע על מקרים של אפליה וגזענות עם משרדי ממשלה נוספים-הכלי יופעל תחילה כלפי בני הקהילה האתיופית.
בתשע"ו במבחני מיצ"ב (מבחני יעילות וצמיחה בית ספרית) הוסיפה ראמ"ה (הרשות הארצית למדידה והערכה) מדדי סובלנות כלפי השונה והאחר.



ליקוי

3. 	מתחילת שנות האלפיים יזם משרד החינוך מהלכים מערכתיים לחינוך לסובלנות ולחיים משותפים, אך אלה או שלא יושמו כלל או שיושמו במידה מצומצמת וללא כל זיקה ישירה למאבק בגזענות בקרב תלמידים.

ליקוי

4. 	השסע היהודי-ערבי הוא הסבוך והמורכב ביותר מבין השסעים בחברה הישראלית. בינואר 2009 הגישה ועדה ציבורית, שמינתה שרת החינוך דאז פרופ' יולי תמיר, את המלצותיה לגיבוש מדיניות ממלכתית בנושא החינוך לחיים משותפים בין יהודים לערבים, לרבות הצבת הנושא כיעד כלל-משרדי. אולם משרד החינוך לא קידם מהלכים ברוח המלצות הוועדה אף שההחלטה על יישומם התקבלה בפורום מנכ"ל של משרד החינוך מדצמבר 2009. על המשרד להגדיל את היקף המפגשים הבין-מגזריים ולשלב מורים ממגזרים שונים במסגרות חינוך של מגזר "אחר", ובייחוד להגדיל את מספר המפגשים בין ערבים ויהודים ואת מספר המורים הערבים המועסקים במסגרות החינוך היהודיות ולהיפך.

ליקוי

5. 	את המהלך החינוכי הרב-שנתי שיזם שר החינוך דאז הרב שי פירון, בשנת הלימודים התשע"ד (ספטמבר 2013 - אוגוסט 2014), ליצירת חברת מופת המושתתת על ערכים אוניברסליים, דמוקרטיים, שוויוניים, הומניסטיים ויהודים ועל הדגשת המכנים המשותפים בחברה הישראלית, ובבסיסו עמדה התפיסה "האחר הוא אני", לא תרגם המשרד לתכנית עבודה המחייבת את כל יחידותיו. דהיינו, לא הוקצו תקציבים ומשאבי כוח אדם ייעודיים ולא פותחו רוב הכלים והמתודות ליישומו ואף לא נבנו תכניות עבודה עבור האוכלוסיות המיוחדות. ברמת השטח החטיא המהלך את מטרותיו, אף שמטרתו להתמודד עם השסעים המרכזיים בחברה ולקרב בין הקבוצות השונות בה. רוב (כ-60%) התכניות שבתי הספר הפעילו להטמעת התפיסה "האחר הוא אני" לא נגעו באותם שסעים חברתיים. על משרד החינוך לרכז את הסמכויות והמשאבים לטיפול בנושא החינוך לחיים משותפים ולמניעת גזענות בידי גורם אחד שיובילו מהבחינה הארגונית והמהותית. עליו להקים ועדת היגוי רמת דרג לקביעת מדיניות כוללת הנוגעת לנושא ולקבלת החלטות ומעקב אחר יישומן. זאת ועוד, עליו לקבוע מדדים לבחינה שיטתית של תופעת הגזענות במערכת החינוך ולהביא בהקדם לידי סיום את הכנתה של תכנית פעולה מערכתית ארוכת טווח ומחייבת שתיתן מענה לשסעים החברתיים בכלל ולקידום נושא החינוך לחיים משותפים בין יהודים לערבים בפרט. עליו להבטיח הקצאת תקציבים וכוח אדם ייעודיים ליישום התכנית, על פי יעדיה, ולהפעיל אמצעי מעקב אחר יישומה.

תגובה

5. 	נושא "האחר הוא אני" – הוגדר כנושא מרכזי במערכת החינוך למספר שנים וכלל את יחידות המשרד והמחוזות מובילים את יישומה בבתי הספר. מינהל חברה ונוער במגזר הערבי נותן שירותים בחינוך חברתי קהילתי תוך בית ספרי ובחינוך בלתי פורמלי חוץ בית ספרי לכל הרשויות ובתי הספר במגזר הערבי בשלושה מחוזות (מרכז, חיפה, צפון). בתשע"ה הוקמה ועדה בראשות מנהל מינהל חברה ונוער בכדי לבדוק את ייעודו של מינהל חברה ונוער בחברה הערבית ולהתאים לו מבנה ארגוני מתאים.

ליקוי

6. 	למרות אישורה של מנכ"לית המשרד גב' מיכל כהן, בנובמבר 2014, את עקרונות התכנית של חינוך לחיים משותפים ולמניעת גזענות, עד מועד סיום הביקורת באוגוסט 2015, ערב שנת הלימודים (להלן - שנה"ל) התשע"ו (ספטמבר 2015 - אוגוסט 2016), לא גיבש צוות ההיגוי שהוקם לנושא זה את המרכיבים המרכזיים והחיוניים של התכנית שיאפשרו את הוצאתה לפועל. משרד החינוך לא הקצה לנושא לא תקציב ייעודי בהיקף הנדרש ולא שעות הוראה וימי הדרכה ייעודיים ואף לא ריכז את כל הפעילות בנושא, על היבטיה השונים, בידיה של יחידת מטה אחת שתישא באחריות ותוביל את המהלכים השונים לקידום הנושא במערכת החינוך. על המשרד לעגן את נושא החינוך לחיים משותפים ולמניעת גזענות בגרעין מחייב של מקצועות הדעת, כמו אזרחות, מולדת והיסטוריה, ושל תחומי דעת רלוונטיים נוספים. באופן הזה יובטח שכל התלמידים במערכת החינוך ייחשפו לנושא על היבטיו השונים לכל אורך הרצף החינוכי.

תגובה
משרד החינוך

7. 	הועדה המליצה על הקמת יחידת מטה כאגף ערבי במינהל חברה ונוער כפוף למינהל חברה ונוער. האגף הערבי החדש יתאים ויוביל את המדיניות, את התכנים, התוכניות המשאבים והתקציבים על פי המטרות והיעדים של מטה המינהל והמשרד. יוקמו שלוחות פיקוח ערביות תחת מינהל ח"ן במחוזות הגדולים כאשר השלוחות האלה תהיינה כפופות מנהלית למחוזות ומקצועית פדגוגית יעבדו מול האגף הערבי במטה.
בדיונים עם האוצר נוספו 21 תקני פיקוח ותקנים על מנת ליישם את הרפורמה במבנה הארגוני של החינוך הבלתי פורמלי בחברה הערבית.
צוות ההיגוי שהוקם לנושא זה גיבש את המרכיבים הפדגוגיים המרכזיים ויצר חוט שדרה מרכזי ששימש עוגן בעבודת המטה והמחוזות בגיבוש תכניותיהם ופעילויותיהם. חוט השדרה כלל שני צירים מרכזיים שבהם עסקו בשנת תשע"ה כדלקמן:
•	סובלנות ומניעת גזענות.
•	הכרת השונה והכלתו במרחב הציבורי וברשתות החברתיות.
כוונת המשרד בתפיסת "האחר הוא אני" הייתה לפרוס יריעה רחבה וכוללת, המלווה בתהליך רחב, כולל, רב-מערכתי ארוך ומתמשך, שיש בו גמישות רבה, בחירה בהתאם לחזון, לצרכים וליזמות מינהלית, אגפית, מחוזית, רשותית ובית ספרית. בימים אלו (מרץ 2016) המשרד נערך לתכנית כוללת ומקיפה, שמטרתה חינוך לערכים ותורכב מארבעה נושאים: חיבור לאדם, חיבור לזהות, חיבור למקום וחיי חברה וקהילה. בצד התכנית מוגשת תכנית תקציבית והתכנית תוגש לשר. התכנית המשרדית תגדיר תכנית עבודה כוללת שתחייב את כל היחידות, תגדיר סמכויות, מטלות תצור מנגנוני הטמעה וכלי פיקוח, בקרה ותיאום. ותציג את היעדים, המשימות, מטרות הביניים, מדדים לביצוע ולוחות הזמנים של התהליך. המטה לחינוך אזרחי הוא היחידה המרכזת את החינוך לסובלנות וחיים משותפים ואת החינוך למאבק בגזענות. התכנית מ"סובלנות למניעת גזענות וחיים משותפים" נכללת בתכנית האסטרטגית הכוללת של המשרד ועל כן הבקשה להקצאת תקציבים ומשאבי כוח אדם תכלול גם את הצרכים בתכנית זו. התכנית האסטרטגית של המשרד מגדירה תכנית עבודה כוללת שתחייב את כל היחידות, תגדיר סמכויות, מטלות ומדדים לביצוע.

ליקוי

7. 	במסגרת מקצוע האזרחות, המתאפיין בנגיעה ישירה לחינוך לסובלנות, לחיים משותפים ולמניעת גזענות, הנלמד בכיתה ט ובחטיבה העליונה, לא שילב משרד החינוך בתכנית הלימודים החדשה ללימודי האזרחות שגיבש בשנת 2011, את המלצות הוועדה בראשותו של פרופ' קרמניצר שנועדו בין היתר להבטיח את חיזוק החינוך לערכים דמוקרטיים. הוא גם לא בחן את טיב ההטמעה של תכנית הלימודים החדשה למרות הקשיים הטמונים בין היתר בעיסוק בנושאים חברתיים וציבוריים שנויים במחלוקת במסגרתה. זאת ועוד, המשרד לא פיתח דרכים שירחיבו את מעגלי המפגשים בין קבוצות תלמידים ממגזרים שונים.

ליקוי

8. 	תכנית הלימודים בהיסטוריה בחינוך הממלכתי הנלמדת בכיתות ו-יב כוללת יעדים המותאמים לערכי סובלנות ומניעת גזענות. אולם משרד החינוך לא יישם מרכיבים מרכזיים שנקבעו בחוזר מנכ"ל להוראת הנושא, ובהם שילוב ערכים אלה ואיתור דילמות בהוראתם. זאת ועוד, תכנית הלימודים האמורה אינה נוגעת במאפיינים התרבותיים ובמורשת של האוכלוסיות השונות בחברה הישראלית, וזאת בניגוד לעקרונות תכנית הליבה ללימודי ההיסטוריה, הקובעים מרכיבים מחייבים להוראת ההיסטוריה בכל הזרמים במערכת החינוך.

ליקוי

9. 	התכנית מולדת, חברה ואזרחות הנלמדת בכיתות ב-ד שמה דגש על הקניית מכנים משותפים לכל התלמידים וניתן בה ביטוי לערכי סובלנות וחיים משותפים. אולם משרד החינוך אינו מפקח על יישומה ואינו מרכז כל מידע על היקף פעילויותיה בפועל ועל טיבן. המשרד גם לא הקנה למורים המלמדים את המקצוע הכשרה מתאימה למרות הקשיים שהמורים נתקלו בהם בהעברת תכניה, לרבות אלה הנוגעים לשסעים חברתיים ולדילמות פוליטיות וחברתיות.

תגובה
משרד החינוך

9.	המשרד הקנה ומקנה כלים להתמודדות במסגרת הפיתוח המקצועי של מפקח מרכז מקצוע. הפיקוח על היישום הינו באחריות וביצוע המפקחים הכוללים במחוזות בחינוך היסודי.

ליקוי

10. 	החינוך הערכי והחינוך לחיים משותפים ולמניעת גזענות אינם נכללים בתכניות העבודה של האגף להכשרת עובדי הוראה וביעדיו. המזכירות הפדגוגית ומינהל עובדי הוראה לא הינחו את מנהל האגף לשלב את נושא החינוך לחיים המשותפים ולמניעת גזענות במסגרת ההכשרות של עובדי הוראה, ואף לא נקטו, עד מועד סיום הביקורת, פעולות היערכות לשילובו בהתאם.

תגובה
משרד החינוך

10	בעקבות הביקורת המשרד פנה לכל המכללות האקדמיות לחינוך לבדיקת שילוב הנושא: "החינוך לחיים משותפים ולמניעת גזענות" בשיעורים ובפעילויות של המכללה. 
המשרד קיבל עד כה מידע מ-11 מכללות לחינוך. מידע זה מופה באגף. נמצא שבכל המכללות שענו, נלמד הנושא, הן בשיעורי חובה והן בשיעורי בחירה. כמו כן מתקיימות פעילויות שונות ומפגשים בין קבוצות שונות באוכלוסייה. קיים מיפוי של הנושאים והיקף השעות המוקדשות לנושא במכללות שענו.
הנושא כלול במתווה ההוראה, אם כי לא בכותרת בה משתמש הדוח. מיפוי הנושאים מראה שאכן יש התייחסות לנושא במסגרת ההכשרה להוראה.
מינהל עובדי הוראה, באמצעות האגף לפיתוח מקצועי אמון על מתן מענה ויעוץ בהובלת תכניות לפיתוח מקצועי בשותפות עם יחידת המטה האחראית על הנושא, מתן תשתית ארגונית ופדגוגית, גיבוש תכניות בראיה מערכתית וביישום והטמעה ברמת השדה באמצעות המפקחים על הפתוח המקצועי ומרכזי הפסג"ה (פתוח סגלי הוראה).

ליקוי

11.	 למרות הצורך לטייב את הפעילויות של המכללות לחינוך בנושא "האחר הוא אני" ולשפר את הבקרה עליהן, כשנתיים לאחר התנעת התהליך בהן, בחר האגף להכשרת עובדי הוראה שלא לעסוק בנושא זה בשנה"ל התשע"ו ולא לבדוק אם הן אכן הטמיעו את הנושא במסגרת המיזמים שמשרד החינוך השתתף במימונם.

תגובה
משרד החינוך

11.	הנושא "האחר הוא אני", היה אמור להיות מוטמע בתכניות הרגילות של המכללות האקדמיות לחינוך, עם תום התקצוב המיוחד לנושא. המשרד פנה למכללות וביקש פרוט השעורים והפעילויות בנושא זה, שהוכנסו לתכניות ההכשרה להוראה בתשע"ו. איסוף המידע טרם הושלם.

ליקוי

12. 	השתלמויות המורים בנושאים הנוגעים לחינוך אזרחי ולמניעת גזענות מועברות באופן ספורדי וללא כל מנגנון השתלמות מובנה. המטה לחינוך אזרחי (להלן - המטה האזרחי) במזכירות הפדגוגית האחראי להתווית המדיניות לחינוך אזרחי, לרבות חינוך לדמוקרטיה ולחיים משותפים, אף אינו מרכז נתונים על היקף ההשתלמויות בנושא זה, ואין עומדת לנגד עיניו תמונת מצב עדכנית בנוגע למספר עובדי ההוראה המשתתפים בהן. בפועל, היקף ההשתלמויות בתחום החיים המשותפים שהתקיימו היה מזערי ביותר והוא עומד על פחות מאחוז אחד מכלל ההשתלמויות. על המשרד לפעול ולהפוך את הנושא לחלק בלתי נפרד מתהליך ההכשרה של עובדי הוראה. בהתבסס על עקרונות התכנית חינוך לחיים משותפים ולמניעת גזענות ועל המלצותיהן של ועדות שונות שמונו לנושא, על מינהל עובדי הוראה לגבש מדיניות אחידה ולשלב אותה בנדבכים השונים של מערך תשתית ההכשרה של המורים לעתיד, החל מתכניות העבודה של האגף להכשרה, דרך שיתוף הפעולה עם הצוות המגבש את התכנית מסובלנות למניעת גזענות, וכלה בשילובו בתכנית החומש שהוא בונה שתשולב בתכנית החומש של המועצה להשכלה גבוהה לשנות הלימודים התשע"ז- התשפ"א (אוקטובר 2016 - ספטמבר 2021).

תגובה
משרד החינוך

12.	בשנתיים האחרונות מוביל המשרד רפורמה בדרכי ההוראה, למידה, הערכה. 
השתלמויות בנושאים אלו מתקיימות לאורך השנים, מאז הקמת המטה כך שציבור גדול של מורים לקח חלק בהשתלמויות עם חלוף השנים. תקציב המטה לשנה"ל תשע"ו גדל והוגשה בקשה להגדלת התקציב לקראת שנה"ל תשע"ז.
האגף לפיתוח מקצועי מקדם תכניות לפיתוח מקצועי בהתאם למדינות האגף, המשרד והתכנית האסטרטגית. קיימת מדיניות ברורה המעוגנת במערכת ממוחשבת המכילה תכניות לפיתוח מקצועי של כלל יחידות המטה האחראים פדגוגית על התכנים והנושאים המוצעים לעובדי הוראה. הפיתוח המקצועי בא לענות על הטמעת מדיניות לחינוך אזרחי והינו תלוי במסגרות הלמידה המתקיימות לקידום היעד. 
מספר התכניות והקורסים הפועלים במסגרות הפיתוח המקצועי הן ברמה ארצית והן ברמה מחוזית ניתנים לכל יחידה במידת הצורך.
היקף הקורסים הינו פועל יוצא של מהלכים הנעשים ע"י היחידה האחראית.

ליקוי

13. 	מלבד קורסים בודדים למובילי שיח מוגן, עדיין לא הוכשרו המורים לאזרחות בכל הנוגע להפעלת תכנית ייחודית לניהול שיח כזה - תכנית קשב ושיח רב תרבותי - וטרם הוחל גם בהכשרת מורים המלמדים מקצועות אחרים. זאת ועוד, משרד החינוך לא ערך עד כה מחקר להערכת האפקטיביות של הכלים המשמשים את המורים בנושא ניהול שיח מוגן.



תגובה
משרד החינוך

13. 	השתלמויות רבות באזרחות השנה עסקו בכלים לשיח מוגן באופן ישיר או עקיף. 
בדרך כלל השתלמות מסוג זה דורשת תקצוב מיוחד משום שיתוף פעולה עם גוף חיצוני מומחה או עם שרות פסיכולוגי ייעוצי שם נדרשת הנחיה מקצועית של שני מנחים. השתלמויות אלו תימשכנה ותקבלנה עדיפות, כמובן בהתאם למשאבים התקציביים שיעמדו לרשות המשרד.

ליקוי

14. 	מינהל חברה ונוער במשרד החינוך, האחראי להובלת תחום החינוך הבלתי פורמלי בחטיבת הביניים ובחטיבה העליונה, לא הציב את נושא החינוך לחיים משותפים ולמניעת גזענות כיעד בסדר העדיפויות שלו ולא כלל את הטיפול בנושא זה בתכנית העבודה שלו. זאת ועוד, נושא זה שולב במידה מצומצמת ביותר, כנושא חובה, בתכניות המרכזיות שהאגף לחינוך חברתי-קהילתי במינהל אחראי להן. על מינהל חברה ונוער לקדם תכניות ותהליכים ארוכי טווח מחייבים להטמעת ערכי סובלנות, חיים משותפים ומניעת גזענות במסגרת הפעילות הבלתי פורמלית בבתי הספר ומחוצה להם. כצעד ראשון, עליו להבטיח שכל יחידותיו, בדרגים השונים ובזרמים השונים במערכת החינוך, יגבשו ויטמיעו חינוך לאורח חיים דמוקרטי, על פי היעד שקבע מטה המינהל במסגרת התכנית האסטרטגית לשנה"ל התשע"ו. במסגרת החינוך הבלתי פורמלי, על המינהל גם להסיר את החסמים הפוגעים בשיתוף הפעולה בין תלמידי המגזר הערבי לשאר המגזרים.

תגובה
משרד החינוך

14.	הנושא נמצא בתכנית העבודה של המינהל לשנים תשע''ד-תשע"ו. בשנת תשע"ו גובש אף מתווה חדש לחינוך לערכים שכולו מכוון לקידום חיים משותפים. תחת הכותרת ע.ת.י.ד ישראלי. בתכנית הליבה לשעת המחנך כ60% מהתכנית עוסקת בהיבטים הקשורים בנושא. יחד עם זאת העדר זמן מחנך, מקשה מאוד על יכולת יישום התכנית כשתכנית שאמורה להיות בהיקף של 30 שעות מתבצעת כרגע רק בהיקף של 15 שעות. המינהל הציב יעד להגדלת המפגשים הבין - מגזריים בתכנית העבודה לשנים תשע"ד-תשע"ו.


ליקוי

15.	 משרד החינוך לא הסדיר את ההתקשרות עם הארגונים הלא-ממשלתיים הפועלים במערכת החינוך בתחום החינוך לחיים משותפים ולמניעת גזענות ואת עבודתו מולם, על פי המדיניות הכללית שקבע לפעילות עם ארגונים מעין אלה. בפועל ארגונים אלה עובדים באופן ספורדי מול יחידות שונות במשרד, והמשרד אינו עושה בקרה על פעילותם כדי לוודא שהם פועלים באורח רצוף, שיטתי וכוללני למילוי מטרות וצרכים מוגדרים של מערכת החינוך. על משרד החינוך להסדיר את מכלול ההיבטים הנוגעים לשיתוף הפעולה עם הארגונים הלא-ממשלתיים הרבים הפועלים במערכת החינוך ועוסקים בנושא החינוך לחיים משותפים ולמניעת גזענות. תהליך זה ראוי שייעשה בשיתוף עם הארגונים עצמם ועל פי מדיניות עקבית ארוכת טווח.

תגובה
משרד החינוך

15.	באפריל 2015 יצא חוזר מנכ"לית שנותן תוקף למדיניות שגובשה בשיח בין מגזרי ועניינה הסדרת היחסים עם ארגונים חיצונים המפעילים תכניות חינוכיות חיצוניות במערכת החינוך. 
שלושת התוצרים שגובשו בתהליך הבינמגזרי,לו היו שותפים נציגים מהמגזר הממשלתי העסקי וההתנדבותי כגון: מאגר ממוחשב,דגם למוסד החינוכי ואמנה.
קיים פורום "נאמני תכניות שותפויות" הכולל מפקחים/נציגי מטה ומחוזות שתפקידם להיות שותפים בבדיקת התכניות, ליידע את אנשי המקצוע ביחידות ולתת משוב מפקחים במאגר.


המאבק בכלכלי בפשיעה החמורה ובפשיעה המאורגנת

הגופים המבוקרים: משטרת ישראל, רשות המיסים. 

ליקוי

1.	ועדת ההיגוי, שתפקידה לשמש גוף על בהתוויית מדיניות למאבק בפשיעה החמורה ובפשיעה המאורגנת ובתוצריהן, ולהיות גוף מנחה הנותן פתרון בראייה מערכתית כוללת, משמשת הלכה למעשה כגוף שבעיקר מגיב על סוגיות נקודתיות המועלות לדיון. דיוני הוועדה לא כללו אישור של תכניות עבודה רב- שנתיות, ולא כללו מתווה על סדרי עדיפות לפעולה לטווח ארוך. על ועדת ההיגוי, שתפקידה לשמש גוף- על בהתוויית מדיניות למאבק בפשיעה החמורה ובפשיעה המאורגנת ובתוצריהן, להיות גוף מנחה הנותן פתרון בראייה מערכתית כוללת. 

ליקוי

2. 	בביקורת נמצא, כי לוועדת השרים למאבק באלימות, האחראית לגיבוש תכנית לאומית כוללת לשיפור הביטחון האישי ולמאבק בתופעות האלימות בחברה הישראלית, לא נמסרו דיווחים שוטפים בנוגע להיבטים הנוגעים למאבק הכלכלי בפשיעה החמורה ובפשיעה המאורגנת ובתוצאותיו, לפי הקבוע בהחלטת הממשלה למאבק בפשיעה. 

ליקוי

3. 	כוחות משימה הנם יחידות חקירה משימתיות המורכבות מכוח אדם ואמצעים מרשויות חוקרות שונות המופעלות נגד ארגוני פשיעה מוגדרים או תופעות פשיעה מוגדרות. בכל כוח משימה מוצבים ופועלים, כחלק הומוגני ממנו, נציג אחד או שניים של רשות המיסים. אנשי המס המוצבים בכוחות המשימה יושבים פיזית במשטרה עם כוחות המשימה כחלק אינטגרלי מהצוות. כוחות המשימה הוקמו במטרה למסד שיתוף פעולה למען השגת היעד של תקיפה כלכלית לצד תקיפה פלילית ביעילות. מהביקורת עלה, כי במקרים מסוימים קיים בתוך כוחות המשימה היעדר שיתוף של אנשי רשות המסים במידע ובחקירות. מאידך, בהיעדר כפיפות ארגונית למפקד כוח המשימה, אנשי רשות המסים בכוחות המשימה לעיתים מעכבים את חקירות הכוח בשל אילוצים פנים- ארגוניים של רשות המיסים. על כלל רשויות האכיפה הפועלות בכוחות משותפים (כוחות משימה וצוותי חקירה משותפים) להקפיד על שיתוף פעולה מלא. 



תגובה
משטרת ישראל 

3. 	הנחת העבודה כי מדובר בשני גופים נפרדים, בעלי ייעוד, משימות, בסיס חוקי, מבנה ותרבות עבודה שונים, ועדיין קיימת מסגרת ראויה ויעילה של שת"פ הדוק הן ברמה האסטרטגית (הועדה המתמדת וגופיה השונים) והן ברמה הטקטית (חקירות משותפות). נושא השת"פ הנו חלק אינטגרלי מהליך בדיקה קבוע המתבצע באח"מ אל מול כוחות המשימה (בקרות). במקומות המתאימים מועברות המלצות בדבר הצורך לחזק את השת"פ. קיים שיתוף פעולה בין רשות המיסים למשטרת ישראל. אנשי רשות המסים שותפים לתהליכי העבודה בכוח המשימה לאורך המרבית המכרעת של שלביו: החל משלב אישור היעד (באמצעות סמנכ"ל חקירות ומודיעין של רשות המסים) הנמצא בפורום האישור והפיקוח, עובר לשלבי החקירה הסמויה עד לשלב החקירה הגלויה. יתרה מכך, לעתים אנשי רשות המסים בכוח מעורבים אף בהצפה ראשונית של היעד, וממילא נדרש אישור רשות המסים בטרם תאושר תכנית העבודה של כוחות המשימה ויוחל בחקירה הסמויה. טיוטת נוהל העבודה העומד בפני תיקוף מסדיר את יחסי הגומלין בין המשטרה לרשות המסים, מפרט את מעורבות רשות המסים בתהליך לאורך שלבי החקירה. הנוהל שם דגש על הגברת השת"פ בין הרשויות השונות השותפות להפעלת הכוח. לא למותר לציין כי הנוהל נכתב במשותף בין כלל הגורמים השותפים. בהיבט זה, שת"פ מתקיים לא רק בין דרגי עבודה ברמת השטח, אלא גם מול דרגי עבודה ברמת מטה האמונים על בניית תפישת ההפעלה המשותפת, קביעת נהלי העבודה. כחלק מהמגמה של חיזוק התיאום בין הגופים, הוחל באחרונה בביצוע בקרות מטה משותפות של אח"מ / מטא"ר + רשות המסים בכוחות המשימה. יש לזכור כי כוח משימה נמלים הנו כוח שהוקם, בין היתר, לבקשת רשות המסים ובחקירות רבות שלו עבירות המיסוי הן הנדבך המרכזי בתיק. הכוח מהווה דוגמה לשת"פ ביעדים ובדרכי הטיפול בין הגופים. האכיפה האזרחית / פיסקאלית הנה מרכיב מרכזי בפעילות כוחות משימה, דבר אשר מהווה ראייה נוספת לשת"פ הקיים בין הגופים. 
לעניין הטענה של העדר כפיפות ארגונית והשלכותיה, המשטרה מקבלת את הקביעה בדבר האנומליה הנגרמת ממצב זה, אך מדובר בכורח המציאות הנובע מהכפפת שני גופים שונים תחת אכסניה אחת. במסגרת עבודת תיקוף הנוהל התנגדה רשות המסים לכל אמירה כי עובדי הרשות יוכפפו פיקודית למפקד כוח המשימה המשטרתי. על כן הושגה פשרה בדמות החובה לפעול בתיאום מלא עם שאר חברי הכוח, כאשר מובהר מעל לכל ספק כי יעדי הכוח ומטלותיו קודמים לכל מטלה אחרת המועברת לפתחן של הרשויות החברות בכוח. 
לעניין הטענה בדבר עיכוב חקירות בשל אילוצים פנים ארגוניים של רשות המסים- במרבית התיקים המנוהלים וככל שמדובר בתיק בעל היבטים מיסויים משמעותיים, זה אינו המקרה, וממילא המעבר לשלב החקירה הגלויה נעשה בתיאום מלא עם רשות המסים- הן מול פורום האישור והפיקוח בו הם חברים, והן ברמה הטקטית בין גופי החקירות השונים.

תגובה 
רשות המיסים

3. 	לדעת הרשות אין להסיק ממקרה של אירוע בודד שאף הוא נפתר באותו פרק זמן ולאחריו בוצעו פעולות רבות כולל כתיבת נוהל חדש בנושא. קיים שיתוף פעולה מצוין בין המשטרה לרשות המסים. ניתן להיווכח בזאת, בתוצרי החילוט וכתבי האישום שיצאו מחקירות משותפות אלו, כמו גם בהשפעת כוחות המשימה על תופעות הפשיעה שנחקרו וצומצמו באופן דרסטי, לדוגמא נמל אשדוד והטיפול המשולב בתופעות הפשיעה בו. 
רשות המיסים רואה חשיבות רבה לכוח המשימה. ההנחיה לעובדים בכוח המשימה היא שזהו מקום עבודתם ולמשימותיהם קיימת עדיפות ראשונה במעלה, כך שהכפיפות הארגונית לא תהווה הפרעה לעבודתם. התיקים שהוזכרו טופלו בחלקם בהיותם תיקים פיסקאליים ונרשמה בהם הצלחה. האנומליה הוסדרה ביחסי עבודה טובים ובשיתוף פעולה מלא. משימות הכוח ידועות, ברורות ומאושרות על ידי פורום האישור והפיקוח בו חברים כל נציגי הגופים והועדה אף עוקבת ומפקחת מקרוב על תוצרי הכוח. כמו כן, מתקיימות ביקורות משותפות באופן שוטף של נציג המשטרה ונציג רשות המיסים בכוח המשימה ותוצריו. נוהל כל כוחות המשימה שופר והוא נמצא בתהליכי אשרור ותיקוף. לסיכום גם אם היו אירועים נקודתיים של חוסר שיתוף, אין אירועים אלה מעידים על בעיה בשיתוף פעולה בין הגופים המרכיבים את כוחות המשימה ועל איכות התוצרים הטובה. יעידו על כך תוצרי החודשים האחרונים. 
לגבי תיק חקירה א'- תיק א' זכה להצלחה גדולה. עובדי יחידת "יהלום" פעלו בתאום עם משטרת ישראל לאורך כל קיום ההכנות והיציאה לחקירה גלויה ללא כל הפרעה ולמעשה שביתה או עיצומים לא פגעו בחקירה זו. רשות המיסים פועלת תחת הסכמים קיבוציים במישור התעסוקתי, ולעיתים עובדי הרשות משתתפים בשביתות ועיצומים. אנו ברשות עושים מאמצים למנוע מצעדים אלה לפגוע במהלך התקין של העבודה ובמקרים חריגים פונים ל"וועדת החריגים" בהסתדרות במהלך שביתה בכדי לאשר ביצוע פעולות מסוימות. 
לגבי מידור עובדי יחידת יהלום- קרה לעיתים שעובדי יחידת "יהלום" מודרו. יחד עם זאת, יצוין שככלל אין מידור בין משטרת ישראל לרשות המיסים בכוחות המשימה. על מנת להסדיר את הנושא, הוסדרה העבודה בין עובדי רשות המיסים ושאר משתתפי כוחות המשימה בנוהל חדש המתוקף בימים אלה. מספר מצומצם של עובדים בכירים ברשות המיסים בראשותו של סמנכ"ל לחקירות ומודיעין, מעורבים ב"פורום האישור והפיקוח" המאשר את יעדי העבודה של כוח המשימה והם גם אלה המפקחים בוועדה אחר הביצוע, כך שמסגרת העבודה ברורה וידועה, וכך גם מעורבותם של עובדי רשות המיסים בכוחות המשימה. נושא זה הורחב בנוהל החדש, ונדרשת מעובדי רשות המיסים בכוחות המשימה מעורבות יתר בבחירת היעדים ובדיקה מקדמית לקיומן של עבירות פיסקאליות. 
לגבי תיקי חקירה ב' וג'- אכן הייתה פנייה מאוחרת ליחידת "יהלום" בשני תיקים אלה, אך ראוי לציין כי רשות המיסים מרגע שיודעה, נתנה פתרון מיטבי שהביא להצלחה בשני תיקים אלה ואף הוגש באמצעות המחלקה המשפטית כתב אישום כנגד המעורבים. 
לגבי יחסי העבודה- רשות המיסים רואה בכוחות המשימה אורגן חשוב במלחמה בארגוני הפשיעה ולשם כך הקצתה את מיטב העובדים. משימות ויעדי כוחות המשימה קודמים למטלות אחרות ולכן הם מקבלים קדימות ותעדוף. בימים אלה הרשות סיימה לאשרר את הנוהל החדש יחד עם נציגי המשטרה המפרט את יחסי העבודה בכוח המשימה. 

ליקוי

4. 	כוחות המשימה מלווים על ידי פרקליט מלווה, שתפקידו ללוות את התיק מתחילה החקירה הגלויה ועד לגיבוש ראיות והגשת כתב אישום. בפועל קיים מחסור של פרקליטים מלווים בכוחות המשימה. הדבר גורם לעיכוב החקירות ולאי מיצוי פוטנציאל החקירה של כוחות המשימה. 

תגובה
משטרת ישראל

4. 	אין חולק כי מינוי פרקליטות מלווה הנה יסוד מוכח בהצלחת פעילותו של כוח המשימה. יש לזכור כי הפרקליטות שותפה קבועה לתהליך אישור היעדים ותזמון שלבי החקירה השונים. לאחרונה אף נטלה חלק הפרקליטות בתהליכי הבקרה המתבצעים על עבודת כוחות המשימה ע"י אח"מ מטא"ר. אח"מ מ"י קורא כל העת להסדרת הנושא ולאיוש מלא של התקנים. נושא תקנים, מצבה והיבטים אמ"שיים ומשאביים של הפרקליטות אינו בתחום אחריות המשטרה. 

תגובה 
רשות המיסים

4. 	כוחות המשימה מלווים גם על ידי עורכי הדין מהמחלקה המשפטית ברשות המסים, לעיתים יחד עם פרקליטים מהפרקליטות, ולעיתים לבד. תפקידם של עורכי הדין ברשות המסים זהה לזה של הפרקליטים- ליווי התיק מתחילת החקירה הסמויה, דרך החקירה הגלויה ועד לגיבוש ראיות, הגשת כתב האישום וניהול המשפט. ברשות המסים בדומה לפרקליטות קיים מחסור של עורכי דין מלווים לכוחות המשימה.

ליקוי

5. 	בקרב גורמי האכיפה השונים קיימת הערכה ולפיה חלק ניכר מהפעילות הפיננסית של ארגוני הפשיעה נעשה באמצאות נש"מים. תחום נותני שירותי המטבע מאופיין בחוסר רגולטורי, והוא מהווה מצע נוח לחדירת גורמי פשיעה בהיקף נרחב, ולביצוע עברות הלבנת הון ועברות מס. התוצאה הבולטת של היעדר ההסדרה היא כניסת גורמים עברייניים לענף ויצירת תשתית להעלמת מסים ולהלבנת הון נרחב. לעיתים משמים הנש"מים כצינור החמצן הכלכלי של ארגוני הפשע. 

ליקוי

6. 	כפי שעלה מדוחות קודמים של מבקר המדינה משנת 2010 ומשנת 2015, הנוגעים לנש"מים, וכן מדוח ביקורת זה, קיימים ליקויים מתמשכים בכל הנוגע לפיקוח ובקרה של המדינה על הנש"מים. 

ליקוי

7. 	קיים מספר לא מבוטל של נש"מים הפועלים ללא רישום בניגוד לחוק, ומשטרת ישראל אינה פועלת נגדם, דרישות הסף המינימליות לרישום נותן שירותי מטבע מקלות על ארגוני הפשיעה לחדור לתחום זה. בפועל נרשמים אנשי קש כנש"מים שעה שהנהנה מהפעילות הוא ארגון פשיעה, יחידת הפיקוח של נש"מים עורכת מספר ביקורות מועט, דבר היוצר פרצה המקלה על חדירת ארגוני פשיעה ועברייני פשיעה חמורה לתחום, הגוף האמון על פיקוח ובקרה על הנש"מים אינו זה שמקבל מהם את הדיווחים הדרושים לצורך ביצוע פיקוח ובקרה אלה, בשל כך אין זרימת מידע יעילה ומהירה בין הגופים. התמשכות תהליכי קבלת החלטות במשרד האוצר ובמשרד המשפטים בנוגע למיקומו הרצוי של הגורם המטפל בפיקוח ואכיפה על הנש"מים, פוגעת במאבק במקורות המימון של הפשיעה המאורגנת. לצורך חסימת מקורות המימון של ארגוני הפשיעה ועברייני הפשיעה החמורה, יש להשלים בהקדם האפשרי את התהליך שהוחל בו להסדרת ענף נש"מים, בין היתר באמצעות חקיקת חוק הפיקוח על שירותים פיננסיים (שירותים פיננסיים חוץ מוסדיים), התשע"ה- 2015, יש לפעול לרישום כל נותני שירותי המטבע בארץ, ולהקמה, תפעול וניהול של המרשם ויש לקיים ביקורות פיקוח ואכיפת הוראות החוק לאיסור הלבנת הון, תש"ס- 200 (להלן- החוק לאיסור הלבנת הון), על הגופים המפוקחים. 

תגובה
משטרת ישראל

7. 	המשטרה מקצה והקצתה משאבים לטיפול בנש"מים הפועלים בשירות ארגוני פשיעה ועבריינים הן במסגרות הרגילות והן על ידי כוחות המשימה. תיקים רבים כוללים חקירות נש"מים. פעילות משטרתית נגד נשמ"ים מתועדפת ומתרכזת בתיקים בהם מעורבים בתיק עבריינים וארגוני פשיעה ולא בעבירת אי רישום כשלעצמה. 
משטרת ישראל הייתה שותפה בוועדת ליכט ושותפה להמלצותיה עיכוב מימוש ההמלצות ומימוש בניית מערך פיקוח אפקטיבי מול שוק הנש"מים אינו תלוי במשטרה ולא חונה בתחום סמכותה. יתר על כן, נוכח העיכוב בהקמת יחידת הנש"מים הוגבר הטיפול במסגרת כוחות המשימה הקיימים, ובמסגרת התר"ש התבקש ואושר כח משימה שיטפל בתופעה, בכפוף להקצאת פרקליטים שטרם הוקצו. 

תגובה 
רשות המיסים

7. 	המדובר בתקנות מורכבות ביותר, אשר העבירו את מירב ההסדרים לפי סעיף 141א, לתקנות המשנה. זאת לאור לוח הזמנים הקצר שבו הועברה החקיקה הראשית. למעשה, מדובר בהסדר מורכב ביותר הכולל היבטים של איסוף, שמירה ואבטחה של המידע ביחידה נפרדת כ"קופסא שחורה". שמירה על פרטיות המידע, הצלבת מידע מול גורמים אחרים ברשות המסים, ונושאים נוספים שעם חלקם מתמודדת רשות המסים בפעם הראשונה. מובן כי מעבר לקביעת ההסדר המשפטי, יש צורך לוודא כי הגורמים בשטח (לרבות שע"ם ויחידת החקירות שיועדה לתפקיד), יודעים ויכולים ליישם את ההסדר. בנוסף, התקנות נקבעות בתיאום מול מספר גורמים במשרד המשפטים, לרבות מחלקת ייעוץ וחקיקה (הן בהיבטים הפיסקאליים והן בהיבטי הגנת הפרטיות) וכן מול הרשות למשפט טכנולוגיה ומידע (רמו"ט). בשל כך חל עיכוב בהתקנת התקנות, ואנו מקווים שתסתיים בקרוב. 
 ראוי להוסיף כי מיום כניסתו לתוקף של סעיף 141א לפקודה, טופל נושא הנש"מים בכללותו על ידי רשות המסים ועל ידי צוותים משותפים באופן עקבי ומשמעותי.

ליקוי

8. 	היקף וחומרת פעילות הנש"מים בקרב גורמי פשיעה, והיותם גורם מרכזי להלבנת הון של ארגוני הפשיעה, היו ידועים היטב. אף על פי כן, עד למועד סיום הביקורת לא ניתן מענה מערכתי לטיפול באיום זה. 

תגובה
משטרת ישראל

8. 	בעניין הטיפול המערכתי באמצעות רגולציה וחקיקה, המשטרה תומכת ומביעה את עמדתה המקצועית בתהליכים כל אימת שמתבקשת (ועדת ליכט וכו') אך התקדמות וקביעת רגולטור אינם בשליטתה.

ליקוי

9. 	אמנם לאורך השנים נרשמה עלייה בהיקף תפיסת הרכוש המיועד לחילוט על ידי המשטרה, עם זאת מדובר בהיקפים נמוכים ביותר ביחס להיקף כספי הפשיעה ולרכוש הקיים בידי ארגוני הפשיעה או הקשור לפשיעה החמורה. 

תגובה
משטרת ישראל

9. 	מטרת האכיפה הכלכלית, עוד בשלב התפיסה היא למוטט את ארגוני ומחוללי הפשיעה מבחינה כלכלית ולהפוך את הפשיעה לבלתי אטרקטיבית וללא רווחית לעבריינים. בכך יש בכדי ליצור הרתעה משמעותית. ולכן, לפעמים, ראוי אף לבצע תפיסה וחילוט של רכוש מתכלה או בעל ערך נמוך, המגלם שיקולים ערכיים ומערכתיים שאינם "כלכליים טהורים".



ליקוי

10. 	קיימת בעיה של היעדר סנכרון בין נתוני משטרת ישראל לבין נתוני הפרקליטות בכל הנוגע לרכוש התפוס לצורך חילוט. כל גוף אוסף ומרכז את הנתונים ומנהל עבור עצמו את המידע. אין נוהל או הליך עבודה מסודר של העברת מידע בין הגופים ובין המערכות המחשביות שלהם. כתוצאה מכך נוצר פער משמעותי בין נתוני תפיסות הרכוש שבידי הגופים. על המשטרה ועל הפרקליטות למסד את שיתוף הפעולה ביניהן בכל הנוגע לתפיסות רכוש וחילוטו. ראוי שתוקם מערכת ממוחשבת שתסנכרן בין מאגרי המידע של המשטרה והפרקליטות בכל הנוגע לתפיסות וחילוט רכוש. 

תגובה
משטרת ישראל

10. 	נעשית עבודת מטה בנושא הסנכרון מול מחלקת מינהל טכנולוגית. 

ליקוי

11. 	רכוש שנתפס נרשם על ידי המשטרה לפי שוויו ביום התפיסה. בעת מימוש הרכוש בפועל, לאחר קבלת צו בית משפט המורה על החילוט הסופי, שווי השוק של הרכוש שונה, והוא מגלם בתוכו את גורם הזמן והשפעותיו. כתוצאה מכך, במקרים רבים נוצר מצב שבו ערך הרכוש שנרשם בעת התפיסה ובכתב התביעה מנותק לחלוטין מערכו בעת המכירה, ואינו משקף את הערך שהתקבל בסופו של התהליך. למציאות זו ישנן השלכות על תכנון לקוי של תקצוב גופי האכיפה הניזונים מכספי החילוט, הואיל ולא ניתן לאמוד את השווי הכספי של הרכוש שיתקבל בסופו של התהליך. 

תגובה
משטרת ישראל

11. 	המשטרה בכלל וקציני החילוט בפרט נוהגים לבחון את פוטנציאל החילוט של הרכוש והמטרה היא שדיווחי התפיסות אכן יתנו תמונת מצב ריאלית, ככל שניתן, בנוגע לפוטנציאל החילוט. יכולתה של המשטרה כגורם האחראי לשלב התפיסה של הרכוש מוגבלת ולכן, במידה שנחוץ הדבר, מדובר בנושאים שהן לפתחה של יחידת החילוט של האפ"כ (האפוטרופוס הכללי), שהינה הגורם אשר הוקם בהחלטת היועמ"ש לממשלה לנהל ולממש רכוש הנתפס לחילוט. גורם זה הוא גם האמון על הערכת אומדני עתודות הכספים לשנים הקרובות שמבצעת מועצת החילוט.
ליקוי 

12. 	אין למשטרה תכנית סדורה ומחושבת לקביעת יעדי חילוט בפועל, תפיסות המשטרה של רכוש לצורך חילוט עולות באופן ניכר על היעד הנקבע להן. הגדרת יעדים נמוכים מהתפיסות בפועל בשנים קודמות, אינה מספקת אתגר אמתי ליחידות המשטרה להגביר את התפיסות לצורך חילוט ובכך להילחם מלחמה כלכלית אפקטיבית בפשיעה. משרד מבקר המדינה ממליץ למשטרה להגדיר יעדי תפיסה לחילוט לאחר עבודת מטה ותכנון כמקובל לגבי יעדים בתחומים אחרים במשטרה, ולתרגם את מדיניות הפיקוד בעניין זה להישגים מדידים, המספקים אתר אמתי ליחידות המשטרה להגביר את התפיסות לצורך חילוט, ובכך להילחם מלחמה כלכלית אפקטיבית בפשיעה. 

תגובה
משטרת ישראל

12. 	יש להבין כי משטרת ישראל עובדת מסודר וקובעת מראש בתחילת שנת העבודה יעדים לחילוט. קביעת גובה החילוט נקבע בהתאם למידע שקיים ברשות המשטרה אודות העבריין באותה עת. לעיתים לאותם יעדים נוסף כסף המשפיע על גובה התפיסות ויש לברך על כך. 

ליקוי

13.	 90% מהתביעה הפלילית במדינת ישראל נעשית באמצאות מערך התביעה המשטרתית (10% הנותרים נעשים בידי הפרקליטות). במערך התביעה המשטרתית אין תיעוד וממילא אין מעקב או ניתוח של סכומי התפיסות לעומת סכומי החילוט בפועל בסופו של תהליך התביעה המשטרתית. משכך, המשטרה אינה יודעת למדוד את אפקטיביות התפיסות ואת יעילות התביעה המשטרתית. לאור החלטת הממשלה למאבק בפשיעה, לאור הכרת המשטרה באפקטיביות המלחמה הכלכלית בפשיעה באמצעות חילוט כספי פשיעה, ולנוכח היקף התביעות הפליליות המתנהלות במערך התביעה המשטרתית, מצופה מהמשטרה לקיים מעקב וניתוח של סכומי התפיסות לעומת סכומי החילוט בפועל בסופו של תהליך התביעה לצורך הפקת לקחים וייעול התהליך. 

תגובה
משטרת ישראל

13. 	כיום התובעים מזינים במסגרת גזר הדין את החלוטים בפועל. עמדת חטיבת התביעות הינה כי אין מקום למדידה של החטיבה בנושא של חלוטים ונושא החילוט יבוצע באופן המקצועי והראוי.

ליקוי

14. 	הגופים המתוקצבים מקרן החילוט (המשטרה, המיסים והרשות לאיסור הלבנת הון) נוהגים לבקש הקצבות המהוות את מרבית הסכום העומד לרשות קרן החילוט, כשבפועל הם מממשים רק חלק מהתקציב שאושר להם. עולה חשש כי הגופים המתוקצבים מגישים בקשות תקצוב מנופחות, המסתמכות על היקף הכספים העומד לרשות החילוט, ומנותקות מהצרכים של הגופים בפועל, מתוך מטרה לנצל את מלוא הכספים שבקרן. בכל הנוגע להקצאת כספים מקרן החילוט על ידי מועצת החילוט, ראוי כי השימוש בכספי ציבור יהיה יעיל, ויוקצה לגופים לאחר עיון והבנה מעמיקים בצרכיהם ובתרומתם. יש לבצע מעקב אחר השימוש שנעשה בכספים, התקדמות הפרויקטים ובחינת יעילות ומועילות הביצוע להגשמת תכלית החור לאיסור הלבנת הון וליישומו, ולקידום המאבק הכלכלי בפשיעה. 

תגובה
משטרת ישראל

14. 	תכניות העבודה של מ"י מגובשות על בסיס צרכים מבצעיים העולים מיחידות השטח ועל בסיס קריטריונים מבצעיים בהתאם למדיניות פיקוד האגף והמשטרה. הביצוע בפועל נגזר בהתאם לקצב ההתקדמות ולמציאות בשטח.

תגובה 
רשות המיסים

14. 	הגשת בקשה לתר"ש כרוכה בעבודת מטה מסודרת הממפה את הצרכים של יחידות החקירות והמודיעין, המתוקצבות מקרן החילוט. צרכים אלו נגזרים מפעילות היחידות בתחום חילוט הנכסים והלבנת הון ומהתפתחות טכנולוגית מתמשכת. רשות המסים מודעת היטב להיקף הנכסים שהיא מעבירה לקרן החילוט, ולמרות זאת בקשותיה לתקציבים מתוך הקרן צנועות בהרבה מהיקפים אלו. מדובר באחוזים בודדים מהיקף התשומות שרשות המסים משקיעה בחקירה ובטיפול בתיקי הלבנת הון. בקשות רשות המסים נבדקות על ידי אנשי מקצוע מטעמה ומאושרות על ידי סמנכ"ל לחקירות ומודיעין, בשיתוף חשב הרשות ותקציבן הרשות. בנוסף, הרכש מתבצע בהתאם לנוהלי חשכ"ל. יודגש כי רשות המסים אינה מקבלת את התקציב המאושר למימוש הפרויקטים בשלמותו, אלא מקבלת החזר מהקרן בגין פרויקטים שביצעה ומקדמה המחושבת לפי שיעור הביצוע והיקף הפרויקטים שנשארו לבצע עד לסוף השנה. כל בקשה להסטת תקציב מסעיף אחד לסעיף אחר חייבת לקבל את אישור מועצת הקרן. לאורך השנים הגישה רשות המסים מספר בקשות להסטה כאמור, חלקן אושרו על ידי מועצת הקרן וחלקן לא. לסיכום, רשות המסים לא מגישה בקשות מנופחות, אלא להיפך, ובמקרה שבו רשות המסים לא מנצלת את התקציב המאושר לטובתה, ההפרש לא נשאר בידיה.

ליקוי

15. 	בקשות המוגשות על ידי הגופים אינן כוללות את הפירוט הנדרש על פי נוהל מועצת החילוט. בקשות לפרויקטים חדשים שבהן דרישות לתקצוב במיליוני שקלים, מוגשות בהסבר כללי קצר. מועצת החילוט דנה ומקצה כספים בסכומי עתק, ללא הסבר וללא פירוט, בניגוד לנוהל מועצת החילוט. 

תגובה
משטרת ישראל

15. 	כל בקשה מקרן חילוט מוגשת בצירוף פירוט מיטבי לגבי כל נושא ואף מועברות הבהרות כנדרש בכפוף לשאלות מצד קרן החילוט. 

ליקוי

16.	על אף שרשות המסים לא הגישה למועצת החילוט, במשך שנים, דוחות ביצוע כנדרש, המשיכה המועצה להעביר לרשות מקדמות ותקציבים מקרן החילוט. התנהלות זו עומדת בניגוד לנוהל מועצת החילוט הקובע כי: "בבואה לדון ולהחליט בבקשות תתחשב המועצה, בין היתר, בשיקולים אלה.. כספי הקרן שהועברו לגוף בעבר, השימוש שנעשה בהם והתרומה שהייתה לשימוש זה לקידום מטרות החוק ותכליתו". 

תגובה 
רשות המיסים

16. 	רשות המסים התעכבה בהגשת דוח הביצוע לשנת 2011 בלבד והדוח הוגש בפועל בחודש ינואר 2013. דו"ח ביצוע לשנת 2012 הוגש בחודש יולי 2013. דוח ביצוע לשנת 2013 הוגש בחודש פברואר 2014 ומאז מדווחת רשות המסים בכל רבעון, ללא עיכובים. בעניין מימוש התקציב המאושר ואחוזי הביצוע הנמוכים – התקציב הרב שנתי (להלן: התר"ש) מחולק לשני פרקים עיקריים: האחד- כוח אדם והשני – טכנולוגיות ופרויקטים נוספים. רשות המסים לא הצליחה לגייס את כוח האדם שאושר לה מתקציב הקרן בשל ענייני תקינת כוח אדם מול אגף התקציבים ונציבות שירות המדינה וללא קשר לכסף שאושר לתשלום השכר מהקרן. למרות הקשיים ולאחר דיונים ממושכים עם אגף התקציבים באוצר, הצליחה רשות המסים בשנת 2013 לגייס 4 רכזי חילוט. חלק מפעילות רשות המסים בתחום חילוט נכסים והלבנת הון מתוקצב על ידי הקרן. מיום הקמת הקרן ובמרוצת השנים, ביקשה רשות המסים תקציבים לרכש ולפרויקטים מתמשכים. בקשות אלו לוו תמיד באחת או יותר מהאפשרויות הבאות: בהסברים כתובים, הסברים בעל פה, באמצעות הצגת הפרויקטים על ידי אנשי מקצוע מטעם רשות המסים, בהוספת הבהרות כתובות שנכתבו לאחר דרישת חברי המועצה ובהצגת הפרויקטים באמצעות סיורים מודרכים בשטח. הרשות סבורה כי כל פרויקט אותו ביקשה הרשות לתקצב מכספי הקרן הוסבר לחברי מועצת הקרן בצורה מפורטת, ואם קרה מקרה שהפרויקט, נחיצותו או הקשר שלו לביצוע תפקידי רשות המסים בתחום הלבנת הון לא הובן מהבקשה הכתובה, אזי הרשות השלימה את ההסבר בעל-פה (בדיון) או בכתב. מועצת קרן החילוט מורכבת מנציגים שמגיעים מרקעים שונים ומתחומי עיסוק שונים. כשהרשות נדרשת להכין הסבר על פרויקט טכנולוגי או מודיעיני, לא תמיד ניתן לצפות את יכולת ההבנה של חברי המועצה או את דרישתם להסבר כזה או אחר. לכן, גם המבקר מציין כי חברי המועצה אינם מסתפקים בנימוק המופיע בבקשות הכתובות, אלא להיפך, חברי המועצה שואלים שאלות ומקשים על הגופים המתוקצבים.

ליקוי

17. 	מועצת החילוט אינה ממלאת אחר הנחיות נוהל מועצת החילוט, הקובעות את הליך אישור תקצוב הגופים הממומנים על ידי קרן החילוט, אינה מקיימת את הבדיקות הנדרשות על מנת להבטיח שימוש בתקציבים למטרה שלשמה הוקצו, ומקצה כספים, שהם כספי ציבור, באופן כמעט אוטומטי וללא כל מדיי יעילות ומועילות. 

תגובה 
רשות המיסים

17. 	עבירות הלבנת הון הן עבירות הנחקרות במעגל השני של ביצוע העבירה, דהיינו בתחילה נדרש מהחוקרים להוכיח את ביצוע עבירות המקור, ובמקרה של רשות המסים מדובר במכירת חשבוניות מס פיקטיביות לפי סעיף 117(ב)(3) לחוק מע"מ או בביצוע הברחה לפי סעיפים 211 ו-212 לפקודת המכס ופקודת היבוא והיצוא. רק אחרי הוכחת ביצוע עבירת המקור יש צורך להוכיח את המצאות הרכוש ה"אסור" כהגדרתו בחוק איסור הלבנת הון ואת ביצוע הפעולות בו. בנוסף לביצוע חקירות עבירות המקור והלבנת ההון, רשות המסים אוספת מידע מודיעיני אודות ביצוע העבירות ואודות בעלות על רכוש ונכסים בני חילוט. מדובר בפעילות מורכבת המתקיימת במספר מישורים ועל ידי מספר יחידות. רוב תיקי החקירה שנחקרים במחלקות החקירות של רשות המסים או במסגרת צח"מ עם משטרת ישראל מלווים על ידי המחלקות המשפטיות של רשות המסים, שמגישות את כתבי האישום, מנהלות מאבק על שמירת הרכוש התפוס ועל חילוטו לטובת הקרן, בסיום ההליך המשפטי. מהאמור לעיל, עולה תמונה ברורה לפיה רשות המסים משקיעה מאמצים רבים בתחום האנושי ובהיקף התשומות המושקעות בביצוע פעילות המודיעין, החקירות והתביעה בתיקי הלבנת הון וכאמור, מדובר במאות עובדים ובהרבה מאד כסף, המושקעים בביצוע התפקיד שהוטל עליה על ידי ממשלת ישראל וזאת בידיעה ברורה כי הכספים המחולטים ימצאו את דרכם, בסוף התהליך, לקופת קרן החילוט. מהצד האחר, מממנת קרן החילוט עלות שכרם של 4 רכזי חילוט בלבד וזאת החל משנת 2013. רכזי חילוט אלו ממלאים את זמנם בחיפוש אחר רכוש, תפיסתו לצורך חילוטו במסגרת תיקי הלבנת הון והתמודדות עם טוענים לזכות במסגרת בקשותיהם לשחרור הרכוש התפוס.

תגובה
משטרת ישראל

17. 	מתבצע מעקב מלא אחר שימוש בכספי קרן החילוט ועמידה בהישגים הנדרשים של המערכים הממונים ע"י הקרן נעשה באופן מלא ומדוקדק הן ע"י הקרן והן ע"י גופי פיקוח, הנחיה ובקרה (ועדה מתמדת וצוות ההיגוי בראשות היועץ המשפטי לממשלה). המשטרה וגופים ממונים נוספים מעבירים מדי תקופה דיווח מלא על ניצול הכספים למטרות שאושרו ע"י הקרן. הדו"ח מבוקר ומפוקח באופן צמוד עי רו"ח חיצוני של הקרן. 

ליקוי

18. 	מנגנון הפיקוח והבקרה על השימוש בכספים שהוקצו לגופים המתוקצבים לוקה בחסר. הלכה למעשה אין פיקוח אפקטיבי על הסכומים המאושרים לתשלום. 

תגובה
משטרת ישראל

18. 	קרן החילוט מפעילה מנגנון מסודר, רציני ומדוקדק. לעניין מימון פרקליטים, הנושא אינו עומד לפתחה של המשטרה.

תגובה 
משרד המשפטים

18. 	להלן התייחסות פרטנית של המועצה להכוונת פעולות קרן החילוט לפי חוק איסור הלבנת הון, התש"ס-2000 (להלן – "המועצה"). לענין הגשת הבקשות על ידי הגופים המתוקצבים ולכן נדרשת התייחסות הגופים המתוקצבים- המועצה תפעל לבחינה חוזרת של נהליה בכל הנוגע לאופן הגשת הבקשות ולדיון בהן. תאריך יעד – סוף שנת 2016. 
בעניין אחוזי המימוש מתוך התקציב המאושר על ידי המועצה- המועצה מציינת כי ביום 9.02.14 היא תיקנה את נוהל עבודתה כך שהגופים המתוקצבים נדרשים להגיש דוחות ביצוע מדי רבעון (ולא מדי שנה) כתנאי לקבלת המקדמה לרבעון העוקב, ובכך העלתה המועצה את תדירות הביקורת על הביצועים ובפועל לגידול באחוזי המימוש. 
לנושא הגשת הבקשות - המועצה סבורה כי כפי שעולה מהפרוטוקולים, מתקיים דיון ממצה ומעמיק בבקשות המוגשות על ידי הגופים, ומתבקשות השלמות מהגופים במקום שנדרש. עם זאת, המועצה תפעל לבחינה חוזרת של נהליה בכל הנוגע לאופן הגשת הבקשות ולדיון בהן. תאריך יעד – סוף שנת 2016. 
לנושא מערכות ופרויקטים טכנולוגיים- המועצה תפעל לדרישה לקבלת תיעוד של הליך מסודר ומפורט לפיתוח וסיום הטמעתן של המערכות הטכנולוגיות אשר מימונן מתבקש מהמועצה. המועצה החלה לדון מחדש בסוגיית הדרישות בבקשות המתייחסות לפרויקטים טכנולוגיים, אשר מטבעם הם ארוכי טווח,בישיבתה מיום 25.11.15, ובכוונתה למצות את הדיון בסוגיה זו עד סוף שנת 2016. 
לנושא הסטות תקציביות- על פי הנוהל, המועצה מוסמכת לאשר הסטות תקציביות. הבקשות נדונות על בסיס הסבר המסופק על ידי הגופים המתוקצבים. המועצה תחזור ותעיר לגופים המתוקצבים כי עליהם להקפיד לתת הנמקה מפורטת ככל שניתן. במסגרת כוונתה לבחון מחדש את נהליה, תינתן הדעת המועצה גם לשאלת הצורך בתיקון הנוהל בנוגע לאישור בקשות להסטת תקציביות בתוך מסגרת התר"ש. 
לנושא שיקוף הדיונים- המועצה תדאג להעמקת השיקוף של דיוניה בפרוטוקוליה הנרשמים. 
לנושא הגשת דוחות ביצוע - בעקבות התנהלות רשות המסים תוקן נוהל המועצה בתאריך 9.02.14 ונקבע כי דוחות ביצוע יוגשו בסוף כל רבעון (ולא בסוף כל שנת תקציב כפי שהיה בעבר) ועל סמך דוח זה יקבלו הגופים מקדמה לרבעון העוקב. שינוי זה בנוהל מייתר את ההתמודדות עם מצבים של תשלום מקדמות בהיעדר דוחות ביצוע. מאז שינוי הנוהל הגופים מתנהלים בצורה זו מול המועצה והמקרה המתואר לא חזר על עצמו. מאז שנת 2013,לאור דרישת רואה החשבון של המועצה לקבלת רשימות כוח אדם מפורטות, מגישה המשטרה רשימות הכוללות את המספר האישי של העובד; התפקיד; השכר; והיחידה אליה שייך. מספרו האישי של העובד מהווה אמצעי זיהוי מספק ותחליף לכל דבר ועניין לשמו של העובד. 
לנושא רואה החשבון - החל תהליך מכרזי לבחירת רואה חשבון חדש למועצה. במסגרת ההתקשרות עם רואה החשבון שייבחר, המועצה תבחן קביעת נוהל עבודה ספציפי הנוגע לעבודת רואה החשבון. תאריך יעד - עד סוף שנת 2016. 
לגבי חלוקת כספי ציבור - כספי קרן החילוט הם כספי ציבור והמועצה ערה לחובתה לחלוקתם באופן זהיר ומוקפד, מפוקח ושקוף. תובא בפני המועצה הצעה לתיקון הנוהל כך שהגופים המתוקצבים יחויבו בהגשת דיווחים חצי שנתיים הנוגעים לאופן מימוש הכספים ביחס למטרות הפרויקטים שאושרו במסגרת הבקשה. תבחן אפשרות הקצאת המשאבים הדרושים לקיום ביקורת מהותית ומשמעותית ביחידות של הגופים המתוקצבים הממומנות על ידי כספי הקרן במטרה לאפשר בחינת אפקטיביות הביצוע להגשת תכלית החוק וליישומו לצורך קידום המאבק הכלכלי בפשיעה. 

ליקוי

19. 	על הממשלה לערוך ללא דיחוי חשיבה מחודשת בכל הנוגע לאופן הקצאת כספי קרן החילוט ולפיקוח עליהם. במסגרת זו, משרד מבקר המדינה ממליץ לשקול להוסיף את הפרקליטות כגוף שזכאי ליהנות מכספי הקרן לצורך תקנון פרקליטים מלווים לצוותי המשימה. 

ליקוי

20. 	ההבנה של כלל גופי האכיפה בדבר האסטרטגיה למלחמה בפשיעה החמורה ובפשיעה המאורגנת באמצעות מלחמה בתופעת הלבנת ההון, צריך שתבוא לידי ביטוי באימוץ חקיקה המאפשרת את יישומה של מלחמה זו. בהיעדר צעדי התארגנות חוקיים במדינת ישראל להתמודדות עם התופעה, עלולה ישראל לשמש כר נרחב להלבנת הון, הדבר העלול לפגוע קשות במוניטין של המערכת הכלכלית והבנקאית של המדינה, וכן באמון הציבור בישראל במערכות אלה. 
תגובה 
משטרת ישראל

20.	האח"מ שותף להובלת סדרה ארוכה של תיקוני חקיקה והצעות לחוקים חדשים בנושא זה. בין היתר הצעת חוק להסדרת הלוואות חוץ בנקאיות, חוק אשראי הוגן, תיקונים לחוק איסור ה"ה לרבות תיקון ס' 4 לחוק איסור ה"ה עשיית פעולה ברכוש אסור, כל זאת למען התמודדות אפקטיבית עם מלביני הון.


תמיכות משרדי ממשלה במוסדות ציבור

הגופים המבוקרים: משרד הביטחון, משרד החינוך, משרד החוץ, משרד הרווחה והשירותים החברתיים, משרד התרבות והספורט, המשרד לשירותי דת, משרד האוצר ומשרד המשפטים. 

ליקוי

1.	נמצא כי במועד סיום הביקורת נותרו במשרד התרבות והספורט 27 מבחנים לקויים, 24 מהם כבר משנת 1992, וכי בשנת 2014 הקצה המשרד באמצעות מבחני תמיכה לקויים תמיכות בסך כולל של כ-146 מיליון ש"ח (כ-25%) מהתקציב שאישר המשרד לתמיכות בשנה זו; כמו כן נמצא כי במועד סיום הביקורת היו במשרד החינוך 33 מבחנים שאינם פעילים ויש לבטלם לאלתר, ועוד ארבעה מבחנים לקויים שיש לתקנם או להחליפם; וכן נמצא כי במשרד הביטחון נותרו שלושה מבחני תמיכה לקויים; במשרד הרווחה נותרו במועד סיום הביקורת 16 מבחני תמיכה, שכבר בשנת 2010 המשרד נדרש לבטלם או להחליפם. בעקבות ביקורת זו ביטל משרד הרווחה 15 ממבחנים אלה. על משרד המשפטים לקיים מעקב רציף ומעודכן בנושא מבחני התמיכה של כלל משרדי הממשלה כדי לוודא שהם תקינים; על משרד המשפטים לקצוב לוח זמנים קצר ומוגדר לתיקונם או לביטולם של המבחנים האמורים. כמו כן, על משרד המשפטים להתנות את מתן התמיכות בביטול המבחנים שנמצאו לקויים או בתיקונם, שאם לא כן התהליך של חלוקת התמיכות על פי מבחנים שאינם שוויוניים עלול להימשך עוד שנים רבות. על המשרדים השונים לסיים לאלתר את הליך תיקון מבחנים אלה.

תגובה
משרד הביטחון

1. תקציב התמיכות של משרד הביטחון הוא אחד התקציבים הנמוכים ביותר, מבין משרדי ממשלה, הן באופן מוחלט והן בהתייחס להיקף תקציב הביטחון. המשרד מקפיד לתת מענה לצורכי האוכלוסיות השונות בתחום אחריותו ופעולתו במסגרת תקציב הביטחון ואגפי הביצוע של המשרד. עם זאת, קיימים מספר תחומים, רגישים ביותר וחשובים, בהם לא ניתן להימנע משימוש בערוץ התמיכות כגון:- שיקום נכי צה"ל, סיוע לרווחת משפחות שכולות, הנצחת חללים, ארגוני לוחמים ותיקים וכו'- כולם תחומים שבהם קיימים ארגונים שונים אשר רואים צורך לקיים גם פעילות משלהם לטובת חבריהם ופונים בבקשה לקבלת תמיכה. 
בעקבות הערות משרד המשפטים, התמקד המשרד בעבודה אינטנסיבית עם משרד המשפטים לתקן את מבחני התמיכה העיקריים ואשר בהם נמצא עיקר תקציב התמיכות של משרד הביטחון. מאחר ומדובר בנושאים רגישים, כפי שפורט לעיל, היה צורך בדיאלוג מתמשך ולפיכך נותרו שלושה מבחנים אשר טרם תוקנו. 
לגבי שלושת המבחנים אשר טרם תוקנו, המשרד מציין כי בשניים מהם מדובר במבחנים בהיקף תקציבי העומד על סך של מאות אלפי שקלים. מדובר במבחן המתייחס לסיוע לארגוני לוחמים ותיקים וכן מבחן בנושא מחקרים ופרסומים על התקופה של טרום הקמת המדינה, שאף הוא מבוצע ע"י העמותות שהן יוצאי המחתרות. 
המשרד מקיים בנושא זה דיאלוג שוטף עם נציגי אותם ארגונים אשר למרבה הצער גם ללא תיקון מבחני תמיכה, מתקשים לעמוד בדרישות המבחן, בנוהל שר האוצר וכיו"ב. מדובר באנשים בני למעלה מגיל 80 אשר הנושא יקר לליבם (ההגנה, אצ"ל, לח"י ודור הפלמ"ח)ואשר מתקשים לקבל את דרישות ועדת התמיכות. נציגי ארגונים אלו מלינים באופן שוטף בפני שר הביטחון ומנכ"ל המשרד על היקף התמיכה הניתן להם ועל הדרישות המכבידות עליהם ולכן אין זה קל לנסח מבחנים מדידים ושוויוניים שיתאימו לאופי פעילותם. עם זאת, אנו נעשה מאמץ בכל זאת להגיע לנוסח מוסכם עם משרד המשפטים שיענה על הנחיות היועמ"ש לממשלה ויאפשר מתן תמיכה לארגונים.
צפי לסיום- סוף שנת 2016. 

תגובה
משרד התרבות והספורט

1. חלוקת כספי התמיכות במשרד נעשית מכוח 23 תקנות תקציביות במינהל תרבות ו-13 תקנות תקציביות במינהל הספורט. חלק ניכר מהתקנות התקציביות, מחולקות על סמך יותר ממבחן תמיכה אחד או שאותו מבחן תמיכה מסדיר את חלוקת התמיכה למוסדות ציבור במספר תחומי פעילות שונים או למוסדות מסוגים שונים באותו תחום פעילות באותה תקנה תקציבית. כך שלכל דבר ועניין מדובר במספר מבחני תמיכה המאוגדים במסמך אחד. מאז מתן פסה"ד בבג"צ 3792/95 תיאטרון ארצי לנוער, פ"ד נא(4), עמ' 258 (להלן - בג"צ תיאטרון ארצי) מצוי המשרד, בתהליך מורכב ומאומץ של תיקון מבחני התמיכה בתחומי התרבות והספורט. 
תהליך זה נועד להחליף את מבחני התמיכה שנכתבו בחופזה בשנת 1992 ופורסמו בי"פ 4042 משנת התשנ"ב (עם כניסתו לתוקף של סעיף 3א' לחוק יסודות התקציב, התשמ"ה – 1985) (להלן – המבחנים ה"ישנים"), במבחנים העומדים באמות המידה שנקבעו בבג"צ תיאטרון ארצי, בדגש על אמות מידה כמיתות ואובייקטיביות (להלן – מבחנים "חדשים"). כל זאת, במקביל לתיקונים במבחני תמיכה "חדשים" והתקנת מבחני תמיכה חדשים, בתחומים שאין בהם מבחנים "ישנים"– כל זאת, כדי לממש את מדיניות המשרד בתחום התרבות והספורט. תהליך החלפת מבחני התמיכה ה"ישנים" ב"חדשים" מבוצע בליווי שוטף של יחידת התמיכות, אשר יחד עימה נקבעו, מעת לעת, סדרי עדיפויות ולוחות זמנים להחלפת המבחנים ה"ישנים" ב"חדשים". סדרי העדיפויות להחלפת מבחני התמיכה ה"ישנים" ב"חדשים" נקבעו על-ידי המשרד, בתיאום עם יחידת התמיכות, והם מבוססים על העקרונות הבאים: א. גובה התקציב בתקנה – ניתנת עדיפות לתקנות שבהן התקציב גדול יותר; ב.מספר הגופים הנתמכים בתקנה – ניתנת עדיפות לתקנות שבהן מספר הגופים הנתמכים הוא הגדול ביותר; ג. העדר קשיים ייחודיים – ניתנת עדיפות למבחני תמיכה שיש להם דמיון למבחני תמיכה "חדשים" קיימים או שאין בעיות ייחודיות בהתקנתם; ד. דרישות חיצוניות – כגון התחייבות אגב דיון בעתירה לבג"צ להתקין מבחני תמיכה "חדשים" בתחום מסויים. 
קיים דיאלוג מתמיד ושטף בין המשרד לבין יחידת התמיכות בנושאים אלו. יחידת התמיכות אף מקבלת דיווח תכוף על התקדמות תכנית העבודה. בהתאם לסיכום האחרון עם יחידת התמיכות, יבוצע מהלך הדרגתי ומדורג של החלפת כל המבחנים ה"ישנים" ב"חדשים" עד סוף שנת 2016. 
במקביל, הבהירה יחידת התמיכות כי הם רואים קושי משפטי בהמשך תמיכה במבחנים האמורים, מעבר לזמן ההחלפה או התיקון שהוגדר. לעמדת המשרד, קיים קושי משמעותי במניעת תמיכה מכוח מבחן "ישן", עד להחלפתו במבחן "חדש". מטבע הדברים, פוגעת גישה זו בעיקר בגופים עצמם, הנסמכים על תמיכת המשרד. גישה זו אינה מתחייבת מהוראות הדין ומפסיקת בג"צ. גם לבג"צ ברור כי מדובר בתהליך אשר לא ניתן להשלימו לאלתר, וכי הפסקת חלוקת התמיכות מכוח מבחני התמיכה ה"ישנים" תפגע אך ורק בגופים מקבלי התמיכה. 
המשרד השקיע מאמץ ממושך במשך השנים בתהליך החלפת מבחני התמיכה ה"ישנים" ב"חדשים", וממשיך להשקיע בו גם כיום. טרם קבלת טיוטת דוח הביקורת, המשרד עשה זה מכבר צעדים משמעותיים לשם קידום וייעול ההליכים, אשר נועדו לאתר, למנוע ולטפל בנקודות הבעייתיות, המהוות צוואר בקבוק להתקדמות תהליך החלפת מבחני תמיכה "ישנים" ב"חדשים: עבודה במקביל על מספר רב של מבחני תמיכה, העסקת יועצים חיצוניים וקיצור לוחות זמנים. לאורך זמן לקח המשרד על עצמו מטלה משמעותית נוספת, המצריכה מאות שעות עבודה של כל גורמי המשרד. כל זאת, במטרה להחליף את המבחנים ה"ישנים" ב"חדשים". המשרד ממשיך לפעול במרץ כדי שחלוקת כל כספי התמיכות תעשה בהתאם למבחני תמיכה אובייקטיביים, שוויוניים ושקופים.

תגובה
משרד המשפטים

1. 	בהמשך לקביעת לוחות זמנים לתיקון מבחני תמיכה לקויים, שתואמו עם משרד התרבות, נשלח בתאריך ט"ז בטבת תשע"ו, 28.12.2015, מכתב מאת המשנה ליועץ המשפטי לממשלה (יעוץ), למנכ"ל משרד התרבות והספורט, ובו הנחיה לביטולם של כלל מבחני התמיכה הלקויים בתאריכים שהוגדרו במכתב. לגבי משרד החינוך, הדברים הוגדרו עוד במכתב מנובמבר 2015.

תגובה
משרד החינוך

1. 	לנושא אי עדכון מבחני תמיכה לקויים - נעשה מיפוי מעודכן של כלל מבחני התמיכה הרלוונטיים למשרד. מהמיפוי שערכו משרד החינוך ומשרד המשפטים, וכפי שצוין במכתבה של, המשנה ליועץ המשפטי לממשלה (יעוץ) מיום 9.11.15 עולה, כי בעקבות מכתבו של המשנה ליועץ המשפטי לממשלה (יעוץ)(דאז) מיום 8.4.10 בוטלו ששה מבחני תמיכה שלא היו פעילים. בנוסף, סוכמה תוכנית פעולה לגבי 33 מבחני תמיכה נוספים שאינם פעילים מספר רב של שנים. בנוסף, נמצא מבחן אחד בלבד שהמשרד עצמו מעוניין להמשיך ולבצע בו תיקון מקצועי (פעילות חינוכית ללימוד המורשת והעמקת הידע של כוחות המגן והמחתרות בתקופת טרום המדינה) ועוד שני מבחנים לקויים בלבד (חוגי סיור; נוער שוחר מדע) לגביהם סוכם כי יתוקנו או יוחלפו כחלק מתוכנית העבודה לשנת 2016. לגבי מבחן נוסף (מעבדות טכנולוגיות ומדעיות מרכזיות) נקבע כי תיקונו ייעשה במהלך שנת 2017.

תגובה
משרד הרווחה והשירותים החברתיים

1. בתאריך 2.11.15 בוטלו 15 מבחני תמיכה ישנים במשרד, המבחן היחיד שטרם בוטל הינו בנושא תמיכה בנפגעי פעולות איבה, נוכח הרצון לחדשו והודעה על תקצוב הנושא. הוכנה טיוטה חדשה למבחן זה (העומדת בכל דרישות נוהל התמיכות) ובימים אלה המבחן מועבר למשרד המשפטים לאישור. יצוין כי יו"ר ועדת התמיכות יחד עם היועצת המשפטית של הועדה בוחנות בכל שנה מחדש את מבחני התמיכה וקובעות ביחד עם השרות המקצועי אם יש צורך לערוך בהם תיקונים (כך למשל מבחן התמיכה לנכים ומוגבלים). 

ליקוי

2. 	במבחני התמיכה שפורסמו באתרי המרשתת (האינטרנט) של המשרדים שנבדקו בביקורת הנוכחית לא פורסם הסכום המיועד לחלוקה לתמיכות על פי התקנה התקציבית הרלוונטית לכל סוג תמיכה, שלא כנדרש בנוהל שר האוצר. על מנת להגביר הן את השקיפות, כדי להביא לאחידות של המידע המוצג לכלל מוסדות הציבור, והן את השוויון, על המשרדים המתקצבים תמיכות לפרסם בזמן אמת את סכום התמיכה המיועד, כנדרש בנוהל שר האוצר. על החשב הכללי לשקול להנחות את משרדי הממשלה לפרסם בזמן אמת גם את התוספות התקציביות הניתנות במשך השנה.

תגובה
משרד הביטחון

2. 	המשרד מציין כי הגם שההערה הינה כללית, ולא ספציפית למערכת הביטחון, המשרד מפרסם, בכל שנת תמיכות, את מבחני התמיכה, הן הקבועים, והן אלו שנקבעו כ"הוראת שעה" והתקפים. לעניין כלי ואמצעי הפרסום, המשרד מקפיד על פרסום התמיכות והתוספות, במרשתת (אינטרנט)-באתר משהב"ט, וכן בעיתונות הכתובה באמצעות חוזה התקשרות לפרסומי עיתונות תקף של משהב"ט.

ליקוי

3. 	שני פרוטוקולים של דיוני ועדת התמיכות של משרד התרבות והספורט נושאים את חתימתו לכאורה של סגן ראש מינהל הספורט, אולם הוא לא נכח בדיונים אלה; תמיכה של משרד התרבות והספורט שנועדה למוסד ציבור הועברה לחברה בת של מוסד זה, שלא לפי חוק יסודות התקציב.

תגובה
משרד התרבות והספורט

3. 	לאחר קבלת הדוח, ערך סגן ראש מינהל הספורט בדיקה מחודשת ומקיפה של הנושא, ומצא כי אכן נכח בדיון שנערך בוועדת התמיכות מיום 5.10.14 אולם יצא מוקדם מהדיון ולפיכך לא חתם בו ביום על כל הפרוטוקול, אלא על החלקים בהם נכח בלבד. וועדות התמיכות הפועלות במשרד מקפידות כי מי שלא נכח בדיוני וועדת התמיכות, לא יחתום על פרוטוקולי הישיבות.

ליקוי

4. 	בפרוטוקולים של ועדת התמיכות במשרד הביטחון לא פורטו הנימוקים להחלטות הוועדה, שלא לפי נוהל שר האוצר; ועדת התמיכות של משרד הביטחון אישרה תמיכה לעמותה בשנים 2013 ו-2014 עוד לפני שקיבלה מהעמותה מסמכים המאפשרים לבדוק אם היא עומדת בתנאי הסף של מבחן התמיכה.

תגובה
משרד הביטחון

4. 	מנכ"ל המשרד קובע מידי שנה מסגרת תקציבית לפעילות הועדה תוך חלוקתה למבחני התמיכה השונים. בכל השנים האחרונות הסכום שהועמד לרשות הועדה במבחן תמיכה "מוסדות ציבור הפועלים בתחום סיוע לגמלאי צבא קבע", היה על סך של 1,000,000 ₪. במסגרת מבחן תמיכה זה, הוגשה בקשה של עמותה יחידה ולכן ניתן היה לתמוך בה במלוא הסכום שעמד במסגרת המבחן, בכפוף לעמידתה בכל תנאי המבחן. יצוין כי גם בשנת תמיכות 2011 אושרה לעמותה תמיכה בסך של 1,000,000 ₪ (רצ"ב פרוטוקול הועדה משנת 2011) אולם מתוך סכום זה בוצע קיזוז של 50,000ש"ח בשל אי עמידת העמותה בדרישות המבחן לעניין מספר המשתתפים בסדנאות ההכשרה. 
בשנת תמיכות 2012, התקבלה המלצת ר' אכ"א לתמוך בעמותה בהיקף כספי דומה לתמיכה שאושרה בשנה שעברה (דהיינו – 1,000,000 ₪ ללא הקיזוז). לפיכך, החליטה ועדת התמיכות בפרוטוקול 011458 מיום 5.7.12 לאשר תמיכה בהתאם להמלצת הגוף הממליץ אולם ננקב סכום של 950,000 ₪, במקום 1,000,000 ₪. בעקבות פניית העמותה, תוקנה הטעות בפרוטוקול 012812 מיום 9.7.12 כפי שפורט לעיל, אולם ההסבר המפורט אכן לא בא לידי ביטוי באותו פרוטוקול. 
לעניין אישור תמיכה לעמותה בשנים 2013 ו-2014, עוד לפני שקיבלה מהעמותה מסמכים המאפשרים לבדוק אם היא עומדת בתנאי הסף של מבחן התמיכה, המשרד מבהיר כי ועדת התמיכות במשרד היא ועדה המורכבת מבעלי תפקידים במשרד הממלאים את תפקידם השוטף במשרה מלאה (ס' חשב, נציגת את"ק וכיו"ב). ועדת התמיכות פועלת ביעילות, במקצועיות ותוך הקפדה על כללי מנהל תקין ועל הוראות החוק, וכן הוראות מבחן התמיכה ונוהל שר האוצר. החלטות ועדת התמיכות בשנים 2013 ו-2014 לגבי עמותת "צוות" הן החלטות מותנות בקיומו של תנאי מתלה. דהיינו – הצגת מסמכים המוכיחים עמידה במספר ההשמות, כמות הסדנאות, מספר המשתתפים וכיו"ב. הועדה הנחתה בהחלטותיה בשנים הנ"ל להקפיד על קיומו של התנאי המתלה, כתנאי להעברה תקציבית כלשהי. המשרד סבור כי בדרך זו הוא פועל כדין ומונע בירוקרטיה מיותרת שכן החלטת הועדה נכנסת לתוקף רק לאחר שהוצגו הוכחות על עמידה בתנאי הסף. עם זאת המשרד יבחן את הערת הביקורת מול משרד המשפטים. 
צפי לסיום- רבעון שלישי 2016. 

ליקוי

5. 	נתמך יחיד הוא מוסד ציבור יחיד או אחד משניים המקבלים תמיכה מכוח תקנה תקציבית אחת. בשנים 2013 ו-2014 למעלה ממחצית תקנות התמיכות של משרד החינוך תמכו בנתמכים יחידים, והתמיכה הכוללת בהם הסתכמה ביותר מ-25% מסך התמיכה של המשרד באותן שנים; במשרד החינוך לא התקיים דיון עקרוני בנושא התמיכה בנתמכים יחידים כדי לבדוק מהו שיעורה יחסית לכלל סכומי התמיכה שאושרו ואם התמיכה שניתנת באמצעות מבחני התמיכה לנתמכים אלה היא כורח המציאות. על החשב הכללי ועל משרד המשפטים לוודא כי החשבים והיועצים המשפטיים במשרדי הביטחון, החינוך ושירותי דת בוחנים אם אין בקבוצות השוויון שהוגדרו במבחני התמיכה שמכוחם תומכים המשרדים בנתמכים יחידים כדי לשמר את התמיכה בגופים שכבר נתמכים ובכך גורמים להדרת מוסדות ציבור אחרים.

תגובה
משרד הביטחון

5. 	התמיכה בארגון נכי צה"ל בלבד מהווה 62% מתקציב התמיכה בשנים 2013-2014. זהו ההסבר לאחוז הגבוה שצוין, והוא נובע מגובה סכום התמיכה הניתן על ידי המשרד מזה שנים רבות, מאז הקמת ועדת התמיכות, בתחום שיקום נכי צה"ל. בפועל, הארגון היחיד שהגיש בקשה בתחום זה היה ארגון נכי צה"ל ולכן הוא מוסד ציבור יחיד בתחום. מדובר בארגון המפעיל "בתי לוחם" בהם פעילים נכי צה"ל בדרגות נכות שונות, לרבות הלומי קרב, נפגעי נפש, נפגעי ראש ונכים בעלי מוגבלויות קשות ביותר כגון עיוורים, קטועים ונכים בכיסאות גלגלים. 
שר הביטחון ומנכ"ל המשרד, אשר מחליטים על סכום התמיכה בכל מבחן תמיכה, החליטו כי נושא זה ראוי לתמיכה בהיקף המשולם כיום. 



תגובה 
משרד המשפטים

5. 	בתאריך 12.11.2015 התקבלו מהחשב הכללי ממצאי הבדיקה שערך, לבקשת המשרד, בכלל משרדי הממשלה, במסגרתה נערך מיפוי ואיתור של תקנות תקציביות מהן מקבלים תמיכה גופים יחידים. לאחר בחינת החומר, וניפוי ממצאים לא רלוונטיים, נשלחו ביום 16.2.2016 מכתבים בענין תמיכה בנתמך יחיד או שניים. המכתבים נשלחו למשרדי הממשלה הבאים: משרד התרבות והספורט, משרד לשירותי דת, משרד הבריאות, משרד הכלכלה, משרד ראש הממשלה, משרד הביטחון, משרד הרווחה. המשרדים הבאים הגיבו: משרד התרבות והספורט, משרד החינוך, המשרד לשירותי דת. תשובותיהם נותנות מענה לחלק ניכר מהמקרים, אם במתן הסבר להיות מספר הנתמכים מועט ואם בדרך של הצהרה על תיקון המבחנים. מקרים מסוימים עדיין נבחנים. עם השלמת הבחינה, וככל שימצא צורך בכך, יונחו המשרדים לתקן מבחני תמיכה מסוימים. זאת, בנוסף להליך התיקון העומד לפני סיום במספר מבחנים. תזכורות נשלחו למשרדים שטרם הגיבו. ככל שלא יגיבו, תישקל הנחיה לעצירת התמיכה.

תגובה
משרד החינוך

5. 	לנושא תמיכה במוסדות ציבור יחידים- בעקבות מכתבו של סגן החשבת הכללית, מיום 18.2.15 בעניין תמיכה במספר מצומצם של גופים מתקנה אחת, נערך במשרד מיפוי מסודר ומקיף של תקנות התמיכה. מיפוי זה אף הועבר לנציגי החשב הכללי ובעקבותיו נערך דיון אצל החשב הכללי (ביום 7.9.15), בהשתתפות נציגי משרד החינוך והחשב הכללי. במסגרת הדיון ניתנו לנציגי החשב הכללי ההסברים המתאימים לגבי כלל תקנות התמיכה והתקצוב בהן קיים מיעוט נתמכים. בסופו של הדיון נתבקשו הבהרות מועטות לגבי מספר מצומצם של תקנות. יתרה מזאת – בהתאם לאמור במכתבו של סגן החשבת הכללית מיום 18.2.15, במהלך שנת 2015 נתבקשו כל היחידות המקצועיות המפעילות מבחנים בהם קיים מיעוט נתמכים לבחון את מבחני התמיכה ולראות האם יש מקום לשנות את תנאי הסף. בעקבות הבחינה האמורה, כבר הוחל הליך של תיקון שני מבחני תמיכה (העצמה רוחנית ופעילות התנדבותית למען הקהילה של תלמידי י"א- י"ב) והנמכת תנאי הסף ע"מ לאפשר כניסת גופים נוספים. במקרים האחרים לא נמצאה הצדקה מקצועית לשינוי תנאי הסף.

ליקוי

6. 	67% מהתמיכות של המשרד לשירותי דת שחולקו בשנים 2014-2011 חולקו לחמישה מוסדות ציבור בלבד. הנהלת המשרד לא קיימה בשנים אלה דיון עקרוני בנושא זה ולא בחנה באופן מעמיק אם עמותות אלה הן היחידות העוסקות באותם תחומים.

תגובה 
משרד הדתות

6. 	הדרישה לבצע בחינה מעמיקה (בנוגע לתמיכה בעמותות יחידות) היא דרישה חדשה, שהועלתה לראשונה בשנת 2015 במסגרת הנחיית היועץ המשפטי ובמסגרת הוראות התכ"ם. מכל מקום, מאז הוצאה ההנחיה, הדרישה לערוך בחינה מעמיקה בהחלט מובאת בחשבון. היא עולה ותמשיך לעלות בכל דיון תמיכות שבו נידון עניינם של גופים יחידים. המשרד הוא שפנה למשרד המשפטים בנושא ולמעשה העלה את ההתלבטות בנוגע לתמיכת יחידים. בשנת 2015 התקיימה ישיבת תמיכות אחת שבה דובר על תמיכת יחידים, וכנדרש, נערך דיון מעמיק בנושא.

ליקוי

7. 	בשנים 2013 ו-2014 כשני שלישים מתקנות התמיכות של משרד הביטחון תמכו בנתמכים יחידים, ולאותם נתמכים הוקצו כ-70% מסכום התמיכה שאושר.

ליקוי

8. 	העברות תקציביות בסכומים ניכרים המתבצעות במשך השנה עלולות לגרום לקושי בקביעת סדר העדיפויות האופטימלי של חלוקת תקציב התמיכות במשרדי הממשלה, שכן החלוקה מתבצעת בתחילת השנה, לפני שיש בידי המשרדים מידע מלא על היקף תקציב התמיכות בכללותו. הדבר עלול להקשות אף על מוסדות הציבור בגיבוש תקציביהם ובביצועם. על משרד המשפטים ומשרד האוצר לשקול אם יש מקום לקבוע תנאים המגבילים את העברת תוספות התקציבים לתקנות התמיכה לאחר מועד מסוים שייקבע, וכן תנאים המגבילים את שיעור התוספת יחסית לבסיס התקציב של התקנה.



תגובה 
משרד המשפטים

8.	המשרד ביחד עם אגף החשב הכללי במשרד האוצר, גיבש נוסח הוראת תכ"ם המסדיר את אופן העברת תוספות תקציביות והאישורים השונים הנדרשים, בשלבים שונים של השנה ובהתחשב בסכומים המועברים, היקפם ושיעורם ביחס לבסיס התקנה התקציבית. נוסח ההוראה תואם עמנו והיא אמורה להתפרסם בתקופה הקרובה. בתאריך 15.12.2015, הופץ מכתבו של המשנה ליועץ המשפטי לממשלה (כלכלי-פיסקלי), ליועצים המשפטיים למשרדי הממשלה, ובו הנחיות בענין יישום הסכמים פוליטיים בעלי משמעות תקציבית. הנחיות אלה עוסקות, בין היתר, בתקציבים ששויכו ליעוד מסוים, על המגבלות שבהעברתם ועל הצורך לקיים בדיקה משפטית ופיקוח הדוק של היועץ המשפטי והחשב המשרדיים, כאשר מדובר על גוף יחיד או מיעוט גופים נתמכים.

ליקוי

9. 	בדצמבר 2013 אישרה ועדת התמיכות של משרד החינוך תמיכה למוסד בגין פעילות שבוצעה לפני קבלת תקציב לתקנה התקציבית המממנת פעילות זו ואף לפני אישור מבחן התמיכה באוקטובר אותה שנה. מכאן שבעצם מדובר בשיפוי של המוסד בגין פעילות אשר בוצעה לפני שהחליטה המדינה לתמוך בה, שלא בהתאם למטרת התמיכה ולעקרון השוויון.

ליקוי

10. 	חלק מתקציב התמיכות מועבר לתקנות תקציביות מכוח הסכמים קואליציוניים והסכמים פוליטיים אחרים (להלן - כספים קואליציוניים), ובהתאם להוראות שנותנים פעילים פוליטיים לרפרנט הרלוונטי במשרד האוצר. יש בכך טעם לפגם, בייחוד לנוכח העובדה שעל פעילים פוליטיים אלה לא חלים כללים שנועדו להבטיח את תקינות פעילות המינהל הציבורי וטוהר המידות. יש להקפיד כי חובת הגילוי והפרסום תוחל גם על הסכמים פוליטיים שמכוחם משרד האוצר מבצע במהלך השנה שינויים תקציביים והעברות תקציביות של תקציבי תמיכות, כפי שהנחה היועמ"ש לממשלה בהנחייתו בנושא הסכמים פוליטיים, שניתנה במהלך ביקורת זו.

ליקוי

11. 	ב-24.4.14 קיבלה רכזת באגף התקציבים במשרד האוצר שתי הוראות משני פעילים פוליטיים מטעם ה"בית היהודי" להעברת תוספות לתקנות תקציביות במשרד החינוך, המשמשות לתמיכה גם בנתמכים יחידים. ההוראה שנתן אחד מהם הייתה לתת תוספת לתקנה תקציבית שממנה נתמכת עמותה אחת בלבד - שמייסדה הוא הפעיל הפוליטי השני. מתעורר חשש שהדבר היה בבחינת הקצאת כספים ייחודיים, לפי שיקול דעת סובייקטיבי ובאופן בלתי מבוקר, במסווה של תמיכה.

ליקוי

12. 	בנובמבר 2013 ביקש ראש מטה סגן שר החינוך דאז (להלן - הרמ"ט), איש "הבית היהודי" מהדרג המקצועי במשרד, להעביר תקציב בסך 2 מיליון ש"ח לתקנה תקציבית, התומכת בנתמך יחיד, אשר מייסדה וחבר האספה הכללית שלה כיהן באותן שנים כיו"ר ועדת החוקה של סיעת "הבית היהודי". העתק של בקשתו שלח הרמ"ט גם לפעיל פוליטי. גם במקרה זה מדובר לכאורה בהקצאת כספים ייחודיים במסווה של תמיכה. 

תגובה
משרד החינוך

12. 	הוגדר וחודד הנוהל כי לא ייצאו הנחיות ביצוע ישירות מלשכות השר וסגן השר לגורמי המקצוע במשרד.

ליקוי

13. 	לשתי עמותות שהיו בגדר נתמכים יחידים בתקנה שנתמכה על ידי המשרד לשירותי דת נמסר בשנת 2011 מידע על תקציבים שצפויים להתווסף לתקנה תקציבית זו. כאשר אושרה העברת התקציבים הקואליציוניים לתקנה התקציבית בדצמבר אותה שנה ניתנה לשתי העמותות תמיכה בסכום הגדול פי 16 מהסכום המקורי שהוקצה לתקנה התקציבית, תוך פגיעה קשה בעקרון השוויון.

ליקוי

14. 	בדצמבר 2013 הנחה יועץ המנכ"ל דאז במשרד לשירותי דת את הדרג המקצועי במשרד להעביר מיליון ש"ח לתקנה התקציבית בנושא "שירותי ייעוץ והפריה" אשר ממנה נתמכות שתי עמותות (נתמכים יחידים), וזאת בעקבות סיכום עם פעיל פוליטי מסיעת "הבית היהודי".



תגובה
משרד החינוך

14. 	לנושא תוספות תקציביות לתקנות התמיכה במהלך השנה והחשש לכספים ייחודיים- ביום 19.3.15 פורסמה הנחיית היועץ המשפטי לממשלה (הנחייה מספר 1.8001) שעניינה "יישום הסכמים פוליטיים בעלי משמעות תקציבית" הרלוונטית גם לנושא תוספות תקציביות המתקבלות כתוצאה מהסכמים פוליטיים (בין בע"פ ובין בכתב), והמסדירה את הנושא באופן ברור. משרד החינוך פועל ע"פ ההנחיה מאז צאתה.

תגובה 
משרד הדתות

13-14. 	אף לא אחד מעובדי המשרד, לא מסר לעמותות הנתמכות מידע בדבר הגדלת התקציב בתקנה, וודאי שלא התחייב להגדלת התקציב ובשום צורה ואופן לא היה בסיס ליצירת ציפייה או הסתמכות מצד העמותות. מעבר לאמור לעיל, מאחר וגורמים שהוזכרו בדו"ח כגון מנכ"ל המשרד וחשב המשרד התחלפו מאז, אין ביכולת המשרד להגיב מטעמם על עניין זה. 
לגבי מועד הקצאת התמיכות – המשרד תלוי באישור התקציב. ככל שיאושר התקציב ברבעון הראשון, יוכל המשרד לבצע את הליך הקצאת התמיכות ברבעון הראשון. בשנים אלו לא הועבר תקציב כלל וכן התקיים במקרים רבים נוהג של העברת תוספות תקציב מאגף התקציבים במשרד האוצר לקראת סוף שנת התקציב. לגבי הטענות בדבר הנחיית יועץ המנכ"ל את הדרג המקצועי ובדבר סיכום עם פעיל פוליטי מר מלאכי כיהן כעוזר שר השיכון באותה תקופה, ולא במסגרת מינוי פוליטי. מתוקף תפקידו היה מר מלאכי מודע לנושאי תקצוב שונים ולפיכך הפנה את תשומת לב המשרד לכך שתקנת "שירותי ייעוץ והפריה" צריכה להיות מתוקצבת במיליון ש"ח נוספים שטרם מומשו. מאחר והוא זה שהפנה את תשומת לב המשרד, הוא הושם בהעתק למזכר שהוצא ע"י יועץ המנכ"ל. אין לכך כל משמעות פוליטית או מעורבות של יועץ המנכ"ל או של אחרים בעצם התמיכות ובחלוקתן. בעקבות הפניה, בדק יועץ המנכ"ל את הנושא, ועדכן לגביו את מנכ"ל המשרד. מנכ"ל המשרד הנחה את יועצו לפנות בדחיפות אל מנהל אגף בכיר לתקצוב ותכנון על מנת לוודא הוצאת בקשה באמצעותו לפניה תקציבית באופן שיביא למימוש התקציב שאושר כבר בהתאם לתקנה ועל כן הושם בהעתק למזכר שהוצא. יובהר כי מנהל האגף הוא הגורם המורשה והאחראי במשרד מכוח תפקידו לביצוע בקשות לפניות תקציביות מול האוצר. 
בעקבות הפניה, בדק יועץ המנכ"ל את הנושא, ועדכן לגביו את מנכ"ל המשרד. מנכ"ל המשרד הנחה את יועצו לפנות בדחיפות אל מנהל אגף בכיר לתקצוב ותכנון על מנת לוודא הוצאת בקשה באמצעותו לפניה תקציבית באופן שיביא למימוש התקציב שאושר כבר בהתאם לתקנה ועל כן הושם בהעתק למזכר שהוצא. יובהר כי מנהל האגף הוא הגורם המורשה והאחראי במשרד מכוח תפקידו לביצוע בקשות לפניות תקציביות מול האוצר.

ליקוי

15. 	במשרד החינוך חולקו בשנת 2013 עודפי תקציב כתוספות לתקנות תמיכה על פי מסמך שכותרתו "רשימות שר - 2013", ובשנת 2014 חולקו עודפי תקציב כתוספות על פי מסמך שכותרתו "בקשות [סגן השר]". זאת בלא שהתקיימו דיונים בהשתתפות הדרג המקצועי בנושא קביעת הצרכים וסדרי העדיפויות לחלוקת העודפים. חלק מהעודפים האמורים הועברו גם לתקנות תמיכה שמכוחן תומך המשרד בנתמכים יחידים.

תגובה
משרד החינוך

15. 	הוגדר וחודד הנוהל כי לא ייצאו הנחיות ו/או הנחיות לתעדוף באופן ישיר מלשכות השר וסגן השר לגורמי מקצוע במשרד. תהיה הקפדה על תיעוד ישיבות המטה שבהם הוחלט להקצות את עודפי התקציב בהתאם לסדר העדיפויות של המשרד. 

ליקוי

16. 	הביקורת העלתה כי עורכת דין השתתפה בדיונים של ועדת התמיכות שעסקו באישור מקדמות על חשבון כספי התמיכות למוסדות הציבור השונים, ובכלל זה למכון וינגייט. על משרד התרבות והספורט להקפיד שכחברי הוועד המנהל בווינגיט ימונו רק מי שאינם חברים באותה עת גם בוועדות התמיכה המכרזים, וזאת על מנת שלא יהיה חשש לניגוד עניינים בפעולתם, ולו למראית עין. 

תגובה
משרד התרבות והספורט

16. 	עובדי המשרד, החברים בהנהלת מכון וינגייט, מונו לתפקיד במכון מכוח תקנון המכון, אשר קובע כי בהנהלתו יכהנו 6 חברים שהם עובדי המשרד, הבקיאים בתחומי הפעילות של המכון. המשרד ביקש מאותם עובדים לתרום את כישוריהם גם לצורך הכהונה במכון וינגייט. מטבע הדברים, ראוי כי עובדים מסורים ואיכותיים ייצגו את המשרד בהנהלת מכון וינגייט, תוך הסדרת נושא ניגוד העניינים. עורכת הדין מהלשכה המשפטית פעלה בתום לב, על-מנת לקדם ביעילות את עבודת המשרד בתקופה בה היה קיים לחץ עבודה רב, מחד, ומחסור קשה בכוח אדם, מאידך. ההחלטות, נשוא דוח הביקורת, אינן נגועות בניגוד עניינים, התקבלו בהרכב נרחב, וטעונות היו אישורם של גורמים בכירים נוספים, לרבות החשב הכללי. לפי כל הכללים המקובלים בנושא ניגוד עניינים, אין מדובר בהתנהלות שבניגוד עניינים. לכל היותר, ניתן לומר כי מדובר בעניין שבמראית עין בלבד, שבוצעה בנסיבות שבהן היה כורח לעשות כן. לפיכך, ובשימת לב ובהתחשב בצורך למנוע גם מראית עין של ניגוד עניינים, הוקצה עובד אחר של הלשכה המשפטית אשר יטפל בהחלטות בנושאים הנוגעים למכון וינגייט. 
באשר לסגן מנהל מינהל הספורט - אין כל בעיה של ניגוד עניינים באשר לחברותו בוועדת התמיכות לנושאי ספורט עממי במקביל לחברותו במכון וינגייט, ואף לא למראית עין. כל זאת, כיוון שמכון וינגייט אינו מקבל תמיכה מהתקנות העוסקות בספורט עממי. העובד חתם על הסדר ניגוד עניינים בהתאם. המשרד בדעה כי, אין כל הצדקה להמלצה לפיה יש למנוע מעובדים החברים בוועדת התמיכות או וועדת המכרזים לשבת כנציגי המדינה בהנהלת המכון. זו אינה מתחייבת מהוראות הדין בנשוא ניגוד עניינים ואף לא מהצורך למנוע גם מראית עין. יתירה מזאת, משמעות קבלת ההמלצה היא כי עובדים בכירים ומצטיינים לא יוכלו לשבת בהנהלת מכון וינגייט במקביל לעבודתם במשרד, ובכך יצא האינטרס הציבורי נפגע, ללא סיבה מוצדקת. 
מבחינת דיני ניגוד העניינים, די כי העובדים החברים בהנהלת מכון וינגייט יימנעו מקבלת החלטות הנוגעות למכון. די בכך כדי למנוע ניגוד עניינים ואף מראית עין של ניגוד עניינים.

ליקוי

17. 	משרד מבקר המדינה מעיר כי לפני שהחליט משרד הרווחה לבצע התקשרות נוספת היה עליו לבצע בדיקה בנושא, בהתאם לדרישת הממונה במשרד המשפטים. 

תגובה
משרד הרווחה והשירותים החברתיים

17. 	ועדת המכרזים תקפיד בעתיד לבחון בכל בקשה ל"מיזם משותף" ולוודא, כי אין מדובר ב"תמיכה" על פי הקריטריונים בהוראת התכ"ם. חשוב לציין כי המשרד ערך פרסום פומבי, טרם אישור הבקשה.

ליקוי

18. 	על היועץ המשפטי לממשלה לשקול לקבוע אילו בעלי תפקידים מוסמכים לתת לפקידי ממשלה הנחיות בנוגע להעברות תקציביות, וכן עליו להנחות את המשרדים בהתאם לכך. כמו כן, על אגף התקציבים במשרד האוצר לנהל רישום של מי שנותן הוראה לבצע שינוי תקציבי ולדווח על כך לחשב המשרד המקבל את התקציב, על מנת שהוא יוכל לוודא שאין מדובר בכספים ייחודיים.

ליקוי

19.	הביקורת העלתה כי במשרדי הביטחון, החינוך, הרווחה ושירותי הדת לא מונה מפקד ייעודי המופקד על נושא הפיקוח בעמותות שבהן תמכו המשרדים וכי בשנים 2013-4 לא בוצעו ביקורות שטח כלל. 

תגובה
משרד הדתות

19.	ראש תחום התמיכות במשרד פועל במסגרת תפקידו לביצוע בקרה וביקורות החל משנת 2015. 
רו"ח המועסקים ע"י החשבות ביצעו בשנת 2015 ביקורות בגופים נתמכים בתחום השמיטה והפוריות. 
המנהל הכללי מינה את ראש תחום התמיכות למפקח ייעודי בנושא התמיכות וביצוע הביקורות עליהן.
חשבות המשרד יצאה במכרז לרואי חשבון מבקרים אשר יבצעו את הביקורות בהתאם לנדרש בהוראת החשב הכללי. בחירת הזוכה צפויה להסתיים בחודש אפריל 2016. הוכנה תכנית עבודה לביקורת התמיכות. 
החשבות תמשיך ותפעל ביתר שאת בשיתוף המפקח באמצעות רו"ח חיצוניים להמשך ביצוע ביקורות.


























































פרק שני

משרדי הממשלה

















משרד ראש הממשלה
ניהול רשומות אלקטרוניות ושימורן במשרדי ממשלה
ממצאי מעקב

הגופים המבוקרים: משרד ראש הממשלה, רשות התקשוב הממשלתי, משרד הפנים, נציבות שירות המדינה

ליקוי

1. 	הובלה מרכזית לקויה של פרויקט סע"ר - הגם שבאחריות לניהול פרויקט סע"ר מהבחינה הטכנולוגית נושאת רשות התקשוב הממשלתי, עדיין לא נמצא גורם מרכזי אחד המוביל את התהליכים הארגוניים הדרושים להטמעת המערכת במשרדי הממשלה, ועדיין אין גורם בכיר המפקח על התקדמותו של הפרויקט באופן שיצור מחויבות בקרב משרדי הממשלה ליישומו. בשל המורכבות שביישום התהליכים הארגוניים הנוגעים לפרויקט סע"ר על משרד ראש הממשלה (להלן - משרד רה"ם) אליו כפופה הרשות לקבוע גורם אחד שיוביל את הפרויקט, יסנכרן בין כל הגורמים השותפים לו ויכריע במקרים של חילוקי דעות.

ליקוי

2. 	אי תפקוד של ועדת היגוי בין-משרדית לפרויקט - ועדת היגוי בין-משרדית לפרויקט סע"ר שמינה המטה התקשוב הממשלתי בנובמבר 2012 מעולם לא התכנסה. על רשות התקשוב הממשלתי שמינתה את ועדת ההיגוי לנושא פרויקט סע"ר לכנס את הוועדה לצורך קידום הפרויקט באופן מיטבי, או למנות לאלתר ועדת היגוי חדשה בעלת סמכות ואחריות דומות.

תגובה
רשות התקשוב הממשלתי – משרד ראש הממשלה 

2. 	במשרד ראש הממשלה החלה עבודת מטה לסטנדרטיזציה של ניהול מידע וידע בממשלה. לאחר השלמת עבודת המטה ובהתאם למסקנותיה, תפעל הרשות, בשיתוף עם הגופים הרלוונטיים לנושא, למינוי ועדת היגוי לפיתוח מערכת אחידה לשולחן העבודה הממשלתי הממוחשב "סביבת עבודה רוחבית" (להלן: פרויקט סע"ר) ולקביעת זהות העומד/ת בראשה. 
עד למינוי, מתכוונת הרשות להמשיך וללוות את ניהול הפרויקט באמצעות הועדות המלוות את ניהולו עד כה, ובראשן ועדת התקשוב העליונה, בראשותו של ראש הרשות. 
ליקוי

3. 	פריסה חלקית של מערכת סע"ר - חל עיכוב ניכר בפיתוח מערכת סע"ר בענן הממשלתי, והתשתיות להפעלת המערכת בענן הושלמו רק במאי 2014. ממכתבו של מנהל הפרויקט מנובמבר 2013 למ"מ מנהל מטה התקשוב עולה כי העיכוב נבע מכמה גורמים, ובהם התארכות תהליך איתור המיקום לחוות השרתים, איחור ברכש הציוד הנדרש וסוגיות תקציביות שונות. עקב האמור לעיל, מאז סיום הפיתוח של הגרסה הראשונה התאפשרו רק התקנות מקומיות של מערכת סע"ר. נכון למועד סיום ביקורת המעקב טרם הושלמה ההטמעה של מערכת סע"ר במשרד ממשלתי כלשהו בהתקנה מרכזית. ארכיון המדינה היה הראשון שהחל ליישם את מערכת סע"ר במשרדיו, במרץ 2013. לפי המידע שהרשות מסרה, נכון למועד ביקורת המעקב, יותר מחצי שנה לאחר סוף תקופת ההקמה, הושלמו התקנות - מקומיות בלבד - בארכיון המדינה, בנש"ם וביחידת הממונה על הביטחון במשרד הביטחון. במהלך הביקורת מסר הממונה על הביטחון כי המערכת לא הוטמעה ביחידתו. מן האמור עולה כי מתוך עשרה משרדי הממשלה והגופים שהתחייבו להשתתף באופן פעיל בהקמה ובהטמעה של מערכת סע"ר במשרדיהם לא יאוחר מסוף 2014, רק שניים השלימו את הטמעתה עד מועד סיום ביקורת המעקב. לפחות ארבעה גופים כלל לא נטלו חלק בהקמת המערכת ואף לא נקטו פעולות ממשיות ראשוניות להתקנתה. יוצא אפוא שהליקויים שעליהם הצביע משרד מבקר המדינה בדוחות הקודמים נותרו בעינם. מציאות זו משקפת פער גדול מאוד בין יישום הפרויקט בפועל ובין תכולת הפרויקט כפי שנקבעה בשנת 2010. לדעת משרד מבקר המדינה, על הרשות לנתח את החסמים ואת הסיבות לעיכובים בפריסת המערכת בגופים האמורים ולפעול לזירוז יישומה בהם. בד בבד, על משרדי הממשלה והגופים שטרם השלימו את התקנת המערכת לפעול לזירוז הפעולות הנדרשות ליישום המערכת אצלם, כפי שהתחייבו לעשות כבר בשנת 2010.

תגובה
רשות התקשוב הממשלתי – משרד ראש הממשלה 

3. 	בשנת 2013, חל עיכוב (כשנה) בהקמת הענן ולא היה ניתן לבצע את הרכש הנדרש של ציוד תקשורת ושרתים, עם העברת התקציב וביצוע הרכש הוקמה תשתית הענן תוך מספר חודשים. נכון לחודש אפריל 2016, מערכת סע"ר מותקנת בהתקנה מקומית בפריסה מלאה במשרדים: נציבות שירות המדינה (להלן: נש"מ), ארכיון המדינה וביחידה מסווגת, בהתקנה מקומית ובפריסה חלקית במשרדים: שירותי דת וכבאות. כמו כן המערכת בתהליך התקנה מקומית במשרד החינוך ובביטוח הלאומי. בעבודה מול הענן ובפריסה חלקית המערכת הוטמעה במשרדים וביחידות הבאות: משרד המדע והטכנולוגיה, משרד החוץ, רשות המים, משרד התקשורת, מפ"י וממשל זמין. נכון להיום יש כ-1000 משתמשים פעילים במערכת סע"ר ב-13 יחידות ממשלתיות שונות. כמו כן, הרשות נמצאת בתהליכי תכנון הפריסה במשרדים הבאים (במהלך שנת 2016): בית הנשיא, רשות האוכלוסין וההגירה, המשרד לביטחון פנים, חינוך התיישבותי, משרד הבריאות, משרד התחבורה. 

תגובה
משרד הביטחון

3. 	משרד הביטחון מנהל ומאחזר את המידע שנותר והתקבל במשרד באמצעות מערכת מרכזית במסגרת "ניהול תיק ממוחשב" (להלן: נת"ב) תוך הרחבה והעמקת היישום והשימוש בה באגפים השונים בשנים האחרונות. מדובר בהקמה של מאגר מסמכים מרכזי בכל הרשתות של המשרד ובחלוקה לקטגוריות: רשת שמורה, רשת סודית ורשת בלתי מסווגת במטרה לתמוך בתהליכים המשרד ובניהול המידע הכללי בלשכות והיחידות. מטרת מערכת: ניהול מידע ושמירתו, אחזור והפצה תוך שיתוף מחד והרשאות ומידור מאידך. נת"ב מיושם לא רק כמאגר מידע כללי, אלא גם כחלק משלים למידע התפעולי ובלתי נפרד מהיישומים העסקיים, כגון: נת"ב רכש: לצד תיק הרכש המיושם במערכת ה-SAP, נת"ב חיימ"ש: נתוני החייל המשוחרר ומסמכיו; נת"ב נסיעות חו"ל, נת"ב תביעות וביטוח, נת"ב ספקים; נת"ב רשיונות יצוא ; נת"ב נכסים וכו'. משרד הביטחון מציין כי ברשת המסווגת כשמורה המערכת מיושמת בכל אגפי המשרד. ברשת הסודית המערכת עובדת באופן חלקי, ביחידות המסווגות כאשר בסביבה זו מנגנוני מידור וניטור מיוחדים ומורכבים מיושמים בהדרגה. הרשת הבלתי מסווגת נמצאת עתה בתהליך הקמה. משרד הביטחון מבהיר כי מערכת סע"ר לא הותקנה באגף הממונה על הביטחון במערכת הביטחון. 

ליקוי

4. 	אי-התאמה בין התקציב לעלויות מימוש הפרויקט בפועל - נמצא כי תקציב הפרויקט בסך 21 מיליון ש"ח שהיה אמור מלכתחילה להספיק ליישום הפרויקט בחמישה משרדים לפחות הספיק בפועל להתקנות מקומיות של המערכת בשלושה משרדים וגופים בלבד.



תגובה
רשות התקשוב הממשלתי – משרד ראש הממשלה 

4. 	תקציב הפרויקט הוגדר בשלב הייזום של הפרויקט כתקציב הקמה, כלומר נקבע כי השימוש בו יהיה לטובת בניית תשתית הענן לפרויקט סע"ר וכן לפיתוח המערכת והרחבתה. רשות התקשוב הממשלתי מציינת כי עלויות הרישיונות וההסבות בכל המשרדים לא הוגדרו כחלק מהתקציב. המסגרת התקציבית בסך של 21 מיליון ש"ח, הוגדר כתקציב הקמה ל-3 שנים. בסוף שנת 2014, עם השלמת 3 שנים מתחילת הפרויקט, לא נרשמה כל חריגה מתקציב הקמת הפרויקט. רשות התקשוב הממשלתי מדווחת שבמסגרת ההקמה, הוכנה התשתית בעלת יכולת גידול (scalable), שתאפשר יישום של המערכת במספר רב יותר של משרדים, מעבר ל-10 משרדים שהוגדרו להתנעת הפרויקט, וזאת ללא חריגה מהתקציב. 

ליקוי

5. 	ניצול לא יעיל של תקציב פרויקט סע"ר - שילובם של שני מרכיבים: ניהול תקציב הפרויקט באופן מבוזר והיעדר מחויבות של המשרדים ללוח זמנים ברור ומחייב להצטרפות לפרויקט - הם בין הגורמים המרכזיים לעיכובים ביישום פרויקט סע"ר במשרדי הממשלה ובגופים שונים. משרד מבקר המדינה מעיר כי העיכובים בפריסת מערכת סע"ר ובהכנת התשתית להתקנה המרכזית אינם מוטלים בספק, וגם במועד קיומה של ביקורת מעקב זו ידע ומידע ארגוני רב אינם נגישים הן לעובדי הממשלה הן לציבור, וחלק גדול מהמסמכים אובד או מושמד ללא כל בקרה. לפיכך, לנוכח תשובת החשכ"ל יהיה על הרשות ועל משרד האוצר לקיים הערכת מצב שבמסגרתה תיעשה בחינה מחודשת של ההחלטה שלא לחייב הצטרפות לפרויקט על פי תכנית מחייבת. אשר לניהול תקציב פרויקט סע"ר, על הרשות לשקול ליזום תיקון להחלטות שהתקבלו ובמסגרת זו לבחון את האפשרות לקבוע גורם אחד שאליו יופנו כל תקציבי המשרדים שיצטרפו לפרויקט. לדעת משרד מבקר המדינה, על רשות התקשוב הממשלתי, על משרד ראש הממשלה הממונה עליה ועל משרד האוצר לקבוע כבר במהלך 2016 תכנית עבודה מקיפה שתחייב את כל משרדי הממשלה ותכלול רכיבים ארגוניים, תקציביים וטכנולוגיים לקביעת לוח זמנים ברור ומפורט להשלמת יישום התקנת מערכות המחשוב שיאפשרו את תיעוד עבודת הממשל ושימורה. יש לקיים בחינה מחודשת כדי לקבוע לוח זמנים מזורז ליישום המהלך, וזאת במטרה להבטיח שהמידע הדיגיטלי יהיה זמין בעבודה השוטפת, ושהידע והזיכרון הארגוני ינוהלו היטב ויישמרו כנדרש.



תגובה
רשות התקשוב הממשלתי – משרד ראש הממשלה 

5. 	פרויקט סע"ר הינו פרויקט טכנולוגי שמטרתו יצירת סביבת עבודה רוחבית, הכוללת ניהול מסמכים דיגיטליים ארגוניים. פרויקט סע"ר נועד ליצור כלי עבודה רוחבי, אחיד עבור המשרדים המשתמשים בו, קל לתפעול ומבוסס על ענן. המערכת מיועדת למשרדי הממשלה השונים ונותנת מענה לניהול תוכן ארגוני: ניהול מסמכים, ניהול לשכה דואר וניהול רשומות. מאחר והצורך במערכת מסוג זה משותף לכלל משרדי הממשלה, ולאור העובדה שבחלק גדול מהמשרדים לא היה קיים פתרון ראוי לנושא, הוחלט על הקמת פרויקט ממשלתי מרכזי, שימצה את היתרון לגודל של הממשלה. בעת ייזום הפרויקט נקבע על ידי החשב הכללי במשרד האוצר כי הוא יבוצע באופן וולונטארי, מבלי לכפות על כלל משרדי הממשלה להטמיע את המערכת. כמו כן, נקבע לפרויקט מודל תקציבי לפיו הקמת המערכת, תפעול האתר המרכזי, אתר הגיבוי והדרכת צוותי ההדרכה המשרדיים יתוקצבו באופן מרכזי, בעוד שבעלות רכישת הרישיונות ותחזוקתם, הרחבת קווי התקשורת והדרכת משתמשי הקצה, יישאו המשרדים מתקציבם. הקשיים בקידום פרויקט סע"ר שעלו בעת האחרונה, מחדדים את הצורך במוביל "עסקי" בנושא ניהול רשומות אלקטרוניות, שיפעל לצד המוביל הטכנולוגי של הפרויקט, תפיסה מקובלת בניהול פרויקט התקשוב. לאחר שרשות התקשוב עברה לאחריותו של משרד ראש הממשלה בתחילת 2015 צפו הקשיים בקידום פרויקט סע"ר והצורך במוביל תהליכים "עסקיים" לפרויקט. עקב כך החל משרד ראש הממשלה, יחד עם נציגי גנזך המדינה, נציבות שירות המדינה, רשות התקשוב הממשלתי ומטה ישראל דיגיטלית בעבודת מטה לצורך סטנדרטיזציה של ניהול מידע וידע בממשלה. לכשתושלם עבודת המטה ולאור מסקנותיה תבחן רשות התקשוב הממשלתי, בתיאום עם הגופים הרלוונטיים לנושא, האם וכיצד יש לשנות את מתווה פרויקט סע"ר כפי שנקבע עם הקמתו וכפי שהוא מתנהל כיום, לרבות באופן של חיוב כל משרדי הממשלה להצטרף לפרויקט ושינוי המודל התקציבי של הפרויקט.

ליקוי

6. 	נושא ההיערכות הארגונית של משרדי הממשלה לקראת יישומה של מערכת סע"ר לא קיבל כל התייחסות באפיון המערכת ולא נכללו בו הסעיפים העוסקים בנושאים הארגוניים. על הרשות ליזום במהירות ובנחרצות פעולות שיבטיחו כי תיבנה תשתית ארגון ושיטות הנדרשת במשרדי הממשלה. במידת הצורך, עליה לפנות למשרד ראש הממשלה הממונה עליה כדי שיסייע בידה לקדם את ביצוע הפעולות הנדרשות בתחום זה. 

תגובה
רשות התקשוב הממשלתי – משרד ראש הממשלה 

6. 	פרויקט סע"ר הינו פרויקט טכנולוגי, שנועד לסייע, בין היתר, לניהול מסמכים אלקטרוניים ושמירתם, אולם אין מטרתו להסדיר את הכללים וההוראות בתחום ניהול הרשומות האלקטרוניות ושמירתן, ולא לקבוע הוראות בדבר ארגון ושיטות בנושא. כמו כן, קביעת תשתית ארגון ושיטות בתחום ניהול רשומות אלקטרוניות במשרדי הממשלה אינה מצויה בתחום סמכויותיה של הרשות, כפי שנקבעו בהחלטת ממשלה 2097 מיום 10.10.2014. במשרד ראש הממשלה החלה עבודת מטה לסטנדרטיזציה של ניהול מידע וידע בממשלה. הרשות סבורה כי יהיה מקום לבנות את הארגון והשיטות בנושא ניהול רשומות אלקטרוניות בהתאם למסקנות עבודת המטה שיקבע כאמון על עבודת המטה.

ליקוי 

7. 	הוראות חלקיות בעניין ניהול רשומות אלקטרוניות במשרד הפנים - הליקוי שעלה בדוחות קודמים נותר בעינו; במשרד הפנים עדיין קיימות הוראות לניהול רשומות הנוגעות רק לחומר ארכיוני פיזי ולא אלקטרוני, והוא עדיין לא גיבש נוהל שעניינו ניהול רשומות אלקטרוניות ושימורן, לרבות נוהל המסדיר את נושא שמירת מסמכי הדואר האלקטרוני. משרד מבקר המדינה רואה בחומרה את העובדה שבמועד סיום ביקורת המעקב משרד הפנים עדיין מנהל באופן מאולתר את הרשומות האלקטרוניות, לרבות מסמכי הדואר האלקטרוני של כל עובדיו. בהיעדר נהלים המבטיחים את אחידות הטיפול ברשומות האלקטרוניות אין ניתן לדעת באיזו מידה, אם בכלל, תויקו הרשומות האלקטרוניות ביחידות השונות ומה טיב שימורן. לנוכח האמור לעיל, על מנכ"לית משרד הפנים לוודא כי הוועדה שמינה הסמנכ"ל תפעל בהקדם לכתיבתם ולהטמעתם של נהלים ברורים בתחום זה. 

תגובה
משרד הפנים 

6. 	במשרד הפנים הוקם אגף לפיתוח ארגוני אשר מטפל בין השאר בתחום ניהול הידע המשרדי ובתוך כך גם בתחום הרשומות האלקטרוניות. בעקבות דוח הביקורת הסמנכ"ל מינה צוות לכתיבת נוהל חדש מפורט בנושא. הנוהל פורסם בפורטל האירגוני של משרד הפנים. 

ליקוי 

7. 	אי-הכשרת עובדים מקצועיים לניהול רשומות אלקטרוניות - נש"ם לא קיימה הדרכה בנושא "ניהול רשומות בעידן הרשומות האלקטרוניות - מתקדם". על נש"ם לנקוט פעולות כדי להוציא לפועל קורס שיכשיר את הממונים על מערך הרשומות לטפל גם ברשומות אלקטרוניות.

תגובה
נציבות שירות המדינה 

[bookmark: Start]7. 	נש"מ מייחסת חשיבות רבה לנושא שמירת המידע האלקטרוני המתועד ברשומות אלקטרוניות ומודעת למחויבותה בשמירתו לצרכי הציבור והמחקר. ביצוע מטלות אלה יכול להיעשות בתיאום ואישור גנז המדינה האחראי על פי חוק לניהול הרשומות האלקטרוניות ושימורן. במטרה לקדם את הנושא, לרבות הדרכה והכשרה מקצועית לממונים על הרשומות האלקטרוניות במשרדים ועדכון התקשי"ר בהתאם, החליט נציב שירות המדינה לפנות בימים אלה לגנז המדינה ולעבד תוכנית עבודה משותפת שתסדיר את תחומי אחריותם של הממונים על הרשומות האלקטרוניות ואת הכשרתם המקצועית שתעשה באמצעות אגף הדרכה בנש"מ.

ליקוי

8. 	משרד מבקר המדינה מעיר שגם בחלוף כחמש שנים ממועד פרסום החוזר טרם הוכשרו עובדים במשרד הפנים לעסוק בנושא ניהול רשומות אלקטרוניות ושימורן. כפועל יוצא, משרד הפנים חסר גורם מנחה, מטמיע ומפקח האחראי לנושא ניהול רשומות אלקטרוניות ושימורן, והתנהלות זו אינה עומדת בדרישות הדין. לדעת משרד מבקר המדינה, על משרד הפנים ליזום הכשרה מתאימה לעובדי מערך הרשומות במשרד, שיעסוק בטיפול בכל הרשומות, פיזיות ואלקטרוניות כאחד. על נש"ם לנתח את הסיבות שהביאו לכישלון המכרז לביצוע קורס הדרכה ייעודי בתחום הרשומות האלקטרוניות שפרסמה בשנת 2012, ולנקוט פעולות נוספות כדי להוציא לפועל קורס שיכשיר את הממונים על מערך הרשומות לטפל גם ברשומות אלקטרוניות.



תגובה
משרד הפנים

8. 	בהיעדר הכשרה מתאימה האמורה להינתן על ידי נציבות שירות המדינה (ראה: בחוזר אגף בכיר להדרכה) סמנכ"ל המשרד, מינה עובדת באגף בכיר למערכות מידע לטיפול בתחום זה. 

ליקוי 

9.	בביקורת המעקב הועלה כי לפי מסמך סיכום תקציבי משנת 2010 התחייב משרד הפנים להשתתף בתהליכי אפיון והקמה של מערכת סע"ר ובהטמעתה כבר בשלב הראשון שלה. נמצא כי אף שחלפו חמש שנים מאז שהוכן המסמך האמור, מאז הביקורת הקודמת ומאז תשובתו של משרד הפנים משנת 2010 שלפיה אין כל טעם בהפעלת מערכת חדשה מכיוון שהמשרד התחייב להצטרף לפרויקט סע"ר, טרם התחיל משרד הפנים בפעילות מעשית במטרה לעבור ממערכת מאור למערכת סע"ר ולא עמד בהתחייבותו האמורה. לפי דברי הסמנכ"ל מאוקטובר 2015, פניית מטה התקשוב הממשלתי בעניין "היערכות לרכישה והטמעת מערכת ניהול תוכן ארגוני ECM במסגרת פרויקט סע"ר" התקבלה במשרד הפנים ביוני 2014, אך המשרד לא ענה לפנייה זו. באוקטובר 2015 מסר הסמנכ"ל למשרד מבקר המדינה כי יישום מערכת לניהול מסמכים תהיה אחד הפרויקטים המרכזיים בתכנית העבודה של אגף מערכות מידע לשנת 2016.משרד מבקר המדינה מדגיש כי המשך דחיית יישום מערכת סע"ר במשרד הפנים משמעו המשך אי-קיום הוראות החוק, לכן על מנכ"לית המשרד לזרז את הפעולות ליישומה. משרד מבקר המדינה מעיר כי על מנכ"לית משרד הפנים לפעול לאלתר כדי להבטיח ניהול תקין של רשומות אלקטרוניות במשרד ושימורן. כמו כן, עליה לזרז את הפעולות ליישום מערכת סע"ר. ראוי שהדבר ייעשה באמצעות מערכת ממוחשבת מתאימה שתבטיח יעילות (שכן זמינות חומר מסייעת בהליכי קבלת החלטות), צמצום סיכונים העלולים להיווצר מתקלות למיניהן היכולים לגרום לאבדן רשומות, נגישות לרשומות באמצעות תבחינים לאיתורן ועמידה בדרישות הוראות הדין בעניין ניהול רשומות אלקטרוניות ושימורן. 

תגובה
משרד הפנים

9.	במסגרת הפעילות של האגף למערכות מידע במשרד הפנים לשנת 2016 מבוצע מעבר לתוכנת דואר ויומן OUTLOOK כשלב ראשון לקראת המעבר לניהול מסמכים במסגרת סע"ר. במקביל נערך האגף להמשך הפעילות ומעבר לתוכנת ניהול מסמכים העומדת בדרישות הפונקציונליות הנדרשות. משימה זו שולבה בתוכנית העבודה של האגף למערכות מידע לשנת 2016. משרד הפנים מקיים במקביל מספר תהליכים בנושא סריקה, ארכיב ושימור חומר אלקטרוני. בכוונת המשרד לבצע פיקוח ומעקב הדוק כך שמשימות אלו יבוצעו במהלך 2016 ויביאו למפנה ראוי בנושא. 






















מינוי עובדים בכירים בשירות המדינה

הגופים המבוקרים: נציבות שירות המדינה, משרד ראש הממשלה, משרד המשפטים, משרד האוצר, משרד החינוך ומשרד הפנים.

ליקוי

1.	מינויים זמניים מאפשרים למשרד לאייש משרות עד שיושלם ההליך המכרזי ובכך מסייעים לו להמשיך בעבודתו, וזאת בייחוד במשרות בכירות, שהן חיוניות מטבען. ואולם המינוי הזמני עלול לפגוע בהליך שוויוני לבחירת המועמד המתאים למילוי קבוע של המשרה, שכן ניתנת לעובד הזדמנות להוכיח את יכולותיו למלא את התפקיד ואף נוצרים קשרי עבודה ומעין "ציפייה הדדית" להמשך העסקתו. 
	היקף המינויים הזמניים - ב-2014-2011 נעשו 318 מינויים זמניים למשרות בכירות, ובהם מונו בסך הכול 277 עובדים - כמחצית מהם במשרד המשפטים, שמרבה להשתמש במינויים זמניים, עד כדי פי ארבעה מרוב משרדי הממשלה. קרוב לרבע מהעובדים האלה מונו ליותר משנה. על נש"מ לנקוט פעולות מעשיות שיצמצמו באופן ניכר את השימוש במינויים הזמניים ויבטיחו כי מינויים כאלו ייעשו רק בנסיבות מיוחדות שבעטיין היה הכרח למנות אדם לתפקיד, עד עריכת המכרז. יש לפעול מבעוד מועד ובאופן מתוכנן ומושכל לאיוש משרה כדי לא להיקלע למצב של דחיפות והכרח למינוי זמני. נוסף על כך עליה לבקר באופן שיטתי ומעמיק את השימוש של משרדי הממשלה במינויים זמניים, ולוודא שמינוי זמני יאושר רק במקרים שבהם פעל המשרד כנדרש לאיושו באמצעות מכרז. עוד עליה להקפיד שמשך המינוי הזמני יהיה קצר ככל האפשר.

תגובה
משרד המשפטים

1.	בעקבות המלצת הביקורת, בכוונת משרד המשפטים להקפיד על איוש משרות פנויות לחלוטין, שניתן יהיה לצפות מראש את התפנותן, שלא באמצעות מינויים זמניים, וזאת על ידי היערכות מראש למקרים בהן צפויה להתפנות משרה. בהתייחס להגדרת המשרות כמשרות בדרג בכיר, במהלך שנת 2016 יקיים המשרד שיח עם נציבות שירות המדינה על מנת להגיע להסכמות בסוגיה.

ליקוי

2.	יתרון במכרזים לעובדים שמונו במינוי זמני - כשני שלישים מעשרות העובדים שמונו במינוי בפועל לתפקידים בכירים והתמודדו במכרזים שהתפרסמו בשנים 2014-2011 על התפקיד שבו כיהנו, זכו בתפקיד; במשרד האוצר ובמערכת הבריאות זכו כמעט כל העובדים שהיו במינוי זמני. נתונים אלה עשויים ללמד על היתרון שמקנה מינוי זמני למי שמונה באמצעותו, שכן סיכויו לזכות במכרז גבוהים. על משרד המשפטים, מערכת הבריאות ומשרד האוצר לצמצם מאוד את מספר המינויים הזמניים בקרבם.

תגובה
נציבות שירות המדינה

2.	נש"מ רואה בנושא המינויים הזמניים במשרדי הממשלה ויחידות הסמך תופעה שיש לצמצמה ככול שניתן, כך שמינוי זמני ייעשה כנדרש על פי הוראות התקשי"ר אך ורק בנסיבות מיוחדות, שבעטיין קיים הכרח למנות עובד למשרה עד לאיושה בדרך תקינה. לצורך כך נש"מ מציעה נוהל חדש לאיוש משרות באורח זמני במילוי מקום שכוחו ועקרונותיו יפים גם לסיטואציות של מינוי זמני במינוי בפועל. נש"מ גם תערוך מעקב ופיקוח אחר ביצוע הנוהל.

ליקוי

3.	תיעוד הנתונים וזמינותם - מממצאי הביקורת עולה חשש כי מינהל הסגל הבכיר בנש"מ אישר בקשות מבלי שבדק אותן לעומק ומבלי שנימק את החלטותיו. פעולות נש"מ בנושא זה אינן עולות בקנה אחד עם כללי המינהל התקין. על נש"מ לוודא שכל הבקשות למינויים זמניים של עובדים בכירים ייבחנו רק על ידה. כמו כן עליה להעמיד בסיס נתונים לגבי מינויים זמניים לרשות מינהל הסגל הבכיר. על מינהל הסגל הבכיר לפעול על פי כללי המינהל התקין, ולהקפיד שכלל המסמכים שיאפשרו בקרה שיטתית ואפקטיבית על המינויים הזמניים יהיו נגישים לו.

תגובה
נציבות שירות המדינה

3.	נש"מ מבקשת להבהיר כי בידי אגף בכיר של מינהל הסגל הבכיר בנש"מ תיעוד של נתוני הבקשות מהמשרדים לרבות נימוקים אלא שנתונים אלה מצויים בחלקם במחשבי המשתמשים ולא במאגר מידע מסודר. נכון למועד סיום הביקורת טרם הושלמה סריקת תיקיהם האישיים של עובדי המדינה המצויים בארכיון נש"מ ומשום כך לא ניתן היה לגשת לכל בקשות המשרדים ולכל תשובות מינהל הסגל הבכיר. נש"מ מכירה בחשיבותן של מערכות מידע ממוחשבות לצורך תיעוד ונושא זה נכון להיום (מרץ,2016) מטופל בתוכניות עבודה. נש"מ מקדמת פרויקט להקמת מערכת מידע לניהול קשרי לקוחות פנים ארגוניים וחוץ ארגוניים. בנוסף, נש"מ בוחנת עריכת בקרות ממוחשבות על תהליכי עבודה בנושא כך, שנושא תיעוד הנתונים וזמינותם יבוא אל פתרונו בשנת העבודה הנוכחית.

ליקוי

4.	הגורמים המאשרים את המינויים הזמניים - במשרד המשפטים מונו בשנים 2014-2011 111 פרקליטים במינויים זמניים. משרד המשפטים מאשר בעצמו את המינויים, מבלי לקבל את אישור נש"מ שאף אינה דורשת ממשרד המשפטים לקבל מידע על המינויים.

תגובה
נציבות שירות המדינה

4.	נש"מ מסכימה עם דוח הביקורת לגבי התופעה הלא תקינה לפיה משרד המשפטים מאשר בעצמו את המינויים הזמניים של פרקליטים. למותר לציין שמינהל הסגל הבכיר הוא הגוף המוסמך לאשר מינויים זמניים של פרקליטים. בעקבות ממצאי הביקורת, ראש מינהל הסגל הבכיר בנש"מ יוציא הנחיה מסודרת בכתב למשרד המשפטים לגבי מינויים זמניים של פרקליטים ולפיה לא יאושרו מינויים זמניים של פרקליטים ללא אישור מינהל הסגל הבכיר.

תגובה
משרד המשפטים

4.	הגורמים המאשרים את המינויים הזמניים - המשרד הנחה את הסמנכ"לית הבכירה לניהול ההון האנושי במשרד להקפיד על כלל הנהלים שעניינם אישור מינויים זמניים במשרד, לרבות הצורך בקבלת אישור נציבות שירות המדינה במקרים בהם נדרש אישור כאמור. בנוסף, עם כניסתו לתפקיד של סמנכ"ל בכיר חדש לניהול ההון האנושי, בחודש אפריל 2016, תתבצע בחינה מקיפה של הנושא מול נציבות שירות המדינה.

ליקוי

5.	מידת התחרות במכרזים פנימיים - במשרדים מסוימים מידת התחרות במכרזי בכירים, ובייחוד במכרזים פנימיים, היא מועטה, והדבר בא לידי ביטוי במועמדים מועטים שראיינו ועדות הבוחנים. התופעה בולטת במשרדי האוצר והמשפטים ובמערכת הבריאות. 

תגובה
נציבות שירות המדינה

5.	נש"מ סבורה כי המענה הנכון והראוי להיעדר תחרות מספקת במכרזים פנימיים הוא ביטול הליך המכרז הפנימי כהליך ראשון וקביעת הליך מכרז בין משרדי כהליך ראשון. יצוין כי בנושא זה הושגה הסכמה עם הסתדרות עובדי המדינה. פתיחת מכרזים, למכרזים בין משרדיים תגביר את התחרות וממילא מספר המועמדים לכל משרה יעלה.

תגובה
משרד המשפטים

5.	מידת התחרות במכרזים לתפקידים בכירים היא תולדה של מספר פרמטרים, וביחס לכל אחד מהמכרזים הנזכרים בממצאי הביקורת ניתן להצביע על נסיבות שונות בעטיין בחרו מועמדים להסיר את מועמדותם בשלב מוקדם של הליך איוש המשרה. בשל מורכבות הנושא, בכוונת המשרד לקיים דיון במסגרת פורום ההנהלה ולהטיל על סמנכ"ל בכיר לניהול ההון האנושי לבצע הפקת לקחים ולהמליץ על צעדים שעניינם עידוד התחרות במכרזים למשרות בכירות.

ליקוי 

6.	משך הזמן לאיוש משרות בכירות באמצעות מכרז - נש"מ לא קבעה לוחות זמנים לתהליכים הנדרשים טרם פרסום המכרז, ובכללם בדיקת פרטי המכרז ועדכניות תיאור התפקיד.
	במועד סיום הביקורת, נש"מ לא קבעה זמני תקן למרבית סוגי המכרזים - מכרזים פנימיים ובין- משרדיים. בנוגע למכרזים פומביים קבעה זמני תקן בסוף 2015, אולם אלה נגעו רק לחלק משלבי ההליך המכרזי ורק למכרזים שבהם אין יותר מ-200 מועמדים. 
	ההליך לאיוש משרה בכירה בשירות המדינה אורך בממוצע ארבעה חודשים אם האיוש נעשה באמצעות מכרז פנימי, וחמישה חודשים במכרז פומבי. מאחר שבכ-40% מהמכרזים הפנימיים למשרות בכירות לא נבחר זוכה, ולכן מתקיימים גם מכרזים פומביים, אורך בממוצע הליך האיוש הכולל של משרה באמצעות מכרז פומבי זמן ניכר כתשעה חודשים, בתוספת פרק זמן לא ידוע להכנת המכרזים האלה.

ליקוי

7.	ההליך הטרום-מכרזי - ככלל הבקשות של המשרדים לשינוי תיאורי תפקיד והנימוקים של נש"מ לאישור או לדחיית הבקשות אינם מפורטים. זאת אף על פי שהבחינה של נוסח הגדרות תפקיד במכרזי כוח אדם וההחלטה בעניינו הן רגישות, שכן הן עלולות לשנות הגדרות קיימות משיקולים זרים ולקדם מועמדים מסוימים.

תגובה
נציבות שירות המדינה

7.	שינוי תיאורי תפקידים- נש"מ ערה לצורך לשנות תיאורי תפקיד במשרות שונות במשרדים, צורך הנובע מהתפתחות יחידה ממשלתית, שינויים בסביבת העבודה וכיוצא בזה. לאור ממצאי הביקורת לפיהם בקשות משרדים לשינוי תיאורי תפקידים ונימוקי נש"מ לאישור או דחייה אינם מפורטים דיים ולעתים נעשים בעל פה ללא תיעוד, נש"מ תפעל למתן הנחיות לבדיקת בקשות לשינויי תיאורי תפקיד ותיעודן במערכת מרכב"ה. ההנחיות יופנו למשרדים ובמסגרתן תוגדר גם אחריות הרפרנטים.

ליקוי

8.	ההליך הטרום מכרזי- נמצאו הבדלים באופן שבו נוהגים רפרנטים בנש"מ - יש המאפשרים לפרסם מכרז לאיוש משרה עוד בתקופת הניסיון של ממלאה במשרה אחרת, ויש המאשרים לפרסם מכרז רק לאחר תום תקופת הניסיון.

תגובה
נציבות שירות המדינה

8.	פרסום מכרז בתקופת ניסיון - מדיניות הנציב היא חד משמעית ולפיה יש לפרסם מכרז בתקופת ניסיון. הפרסום יעשה בליווי הערה מתאימה.

ליקוי

9.	ישנם מכרזים למשרות בכירים שבהם הוגדרו תנאי הסף באופן סובייקטיבי, כך שההחלטה אם המועמד עומד בתנאים אלו מחייבת הערכה ושיקול דעת. 

תגובה
נציבות שירות המדינה

9.	קביעת תנאי סף סובייקטיביים- הביקורת מצביעה על סוגיה מורכבת וחשובה המתייחסת לתורת התקן. מונחים שהופיעו בדרישות מכרזים כגון: "ניסיון ניהולי רחב היקף", "ניסיון בתחומי תכנון אסטרטגי מערכתי ארוך טווח", "הטמעת פרויקטים רוחביים" וכיוצא באלה הם מונחים הניתנים לפרשנויות שונות והם אכן בעיתיים, מאידך קיים קושי אמיתי לציין תנאי סף אובייקטיביים. נש"מ פועלת ותפעל במסגרת הרפורמה להתאים את הניסוחים לתיאורי התפקיד כך שתהיה הלימה בין דרישות המשרה לתיאורי התפקיד.

ליקוי

10.	הליך המכרז - סדרי מינהל תקין מחייבים כי הגורם שידון בערר על החלטה מינהלית לא יהיה הגורם שהחליט. אף על פי כן, אותם עובדים בנש"מ שבודקים את עמידתם של מועמדים בתנאי הסף שנקבעו במכרזים למשרות בכירות, בוחנים גם את העררים של המועמדים על אי עמידתם בתנאי הסף.

תגובה
נציבות שירות המדינה

10.	עמדת הביקורת לפיה הגורם הבוחן את תנאי הסף של המתמודדים לא יהיה הגורם הדן בערר של אותם מתמודדים ככול שהשיגו על דחיית מועמדותם, מקובלת על נש"מ והיא מיישמת אותה הלכה למעשה.

ליקוי

11.	הליך המכרז - מסירת מסמכי המועמדים לחברי ועדת הבוחנים - נש"מ נוהגת להעביר את מסמכי המועמדים לנציג המשרד בוועדת הבוחנים כמה שבועות טרם כינוס הוועדה, ואילו לשאר חברי הוועדה היא מעבירה את המסמכים רק חצי שעה לפני הכינוס. פרק זמן זה אינו מספיק לבחינה מעמיקה של המסמכים, וכן עלולה להיפגע מידת ההוגנות של המכרז כלפי כלל המועמדים. 

תגובה
נציבות שירות המדינה

11.	נש"מ ערה להערת הביקורת בדבר הזמן הסביר הנחוץ לחברי הוועדה לעיון במסמכי המועמדים. נש"מ תערוך עבודת מטה בנושא ובעקבותיה תיקבע את פרק הזמן המספק לצורך היכרות נתוני המועמדים לכלל חברי הוועדה.



ליקוי

12.	בדיקת המלצות המועמד - מועמד רשאי לרשום בטופס המועמדות רשימת ממליצים. על פי הוראות התקשי"ר במכרזים פנימיים ובין-משרדיים האחראי במשרד או מי מטעמו רשאים להתקשר לממליצים שציין המועמד טרם התכנסות ועדת הבוחנים, ובלבד שיתקשרו לממליץ אחד לפחות של כל מועמד ויתעדו את השיחה בפירוט. תרשומות השיחה עם כל אחד מהממליצים יוצגו לפני חברי ועדת הבוחנים. במועד התכנסות הוועדה, רשאים חברי הוועדה להתקשר בפורום כולל לממונה הנוכחי על המועמד, לממונים קודמים ולממליצים שהציג המועמד. במכרזים פומביים, נציב שירות המדינה או מי מטעמו רשאים, ביוזמת הנציב או על פי בקשת ועדת הבוחנים, לבדוק את הנתונים האישיים והמקצועיים של המועמד, לרבות קבלת חוות דעת על מועמד ממעסיקו הנוכחי או ממעסיקים קודמים, מהמשטרה, ממוסדות הביטחון ומממליצים שציין המועמד. על רקע ממצאי הביקורת כתב מבקר המדינה בדוח הקודם: "ללא מערך שיטתי של פנייה לממליצים ולמעסיקים של כל המועמדים ותיעוד הולם, נמנעת מוועדת הבוחנים האפשרות לקבלת משוב אמין יחסית מסביבת עבודתו של המועמד שישלים את כלי המיון האחרים". עוד נכתב בדוח: "ראוי שבדיקה עם ממליצים תהיה בגדר חובה לפחות במכרזים על תפקידי ניהול בכירים". על פי דבריה של מנהלת אב"ם למשרד מבקר המדינה ממאי 2015, גם היום, כעשר שנים לאחר שפורסם הדוח הקודם, נש"מ והמשרדים אינם פונים אל ממליצים לפני הדיון של ועדת הבוחנים, ולעתים הוועדה פונה לממליצים במהלך הדיון. על נש"מ להנהיג פנייה לממליצים ולמעסיקים קודמים אשר הציג המועמד, בייחוד במכרזי בכירים, לצורך השלמת המידע בעניינו וכתשתית להחלטת ועדת הבוחנים.

תגובה
נציבות שירות המדינה

12.	נש"מ מסכימה עם דוח הביקורת בנושא בדיקת המלצות ותפעל להנהיג פנייה מתאימה לממליצים ולמעסיקים קודמים לצורך השלמת המידע אודות המועמדים במכרזים.

ליקוי 

13.	מקצועיות הבחינה בעל פה - בהוראת ביצוע של נש"מ לאיוש משרות באמצעות מכרזים בשירות המדינה מ-2006, נקבע כי תפקידה של ועדת הבוחנים לבחון את המועמדים באמצעות ראיון מובנה. הדוח הקודם העלה כי ועדות הבוחנים לא קבעו לפני בחינת המועמדים שאלות אחידות לנבחנים, הנוגעות למצבים הנגזרים מעולם התוכן של העיסוק ולהתאמתו של המועמד למשרה. בדוח ועדת הרפורמה נכתב כי ראיון המועמדים אינו מתקיים באופן מובנה ומקצועי דיו, ונערך על ידי חברי ועדה שאינם מומחים בהליכי מיון והערכה. בין השאר אין סטנדרטיזציה של הראיון מבחינת הנושאים שבהם יש להתמקד ומבחינת סדר העלאתם לפני המועמד. בדוח ועדת הרפורמה נקבע כי בשל כל אלה, קשה להשוות בין המועמדים. הדוח מפרט את השינויים הנדרשים בנושא זה, והוצע לפצל את עבודת הוועדה לשני תהליכים נפרדים: ועדה מראיינת שתראיין באופן מקצועי לפני הוועדה המחליטה. הוועדה המחליטה תהיה בהרכב רחב יותר, ותחליט מיהו המועמד המתאים ביותר על סמך עיון במכלול הנתונים הכתובים לגבי המועמדים, לרבות הממצאים משלב הראיון המקצועי. על פי מתווה הרפורמה, במהלך שנת 2014 נדרשה נש"מ להחליט בנוגע לפיצול ועדות הבוחנים לוועדת ראיון ולוועדת בחירה. נש"מ מסרה בתשובתה מדצמבר 2015 למשרד מבקר המדינה, כי אב"ם הוציא לפועל פיילוט בנושא פיצול ועדות הבוחנים בשתי משרות (שאינן משרות בכירות) באחד ממשרדי הממשלה. לאחר דיונים הופקו לקחים שעל בסיסם יחליטו בהמשך. על נש"מ לגבש את התפיסה האמורה, שבמסגרתה ראיון מובנה של המועמדים, לקבל החלטות ולהטמיע אותן בעבודתם של משרדי הממשלה ושל יחידות הסמך.

תגובה
נציבות שירות המדינה

13.	לפי מתווה הרפורמה במהלך שנת 2014 נדרשה נש"מ להחליט בנוגע לפיצול ועדות בוחנים ועדת ראיון וועדת בחירה. אגף בחינות ומכרזים (להלן - אב"ם) בנש"מ הוציאה פיילוט בנושא פיצול ועדות הבוחנים בשתי משרות באחד ממשרדי הממשלה אך נש"מ טרם גיבשה עמדה בנושא. 	

ליקוי

14.	הליך המכרז - משך זמן הטיפול בהשגות - נמצא כי זמן הטיפול הממוצע בהשגות על החלטות ועדות הבוחנים שנבדקו עמד על 124 ימים, וכי משך הזמן הממוצע הארוך ביותר הוא בין קבלת התייחסות חברי הוועדה לקבלת חוות דעת משפטית של נש"מ. על נש"מ לקבוע פרק זמן מרבי לכל שלב משלבי הליך הטיפול בהשגה, ועליה ליידע את חברי ועדות הבוחנים בפרקי הזמן. בקביעת פרקי זמן אלה על נש"מ להביא בחשבון את הצורך בבירור יסודי של ההשגה, אך גם את הצורך לסיים את הבירור בהקדם כדי למנוע עיכוב גדול באיוש המשרה.



תגובה – 
נציבות שירות המדינה

14.	בעקבות שינויים שערכה אב"ם צומצם זמן הטיפול בהשגות והוא עומד נכון להיום על 40 יום (לעומת 124 יום המצוינים בדוח הביקורת).

ליקוי

15.	מינוי עובדים למשרות הפטורות ממכרז - בעקבות הדוח הקודם על ועדות האיתור, פרסמה נש"מ נהלים להקמה של ועדת איתור ולעבודתה, וגיבשה אמות מידה לפטור ממכרז. אולם היא לא בחנה באופן מקיף את כל המשרות הבכירות שכבר ניתן להן פטור ממכרז, כפי שהתחייבה בדוח. 

תגובה
נציבות שירות המדינה

15.	נושא ועדות האיתור על מורכבותו יידון לעומקו בוועדת השירות.

ליקוי

16.	ועדת שירות המדינה - ועדת שירות המדינה (להלן - ועדת השירות) נועדה לשמש כגוף מקצועי-ציבורי המוסמך להחליט או להמליץ על נושאים עקרוניים, מערכתיים ורגישים ובהם הענקת פטורים ממכרזים וקביעת הרכבי ועדות איתור. במועד סיום הביקורת ארבע חברות בוועדת השירות ששימשו נציגות ציבור, כיהנו בתפקידן כשש שנים, פרק זמן ארוך מזה שנקבע בחוק המינויים. משרד רה"מ לא הגיש הצעת החלטה לאישור הממשלה בדבר המנגנון לחילוף של נציגי הציבור בוועדת השירות, כנדרש. על משרד רה"מ בשיתוף משרד המשפטים ונש"מ, להשלים את איוש ועדת השירות ולהגיש לממשלה לאישור את המנגנון לתחלופת החברים בה.

תגובה
משרד המשפטים

16.	המשרד מציין, כי משרד ראש הממשלה פועל בשיתוף עם מחלקת ייעוץ וחקיקה במשרד ונציבות שירות המדינה על גיבושה של החלטת ממשלה במסגרתה יקבע מנגנון לאיוש ותחלופת חברי ועדת השירות, כהמלצת הביקורת. היות שמשימה זו מנוהלת על-ידי משרד ראש הממשלה, משרד המשפטים מנוע מנקיטת לוחות זמנים לביצוע. 
תגובה
משרד ראש הממשלה

16.	המשרד פועל בשיתוף עם מחלקת יעוץ וחקיקה במשרד המשפטים ועם נציבות שירות המדינה על גיבושה של החלטת ממשלה שבמסגרתה יקבע מנגנון לאיוש ותחלופת חברי ועדת השירות. נציגת ציבור אחת המועמדת לשמש כחברה בוועדת השירות אושרה על ידי ועדת המינויים הפועלת מכוח חוק החברות הממשלתיות, התשל"ה-1975 ומינויה יובא בפני הממשלה במסגרת ההחלטה הנוגעת למנגנון האיוש והחלפת החברים בוועדה. הערות המבקר נלקחות בחשבון במסגרת גיבוש המנגנון האמור. מעריכים שהצעת החלטה בנושא תובא בפני הממשלה בקרוב.

ליקוי

17.	ועדת שירות המדינה - על פי פסיקת בג"ץ, ועדת השירות הממליצה בפני הממשלה לפטור משרות מסוימות ממכרז, תשקול את התאמת המשרה להיות פטורה ממכרז, ותשקול גם את ההצדקה לסטייה מעקרון המכרז, ללא קשר למועמד כלשהו; רק כך תובטח ענייניות, רצינות, אובייקטיביות וממלכתיות ויימנע מצב של– "יריית החץ וסימון המטרה לאחר מכן, בחירת המועמד המועדף פוליטית ושרטוט מעגל המשרה לאחר בחירתו". נמצא כי בשני מקרים התקבלו החלטות ממשלה שיש בהן כדי לפגוע באופן ממשי במעמדה של הוועדה וביכולתה לפעול כוועדה מקצועית, עצמאית ובלתי תלויה ולבחון באופן אובייקטיבי את מידת הצורך בפטור ממכרז למשרות בכירות: (א) החלטה בדבר מינוי יו"ר מטה הדיור: עוד לפני שהסתיימו ההליכים הנדרשים בין נש"מ למשרד האוצר כדי לפטור את המשרה ממכרז וכדי לאיישה, כבר הוכתר לכאורה יו"ר המטה. (ב) החלטה בדבר מינוי ראש רשות החשמל המאוחדת: עולה חשש שהממשלה גיבשה את מנגנון המינוי של מנהל מינהלת ההקמה ושל ראש הרשות הראשון בפטור מלא ממכרז, מבלי שאלה נבחנו קודם על ידי ועדת השירות, והעבירה את פרטיו לאישור ועדת השירות כעובדה מוגמרת. על משרדי הממשלה לפעול בהתאם להוראות חוק המינויים ופסיקת בג"ץ, ולאפשר לוועדת השירות לדון באופן מקצועי ובלתי תלוי בכלל הנושאים המונחים לפתחה, ובכלל זה בבקשות לפטור משרות ממכרז. רק כך תוכל הוועדה לפעול על פי תכליתה.

ליקוי

18.	ועדות מינויים - הוועדה המייעצת למינוי תפקידים בכירים - תפקידה של הוועדה המייעצת למינוי תפקידים בכירים הוא לייעץ לראש הממשלה בעניין מינויים של שבעה תפקידים בכירים בשירות המדינה הנדונים בממשלה (להלן - הוועדה המייעצת), במטרה להבטיח את טוהר המידות של המינוי המוצע ולמנוע מינויים הנעשים מזיקות אישיות, עסקיות או פוליטיות לגורמים בממשלה. ב-2013 הסמיכה הממשלה את ראש הממשלה להביא לפניה הצעה בדבר הגבלת כהונתה של הוועדה הבאה שתתמנה, ואלו שאחריה, לתקופת כהונה אחת בלבד, ללא הארכה, ולקבוע את משכה. ואולם כשנתיים אחרי טרם הובאה הצעת החלטה כאמור לממשלה.

תגובה
משרד ראש הממשלה

18.	פרק הזמן שנקצב בהחלטת ממשלה 689 מיום 12.8.2013 אכן חלף מבלי שהובאה בפני הממשלה הצעה בדבר הגבלת כהונתה של הוועדה. עם זאת, כיוון שההצעה אמורה לחול על הוועדה הבאה שתתמנה ואלו שלאחריה, ומכיוון שהוועדה הנוכחית צפויה לכהן עד חודש אוגוסט 2016, עדיין לא חלף, מבחינה מהותית, המועד להבאת הצעת החלטה בעניין הגבלת הכהונה. המשרד מציין כי עמדת ראש הממשלה היא שאין לקצוב את כהונתם של חברי הוועדה, ויש לקבוע תקופת כהונה עד נבצרות.

ליקוי

19.	הוועדה המייעצת גיבשה הצעה למתווה פעולה חדש לפיו עליה לקבל כלים נוספים שיסייעו לה לבחון את טוהר המידות של המועמדים, והעבירה אותה לראש הממשלה באפריל 2013. אף על פי שראש הממשלה הודיע כי בכוונתו לבחון בעיון את ההמלצות, עד מועד סיום הביקורת לא התקבלה התייחסותו המסכמת למתווה המוצע.

תגובה
משרד ראש הממשלה

19.	הצעת יו"ר הוועדה, הכוללת שינויים רבים, נבחנת על ידי הגורמים הרלוונטיים - המשרד, מזכירות הממשלה והלשכה משפטית בשיתוף פעולה עם מחלקת יעוץ וחקיקה במשרד המשפטים ונציבות שירות המדינה. במהלך הבחינה אותרו מספר עניינים עקרוניים הטעונים ליבון והכרעה. נציגי משרד המשפטים אמורים להביא את הנושאים לבחינת היועץ המשפטי לממשלה הנכנס, ולאחר קבלת עמדתו ניתן יהיה להמשיך לקדם את הטיפול בנושא. המשרד מעוניין לגבש הצעת החלטה הנוגעת למתווה עבודת הוועדה ולתקופת כהונתה ובכוונתו להביאה בפני הממשלה בפרק הזמן שנותר עד לסיום כהונת הוועדה הנוכחית.
ליקוי

20.	ועדת המינויים בנש"מ - ועדת המינויים בנש"מ (להלן - ועדת המינויים) מוסמכת לבחון את המועמד ולקבוע אם הוא עומד בתנאי הכשירות שנקבעו למשרה. אם החליטה שאינו עומד בהם - מועמדותו נפסלת, ואם החליטה שהוא עומד בתנאים - היא ממליצה לשר למנותו. תפקידה גם להבטיח את טוהר המינוי המוצע. ההליך בוועדת מינויים כפוף לתכליתו העיקרית של חוק המינויים הבאה להבטיח כי המינויים בשירות המדינה ייעשו על פי אמות מידה שקופות ומשיקולים ענייניים ובהתחשב בכישוריו של המועמד ובהתאמתו לתפקיד, ולא יונחו ממניעים של זיקה פוליטית או משיקולים בלתי ענייניים אחרים. בסך הכול עומד מספר המשרות הבכירות הנבחנות על ידי ועדת המינויים על כ-60, ובהן משרות מנכ"לים במשרדי ממשלה. 
	הרכב ועדת המינויים - בראש הוועדה עומד נציב שירות המדינה, ובכל דיון יש הרכב של שלושה - הנציב ושני נציגי ציבור. את חברי הוועדה ממנה ראש הממשלה. עד מועד סיום הביקורת, טרם אייש משרד רה"מ את כלל נציגי הציבור בוועדת המינויים, כך שלוועדה חסרים ארבעה נציגי ציבור.

תגובה
משרד ראש הממשלה

20.	בכוונת המשרד לפעול להשלמת מאגר נציגי הציבור של הוועדה בהקדם האפשרי (חסרים במאגר 4 נציגי ציבור, מהם 2 בעלי סיווג ביטחוני גבוה).

ליקוי

21.	עבודת הוועדה - ביוני 2015 הכריעה ועדת המינויים במועמדותה של יועצת ראש הממשלה לתפקיד המנכ"לית של משרד העלייה והקליטה. לוועדה נמסרה בין השאר גם חוות דעתו של היועץ המשפטי (להלן -היועמ"ש) בנש"מ, ובה נכתב כי המועמדת לא עונה על דרישת הסף בעניין "ניסיון בתפקיד ניהולי בכיר", ולחלופין אינה עונה על הדרישה לניסיון בתפקיד אחר בתחום פעילותו העיקרי של משרד זה. הוועדה קבעה כי למועמדת יש זיקה פוליטית לראש הממשלה, ולכן נדרשת הוועדה, על פי פסיקת בג"ץ, ליישם קריטריונים מחמירים של כשירות, לרבות בחינת ניסיון ניהולי בכיר. ניסיון כזה של המועמדת לא הוכח. אף על פי כן החליטה הוועדה לאשר את הצעת המינוי של המועמדת למנכ"לית המשרד הממשלתי, בהתאם לעמדתם של שני נציגי הציבור בוועדה ובניגוד לעמדתו של נציב שירות המדינה.



ליקוי

22.	איוש באמצעות ועדות איתור - בהחלטת ממשלה מ-2002 נקבעו עקרונות כלליים להקמה של ועדת איתור ולעבודתה. עוד נקבע בהחלטה כי הוועדה תוכל לפנות ביוזמתה למועמדים פוטנציאליים ולהזמינם להגיש מועמדות. במועד סיום הביקורת, כלל תקנון שירות המדינה (להלן - תקשי"ר) כ-100 משרות בכירות שיש לאייש באמצעות ועדות איתור. 19 ועדות איתור פעלו בשנים 2014-2013. הזמן הממוצע לניהול ועדת איתור בשנים אלה עמד על יותר משבעה חודשים. בממוצע פרק הזמן שנדרש לעבודת ועדת איתור היה ארוך בכ-75%-40% מפרק הזמן שנדרש לצורך בחירת מועמד במכרז לתפקיד בכיר. 
	על נש"מ לאתר את "צווארי הבקבוק" הגורמים לעיכובים הניכרים בוועדות האיתור, הן בוועדות איתור המנוהלות אצלה והן באלה המנוהלות במשרדים. עליה גם לקבוע זמני תקן מחייבים באמנת שירות, בדומה לנעשה בנושא המכרזים, ולפעול לקיצור לוחות הזמנים בכל האמצעים העומדים לרשותה.

תגובה
משרד הפנים

22.	ועדת האיתור למינוי ממונה על מחוז צפון סיימה עבודתה שלושה חודשים בלבד לאחר פרסום הפנייה השנייה לאיתור מועמדים. המשרד מבהיר כי בדיקת המועמדויות מתבצעת בנציבות שירות המדינה ולמשרד אין שליטה על משך זמן הטיפול. באשר לזמן עבודת ועדת האיתור משלב כינוס הוועדה הנמצא באחריות המשרד, משרד הפנים יפעל לייעל את ההליך ולקצר את משך הטיפול בוועדות האיתור שיפורסמו בעתיד ויטופלו על ידו.

ליקוי

23.	איוש באמצעות ועדות איתור - הרכבן של שתי ועדות איתור אושרו בנש"מ, מבלי שאלה עמדו בעיקרון שנקבע בהחלטת הממשלה, שכן כל אחד מהם כלל שני עובדים בכירים במשרד המשפטים.

תגובה
משרד המשפטים

23.	הרכבים של ועדות איתור – הגורם המאשר את הרכב ועדות האיתור הוא נציבות שירות המדינה. משרד המשפטים פעל, וימשיך לפעול, בהתאם להוראות נציבות שירות המדינה בהקשר זה.
ליקוי

24. 	איוש באמצעות ועדות איתור - נש"מ קבעה עיקרון לפיו ועדת איתור תקבע את אמות המידה לשם הערכת המועמדים וקבלת החלטה קודם לעיון במסמכי המועמדים, זאת על מנת להבטיח מיון אובייקטיבי, הוגן ושוויוני ולמנוע קביעה של אמות מידה בזיקה לנתונים של מועמד ספציפי. נמצא כי בארבע ועדות איתור שנוהלו במשרד המשפטים לתפקידים של משפטנים, מהבכירים בשירות המדינה, חרג משרד המשפטים מהעיקרון הזה, באישור נש"מ, ומסר את מסמכי המועמדים לחברי הוועדות, לפני שהוועדות קבעו אמות מידה לאיוש המשרה. בכך סוכלה תכלית העיקרון שנועד להבטיח הליך אובייקטיבי, הוגן ושוויוני. 

תגובה
משרד המשפטים

24.	איוש באמצעות ועדות איתור - ביום 13.12.2015 הנחתה המנהלת הכללית את הסמנכ"לית הבכירה לניהול ההון האנושי במשרד המשפטים להקפיד על קביעת אמות המידה לבחינת המועמדים בוועדות האיתור טרם העברת המידע אודות המועמדים. בהקשר זה המשרד מציין, כי החל ממועד קבלת ההנחיה מנציבות שירות המדינה, מועברים תיקי המועמדים רק לאחר קביעת אמות המידה (כך למשל נעשה במסגרת עבודת ועדת האיתור לתפקיד נציב שוויון זכויות לאנשים עם מוגבלות).

ליקוי

25.	מיון המועמדים וזימונם לראיון - כל 12 ועדות האיתור שזימנו לראיון רק חלק מהמועמדים שעמדו בתנאי הסף, לא נימקו בפרוטוקולים את הנימוקים להחלטותיהן. כך אי-אפשר לדעת מהפרוטוקולים מדוע זימנו הוועדות האלה מועמדים מסוימים לראיון ולא זימנו אחרים. זאת בניגוד לעקרונות היסוד של קבלת החלטות ברשות מינהלית. 
	ראוי כי ההחלטה של ועדת איתור שלא לזמן לראיון מועמד שעמד בתנאי הסף, כמו גם ההחלטה לזמן מועמד לראיון, בהיותן חלק מרצף ההחלטות שמקבלת ועדת איתור במהלך עבודתה, יהיו מנומקות בפרוטוקול הוועדה. הדבר נדרש גם על מנת שהחלטותיה בנוגע לזימון מועמדים מסוימים ואי-זימונם של אחרים לא יפורשו כשרירותיות ולא שוויוניות. כמו כן תיעוד הנימוקים להחלטה נדרש לצורך בקרה והצגת הנימוקים לפני מי שמערער על ההחלטה, במגבלות שנקבעו בעניין זה בנוהל העבודה. תיעוד ההנמקות יכול להיעשות בכל דרך המשקפת את נימוקי הוועדה להחלטותיה. מוצע כי נש"מ תקבע את היקף ההנמקה בדבר הזימונים לראיונות בפרוטוקול.
תגובה
משרד הפנים

25.	חברי ועדת האיתור ערכו דיון ובחנו את נתוני כלל המועמדים שענו לדרישות הסף בהסתמך על התבחינים שנקבעו מראש ובהתאם לכך הוחלט אילו מועמדים לזמן לראיון. להבא יושם דגש על מתן פירוט בפרוטוקול לגבי עמידתו של כל מועמד בתבחינים שנקבעו והנימוקים להחלטה שניתנה לגבי מועמדותו.

תגובה
משרד המשפטים

25.	רישום פרוטוקול - כבר במהלך תקופת הביקורת הוחל יישום ההנחיות בעניין רישום פרוטוקול ותיעוד דיונים בוועדות איתור במשרד. כך למשל, בפרוטוקולים של ועדות האיתור למשרת מנהל אגף רישום והסדר מקרקעין ולמשרת נציב שוויון זכויות לאנשים עם מוגבלות תועדו דיוני הוועדה בקפידה, לרבות הנימוקים לאי זימונם של מועמדים לראיון.

ליקוי 

26.	החלטות של ועדות איתור ותיעודן - ייצוג הולם - בפרוטוקול ועדות איתור לשתי משרות - האחת במשרד האוצר והשנייה במשרד המשפטים - לא הייתה כל התייחסות לדיון בנושא הייצוג ההולם, כנדרש.

תגובה
משרד המשפטים

26.	המשרד פועל כל העת, באמצעות שימוש בכלים שונים העומדים לרשותו, על מנת לעודד את שילובן של בנות ובני כלל קבוצות האוכלוסייה בשורותיו, לרבות בתפקידים בכירים. בין היתר, מבצע המשרד פעילות ייחודית, יזומה ואקטיבית הכוללת פנייה לקבוצות הזכאיות לייצוג הולם על פי חוק (ושלא על פי חוק דוגמת האוכלוסייה החרדית), בחברה הישראלית, מתוך כוונה לגייסן למשרות שונות. כך למשל, קיים המשרד שני כנסים (בחודש ספטמבר 2014 ובחודש דצמבר 2015) שכותרתם "שותפים לדרך", ומטרתם עידוד שילוב בנות ובני האוכלוסייה הערבית, הדרוזית והצ'רקסית, אנשים עם מוגבלות, יוצאי אתיופיה וחרדים. כנסים אלה הם שיאה של עשייה מתמדת הכוללת גם פרסומים בכלי התקשורת הפונים למגזרים שונים והופעות בפורומים מתאימים לצורך הפצת המסר. גם במבחן התוצאה, משרד המשפטים הוא משרד מוביל בקידום וביסוס הייצוג ההולם. פילוח מגדרי של עובדות ועובדי משרד המשפטים מלמד, כי כ-67% מן העובדות והעובדים הן נשים, ובתפקידים בכירים עומד שיעור הנשים על כ-60%. בנוסף, במועד כתיבת שורות אלה (מרץ,2016) עומד שיעור העובדים מקרב האוכלוסייה הערבית, הדרוזית והצ'רקסית על כ- 9.8%, ונמצא במגמת עליה הודות למאמץ הממוקד שפורט לעיל.
	בעקבות ממצאי הביקורת, ובהתאם לחשיבות המיוחסת לעיקרון הייצוג ההולם במשרד המשפטים, ההנחיות בעניין שיקוף הדיון בנושא הייצוג ההולם בפרוטוקול יושמו כבר במסגרת ועדת האיתור לתפקיד נציב שוויון זכויות לאנשים עם מוגבלות שהתקיימה בחודש ינואר 2016.

ליקוי

27.	החלטות ועדות איתור ותיעודן - בישיבת ועדת האיתור לבחירת נציב הביקורת על מערך התביעה ומייצגי המדינה בערכאות (נבת"ם), דיווח היועמ"ש לממשלה, ששימש כיו"ר הוועדה, על קשרי חברות שיש לו עם מועמדת. הנושא לא הועבר לבחינת היועמ"ש בנש"מ, שהוא הגורם המוסמך על פי נוהל העבודה של ועדת האיתור לבחון אם ישנו חשש לניגוד עניינים ולהנחות את הוועדה כיצד לנהוג. הוועדה התייעצה בטלפון עם המשנה ליועמ"ש לממשלה, והיא הודיעה שאין לפסול את השתתפות היועמ"ש לממשלה בריאיון או בחלקו, כיוון שהקשר הוא מקצועי. בפרוטוקול ההחלטה של ועדת האיתור לא תועד דבר ההיכרות שעליה דיווח היועמ"ש לממשלה, ולא תועדה התייעצות הוועדה עם המשנה שלו.

ליקוי

28.	החלטות ועדות איתור ותיעודן- החל מאוגוסט 2013 אצל נציב שירות המדינה את הסמכות לניהול ועדות האיתור בהיבט הריכוזי והלוגיסטי למשרדי הממשלה שבהם יש צורך לאייש משרות באמצעות הוראת שעה. הוראת השעה הוארכה מאז ארבע פעמים, מבלי שהיה לנציב מידע לגבי האופן שבו נוהלו ועדות האיתור במשרדים. 
	לנוכח ממצאי הביקורת, על נש"מ להקפיד שוועדות האיתור יפעלו על פי הכללים שקבעה ולהגביר את הפיקוח והבקרה עליהן. בד בבד על נציב שירות המדינה לשקול ליטול ממשרדים שכושלים באופן עקבי בניהול ועדות האיתור את סמכויות הניהול והביצוע שהועברו אליהם על פי הוראת השעה (על הארכותיה).



ליקוי

29.	בינואר ובמאי 2014 ראיינה ועדת איתור למשרה בכירה במשרד הפנים בסך הכול 20 מועמדים, והחליטה להמליץ לשר הפנים על שלושה מהם. יו"ר הוועדה היה מנכ"ל המשרד דאז. לגבי אחד משלושת המועמדים - מועמד א', נרשמה דעת מיעוט של נציגת נש"מ, שהתנגדה להמלצה עליו. נמצא כי לאחר שהוועדה החליטה וחבריה אישרו את הפרוטוקול, העלה נציג היועמ"ש לממשלה בוועדה כי יש מניעה משפטית להמליץ לשר הפנים על מועמד א', וחבר ועדה נוסף הצטרף לדעתו. בכך הגיע מספר חברי הוועדה שהתנגדו להמלצה על מועמד א' לשלושה, כלומר רוב חברי הוועדה. 
	נמצא כי הוועדה לא תיקנה את הפרוטוקול, לא ציינה בו את עמדתם של שני חברי הוועדה אלא רק את דעת המיעוט של החברה, ולא תיקנה את החלטתה. הפרוטוקול הועבר כפי שהוא לשר הפנים, ובו המלצה של ועדת האיתור גם על מועמד א'. השר בחר לתפקיד במועמד אחר.
	יו"ר ועדת האיתור, אשר כיהן באותה עת כמנכ"ל משרד הפנים, מסר למשרד מבקר המדינה כי הסביר בעל פה לשר הפנים דאז, שראיין את שלושת המועמדים, את ההסתייגויות ממועמד א', וכן נמסרו לשר כל המסמכים הרלוונטיים (כולל הפרוטוקול, קורות החיים והשאלון). יו"ר הוועדה הוסיף כי לא נרשמו בפרוטוקול הנימוקים להסתייגות המשפטית מטעמים של צנעת הפרט. הוא ציין כי ההסתייגות נמסרה לשר לאחר שכבר נקבעו ראיונות למועמדים ובכללם למועמד א', וביטול הזימון היה מחייב מתן הסבר למועמד, ויכול היה לפגוע בהליך בדיקת הטענות המשפטיות ככל שהבדיקה הייתה נדרשת. עיקרי הדברים צוינו גם בתשובת משרד הפנים ובתשובה של חבר נוסף בוועדת האיתור.
	על משרד הפנים להקפיד לתת ביטוי מלא וממצה להחלטות של ועדת איתור בפרוטוקול, במגבלת השמירה על צנעת הפרט של המועמדים, ולשקף בו במדויק את החלטת הוועדה.

תגובה
משרד הפנים

29.	המשרד רואה חשיבות רבה בקיום הליך תקין של גיוס ובחירת עובדים למשרות בשירות המדינה וביניהם למשרות בדרג הניהולי הבכיר של המשרד באמצעות ועדות לאיתור מועמדים ועל כן מסכים עם הערות דוח הביקורת ויקפיד לשפר את ההליך בעתיד במיוחד בכל הקשור למתן ביטוי מלא להחלטות ועדות האיתור.
	לקראת ועדות האיתור הבאות יושם דגש על ידי אגף משאבי אנוש המרכז את הועדות על כתיבת הפרוטוקול באופן מקיף כך, שישקף את כלל ההליך ואת כל ההחלטות שהתקבלו בוועדה, תוך ציון עמדת כל אחד מחברי הועדה באופן מלא ככל שניתן.

ליקוי

30.	החלטות ועדת בוחנים - כללי המכרזים קובעים כי יו"ר ועדת הבוחנים ירשום את מסקנותיה של הוועדה ואת הנימוקים להן וכן את שמות הכשירים, לפי מידת כשירותם. בג"ץ פסק כי על הוועדה לנהל פרוטוקול שישקף למצער את עיקרי הדברים שהיו בדיוני הוועדה ואת נימוקיה להחלטתה. בהנחיית היועמ"ש לממשלה נכתב כי פרטים בנוגע להיקף חובת ההנמקה של ועדת הבוחנים ולאופן רישום הפרוטוקול ייקבעו על ידי נש"מ ויפורסמו בתקשי"ר. משרד מבקר המדינה מצא כי עד מועד סיום הביקורת, נש"מ לא פירטה בתקשי"ר את היקף חובת ההנמקה. הוראות התקשי"ר קובעות כי ועדת הבוחנים תציין את שמות המועמדים שמצאה ככשירים למשרה הפנויה לפי סדר העדיפות שלה, וכי החלטת הוועדה צריכה להיות מנומקת היטב. בחוזר שפרסמה נש"מ ביולי 2013, צוין שבמסגרת הטיפול בהשגות על מכרזי כוח אדם נמצאו פגמים מהותיים בהתנהלות ועדות הבוחנים, בין היתר בשל היעדר נימוק ראוי של החלטת הוועדה בפרוטוקול. לפי החוזר יש להקפיד שהפרוטוקול יהיה מנומק היטב ויצוין בו מדוע נבחרו הזוכים, ובין היתר יפורטו בו כישוריהם ביחס למועמדים שלא נבחרו, בשים לב לנושאים כגון העדפה מתקנת ואירועים חריגים. משרד מבקר המדינה מצא שבשישה מכרזים (כ-7% מהפרוטוקולים שנבדקו) - שלושה מהם במשרד המשפטים, שניים ברשות המסים ואחד במשרד התקשורת - ועדת הבוחנים במכרזי בכירים לא ציינה בפרוטוקול מדוע נבחרו הזוכים או שלא פירטה את כישוריהם ביחס למועמדים שלא נבחרו, לבד מציון לקוני שהמועמד התבלט או נמצא מתאים יותר מאחרים. על נש"מ ליישם את הנחיית היועמ"ש לממשלה ולקבוע במסגרת התקשי"ר וכנדרש על פי החלטת היועמ"ש לממשלה, פרטים בנוגע להיקף חובת ההנמקה. בד בבד נדרשת נש"מ להדגיש בהדרכות של חברי ועדות הבוחנים את החובה לפרט את כלל הנימוקים שעמדו ביסוד החלטותיהם ואת החובה לשקף את יתרונותיו של המועמד הנבחר מול שאר המועמדים, בהתייחס לתנאי המכרז, בכל המכרזים. הנמקה מפורטת כזו תשקף כראוי את שיקולי ועדת הבוחנים, כנדרש מכללי המינהל התקין. היא גם תסייע לבחון את ההחלטה לאחר מכן: אם היא סבירה, אם אינה שרירותית ואם לא התקבלה משיקולים זרים.



תגובה
משרד המשפטים

30.	המנהלת הכללית במשרד הנחתה את הסמנכ"לית הבכירה לניהול ההון האנושי במשרד המשפטים לבצע ריענון של ההנחיות ונהלי עבודת ועדות הבוחנים בקרב הגורמים המלווים את עבודתן. עוד הודגש בהנחיה, כי יש להקפיד על רישום מפורט של פרוטוקול, הכולל נימוקים ברורים של החלטות הוועדות, וכי יש לבצע בקרה תקופתית על מנת לוודא את יישום ההוראות בהקשרים אלו.





















משרד ראש הממשלה
היבטים בניהול ארכיון המדינה

הגופים המבוקרים : משרד ראש הממשלה - ארכיון המדינה, נציבות שירות המדינה, משרד האוצר - אגף התקציבים 

ליקוי

1. 	הפקדת חומר ארכיוני בארכיון המדינה- נמצא כי לא הופקדו כנדרש כשליש מרשומות הנייר של משרדי הממשלה אשר על פי החוק יש להפקידן בארכיון המדינה. אשר לרשומות הנייר של גופי ממשל אחרים (שאינם משרדי ממשלה), לגנז אין כלל יכולת להעריך מהו היקף המסמכים שלא הופקדו כנדרש. עוד נמצא כי כ-44% מרשומות הנייר של משרדי הממשלה שהופקדו בארכיון המדינה כלל לא נרשמו . בהיעדר רישום נבצר מהגנז לדעת אפילו מה כוללות רשומות אלה. מכאן עולה כי במשך שנים, גם לפני תחילת כהונתו של הגנז הנוכחי, ביולי 2011, טיפולו של הארכיון ברוב רשומות הנייר שהופקדו בו לא הושלם באופן המאפשר להעמידן לעיון הציבור. בתחילת שנת 2014 הורה הגנז לעובדי הארכיון לחדול, למעט במקרים חריגים, מהבאת רשומות נייר ממשרדי הממשלה לאחסון בארכיון, גם בשל מחסור במקום אחסון. יוצא אפוא שהאופן שבו פעל ארכיון המדינה מתחילת שנת 2014, שבמסגרתו לא נאספו חלק מהרשומות של משרדי הממשלה לארכיון, אינו עולה בקנה אחד עם הוראות חוק הארכיונים וראוי היה לפעול למציאת פתרון הולם לבעיה.
על גנז המדינה לפעול לריכוז חומר ארכיוני שיש לגנוז לצמיתות בארכיון המדינה ולנקוט את הפעולות הנדרשות לאחזורו, ובכלל זה לאתר מקומות אחסון מתאימים עד שתושלם הקמתו של מתקן הקבע.

תגובה
משרד ראש הממשלה – ארכיון המדינה

1. 	הרפורמה בארכיון שעליה החליטה הממשלה כוללת בניית אתר אחסון נאות וראוי בערד. כאשר המתקן יושלם, ניתן יהיה להביא אליו חומרים המצויים ברשות משרדי הממשלה שטרם הופקדו בארכיון. בחודשים האחרונים אותרה אפשרות לאחסן עוד 14,000 מיכלים במתקן זמני. לדעת הגנז אין אפשרויות נוספות.



ליקוי

2. 	נמצא שרשומות אלקטרוניות שמתעדות את פעילות גופי הממשל, אשר היקפן מוערך בכמאה מיליון קבצים, לא הופקדו בארכיון כנדרש, ויש חשש שחלק ניכר מהן יאבד לעד. החסר בנושא זה נוצר במהלך שנים רבות (עוד לפני תחילת כהונתו של גנז המדינה המכהן). במהלך כהונתו של הגנז הנוכחי, הופקדו בארכיון מעט מהרשומות האלקטרוניות שנצברו בגופי הממשל במשך 20 שנים ויותר. הטיפול במשך שנים, בתקופת כהונתם של כמה גנזים, בבעיות בתחום הניהול והשימור של הרשומות האלקטרוניות לא היה משביע רצון, אף על פי שמבקר המדינה התריע על כך שוב ושוב. פעולות מסוימות שהגנז החל לבצע בתקופת הביקורת טרם הביאו לשיפור משמעותי בטיפול משרדי הממשלה ברשומות האלקטרוניות. על גנז המדינה להפיץ כללים מחייבים לניהול רשומות אלקטרוניות לכלל גופי הממשל. כמו כן עליו לגבש דרך פעולה להטמעת הכללים האלה בעבודת גופי הממשל ולמעקב אחר ביצועם. 

תגובה
משרד ראש הממשלה – ארכיון המדינה

2. 	הנחיות הגנז לטיפול בחומרים דיגיטליים הופצו לכלל הגורמים הרלוונטיים באוקטובר 2015. בשנת 2016 יינתן דגש על הרחבת פעולות הפקדה של תיעוד דיגיטלי ממשרדי הממשלה. יישום נוהלי העבודה וביצוע ההפקדות, תחילה של משרדי הממשלה ולאחר מכן של שאר מוסדות המדינה, מדובר בפעולה הצפויה להימשך שנים רבות.

ליקוי

3. 	פיקוח על מוסדות המדינה- גופים או ישויות שאינם ממשלתיים לא ייחשבו "מוסדות מדינה" לעניין חוק הארכיונים אלא אם כן הוכרז עליהם ככאלה בצו הארכיונים (הכרזה על מוסדות המדינה) (להלן - צו הארכיונים). נמצא שהצו האחרון פורסם בשנת 1990 ונכללו בו 27 מוסדות, ומאז לא הוחל חוק הארכיונים על גופים נוספים. מכאן עולה שגופים רבים שייתכן שהיה מקום להכריז עליהם כמוסד של המדינה לעניין חוק הארכיונים, לא הוכרזו ככאלה. בידי הארכיון יש רשימה של כ-1,000 מוסדות שעליהם חל חוק הארכיונים והוא נדרש לפקח עליהם, אולם לדברי הגנז היא מיושנת מאוד ואינה עדכנית. הגנז ער לליקויים יסודיים אלה בעבודת הארכיון, אשר נוצרו במהלך השנים עוד לפני שהחלה כהונתו, אולם הוא לא פעל בנחישות כדי לתקנם. על הגנז לפעול לאלתר לקידום החלת חוק הארכיונים על גופים נוספים, בין על ידי עדכון צו הארכיונים ורשימת הגופים שיש להחיל עליהם את החוק ובין בדרך אחרת.
תגובה
משרד ראש הממשלה – ארכיון המדינה

3. 	חלק מתכנית העבודה של גנזך המדינה בשנת 2015 וצפוי להמשיך ביתר שאת בשנת 2016, יישום נוהלי העבודה וביצוע ההפקדות, תחילה על משרדי הממשלה ולאחר מכן על שאר מוסדות המדינה.

ליקוי

4. 	ארכיון המדינה אינו ממלא את חובתו לפקח על גופי ממשל: אין בידיו רשימה מלאה וממצה של גופי ממשל; לא נקבעו אמות מידה לגבי מספר הביקורים שעל המפקח לקיים בגופי הממשל ולגבי תדירותם ולא בוצעה בחינה לבדיקת האפקטיביות של ביקורים אלה; תשומות הניהול וכוח האדם של מחלקת הפיקוח פחותות מהתשומות שהוקצו לה לפי תקן הארכיון, ואף על פי כן - הגנז הורה לעובדיה לצמצם את פעולותיהם בתחום זה; הגנז הטיל ספק באפקטיביות של פעולות הפיקוח אך לא גיבש דרכי פיקוח חלופיות. גנז המדינה מוסמך לקבוע כללים ודרכים ליישום סמכויותיו בתחום הפיקוח וגיבש תפיסה מקצועית לגבי תחום הפיקוח, אולם יש פער ניכר בין הפעולות המתחייבות מתפקידו של הארכיון לפקח על גופי הממשל, כנדרש בחוק הארכיונים, ובין תפיסת תפקידו של ארכיון המדינה בתחום זה, שאותה מקדם הגנז. על הגנז לפעול לכך שתפיסת הארכיון לעניין אופן החלת סמכויותיו בתחום הפיקוח תאפשר להפעיל באופן הולם ושלם את סמכות הפיקוח הקבועה בחוק. עוד עליו לקבוע דרכים שבאמצעותן יפקח הארכיון על גופי הממשל, לגבש תכנית עבודה לביצוע משימות הפיקוח של ארכיון המדינה ולקביעת מדדים כדי לבחון אם הן בוצעו בהצלחה. 

ליקוי

5. 	הרפורמה בארכיון המדינה - במסגרת הרפורמה שהתווה הגנז נעשה שינוי במדיניות הארכיון, הוצבו יעדים חדשים לפעילותו ואושר שינוי ארגוני רחב היקף. אין חולק על הצורך ברפורמה בארכיון, בין היתר כדי לייעל את טיפולו ברשומות אלקטרוניות. ואולם נמצא כי בשתי תכניות האב לתיעוד עבודת הממשל שקיבלו את אישורו של משרד רה"ם לא נכללה משימה שהוטלה על הארכיון בחוק הארכיונים והיא פיקוח על סדרי הארכיונים של גופי הממשל, בפרט בכל הנוגע לאיסוף רשומות נייר. בפועל, נמצא כי על אף חשיבותה של משימת הפיקוח היא נזנחה במידה מסוימת במשך השנים והארכיון ביצע אותה באופן לא מספק, ולכן ראוי היה לכלול אף אותה בתכנית האב. בתכנית האב הראשונה מאפריל 2013 לא נכללה גם משימת הטיפול בביעור חומר ארכיוני. ללא הטמעה של סדרי שימור בקרב מאות הגופים שבמסגרתם נוצרות הרשומות לא ניתן יהיה להוביל רפורמה כוללת ואפקטיבית. לפיכך נודעת חשיבות לכך שכל תכנית רפורמה שתיושם בנושא זה תאפשר להתמודד בין היתר עם סוגיות אלה: גיבוש תשתית נוהלית, קיום פעולות הדרכה והטמעה וקיום פיקוח אפקטיבי על גופי הממשל השונים. 

תגובה
משרד ראש הממשלה – ארכיון המדינה

4-5. 	הגנז מציע מתכונת עבודה אחרת לביצוע משימות פיקוח, שתיבחן מעשית בשנת 2016 ואילך. בנוסף, מתקיימים בימים אלה דיונים עם נציבות שירות המדינה, לבירור האפשרות שחלק ממשימת ההנחיה תבוצע על-ידי הנציבות.

ליקוי 

6. 	בהחלטת הממשלה משנת 2012 נקבע שתוקם ועדת היגוי בין-משרדית, שתפקידה לפקח באופן שוטף על ביצוע תכנית האב, וישתתפו בה 12 חברים ובהם גנז המדינה, נציב שירות המדינה, כמה מנכ"לים של משרדי ממשלה ונציגי ארכיון צה"ל ומערכת הביטחון. נמצא כי ועדת ההיגוי לא כונסה ולא פעלה כלל, ולמותר לציין שלא פיקחה על ביצוע תכנית האב. על גנז המדינה לפעול לאלתר להקמת ועדת ההיגוי ולקיום דיונים, ועליו להביא לפניה את כל המידע הנדרש לצורך פיקוח על ביצוע הרפורמה בארכיון המדינה. 

תגובה
משרד ראש הממשלה – ארכיון המדינה

6. 	הגנז יפעל לכנס את וועדת ההיגוי הבין משרדית.

תגובה
משרד הביטחון 

6. 	משרד הביטחון רואה בחיוב את המלצת דוח הביקורת בנוגע להקמת ועדת היגוי בין משרדית לפיקוח על ביצוע תכנית האב, וישתתף בכינוס לכשיוזמן. 

ליקוי 

7. 	בדברי ההסבר להצעה להחלטת הממשלה מנובמבר 2013 בדבר הרחבת תכנית הרפורמה בארכיון המדינה נאמר בקצרה שחלקים מתכנית האב כבר יושמו בהצלחה בשנה האחרונה, אך לא הובא כל מידע ולא הוצגו נתונים המבהירים את ההצלחה כביכול ביישום תכנית האב. על סמך ההצעה הזאת אישרה הממשלה להרחיב את הרפורמה ולהקצות לה משאבים נוספים. להבהרת מידת ההצלחה נודעת חשיבות לנוכח הליקויים האמורים בפעילותו של הארכיון והפעולות הנדרשות לצורך תיקונם. על הגנז לגבש הצעה לעדכון תכנית האב הרב-שנתית לארכיון, אשר תביא לידי ביטוי את כלל תפקידי הארכיון על פי הדין, ותגובש, בין היתר, בהתאם למשאבים שעומדים לרשותו. יש לוודא שהטלת תפקידים על הארכיון מעבר לדרישות חוק הארכיונים לא תבוצע על חשבון ביצוע התפקידים המוטלים עליו מכוח החוק. את ההצעה הזאת על הגנז להביא לפני משרד רה"ם, לצורך בחינה ואישור. 

תגובה
משרד ראש הממשלה – ארכיון המדינה

7. 	ראה תגובת הגנז לליקוי 4-5 בדוח זה. 

ליקוי

8. 	הגנז כלל בתכנית האב השנייה, שאותה אישר משרד רה"ם באפריל 2014, משימה מרכזית של חשיפת חומר ארכיוני לעיון הציבור על בסיס הכוונה לגייס 110 מתנדבים בשירות אזרחי. זאת אף על פי שמנכ"ל רשות השירות האזרחי-לאומי הטיל ספק ממשי ביכולת לגייסם. על פי הסיכום התקציבי שעליו חתם הגנז, אם לא יצליח הארכיון לגייס מתנדבים בשירות אזרחי, לא יוקצה לו כוח אדם חלופי לצורך כך. 

תגובה
משרד ראש הממשלה – ארכיון המדינה

8. 	במהלך 2016 יסיים ארכיון המדינה את הכנת התשתיות ההכרחית לפני פניה למתנדבים פוטנציאליים שישקלו התנדבות בארכיון. הגנז מקווה שלקראת סוף שנת 2016 יתברר שהפעלת מתנדבי שירות אזרחי היא פעולה מעשית, במידה ויתגלו קשיים, יינתן מענה המתאים את ההיצע לביקוש המעשי.

ליקוי 

9.	 חשיפת תיקי חקירה של חשודים בשיתוף פעולה עם הנאצים - לפי נוסח תקנות העיון שהיה תקף עד שנת 2010 , חומר מוגבל לא ייחשף לעיון הקהל לפני שייבדק, אף אם עברה התקופה הנקובה בתקנות; המפקיד יחשוף חומר מוגבל בהתייעצות עם הגנז, במקרים שפורטו בתקנות. בשנת 1957 הפקידה משטרת ישראל בארכיון תיקי חקירה בנושא "עבירות נגד העם - עשיית דין בנאצים ועוזריהם". נמצא כי עוד לפני שהסתיימה בדיקת המשטרה העביר הגנז לעיתונאי 53 תיקי חקירה של המשטרה בלי שהמשטרה החליטה לחשפם, שלא כנדרש בתקנות.

תגובה
משרד ראש הממשלה – ארכיון המדינה
9. 	הגנז החל בהליכים לשינוי תקנות העיון, על-מנת למנוע את אי הבהירות בעתיד. התיקון יבוצע בתיאום עם משרד המשפטים, ובכוונת ארכיון המדינה להשלימו במהלך 2016.

ליקוי

10. 	סוגיות בניהול משאבי האנוש של הארכיון - בשנים 2014 ו-2015, לפני מועד סיום הביקורת, היה הארכיון בשלבים הראשונים של יישום הרפורמה וכן עמד לפני שינוי ארגוני שיזם, תכנן והוביל גנז המדינה, ובמסגרתו תוכננו שינויים נרחבים במבנה הארגוני שלו. שני תהליכים אלה היו שלובים זה בזה: השינוי הארגוני נועד, על פי הגנז, להתאים את המבנה הארגוני של הארכיון ליעדים החדשים שהותוו ברפורמה. באפריל 2015 אישרה נש"ם את השינוי הארגוני. נמצא שבמבנה הארגוני החדש שאישרה נש"ם בידיעה ובהסכמה של הסמנכ"ל למינהל במשרד רה"ם לא נכללה יחידת פיקוח, ותיאורי התפקידים של ארכיונאים לא כללו משימות פיקוח. השינוי הארגוני המתוכנן בארכיון המדינה, שקיבל את אישור נש"ם, שיקף אפוא מערך תפקודי שאינו מתיישב עם כלל תפקידי הארכיון שנקבעו בחוק. רק בעקבות הביקורת הורתה נש"ם לארכיון להביא לידי ביטוי את תפקידי הפיקוח במבנה הארגוני החדש של הארכיון. על נש"ם, הסמנכ"ל למינהל במשרד רה"ם וגנז המדינה לוודא שבמבנה הארגוני החדש שיזם הגנז הוקצו תשומות מתאימות, גם בתחום הניהול, לצורך ביצוע תפקידי הפיקוח של הארכיון. 

תגובה
משרד ראש הממשלה – ארכיון המדינה

10. 	לדעת הגנז, המבנה הארגוני משקף את משימות הארכיון כפי שהגנז מבין אותן והציגן בפני כל גורם מוסמך, כמו גם, בעניין משימות הפיקוח הוצע מתכונת עבודה אחרת שתיבחן מעשית בשנת 2016 ואילך. 
ראה תגובת הגנז לליקוי 4-5 בדוח זה. 



תגובה
נציבות שירות המדינה
10. 	המבנה הארגוני החדש שאושר על ידי נציבות שירות המדינה (להלן: נש"מ) הותאם ושונה כך שהוא תואם את תפקידי ארכיון המדינה כפי שנקבע בחוק הארכיונים.

ליקוי 

11.	ממסמכי הארכיון עולה מחלוקת עמוקה בין הגנז ובין מנהלים בארכיון בנוגע למבנה הארגוני המתאים לארכיון ובנוגע לתפקידיהם של חלק מעובדיו. ניסוח המסמכים מעלה שבאותה עת שררו בארכיון יחסי עבודה עכורים שהגיעו לעתים לכדי אי-אמון הדדי. בהצעה לשינוי ארגוני, אשר הועברה לעיונם של גורמים רבים, בהם כל עובדי הארכיון, עובדים ביחידות אחרות של משרד רה"ם ועובדים בנש"ם, פירט הגנז חולשות שהוא ראה במאפייני עבודתם של רוב עובדי הארכיון ובכישוריהם של רוב המנהלים בארכיון. על פי תשובת הגנז, לאחר סיום הביקורת, בתחילת אוקטובר 2015, גיבשו הגורמים החלוקים בארכיון מתווה עבודה מוסכם. הרפורמה בארכיון המדינה והשינוי הארגוני כרוכים כאמור זה בזה, והם משפיעים על רוב תחומי פעילותו של הארכיון, על עבודתם של רוב העובדים בו ולעתים אף על תנאי העסקתם. שינויים שכאלה ראוי לגבש גם בהתייעצויות מקצועיות עם מנהלים ועובדים בארגון, שעשויים לתרום להליכי הבחינה וההחלטה בנושא, ואמורים ליישם הלכה למעשה את הרפורמה. על פי ממצאי הביקורת, לא התקיימה התייעצות בנוגע לשינוי הארגוני עם רוב המנהלים והעובדים בארכיון המדינה, וכמה מהם העלו זאת לפני המשנה למנכ"ל משרד רה"ם. הפתרון שקבע המשנה למנכ"ל - מינוי צוות תומך לתהליך הרפורמה אשר "יבקר קבלת החלטות משמעותיות תוך מתן ביטוי למגוון דעות" - יושם באיחור. במסגרת גיבוש מבנה ארגוני חדש ציין הגנז במכתבו לנש"ם שמות עובדים הנראים מתאימים לתפקידי ניהול חדשים. הדבר מרמז על "סימון" מועמדים לקידום בידי הגנז, אשר אינו עולה בקנה אחד עם המטרה שלשמה מתקיימים המכרזים: איוש משרות באופן הוגן ושוויוני. סימון עובדים מסוימים למשרות מסוימות על ידי הגנז עלול לגרום לפגיעה מהותית ביכולת לקיים הליך בחירה תחרותי ושוויוני וכן למנוע מהגנז להיות מעורב בעתיד בבחירת המועמדים המתאימים לתפקידים אלה. במסגרת גיבוש מבנה ארגוני חדש ציין הגנז במכתבו לנש"ם שמות עובדים הנראים מתאימים לתפקידי ניהול חדשים. הדבר מרמז על "סימון" מועמדים לקידום בידי הגנז, אשר אינו עולה בקנה אחד עם המטרה שלשמה מתקיימים המכרזים: איוש משרות באופן הוגן ושוויוני. סימון עובדים מסוימים למשרות מסוימות על ידי הגנז עלול לגרום לפגיעה מהותית ביכולת לקיים הליך בחירה תחרותי ושוויוני וכן למנוע מהגנז להיות מעורב בעתיד בבחירת המועמדים המתאימים לתפקידים אלה על משרד רה"ם שאחראי מהבחינה המינהלית לעבודת הארכיון לוודא שהמחלוקות המקצועיות והאחרות שהתגלעו בין הגנז לחלק ממנהלי הארכיון ועובדיו לא יהיו תשתית רעועה ליישום הרפורמה ולביצוע השינוי הארגוני וכן להמשך תפקודו של ארכיון המדינה. 

תגובה
נציבות שירות המדינה
11. 	המבנה הארגוני החדש שאושר על ידי נש"מ "נבנה" על מבנה ארגוני קיים, ומטבעם של דברים עלו שמות של מועמדים פוטנציאלים על מנת להבין את אפשרויות היישום ולא במטרה לסמן מועמדים. נציבות שירות המדינה פעלה בזהירות ומתוך הקפדה על כללי המכרז ועקרונותיו.

ליקוי
12. 	העסקת עובדי חברות פרטיות בתפקידים ניהוליים בארכיון - העסקת עובדים שאינם עובדי מדינה בתפקידים מרכזיים, לעתים גם רגישים, בתחום המחשוב בעייתית מהיבטים שונים, למשל עקב כך שאותם עובדים מפעילים סמכויות שלטוניות. כדי לטפל בבעיות הכרוכות בשיטת העסקה זו פרסמה נש"ם בשנת 2011 חוזר ולפיו בתפקידי ליבה באגף מערכות מידע במשרדים ממשלתיים יועסקו אך ורק עובדי מדינה. נמצא שעובד חברה א, שאינו עובד מדינה, ממלא את משימותיו של מנהל מערכות מחשוב של הארכיון (להלן - מנמ"ר), שלא כנדרש בחוזר נש"ם. הדבר אף הובא לידיעתם של נש"ם ומשרד רה"ם. על הגנז והסמנכ"ל למינהל במשרד רה"ם להטיל את ביצוע תפקיד מנהל/ת מערכות מידע (להלן: מנמ"ר) הארכיון רק על עובד מדינה, שיפעל במסגרת מטה משרד רה"ם או במסגרת הארכיון. כמו כן עליהם לבחון אם יש להעסיק עובדי מדינה בשאר תפקידי הליבה שפורטו בחוזר נש"ם. 

תגובה 
משרד ראש הממשלה – ארכיון המדינה

12.	לגנז אין התנגדות שיובא עובד מדינה למילוי תפקיד מנמ"ר הארכיון, ובתנאי שיהיו בעלי כישורים מקצועיים נדרשים, בשכר המוצע.




תגובה
נציבות שירות המדינה
12. 	הוראות התקשי"ר קובעות שתפקידי ליבה ביחידת מערכות מידע יאוישו על ידי עובדי מדינה. נש"מ תפעל יחד עם הגנז לאיוש משרת מנמ"ר בארכיון המדינה על ידי עובד מדינה. עם זאת תהליך מסוג זה דורש פנייה לאישור תקן ותקציב הכרוך בזמן. בכוונת נש"מ לדרוש ממנמ"ר משרד ראש הממשלה ליטול פיקוח ובקרה קרובים יותר על עבודת מערכות המידע בארכיון המדינה עד לאיוש משרת מנמ"ר בארכיון המדינה על ידי עובד מדינה כנדרש על פי ההוראות.
ליקוי
13. 	נמצא שארכיון המדינה שיתף את עובד חברה ב שאינו עובד מדינה בתחום המחשוב בישיבות הנהלה, ובפועל הוא ניהל את יחידת הפיקוח. שילוב עובד חברה א ועובד חברה ב במדרג הארגוני וחברותם בהנהלה העוסקת מטבע הדברים בנושאי מדיניות עלולים ליצור קשיים, בדומה לאלה שחוזר נש"ם נועד למנוע כשמדובר בעובדי חברה בתחומים אחרים. על נש"ם להנחות את הגנז והסמנכ"ל למינהל, וכן את כלל משרדי הממשלה, כיצד יש לפעול בעניין החלת ההוראות הנוגעות למגבלות החלות על עובדי חברות פרטיות המועסקות במסגרת גופים ממשלתיים, גם על עובדי חברות בתחום חברות המחשוב. זאת בהתאם לבחינה שהיא מבצעת בנושא. 

תגובה
משרד ראש הממשלה – ארכיון המדינה

13. 	בתקופה שחלפה התקיימו הליכים מכרזיים על תפקידי מנהל אגף ממשל ומנהל מחלקת הפקדות. שני תפקידים אלו מחליפים בתכנית השינוי הארגוני את תפקיד מנהל מחלקת הפיקוח. בשני ההליכים זכו אנשים ראויים שהינם עובדי מדינה, וחוסר הבהירות חלפה.

יישום החלטת הממשלה בנושא קציר המלח

הגופים המבוקרים: משרד התיירות, החברה הממשלתית להגנות ים המלח בע"מ, הוועדה הארצית לתכנון ולבנייה של תשתיות לאומיות במשרד האוצר, המכון הגיאולוגי לישראל. 

ליקוי

1.	אמת המידה שנקבעה להשלמת הפרויקט - השגת מפלס של 15.1+ בבְּרֵכה 5 בינואר 2017 - אינה יכולה לשמש סימן לעמידה ביעדי הפרויקט, שכן על פי הנתונים שהיו לפני מקבלי ההחלטות לפני קבלת החלטת הממשלה מינואר 2012 ולפני החתימה על ההסכם, יושג יעד זה גם אם לא יתבצע קציר.

ליקוי

2. 	בהחלטת הממשלה מינואר 2012 נקבעה אבן דרך אחת ומועד להשגתה - מתן תוקף על ידי הממשלה לתכנית לביצוע הפרויקט (לרבות הקמת תחנת השאיבה של מפעלי ים המלח- מי"ה) ותאריך היעד לכך. אף שמדובר בפרויקט נרחב ומורכב של פיתוח תשתיות הכולל כמה שלבים והצפוי להימשך כמה שנים, לא נקבעו בהחלטת הממשלה או בתכנית המחייבת את מי"ה, שהייתה אמורה להיגזר מההחלטה, אבני דרך נוספות ולוחות זמנים להשגתן. אבני דרך כאלו אף לא נקבעו בהסכם הקציר, והיעדרן אינו מאפשר מעקב יעיל אחר התקדמות הפרויקט. כמו כן, לא נקבעו בהסכם סעיפים שיבטיחו למדינה פיצוי במקרה של אי-ביצוע הפרויקט או דחייתו, כגון תשלום ריבית פיגורים או קנסות, וכן פיצויים על נזקים שעלולים להיגרם כתוצאה מעיכוב בביצוע הפרויקט.

ליקוי

3. 	התאריך האחרון למתן תוקף לתכנית לביצוע הפרויקט - 30.6.13 - לא היה מקובל על חל"י והוות"ל, וספק רב אם היה ניתן לעמוד בו. בפועל, רק בסוף דצמבר 2015 הסתיימו הליכי התכנון והאישור של התכנית בוות"ל, ואולם במועד זה, כשנתיים וחצי לאחר המועד שנקבע לכך, עדיין לא נתנה הממשלה לתכנית לביצוע הפרויקט תוקף.

תגובה
החברה הממשלתית להגנות ים המלח בע"מ (חל"י) 

1-3. 	החברה מדגישה כי נמסר לה תפקיד מוגבל במסגרת ההסכם, של ליווי ומעקב אחר ביצוע פרוייקט קציר המלח על ידי מי"ה, לאחר קבלת הדוחות ממי"ה אחת לשנה. יובהר, כי אין מדובר בפיקוח על מי"ה ואין מדובר גם בניהול הפרויקט. מדובר בביצוע ליווי ומעקב אחר רכיבים מסויימים בפרויקט, תוך שמירה על התפיסה הבסיסית לפיה מדובר בפרויקט שבאחריותה הבלעדית של מי"ה. לפיכך אף נקבע בהסכם כי "מובהר כי אין לחל"י סמכות להורות, להשפיע, להתערב או ליתן הנחיות למי"ה בקשר לתכנון או לביצוע הפרויקט או כל עניין אחר הקשור בו ובביצועו" החלטת הממשלה מעולם לא התיימרה לאשר מתווה "סגור" של פתרון קבע, וזאת משתי סיבות מרכזיות: האחת, בעת קבלת החלטת הממשלה, ובעת החתימה על ההסכם, לא היה תכנון סופי ומלא של הפרויקט (שהינו סבוך ומורכב מבחינה תכנונית, הנדסית, תפעולית, סביבתית ועוד, ואשר אין לו אח ורע בעולם כולו). השנייה, התפיסה של החלטת הממשלה, וההסכם בעקבותיה, הינה של השגת תוצאה ולא של רכישת שירותים, ולפיכך הושארה למי"ה גמישות מירבית לשנות מרכיבים בפתרון, על מנת להשיג את התוצאה של מניעת עליית המפלס. המדד הרלוונטי היחיד להצלחת הפרויקט הינו שימור גובה המפלס, כחלק מהתפיסה כי המדינה קונה תוצאה ולא שירותים. לפיכך, לא היה מקום להנחות את מי"ה בפעולות כאלו ואחרות על מנת להשיג את התוצאה. לשיטתה של חל"י, יעדי הפרויקט הוגדרו היטב במסגרת החלטת הממשלה וההסכם, והם אף מיושמים בפועל. בניגוד לעמדת הביקורת, חל"י סבורה כי יעדי הפרויקט אינם "ביצוע קציר מלח מלא", אלא השגת פתרון קבע לבעיית עליית המפלס, תוך שימוש במגוון אמצעים, אשר אחד המרכזיים שבהם הינו קציר מלח. חל"י סבורה כי לא היה מקום לקבוע פיצויים מוסכמים שיוטלו על מי"ה במקרה של פיגורים, היות והניזוק היחיד כתוצאה מפיגור בביצוע הפרויקט, הינה מי"ה. חל"י אינה סבורה כי יש להשית קנסות על מי"ה בשל כך שלא ביצעה השקעות עתק כבר כעת (השקעות שהמדינה נדרשת להשתתף ב-20% מהן), כשברור שהדבר אינו נדרש בשלב זה. חל"י מדגישה כי דחייה בביצוע הפרויקט, מלבד שהינה מבורכת (מבחינה סביבתית, תפעולית וכלכלית כאחד), הינה באחריותה של מי"ה בלבד, תוך שהסיכון בגין כך נופל עליה בלבד. 
עוד ראוי להדגיש כי לחל"י מגוון כלים לפקח אחר קצב עליית המפלס בבריכה 5, והיא עושה בהקשר זה עבודתה נאמנה. כך, במסגרת תת"ל 35 (וכן תת"ל 35א', שאושרה לאחרונה), כל העלאה מעבר ל-3 מפלסים שנקבעו: 14.05+, 14.55+, ו-15.05+, טעונה הגשת חוות דעת בנוגע למפלס מי התהום ויסודות המבנים, וביחס להשפעת ההעלאה על כביש 90. הוראות אלו אף הן מלמדות אותנו כי תפקידה של חל"י יוחד לפעולות מסוימות, אשר אין קשר בינן לבין פעולות קציר המלח עצמו (חל"י לא נדרשה לבחון את העלאת המפלס בראי העבודות לקציר המלח, אלא בראי התוצאות בשטח).

ליקוי

4. 	להחלטת הממשלה מינואר 2012 ולהסכם שנחתם עם מי"ה לגבי מתווה הפרויקט יש משמעויות כספיות ניכרות בנוגע לשני רכיבים עיקריים: (א) המימון והביצוע של הפרויקט (קציר המלח המלא); (ב) שיעור התמלוגים שמשלמת מי"ה למדינה ממכירות האשלג שהיא מפיקה מים המלח. ההחלטה וההסכם אמורים להביא בין היתר להגדלת חלקה של המדינה ברווחי מי"ה וחברת האם שלה - חברת כימיקלים לישראל בע"מ (להלן - כי"ל).

ליקוי

5. 	עד סוף שנת 2014 הגיעה העלות המצטברת של ביצוע הפרויקט ל-93 מיליון ש"ח, שהם כ-6.1% בלבד מהעלות המתוכננת עד מועד זה לפי החלטת הממשלה, וכ-1.4% בלבד מהעלות הכוללת של הפרויקט. הדבר מצביע על עיכוב ניכר בביצוע הפרויקט, לעומת הנקבע בהחלטת הממשלה.

ליקוי

6. 	בפברואר 2013, כשבעה חודשים בלבד לאחר חתימת הסכם הקציר, התברר לוות"ל, לחל"י ולמשרד האוצר שמי"ה עומדת לשנות את מתווה הפרויקט. נציגי משרד האוצר וחל"י לא התנגדו לשינוי במתווה הפרויקט ולא הבהירו למי"ה את ההשפעות שיהיו לכך על מועד השלמתו.

ליקוי

7. 	מתווה הפרויקט שאושר בוות"ל (להלן - התכנית המאושרת) שונה במידה ניכרת ממתווה הפרויקט שעליו החליטה הממשלה. התכנית המאושרת כוללת שני שלבים חדשים, וכמו כן נקבע בה כי הקמת התשתיות הדרושות לביצוע הפרויקט, שהייתה אמורה להסתיים על פי החלטת הממשלה בשנת 2016, תסתיים לאחר שנת 2024, וכי ביצוע הקציר יתחיל בשנת 2017. התועלת שתפיק מי"ה משינוי המתווה גדולה בהרבה מהתועלת שתפיק מכך המדינה - דבר שיש לו מבחינת המדינה ומי"ה משמעות כספית של מאות מיליוני ש"ח.



ליקוי

8. 	לא נמצא כי הגורמים הממשלתיים הקשורים לפרויקט - משרד האוצר וחל"י - שהיו מודעים לכוונה לקדם אותו במתווה השונה במידה ניכרת מהמתווה שאישרה הממשלה - דיווחו על כך לשרים הממונים עליהם, כדי שהשרים יפעלו לקיום דיון בממשלה בעניין שינוי המתווה. זאת ועוד, גורמים אלה, וכן המשרד להגנת הסביבה, לא עשו זאת גם לאחר שמליאת הוות"ל אישרה את הפקדת התכנית המאושרת.

ליקוי

9. 	על פי המתווה החדש של הפרויקט, יידחו ההשקעות בגינו בשנים רבות, והנכסים הקבועים שתרכוש מי"ה לשם ביצועו יצברו פחת מועט עד תום תקופת הזיכיון. עקב כך תחויב המדינה על פי שטר הזיכיון וההסכם לשלם למי"ה בגין נכסים אלה סכומים גבוהים בהרבה מהסכומים שהייתה אמורה לשלם לה לפי המתווה שאישרה הממשלה. במסגרת עבודת המטה שתיעשה לקראת קביעת בעל הזיכיון החדש, יש לתת את הדעת על כך וכן לוודא קיום תנאים שווים לכל המתמודדים בהליך שיתבצע, על מנת לשמור על עקרון התחרות ההוגנת.

תגובה
החברה הממשלתית להגנות ים המלח בע"מ

4-9. 	חל"י מדגישה את העובדה כי ההוצאה התקציבית הייתה נמוכה יותר מהצפוי, והעובדה כי ההוצאה נדחית לשלב מאוחר יותר, אינה נובעת מביצוע לקוי של הפרויקט או מעיכוב ביצוע של הפרויקט, אלא מהעובדה כי הצורך בביצוע קציר מלח אינו מיידי. החלטת הממשלה קבעה מתווה כללי לפרויקט, והיא לא התיימרה להיכנס לפרטי פרטים שלו, שהינו סבוך וייחודי מבחינה הנדסית, כלכלית ותפעולית. יודגש כי מתווה הפרויקט, כפי שנקבע בהחלטת הממשלה, נותר על כנו. העובדה כי במהלך הליכי התכנון נעשו התאמות, תוך הפחתת עלויות או דחיית ההשקעות לעתיד, אינה מנוגדת להחלטת הממשלה. 
לעניין הדיווח- השר הממונה על הפרויקט הינו שר האוצר (ולא שר התיירות), וחל"י מדווחת באופן שוטף לנציגי משרד האוצר על כל שלב בפרויקט. מתווה הפרויקט לא שונה, כך שלא היה צורך לדווח על שינוי כלשהו. למעלה מן הנדרש, נמסרו על ידי חל"י דיווחים גם לשר התיירות, במסגרת הפגישות השוטפות עימו, כפי שיפורט להלן. חל"י מקבלת את הצעת הביקורת, לפיה במסגרת עבודת המטה שתיעשה לקראת קביעת בעל הזיכיון החדש (ככל שחל"י תהיה שותפה לה), תינתן הדעת גם לדחיית ההשקעות על ידי מי"ה בביצוע הפרויקט, תוך שמירת עיקרון התחרות ההוגנת.

ליקוי

10. 	הקמתו של מתקן שאיבת מים עבור מפעל תעשייתי, חשוב ככל שיהיה, אינה אמורה להיות מקודמת בוות"ל. אף שאין מתחייב קשר בין הקמת מתקן השאיבה לפרויקט קציר המלח המלא, השתמשה הממשלה בסמכויות שהוקנו לה בעניין זה בחוק התכנון והבנייה, התשכ"ה-1965 (להלן - חוק התכנון והבנייה), והחליטה בינואר 2012 כי גם תחנת השאיבה החדשה של מי"ה היא פרויקט של תשתית לאומית, ולכן יש לקדם אותה בוות"ל.

ליקוי

11. 	רוב הדיונים שהתקיימו בוות"ל בעניין הפרויקט עסקו בתחנת השאיבה החדשה של מי"ה. למעשה, העיכוב הניכר באישור התכנית לביצוע הפרויקט ואי-עמידת הוות"ל במועד שקבעה הממשלה לאישור תכנית זו (30.6.13), נגרמו בעיקר בשל ניסיונה של הוות"ל למצוא את המקום המתאים להקמת תחנת השאיבה החדשה. יצוין כי לגבי הפרויקט ורכיביו, אין הבדל רב בין החלופה הראשונה למיקום תחנת השאיבה שעליה הוחלט באוקטובר 2012, לבין החלופה שנבחרה שנתיים אחר כך. בעניין זה יצוין כי בדצמבר 2015 עדיין לא סיימה הוות"ל את עבודתה לגבי הפרויקט, שכן בתכנית המאושרת עדיין לא ניתן מענה לנושאים סביבתיים שונים הקשורים לביצועו.

תגובה
מינהל התכנון- משרד האוצר

11. 	מליאת הות"ל החליטה על אישור תת"ל 35/ א ביום 28.12.2015. ביום 7.3.2016 אושרה תוכנית הות"ל בועדת שרים לענייני תכנון, בנייה, מקרקעין ודיור ("קבינט הדיור").

ליקוי

12. 	משרד התיירות אחראי לתכנון ולפיתוח תשתיות תיירותיות ולעידוד תיירות מחו"ל ותיירות פנים, והשר העומד בראשו אחראי לפעילותה של חל"י. ואולם למרות זאת, לא ביצע המשרד מעקב מסודר אחר התקדמות הפרויקט. בתכניות העבודה של המשרד לשנת 2014 לא הוצגו יעדים ומדדי תפוקה הנוגעים לפרויקט.



ליקוי

13. 	מאחר שממשלת ישראל החליטה להטיל על גוף פרטי (מי"ה) את ביצועו של הפרויקט, שהוא פרויקט תשתית לאומית, נדרש ממנה לקבוע מנגנונים שיאפשרו לפקח כראוי על הביצוע. ואולם בפועל הוטלו על חל"י תפקידים מוגבלים יותר לגבי הפרויקט, והיא אינה מפקחת על ביצועו, אלא מלווה אותו בלבד. בתכניות העבודה של חל"י ובדוחות הביצוע שצורפו להן לא נקבעו מדדים כמותיים ברורים שיהיה אפשר ללמוד מהם על התקדמות הפרויקט, כמו מספר פעולות הביקורת המתוכננות להתבצע ומועדי ביצוען. על משרד התיירות להגביר את מעורבותו בפרויקט, ובכלל זה לבצע פיקוח מסודר על פעילותה של חל"י ועל התקדמות הפרויקט. מן הראוי שתכנית העבודה של משרד התיירות תכלול מדדים כמותיים הקשורים לפרויקט, כדי שיהיה אפשר ללמוד על פיהם על מידת התקדמותו.

ליקוי

14. 	אף שחל"י ידעה כאמור כבר ממרץ 2013 על כוונת מי"ה לשנות את מתווה הפרויקט ואף לדחות את המועד שבו יוחל בביצועו, לא דיווחו על כך נציגיה למשרד התיירות. הם גם לא דיווחו על כך לשר התיירות בפגישות שקיימו עמו בנושא הפרויקט במאי 2013, באוקטובר 2014 ובמרץ 2015. על משרד התיירות ומשרד האוצר להביא בהקדם להכרעת הממשלה את היקף אחריותה של חל"י לפיקוח על ביצוע הפרויקט. על פי הכרעה זו יהיה אפשר לגבש, בתיאום עם מי"ה, מסמך הקובע את דרכי הפיקוח של חל"י על ביצוע הפרויקט.

תגובה
החברה הממשלתית להגנות ים המלח בע"מ

12-14. 	לעניין בקרה מטעם משרד התיירות על פעילותה של חל"י – ההסכם שנחתם בין משרד התיירות לחל"י ב-2008, עוסק בפרויקטים אותם מקדמת חל"י, ובכך בלבד. הסכם זה אינו חל על ביצוע פרויקט הקציר על ידי מי"ה, אשר תפקידה של חל"י בו הינו מינורי, וכולל רק ליווי ומעקב. בהקשר לפרויקט הקציר, פועלת חל"י מול משרד האוצר, האחראי על יישום ההסכם. 
לעניין סמכויות הליווי והמעקב על הפרויקט שניתנו לחל"י - לחל"י נמסר תפקיד מוגבל, של ליווי ומעקב אחר ביצוע פרויקט קציר המלח על ידי מי"ה. חל"י סבורה כי סמכויות מוגבלות אלו נמסרו לה בכוונת מכוון, שכן מלוא האחריות לפתרון בעיית עליית המפלס, כמו גם הסיכון הכרוך בכך, הוטלו על מי"ה. חל"י אינה סבורה כי יש מקום להרחיב את סמכויותיה בהקשר זה. 
לעניין אי דיווח מטעם חל"י למשרד התיירות על שינוי מתווה הפרויקט – מתווה הפרויקט לא שונה, כך שלא היה צורך לדווח על שינוי; משרד התיירות אינו אחראי על ליווי הפרויקט, כי אם משרד האוצר; חל"י דווחה, ועודנה מדווחת, למשרד התיירות ולשר התיירות, באופן שוטף, על התקדמות הפרויקט, במסגרת פגישות העבודה השוטפות בין הצדדים, וכחלק מהפיקוח שמקיים משרד התיירות על מתחם המלונאות, המצוי בתחומי אחריותו. 

ליקוי

15. 	על משרד האוצר וחל"י לבחון את הממצאים שהועלו בדוח זה, לרבות הממצאים לגבי הפערים בין המתווה החדש של הפרויקט ובין המתווה על פי החלטת הממשלה מינואר 2012, ולהביא מוקדם ככל האפשר את הדברים לידיעת השרים הממונים, על מנת שהשרים יוכלו לשקול את הצעדים המתחייבים מכך, לרבות העלאת הנושא לדיון מיוחד בממשלה.

ליקוי

16. 	על הגורמים הממשלתיים הקשורים בפרויקט - משרד האוצר, משרד התיירות וחל"י - להקפיד על כך שבהחלטות שיתקבלו בעתיד בעניין פיתוח תשתיות וביצוע פרויקטים לאומיים, ועד כמה שניתן גם בהחלטות שיתקבלו לגבי הפרויקט, ייקבעו יעדים ברורים ומדידים ואבני דרך שיאפשרו ביצוע מעקב ראוי אחר התקדמות הביצוע.

ליקוי

17. 	על הוות"ל להקפיד על תיעוד של דיונים המתקיימים במסגרתה, ובייחוד דיונים שבהם נמסר מידע חשוב העשוי להשפיע על תהליך קבלת ההחלטות שלה, ולבחון ביסודיות את עמדתם של הגורמים המקצועיים המסייעים לה בעבודתה. על המכון הגאולוגי להקפיד גם הוא על תיעוד מסודר של הדיונים שבהם נציגיו משתתפים ולהציג את עמדותיו בבירור לפני מקבלי ההחלטות בנוגע לכל הליך שהוא שותף לו.

ליקוי

18. 	על הוות"ל להקפיד על תיעוד של דיונים המתקיימים במסגרתה, ובייחוד דיונים שבהם נמסר מידע חשוב העשוי להשפיע על תהליך קבלת ההחלטות שלה, ולבחון ביסודיות את עמדתם של הגורמים המקצועיים המסייעים לה בעבודתה. 

תגובה
מינהל התכנון- משרד האוצר

18. 	צוות הות"ל מקפיד לתעד את כל פגישותיו עם גורמי חוץ, בהן מוצג מידע חדש ו/או מתקבלות החלטות, וכך ימשיך לעשות. צוות הות"ל ימשיך להקפיד לזמן נציגי גופים רלבנטים לדיונים וישיבות עבודה כדי ללמוד את עמדתם. במידה וקיים מידע חשוב הוא ילקח בחשבון במהלך קידום התכנית. 
הות"ל תמשיך לזמן גורמים רלבנטים לדיונים הסטטוטוריים של הוועדה בהם ניתנת להם זכות הדיבור.


הדוחות הכספיים של הממשלה ל- 31.12.14- נכסים בלתי מוחשיים

הגופים המבוקרים: החשב הכללי במשרד האוצר, משרד הבינוי והשיכון, משרד הבריאות, משרד החינוך, משרד הכלכלה, משרד המשפטים, משרד הפנים, התחבורה והבטיחות בדרכים, במשרד התיירות, משרד התקשורת, המשרד להגנת הסביבה, המשרד לשירותי דת, משרד המדע הטכנולוגיה והחלל ומשרד התשתיות הלאומיות. 

ליקוי

1.	בדוחות הכספיים של הממשלה לשנים 2014-2011 נכללו הסתייגויות מהותיות של החשבת הכללית ושל החשבונאי הראשי במשרד האוצר (להלן - החשבונאי הראשי) בדבר השלמות והנאותות של הרישום החשבונאי של הנכסים הבלתי מוחשיים. ההסתייגות המהותית של החשבת הכללית, גב' מיכל עבאדי-בויאנג'ו לגבי רישום הנכסים הבלתי מוחשיים בדוחות הכספיים ל-31.12.14 אינה מבוססת על העולה מהדוחות הפרטניים של הישויות הכלולות בדוחות אלה, אלא על כך שחלק מהמשרדים עברו רק לאחרונה לדיווח על בסיס מצטבר, וחלקם עדיין מדווחים במערכת הבוחן, וכן על העובדה כי במשרד הביטחון טרם הושלם הרישום. כמו כן הועלה כי אין בידי החשבונאי הראשי מידע פרטני בדבר רישום הנכסים הבלתי מוחשיים במשרדי הממשלה המבסס את ההסתייגות החמורה, אף שעל פי בדיקת משרד מבקר המדינה יש בה ממש. מן הראוי שהחשבת הכללית תיזום, בשיתוף חשבי משרדי הממשלה ויחידות הסמך, מהלך מקיף להגברת המודעות של הגורמים הרלוונטיים, ובהם רואי החשבון המבקרים, לסוגיית רישום הנכסים הבלתי מוחשיים ולזיהוי הגורמים לכך שסעיף הנכסים הבלתי מוחשיים בדוחות הכספיים של הממשלה אינו שלם ואינו מציג נכונה את היקפם של נכסים אלה. את האחריות לתיקון ליקוי זה יש להטיל על המנכ"לים של הגופים המדווחים.

תגובה 
משרד הביטחון

1. 	הדו"חות הכספיים של משרד הביטחון משקפים את הנתונים המנוהלים במערכות המשרד. כאשר הנכסים הבלתי מוחשיים ינוהלו במערכות המשרד, אזי יתאפשר רישומם בדו"חות הכספיים.



תגובה
משרד הכלכלה והתעשייה

1. 	בעקבות הביקורת הוחלט, בתיאום בין חשבות המשרד והאגף למערכות מידע, כי בתחילת כל שנה קלנדרית, האגף למערכות מידע יעביר לידיעת החשבות את תוכנית העבודה של האגף, על מנת להבטיח את קיומו של תהליך עבודה מובנה, יעיל ואפקטיבי לזיהוי נכסים לא מהותיים ע"י החשבות. עוד צוין כי בביקורת ביצע המשרד סקירה להתחייבויות בתחום מערכות מידע. 
חשבות המשרד תפעל, בתיאום עם האגף למערכות מידע, ליישומו של הסיכום דלעיל. המשרד יפעל בהתאם להוראות התכ"מ והנחיות החשבונאי הראשי באוצר לעניין אופן הטיפול בנכסים בלתי מוחשיים. 

ליקוי

2. 	החשבת הכללית טרם קבעה הוראת תקנון כספים ומשק (להלן - תכ"ם) המסדירה באופן כולל את נושא ההכרה, המדידה והרישום של נכסים בלתי מוחשיים. ההוראות הקיימות. על החשבת הכללית לבחון מדוע לא נכללו הסתייגויות בנוגע לנכסים הבלתי מוחשיים בדוחות הנפרדים של משרדי הממשלה, ולחדד לפני החשבים והמנכ"לים במשרדי הממשלה, כמאשרי הדוחות הכספיים, את אחריותם לנכונות המידע הכלול בהם.

תגובה
משרד המדע, הטכנולוגיה והחלל

2. 	התייחסות לפרק "הוראות בדבר הכרה, מדידה ורישום חשבונאי של נכסים בלתי מוחשיים" - מנמ"ר המשרד מונה כאחראי לניהול ורישום של כל הנכסים הבלתי מוחשיים של המשרד הקשורים למחשוב ומערכות מידע, ובכלל זאת: תיעוד, תקינות, שמישות, תחזוקה, מעקב, בקרה וביקורת. מנמ"ר המשרד יפעל למעשה כ"מנהל המשאבים החומריים על נכסים בלתי מוחשיים" במשרד בכל הקשור למערכות מידע. בנוסף, חשב המשרד בתיאום עם מנמ"ר המשרד, יכין נוהל עבודה פנים משרדי לזיהוי הנכסים הבלתי מוחשיים המפותחים על ידי המשרד ויידוע של הגורמים הרלוונטים. הכנת הנוהל צפויה להסתיים בתוך שלשה חדשים.



ליקוי

3. 	החשבת הכללית טרם קבעה הוראת תקנון כספים ומשק (להלן - תכ"ם) המסדירה באופן כולל את נושא ההכרה, המדידה והרישום של נכסים בלתי מוחשיים. ההוראות הקיימות עוסקות רק בנושא הרישום החשבונאי של מחקרים רפואיים בעלי תרומה המצאתית במערכת הבריאות, ברישום עלויות תכנה וברישום עלויות ההקמה של אתר אינטרנט. אף שתקן חשבונאות ממשלתי 31 בדבר טיפול בנכסים בלתי מוחשיים (להלן - תקן 31) נכנס לתוקף בינואר 2014, לא תוקנה הוראת תכ"ם בדבר רישום עלויות תכנה, והיא עדיין מפנה להוראות תקן החשבונאות הבין-לאומי 38.

תגובה
משרד החינוך

3. 	ביום 21.02.2016 פורסמה הוראת תכ"ם 2.2.17 בנושא רישום נכסים בלתי מוחשיים. באחריות החשבונאי הראשי, תחום התקשרויות רכש ופיקוח תקציבי, בשיתוף יחידות המקצועיות, לגבש נוהל עבודה פנימי להטמעת תהליכי עבודה ליישום מיטבי. צפי לסיום- אוגוסט 2016.

ליקוי

4. 	נמצא כי בדוחות הכספיים של הרוב המכריע של משרדי הממשלה שנבדקו בביקורת זו לא נרשמו חלק מהעלויות הכרוכות בפיתוח עצמי של תכנות, או העלויות כולן, כנכסים בלתי מוחשיים אלא כהוצאות, אף שרישומן כנכסים בלתי מוחשיים נדרש על פי הוראות תקן 31 והוראת תכ"ם בדבר רישום עלויות תכנה. על החשבת הכללית והחשבונאי הראשי להנחות בהקדם את חשבי משרדי הממשלה בנוגע לרישום נאות של הוצאות פיתוח תכנות. זאת לאחר בחינה מעמיקה של המצב הנוהג במשרדים, ולאחר שמיעת עמדתם של חשבי המשרדים ומנהלי מערכות המידע בהם.

תגובה
משרד המשפטים

4. 	אגף מערכות מידע של משרד המשפטים מנהל את המשאבים החומריים של המשרד לעניין חומרה ותוכנות מחשבים, כולל תהליכי רכש ובקרה על המלאי. מנהל חטיבת התפעול של אגף מערכות מידע סורק, מתעד ומנהל באופן פרטני ומלא את המצאי הקשור לתוכנות מחשב, כולל תוכנות בפיתוח עצמי. אגף הכספים דן באופן שוטף עם אגף מערכות מידע בנושא הכרה בנכסים בלתי מוחשיים לגבי תוכנות שנרכשות, מפותחות או נמצאות בהליך פיתוח, וכן מקיים ישיבות תקופתיות בנושא.

תגובה
משרד המדע, הטכנולוגיה והחלל

4. 	לנושא "רישום של עלויות תכנה בפיתוח עצמי", המשרד באמצעות מנמ"ר ובתיאום עם חשב המשרד, כבר החל לפעול בהתאם להוראת התכ"ם "רישום עלויות תכנה".

תגובה
משרד התחבורה והבטיחות בדרכים

4. 	לאור ממצאי הביקורת בנושא נכסים בלתי מוחשיים, אגף הכספים במשרד התחבורה פעל ליישום הרישום החשבונאי בהתאם לנדרש. כמו כן, הובא לידיעת כל הנוגעים בדבר כיצד יש לסווג את נכסי תוכנות, ונכסים בלתי מוחשיים אחרים. בהתאמה, להלן הפעולות שבוצעו: רישום עלויות רישיונות תוכנה שסווגו בטעות כחמרה אחרת, הועברו לקבוצת הנכסים הבלתי מוחשיים. פרויקט המסלקה שפותח באמצעות חברת דואר ישראל בע"מ נרשם כנכס בלתי מוחשי בספרי משרד התחבורה כנדרש. פרויקט היישומון "כל קו" נרשם בספרי משרד התחבורה כנכס בלתי מוחשי בהתאם לנדרש. 
כל העדכונים יושמו בדוחות הכספיים של משרד התחבורה לשנת 2015.

תגובה
משרד התשתיות הלאומיות

4. 	המשרד פעל לרישום והכרה של נכסים בלתי מוחשיים בגין פרויקטים לפיתוח תוכנות, כבר בדוחות הכספיים של 2015 הנערכים בימים אלו. לשם כך חשב המשרד בשיתוף אנשי המחשוב, ביצע ניתוח וסיווג של כלל הפרויקטים במחשוב בהתאם לשלב בו הם נמצאים מחקר, פיתוח ותחזוקה. לצורך כך חושבו ונזקפו עלויות שכר מתחילת שנת 2015 לפיתוח, ובימים הקרובים תבוצע פקודה ידנית במערכת מרכבה ליצירת נכס בלתי מוחשי, אשר תקבל ביטוי בדוח הכספי של המשרד לשנת 2015. כל זאת בתיאום ושיתוף עם משרד רו"ח המבקר את הדוחות הכספיים של המשרד. המשרד פועל כך גם בהתייחס לדוחות הכספיים של מינהל מחקר האדמה והים שבאחריותו. כמו כן, חשבות המשרד בשיתוף ראש צוות תוכנה במשרד, הכינו פורמט לדיווח רבעוני שוטף של עלויות השכר, לצורך זקיפתן לפרויקטי המחשוב השונים.
תגובה 
משרד הדתות

4. 	המשרד יפעל, ככל הניתן, לכך שהוצאות פיתוח עצמי אשר יבוצעו במשרד יהוונו לנכס בהתאם לכללי חשבונאות מקובלים עפ"י הערכות ואומדנים שיבוצעו ע"י חשבות המשרד בשיתוף אגף המחשוב. חשבות המשרד מנסחת בימים אלו אפריל 2016 נוהל עבודה פנימי לקבלת מידע שוטף מאגף המחשוב, לזיהוי הנכסים הלא מוחשיים המפותחים ע"י אגף המחשוב וזאת לצורך רישום חשבונאי נכון.

ליקוי

5. 	כל משרדי הממשלה שנבדקו, למעט משרד המשפטים, משרד הבינוי והשיכון ומשרד התקשורת, לא רשמו את עלויות הפיתוח של אתרי האינטרנט שלהם כנכסים בלתי מוחשיים אלא כהוצאות, בניגוד להוראת תכ"ם.

תגובה
משרד המדע, הטכנולוגיה והחלל

5. 	לנושא "רישום עלויות פיתוח אתרי אינטרנט"- המשרד החל לפעול ליישום הוראות תכ"ם בעניין "רישום עלויות תכנה" ו"רישום עלויות פיתוח אתר אינטרנט". לפיכך, כל הוצאה נוספת שתתבצע מכאן ואילך בקשר לאתר האינטרנט של סוכנות החלל או כל אתר אחר, תירשם בהתאם להוראות התכ"ם האמורות ועל פי כללי החשבונאות המקובלים, והאחריות לכך כאמור לעיל היא של מנמ"ר המשרד.

תגובה 
משרד החינוך

4-5. 	חלק מהוצאות פיתוח עצמי של תוכנה ואתרי אינטרנט לא נרשמו כחלק מנכסים בלתי מוחשיים מאחר שבחשבוניות המתקבלות מבתי תוכנה, שבהן מצוינות שעות העבודה של המפתחים, אין הבחנה בין שעות תחזוקה ושעות פיתוח. באחריות החשבונאי הראשי ותחום התקשרויות רכש ופיקוח תקציבי, לבחון ולגבש נוהל עבודה פנימי לקבלת מידע שוטף מאגף מערכות מידע, לזיהוי הנכסים הבלתי מוחשיים המפותחים ע"י האגף וזאת לשם יישום מיטבי של הוראת תכ"ם, "רישום עלויות תכנה", מס' 2.2.20 והוראת תכ"ם, "רישום עליות פיתוח אתר אינטרנט", מספר 2.2.21. צפי לסיום- אוגוסט 2016. 
תגובה
משרד הפנים

5. 	בעקבות ממצאי ביקורת, בחן החשבונאי הראשי של משרד הפנים את אופן רישום העלויות הכספיות של פיתוח ורכישת אתר האינטרנט של המשרד. לאור הבחינה נראה כי, רישום העלויות הכספיות בגין הקמת אתר האינטרנט של המשרד וכן שדרוגם נרשמו כהוצאה ולא כנכס. על פי כללי החשבונאות המקובלים והוראות התכ"ם עלויות אלו דינם היה להירשם כנכס בעל אורך חיים כלכלי של 3 שנים. מאז הוקם האתר חלפו למעלה מ- 3 שנים ולכן אופן ההצגה בספרי המשרד הינו תקין הואיל ונכס זה דינו להיות מופחת במלואו. 
למשרד הפנים יש אתר אינטרנט פעיל. ככל שיידרש לשדרגו או לחילופין להחליפו המשרד יפעל לפי הוראת תכ"ם מספר 2.2.8 ובהתאם העלויות הכספיות יהוונו ויירשמו בספרי המשרד כנכס בלתי מוחשי.

ליקוי

6. 	יישומונים סלולריים שפיתחו משרדי הממשלה הם נכסים בלתי מוחשיים. ואולם אף אחד מהיישומונים שפיתחו משרדי הממשלה שנבדקו לא נרשם כנכס בלתי מוחשי.

ליקוי

7. 	מרבית המשרדים שנבדקו לא כללו בדוחות הכספיים נכסים בלתי מוחשיים בהקמה.

ליקוי

8. 	ממצאי ביקורת שביצעה יחידת הביקורת של אגף החשכ"ל בשנת 2013 בכל הנוגע לרישום נכסים בלתי מוחשיים בהקמה, לא הובאו לידיעת החשבונאי הראשי והחשבת הכללית, ולא נעשתה ביקורת חוזרת כדי לבדוק אם הליקויים שהתגלו בעניין זה תוקנו.

ליקוי

9. 	על החשבת הכללית והחשבונאי הראשי לפעול לתיקון סיווג קבוצת הנכסים "תכנות מחשבים", כדי שקבוצה זו לא תהיה מקושרת במערכת מרכב"ה לספר ראשי המתאר רכוש 



ליקוי

10. 	נוכח חשיבות המידע הכלול בדוחות הנפרדים של משרדי הממשלה ותרומתו להבנת פעולתם של המשרדים, ראוי כי החשבת הכללית תדאג לפרסם דוחות אלה באתר האינטרנט של אגף החשכ"ל.

ליקוי

11.	לגבי המשרד לשירותי דת, נמצא כי קבוצת הנכסים "תכנות תקשורת בין מחשבים" כוללת שרת מחשב (חמרה). כמו כן, כל הנכסים הכלולים בקבוצת הנכסים "תכנות מחשבים" נכללו בדוח הכספי של המשרד בקטגוריה של רכוש קבוע.

תגובה
משרד הדתות

11. 	המשרד יבחן בכל שנת כספים את מצב הנכסים בקבוצות הנכסים של חמרה ותכנה, כדי לסווג את הנכסים הבלתי מוחשיים כראוי.



























מימון נסיעות מר בנימין נתניהו לחו"ל בתפקיד בתקופת היותו שר האוצר; ומעקב אחר יישום המלצות מבקר המדינה בדוח הביקורת בנושא נסיעות שרים וסגני שרים לחו"ל במימון שאיננו ממשלתי

גופים מבוקרים: מזכירות הממשלה, משרד ראש הממשלה, משרד האוצר ועדת הכספים של הכנסת

ליקוי

1.	השתתפותם של שרים במכלול של פעילויות במדינות העולם נדרשת למילוי תפקידם. הביקורת העלתה כי הכללים המחייבים את כל עובדי המדינה שעניינם תקרת ההוצאות בנוגע לנסיעות לחו"ל, לא הוחלו על שרי הממשלה. נסיעות של שרים לחו"ל ובעיקר נסיעות שהוצאותיהן ממומנות שלא מתקציב המדינה אלא על ידי גורמים חיצוניים - מחייבות אותם לתשומת לב מיוחדת והקפדה יתרה על הכללים בנושא קבלת טובות הנאה ומתנות ומניעת ניגודי עניינים, אשר חלים עליהם מכוח חוק. מקום שבו לדעת הממשלה נודעת חשיבות להשתתפותו של שר או סגן שר באירוע בין-לאומי לקידום שמה ומעמדה של מדינת ישראל, מן הראוי שהמימון לנסיעה לאותו אירוע לא יינתן על ידי גורם חיצוני שאינו ממשלתי, ועל מזכירות הממשלה והשרים לפעול בהתאם לכך. 

תגובה
מזכירות הממשלה

1. 	הסדרת נסיעות השרים במימון שאינו ממשלתי מוסדר בסעיף 70 (ה) בתקנון לעבודת הממשלה. ההנחיה שגובשה בזמנו בנושא על ידי המשנה ליועץ המשפטי לממשלה (ייעוץ), הופצה לידיעת חברי הממשלה וסגני השרים אך לא שולבה במלואה בתקנון משום שהתקנון מסדיר את עבודת הממשלה ולא את עבודת משרדי הממשלה והיועצים המשפטיים של המשרדים. הוראות בסוגיית נסיעות במימון זר מוסדרות בכמה מסמכים: הכללים למניעת ניגוד עניינים של שרים וסגני שרים (כללי "ועדת אשר"), בחוק שירות הציבור (מתנות), התש"ם-1979 ובתקנון לעבודת הממשלה. מזכירות הממשלה מציינת כי הנושא נבחן על ידי הוועדה הציבורית לעניין קביעת כללי אתיקה לחברי הממשלה ("ועדת שמגר"), הכללים נמצאים עדיין בבחינה. מזכירות הממשלה מבקשת להפריד בין שתי האוכלוסיות וזאת משום שסגני השרים אינם חלק מהממשלה הקבינטית. סעיף 25 לחוק יסוד: הממשלה קובע: "(א) שר הממונה על משרד רשאי, בהסכמת ראש הממשלה ובאישור הממשלה, למנות לאותו משרד, מבין חברי הכנסת, סגן שר אחד...(ב) סגן שר יפעל בכנסת ובמשרד שנתמנה לו, בשם השר שמינה אותו ובמסגרת העניינים שמסר לו..." הוראות החוק וכן הפרקטיקה הנוהגת מלמדות כי סגן שר הינו חלק מהמדרג ההיררכי במשרד הממשלתי שבראשו עומד שר והוא אינו חלק מן הממשלה הקבינטית. סגן שר אינו משתתף דרך קבע בישיבות הממשלה, כפי שאף נקבע בהנחיית היועץ המשפטי לממשלה מס' 1.1302, שכותרתה: "השתתפות סגן שר דרך קבע בכל ישיבות הממשלה". סגן שר אינו חבר בוועדות שרים, ונסיעותיו לחו"ל אינן מאושרות על ידי הממשלה אלא על ידי השר שמינה אותו. 

ליקוי

2. 	על השרים להקפיד על קיום הדרישה היסודית שכל נסיעה של שר לחו"ל במימון של גורם חיצוני שאינו ממשלתי תיבחן על ידי גורם משפטי מוסמך. בחינה זו חייבת להיעשות באופן יסודי ועל סמך מידע מפורט. באופן זה ניתן יהיה להבטיח הנהגת מדיניות בחינה ואישור אחידה. יודגש כי בחינה זו אינה מסירה מן השרים את האחריות האישית הרובצת עליהם להימנע מקבלת מתנה אסורה ומחשש לניגוד עניינים או מראית עין של אלה.

תגובה
מזכירות הממשלה

2. 	הוראות התקנון לעבודת הממשלה בנושא זה: "שר או סגן שר הנוסע לחוץ-לארץ במימון גורם שאינו ממשלתי יפנה ליועץ המשפטי של משרדו מראש על מנת לקבל חוות דעת בשאלה אם יש בקבלת המימון או בסדרי המינהל התקינים וזאת מבלי לגרוע מאחריותו האישית של השר או של סגן השר להימנע מניגוד עניינים ביחס למימון זה."

ליקוי

3. 	ליקויים בהליך הגשת בקשות לנסיעות שרים לחו"ל ואישורן על ידי הממשלה - נמצא כי השרים שכיהנו בעת היותו של מר נתניהו שר האוצר, ובכללם מר נתניהו, הגישו לממשלה או לראש הממשלה בקשות לאישור נסיעותיהם בתפקיד אשר לא כללו פרטים בדבר הנסיעות, מטרתן, נחיצותן, הצטרפות בני משפחה והגורם המממן את הוצאותיהם. משמעות הדבר היא כי בפועל אישור הממשלה נעשה באופן אוטומטי ללא בחינה והיה בגדר "חותמת גומי" בלבד. הועלה כי גם בתקופה שנבדקה בביקורת המעקב (תחילת שנת 2012 עד אמצע שנת 2015), הממשלה - שאליה הובאו לאישור בקשות השרים לנסיעות לחו"ל - לא דנה בהן ואישרה אותן ללא בחינה. יתרה מזו, לעניין מקור המימון לנסיעה - בטופס הבקשה לאישור נסיעת שר לחו"ל בתפקיד, שהוא נספח לתקנון עבודת הממשלה, אין דרישה לציין מי הגורם המממן את הנסיעה. כפועל יוצא מכך, כשבקשה לנסיעת שר לחו"ל מובאת לפני הממשלה, הממשלה אינה יודעת אם מדובר בנסיעה במימון ממשלתי או במימון חיצוני. לדעת משרד מבקר המדינה, כל עוד שרים מוסיפים לנסוע לחו"ל במימון חיצוני, ראוי שהממשלה תתקן את התקנון ותקבע שבטופס הבקשה יצוין הגורם המממן את הנסיעה, ויצוינו העלויות העקיפות שימומנו מקופת המדינה, וכן תקבע בתקנון חובה לצרף לבקשה את חוות דעתו של היועץ המשפטי המשרדי בעניין זה. לדעת משרד מבקר המדינה, יש חשיבות לאישור הממשלה לנסיעות שרים לחו"ל לאחר תהליך של שקילה ודיון. יתרה מזו, התיקון לתקנון עבודת הממשלה, הקובע כי ראש הממשלה הוא המוסמך לבדו לאשר נסיעות שרים לחו"ל, ולממשלה אין כל תפקיד בהקשר זה, עלול ליצור מצב שבו ראש הממשלה מאשר לעצמו את נסיעותיו לחו"ל. לדעת משרד מבקר המדינה על היועץ המשפטי לממשלה להידרש לעניין זה. 

תגובה
מזכירות הממשלה

3. 	מזכירות הממשלה מקבלת דרך קבע מלשכות השרים בקשות לנסיעות שרים על טופס המצוי בנספח לתקנון לעבודת הממשלה. כל המידע שהתקבל בנוגע לנסיעות שרים מרוכז ונשמר במזכירות הממשלה וכל פרטי נסיעות השרים, למעט נסיעות פרטיות, מפורסמות לציבור באמצעות אתר האינטרנט של משרד ראש הממשלה. השרים מדווחים על נסיעתם באמצעות טופס המצוי כנספח לתקנון לעבודת הממשלה. אין בטופס הוראה לדווח על הגורם המממן וההוצאות הכרוכות בנסיעה. לדעת מזכירות הממשלה – נושא המימון צריך שיוסדר במסגרת כללי אתיקה.

ליקוי

4.	מבקר המדינה מבקש להפנות את תשומת לב ועדת הכספים של הכנסת לממצאי דוח זה. מוצע כי הוועדה תיתן דעתה לכך שכששר נוסע לחו"ל בתפקיד במימון ממשלתי, היקף ההוצאה נתון לפיקוח ממשלתי, ואילו כששר נוסע לחו"ל במימון חיצוני, היקף ההוצאה תלוי במממן החיצוני. עובדה זו יש בה כדי לעודד העדפה של מימון חיצוני על פני מימון ממשלתי. ראוי שמשרד האוצר יביא לפני ועדת הכספים של הכנסת הצעה לבחון את האפשרות שהוראות המחייבות עובדי מדינה בנושא טיסות ושירותים נלווים לנסיעות בתפקיד לחוץ לארץ, ובנושא קצובות שהייה והחזרי הוצאות בחו"ל, יוחלו גם על שרי הממשלה והנלווים להם. בכלל זה יש לבחון את האפשרות לקבוע עבור שרי הממשלה את תקרות המימון החיצוני, את סוגי ההוצאות המותרות ותקרותיהן ואת סדרי הזמנת הטיסות והשירותים הנלווים.

תגובה
מזכירות הממשלה

4. 	מזכירות הממשלה סבורה כי ההוראות המנהליות, המשפטיות, האתיות והכספיות החלות על שרים ראוי שיחולו גם על סגני השרים, אך בבדיקת סוגיית הנסיעות לחו"ל, יש להפריד בין שתי האוכלוסיות בעיקר בכל הקשור להיבטים הסטטיסטיים והמספריים ולהיבטים הקשורים לאישור הנסיעות, כפי שהם מופיעים בדוח הביקורת.


המשרד לביטחון הפנים
משטרת ישראל

הטיפול בתופעה של שתיית אלכוהול מופרזת

הגופים המבוקרים: משטרת ישראל, הרשות הלאומית למלחמה בסמים ובאלכוהול, משרד לביטחון הפנים, משרד המשפטים, משרד העלייה והקליטה, משרד החינוך, משרד הבריאות, משרד הכלכלה.

ליקוי

1. 	חֶסר בנתונים על צריכת אלכוהול - עקב היעדר נתונים עדכניים בנושא היקף צריכת אלכוהול בקרב אוכלוסיות שונות, אי-אפשר למפות את חומרת התופעה והיקפה ואי-אפשר לקבוע יעדים מדידים להצלחת תכניות להפחתת השימוש באלכוהול. הרשות למלחמה באלכוהול עשתה את הסקר המקיף האחרון בשנת 2009; בשנת 2011 עשתה הרשות סקר שבדק את דפוסי השימוש באלכוהול בקרב בני נוער, אך הסקר נעשה רק בקרב אוכלוסיית תלמידים ולא כלל אוכלוסיות הנמצאות בסיכון כדוגמת נוער שאינו לומד במסגרות החינוך הפורמלי ונוער מנותק. אוכלוסיית היעד של התכנית הייתה כאמור צעירים. אף שהיה ידוע (סקר מ-2009) כי נוער מנותק או נוער שאינו לומד במסגרת החינוך הפורמלי משתייך לאוכלוסיות הנמצאות בסיכון מוגבר לצריכה מופרזת של אלכוהול הסקרים בנושא שינוי עמדות בעקבות מסע הפרסום נעשו רק בקרב בני נוער הלומדים במסגרות חינוכיות. מכאן שנתוני ההצלחה שהוצגו למנכ"לים של המשרדים השותפים לתכנית הלאומית בדבר שיפור בעמדות ובתפיסות בעקבות מסע הפרסום היו חלקיים בלבד. לדעת משרד מבקר המדינה, החֶסר האמור בקיום הסקרים בקרב אוכלוסיית הנוער בסיכון עומד בסתירה למידע שפורסם בסקרי עבר, ואינו מתיישב עם תשובת הרשות שהובאה לעיל ולפיה בני הנוער המנותקים מצויים בסיכון גבוה יותר ויש צורך להתמקד בהם.

תגובה
הרשות הלאומית למלחמה בסמים ובאלכוהול

1.	פורסם מכרז בנושא ביצוע סקר אפידמיולוגי על אוכלוסיית מבוגרים ואוכלוסיית נוער בסיכון, המועד האחרון להגשת הצעות היה ביום 31.12.2015. מעטפות המציעים נפתחו ונבחנה עמידה בתנאי הסף של המכרז. ההצעות שעמדו בתנאי הסף הועברו לשיפוט אקדמי שבסיומו, (ינואר 2016) התכנסה ועדת המכרזים של הרשות לבחירת הזוכה במכרז. ממצאי מחקר זה ישלימו את הנתונים בדבר היקף השימוש (בדגש על השתכרות) בקרב כלל בני הנוער ובקרב אוכלוסיית המבוגרים בישראל.

תגובה
משרד החינוך

1. 	החל משנת הלימודים תשס"ט ואחת לשנתיים הרשות הארצית למדידה והערכה בחינוך (ראמ"ה) אוספת נתונים באשר לרמת האלימות בהתבסס על מדגם ארצי מייצג של תלמידי כיתות ה'- י"א. בתוך כך נשאלים התלמידים גם באשר לצריכת אלכוהול. מתוך הממצאים עולה כי בין השנים תשס"ט-תשע"ה חלה ירידה ניכרת בשיעורי התלמידים המדווחים כי צרכו אלכוהול במהלך חייהם. 5% מתלמידי כיתות ו', 8% מתלמידי כיתות ז'-ט' ו-16% מתלמידי כיתות י'-י"א דיווחו על שתיית משקאות בעלי ריכוז נמוך של אלכוהול בתשע"ה - בהשוואה ל-5%, 11% ו-15% בתשע"ג, בהתאמה. 8% מתלמידי כיתות ו', 16% מתלמידי כיתות ז'-ט' ו-51% מתלמידי כיתות י'-י"א דיווחו על שתיית משקאות בעלי ריכוז גבוה של אלכוהול בתשע"ה (בהשוואה ל-7%, 22% ו-56% בתשע"ג, בהתאמה). 6% מתלמידי כיתות ז'-ט' ו-31% מתלמידי כיתות י'-י"א דיווחו על שתיית אלכוהול עד כדי השתכרות בתשע"ה (בהשוואה ל-9% ו-34% בתשע"ג, בהתאמה). הנתונים מורים כי ממועד התחלת התכנית הלאומית לצמצום צריכה מופרזת של אלכוהול ולצמצום נזקיו, חלה ירידה בשיעורי התלמידים המדווחים על שתיית אלכוהול, כולל שתיית אלכוהול עד כדי השתכרות.

ליקוי

2. 	משרדי ממשלה, כגון משרד החינוך, משרד הקליטה, משרד הבריאות ומשרד הרווחה והשירותים החברתיים (להלן - משרד הרווחה), וגופים נוספים כמו המוסד לביטוח לאומי ומכוני מחקר, אוספים נתונים על צריכת אלכוהול והנזקים שהוא גורם, אולם נתונים אלו הם חלקיים בלבד, וכל גוף בוחן את הנתונים לפי תחומי האחריות שעליהם הוא מופקד. הרשות אינה יוצרת מנתונים אלו בסיס נתונים לאומי עדכני וממוחשב לצורך ניתוח הנתונים וקבלת החלטות מיטבית ולצורך ביצוע הערכה לגבי מדיניות הרשות. משרד מבקר המדינה מעיר לרשות למלחמה באלכוהול כי כגוף מתכלל וכמי שממונה על מרכז הניטור הלאומי - מרכז הניטור ברשות נועד לאסוף, לעבד ולהפיץ את כל הנתונים על השימוש בסמים ובאלכוהול ולהפוך את המידע הקיים אצל השותפים השונים לבר שימוש - עליה לאסוף את הנתונים בשיטתיות מכלל הגופים הרלוונטיים. על הרשות, בשיתוף המשרד לבט"פ, לבחון מחדש את תיעדוף הפעולות השונות שעליהן הם מופקדים, כך שתוכל, למרות המגבלות שעליהן היא הצביעה, להרכיב בסיס נתונים לאומי עדכני וממוחשב לצורך קיום הליכי ניתוח וקבלת החלטות מיטבית ולצורך ביצוע הערכה לגבי מדיניות הרשות. 

תגובה
הרשות הלאומית למלחמה בסמים ובאלכוהול

2. 	ברשות הלאומית למלחמה בסמים ובאלכוהול פועל מזה שלוש שנים מרכז ניטור ארצי אליו מועברים נתוני המשרדים והגורמים הממלכתיים הרלוונטיים בנושא סמים ואלכוהול במדינת ישראל. במרכז הניטור מועסק סטטיסטיקאי המשתמש בתוכנות סטטיסטיות מתקדמות והוא מזין את מסד הנתונים של המרכז. מרכז הניטור של הרשות מפרסם מעת לעת את עיקר הממצאים באתר האינטרנט של הרשות ובנוסף, מספק נתונים לגורמים ממלכתיים על-פי דרישה.

תגובה
משרד החינוך

2. 	משרד החינוך, האגף לקידום נוער באגף א' חינוך ילדים ונוער בסיכון נמצא בקשר עם הרשות הלאומית למלחמה בסמים ובאלכוהול לביצוע סקר אפידמיולוגי, שידגום גם את אוכלוסיית הנוער המנותק שנמצא בטיפול האגף וכך ניתן יהיה ללמוד על מגמות גם בקרב אוכלוסיות אלה.

ליקוי

3. 	מדידה והערכה חסרות בנוגע ליישום יעדי התכנית הלאומית והשגתם - שיתוף הפעולה במסגרת התכנית הלאומית בין משרד הקליטה ובין הרשות למלחמה באלכוהול היה לקוי. לא נעשו פעולות לקבלת תמונת מצב כוללת ועדכנית בדבר היקף השימוש באלכוהול בקרב אוכלוסיית העולים, אף שנתונים משנת 2010 על השימוש באלכוהול של בני נוער מאוכלוסיית העולים הצביעו על הרגלי שתייה ועל שיעורי צריכת אלכוהול גבוהים לעומת בני נוער ילידי הארץ.

ליקוי

4. 	לפי החלטת הממשלה משנת 2009, התכנית הלאומית הייתה צריכה להיות מלוּוה במחקר הערכה שיבחן את יעילותה (להלן - מחקר הערכה מלַוֶוה או המחקר). למרות זאת חוזה העסקה עם עורך המחקר נחתם רק למעלה משלוש שנים לאחר שהתכנית החלה לפעול. דוח מסכם של המחקר הוגש לרשות רק ביוני 2015 ועד דצמבר אותה שנה טרם אושר. כחלק מהתכנית הלאומית, בסוף שנת 2009 ובמהלך שנת 2010 יצאה הרשות למלחמה באלכוהול במסע פרסום והסברה נגד צריכה לא אחראית של אלכוהול. לטענת הרשות חל שיפור בעמדות בני נוער לגבי המסוכנות של אלכוהול, אך הסקרים שהיא עשתה - ואשר תמכו בעמדתה - היו חלקיים בלבד, שכן הם נעשו רק בקרב נוער לומד הנמצא במסגרות חינוכיות. הסקרים לא נעשו בקרב נוער מנותק או נוער שאינו לומד במסגרות החינוך הפורמלי אף על פי שנוער זה נמצא בסיכון מוגבר לצריכה מופרזת של אלכוהול. מתוצאות מחקר הערכה מלַוֶוה עולה כי פעילויות התכנית היו פחות יעילות בקרב קבוצות נוער שהוגדרו כאוכלוסיות בסיכון. צמצום מקרי האלימות הנובעים מצריכה לא אחראית של אלכוהול וצמצום מקרי התחלואה והמוות הקשורים לשתיית אלכוהול מופרזת נקבעו כיעדים להשגה בתכנית הלאומית, אולם מאחר שלא נקבע אופן המדידה שלהם לא ניתן היה לבחון אם הושגו. למרות זאת, הרשות למלחמה באלכוהול הציגה הצלחה בעמידה ביעדים אלה. בשנת 2009 החליטה הממשלה להפעיל תכנית לאומית לצמצום הצריכה המופרזת של אלכוהול ולצמצום נזקיו. חלק מהיעדים שנקבעו בתכנית הלאומית לא היו מדידים ולפיכך לא היה אפשר לבחון אם אכן הושגו. מתוצאות מחקר הערכה מלַוֶוה של התכנית עולה שאי-אפשר להכריע אם אכן התכנית השפיעה על הרגלי שתיית אלכוהול ועל הנזקים הנובעים ממנה. יתרה מזו, דווקא בקרב קבוצות נוער שהוגדרו כאוכלוסיות בסיכון נמצא כי פעילויות התכנית היו פחות יעילות ואף חלה עלייה בהיקפי שתיית האלכוהול שלהם.

תגובה
משרד החינוך
4. 	שיעורי שתיית האלכוהול כמו גם שיעורי העבריינות, השימוש בסמים האובדנות ועוד מספר התנהגויות סיכון, גבוהים בקרב נוער מנותק בהשוואה לנוער לומד. משרד החינוך משקיע מאמצים רבים להעניק לבני נוער מנותקים סל שירותים חינוכיים, טיפוליים, השכלתיים וחברתיים - במסגרות קידום נוער, במטרה להפחית את התנהגויות הסיכון שלהם. בשנת 2015 טופלו וקיבלו שירותים בקידום נוער למעלה מ- 10,000 בני נוער מנותקים. באמצעות תכנית השלמת יסוד ולימודי השכלה (היל"ה) פועלים במספר כיוונים בכדי להפחית את שיעורי השתייה הבעייתיים: "מניעה אוניברסלית" לכלל הנוער המנותק המטופל בשרות על ידי מגוון פעילויות מניעה משולבות בתוכניות השונות; "מניעה סלקטיבית" לנוער צורך אלכוהול באמצעות התערבות מקצועית ישירה בתופעה על ידי עובדי קידום נוער שהוכשרו למשימה; "מניעה דדוקטיבית" לנוער מכור וצורך אלכוהול באופן קבוע על ידי הפנייה והשמה באמצעות גורמים מטפלים בקהילה. בנוסף, בשלוש השנים האחרונות הופעלה תכנית מניעה ייחודית לבני נוער יוצאי אתיופיה והוריהם, במסגרת עבודה קבוצתית (10 קבוצות בכל שנה), בשיתוף הרשות הלאומית למלחמה בסמים ובאלכוהול. 

ליקוי
5.	נמצא כי במאי 2012 ובאוגוסט 2013 החליטה הממשלה להאריך את התכנית הלאומית בשנתיים ובארבע שנים, בהתאמה, עד 2017, אך בשתי ההחלטות לא היו לפני הממשלה תוצאות מחקר הערכה מלַוֶוה. 

ליקוי 
6. 	שפיכת אלכוהול - חוק המאבק בתופעת השכרות, התש"ע-2010, נועד להתמודד עם תופעת השכרות על היבטיה והשפעותיה השליליות, בין היתר באמצעות הגבלת הצריכה של משקאות משכרים. לפי החוק שוטר רשאי לשפוך או להשמיד אלכוהול במקום ציבורי בתנאים מסוימים. אף שבחוק יש התייחסות מיוחדת לקטינים לנושא שפיכת אלכוהול, הרי שאת מרבית הפעולות של שפיכת אלכוהול (כ-86% מהן) עשתה המשטרה נגד בגירים ורק 14% מפעולות השפיכה היו נגד קטינים. בולט במיוחד מחוז חוף של המשטרה, שבו 93% מפעולות שפיכת האלכוהול ננקטו נגד בגירים ורק 7% נגד קטינים.: על המשטרה לבחון מה הם הגורמים לשיעור האכיפה הנמוך של שפיכת אלכוהול בקרב ילדים ובני נוער ולוודא כי פעילותה עולה בקנה אחד עם הכוונה למקד את צמצום צריכת האלכוהול בקרב אוכלוסייה זו. כמו כן, עליה להקפיד ששפיכת האלכוהול לבגירים תיעשה רק אם יש חשד סביר כי שתיית המשקה המשכר עלולה להביא להפרת הסדר הציבורי כדרישת החוק. 

תגובה
משטרת ישראל 
6. 	מבוצעת אכיפה ושפיכת אלכוהול נגד מבוגרים רק במקרים של הפרות סדר, הקמת רעש קיצון או אלימות שנובעת משתיית אלכוהול. פעילות משטרת ישראל מבוצעת על פי החוק שמאפשר בין היתר שפיכת כלי קיבול של משקאות אלכוהוליים, בין אם על ידי קטינים ובין על ידי בגירים בהתאם להוראות החוק. משטרת ישראל מבצעת פעולות רבות כנגד בתי עסק המוכרים משקאות אלכוהוליים לקטינים ואף מבצעת שימועים וסגירות מנהליות של בתי העסק, כמו כן, ממצה את הדין עם בגירים אשר מספקים אלכוהול לקטינים. כל הפעילויות מובילות לכך שבני נוער אשר נהגו בעבר לצרוך ולשתות אלכוהול במקומות ציבוריים אינם פועלים כך היום. 

ליקוי

7.	אכיפת איסור מכירת אלכוהול לקטינים - חוק העונשין, התשל"ז-1977, אוסר על מכירת משקאות משכרים לקטינים ובין השאר קובע עונש של חצי שנת מאסר בגין עברה זו. בהחלטת הממשלה בדבר התכנית הלאומית נקבע כי המשטרה תוביל תכנית ממוקדת לטיפול במקומות לממכר אלכוהול. נמצא כי בשנת 2014 סגרה המשטרה למעלה ממחצית מתיקי החקירה בנושא מכירת אלכוהול לקטינים בעילות של חוסר עניין לציבור או בשל חוסר ראיות. 

תגובה
משטרת ישראל 

7. 	מתבצעת עבודה חקירתית שאוגדת בניית תשתית ראייתית לביסוס כתבי אישום. התיקים בנושא אלכוהול מועברים לתביעות לצורך הגשת כתבי אישום. לאחרונה התקיימו דיונים משותפים לגורמי התביעה במשטרת ישראל בראשותו של המשנה לפרקליט המדינה והוצאה הנחיה לשטח בדבר תבחינים אחידים אשר יצמצמו עד מאוד את סגירת התיקים הללו. 

ליקוי

8. 	הפעלת סוכנים קטינים היא דרך פעולה שמשמשת את המשטרה בתדירות גבוהה בכל הנוגע לפעולות האכיפה הנוגעות לאיסור מכירת אלכוהול לקטינים. מצב זה אינו עולה בקנה אחד עם עקרונות הפעלתם של סוכנים קטינים ולפיהם ההפעלה תיעשה במקרים חריגים בלבד, ועם טענת המשטרה בדיון שהתקיים בוועדה לזכויות הילד בספטמבר 2010, ולפיה הפעלת קטינים כסוכנים היא חריגה מאוד. על המשטרה לבחון, בשיתוף גורמים מקצועיים מגוונים, את נושא הפעלת סוכנים קטינים לשם אכיפת איסור מכירת אלכוהול לקטינים הן לעניין האפקטיביות של הפעלתם, והן לעניין ההשפעות הנלוות לכך. כל זאת תוך מתן דגש לסכנות אשר אליהן חשופים הקטינים בזמן הפעלתם ובתקופה שלאחר סיום הפעלתם. 

ליקוי
 
9. 	הולכת ומתפתחת תופעה ולפיה בני נוער רוכשים אלכוהול באמצעות רשת האינטרנט והרשתות החברתיות בלי שהם נדרשים להציג תעודה מזהה. נתיב זה עוקף את מסלול הרכישה הרגיל, ובכך הופך את כּלֵי האכיפה הנוגעים לאיסור מכירה ואספקה של אלכוהול לקטינים לבלתי רלוונטיים. המציאות המתפתחת מחייבת את הרשות למלחמה באלכוהול לעדכן את התכנית הלאומית ולהתאימה להתמודדות גם עם תופעות אלה. על המשטרה ועל הרשות למלחמה באלכוהול לבחון את הדרכים להתמודדות עם אירועי שתיית אלכוהול של קטינים במרחב הפרטי, תוך פיתוח כלים ייחודיים לשם כך. יש לעדכן את יעדי התכנית הלאומית ולהתאימם למצב כיום. על הרשות והמשטרה לתת את הדעת להתפתחות תחומים חדשים בכל הנוגע למכירה ואספקה של אלכוהול לבני נוער הנעשית באמצעות האינטרנט וכן למעבר של אירועי שתיית האלכוהול של קטינים מהמרחב הציבורי למרחב הפרטי ולגבש דרכים נוספות להתמודדות עם התופעה.

תגובה
משטרת ישראל 

9. 	בני נוער שעברו לפעילות באינטרנט לצריכת אלכוהול מעידה על פעילות אפקטיבית ומבורכת של המשטרה במרחב הפיזי. משטרת ישראל גם נקטה פעולות בהליך אזרחי, בשיתוף עם פרקליטות אזרחית מחוז חיפה אשר הובילה לניתוקם של קווי טלפון שעסקו בין היתר במכירת אלכוהול וכן סגירת אתרי אינטרנט שפעלו למכירת אלכוהול ברשת. לאחרונה מתגבשת עבודה משמעותית בשיתוף פעולה עם המשרד לביטחון פנים הנקראת "מאור" אשר בין היתר פועלת לתת מענה לצמצום מכירת אלכוהול באינטרנט.

תגובה
משרד החינוך

9. 	משרד החינוך ישתף פעולה עם המשרדים השונים כנדרש לקידום המאבק בתופעה וכן ייקח חלק פעיל בגיבוש מדיניות הקשורה בחינוך ומניעה. בהתייחס לכך שיש לתת את הדעת למרחב האינטרנט יתקיים דיון מעמיק בנושא זה גם במסגרת מערך מאו"ר - מניעת אלימות ופשיעת רשת, שמוביל המשרד לביטחון פנים בשיתוף משרד החינוך ומשרדי ממשלה נוספים. בנושא מעבר של צריכת אלכוהול בקרב בני נוער מהמרחב הציבורי למרחב הפרטי, היחידה המקצועית במשרד החינוך תפתח יחידה בנושא במסגרת תכנית "כישורי חיים", לגיבוש שיתוף פעולה עם ארגוני ההורים.

ליקוי 

10.	אלכוהול מזויף - בשנים האחרונות חלה עלייה בייצור, ייבוא ומכירה של משקאות אלכוהוליים מזויפים. משקאות אלה מיוצרים בתנאים תברואתיים ירודים ותוך שימוש בחומרים זולים אשר עשויים להיות רעילים ולגרום לסכנות בריאותיות חמורות ואף לסכנת חיים. חלק מצרכני המשקאות המזויפים הם בני נוער. במשטרה אין נתונים על כתבי אישום בגין אספקה, מכירה והפצה של משקה מזויף שהיווה סכנה לציבור. על המשטרה לפעול באופן נמרץ נגד התופעה של הפצת משקאות אלכוהוליים מזויפים הן בהיבט הנוגע לבריאות הציבור והן בהיבט הכלכלי הנוגע להגנה על קניין רוחני.



תגובה
משטרת ישראל 

10. 	לדעת משטרת ישראל אין פס ייצור של משקאות מזויפים בישראל. מדובר באירועים בודדים, אשר בהם נחקרים חשודים בחשד לעבירות חמורות במיוחד. תחום הקניין הרוחני פועל לאיתור עבירות מסוג זה ואף מבצע תפיסות של טובין שברובם מושמדים.

ליקוי 

11. 	על המשטרה לכלול ברישומיה נתונים על מקרי אלימות שבוצעו בהשפעת אלכוהול לצורך שיפור היכולת לפעול באופן ממוקד למניעת אלימות מסוג זה.

תגובה
משטרת ישראל 

11. 	במרבית המקרים מניע השכרות כגורם לאלימות מתגלה רק בדיעבד ולאחר זמן רב. עם זאת, הנושא יבחן על מנת להתאים מענה טכנולוגי לסוגיה זו. 

ליקוי

12. 	משרד הכלכלה ומשרד הבריאות אמנם מפרסמים לעתים אזהרות לציבור בדבר משקאות אלכוהוליים שנמצא בהם אחוז מתנול גבוה מהתקן או שנמצא בהם חומר רעיל אחר, אולם בירור עם מינהל התקינה העלה כי רק מקרים בודדים הועברו לחקירה בתוך משרד הכלכלה, ועד כה לא הוגש כל כתב אישום.

תגובה
משרד הכלכלה

12. 	טיפול בתיקי אכיפה בתחום חוק התקנים, לרבות לעניין אכיפת הפרות התקנים הרשמיים שדנים במשקאות משכרים, מתבצע בהתאם לנוהל ניתוב תיקים. הנוהל קובע דרכי טיפול מידי בהפרות התקן שיש עמן סכנה לבריאות ובטיחות הציבור (תוך הפעלת הסמכויות המנהליות של הממונה על התקינה לפי החוק) ואלו הפרות עוברות בהמשך לחקירה פלילית. הפעלת סמכויות מנהליות מהווה נדבך חשוב באכיפה, מבלי לגרוע בחשיבות ההליכים הפליליים, שלא מסתכמת רק בפרסום הודעות אזהרה לציבור, אלא גם בצווים והוראות להפסקת ייצור ושיווק המוצרים המסוכנים. המשרד מתכונן לקראת הפעלה של כלי אכיפה מנהלי נוסף – עיצומים כספיים. באשר להליכים פלילים נגד מפרי הוראות התקנים הרשמיים, נראה כי בתחום המשקאות אחוז התיקים שעברו להליך פלילי בהתאם לנוהל ניתוב תיקים גבוה בהשוואה לתחומים אחרים והינו כ-10%.









































המשרד לביטחון פנים
משטרת ישראל
מאבק המשטרה בנגע האלכוהול - אכיפה בתחום התעבורה

הגופים המבוקרים: משטרת ישראל - אגף התנועה במשטרה, הרשות הלאומית לבטיחות בדרכים, מכון התקנים. 

ליקוי

1. 	אי-אכיפת רף מחמיר של ריכוז אלכוהול בקרב נהגים צעירים, חדשים ומקצועיים באמצעות בדיקת נשיפה - המשטרה אוכפת את איסור הנהיגה בשכרות באמצעות בדיקת נשיפה או בדיקת דם (להלן - בדיקות שכרות). תוצאות הבדיקות משמשות ראיה משפטית לצורך אכיפת החוק בנושא עברת שכרות. רובן המכריע של בדיקות השכרות נעשות באמצעות בדיקת נשיפה. בנובמבר 2010 תוקנה פקודת התעבורה [נוסח חדש] (להלן - התיקון לפקודה) ונקבע בה ריכוז אלכוהול ברף מחמיר (להלן - הרף המחמיר) לנהגים שבנהיגתם קיים סיכון גבוה יותר לציבור (להלן - הקבוצה המובחנת): נהגים צעירים (מתחת לגיל 24), נהגים חדשים (נהגים בתקופה של שנתיים מיום מתן רישיון הנהיגה), נהגים מקצועיים (נהגי רכב מסחרי או רכב עבודה, שמשקלם הכולל עולה על 3.5 טון, וכן נהגים של רכב ציבורי שמסיע נוסעים בשכר) (להלן - נהגים מקצועיים). אולם המשטרה המשיכה לעשות בדיקות שכרות לנהגי הקבוצה המובחנת באמצעות מכשיר נשיפה (להלן - מכשיר ינשוף) לפי הרף החל על נהגי הקבוצה הכללית, בשל היעדר מכשיר ינשוף בעל יכולת לבצע בדיקה לפי הרף המחמיר. אף על פי שנציגי מדור תביעות באת"ן נכחו בדיונים בכנסת בוועדת הכלכלה טרם אישור התיקון לפקודה ובוועדה שמינה מנכ"ל משרד הבריאות בינואר 2008 לטיפול בתקנות בנושא בדיקת השכרות, הם לא הסבו את תשומת לבם של חברי שתי הוועדות לכך שמכשיר הינשוף שבידי המשטרה אינו מאפשר לאכוף את התיקון לפקודה על נהגי הקבוצה המובחנת.

תגובה
משטרת ישראל 

1. 	מהנתונים המעודכנים עולה, כי בשנת 2014, 21% מעבירות השכרות בוצעו על ידי נהגים צעירים. בנוסף, בשנת 2013 ביצעו נהגים צעירים 1,865 עבירות שכרות ובשנת 2014 ביצעו נהגים צעירים 2,128 עבירות שכרות – עליה של 13%. יחידות האכיפה בזרוע המבצעית פועלות מידי יום לאיתור נהגים שיכורים תוך שימת דגש וריכוז מאמץ בסופי שבוע, בצירי התנועה ובסמוך למוקדי הבילוי. קיימת הנחייה כי נהג מהקבוצה המובחנת שנכשל בבדיקת הנשיפה כשהכמות שנמדדה פחותה מ- 290, יעוכב מידית לביצוע בדיקת דם ופתיחת תיק חקירה. מיום תיקון החוק בדבר הקבוצה המובחנת, נתפסו אלפי נהגים מקבוצה זו כשהם נוהגים בשכרות, ותוצאת הנשיפה בינשוף הראתה מעל לרף 290 מיקרוגרם בליטר אוויר נשוף - מצב בו הנהג מטופל ככל נהג שיכור אחר על אף היותו בקבוצה המובחנת. בשנת 2015 נרשמו 1,482 דו"חות ונפתחו 543 תיקי חקירה כנגד נהגים צעירים בגין עבירת השכרות. התנהלות נציגי האגף בוועדות הכנסת - נציגי אגף התנועה בוועדות השונות נמנעו מלציין את מגבלות המדידה במכשיר הינשוף. כיום מקפידים לבצע באגף תאום מקדים לקראת דיונים בוועדות השונות בהשתתפות הגורמים הרלוונטיים. משטרת ישראל מציינת כי לא ניתן היה לדעת, במועדי דיוני הוועדות, מה יהיו ערכי המדידה המינימליים של מכשיר הינשוף החדש.

ליקוי

2. 	חסר בנתוני עברות שכרות לנהגים צעירים לפי הרף המחמיר - העמידה ברף המחמיר לקבוצה המובחנת ניתן לבדיקה רק באמצעות דגימת דם. עיקר האכיפה של איסור הנהיגה בשכרות בקרב נהגים צעירים נעשית שלא לפי הרף המחמיר אלא לפי הרף של כלל אוכלוסיית הנהגים. פיקוד את"ן לא בחן את הקשיים שבאכיפת התיקון לפקודה (בדיקת העמידה ברף המחמיר) באמצעות בדיקות דם ואת השפעתם על היקף האכיפה, ולא בחן דרכים מעשיות ויעילות לביצוע הבדיקות כדי להגביר את אכיפת איסור הנהיגה בשכרות על נהגים צעירים, לפי הרף המחמיר. אין בידי המשטרה נתונים על נהגים צעירים שעברו עברות שכרות לפי הרף המחמיר, ולפיכך לא ניתן למקד את מדיניות האכיפה כלפי נהגים אלו. על המשטרה להגביר את פעולות האכיפה כלפי נהגים חדשים, נהגים צעירים ונהגים מקצועיים לפי רף האכיפה המחמיר באמצעות בדיקות דם, זאת בהיעדר אמצעי בדיקה אחר. כמו כן עליה לעגן את נושא האכיפה באמצעות בדיקות דם בקרב הקבוצה המובחנת בהוראות ובנהלים. על המשטרה לבסס את מדיניות האכיפה גם על נתוני עברות השכרות של קבוצה זו לפי הרף המחמיר.

תגובה
משטרת ישראל
 
2. 	ביום 1.9.2015 הופצה הנחיית מדור תאונות דרכים (להלן ת"ד) מספר 14/2015, העוסקת באופן טיפול הבוחן בעבירת שכרות בה מעורב נהג מאוכלוסייה מיוחדת. ההנחיה מקושרת להנחיית מדור תעבורה 17/2013 בנושא אוכלוסיות מיוחדות. ההנחיה קובעת כי בכל מקרה בו נערכה בדיקת נשיפון אלקטרוני לנהג הנמנה עם קבוצת האוכלוסייה המיוחדת, ותוצאות הבדיקה הינן "אזהרה", על הבוחן / השוטר המטפל לעכב את הנהג החשוד לבדיקת דם לאלכוהול ושייפתח תיק חקירה. בנושא חסר בנתוני עברות שכרות לנהגים צעירים לפי הרף המחמיר, משטרת ישראל מדווחת שלמערכת פל"א תנועה התווספה כרטסת ייעודית להזנת נתוני שכרות, במטרה למנוע תקלות בהזנת הנתונים ולשייך את הנהג לקבוצה המובחנת. מערכת התחקור תפותח בשנת 2016 עם אפשרות לשליפה ממוקדת בנושא שכרות.

ליקוי

3. 	התמשכות תהליך רכישת מכשיר ינשוף חדש - מאחר שמכשיר הינשוף שנמצא בידי המשטרה מיושן, את"ן פעל להצטיידות במכשיר ינשוף חדש, בעל תו תקן ישראלי, שיספק את הצרכים המבצעיים, המקצועיים והמשפטיים שלו. לשם הסדרת מתן תו תקן ישראלי למכשיר הינשוף נחתם באוגוסט 2012 הסכם בין הרשות לבטיחות בדרכים לבין מכון התקנים ולפיו הרשות תממן את תהליך התקינה. בינואר 2016 טרם הושלם תהליך התקינה. לשם השלמת תהליך התקינה נדרש מכון התקנים לבצע מבדק של תהליך הייצור בקו הייצור במפעל היצרן בגרמניה (להלן: היצרן) של מכשירי הינשוף החדש. מבדק זה מותנה בהזמנה ובייצור סדרתי של מכשירי הינשוף החדש בהתאם לתקן הישראלי. נמצא שהגורמים המעורבים בתהליך התקינה לא הסדירו את מימון הרכישה ושלא הוחלט מי יממן את רכישתם. בינואר 2016 עדיין לא הייתה ודאות מי יממן את רכישת מכשירי הינשוף החדשים, ולפיכך לא היה אפשר להשלים את תהליך התקינה.	

תגובה
משטרת ישראל 

3. 	בתאריך 29.11.2015 פרסם מכון התקנים מסמך "אישור דגם" - אישור כי המכשיר עמד בהצלחה בבדיקות בהתאם לדרישות ת"י 5140 חלק 2.2 - למכשיר הינשוף 9510. בתאריך 25.2.16 יצאה הזמנה לרכישת יתרת 62 ינשופים חדשים. בתאריך 14-15.03.16 יצאו נציגי מכון התקנים לביקור בפס הייצור של מכשירי הינשוף החדשים בחברה X בגרמניה. משטרת ישראל מציינת שזהו השלב האחרון בהליך מתן תו תקן ישראלי למכשיר הינשוף 9510.

ליקוי

4. 	על המשרד לביטחון פנים (להלן - המשרד לבט"פ), משרד התחבורה ואת"ן בשיתוף הרשות לבטיחות בדרכים לגבש פתרון למימון ההזמנה של מכשירי ינשוף חדש לשם השלמת תהליך התקינה כדי ששלבי התהליך שבוצעו עד כה לא ירדו לטמיון.

תגובה
משטרת ישראל 

4. 	ראה תגובת המשטרה לליקוי 3 בדוח זה. 

ליקוי

5. 	מדיניות האכיפה של את"ן מתבססת על נתונים שמפיקה מחלקת מחקר ופיתוח באת"ן (להלן - מו"פ). נמצא כי מו"פ אינו מבצע בקרה סדירה על הנתונים המוזנים אל מערכות המידע המשטרתיות, ולכן מדיניות האכיפה של את"ן התבססה על נתונים סטטיסטיים חסרים.

תגובה
משטרת ישראל 

5. 	למערכת פל"א תנועה התווספה כרטסת ייעודית להזנת נתוני שכרות, במטרה למנוע תקלות בהזנת הנתונים ולשייך את הנהג לקבוצה המובחנת. במערכת התחקור המנת"ב שתפותח בשנת 2016 אפשרות לשליפה ממוקדת בנושא שכרות. 
ראה תגובת המשטרה לליקוי 2 בדוח זה.

ליקוי 

6. 	בבקרות שעשה מדור תאונות דרכים באת"ן מספטמבר 2014 ועד יולי 2015 בשלוחות של בוחנים של תאונות דרכים (להלן - בוחני תנועה) ברחבי הארץ נמצא כי באותן שלוחות רק כמחצית ממשרות בוחני התנועה מנוצלות לצורך הצבת בוחני תנועה, ובשאר המשרות מוצבים שוטרים בתפקידים אחרים. בבדיקת מבקר המדינה התגלו מקרים רבים שבהם בוחן תנועה לא יצא לשטח בזמן אמת או לא ביצע בדיקת שכרות, בניגוד להוראות המשטרה. אי-ביצוע פעולות אלה גורע מאיכות החקירה של תאונות דרכים, וכתוצאה מכך מסד הנתונים המשטרתי חסר. על את"ן לבחון את התקן של מערך בוחני התנועה לעומת היקף המשימות ולהביא לידי כך שכל המשרות המיועדות לבוחני תנועה יאוישו בבוחני תנועה. כמו כן, על את"ן לוודא שבוחני התנועה מקיימים את הוראות המשטרה בנוגע ליציאה לזירת תאונת דרכים, לביצוע בדיקות שכרות ולהזנת נתונים למערכות המידע המשטרתיות.

תגובה
משטרת ישראל 

6. 	תקינת בוחני את"ן - מערך הבוחנים מונה 216 תקנים בחלוקה כלהלן: בוחן 198 בתקן, 159 במצבה. חוקר 18 בתקן 52 במצבה, רכז 11 במצבה ללא תקנון – הצבה על תקן בוחן. הסך הכולל הינו 216 בתקן ובהצבה 216. מהנתונים עולה כי מדובר ב– 77% איוש במצבת הבוחנים. נמצא אי התאמה בין תקינה, מצבה ותמהיל החוקרים והבוחנים. הסבר לכך נובע מאילוצים מחויבי המציאות למען מתן שירותים נוספים הנדרשים לאזרח, כמו למשל: ביחידות רבות לא מתוקנן מרכז שירות לאזרח (להלן: מש"ל) למרות שהמערך נדרש לתת מענה לסוגיה ולכן מוצבים חוקרים על תקני בוחן. בנוסף, התקינה המפורסמת נעדרת תקני רכזים ולכן מוצבים רכזים על תקני הבוחנים. בנושא אי יציאת בוחן לשטח, הזנת נתונים וביקורת אחר מילוי ההנחיות, משטרת ישראל מדווחת כי יחידות הבוחנים מונחות לשגר בוחנים לטיפול בתאונות דרכים בשאיפה למתן מענה לכל תאונה בה נדרש טיפול בוחן. עם זאת, משטרת ישראל מציינת כי כמות התאונות לעומת מספר הבוחנים מאלצת את יחידות הבוחנים לבצע תעדוף ולהגיע לתאונות על פי חומרה ודחיפות ; נוהל את"ן / מת"ן מס' 02.233.18 – "קבלת הודעות על תאונות דרכים - יציאת בוחן לזירת התאונה", מסדיר את אמות המידה וקובע אחידות בשיקול הדעת לקבלת החלטה בדבר יציאת בוחן לזירת תאונות בזמן אמת; העמידה בנוהל נבדקת בבקרות הנערכות ביחידות. כל יחידה מבוקרת מתחייבת לתקן את הליקויים שאותרו בבקרה. כמו כן, מתבצעת הדרכה וכן ימי עיון לשיפור המקצועיות והעשרת הידע של מערך הבוחנים.

ליקוי 

7. 	למרות החשיבות הרבה המיוחסת למחקר בנושא תאונות דרכים, המחקר במו"פ מצומצם ונסמך בעיקר על שיתופי פעולה עם גורמים מחוץ למשטרה. בשנת 2011 נערך סקר תצפיות ארצי שבחן ביצוע עברות שכרות על ידי נהגים במרחב העירוני ובמרחב הבין-עירוני ביזמתה ובמימונה של הרשות לבטיחות בדרכים (להלן - סקר האלכוהול). בשנת 2014 ביקשה הרשות לבטיחות בדרכים לבצע סקר נוסף, דומה במתכונתו, לצורך השוואת נתונים. אך אף על פי שבמאי 2014 נתן ראש את"ן דאז אישור עקרוני לביצוע הסקר, בינואר 2016 סקר זה טרם יצא אל הפועל. לפיכך הנתונים המצויים היום בידי את"ן בדבר ביצוע עברות שכרות אינם משקפים נאמנה את תמונת המצב המלאה. על את"ן לוודא כי במסגרת הפעילות השוטפת של מו"פ יינתן דגש לנושא בדיקת איכות הנתונים המוזנים למערכות המידע המשטרתיות. כמו כן, על את"ן לקדם את נושא המחקר ובכלל זה את שיתוף הפעולה עם הרשות לבטיחות בדרכים בנושא סקר אלכוהול.

תגובה
משטרת ישראל 

7. 	חולית מחקר במחלקת מו"פ מבצעת מחקר אופרטיבי של ניתוח נתונים לצורך קביעת מדיניות אכיפה, ומחקר מצומצם שנסמך בעיקר על שיתוף פעולה עם גורמים חיצוניים. המחקר בתחום הבטיחות בדרכים, לרבות הפעלת מערך לאיסוף מידע, עיבוד הנתונים ביצוע מחקרים וניתוח מגמות נמצא במסגרת של הרשות הלאומית. אגף התנועה היה בקשר עם הרשות הלאומית בנוגע לסקר האלכוהול, הרשות ביקשה לבצע סקר במתכונת זהה לזה שבוצע בשנת 2011. לדעת משטרת ישראל מתכונת זו בעייתית לאור ההתפתחויות שחלו בשנים האחרונות בתפיסת נהגים שיכורים. משטרת ישראל הציעה לרשות לשנות את מתכונת הסקר כך שניתן יהיה בקלות וביעילות לחזור על הסקר כל מספר שנים. בדיון שהתקיים ב-28/1/15 גובשה מסגרת חדשה לסקר ונקבע כי הוא יבוצע במאי 2015. לאחר הדיון העבירה המשטרה לרשות את מלוא הנתונים הנדרשים לקיום הסקר. אגף התנועה במשטרת ישראל רואה חשיבות רבה בביצוע הסקר ויסייע בכל הנדרש לקיום הסקר ולהצלחתו.


המשרד לביטחון פנים
משטרת ישראל

פיתוח ותחזוקה של מערכות מידע במינהל טכנולוגיות במשטרת ישראל

הגופים המבוקרים: משטרת ישראל, משרד לביטחון פנים, משרד ראש הממשלה - ברשות התקשוב הממשלתי, במשרד האוצר - במינהל הרכש באגף החשב הכללי.

ליקוי

1. 	עקב החרגת המשטרה מכפיפות להנחייתה המקצועית של רשות התקשוב וביטול ההחלטה בדבר נוהל מפת"ח כנוהל מחייב נותרה המשטרה ללא גוף מקצועי מנחה מחייב בתחום התקשוב וללא מתודולוגיה מחייבת. 

תגובה
משטרת ישראל 

1. 	בהתאם להחלטת הממשלה אין גוף חיצוני מנחה בתחום התקשוב, כמו ביתר גופי הביטחון, שהוחרגו. למרות זאת, מינהל טכנולוגיות (להלן: מנ"ט) במשטרת ישראל אימצה, מזה שנים ארוכות את נוהל מפתח ומיישמת אותו הלכה למעשה. 

ליקוי

2. 	בשש המערכות שנבדקו יושם נוהל מפת"ח באופן חלקי בלבד: לא נוהלו כל שלבי מחזור החיים של המערכות, מסמכי המערכת לא נכתבו במתכונת אחידה ולא פירטו את כל מרכיבי עץ המערכת, ובהם הטכנולוגיה שבה תפותח המערכת, אופן מימושה, לוחות הזמנים המתוכננים להקמתה והערכת עלותה, ולפיכך אי אפשר לבחון אם המערכות עמדו במדדים אלה. כמו כן תיקי המערכות לא כללו את כל המסמכים הנדרשים על פי נוהל מפת"ח.



תגובה
משטרת ישראל 

2. 	בפועל נבדקו 2 מערכות וארבעה מודלים. המודולים הינם חלק ממערכות המשרתות את משטרת ישראל מזה שנים ארוכות ואין צורך, בהגדרה מתודולוגית, לעבור דרך כל שלבי נוהל מפתח, למשל בבחירת ארכיטקטורה למודול המשתלב במערכת קיימת. השונות בין המערכות ואבן הדרך המסוימת במחזור החיים של המערכת דורשת עבודה יעילה ותפורה לפי המצב האמיתי. מעבר דרך אבני דרך מיותרות הינו בזבזני ולא נכון מתודולוגית. במערכת היחידה שבה היה צורך לפרט את פרק הטכנולוגיה בנוהל מפתח פורטה.

ליקוי

3. 	 בתכניות העבודה שמנהלת מחלקת פיתוח מערכות מידע (להלן - פי"ם) עבור שש המערכות שנבדקו לא פורטו כל הפעילויות הנדרשות במחזור חיי המערכת, למשל: רק בשתיים משש המערכות שנבדקו ("דרך המלך" ודות"ן) פורטו פעילויות הקשורות לבדיקות של המערכות. כמו כן, מנ"ט לא ניהל תכניות עבודה מתכללות ועדכניות לשש המערכות שנבדקו, אלא ניהל תכניות עבודה נפרדות לשלבים השונים במחזור חיי המערכות. לפיכך לא הייתה בידי מנ"ט תשתית נתונים מלאה היכולה לשמש כלי עזר למנהל המערכת ולשקף את לוח הזמנים הכולל לפיתוח המערכת ולהפעלתה ואת התלויות שבין הפעילויות. זאת ועוד, תכנית עבודה חלקית אינה מייצגת כראוי את המשאבים הנדרשים להקמתה ואת עלותה בפועל. 

תגובה
משטרת ישראל 

3. 	משטרת ישראל מציינת כי תכניות העבודה של כלל מערכות המידע הינן מפורטות ומתועדות. תכניות העבודה מתנהלות במספר רמות פירוט: רמת הפירוט הגבוהה ביותר נמצאת אצל מנהל הפרויקט שמנהל את המשימות מול ראשי הצוותים, רמת הפירוט הבאה הינה מדורית וכוללת ניהול מספר מערכות ופרויקטים במקביל. רמת פירוט מחלקתית (להלן:"ערסלית") ומכילה משימות מרכזיות בפילוח מדורי ופרויקטאלי. רמת פירוט מנ"ט המכילה את המשימות המרכזיות של כל אחת מהמחלקות. רמת פירוט ארגונית ברמה מגזרית ואגפית ותכנית רב שנתית משטרתית (להלן: תר"ש) הנבנית על בסיס האסטרטגיה המשטרתית וממנה נגזרות המשימות המרכזיות גם של מנ"ט. 

ליקוי

4. 	לוח הזמנים הראשוני לפיתוח חמש משש המערכות שנבדקו לא נשמר. כמו כן, בתכניות העבודה של כל המערכות שנבדקו הוזנו נתונים חלקיים בלבד בנושא ביצוע הפעילויות, ולכן לא עמדה לרשות המחלקה תשתית נתונים שתאפשר להשוות בין לוח הזמנים הראשוני ללוחות הזמנים העדכניים לפיתוח כל מערכת ולהתריע על החריגות. 

תגובה
משטרת ישראל 

4. 	לוח הזמנים הראשוני מתועד ברמה ערסלית אל מול תתי התהליכים. ישנן ישיבות מעקב שוטפות בדרגי פיקוד שונים בהן מוצגים סטטוס המערכות וחריגות אם ישנן. מנ"ט מקבל את הערות דוח הביקורת ופועל להמשך הקפדה ב על שמירת ותיעוד לוח הזמנים הבסיסי בכל רמות תכניות העבודה.

ליקוי

5. 	אין במנ"ט נוהל בנושא בקשות לשינויים בתהליכי הפיתוח של מערכת מידע. נוסף על כך, לא התקבלו מסמכים המעידים שהועברו לאישור הנהלת מנ"ט בקשות לשינויים בלוחות הזמנים ובתכולות שבוצעו בשתי מערכות: דרך המלך ודות"ן.

תגובה
משטרת ישראל 

5. 	בקשות לשינויים מתבצעות בתהליך מובנה על ידי רפרנט אגפי אל מול מנהל הפרויקט וראש המדור הרלבנטי. כל הבקשות מתועדות בתשתית ה TFS כולל משאבים נדרשים. הנהלת מנ"ט לא מעורבת בכל בקשת שינוי, לוחות זמנים ותכולה אלא, רק באם היו שינויים משמעותיים של מודולים מרכזיים. בהקשר לכך הועברו מסמכים רבים המעידים על ישיבות סטטוס של המערכות בדרגי הפיקוד השונים. 

ליקוי 

6. 	בתכניות העבודה של מחלקת פי"ם לשנים 2015-2012 צוין רק מידע חלקי על הפעילויות שנכללו בהן. למשל: בתכניות העבודה לשנים 2014 ו-2015 לא פורטו פעילויות של שניים משמונת מדורי המחלקה. 

תגובה
משטרת ישראל 

6. 	יש מספר רמות של תכניות עבודה של מנ"ט ויתכן וחלק מהפעילויות נשמטו באחת מהן. מנ"ט מקבל את הערות דוח הביקורת ותבצע בקרה יסודית יותר גם בהקשר זה. ראה תגובת המשטרה לליקוי 3 בדוח זה.

ליקוי 

7. 	דיווחי ההתקדמות של פי"ם לשנים 2014 ו-2015 כללו מידע חלקי שלא כנדרש בנוהל מפת"ח. המחלקה לא בחנה אם גורמי הפיתוח שלה עמדו ביעדים שנקבעו בתכנית העבודה השנתית, ומניתוח שביצע משרד מבקר המדינה עולה כי שיעור הפעילויות שלא הושלמו במרבית המדורים גדל בשנת 2015 לעומת 2014, וכי בשנים האמורות שיעורו המזערי היה 18% ושיעורו המרבי היה 59%. בדוחות החצי-שנתיים והשנתיים של תכניות העבודה של מנ"ט נכלל מידע חלקי בלבד על הפעילויות, שאפשר ללמוד ממנו רק על סטטוס הפעילויות לפיתוח המערכות, ולא נכללים בו פרטים מהותיים על הפעילויות, כגון: המשאבים שהושקעו בביצוען, העלות, מועדי התחלה וסיום, שיעורי הביצוע והסיבה להקפאת פעילות או לדחייתה. כמו כן, הדוחות החצי-שנתיים אינם מפרטים את כל הפעילויות המבוצעות במערכות המידע והמפותחות בפי"ם. מנ"ט אף לא בחן אם גורמי הפיתוח עמדו ביעדים שתוכננו להם.

תגובה
משטרת ישראל 

7. 	משטרת ישראל סבורה כי הפערים בין המשימות המתוכננות שהסתיימו בפועל אינם גדולים, בנוסף ישנן משימות המבוטלות או נדחות במהלך השנה על ידי הלקוח, וישנם אירועים לא מתוכננים כמו "צוק איתן" שמשפיעים בכמה היבטים על תכנית העבודה. בפועל ישנן משימות רבות אחרות שלא תוכננו בתחילת השנה ואשר תועדפו על ידי הלקוח במהלך שנת העבודה. הדוחות החצי שנתיים של מנ"ט מכילים את כל הנתונים שפורטו, אלו מופיעים בתוכניות העבודה האחרות. תכנית עבודה מנ"טית שנתית שהינה חוצה מחלקות באוריינטציה תקציבית ובהקשר לתכניות רב שנתיות ארגוניו (ראה: תר"ש). תכנית עבודה של מחלקת פי"מ, חוצה מדורים שמטרתה לסנכרן את המשימות הפרוייקטאליות בין המדורים ולהביא לבסיס משותף של עשיה על מנת להעלות את הפרויקטים בזמן שהוגדר ובתיאום מוחלט, לכן ההיבט התקציבי פחות רלוונטי בה. במנ"ט מתקיימים תהליכי בקרה סדורים לבחינת עמידה ביעדים של גורמי הפיתוח בתפקידים השונים.

ליקוי

8. 	לא בוצעה הערכת עלויות של ארבעת המודולים שנבדקו, אף שלפי נוהל מפת"ח יש להתייחס למודול כמערכת מידע. כמו כן, בהערכות העלויות של מערכת דרך המלך - מערכת המאפשרת לשוטר בניידת לקבל מידע עדכני בשטח באמצעות מכשיר טבלט - לא פורטו כל העלויות הנכללות במסגרת מחזור חיי המערכת, שלא כנדרש בנוהל מפת"ח ובנוהל הערכת עלויות של פי"ם. לדוגמה: טבלת הערכת העלויות שהכינה פי"ם לא כללה את עלות התחזוקה הרב-שנתית ואף לא את עלויות השכר של חלק מבעלי התפקידים המעורבים בהקמת המערכת, ובהם מנהל המערכת, בודקי תכנה ואנשי הדרכה והטמעה. במועד סיום הביקורת עדיין לא התקבל תקציב מעודכן ומלא של המערכת הכולל את כל רכיביו. זאת ועוד, הערכת העלויות השנתית של כל מערכת הנמצאת בשלב תחזוקה לא כללה את עלות השכר של כוח האדם הפנימי העוסק בפיתוח ובתחזוקה של המערכות וכן לא נכללו בה עלויות השכר של עובדי קבלן מסוימים כגון: גורמי בקרה, יועצים המלווים את המערכת וגורמי הדרכה.

תגובה
משטרת ישראל 

8. 	מנ"ט מקבל את הערת הביקורת ופועל להוסיף את עלויות כוח אדם הפנימי - שוטרים - לאומדני העלויות. המשאבים העומדים לרשות מחלקת פי"מ מנוהלים כ"משק סגור" מוגדר וידוע מראש בחלוקה קשיחה למדורים כך שלא תיתכן חריגה מהתקציב שהוגדר. המעקב אחר התקציב מתבצע על ידי התכנון והארגון (להלן - אג"ת), ומדור תכנון ורכש של מנ"ט. בהצעת התקציב של מנ"ט המוגשת לאג"ת לקראת ראשית כל שנת עבודה, קיים אומדן עלות שנתי לכל מערכת מידע המנוהלת במנ"ט: גם לגבי מערכת בפיתוח וגם לגבי מערכת בתחזוקה. אומדן העלות מבוסס, רובו ככולו, על עלותם המצרפית של כלל העובדים נותני השירותים המועסקים בפיתוח או בתחזוקת המערכת. מנ"ט תפעל להוסיף עלויות כוח אדם לאומדני העלויות.

ליקוי

9. 	במשטרה תהליך תכנונו של התקציב השנתי של מערכת מידע מתבצע באופן הפוך מהנדרש בנוהל מפת"ח: אג"ת מאשר את התקציב השנתי של כל מערכת מידע הנמצאת בשלב תחזוקה, וזאת בהתבסס על עלויות השכר של עובדי הקבלן המועסקים בתחזוקת כל מערכת. על פי תקציב זה מתבצעים במערכת עבודות תחזוקה וכן שינויים ושיפורים, שיאפשרו לה לעמוד בדרישות חדשות של הלקוחות, ובכלל זה מפתחים בה מודולים חדשים בהיקף של מערכות שלמות, כמו מודול תמנון במערכת שירת הסירנה - מערכת שירת הסירנה משמשת לניהול שולחן העבודה של השוטר בעתות שגרה. מודול תמנון מטפל בעתות חירום ובאירועים חריגים, למשל: היערכות למזג אוויר קיצוני ומודול חסיונות במערכת פלילי 2000 (להלן - פל"א) - מערכת פל"א מנהלת את תיק החקירה, ומודול חסיונות מנהל את תהליך החיסיון של המסמכים בתיק החקירה המועברים לסנגור. במועד סיום הביקורת מנ"ט טרם הגדיר בקובץ של עלויות השכר החודשי של עובדי הקבלן את שם המערכת ובפרט את שם המודול שבפיתוחו ובתחזוקתו עוסק העובד, ולפיכך לא היה אפשר לסכום את העלויות המצטברות במישור של כל מערכת ומודול. כמו כן, בדיוני הסטטוס בראשות ראש מנ"ט לא הייתה התייחסות לעלות בפועל של כל מערכת ומודול, הכוללת בעיקר עלויות העסקה של כוח אדם. זאת ועוד, העלויות בפועל של כל שש המערכות שנבדקו לא הוצגו בדיוני ועדות ההיגוי של המערכות. בעקבות הערת הביקורת החל מנ"ט לרכז את הנתונים על עלויות שכר עובדי הקבלן לשנת 2015 עבור פיתוח חלק ממערכות המידע והמודולים.

תגובה
משטרת ישראל 

9. 	משאבי משטרת ישראל המוקצים לפיתוח ולתחזוקת מערכות המידע הם מוגבלים וקיימת לגביהם תחרות פנימית בין הצרכים הארגוניים השונים. מנ"ט, בשיתוף האגפים, פועל למקסום התועלת הארגונית תחת אילוץ המשאבים שהוקצו לו, כאשר התוכנית השנתית שסוכמה בכל שנת עבודה היא תוצר של אילוצי המשאבים וסדר העדיפות בין הצרכים המבצעיים. העלויות בפועל נובעות, רובן ככולן, מעלות עובדי הקבלן המשויכים לפרויקט או למערכת הנדונה. שיטת ניהול נתוני העלויות משרתת צרכים ארגוניים מגוונים: צרכי התחשבנות עם הספקים, צרכי בקרה תקציבית וכן בקרת ביצוע מול תכנון. בחודשים האחרונים לשנת העבודה 2015 שיפר מנ"ט את תהליך ניהול נתוני העלויות כך שיענו על כלל הצרכים. בדיוני הסטטוס בראשות ראש מנ"ט נסקרו העלויות המצרפיות השנתיות בפועל של כל עובד ועובד, ומכאן של כל מערכת ומערכת, והתקבלו החלטות אופרטיביות הנגזרות מעלויות אלו.



ליקוי 

10. 	הסבת מערכות מידע - התקשרות באמצעות הסכם למחירים מרביים -המערכות אד"ם, דות"ן ופל"א פותחו במנ"ט בשנים 2000, 2004 ו-2006 בהתאמה, בשפת תכנות של חברה א' שהייתה מקובלת באותן שנים. בשנת 2008 הופסקה תמיכת חברה א' בשפת התכנות ונוצר צורך להחליף את המערכות או להסב אותן לשפת תכנות מתקדמת יותר. מנ"ט התקשר עם חברה א' לביצוע ההסבות בהתבסס על ההסכם למחירים מרביים של מינהל הרכש במשרד האוצר, בלי שביקש מוועדת המכרזים במשטרה אישור לסווג את ההתקשרות כפטורה ממכרז בשל היותה של החברה ספק יחיד או בשל סיבה אחרת המצדיקה קבלת פטור, ובלי שקיבל מוועדת הפטור המשרדית אישור לכך, שלא כנדרש בתקנות חובת המכרזים. זאת ועוד, היות שכל אחת מהצעות המחיר היו בסך של יותר מ-4 מיליון ש"ח, לפני ביצוע ההתקשרות היה על מנ"ט לקבל אישור מוועדת הפטור במשרד האוצר וכן היה עליו לקבל חוות דעת בנושא מהממונה על רשות התקשוב הממשלתי.

תגובה
משטרת ישראל 

10. 	בנושא ההתקשרות עם חברה א' הנדונה, פעל מנ"ט באישור גורמי בקרת הרכש המקצועיים וחשבות משטרת ישראל, בהתאם להוראות נוהל משרד האוצר, החשב הכללי, מינהל הרכש הממשלתי שהיה בתוקף בתקופה בה בוצעה ההתקשרות.

ליקוי

11. 	משרד מבקר המדינה המליץ למינהל הרכש לסיים בהקדם את בחינתו בעניין ההסכם למחירים מרביים ובכלל זה עם חברה א', בייחוד מאחר שההסכמים תקפים למשך כמה שנים ולפיכך עלותם גבוהה. שימוש שגוי בהסכמים אלו עלול להביא להתקשרות עם החברה בפטור ממכרז שלא כדין, ובכך לפגוע בשוויון ההזדמנויות של חברות מתחרות פוטנציאליות. זאת ועוד, בהיעדר תחרות עלולה חברה א' לדרוש ממנ"ט עבור השירותים והמוצרים המבוקשים מחירים גבוהים מאלה שחברות אחרות היו דורשות עבורם. 


תגובה
מינהל הרכש- משרד האוצר

11. 	מינהל הרכש מדווח כי חודדו והוטמעו הנחיות ברורות בנושא הליך הרכש העולות בקנה אחד עם המלצות דוח הביקורת. 
ליקוי

12. 	רק בשלוש משש מערכות המידע שנבדקו (מודול תמנון, מודול עבודה בשכר ב-ERP ומערכת דרך המלך) בוצע תהליך ניהול סיכונים. לא נמצאו מסמכים המלמדים כי במערכות אלו בוצע מעקב אחר הטיפול בסיכונים לאורך מחזור חייהן. 
	על מנ"ט להגדיר את הקריטריונים שלפיהם יתבצע תהליך ניהול סיכונים במערכותיו ולבצע תהליך זה באופן סדיר במשך כל מחזור חיי המערכות. 

תגובה
משטרת ישראל 

12. 	מנ"ט תפעל לשיפור התהליכים ובקרתם כפי שעולה בהמלצת דוח הביקורת: ניהול הסיכונים בפרויקטים השונים מבוצע לפי צורך שנגזר ממורכבות המענה המחשובי. במערכות גדולות מבוצע הליך ניהול סיכונים סדור, הכולל הגדרת הסיכונים, הסבירות שהתרחשו, חומרתם יחד עם דרכי פתרון. סקרי סיכונים למערכת דוחות תנועה - מערכת המנהלת את דוח התנועה החל בשלב רישומו וכלה בשלב סיום הטיפול בו (להלן: דות"ן) בוצעו לפני כ 15 שנה מודול חסיונות הוגדר סיכון אחד שהינו תשתיתי והתבצעו לגביו דיונים רבים שתועדו. לא זוהו סיכונים למעט עמידה בלוחות זמנים וגם לכך הייתה התייחסות רבה ומתועדת בסטטוסים התכופים שבוצעו. מנ"ט מקבלת את דוח הביקורת בנושא ותפעל לשיפור התהליכים ובקרתם. 

ליקוי 

13. 	אין במנ"ט נוהל המפרט את השלבים במחזור חיי המערכות שבהם יש לבצע סקר. זאת ועוד, בכל שש המערכות שנבדקו מנ"ט ביצע רק חלק מהסקרים המומלצים על פי נוהל מפת"ח. הסקרים לא כללו את המידע הנדרש על פי הנוהל, והמבנה של כל אחד מהם היה שונה.

תגובה
משטרת ישראל
 
13.	מנ"ט מקבל את דוח הביקורת ותדאג להקפיד על ביצוע סקר אחיד למודולים והמערכות השונות: בוצעו סקרים ומשובים למערכות ולמודלים השונים להלן התייחסות פרטנית למודולים והמערכות שנבדקו: סקר משתמשים מבוצע לאחר תקופת היכרות ועבודה שנקבעת לפי היקף המערכת או המודול ; הדרישות מתקבלות במנ"ט על ידי הרפרנטים האגפיים לאחר בדיקת נחיצות הדרישות מול כל מערכת. תפקיד הרפרנט לאחר עליית המערכת לייצור לבדוק את התאמת המערכת לצרכי העבודה ; כמו כן נבדקת יעילות המערכת על ידי העלאת המערכת כפיילוט (ולא בפריסה ארצית). דרך זו מיושמת בחלק מהפרויקטים: מערכת פל''א – בזמן עלייה לאוויר בשנת 2003 בוצע סקר שביעות רצון ; מערכת דות"ן - המערכת נמצאת בייצור מזה כ- 15 שנה בעבר נעשו סקרים; מודול עבודה בשכר במערכת ERP - מערכת ERP מנהלת את תהליכי העבודה וניהול המשאבים במשטרה באמצעות כמה מודולים ובכללם מודול עבודה בשכר אשר מנהל את ההיבטים הפיננסיים של אירוע עבודה בשכר, למשל: גביית התשלום מהלקוח עבור האירוע ותשלום לשוטרים שהועסקו בו ובשירת הסירנה נמצאות בייצור זמן קצר ולכן טרם בוצע סקר שביעות רצון ; תמנון- לא בוצע סקר שביעות רצון. (מערכת זו עלתה מספר פעמים לסדר היום המבצעי ועל פי הדוברים השונים בתחקור האירוע נאמר, שמערכת תמנון נותנת מענה מיטבי לצרכים המבצעיים כפי שהוגדרו); במערכת "דרך המלך" בוצע סקר כנדרש בנוסף הוקם מודל סטטיסטי המבוסס על כלי BI לניתוח של התשובות והוצאת תובנות ולקחים. מתוך כלל הסקרים המוזכרים ב"נוהל מפתח", אימצה מנ"ט את הסקרים הבאים ומיישמת אותם (הועברו מסמכים) לפי פרמטרים שונים כמו היקפי המערכת, מורכבותה ושלב מחזור החיים בו היא נמצאת: SRR - סקר דרישות מערכת, PDR - סקר אפיון ראשוני, CDR - סקר עיצוב קריטי (רק כאשר יש צורך ייחודי), STR - סקר סיכום בדיקות מערכת, SPRR - סקר מוכנות לייצור, SPRR - סקר מוכנות לייצור במקביל לשלב הפיתוח. לאור דוח הביקורת תתבצע הקפדה על ביצוע סקר אחיד למודולים והמערכות השונות. 

ליקוי 

14. 	המשטרה לא כתבה נוהל בנושא כתבי מינוי של ועדות היגוי המגדיר, בין היתר, את הרכב משתתפי הוועדה, את מטרותיה, את תחומי אחריותה ואת תדירות כינוסה. אשר למערכות שנבדקו שבעניינן פעלו ועדות היגוי, לא נמצאו מסמכים המתעדים את כתבי המינוי של ועדות אלו. כמו כן, שלא לפי נוהל מפת"ח, הרכב ועדות ההיגוי לא הוגדר במסמכי המערכות. 
ועדות ההיגוי בכל שש המערכות שנבדקו לא התכנסו בסיום כל שלב במחזור חיי המערכת כדי לקבוע אם לאשר את סיומו, כדי לבחון את הפעולות הנדרשות לקראת השלב הבא וכדי לבחון את הסיכונים במערכת כנדרש בנוהל מפת"ח. זאת ועוד, לוועדות ההיגוי לא הוצגו נתונים על אופן ההתקדמות של פיתוח המערכות על פי נתוני התכנון. 
אג"ת לא היה שותף בתהליך קבלת ההחלטות ובקביעת סדר העדיפויות של דרישות הפיתוח החדשות במערכות בשלבי התחזוקה שלפיהם אמור להיקבע תקציב המערכות.
על המשטרה להגדיר מדיניות בנושא ועדות ההיגוי שיבקרו את תהליך פיתוחן ותחזוקתן של מערכות המידע, ולקבוע מי ישתתפו בוועדות, מהם תחומי אחריותן ומהי תדירות התכנסותן. כמו כן, על אג"ת להיות שותף בתהליך קביעת דרישות הפיתוח החדשות במערכות שנמצאות בשלבי תחזוקה. הדבר נחוץ במיוחד לנוכח העובדה שרוב מערכות המידע שבאחריות מנ"ט נמצאות בשלבי תחזוקה, וההיקף הכספי השנתי של ביצוע פיתוחים חדשים במערכות אלו נאמד בכ-82 מיליון ש"ח. כמו כן, על מנ"ט לבצע בקרה טכנולוגית על תהליך הפיתוח של מערכות אלו ולא להותיר את הבקרה רק בידי הלקוח, שאינו בעל מומחיות בנושאים אלו.

תגובה
משטרת ישראל 

14. 	מנ"ט מקבל את הערות דוח הביקורת ויפעל בהקפדה יתרה בנושא וועדות ההיגוי. ועדות ההיגוי נקבעות על ידי האגפים וגורמי חוץ מנ"טיים. על פי, נהלי הארגון לא תמיד נדרש מסמך ייעודי המגדיר את ועדת ההיגוי וחבריה.בפועל לרוב הפרויקטים המשמעותיים מוגדרת ועדת היגוי שמבצעת את הנדרש בהיבטי בקרה, מעקב ואישור. פיקוד אג"ת קיים וועדות היגוי לפרויקטים חוצי ארגון (ERP, מערכת ניצן ועוד). מזה כשנה פיקוד אג"ת מקיים פורום טכנולוגיות, בהשתתפות סגני ראשי אגפים, בו מוצגים הפרויקטים הטכנולוגיים. הפורום עוסק בנושאים הבאים: בדיקת פרויקטים המשכיים חוצי ארגון כולל דיווח, גאנט מעקב אחר ביצוע, עמידה בזמנים, מקורות/שימושים ותקציב. בחינת פרויקטים טכנולוגיים חדשים כולל תעדוף וקבלת החלטות לתעדוף פרוייקטים. במקרים מסוימים, בפיתוחים בהיקפים קטנים יחסית, ממונה רפרנט מגזרי מוביל שממלא אחר הפונקציות של ועדת ההיגוי. פירוט המודולים והמערכות: מודול חסיונות - וועדות היגוי המשיכו וממשיכות להתקיים גם כעת לאחר תחילת הפריסה. בנוסף, בוועדות ההיגוי יש תמיד התייחסות לעמידה בלוחות הזמנים וליתר הסעיפים ע"פ הנדרש. מערכת דות"ן נמצאת באוויר מזה 15 שנה, ובשלב זה לא מלווה בוועדת היגוי. תהליך הבקרה על עבודת המדור בכלל וליווי מערכת דות"ן בפרט מתבצע על ידי חוליית מחשוב את"ן שהינה הגוף המבקר ומגדיר את סדר העדיפות למשימות המדור. הנהלת מנ"ט מיודעת לכל שינוי מתוכנית העבודה שהוגדרה. מודול תמנון – הועברו מסמכים של ועדות היגוי. מחשוב נייד – פרויקט" דרך המלך" לווה על ידי ועדת היגוי. עקב שינויים ארגוניים לא צפויים היה פער ברצף ועדות ההיגוי ולכן שלב הפריסה נדון בפני הוועדה בדיון מפכ"ל ובפועל גם לא היה עיכוב בלוחות זמנים הפריסה. מודול עבודה בשכר - וועדות ההיגוי נוהלו על ידי סגן החשב בהשתתפותו של סגן ראש אגף מבצעים באופן שוטף. אחת לתקופה התכנסה הועדה גם אצל ראש מנ"ט. בשלבי היזום של המערכת, היא הוצגה בפני יו"ר ועדת ההיגוי וקיבלה את אישורו. התקדמות הפרויקט לוותה באופן צמוד על ידי ועדת ההיגוי. ועדות ההיגוי מתנהלות כסדרן למעט חריגות מקומיות, מנ"ט ומשטרת ישראל מכירות בחשיבות ועדות ההיגוי, כמו גם במימוש החלטותיהן. משטרת ישראל באמצעות מנ"ט תקפיד בנושא וועדות ההיגוי. 


































המשרד לביטחון פנים
משטרת ישראל
 
בניין מערך המתנדבים במשטרה והפעלתו
הגופים המבוקרים : משטרת ישראל -אגף התכנון, אגף התנועה , במכללה הלאומית לשוטרים במחוזות חוף תל אביב, ירושלים ודרום. 

ליקוי

1. 	מערך המתנדבים לאחר הרה-ארגון - עוד בדצמבר 2014 הציגו גורמים באגף המבצעים (להלן: אג"ם) לפני סגל הפיקוד הבכיר של המשטרה שורה של ליקויים וחסרים בבניין מערך המתנדבים ובהפעלתו. אף על פי כן נמצא כי במועד סיום הביקורת ארבע שנים לאחר הרה-ארגון הליקויים והחסרים לא נדונו ולא ניתן להם מענה מערכתי ממשי. גם פתרונות שהציע אג"ם בנוגע למערך המתנדבים לא נשקלו. 

תגובה
משטרת ישראל 

1. 	נושא מערך המתנדבים עלה לסדר היום של הארגון עקב פערים שהוצפו הן על-ידי מחוזות המשטרה ובדוח הביקורת. בהנחיית המפכ"ל, הוקמו צוותים לבחינת המענה הנדרש למערך המתנדבים ותפיסת הפעלה, הכשרה והצטיידות.

ליקוי

2. 	תקינה ואיוש של שוטרים בתפקיד בניינו ושימורו של מערך המתנדבים- מאז הרה-ארגון ועד מועד סיום הביקורת לא קבעה המשטרה תקן למשרות קציני מתנדבים ב-20 תחנות. כמו כן תקן המשרות לקציני המתנדבים שקבעה המשטרה לא אויש במלואו. פקודת הארגון שהסדירה את הרה-ארגון במחוזות, במרחבים ובתחנות לא עסקה בהיקף הבסיסים הנדרש ובפריסתם, ולא הסדירה את תקן משרות באג"ם שיפקדו על בסיסים אלו. ב-92 בסיסי מתנדבים לא היה מב"ס, והתופעה בלטה בחומרתה במגזר הלא יהודי שבו לא היה מב"ס ב-64 מתוך 67 בסיסי מתנדבים. חלק מתקני המשרות שיועדו לשוטרי הקבע בתפקידי בניין מערך המתנדבים אוישו על ידי שוטרים שמקצועם והפעילות המשטרתית שבה עסקו אינם מתאימים לתקנים אלו ואינם קשורים למערך המתנדבים. כמו כן יש שוטרים הממלאים בפועל תפקידים של קציני מתנדבים ומפקדי בסיס (להלן: מב"סים) אף כי לפי תקן המשטרה הם מאיישים תפקידים אחרים.
	
תגובה
משטרת ישראל 

2. 	משטרת ישראל נאלצת לפעול במצוקת כוח אדם תמידית והפערים בכלל המערכים גדולים. ישנם לא מעט פערי תקינה ביחידות משטרת ישראל . לכלל הפערים נדרש מענה ותוספות סדר כוחות (להלן: סד"כ) מאושרות בהתאם ליכולות ולתעדוף ארגוני. יחד עם זאת, בשל חשיבות הנושא, בשנת 2014 נוספו 8 תקני קציני מתנדבים, ממקורות משטרת ישראל, כמענה לפער. המפכ"ל הנחה לבחון המענה הנדרש למערך המתנדבים בהיבטים השונים. 

ליקוי
3. 	שימוש בניידות המתנדבים - נמצאו מקרים שבהם השימוש בניידות המתנדבים לא תאם את ייעודן המבצעי, דבר העלול לפגוע ביכולת המשטרה להפעיל את כוח המתנדבים בצורה המיטבית. משנה תוקף וחומרה לדבר בהתחשב בכך שניידות המתנדבים הוקצו לשימושם האישי של מפקדים ושוטרים. על המשטרה לפעול לאכיפת הפקודות שקבעה בדבר השימוש המבצעי בניידות המתנדבים, כך שהשימוש בהן יהיה בראש ובראשונה בהתאם לייעודן - קרי: לצורך הפעלה מבצעית של מתנדבים - ורק כאשר יתמלא צורך זה בשלמותו, ייעשה בהן שימוש בהתאם לדרישות ולצרכים המבצעיים הנוספים בתחנות.

תגובה
משטרת ישראל 

3. 	משטרת ישראל בוחנת את המענה הנדרש למערך המתנדבים ובכלל זה תפיסת ההפעלה, הכשרה והצטיידות. במסגרת זו ייבחן מענה גם לסוגיית השימוש המבצעי בניידות המתנדבים.

ליקוי

4. 	ניפוק מדים למתנדבים - באופן שיטתי ומתמשך המשטרה אינה מתקצבת את הכספים שדרשה המחלקה לרכישת מדים למתנדבים בעת גיוסם למשטרה (ערכות ראשוניות) ובמהלך שירותם (ערכות בלאי). בשנת 2015 לא הסדירה המשטרה את הקצאתן של 3,000 ערכות ראשוניות ושל 5,000 ערכות בלאי, שהיו כ-50% מן הערכות שנדרשו. המחסור במדים עבור מתנדבי משמר הגבול גרם לצמצום גיוסם והפעלתם של מתנדבים בתקופת מבצע "צוק איתן". על המשטרה להתאים את הקצאת המדים לתכנית גיוסם של המתנדבים ולצורכי המתנדבים הוותיקים.

תגובה
משטרת ישראל 

4. 	ברבעון האחרון של שנת 2015 נופקו 7000 ערכות מדים ליחידות משטרת ישראל בעלות של 2 מש"ח. בימים אלו מתוכנן ניפוק נוסף של כ-2000 ערכות שמרביתן למג"ב. בשנת 2015: היקף התקציב היה כ-1.2 מש"ח והוא תוגבר ב- 2 מש"ח ובסה"כ עמד על כ- 3.2 מש"ח. מחלקת מתנדבים דרשה כ-6 מש"ח חד פעמי כמענה לפערי עבר, ו-2.5 מש"ח תקציב שוטף לרכש מדים. ב- 2015 נדונה הסדרת 'סל שימושים' למערך המתנדבים (הכולל : מדים, כלכלה, דלק, תחמושת ומטווחים, ופתרונות לחסכון והתייעלות). הצעה לגבות 'דמי רצינות' בשנה הראשונה מהמתנדב נבחנה על-ידי היועמ"ש ולא אושרה. סך התקציב שמושקע כיום במערך המתנדבים הינו כ- 12.7 מש"ח. המענה הנדרש למערך המתנדבים נבחן בימים אלה, ולאחר קבלת החלטות, תוגדר גם המסגרת המשאבית למערך.

ליקוי

5.	הכשרת מתנדבים במסלול אג"ם: הכשרה זו היא קצרה במיוחד וכוללת מעט מאוד שעות של תרגול מעשי, דבר הפוגע במקצועיותו של המתנדב ובכלים המעשיים העומדים לרשותו לצורך קבלת החלטות נכונות הן כמסייע לשוטר קבע והן במקרים המצריכים ביצוע פעולה ללא נוכחותו של שוטר קבע.

תגובה
משטרת ישראל 

5. 	במסגרת צוותי העבודה, נושא ההכשרה נבחן כאשר המגמה היא שהדרכת המתנדבים תהא באחריות המכללה הלאומית לשוטרים. 

ליקוי 

6. 	חניכת מתנדבים: מהוראת השעה בנושא הכשרת מתנדבים משנת 2011 (להלן - הוראת השעה) עולה כי חניכה היא כלי חשוב בהטמעת הלימוד התאורטי לשם יישומו הלכה למעשה, למרות זאת נמצא כי המתנדבים במסלול האבטחה אינם עוברים חניכה.

תגובה
משטרת ישראל 

6. 	במסגרת קורס קצינים של המתנדבים יצאו החניכים לחניכת שטח. נושא ההכשרה מצוי בבחינה במסגרת המענה הכולל למערך המתנדבים.

ליקוי

7.	הכשרה בתוך התפקיד: נמצאו ליקויים משמעותיים בביצוע הכשרה בתוך התפקיד בכמה ממחוזות המשטרה: אי-ביצוע הכשרה; ביצוע הכשרה בדרך לא עקבית או במהלך אירועים חברתיים.

תגובה
משטרת ישראל 

7. 	הופץ חידוד הנחיה ליחידות השטח הנושא הינו חלק מהבחינה כוללת הנערכת בימים אלה של כלל מערך המתנדבים.

ליקוי

8. 	תיעוד ההכשרה: בהוראת השעה בנושא הכשרת מתנדבים נקבע כי יפורסם נוהל המסדיר את תיעוד ההכשרה והחניכה במערכת הממוחשבת ("רביד"). אף שעברו חמש שנים, נוהל זה לא פורסם ולא הוזנו למערכת נתונים על הכשרתם של עשרות אלפי מתנדבים בשורות המשטרה. לפיכך, לא ניתן להפיק נתונים ומידע מקיף וכולל על הכשרת מתנדבים. גם בתיקים האישיים לא נמצא רישום מסודר בדבר סוג הכשרתו של המתנדב, מועדיה ונושאיה. כמו כן לא נמצאו מסמכים לגבי החניכה, ולכן לא ניתן לדעת אם מתנדבים עברו חניכה, מי היו השוטרים שחנכו אותם ומהי חוות דעתם על המתנדבים. על המשטרה לפעול לתיעוד ההכשרות במערכת המחשב, כדי שבאמצעותו ניתן יהיה לתכנן ולנהל את ההכשרות.

תגובה
משטרת ישראל 

8. 	בסוף חודש ינואר 2016 עלתה לאוויר מערכת ה-ERP מתנדבים שהחליפה את מערכת ה"רביד" הוותיקה. במערכת זו חובה להזין את כלל ההכשרות שביצע המתנדב כולל המועדים והנושאים.



ליקוי

9. 	פיתוח הדרכה למתנדבים ופיקוח על הכשרתם: במחלקה או בחטיבת ההדרכה של המשטרה אין גורם העוסק בפיתוח הכשרה, הדרכה, העשרה וניהול הידע של המתנדבים. כמו כן אין גורם המקיים פיקוח ובקרה על הכשרת המתנדבים והסמכתם. 

תגובה
משטרת ישראל 

9. 	מערך ההדרכה של המתנדבים מתנהל בשני ערוצים: האחד במסגרת מחלקת מתנדבים והשני במגמת מתנדבים במכללה הלאומית. ההכשרות שמתבצעות במכללה הן בהתאם לצורך שנקבע על-ידי מחלקת מתנדבים. הפעולות שמתבצעות במסגרת המגמה הינן פיתוח ההכשרה הרלוונטית שהוגדרה כצורך, הדרכת המתנדבים והסמכתם. על מנת לשמור על רלוונטיות ועדכניות, כלל הפעולות מתבצעות בליווי מלא של המחלקה המקצועית. במהלך שנת 2015 הועברו הקורסים הבאים שנקבעו בתיאום המחלקה המקצועית - השתלמות סגל קבע מתנדב (להלן: סק"מ); השתלמות מפקד בסיס (להלן: מב"ס) ; השתלמות מב"ס מתקדם; קורס קצינים (להלן: (קק"צ) מתנדבים. נושא ההכשרה ופיתוח הדרכה נבחן בימים אלו במסגרת צוותי העבודה, כאשר המגמה היא כי הדרכת המתנדבים תהא באחריות המכללה הלאומית לשוטרים. 

ליקוי

10. 	הכשרת סגל שוטרי קבע האחראים להפעלת מתנדבים: מגמת המתנדבים במכללה אחראית להכשרות הרוחב - לכל השוטרים -בנושא המתנדבים. נמצא כי מאז פתיחת הפעילות במכללה בינואר 2015 ועד סיום הביקורת לא התקיימו 11 הכשרות הרוחב שתוכננו. עוד נמצא כי כמחצית מן השוטרים שממלאים תפקידי מב"סים לא הוכשרו לכך.

תגובה
משטרת ישראל 

10. 	הדרכות הרוחב לא נלקחו בחשבון בתקינה של המגמה. מגמת מתנדבים מונה איש סגל אחד בלבד שנדרש במקביל למשימות הדרכה. נעשו מאמצים לכסות בצורה אופטימאלית את הכשרות הרוחב תוך שילוב קצין ממגמת מתנדבים באגף תנועה (להלן: את"ן).

ליקוי

11. 	הכשרת מתנדבים באגף התנועה: הזרוע המבצעית של את"ן קיימה בחודשים פברואר עד יולי 2015 בחינות פתע ל-82 מתנדבים כדי לבדוק את ידיעותיהם ורמתם המקצועית בעת פעילות. כ-65% מהמתנדבים שנבחנו נכשלו בבחינה; כ-41% מהם היו מתנדבים שהוסמכו לרשום דוחות תעבורה.

תגובה
משטרת ישראל 

11. 	תהליך הכשרת המתנדבים במשטרת ישראל בכלל ובאגף התנועה בפרט מתבסס על הדרכה ביחידות על ידי המב"סים, שההדרכה אינה מקצועם העיקרי, ועל בסיס מערכי השיעור הקיימים. אגף התנועה מייחס חשיבות רבה לסוגיית מקצועיותו של המתנדב, שיפורה ושימורה, ובהתאם לכך ננקטות פעולות שונות, כדלקמן: תחום המתנדבים נקבע כנושא ביקורת ברמה האגפית, זאת במסגרת תכנית הביקורות לשנת 2016. בין היתר תיבדקנה כשירותו המבצעית, הכשרותיו והסמכותיו של כל מתנדב. בהנחיית ראש את"ן, הוקם באגף התנועה צוות לבחינת מערך המתנדבים באת"ן, במסגרתו יינתן דגש על שיפור המקצועיות והעצמת המתנדבים; נערכה תכנית הדרכה לשנת 2016 בתיאום עם מרכז הכשרות הכוללת הסמכות לשלב א' וב' והכשרות תוך תפקיד כמו כן אגף התנועה יפעל להתאמת מתכונת ההכשרות כך שתענה על הצרכים של מתנדבי האת"ן; קצינת מתנדבים את"ן מעדכנת את המתנדבים, באמצעות המב"סים, בכל הנחייה ועדכון מקצועי אשר מועברים לשוטרים, תוך עריכת נגזרת רלוונטית למתנדבים מ; כיוזמה פנימית באגף, הוקמה חוליית הביקורת, תפקידה של החוליה הינו לבצע בקרות הבודקות פרמטרים שונים וזאת במטרה לקבלת תמונת מצב מדויקת אודות הפערים בידע ובמקצועיות; חוליית הביקורת ממשיכה בפעילותה ומגייסת לשרותיה בקרים נוספים על מנת להגדיל את כמות הביקורות, סך הכל בוצעו 22 ביקורות ל- 44 מתנדבים הביקורות כללו מבחנים לבדיקת רמת המקצועיות.

ליקוי

12. 	איתור וגיוס מתנדבים: למשטרה אין תכנית כוללת לאיתור מתנדבים וגיוסם ואין בה גוף שמתכלל את הפעולות לגיוסם בהתאם למשימות ולתקציבים. המחלקה לא עשתה עבודת מטה סדורה ומקצועית בנושא זה. 

תגובה
משטרת ישראל 

12. 	הנושא נדון בדיוני המפכ"ל המתקיימים בימים אלו. המטרה להגדיר תקינה מסודרת לכל תחנה ויחידה ובהתאמה תוכן תכנית גיוס.








































משרד הבריאות

המרכז הרפואי הדסה - היבטים בניהול ובהסכם ההבראה, ופיקוח המדינה על בתי חולים ציבוריים

הגופים המבוקרים: משרד הבריאות, המרכז הרפואי הדסה, משרד האוצר, שירותי בריאות כללית, קופת חולים מאוחדת, לאומית שירותי בריאות.

ליקוי
1.	עיכוב במינוי מנכ"ל על פי הסכם ההבראה- משנת 2001 ועד סוף שנת 2011, כיהן כמנכ"ל הדסה פרופ' שלמה מור יוסף. מאז סוף 2011 ועד למועד סיום הביקורת, אוקטובר 2015, במשך פחות מארבע שנים, כיהנו בפועל בהדסה חמישה מנכ"לים, שלושה מהם כממלאי מקום. לא זו בלבד, אלא שיותר משנה ורבע מחתימת הסכם ההבראה (החל מיוני 2014), המרכז הרפואי התנהל ללא מנכ"ל במינוי של קבע, אלא על ידי ממלאת מקום מנכ"ל - פרופ' תמר פרץ-יבלונסקי. יש לציין כי רואי החשבון של הדסה כללו בחוות דעתם על הדוחות הכספיים לשנת 2014 הערת "עסק חי", שלפיה במועד אישור הדוחות הכספיים, ספטמבר 2015, מינויו של מנכ"ל כפי שנקבע בהסכם ההבראה עדיין לא הושלם, והדבר מעלה ספקות של ממש בדבר יכולתו של בית החולים להמשיך לפעול כעסק חי. בסוף שנת 2015 מונה מנכ"ל קבוע להדסה, פרופ' זאב רוטשטיין, אשר החל בעבודתו בתחילת שנת 2016. 
	לתחלופה כה תכופה של מנכ"לים בארגון גדול ומורכב כמו הדסה, ולעתים גם תחלופה של חלק ניכר מההנהלה, וכן להיעדר מנכ"ל במינוי קבע - השפעות שליליות הפוגעות בארגון עצמו. ארעיותה של ההנהלה פוגעת ביכולתה למלא את תפקידה באופן מיטבי ומקשה עליה להוציא אל הפועל בהצלחה את הסכם ההבראה ולחלץ את הדסה ממצבה הכספי הקשה, על ידי נקיטת פעולות הכרחיות. על משרד הבריאות, משרד האוצר ודירקטוריון הדסה לפעול בשיתוף פעולה לכניסה מוצלחת, יציבה ויעילה של פרופ' רוטשטיין לתפקידו כמנכ"ל הדסה, כדי שיוכל להצליח במימוש הסכם ההבראה ובהבאת הדסה לאיתנות כלכלית.

תגובה
משרד הבריאות
1.	השיהוי במינוי מנכ"ל קבוע נבע בין השאר ממחלוקת בין המדינה לבעלים על מנכ"ל מוסכם. לאחר התערבות שר הבריאות והמלצתו על פרופ' רוטשטיין והסכמת כל הצדדים עליו כמועמד, החלה בדיקה מול הנציבות בשל הליכים שננקטו כנגדו. לאחר הגעה להסכמה עם הנציבות, סוכם כי פרופ' רוטשטיין יכנס לתפקיד בתחילת 2016. המשרד מציין כי מתחילת חודש פברואר 2016, מכהן פרופ' רוטשטיין בתפקיד.
ליקוי

2.	ליקויים בשירותי רפואה פרטית (שר"פ) – הסדרה בידי משרד הבריאות והדסה: עוד בשנת 2012 הודיע משרד הבריאות למשרד מבקר המדינה כי בתחילת שנת 2013 יגבש נהלים למתן שר״פ בבתי חולים ציבוריים, אולם עד סיום הביקורת, אוקטובר 2015, לא קבע משרד הבריאות נוהל למתן שר"פ, וממילא לא החיל אותו על בתי החולים הציבוריים. יש לראות זאת בחומרה. טיוטת הנוהל בנושא שהכין המשרד בדצמבר 2014 אינה מגדירה מהי פעילות ציבורית ואת אופן המדידה של שיעורה, ולכן היא נתונה לפרשנות ופותחת פתח למחלוקות ולניצול לא ראוי של מנגנון השר"פ בבית חולים שמבצע שר"פ. על משרד הבריאות להשלים בהקדם את גיבושו של נוהל לפעילות שר"פ בבתי החולים הציבוריים ולוודא כי יוטמע בקרב בתי החולים המפעילים את השר"פ בין כותליהם.

תגובה
משרד הבריאות

2.	מנכ"ל הדסה החדש אסר על שר"פ ב- 1.2.16. שאלת נוהל השר"פ מתייתרת. 

תגובה
קופת חולים מאוחדת

2.	נושא השר"פ ובפרט שר״פ בוקר ושר"פ ממיון או מאשפוז, טרם הוסדרו למרות הסכם ההבראה. מאוחדת פנתה למשרדי הבריאות והאוצר בבקשה להכיל את חוק הפיקוח על המחירים גם על תעריפי השר"פ. המשרדים קיבלו בקשה זו, אך עד היום טרם נעשה דבר בעניין.

ליקוי

3.	ביצוע שר"פ בהדסה: (א) בניגוד לאמור בהסכם ההבראה ולמגבלות שהדסה קבעה, מנתוני החשב המלווה עולה כי חלק מניתוחי השר"פ שבוצעו בשעות אחר הצהריים עמדו בקריטריונים הרפואיים המאפשרים את ביצועם בשעות הבוקר. משמעות הדבר היא כי לכאורה אין הכרח שניתוחים מסוג זה ייערכו רק בשעות הבוקר.
	(ב) בשנת 2014 כ-79% מהניתוחים במסגרת השר"פ (להלן - ניתוחי שר"פ) בוצעו בשעות הבוקר במהלך שבוע העבודה, וזאת על חשבון הרפואה הציבורית. במחצית הראשונה של שנת 2015 היה השיעור 73%; (ג) כ-4% מניתוחי השר"פ הוגדרו "דחופים" (לחולים שהגיעו מחדר המיון), וזאת למרות האיסור בהסכם ההבראה ובהנחיות השר"פ בהדסה לבצע שר"פ במקרים דחופים; (ד) בהדסה יש יותר מ-300 רופאים המורשים לבצע ניתוחים במסגרת השר"פ. במחצית הראשונה של שנת 2015, כ-28% מקרב 169 הרופאים שביצעו ניתוחי שר"פ ניתחו במסגרת השר"פ יותר מ-50% מכלל הניתוחים שהם ביצעו; יש אף רופאים ש-90% ומעלה מהניתוחים שעשו בוצעו במסגרת שר"פ, דהיינו פחות מ-10% מהניתוחים שעשו בוצעו במסגרת הציבורית. בכך מתאפשרת פעילות פרטית בהיקף ניכר בתשתיות ציבוריות, על חשבון הרפואה הציבורית. זאת ועוד, עולה חשש שמומחים בכירים עוסקים בניתוחים פשוטים יחסית, במקום שיעסקו בניתוחים מורכבים ומסובכים; (ה) הדסה לא עמדה ביעד הגידול השנתי בהכנסות משר"פ לשנים 2014 ו-2015 שנקבע בהסכם ההבראה ונועד לשפר את מצבה הכספי. 
	על הנהלת הדסה לפעול באופן נחוש ונמרץ להפחתת שיעור ניתוחי השר"פ בשעות הבוקר, לאפשר ניתוחי שר"פ רק בהתאם להסכם ההבראה ולמנוע ניתוחי שר"פ למנותחים ברפואה דחופה (לחולים שהגיעו מחדר המיון); כמו כן, עליו לקבוע מהם המקרים החריגים שבהם יש לאפשר ניתוחים בבוקר במסגרת ניתוחי השר"פ, וכן לקבוע את שיעור הפעילות הציבורית המינימלי הנדרש, בעיקר מרופאים בכירים (ניתוחים, פעילות במרפאות בית החולים או בקופות החולים ועוד).

תגובה
משרד הבריאות

3.	חלק מהיעדר האכיפה על ביצוע שר"פ רק במשמרת שנייה נובע מהיעדר משילות ותרבות ארגונית בעייתית, נושאים עליהם ניתן דגש בתוכנית ההבראה. מנכ"ל הדסה הנכנס הנחה כי לא יתקיים עוד שר"פ כלל לפני השעה 15:00. המשרד תומך בהחלטה זו ויגבה את המנכ"ל בסוגיות שיצופו בעקבות ההחלטה.

תגובה
המרכז הרפואי הדסה

3.	החל מה- 1.2.16, אין כל פעילות שר"פ בשעות הבוקר ואין חריגים כלשהם. כך גם לגבי פעילות דחופה במרכז הרפואי.

ליקוי

4.	גירעון המרכז הרפואי - מצבה הכספי של הדסה: ללא התמיכה של המדינה בהדסה בשנת 2014 בהיקף כספי של כ-481 מיליון שקלים היא הייתה מסיימת את שנת 2014 בהפסד של כ-277 מיליון ש"ח, הפסד גדול אף יותר מן ההפסד שרשמה בתום שנת 2013. על פי הדוחות הכספיים הלא מבוקרים של הדסה ליוני 2015, המחצית הראשונה של שנת 2015 הסתיימה בגירעון של כ-30 מיליון ש"ח ללא תמיכת המדינה, ורווח של 46 מיליון ש"ח לאחר קבלת התמיכה. כאמור, רואי החשבון רשמו בספטמבר 2015 הערת "עסק חי" בחוות הדעת לדוחות הכספיים לשנת 2014. למעשה, הערה זו משמשת "נורת אזהרה" בדבר יכולתה של הדסה להמשיך להתקיים בטווח ארוך, ולפיה קיומה של הדסה תלוי בהסכם ההבראה שמחייבה לעמוד בהתייעלות התפעולית שנקבעה בו.
	מצבה הכספי של הדסה מחייב את משרדי הבריאות והאוצר לעקוב אחר יישום הסכם ההבראה של הדסה ולבחון מחדש את יכולתה להגיע במועד סיום הסכם ההבראה למצב שבו היא יכולה לפעול באיזון תקציבי ללא תמיכה ממשלתית.

תגובה
משרד הבריאות
4.	בשל העיצומים וההשבתה בבית החולים, אף כי היו קצרים באופן יחסי, אין לראות בשנת 2014 כשנה מייצגת, מה גם שתוכנית ההבראה טרם מומשה במלואה. אף על פי שהדסה קיבל הערת "עסק חי" בדוחות לשנת 2014, אשר התייחסה במהותה לנושא המשטר התאגידי, בית החולים מצוי ברווח לאחר התמיכה, משמע מאמצי ההתייעלות נושאים פרי. המשרד רואה בשנת 2016, בה בית החולים יפעל תחת מנכ"ל קבוע ולאחר שעיקר צעדי ההתייעלות בוצעו כשנת המבחן לאיתנותו של בית החולים.

תגובה
המרכז הרפואי הדסה
4.	מצבה הכספי של הדסה מחייב את משרדי הבריאות והאוצר לצאת בתוכנית הבראה שונה מהקיימת, כך שתביא להגדלת תשתיות ויכולת להגדיל תפוקות והכנסות לפחות בגובה 230 מש"ח לשנה, כדי להגיע לאיזון תקציבי ופעילות יעילה לקראת סיום תמיכת הממשלה בהדסה ולפני שנת 2020, שנה בה אמורה להיפסק תרומת המדינה ונשות הדסה לתפעול השוטף, ויחל פירעון של חובות הדסה בהיקף של למעלה מ- 100 מש"ח. נושא זה הועלה בפני אגף התקציבים באוצר, ואמורה להתקיים פגישת מנכ"לים סביב הצעות הדסה לשינויים בהסכם הפעילות. 

ליקוי

5.	תקרת הצריכה ("קאפ") והשפעותיה: בשנת 2013 קיבעו משרדי הבריאות והאוצר את ההנחות שבתי החולים נתנו לקופות בשנת 2012 בתקרת הצריכה של בתי החולים לשנים 2016-2014, ובהם את ההנחות הגבוהות שנתנה הדסה לקופות החולים. כאשר מקבעים בחוק שיעור הנחה הגבוה משיעור השומר על איתנותו הכלכלית של מרכז רפואי, אין באפשרות המרכז הרפואי לפעול באיזון כלכלי. לטענת סמנכ"ל הכספים של הדסה, מר יובל אדר, מדובר באבדן של 150 מיליון ש"ח לשנה. בכך קיימת סכנה לאיתנות הכספית העתידית של הדסה בסיום תקופת הסכם ההבראה.
	חובות קופות החולים: מודל ההתחשבנות שקבעו משרדי הבריאות והאוצר בין קופות החולים לבתי החולים מעורר פרשנויות שונות של הצדדים, הליכי הבוררות החיצונית המובנים בו נמשכים זמן רב, והוא עלול לפגוע באיתנות הפיננסית של בית חולים ציבורי. בשנת 2015 קופות החולים בכלל ושירותי בריאות כללית (להלן - הכללית) בפרט עיכבו במשך תקופה ארוכה תשלומים של כ-145 מיליון שקלים שהיו מחויבות לכאורה לשלם להדסה עבור שירותים שרכשו ממנה בשנים 2014 ו-2015. הדבר אכן פגע קשות בתזרים המזומנים של הדסה.
	על משרדי הבריאות והאוצר לקיים תהליך הפקת לקחים מהפעלת מודל ההתחשבנות שבין קופות החולים כמבטחות ובין בתי החולים כנותני שירותים, ולשקול קביעת "כללי משחק" הוגנים ושוויוניים יותר בין הקופות לבתי החולים הממשלתיים, של הכללית והציבוריים, וכמו כן לבחון את השינויים שחלו בתקרת הצריכה של הדסה בשנים האחרונות ולקבוע תקרה שתאפשר לה לשמור על איתנות כלכלית ללא צורך בקביעת מנגנוני פיצוי וקבלת תמיכות מיוחדות מהמדינה.

תגובה
משרד הבריאות

5.	המשרד ומשרד האוצר יצרו צילום מצב של תמונת ההנחות לשנת 2012 על מנת לרסן את הגידול בהנחות הניתנות לקופות. בד בבד ניתנה לבתי החולים רצפה אפקטיבית של 95% מפעילותם בשנת 2012 מקודמת בדמוגרפיה והתקדמות מחיר יום אשפוז. המשרדים החלו לדון במודל תקרות הצריכה לשנים 2017-20 בימים אלה, ושיקולי איתנות בתי החולים הציבוריים הינם בין היעדים למודל. הסכמי ההבראה הנוכחיים של קופות החולים דורש העברת תשלום במועד לכלל בתי החולים ולא רק לבתי החולים הממשלתיים. נושא האכיפה, כמו גם פרק הזמן המירבי לתשלום נמצא בדיונים בין המשרדים וצפוי להיות נדון בהרחבה במסגרת מודל הקאפ לשנים 2017-20. משרדי הבריאות והאוצר יזמנו את הגורמים במערכת להשמיע דעתם ובכלל זה את נציגי הדסה. מודל הקאפ יתייחס גם לאיתנות הפיננסית במערכת הבריאות




תגובה
המרכז הרפואי הדסה

5.	תקרת הצריכה: אין חולק שהסכם הקאפ, גורע מהדסה הכנסות ויוצר מצבי קצה, שבהגדלת פעילות המרכז הרפואי נכנס למאזן שלילי בין הכנסות להוצאות. צוות הדסה נפגש עם הרגולטור (אגף תקציבים באוצר) על מנת ליצור מודל קאפ שונה לשלוש השנים הבאות, מצב שיאפשר להדסה לספק שירותים מבלי להגדיל את הגרעון. כך לדוגמה מכבי שירותי בריאות, בשנת 2014, קיבלה תפוקות של שירותים רפואיים ב- 260 מש"ח, כאשר עפ"י חוק ה- CAP בית החולים תוגמל רק ב- 160 מש"ח. 100 מש"ח הנחה כפויה לקופה מהווה בחלקה הארי הפסד בגין הפעילות. 
	חובות קופות החולים: הדסה שחייבת לממן שכר שוטף לעובדיה בראשית כל חודש, מוצאת עצמה בשנים האחרונות בבעיית נזילות קשה. קופות החולים ניצלו מצב זה, ובניגוד לחוק ולהוראות משרד הבריאות, עיכבו במתכוון תשלומים תחת תואנות שונות. כפועל יוצא, הנהלת הדסה לשעבר, תחת הלחץ התזרימי, נאלצה לוותר על חלק מההכנסות לטובת התזרים. מדיניות מנכ"ל הדסה הנוכחי היא שאין להקטין הכנסות בגין תזרים. קו קשה וברור זה הינו איתות לקופות, שנוהג זה מהעבר הינו נוהג פסול והוא ייפסק גם במחיר אי הסכמה עם הקופות וכל המשתמע מכך. במקביל, יצאה פניה ליועץ המשפטי על מנת לאכוף את החוק על הקופות. במקביל לאמור לעיל נעשתה פניה לאגף התקציבים באוצר כדי לדרוש מהקופות בבואן לקבל מענקי איזון מהמדינה, לעמוד בחוק ובהנחיות משרד הבריאות, ולא לעכב תשלומים לבתי החולים הציבוריים, כתנאי לקבלת מענקי האיזון. לא התקבלה עד היום הסכמה לצעד האמור.

ליקוי

6.	בתי הספר: גירעון בתי הספר של הדסה בכללו ושל בית הספר לרפואה בפרט נבע בעיקר מהוצאות השכר, שהכבידו על מצבו הפיננסי של בית החולים. במהלך הביקורת (באוגוסט 2015) החלה הדסה לטפל בצמצום הגירעון בכלל בתי הספר.	
	על דירקטוריון הדסה והנהלתה לבחון את המודל הכלכלי להפעלת בתי הספר בכותלי בית החולים, ולגבש תכנית שתביא להקטנת הגירעון בפעילותם. עליהם לקיים גם עבודת מטה סדורה עם משרדי הבריאות והאוצר בשיתוף האוניברסיטה העברית, המועצה להשכלה גבוהה (המל"ג) והוועדה לתכנון ולתקצוב מטעמה (הוות"ת).


תגובה
המרכז הרפואי הדסה

6.	בתי הספר עדיין גירעוניים, צמצום הוצאות בלבד לא יהפכם למאוזנים. כל גורמי ההשכלה הגבוהה, לרבות אוניברסיטת ירושלים והדסה חייבים לשלב ידם ולמצוא פתרון גם בצד ההכנסות. יש לזכור כי בשנת 2020 מסתיימת מחויבות הות"ת להסכם ההבראה, ולכן יש לבנות מיד מנגנון חלופי להסדרת פעילותם של בתי הספר באופן מאוזן תקציבית. 

ליקוי

7.	פיקוח חלקי של משרדי הבריאות והאוצר על מצבם של בתי חולים ציבוריים – במועד סיום הביקורת, אוקטובר 2015, משרדי הבריאות והאוצר טרם מיסדו מנגנונים לבקרה שוטפת אחר האיזון התקציבי של בתי החולים הציבוריים, שמטרתם למנוע הישנות מקרים כמו זה של הדסה בבתי חולים ציבוריים נוספים.
	מבקר המדינה שב וחוזר על הערתו מדוח קודם (מבקר המדינה, דוח 65ג (2015), בפרק "סוגיות בתקציב מערכת הבריאות", עמ' 555) למשרדי הבריאות והאוצר, כי עליהם ליצור כלים שיאפשרו להם לעקוב מקרוב אחר אופן ניהולם של המרכזים הרפואיים הכלליים-ציבוריים, תוך קבלת נתונים כספיים ותקציביים ואף נתונים על התפוקות והפעולות של גופים אלה.

תגובה
משרד הבריאות

7.	המשרד והאגף לתכנון, תקצוב ותמחור החל לבצע בקרה פיננסית שוטפת על בתי החולים הציבוריים וכן חיזק את הקשרים בין הרגולטור לבתי החולים כך שבעיות, ככל שישנן, יוצפו באופן שוטף ולא רק כאשר "כלו כל הקיצין". הנושא נמצא בהליך ביצוע במסגרת הקמת אגף פיקוח על מערך האשפוז הציבורי בישראל. יורחב חלק הפיקוח על בתי החולים הציבוריים ותתרחב הבקרה התקציבית עליהם. התהליך החל בשנת 2014 והוא יתרחב בשנת 2016.

ליקוי

8.	תנאי העסקה חריגים בהסכמי עבודה בהדסה: במהלך השנים הנהלות הדסה לדורותיהן חתמו עם העובדים על הסכמים והסדרים שיצרו עיוותים של ממש בתנאי ההעסקה בהדסה, ופגעו באיתנותה הכלכלית של הדסה. בהסכם ההבראה אף נקבע כי התנאים והזכויות של העובדים אשר קבועים בהסכמים הקיבוציים, ושהסכם ההבראה אינו עוסק בהם, ייוותרו בתוקפם. כך הונצחו תנאי תעסוקה חריגים בהדסה, והם ממשיכים להעמיק את הגירעון התזרימי של בית החולים.
	על פי התמונה המתקבלת על הנעשה בהדסה מבחינת הסכמי שכר, דרוש תהליך שורשי של טיפול והתייעלות. על הממונה על השכר במשרד האוצר לפעול מעתה ואילך על מנת ליצור גבולות, לקבוע כללים ולטפל בהסכמי השכר. על הנהלת הדסה, משרד הבריאות ומשרד האוצר לנהל משא ומתן עם העובדים, שיביא לעדכון הסכמי העבודה, במטרה שתנאי העבודה והשכר יהיו כמקובל במערכת הבריאות הציבורית.

תגובה
משרד הבריאות

8.	המשרד יבחן יחד עם אגף תקציבים באוצר והממונה על השכר באוצר את הכלים החוקיים העומדים לרשותו לתיקון הסכמי העבודה. המשרד מבהיר כי האחריות על ההסכמים בתוך בית החולים הינה בראש ובראשונה על הנהלת המוסד בתקווה כי עם כניסת המנכ"ל החדש יתבצעו שינויים נדרשים. המשרד מדגיש כי במסגרת הסדר ההבראה קיבל הנושא התייחסות נרחבת להסדרת כלל נושא חריגות השכר והיקפי כוח האדם ובית החולים התחייב לצמצם הן את היקף כוח האדם המועסק והן לבצע התאמות בהסכמי ההעסקה.

תגובה
המרכז הרפואי הדסה

8.	המרכז הרפואי הדסה מסכים עם מסקנות דוח הביקורת לנושא זה. תהליך התייעלות מתבצע כבר לרבות הפחתת כוח אדם, כאשר מטבע הדברים לנושא זה קיימת רגישות גדולה של ועדי העובדים, שהתרגלו במשך השנים להיות "ההנהלה בפועל" של המרכז הרפואי. השינוי הנדרש אינו פשוט, אך מנכ"ל הדסה איתן בביצוע החלטות מחייבות והכנסת מרכיב יעילות לתפקוד המרכז הרפואי.

ליקוי

9.	השיהוי במעבר מבניין האשפוז הישן למגדל החדש - שיהוי במעבר: אף על פי שהמעבר למגדל האשפוז החדש היה אמור להסתיים באפריל 2014, טרם נקבע מועד חדש לסיום המעבר ושני הבניינים פועלים במתכונת חלקית. נוסף על כך, הדסה ומשרדי הבריאות והאוצר לא שקלו אם מהבחינה הכלכלית מוטב לסייע להדסה בתקציב מיוחד לסיום המעבר במקום להשתמש בשני בניינים בעת ובעונה אחת. 
	השימוש במבנה האשפוז הישן: להנהלה הנוכחית אין תכנית מפורטת המוסכמת עליה ועל ארגון נשות הדסה לגבי השימוש שייעשה במבנה הישן לאחר שיפונה.
	על הדסה להחליט על עתיד בניין האשפוז הישן ולהחיש את פינויו לטובת השימושים העתידיים בו, ובכך לצמצם את הוצאות התפעול שלה.

תגובה
המרכז הרפואי הדסה

9.	קשיים בהמשך גיוס הכספים למגדל ע"י נשות הדסה אכן גרמו לאיחור בהשלמת הבניין ובמעבר אליו. יחד עם זאת, בפועל, המעבר לבנין האשפוז מחולל הגדלת הגרעון וירידה במספר המיטות, חדרי הניתוח ועוד אמצעים שהיו בבניין הישן, ומכאן נוצרה הגדלת הגרעון. ההנהלה הנוכחית של המרכז הרפואי עורכת כיום תהליך הפוך הכולל הערכות מהירה לשפץ ולחדש את בניין האשפוז הישן, ולהפעילו באופן מלא עד כמה שניתן לצרכי אשפוז ופעילות אשפוז יום כדי להגדיל תפוקות והכנסות.



























שיקום נכי נפש בקהילה

הגופים המבוקרים: משרד הבריאות, משרד הרווחה והשירותים החברתיים, משרד האוצר, משרד הכלכלה והתעשייה, קופת חולים מכבי, קופת חולים כללית, קופת חולים מאוחדת, קופת חולים לאומית, המוסד לביטוח לאומי.

ליקוי 

1.	אי-מיצוי זכויות לקבלת סל שיקום על פי החוק - כ-50% מהאישורים לשירותי שיקום שמנפק משרד הבריאות אינם מנוצלים בידי נכי הנפש. המשרד אינו בוחן את הסיבות שבגינן נכי הנפש שאושר להם סל שירותי שיקום אינם מנצלים אותו, למרות המאמצים הרבים והמשאבים שמשקיע המשרד כדי לקבוע את זכאותם, והמשרד מצדו אינו יוזם פנייה אל נכי הנפש כדי לעמוד על הסיבה לכך ולעודדם לנצלו. משרד הבריאות אינו יוזם פנייה אל אוכלוסיית הזכאים לסל שיקום אלא רק מגיב על פניות המגיעות לוועדות סל השיקום. אין באפשרותו לאתר אוכלוסייה זו והוא אף לא חקר את הסיבות לאי-מיצוי הזכויות. נכון למועד סיום הביקורת (ספטמבר 2015), מכלל 120,000-100,000 נכי נפש הזכאים בישראל, צורכים שירותי שיקום שונים כ-21,000 בלבד, שהם 21%-17.5% מן הזכאים – נמוך מן השיעור המקובל בעולם, העומד על 25%. על משרד הבריאות לגבש תכנית לאיתור הגורמים לאי-ניצולם של אישורי סל שיקום שנתן, ולעודד את מקבלי האישורים לנצלם באופן המיטבי. על המשרד להתעדכן מיד על מספרם המדויק של נכי הנפש הזכאים על פי החוק לסל שירותי השיקום, כדי שיוכל לבחון את היקף אי-מימושה של זכות חשובה זו ולהגביר את מימושה.

תגובה
משרד הבריאות

1.	המשרד מקבל את הערת הביקורת בנושא מימוש הזכאות לאחר החלטת וועדה, סימן אותה כמטרה בעלת חשיבות עליונה ויפעל למימוש הזכאות בעיקר בערוצים הבאים: 
	א.	המשרד יפעל להרחיב את שירות תיאום טיפול, אשר נועד לסייע לזכאים לממש את החלטת ועדת השיקום. המשרד מתכנן הרחבה לכ- 100 מתאמי טיפול במיקור חוץ אשר יתנו שירות לכ- 2,500 זכאים בזמן נתון (בכפוף לאישור תקציבי).
	ב. מעקב הדוק באמצעות פרויקט מדדי האיכות שמינהל האיכות במשרד מתעתד להפעיל במהלך 2016 ולפיו לכל זכאי אשר לא מימש את זכאותו בתוך 45 יום – תתבצע אליו שיחת טלפון על ידי נציג הפרויקט לבירור החסמים במימוש השירות.
	יש גידול עקבי מידי שנה במספר מקבלי השירות. השיקום מעריך את הצפי לגידול מקסימאלי של מקבלי שירותי שיקום בכ- 40,000. (יש נכי נפש רבים שצורכיהם אינם בתחום השיקום ואינם מעוניינים בשיקום). 

ליקוי

2.	משרד הבריאות אינו מקיים את דרישת חוק שיקום נכי נפש בדבר הצורך לספק לנכי הנפש הזכאים ולבני משפחותיהם מידע זמין על זכויותיהם. על המשרד לפשט ולמחשב את דרך הגשתם של טופסי הבקשות לוועדות סל שיקום, לשקול להורות לגופים המַפנים שלא להעביר את הטפסים בפקס או בדואר, ולהציע דרך העברה חלופית.

תגובה
משרד הבריאות

2.	השיקום יפעל להפצת מידע מונגש אודות שירותי השיקום ואודות דרכי הפניה לקבלת זכאות כגון: הפצת פליירים בשירותים השונים, תרגום טופסי הפנייה לשפות ערבית ורוסית. המשרד נמצא בשלב מימוש מחשוב טופס מקוון למילוי והגשת בקשות לסל השיקום. צפי לביצוע: עד סוף 2016. הכנת פלייר כבר בוצעה, וטופס אישי מקוון כבר עבר שלב ראשון של הכנה.

ליקוי

3.	משנת 2014, עת הוגשו ההמלצות להסדרתה של סוגיית העברת מידע מן הבט"ל, לגופים ציבוריים אחרים, לא פנה עוד משרד הבריאות בבקשת מידע על נכי הנפש הזכאים לסל השיקום, והמידע החיוני אינו מצוי במשרד. על המשרד ועל הבט"ל לבחון את הדרך לשיתוף המידע שבידי הבט"ל על נכי הנפש בעלי 40% נכות נפשית שזכאים לכאורה לסל שיקום, במגבלות שמכתיב חוק הגנת הפרטיות, התשמ"א-1981 (להלן - חוק הגנת הפרטיות). 

תגובה
משרד הבריאות

3.	בהמשך לרפורמה בבריאות הנפש - המשרד ייערך להטמעת שירותי השיקום בקרב רופאי המשפחה ובמרפאות לבריאות הנפש בקופות החולים. מדובר בתהליך ארוך טווח אשר כבר החל ויימשך גם במהלך 2016. המשרד מסתייג מפנייה יזומה פרטנית לאוכלוסייה על ידי המשרד ותומך בהפניה לשיקום באמצעות גורמים מטפלים בקהילה. פנייה יזומה לפרט יכולה להתפרש גם כחדירה לא סבירה לפרטיות.

תגובה
המוסד לביטוח לאומי

3.	המוסד לביטוח לאומי ישתף פעולה עם משרד הבריאות בהתאם לדרישות שיופנו על ידי משרד הבריאות.

תגובה
קופת חולים מאוחדת

3.	מערך השיקום הינו הגוף האחראי לקיום הוראות החוק לשיקום חולי הנפש. גם לאחר התחלת הרפורמה בבריאות הנפש, כל נושא השיקום נותר בתוספת השלישית לחוק הבריאות, דהיינו באחריות משרד הבריאות.

ליקוי

4.	היעדר פתרונות שיקום בדיור לנכי נפש הסובלים מבעיות נוספות- למשרד הבריאות ולמועצה הארצית לשיקום נכי נפש (להלן – המועצה הארצית) לא היו נתונים על היקפן (אם מאות נכי נפש או אלפים) ועל מאפייניהן של חלק מאוכלוסיות נכי הנפש המורכבות הזכאיות לסל שיקום נכי נפש והסובלות מבעיות נוספות (נכות נפשית בצירוף פיגור; נכות נפשית עם התמכרויות לסמים או לאלכוהול; נכי נפש תשושים קשישים או תשושים צעירים; נכי נפש עם בעיות גופניות), ולא נתונים על האוכלוסיות המורכבות שאינן נכללות בחוק שיקום נכי נפש (פגועי ראש קשים ופגועי ראש אלימים; אוכלוסייה הנזקקת ל"מגורים טיפוליים") ("מגורים טיפוליים"- מסגרות ייעודיות לנכי נפש שאינם טעונים אשפוז פסיכיאטרי אך גם אינם מתאימים לשיקום בקהילה). הנתונים חשובים לשם תכנון מסגרות שיקום ייעודיות למגורי אוכלוסיות אלו. 

תגובה
משרד הבריאות

4.	לגבי מידע מקיף – ככל שירות חברתי אחר, זיהוי אוכלוסיות הנזקקות לשירות מתרחש במקביל לפיתוח והפעלת השירות וכך גם גדלה האוכלוסייה המזוהה הנזקקת לשירות. המשרד יבחן אם ניתן למפות את האוכלוסיות. מתוך אלו שכן מוכרים, המשרד מאפיין את הצרכים ומפתח שירותים בהתאמה כמפורט להלן: 
	פיתוח ויישום מודל קהילה משקמת – עבור אוכלוסיית מורכבת המצויה כיום במגורים טיפוליים או באשפוז כ-1,000 איש – יבוצע בכפוף לאישור תקציבי ואישור לתקן עובד אחראי לפיתוח ויישום המודל.
	מסגרות לאוכלוסיות מורכבות כבר קיימות בשיקום ומסגרות נוספות ייפתחו במסגרת מכרז השיקום בדיור שיישומו מתוכנן ל2016 (ככל שלא תהיה עתירה מצד ספקי השירות כנגד המשרד):
	תחלואה כפולה (נפש והתמכרויות) - 6 חדשות 
	תחלואה פיזית – 5 חדשות
	הפרעות אכילה – 2 חדשות
	בסך הכול מיועד לעוד 360 איש.
	נכי נפש עם הנמכה קוגניטיבית – מתנהל בימים אלו מכרז ליישום מודל מותאם וחדשני לאוכלוסייה זו. בסך הכול 136 איש. צפי לביצוע: בחירת מציעים יוני 2016.
	פגועי ראש קשים – מקבלים כיום מענים במסגרת וועדה בין- משרדית. (רווחה ובריאות).
	נכי נפש סיעודיים – המשרד פנה למסד נכויות בג'וינט לפתח מודל דיור מותאם לאוכלוסייה זו. במידה שיוצע מודל מקובל על משרד הרווחה והבריאות ויאושר תקציב, המודל יבוצע בשנים 2016-17.
	נכי נפש מזדקנים – המשרד יפעל מול משרד הרווחה לבניית נוהל לגבי קבלת נכי נפש תשושי גוף המתאימים להשתלב בבתי אבות של משרד הרווחה. צפי לביצוע: בכפוף להחלטת מנכלי משרד הרווחה והבריאות בשנים 2016-2017.

ליקוי

5.	משרדי הבריאות והרווחה לא התוו מדיניות משותפת לטיפול הראוי באוכלוסיות מורכבות אלה, ועולה חשש כי נכי הנפש המורכבים השוהים במסגרות דיור אינם זוכים בהן לטיפול נאות ולסיפוק צורכיהם הייחודיים, ונוסף על כך גם מהווים סיכון לעצמם ולסביבתם.

תגובה
משרד הבריאות

5.	ראה תגובה לליקוי 4.
 
ליקוי

6.	משרד הבריאות לא ביצע עבודת מטה סדורה, ולא קיבל החלטות שאושרו ברמת הנהלת המשרד לפני ההחלטה כבדת המשקל על העברת נכי נפש ממסגרות דיור של הוסטלים (עד 30 דיירים במבנה) לקהילות תומכות (עד 15 דיירים במבנה מרכזי ועוד מספר שלוחות של מבני מגורים בהם עד 30 או עד 60 דיירים). על המחלקה לשיקום נכי נפש לערוך עבודת מטה סדורה: למפות את צורכי הדיור ולקבל את אישורה של הנהלת המשרד להחלטה על סגירתן של מסגרות דיור לנכי נפש מסוג הוסטל. על המשרד גם לבחון את הצורך בפתיחת מסגרות מתאימות לאוכלוסיית נכי הנפש המורכבת, למשל במסגרת המכרז לשירותי הדיור שפרסם המשרד מחדש.

תגובה
משרד הבריאות

6.	המשרד החל את תהליך המעבר לקהילות תומכות בליווי וועדות היגוי מקומיות בכל הוסטל אשר ליוו את התהליך על כל היבטיו. באוגוסט 2015 הוצג בפני מנכ"ל המשרד, מרכיבי המכרז החדש שאחד העיקריים בו הוא המהלך לשינוי מבני של ההוסטלים לקהילות תומכות בתוך 4 שנים. המהלך אושר על ידי המנכ"ל. כן הוצג המהלך בפני עמותות של משפחות ומשתקמים ובפני המועצה הארצית לשיקום נכי נפש אשר הביעו תמיכה במהלך. צפי לביצוע: פרסום המכרז במרץ 2016. השלמת כל המהלך של מעבר לקהילות תומכות צפוי להימשך 4 שנים לפי החוזה. 

ליקוי

7.	ליקויים בהפעלת ועדות סל שיקום, ועדות מעקב וועדות ערר- (א) המחלקה לשיקום נכי נפש לא נערכה בהיקף כוח אדם שיתאים לקיום ועדות סל שיקום בתדירות מספקת; יתרה מכך, הנחיית ממונת שיקום ארצית העומדת בראש המחלקה, בדבר צמצום מספר הוועדות משנת 2015, הייתה מנוגדת להנחיית מנכ"ל המשרד והיא חורגת מסדרי מינהל תקין; (ב) בשנת 2014, כ-30,000 (כ-64%) מוועדות המעקב, שתפקידן לעקוב אחרי יישום תכנית השיקום, קוימו כל אחת בידי עובד אחד בלבד ולא שלושה כנדרש בחוק; (ג) המשרד לא הסדיר בנוהל את פעולת ועדות המעקב, משמע אף לא קבע כללים לגבי תדירות נוכחותו של המשתקם בוועדות, ורובן (כ-78% מהן ב-2014) מתנהלות בהיעדר המשתקם; (ד) ועדות הערר הקבועות בחוק (על החלטות ועדות סל השיקום) לא התכנסו אף לא פעם אחת. 
	על המחלקה לשיקום נכי נפש להתאים את מספר ועדות סל השיקום הפועלות למספר הפונים אליהן, ולהימנע מיצירת תורי המתנה ממושכים. עליה לגבש נהלים להסדרת עבודתן של ועדות המעקב, לרבות תדירות המעקבים בכלל ודיוני מעקב בהשתתפות המשתקמים בפרט. אם אי אפשר למלא את הוראות החוק המחייבות את נוכחותם של שלושה חברי ועדת מעקב, עליה לקדם את בחינת החלופות השונות לביצוע המעקב. על המחלקה לשיקום נכי נפש לוודא כי ועדות הערר פועלות כתקנן. על משרד הבריאות גם לקדם הקמת מרכז מידע שיספק מידע זמין לכלל נכי הנפש ובני משפחותיהם, ולספק עלוני מידע בכל מקום שנערכות בו ועדות סל שיקום.

תגובה
משרד הבריאות

7.	ועדות השיקום - המשרד פועל לגייס חברי וועדה במימון מיוחד על מנת לאפשר הפעלה שוטפת של יותר וועדות שיקום בכל המחוזות. מדובר על מהלך ארוך טווח שהמשרד החל לבדוק את היתכנותו ויישומו. 
	ועדות מעקב - על פי חוק השיקום, אין המשרד מחויב בנוכחותו של המשתקם בביצוע המעקב התקופתי. המשרד מקיים דיונים לבניית מודל חדש של וועדת מעקב. ועדות ערר - בכל מכתב תשובה שבו יש דחייה של בקשה לשירות שיקום, תוצע גם האפשרות לפנות לוועדת ערר. המידע גם הועלה לאחרונה לאתר המשרד. צפי לביצוע: במהלך 2016

ליקוי

8.	ליקויים בשירותי סל שיקום לפי חוק שיקום נכי נפש - (א) המחלקה לשיקום נכי נפש לא קבעה את התגמול המזערי לנכי נפש במסגרות שיקום בתעסוקה, תגמול שיניע את המשתקמים לקדם את כישורי עבודתם ויכבד אותם; התגמול למשתקם תמורת שעת עבודה עשוי להסתכם בשקלים ספורים. על משרדי הבריאות, הכלכלה והרווחה לפעול לקידום הליכי החקיקה המיועדים להגן על זכויותיהם של המשתקמים בשירותי תעסוקה במפעלים מוגנים, ולקדמם מבחינה תעסוקתית.
	(ב) המחלקה לשיקום נכי נפש לא קבעה יעדים שנתיים למספר המשתקמים שיעברו למסגרות תעסוקה מתקדמות יותר. על המחלקה לשיקום נכי נפש לקבוע בתכנית העבודה שלה יעדי איכות שנתיים להתקדמות משתקמים ממסגרות תעסוקתיות למסגרות מתקדמות יותר, ולנטר את השגתם של יעדים אלה.
	 (ג) המחלקה לשיקום נכי נפש לא דאגה למספר נאות של מתאמי טיפול, שיסייעו למשתקמים במימוש סל השיקום. על המחלקה לשיקום נכי נפש לקבוע את התקציב הנדרש להוספת מתאמי הטיפול הנדרשים ולגבש תכנית עבודה ליישומה של הוספה זאת, בלוויית לוח זמנים, לפי קריטריונים וסדרי עדיפות שתקבע.
	(ד) אי-שמירה על פרטיות המידע הפסיכיאטרי: (1) רכזות סל שיקום של המשרד מעבירות את המידע האישי והרגיש על נכי הנפש מוועדות הסל לחברה פרטית שמספקת שירותי תיאום טיפול, באופן שעלול לסכן את פרטיות המידע הפסיכיאטרי והסוציאלי; (2) משרד הבריאות התקשר עם החברה הפרטית, שפיתחה מערכת ממוחשבת להעברת המידע על נכי הנפש, מבלי שהגדיר דרישות לאבטחת המידע, לא במכרז ולא בחוזה ההתקשרות; (3) הגם שבחברה הפרטית כ-1,400 רשומות אישיות של משתקמים, המשרד מעולם לא ערך ביקורות אבטחת מידע בחברה. על המחלקה לפעול בנחישות עם האגף למחשוב ומידע שבמשרד הבריאות בנושא דרישות האבטחה מן המערכת המשמשת לתיאום הטיפול; לוודא כי היא עומדת בתקן הבין-לאומי לאבטחת מידע כנדרש בחוזר מנכ"ל; ולוודא כי מידע פרטי לא יגיע לידי מי שאינו רשאי לעיין בו, ובכך להגן על המידע ולכבד את פרטיותם של נכי הנפש. עוד עליה לפקח באופן קבוע ולוודא שספקי שירותים שהמשרד מתקשר עמם, והמחזיקים במידע חסוי ביותר, עומדים בתקן האמור.

תגובה
משרד הבריאות

8.	כ-6,000 משתקמים עובדים כיום בשוק החופשי בליווי שירות "תעסוקה נתמכת" בשיקום. התגמול השעתי במפעל מוגן גדל (כ-7 ₪ כיום). המשרד מציין כי מפעל מוגן נועד ליצירת סימולציות עבודה לקראת השתלבות בשוק החופשי. תחום התעסוקה עובר היום תהליך של שינוי וכתיבת סטנדרטים חדשים לקראת פרסום מכרז ב-2017. קידום הליכי החקיקה המיועדים להגן על זכויותיהם של המשתקמים בשירותי תעסוקה במפעלים מוגנים, ולקדמם מבחינה תעסוקתית מתוכנן במסגרת המכרז והסטנדרטים החדשים. לנושא מתאמי טיפול ראה תגובה לליקוי 1.
	המשרד הגדיר בשנה האחרונה עדכון לחוזר מנכ"ל בנושא אבטחת מידע לפיו על ספקי המשרד לעמוד בהסמכת תקן אבטחת מידע. המשרד מקבל את הערת הביקורת ובהתקשרויות חדשות של המשרד מוגדרת מראש דרישת עמידה באבטחת מידע. המשרד מציין כי הוא מעורב באפיון מערכות מידע של ספקיו רק במידה והדבר נדרש ורלוונטי, ולא בכל התקשרות. החברה הפרטית הינה ספק שירות חיצוני של משרד הבריאות אשר נבחר בהליך מכרזי כמו כל ספקי השירות. קיים נוהל אבטחת מידע שנכתב על ידי אגף מחשוב שמועבר לכל ספקי השירות ובכלל זה לחברה הפרטית אשר מחויבת לפעול לפיו. במערך השיקום פועלים 120 ספקים חיצוניים עם מעל ל-400 תת יחידות. המשרד פיתח פורטל שעומד בכל הקריטריונים של אבטחת מידע לצורך העברת מידע בין הספקים לבין המשרד. כל ספק רואה מטופלים שלו בלבד ויכול לבצע עדכונים על נוכחות המשתקמים שנמצאים אצלו. ספקים רבים מפתחים לעצמם מערכות תפעוליות פנימיות. פיתוחים אלה אמורים לעמוד בסטנדרטים של אבטחת מידע שנכתבו על ידי המשרד. נושא של בקרות בשטח על קיום נהלי אבטחת מידע, על ידי ספקים חיצוניים נבחן ונדון באגף המחשוב. על מנת לקיים מערך בקרות אבטחת מידע בשטח מטעם המשרד, יש לחזק כוח אדם של צוות אבטחת מידע במשרד בצורה משמעותית ולמצוא לכך מקור תקציבי. המשרד מציין כי מאגרי מידע בתחום בריאות הנפש נשמרים בקפידה תוך מודעות גבוהה ביותר לכבוד ופרטיות של מטופלים. מידע זה מועבר אך ורק לגורמים מורשים על פי חוק ולצורך מתן טיפול על סמך אישורים נדרשים.

תגובה
משרד הכלכלה

8.	המשרד עומד לקראת העברת טיוטת חוק תעסוקת המעבר למשרדי הרווחה והבריאות. ממתינים לאישור אחרון של הלשכה המשפטית במשרד. בכוונת המשרד להפיצו להערות כבר בחודש מרץ 2016.

ליקוי

9. 	ליקויים בהתקשרויות עם יזמים - (א) בניגוד לחוק חובת מכרזים, התשנ"ב-1992, משרד הבריאות התקשר עם יזמים ללא מכרז וללא הליך של פטור ממכרז; (ב) המשרד גם האריך את חוזה ההתקשרות עם חלק מהיזמים, אף זאת בניגוד לחוק חובת המכרזים; (ג) המחלקה לשיקום נכי נפש אינה מקפידה להגדיר בחוזים את מספר המשתקמים ואת סוגי השירותים המאושרים לכל מסגרת שיקומית. היעדר פרטים מהותיים אינו מאפשר למשרד לוודא כי השירות שהוא משלם עבורו אכן מתקבל במלואו, פוגע בביצוע הבקרות על השירותים המסופקים, ומהווה פתח לאי-בהירות ולמחלוקות בין הצדדים. על המחלקה לשיקום נכי נפש למפות את כל החוזים שהתקשרה בהם, ולקראת תום תקופת ההתקשרות עליה להיערך לפרסום מכרזים כנדרש בחוק. בחוזים הקיימים עליה להשלים את כל הפרטים המהותיים החסרים בהם, לעקוב אחר היזמים ולוודא כי הם עומדים בתנאים שנקבעו בחוזים.

תגובה
משרד הבריאות

9.	המשרד התקשר עם הספקים בשיקום בהתאם לחוזה אחיד. בהתאם לחוות דעת הלשכה המשפטית הפעילות על בסיס חוזה אחיד מקיימת את עקרונות חוק חובת המכרזים. במקביל, המשרד נערך לביצוע מכרזים בכל שירותי השיקום. כך פורסם מכרז לשירותי דיור בשיקום ב-8/2014 והוא פורסם שוב בנובמבר 2015. עבור שירותי סומכות פורסם מכרז והשירות ניתן במסגרת המכרז עוד ב-2010. מכרז חדש יפורסם בשנת 2016.
	קיימים שירותים נוספים בתחומי התעסוקה והפנאי אותם רוכש המשרד במסגרת פטור ממכרז. מערך השיקום שוקד בימים אלו על מכרוז השירותים בתחומי התעסוקה והפנאי במהלך שנת 2016- 2017. המכרזים תיקנו את ההתקשרויות שהיו עד כה בתחום השירותים בדיור. במהלך 2016-17 מתוכננים לצאת מכרזים לתחומי הסומכות, התעסוקה וחברה ופנאי. השיקום פועל להסדרת כל החוזים כחוק.

ליקוי

10.	ליקויים בבקרות משרד הבריאות על שירותי השיקום - (א) רמת הבקרה שמפעיל משרד הבריאות על מסגרות השיקום אינה מספקת - למעט בקרות בהוסטלים ובקרות מועטות בדיור המוגן, צוותי הבקרה ממעטים להגיע למסגרות השיקום כגון בתעסוקה ובחברה ופנאי ולרובן אינם מגיעים כלל, ולפיכך לראשת האגף לבריאות הנפש ולמחלקה לשיקום נכי נפש אין מידע על איכות השירותים הניתנים. משרד הבריאות והמחלקה לשיקום נכי נפש במשרד הבריאות, צריכים לקבוע בנוהל מסודר את מתכונת הבקרות ואת תדירותן בכל מסגרות השיקום, לכלול זאת בתכנית העבודה של המחלקה, ולהקצות לכך את המשאבים הנדרשים, בהתאם לסדרי העדיפות של המשרד. (ב) בניגוד לנוהל, מאוגוסט 2014 עד ספטמבר 2015 לא התכנסה כלל ועדת הביקורת המייעצת של הנהלת המשרד, שאמורה בין היתר להתוות תכנית עבודה לביקורות כספיות במסגרות השיקום, וממילא לא אישרה כזאת ולא טיפלה בליקויים שעלו בתחום זה. על הנהלת המשרד להקפיד שוועדת הביקורת המייעצת תתכנס במועד, ולדרוש כי תגיש לה את דוחותיה התקופתיים. (ג) במהלך שנת 2014 ועד ספטמבר 2015 (מועד סיום הביקורת) המשרד לא התקשר עם רואי חשבון לעריכת הבקרות הכספיות על שירותי השיקום ולפיכך לא ערך בקרה כספית מלאה על פעילות היזמים; (ד) המשרד אף אינו משתמש בכלי אכיפה העומדים לרשותו ואינו נוהג לקזז או להפחית את התשלומים ליזמים בגין ליקויים ואי-עמידה בתנאי ההסכמים. על הנהלת משרד הבריאות לתקן את הכשלים הקיימים בתחום הבקרה הכספית על שירותי השיקום, ולהבטיח מניעת חריגות ופרצות שעלולות להביא לידי פעילות לא תקינה. על המחלקה לשיקום נכי נפש לבחון את הדרכים היעילות שיאפשרו קיזוז בתשלומים לספקי שירות שאינם עומדים בהתחייבויותיהם. (ה) הגם שנוהל המשרד קובע כי הדיווח על תוצאות הבקרות ייעשה באמצעות כלים מובנים וממוחשבים, בפועל כלים כאלה אינם קיימים ולכן אין למשרד כלי בקרה איכותיים שיאפשרו לו ניהול מושכל של הבקרות ושל תוצאותיהן. על המחלקה לשיקום נכי נפש לבנות ולהטמיע כלי בקרה אחידים לכל סוגי מסגרות השיקום בכל המחוזות, על מנת שצוותי הבקרה יערכו בקרות וידווחו עליהן בשפה אחידה משותפת. (ו) בשנים האחרונות מצא המשרד התנהלות חמורה בשירותי השיקום בהוסטלים, כגון: מחקר שנערך ללא אישורים כנדרש באמנת הלסינקי; אי-סדרים חמורים בניהול כספי; ניצול מיני והטרדה מינית בין אנשי צוות לדיירים ובין דיירים לדיירים; אלימות קשה; ליקויים במבנה ובציוד, לרבות מבנים שאינם ראויים למגורי אדם; מנהל הוסטל ואם בית המציגים עצמם כבעלי מקצוע הגם שאינם כאלה. ממצאים אלה חיזקו את חשיבותה של הבקרה, ואף על פי כן לא הגביר המשרד את תדירותה הנמוכה. 

תגובה
משרד הבריאות

10.	המשרד מסכים שיש נחיצות בשיפור היקפי הבקרות. לצורך כך נדרש כוח אדם נוסף לבצע את הבקרות בהיקפים הנדרשים. תכנון הבקרות וכלי הבקרה יבוצעו בתיאום עם המחלקה לבקרות בשירותי בריאות הנפש. המשרד נמצא בתהליך כתיבת נוהל כספי חדש אשר יסדיר את תחום הבקרה הכספית על שירותי השיקום. צפי לביצוע: עד יוני 2016. באוגוסט 2014 נכנס מרכז בכיר חדש לתפקיד אשר עשה רוויזיה עמוקה בהליכי העבודה בתחום הבקרה הכספית בכל האגף. תהליך זה הינו מורכב ומסובך אשר פירותיו נקטפים בימים אלו. בשנת 2015 תכנית העבודה הייתה מבוססת על פניות מהשטח (צוותי פסיכיאטר מחוזי, עובדים, משתקמים) ולכן מטבעה לא ניתנת לתכנון ואישור מראש. הפעלת רו"ח לא הייתה אפשרית עקב אי וודאות תקציבית והקשיים הנלווים בהפעלתם לפי התק"ם. משרד הבריאות התקשר עם שלושה משרדי רואי חשבון שזכו במכרז לבקרה כספית ואשר יתחילו בעבודתם החל מאפריל 2016.

ליקוי

11.	ליקויים במדדי הערכת איכות השיקום - כעבור 15 שנה מתחילת פעילותם של שירותי השיקום, כלי המדידה להערכת איכות השיקום שפיתח משרד הבריאות עודם בשלבי טרום הפעלה (למעט סוקרי איכות וסיכומים ראשוניים בלבד למדדי תוצאה). המשרד לא משלב את תוצאות כלי המדידה ולא מפיק מהם מסקנות כוללות ואין ברשותו מידע מקיף, מהימן ומדויק על איכותם של שירותי השיקום. לפיכך המשרד מתקשה ליצור עבור היזמים "סלי איכות" לתמרוץ (חיובי או שלילי) של פעילותם, ובכך לשפר את איכותם ויעילותם של שירותי השיקום. על המשרד לקדם את נושא מדדי האיכות, כדי להסיק על איכותם של שירותי השיקום לנכי הנפש ולשפרם.
תגובה
משרד הבריאות

11.	התכנית הלאומית של מדדי תוצאה פועלת זו השנה השנייה ובמהלך 2015 התקבלו שני דוחות אשר נותנים מידע איכותני משמעותי לקובעי המדיניות בשיקום. כלי בקרה נוסף– הפידליטי – יוטמע במהלך 2016. תכנית סלי האיכות – המתכללים את כל כלי הבקרה הינה תכנית לטווח ארוך. תכנונה יחל במהלך 2016.

ליקוי

12.	ליקויים בטיפול המשרד בתלונות הציבור בנושא שיקום נכי נפש - הממונה על פניות הציבור במחלקה לשיקום נכי נפש (כ-1,000 פניות בשנה) מטפלת גם בפניות ציבור הנכללות בתחומים שהיא מופקדת עליהם, מתוקף תפקידה האחר כאחראית ל"תיאום טיפול" ול"ייעוץ הדרכה והנחיית משפחות". לפיכך היא מטפלת בפניות ציבור הנוגעות להחלטות שלה עצמה, בתפקידה האחר. כמו כן היא כפופה בשני תפקידיה כאמור לממונת שיקום ארצית, שכלל הנושאים שבתחום אחריותה הם נשואי הפניות. במצב זה נפגעת העצמאות הנדרשת לטיפול בתלונות, ונפגעות גם זכויותיהם של נכי הנפש ושל משפחותיהם.

תגובה
משרד הבריאות

12.	המשרד אינו רואה סתירה מהותית בכך שאחראית על פניות ציבור בשיקום היא גם האחראית לטפל בפניות הציבור המתקבלות בשיקום. בנוסף, יכול כל אזרח לפנות לאגף השירות של המשרד ולהגיש תלונה אודות שירותי השיקום (ולא רק באמצעות פנייה לאחראית בשיקום).

ליקוי

13.	משרד הבריאות לא בנה מערך מקצועי לטיפול בתלונות ולא הקצה את הכלים המקצועיים לכך. אין במשרד תיעוד מסודר של תלונות, המשרד אף אינו יודע את מספר התלונות שהתקבלו, לא ניתח את נושאי התלונות ניתוחים סטטיסטיים ולא ערך מעקב על מתן התשובות. על משרד הבריאות לשקול את העברת הטיפול בפניות ובתלונות בנושא שיקום נכי נפש לאחד הגורמים המקצועיים במשרד הפועלים זה כבר בתחום טיפול בתלונות, כגון אגף השירות במשרד המטפל בתלונות הציבור, ולהשלים פיתוח כלים מקצועיים לניהול פניות הציבור בנושא. 
תגובה
משרד הבריאות

13.	למשרד יש מערכת ממוחשבת שפותחה לצורך תיעוד התלונות.	


סוגיות בפיקוח על מזון

הגופים המבוקרים: משרד הבריאות, משרד החקלאות, מכון התקנים, משרד הכלכלה, משרד האוצר, נציבות שירות המדינה, משרד המשפטים, מרכז השלטון המקומי

ליקוי 

1.	ביזור סמכויות בתחום הפיקוח על המזון - הפיקוח על תחום המזון בישראל נעשה בידי גורמים רבים. פיקוח מבוזר, ריבוי תקנות וצווים ודרישות שונות של גורמי פיקוח שונים עלולים להגדיל את עלויות הייצור והייבוא של המזון, לייקרו ולהשפיע באופן ישיר על יוקר המחיה. ביזור זה מוביל גם לנטל בירוקרטי גובר, לבזבוז משאבים רבים וליישום הנחיות שעלולות לסכן את בריאות הציבור.	
	במשך שנים רבות נעשו ניסיונות להסדיר את הפיקוח בכל הקשור לשרשרת הטיפול במזון בין המשרדים הנוגעים בדבר. ב-2005 הוקמה "מועצה עליונה למזון" כדי להסדיר את הפיקוח בתחום זה ולתאם בין משרדי הבריאות והחקלאות. בשנים האחרונות נעשו גם ניסיונות להקמת רשות לאומית למזון, שעיקר תפקידה לרכז את סמכויות הפיקוח והאכיפה, ולגבש את המדיניות בכל הקשור לתחום המזון. פעולות אלו לא צלחו. 
	התכלית של החוק החדש למזון מ-2015 היא להסדיר את כלל הטיפול בתחום המזון, ואולם הוא אינו מייתר את הצורך שהטיפול עצמו יתבצע על ידי גוף מרכזי אחד - רשות לאומית למזון, כפי שנהוג במדינות מערביות מפותחות. זאת - מתוך ראייה מקיפה של תחום המזון כולו שהוא דינמי ומתפתח, שתבטיח את השמירה על בריאות הציבור. לדעת משרד מבקר המדינה ראוי שהממשלה תבחן בחיוב את הצורך במרכוז סמכויות הבקרה והפיקוח על המזון בידי גוף אחד, למשל - הקמת רשות מזון לאומית.

תגובה
משרד הבריאות

1.	הצעת החוק החדשה נותנת מענה לסוגיות ביזור גופי הפיקוח ומאחדת את כל החקיקות תחת הגדרה "חקיקת המזון" וכתוצאה מכך מתאפשרת רציפות חקיקתית קדימות ועליונות לתקנות בתחום בטיחות המזון. במקביל לעדכון החוק מתבצעת העבודה של טיוב רגולציה, אשר לחלק מהסוגיות ניתן מענה בתוך החוק ולחלק נוסף יינתן בהמשך. בחוק הגנה על בריאות הציבור (מזון) תשע"ו 2015, הוטמעה בין השאר חלוקת סמכויות מחודשת בין משרדי הבריאות, החקלאות והכלכלה. לדעת המשרד הצלחה של מערך פיקוח תלויה ביצירת תשתית המבוססת על הגדרת תפקידים ברורה ושיתופי פעולה ללא תלות במבנה הארגוני.

ליקוי

2.	הפיקוח של הרשויות המקומיות - המזון מן החי נבדק בכניסה לישראל וכן במעבר בין היישובים. מטרת הבדיקה לבחון אם המזון עומד בסטנדרטים שנקבעו ולוודא שהמזון מן החי לא הוברח ממדינה אחרת או שהבשר לא נשחט במקום שאינו מאושר. הפיקוח בנקודות הכניסה לישראל הוא באחריותם של משרד הבריאות ומשרד החקלאות, והפיקוח - בדיקות המשנה - בכניסה ליישובים הוא באחריותו של הווטרינר הרשותי שמבצע את הפיקוח בשביל משרדי הבריאות והחקלאות. על פי התקנות, בדיקות המשנה נעשות בכניסה לכל יישוב הנמצא במסלול הנסיעה בדרך מהמפעל אל נקודות השיווק, וכל בדיקה כזאת מחייבת את היצרן לשלם אגרת בדיקה. לדעת משרד מבקר המדינה, הסדר גביית אגרת הבדיקה בעבור כל בדיקת מִשנֵה של אותו מוצר בכניסה ליישובים, עלול ל"נפח" את תשלומי האגרה, והוא הליך בירוקרטי מסורבל ויקר שקשה להצדיקו. הסדר זה גורם נזק ישיר ליצרן הן בשל המחיר הגבוה שהוא נדרש לשלם והן בשל העיכובים בהובלת המזון. על שירות המזון במשרד הבריאות, השירותים הווטרינרים במשרד החקלאות והרשויות המקומיות לבחון אפשרויות לייעול התהליך כדי להקל על הנטל הבירוקרטי ולהוזיל עלויות.

תגובה
מרכז השלטון המקומי

2.	חוק ההגנה על בריאות הציבור (מזון) התשע"ו, 2015, שפורסם ביום 30.11.2015, קובע כי בתום תקופת מעבר של ארבע שנים יחול שינוי באופן ודרך הפיקוח על מוצרי מזון מן החי כך, שיבוצע פיקוח בנקודות הקצה בלבד ללא ביצוע בדיקות משנה בדרך. נקבעה תקופת מעבר, שנכנסה לתוקף ביום 1.3.2016, בה ממשיכות בדיקות המשנה להתבצע תוך מתן פטור מבדיקות משנה מלאות ליצרנים העומדים בקריטריונים המוגדרים בחקיקה. אלו יגיעו לבדיקה פיזית בתחנות באופן אקראי בלבד. מרכז השלטון המקומי, בשיתוף עם ארגון הרופאים הווטרינריים ברשויות המקומיות, עבר לשלב ביצועי, בתכנית ארצית לבדיקות משנה אזוריות. בהתאם לכך, החלו לפעול 19 תחנות אזוריות שבאופן הדרגתי יבצעו את בדיקות המשנה עבור הספקים בכלל הרשויות המקומיות. כמו כן, מרכז השלטון המקומי מהווה גורם גבייה עבור הרשויות המקומיות לאגרות בדיקות המשנה, בהתאם לגובה האגרה הקבוע בחוק הרלוונטי לפי סוג המוצר. מרכז השלטון המקומי סבור שמהלך כולל זה יביא להתייעלות ניכרת לתעשייה הן בפן הלוגיסטי-תפעולי והן בפן הכלכלי, וכן ישמור על רמת פיקוח מיטבית במזון הנצרך על ידי תושבי מדינת ישראל.
	
ליקוי

3.	הליקויים העיקריים בתהליכי הפיקוח בשלב שחרור המזון המיובא - בביקורת עלו ליקויים בהתנהלות משרד הבריאות הנוגעים לתהליכי השחרור של משלוחי מזון מיובא: (א) פיגור בשחרור מזון בעיקר בנמל חיפה (לאחר יותר משבוע במקום בתוך 24 שעות), ובעקבותיו העבירו יבואנים את מכולותיהם לנמל אשדוד על אף שמשרדיהם נמצאים בצפון הארץ; (ב) נוצר נטל בירוקרטי חריג על היבואנים. למשל, חוסר אחידות בתהליכי הטיפול בשחרור מזון מיובא בנמל חיפה ובנמל אשדוד - והיבואנים נאלצים להתמודד עם דרישות שונות בכל אחד מהנמלים. יצוין שהנטל הבירוקרטי על יבואנים מגדיל את אי-הוודאות שלהם, גורם לעיכוב משלוחי מזון בנמלים ומגדיל את הוצאותיהם. הגדלת הוצאות זו באה לידי ביטוי בסופו של דבר בהעלאת מחיר המוצרים לצרכן. על המשרד לבחון את אופן תפקודו של שירות המזון ושלוחותיו בנמלים על כל דרגיו, ולחתור לצמצום זמני הטיפול בשחרור מזון מיובא בנמלים ולהקלת הנטל הבירוקרטי, כדי להשפיע על התחרות בענף.
 	(ג) רשימת מוצרי המזון שהמשרד הגדירם כ"מוצרים רגישים" ארוכה בהרבה מרשימת המוצרים הרגישים במדינות מפותחות אחרות; (ד) אין למשרד תכנית סדורה לניהול סיכונים שבה מפורטים המצבים והדרישות השונים לבדיקת סוגי המוצרים, לרבות מוצרים רגישים; (ה) שירות המזון משנה את נהליו ולעתים אין ליבואנים מספיק זמן להיערך לשינויים; (ו) בישראל קיימים תקנים ונהלים מחמירים יותר מהמקובל במדינות מערביות אחרות; שהימנעות מעדכונם של כל תקני המזון מותירה נטל בירוקרטי על היבואנים, ומביאה לידי התייקרות מחירי המזון. על משרד הכלכלה, משרד הבריאות, משרד האוצר ומכון התקנים לסיים בהקדם את העדכון של כל התקנים. (ז) מדצמבר 2015 תלוי ועומד ערעור של המשרד על קביעת בית משפט השלום שהמשרד גבה מיבואני המזון כ-200 מיליון ש"ח אגרות שלא כדין. 
	
תגובה
משרד הבריאות

3.	להלן תגובת המשרד לליקויים הנוגעים לתהליכי השחרור של משלוחי מזון מיובא:
	(א) על אף העבודה המסורה והרצון של צוות תחנת ההסגר בחיפה לתת שירות מיטבי, נוצרו לעיתים "צווארי בקבוק", אשר גרמו לחריגה מלוח הזמנים שקבע המשרד לטיפול במשלוחי מזון. על מנת להתגבר על העיכובים, בנוסף להסטת מפקחים מייצור מקומי ליבוא המתבצעת מעת לעת, תוגברה תחנת ההסגר גם במהנדסי מזון מהמחלקה ליבוא משירות המזון הארצי. הרפורמה בפיקוח על המזון הרגיל, המעוגנת בחוק החדש, עתידה לקצר את זמני שחרור המשלוחים מתחנות ההסגר, תוך כדי הקמת מערכת ממוחשבת תומכת תהליכי עבודה, הקצאת כוח אדם נוסף לפיקוח והגברת האכיפה על יבואני המזון בדרכי השיווק. לאור המאמצים הרבים, הטיפול בבקשות לשחרור משלוחי מזון מתבצע כיום תוך עמידה בלוח הזמנים המקובל של 48 שעות .
	(ב) ההבדל בין הנמלים נובע מטיפול בקטגוריות מזון שונות.
	(ג) רשימת מוצרי המזון הרגישים בישראל נקבע על בסיס עקרונות ניתוח סיכונים המותאם לישראל כמקובל בכל מדינות העולם המערבי.
	(ד) דרישות החקיקה בישראל הבאות לידי ביטוי, בין היתר, בתקנות בריאות הציבור (מזון) מבוססות על עקרונות בינלאומיים של ניהול סיכונים.
	(ה) העדכונים מתפרסמים דרך קבע באתר שירות המזון הארצי וניתן לקבל עדכונים על ידי הצטרפות לשירות RSS.
	(ו) תקנים ישראליים רשמיים הם חלק מחקיקת משנה מתוקף חוק התקנים וחלים גם על מזון מיובא ומיוצר בארץ כאחד, ומתעדכנים מעת לעת בהתאם לשינוי החקיקה בעולם.
	(ז) המשרד מערער על החלטת בית המשפט.

ליקוי

4.	בדיקות מעבדה חסרות - למעבדות לבריאות הציבור ולמעבדות הפרטיות בישראל אין יכולת לבדוק אם במוצר מזון כלשהו יש חיידקים ורכיבי מזון מסוימים שחלקם מסוכנים ואפילו מסרטנים. למשל: (א) המשרד לא מיפה את יכולת המעבדות לבדוק חומרים ורכיבים במזון העלולים להזיק לבריאות והוא אינו ערוך לבדקם ובכך קיימת סכנה לבריאות הציבור; (ב) חיידק הסלמונלה - יש ארצות שאינן מתירות לשווק כלל עופות הנגועים בסלמונלה (ארה"ב, דנמרק ושבדיה) ואילו בישראל מתירים לשווק עופות הנגועים בזנים שונים של סלמונלה; (ג) חיידק הקמפילובקטר - על אף שבשנת 2013 אותרו בישראל כ-8,000 איש הנגועים בחיידק הגורם להרעלת מזון ולפגיעה בבריאות - לא בחן משרד הבריאות את הדרישות הקיימות בנושא ולא קבע דרישה למצוא קמפילובקטר במזון, והוא אינו מנוטר; (ד) רעלנים במזון - אלה יכולים לגרום שלשולים קשים, הקאות ואף מחלות; (ה) הימצאותם של חומרי גלם משמרים או משפרים בתוספי מזון ובוויטמינים, מתיל כספית, ורכיבים מסוכנים ומזהמים בתוספי תזונה.
	בנוגע לשיווק עופות נגועים בחיידק הסלמונלה, נוכח השוני בהנחיות המשרד לעומת הנעשה בארצות מערביות, על משרד הבריאות לבחון מחדש עניין זה. נוכח היקף התחלואה בשל חיידק הקמפילובקטר בשנת 2013, ראוי שמשרד הבריאות יבחן את הדרישות בנושא ויקבע דרישות מיקרוביאליות שמוצר המזון צריך לעמוד בהן כדי למנוע או לפחות לצמצם את התחלואה. כמו כן, ראוי שעל אריזות של מוצר מזון שעלולים להכיל חיידקים אלה תהיה אזהרה לציבור והנחיות לצריכתם ולטיפול בהם.
	על שירות המזון לקבוע ולאפיין את בדיקות המזון ההכרחיות שיש לבצע, משום שמזון שלא נבדק עלול להכיל חומרים שעשויים לסכן את הציבור כגון: חומרי גלם מסוימים, מיקרואורגניזמים, טפילים, רעלנים או מזהמים אחרים. על המשרד למפות את הידע והיכולות של המעבדות - ובהן מעבדות מחקר במוסדות אקדמיים - בנוגע לאפשרויות הבדיקה של כל סוגי הרכיבים הייחודיים במזון; לקבוע את מדיניותו בנוגע לבדיקות; ולוודא שכל מוצר מזון נבדק באופן הראוי ולפי הכללים שנקבעו לו, כדי למזער את הסיכון שהוא עלול לגרום לבריאות הציבור. ראוי ששירות המזון יתחשב גם במדיניות הנוהגת במדינות המערב המתקדמות.

תגובה
משרד הבריאות

4.	לנושא בדיקות מעבדה חסרות: 
	(א) שירות מזון ארצי בשיתוף פעולה עם מעבדות בריאות הציבור פועלים למיפוי צרכים ויכולות מעבדתיות בהתאם להתפתחויות אשר יחל במהלך 2016. 
	(ב-ג) חקיקת מזון מגדירה דרישות שבהן מוצר מזון אמור לעמוד ובין היתר דרישות מיקרוביאליות. בהתייחס לחיידק הקמפילובקטר, למעט הדרישה בארצות הברית אין חקיקה הקובעת רמות סף להימצאות של חיידק קמפילובקטר בעופות. בישראל כמו במדינות מפותחות אחרות עופות גולמיים (לא מבושלים) עלולים להכיל חיידקים כגון סלמונלה וקמפילובקטר וההתמודדות עם נושא זה בכל המדינות היא ברמה הלאומית. לאור זאת שמקור הזיהום בחיידקים הוא בשלב גידול העופות ושחיטתם, הנושא נמצא באחריות ובסמכות השירותים הוטרינרים במשרד החקלאות ואכן קיימת במשרד החקלאות תכנית לאומית להפחתת חיידק הסלמונלה בעופות המתייחס למקור הזיהום. 
	(ד) לרעלני עובשים, מיקוטוקסינים, אשר עלולים להימצא במוצרי מזון מסוימים נקבעה חקיקה המסדירה את הרמות המותרות ומתבצע ניטור. כמו כן קיימות דרישות מיקרוביאליות שנועדו למנוע היווצרותם של רעלני חיידקים במזון ולכן אין צורך בביצוע בדיקות בשגרה של הימצאות רעלנים שמקורם בחיידקים, אלא רק באירועים כגון טיפול בתלונות ובחקירות של הרעלות.
	בתקנים ובתקנות למוצרים שונים נקבעו דרישות מיקרוביאליות הכוללות התייחסות לחיידקים מסוכנים כתלות בסוג המוצר, מהותו, תהליך ייצורו ואופן השימוש על ידי הצרכן.
	(ה) תוספי מזון המאושרים לשימוש בישראל על פי תקנות בריאות הציבור (מזון) בטוחים לשימוש על פי מיטב הידע המדעי המצוי כיום.
	בטיחות השימוש בתוספי המזון נבדקת הן בארץ והן ע"י ארגונים בינלאומיים כולל ע"י ארגון הבריאות העולמי (WHO), במסגרת וועדות מומחים באופן מקצועי ומדעי. תוספי המזון המותרים לשימוש בישראל מותרים גם על פי החקיקה במדינות מפותחות רבות נוספות, כגון ארצות הברית, מדינות האיחוד האירופי ועל פי התקינה הבינלאומית CODEX ALIMENTARIUS.	

ליקוי

5.	תקציב המעבדות לבריאות הציבור, הרכש שלהן ומצבן הפיזי – 
	(א) תקציב: משרד הבריאות אינו מתקצב את המעבדות בהתאם לפרמטרים אחידים כגון - כמות הבדיקות ומאפייניהן או היקף כוח האדם שמועסק בהם. הכנסות המעבדות מביצוע בדיקות בעבור גורמי חוץ אמורות לממן את ההפרש שבין תקציבן ובין הסכום הדרוש להן. לשם כך נאלצות המעבדות לעסוק בפעילות שיווקית ומסחרית לאיתור ולהרחבה של מאגר הלקוחות שלהן. בקביעת המדיניות להפעלת המעבדות לבריאות הציבור ראוי שהמשרד יידרש לסוגיה זו ויקבע את התמהיל הרצוי במקורות התקציב של המעבדות - איזה חלק יהיה מתוך תקציב המדינה ואיזה חלק מתוך שיווק ומכירה עצמיים. ראוי שמשרד הבריאות יעריך את העלות הנדרשת לפעילות המעבדות, יקבע סדרי עדיפות לפעילויותיהן המתחייבות ויגבש להן תכנית עבודה המלווה בהערכת תקציב תואמת. על משרדי הבריאות והאוצר לתקצב את המעבדות מראש בהתאם לצרכים ולסדרי העדיפות שייקבעו.
 	(ב) רכש: במעבדות יש מכשור רב יקר ערך שחלקו נרכש לפני שנים רבות ואף לפני 40 שנה, והפעלתו מלווה בתקלות רבות. למשרד אין תכנית כוללת לחידוש ציוד המעבדות. המעבדות של המשרד אינן מנהלות רכש מרוכז שעשוי לאפשר חיסכון בהוצאות. על המשרד להבטיח את זמינותן ואת תקינותן של המעבדות ולוודא שהתשתיות שלהן יהיו ברמה נאותה. לפיכך ראוי שהמשרד יגבש תכנית הצטיידות רב-שנתית שתלווה בתקציב מתאים לפי סדרי העדיפות של צורכי המעבדות בעתיד. ראוי גם שהמשרד יבחן את אופן התקצוב המתאים למעבדותיו לפי סוגי הבדיקות והיקפן.

	(ג) מצבן הפיזי של המעבדות: בחמש המעבדות לבריאות הציבור יש ליקויים פיזיים, חלקם בטיחותיים. מצבה הפיזי של המעבדה בבאר שבע ירוד ביותר, והוא עלול גם לסכן את העובדים; בשיבא הוצבו בקומת המרתף שהגישה אליו חופשית, מקררים רבים שמאוחסנים בהם וירוסים. בתקרת המרתף יש צינורות של ביוב, מים וכדו' כשהם חשופים וחלודים, ועל הרצפה יש סימני נזילה. במקרה של חבלה, או נזילה או הצפה קיים סיכון לפיזורם של הווירוסים המאוחסנים במקררים. למשרד אין תכנית מעשית שמלווה בתקציב מתאים לשיפור מצבן של המעבדות. על משרד הבריאות לגבש תכנית לתיקון הליקויים הפיזיים וליקויי הבטיחות שבמעבדות, ולקבוע תקציב מתאים לצורך זה שיגובש לפי סדרי העדיפות של צורכי המעבדות בעתיד.

תגובה
משרד הבריאות

5.	לנושא תקציב המעבדות לבריאות הציבור:
	א.	 תקציב המעבדות לבריאות הציבור הינו תקציב מותנה בהכנסות, בהתאם להגדרתו בספר התקציב ולכן שיעור מסוים מפעילות המעבדות הינו בתשלום. שאר הפעילות מתבצעת ללא תשלום. המשרד יפעל להסדיר הנושא במסגרת דיוני התקציב לשנת 2017.
	ב.	 במשרד מונתה וועדה שתפקידה להציע רה-ארגון במערך מעבדות בריאות הציבור באופן שיאפשר ניהול מקצועי ולוגיסטי מרכזי שייעל את תהליך הרכש וההצטיידות. עבודת הוועדה בעיצומה.
	ג.	במסגרת התכנית להקמת המעבדות לבריאות הציבור, המשרד פעל לבניית מבנה חדש למעבדות בריאות הציבור, כולל מבני אחסון מתאימים. משלא יושמה תכנית זאת בהיעדר תקציב, המשרד פועל למציאת פתרונות חלופיים. המשרד בחן מספר חלופות לפתרון הסוגיה שהועלתה לגבי המעבדה בבאר שבע מתוכן נבחרה החלופה של שיפוץ המעבדה במיקומה הנוכחי, לאור העובדה שמדובר בעלויות גבוהות, המשרד פועל למציאת המשאבים המתאימים.

ליקוי

6. 	(א) המשרד לא קבע למעבדות אלו מפתח תקינה ולוּ מזערי של כוח אדם, וקיימת בהן מצוקת כוח אדם; (ב) כמחצית מן העובדים הם עובדים ותיקים בני 55 ומעלה, ואולם המשרד לא הכין תכנית לקליטת כוח אדם חלופי לקראת פרישתם; (ג) עובדים רבים פרשו בלי לבצע חפיפה עם עובדים חדשים מפני שאלו עדיין לא גויסו; (ד) עובדים בעלי השכלה גבוהה במיוחד מבצעים עבודות זוטרות במעבדות, ולעתים מנהלי מעבדות מבצעים בעצמם בדיקות מעבדה רבות; (ה) מצוקת כוח האדם מקשה על המעבדות לבצע את כל הבדיקות הנדרשות מהן, כגון "סקר נתרן" לבדיקת תכולת המלח במוצרי מזון. על המשרד לגבש תכנית עבודה לגיוס כוח אדם ייעודי ולקליטתו מתוך ראייה מערכתית לטווח ארוך. לצורך זה חשוב שהמשרד יקבע מפתח תקינה ולוּ מזערי של כוח האדם, כישוריהם והשכלתם במעבדות, וינהיג תהליכי חפיפה מסודרים לקראת פרישת עובדים וקליטת עובדים חדשים במקומם.

תגובה
משרד הבריאות

6.	לנושא התקינה: 
	א) אין הסכם תקינה שמתוקצב על ידי משרד האוצר. שינויים שחלו במהלך השנים במבנה השירותים ובהיקפם אל מול חסר מהותי בתקצוב המערכת, מחייבים את יחידות המשרד לייצר פתרונות ולתעדף משאבים בגמישות.
	ככל שחסר מנגנון תקצוב בצד התקינה עמדת המשרד היא שיש לאפשר ליחידה גמישות בניתוב כוח אדם מקצועי לפי הצרכים תוך בחינת חיוניות, קריטיות ויעילות בהעמדת השירות הרפואי.
	(ב) תכנית פרישה (תכנית לקליטת כוח אדם, חפיפה):
	קליטת עובדי מעבדה מתאפשרת בהתאם להיקף התקנים הקיימים, ולא ניתן להעסיק על אותה משרה עובד נוסף לצורך חפיפה, אלא בתוספת תקנים לשיבוץ העובדים שבתקופת חפיפה.
	מערך בריאות הציבור מצוי במצוקת תקנים במיוחד במקצועות הפרא והמנמ"ש. 
	עבודת המעבדות מתבצעת במשאבי כוח האדם הקיים. לא הוקצו תקנים נוספים למערכת לצרכים אלו ובשנים האחרונות מערך בריאות הציבור אף נדרש לקיצוץ.
	גם בתוך מערך התקנים הקיים מתקשה המשרד לתעדף מחדש את הקצאת התקנים הפנימית בשל העובדה כי נציבות שירות המדינה אינה מאפשרת הסבת תקנים מסקטור לסקטור על אף שבחוק התקציב לא קיימת הבחנה בין הסקטורים.

תגובה
נציבות שירות המדינה

6.	נכון למרץ 2016, אגף התקציבים במשרד האוצר אישר 40 תקנים לאגף הפיקוח על המזון לצורך יישום הרפורמה הנדרשת בתחום זה. משרד הבריאות בשיתוף עם נציבות שירות המדינה מקיים בימים אלה עבודת מטה שתכליתה שינוי מבנה ארגוני של האגף לפיקוח על המזון לאור הרפורמה הנדרשת.

ליקוי

7. 	הפעלת המעבדות לבריאות הציבור בעת כשל נקודתי ומיגונן - (א) כשל נקודתי: לכל המעבדות אין הסדרים לגיבוי שיבטיחו את רציפות התפקוד בעת כשל נקודתי, כמו תקלה בציוד במעבדה שיש קושי לתקנה בזמן סביר, וכך עלול להיווצר מצב שבו לא ניתן יהיה לספק שירות; (ב) אי-מיגון המעבדות: המעבדות לבריאות הציבור אינן עומדות בדרישות של תקנות ההתגוננות האזרחית הנוגעות להן, והן אינן ממוגנות כנדרש, ולפיכך אם ייפגעו - לא יוכלו להעניק שירות ראוי בעתות חירום. על המשרד לדרוש מן המעבדות לבריאות הציבור לקבוע הסדרים לגיבוי שלהן במקרה של כשל נקודתי, כדי להבטיח את רציפות התפקוד. על המשרד לבדוק זאת בבקרות שהוא יעשה במעבדות. על האגף לשעת חירום במשרד למפות את המצב של מיגון המעבדות לבריאות הציבור ולעמוד על הפערים שבין מצבן כיום ובין דרישות המיגון המובאות בתקנות ההתגוננות. 

תגובה
משרד הבריאות

7.	המשרד מציין כי לא כל הבדיקות שנעשות במעבדות לבריאות הציבור הינן דחופות. תקלות או כשל בציוד, מטופלים בשגרה לרוב בצורה מהירה ומספקת. במקרה של בדיקות דחופות ומצב של כשל נקודתי, באם מדובר בבדיקות מים או מזון, מעבירים את הדגימות לביצוע למעבדת בריאות הציבור אחרת או מבקשים להעביר לביצוע למעבדה פרטית מוכרת על ידי המשרד. 
	במקרה של דגימות של פתוגניים הנשלחות למרכזים הארציים, החלטות מתקבלות לגופו של עניין, מבצעים את הבדיקה מיד לאחר תיקון הכשל או שהדגימה תשלח לביצוע למעבדה אחרת בארץ או בחו"ל על פי התייעצות עם הגורמים הרלבנטיים.	
ליקוי

8.	הצורך במעבדה לאומית אחת לבריאות הציבור - מלב"צ - (א) המעבדות פועלות באתרים שונים ברחבי הארץ, ובכך נוצר ביזור של ידע וכוח אדם; אי-ניצול מיטבי של המשאבים, ופעילות נפרדת בכל אחת מן המעבדות; כמו כן נפגעת התפתחותן ויכולתן לתת מענה לצרכים מידיים ועתידיים; (ב) מצבם הפיזי והתשתיתי של המבנים, החדרים והציוד שבהם פועלות ומשתמשות מרבית מעבדות בריאות הציבור של המשרד נמצא לקוי; (ג) בשנים 2007-2001 פעלו חמש ועדות שמינה משרד הבריאות. כולן המליצו על ארגון מחדש של המעבדות לבריאות הציבור וההמלצה העיקרית של הוועדה מ-2007 הייתה לאחד את רוב פעילותן במעבדה מרכזית אחת. ואולם עד מועד סיום הביקורת (נובמבר 2015) לא היה שינוי במצב ועתיד המעבדות לוט בערפל. מבקר המדינה רואה בחומרה את התנהלות משרד הבריאות בעניין זה.
	עקב מרכזיותן של המעבדות לבריאות הציבור והאחריות הרבה המוטלת עליהן בהבטחת בריאות הציבור - ראוי שהמשרד יעריך את העלות הנדרשת ליישום ההמלצות, יקבע סדרי עדיפויות לפעילויות המתחייבות מיישומן, יגבש תכנית עבודה מדורגת המלווה בהערכת תקציב תואמת ויגישה למנכ"ל המשרד. ראוי גם שמנכ"ל משרד הבריאות ייכנס לעובי הקורה בנוגע למבנה הארגוני הראוי של המעבדות שיביא לידי אפקטיביות מיטבית שלהן. ולחלופין - אם המשרד סבור שאין מקום לאיחוד המעבדות, עליו לקבוע זאת באופן חד-משמעי וללוות זאת בפעולות הכרחיות - לאתר את הליקויים והחולשות במבנה הארגוני הקיים ולגבש תכנית שתיתן לכך מענה הולם.

תגובה
משרד הבריאות

8.	ההצעה להקים מעבדה לאומית לבריאות הציבור עלתה על ידי המשרד. הצעה זו כרוכה בהקצאת משאבים גדולה שלא נמצא לה מקור מתאים.
	המשרד הקים וועדה שתפקדיה להציע רה-ארגון במעבדות בריאות הציבור באופן שיאפשר ניהול מקצועי ולוגיסטי מרכזי. עבודת הוועדה נמצאת בעיצומה.


הפסקות היריון יזומות

הגופים המבוקרים: משרד הבריאות, בתי החולים של שירותי בריאות כללית, בשני בתי חולים ציבוריים (המרכז הרפואי הדסה עין כרם בירושלים והמרכז הרפואי הדסה הר הצופים בירושלים), שירותי בריאות כללית, מכבי שירותי בריאות, קופת חולים מאוחדת ולאומית שירותי בריאות, משרד החינוך, למ"ס, צה"ל.

ליקוי

1. 	היעדר מידע נגיש לאישה הפונה לוועדה וקבלת הסכמתה מדעת לביצוע הפעולה בתנאים לא מספקים – מסירת מידע והנגשה שפתית: (א) בחלק מהמוסדות אין כלל חומרי הסברה, במוסדות מסוימים יש חומרי הסברה רק בחלק מהנושאים הקשורים להפסקת היריון, ובחלק מהמוסדות יש חומרי הסברה בשפה העברית בלבד. (ב) רק חלק מהנחיות משרד הבריאות בנושא התאמה והנגשה תרבותית ולשונית במערכת הבריאות כוללות דרישה להנגשת מידע גם בשפה האמהרית.
	 (א) נוכח העובדה שכשליש מאישורי הוועדות ניתנים לנשים שאינן ילידות ישראל, חיוני ביותר שמשרד הבריאות יעשה את כל הפעולות הדרושות כדי להבטיח שחומרי ההסברה והטפסים בכל המוסדות יהיו נגישים גם לנשים שאינן דוברות עברית, אם באמצעות תרגומן לשפות המקובלות: ערבית, רוסית ואנגלית, ואם באמצעות תיווך מסוג אחר. בנוסף, על משרד הבריאות לבחון את האפשרות להרחיב את הנחיותיו בנוגע לשפות אחרות, לרבות השפה האמהרית. כמו כן, על המשרד לוודא שכל המוסדות, כולל המוסדות הפרטיים, מודעים לחובתם לתת מידע מלא לפונות ומכירים את מוקד התרגום הרפואי הטלפוני. 

תגובה
משרד הבריאות

1.	עלון מידע לאישה המגיעה לוועדה להפסקת הריון עודכן ויופץ עד סוף שנת 2016. העלון יתורגם לשפות ערבית, רוסית ואמהרית. במסגרת חוזר מנכ"ל 7/11 בנושא "התאמה והנגשה תרבותית ולשונית במערכת הבריאות", תהיה שורה של חובות והמלצות לארגוני בריאות בתחום הנגשה שפתית ותרבותית. החוזר לא חייב תרגום בכתב של טפסי הסכמה מדעת או חומר מנהלי לשפה האמהרית. בזמן תכנון החוזר נלקחו בחשבון האיזונים שבין מגבלות המערכת ביחס לחיוב לתרגום בכתב למספר רב של שפות (בישראל מדוברות יותר מ- 30 שפות), הנתונים אודות השפות הרווחות בישראל והמספר המצומצם של יוצאי אתיופיה היודעים קרוא וכתוב באמהרית. יחד עם זאת, המשרד מציין כי היעדרו של מידע מתורגם לאמהרית אינו פוטר את הצוות הרפואי מלוודא כי המטופלת הבינה והסכימה לטיפול, כפי שמפורט בחוזר: "חובה על המטפל לוודא כי המטופל הבין את כל הקשור בטיפול הרפואי אותו הוא קיבל או צפוי לקבל, לרבות זכותו שלא להסכים לטיפול המוצע. לשם כך יש להיעזר באמצעים שונים, כגון חומר כתוב מתורגם, שירותי תרגום באמצעות מוקד טלפוני או באמצעות "מגשרים" דוברי השפה ומתורגמנים, בין אם הם מועסקים במוסד הרפואי או שהשירות ניתן על ידי גורם שלישי". המשרד מעמיד לרשות יחידות המשרד (בתי חולים, לשכות, טיפות חלב) מוקד תרגום רפואי טלפוני ובו גם שירות באמהרית. בעקבות הערת הביקורת, המשרד הפיץ ב-3.1.2016 מכתב למנהלי בתי חולים ודרכם ליושבי ראשי הוועדות להפסקות הריון במטרה לחדד את חובות המוסדות הרפואיים בעניין הנגשת חומרים כתובים בשפות המחויבות על פי חוזר מנכ"ל 7/11.

ליקוי

2. 	אי-מתן שהות מספקת לפונה לוועדה לשקול את החלטתה: חלק מהמוסדות שבהם פועלות ועדות להפסקת היריון לא פועלים בצורה שתותיר לפונה די זמן לגיבוש החלטתה תוך בחינה מושכלת של המידע שנמסר לה, שקילת ההחלטה והתייעצות עם גורמים נוספים שאמינים עליה, לפני חתימתה על טופס הסכמה מדעת לביצוע הפעולה.
	(ב) ההחלטה על הפסקת היריון תלויה בראש וראשונה באישה עצמה ובערכיה, ולכן הכרחי שיהיה בידה מלוא המידע ושהות מספקת לשקול את צעדיה. כמו כן, על המשרד לבחון את הצורך לשנות את הנחיותיו בנושא קבלת הסכמה מדעת ולהגדיר מהו פרק הזמן הראוי להחתים מטופלים על טופס הסכמה מדעת לפני ביצוע טיפול רפואי.

תגובה
משרד הבריאות

2.	בדרך כלל דעתן של הנשים המגיעות לוועדה כבר מגובשת. ברוב בתי החולים בהם מתבצעות הפסקת הריון, היא אינה מתבצעת מיד לאחר החלטת הוועדה, מאחר ונקבע תור במסגרת סידורי העבודה של חדרי הניתוח. כך, שלאישה יש זמן לגבש את החלטתה עד ליום ביצוע הפסקת ההיריון בפועל. להתלבטות האישה יש משמעות רבה יותר במקרים של הפסקת הריון בשלב החיות, כשביצוע הפסקת ההיריון קורה בפועל רק לאחר מספר ימים בהם התכנסה הוועדה לדון בבקשתה. כמו כן, יש באפשרותה של האישה להתייעץ עם מומחים נוספים באם היא מעוניינת בכך. אחד מתפקידי העובדת הסוציאלית של הוועדה הוא לבדוק עם האישה את אפשרויות הפעולה העומדות בפניה טרם קבלת החלטה סופית לגבי המשך ההיריון (חוזר מנהל רפואה שמספרו 37/2001). האישה מוזמנת להתייעץ עמה בכל שלב בתהליך.

ליקוי

3.	הגברת הנטל הבירוקרטי – דרישה לקבלת אישור נוסף לפני ביצוע הפסקת היריון במוסד אחר: יש מוסדות הדורשים מנשים שכבר אושרה בקשתן במוסד מורשה אחר ושהופנו אליהם לצורך ביצוע התהליך, לקבל גם את אישורה של וועדה אצלם, ואינם מסתפקים באישור שכבר קיבלה האישה. על משרד הבריאות להסדיר בנוהל מקיף את ההליך לאישור הפסקת היריון, לפשט אותו ולהקל את הנטל הבירוקרטי המושת על הנשים. עליו לוודא כי המוסדות המקיימים הליכים להפסקת היריון מיישמים את הנוהל כלשונו.

תגובה
משרד הבריאות

3.	עמדתו המקצועית של המשרד היא שהפסקת הריון תבוצע במוסד בו עברה וועדה, אלא אם יש סיבה מיוחדת. יחד עם זאת, מקובל שצריך לאפשר גמישות, כשזו בחירתה של האישה או כשיש סיבה למעבר בין מוסדות. כיוון שמדובר בהחלטה רפואית מורכבת, שיש אלמנט של שיקול דעת שיכול להיות שונה בין מוסדות ומטפלים שונים, יש היגיון מאחורי הדרישה לקיים וועדה נוספת במוסד המבצע את הפסקת הריון.

ליקוי

4.	נטל בירוקרטי בהסדרי התשלום עבור פעילות הוועדות: למרות שכ-98% מהבקשות מאושרות כאמור, ומעל ל-50% מהנשים זכאיות להחזר מהקופה, כאשר אישה מבקשת לפנות לוועדה להפסקת היריון, בדרך כלל היא אינה מקבלת מקופת החולים התחייבות למימון הליך הוועדה לפני פנייתה אליה, אלא עליה לשלם עבורו מראש בעצמה, סכום של 400 ש"ח. רק בדיעבד, לאחר שהיא מגישה לבית החולים את טופס ההתחייבות של קופת החולים והקבלה על התשלום ששילמה בבית החולים, היא מקבלת החזר מבית החולים. לחלופין, בחלק מהמקרים עליה לפנות אל הקופה שבה היא מבוטחת כדי לקבל החזר על התשלום ששילמה בבית החולים. בכך יש משום נטל ביורוקרטי מיותר על חלק ניכר מהנשים.



תגובה
משרד הבריאות

4.	לעניין הפסקות הריון לנערות עד גיל 19, האגף לפיקוח על קופות החולים ושירותי בריאות נוספים פרסם שני חוזרים, מספר 3/2012 ו-13/2012 המסדירים בין השאר את הגבייה עבור שירותים הקשורים בהריון או בהפסקתו בשל העובדה כי כמעט כל בקשה של נערה להפלה מאושרת ע"י הוועדה להפסקת הריון. לעומת זאת, הפלה לנשים מעל גיל 19 מאושרת בסל רק בחלק מהמקרים ובהתאם לסיבת הבקשה. עצם הפנייה לוועדה אינה בסל, אלא אם הפסקת ההיריון נמצאת בסל. לכן לא ניתן לחייב את קופות החולים לשלם מראש עבור הפניה בטרם אושרה על ידי הוועדה וקופות החולים פועלות בשיטת ההחזר.

ליקוי

5.	אי-בהירות בנוגע להצגת מסמכים רפואיים הנוגעים למצב נפשי: חלק מהמוסדות דורשים מהפונה לקבל חוות דעת על מצבה הנפשי מאת פסיכיאטר של המוסד שבו פועלת הוועדה, אחרים דורשים חוות דעת של פסיכיאטר חיצוני, מוסדות מסוימים מסתפקים בחוות דעת של רופא המשפחה ומוסד אחד מסתפק בהצהרת הפונה על מצבה הנפשי.

תגובה
משרד הבריאות

5.	המשרד רואה חשיבות רבה בחוות הדעת המתייחסת למצבה הרפואי של האישה כולל מצבה הנפשי, והמהווים סיבה להפסקת ההיריון, שיהיו כתובים וחתומים על ידי מומחים בכל אחד מתחומי הרפואה הרלוונטיים. המשרד לא דרש ולא הנחה מעולם את הוועדות, כי המומחה חייב להיות איש צוות המוסד, בו מתקיימת הוועדה. באם התעוררו שאלות מסוג זה, פנו מהוועדות למשרד בשאלה זו, וכך גם התשובה שקיבלו. יחד עם זאת, לאור אי הבהירות, כפי שממצאי הביקורת מראים, בכוונת המשרד להוציא חוזר מעודכן לסדרי עבודתן של הוועדות להפסקת הריון, אשר במסגרתו תובהר גם נקודה זו. חוזר זה אמור לצאת לקראת 6/2016 וירכז את כל הנהלים הקיימים למסמך אחד.

ליקוי

6.	דיווח על הפסקות היריון לא חוקיות - למשרד הבריאות אין מידע בנוגע להיקף הפסקות ההיריון הלא חוקיות. המשרד יכול לדעת עליהן רק במקרה שהוא מקבל דיווח על סיבוך רפואי שהתפתח בשל הפסקת היריון, מהמוסד שבו התבצעה הפסקת ההיריון או מבית החולים שטיפל בסיבוך. הנחיות המשרד לא מתייחסות לחובות המוטלות על בית החולים שאליו הגיעו מטופלים עם סיבוך שמקורו במוסד רפואי אחר ובפרט נשים עם סיבוך מהפסקת היריון לא חוקית, וממילא לא מנחות את בית החולים לדווח על כך למשרד הבריאות. כתוצאה מכך אין למשרד הבריאות אפשרות לפעול נגד מוסדות רפואיים כאלה. על משרד הבריאות להבהיר בהנחיותיו אם חשיפת בית חולים להפסקות היריון לא חוקיות, ובמיוחד כאלו שנעשות במרפאות לא מורשות, היא בבחינת אירוע מיוחד שיש לדווח עליו למשרד הבריאות.

תגובה
משרד הבריאות

6.	הפסקות הריון לא חוקיות הינן עבירות על החוק ולפיכך נמצאות בתחום עיסוקה של המשטרה. בכל מקרה שמגיע אירוע חריג למשרד הבריאות הוא נדון על ידי הגופים המוסמכים במשרד ובמידת הצורך מועבר לטיפול במשטרה. חוזר מנהל רפואה 12\11 המסדיר את נושא חובת הדיווח על אירועים חריגים למנהל רפואה מציין כי יש לדווח על נזק חמור ובלתי הפיך שנגרם למטופל במהלך טיפול רפואי או לאחריו, לרבות פטירה ושעל פניו לא ניתן לשייכו למהלך הטבעי הצפוי של מחלתו. באשר לחובת הדיווח החלה על המוסדות, המשרד יחדד בגרסתו המעודכנת של החוזר שחובת הדיווח תחול גם על המוסד האחר (במידה והמטופל הועבר לטיפול במוסד אחר) ולא רק על המוסד שבו התרחש האירוע המיוחד.

ליקוי

7.	ליקויים בדיווחים על הפסקות היריון והפסקות היריון בשלב החיות - הבקרה והמעקב של משרד הבריאות אינם שלמים. הדיווחים שמעבירים המוסדות אליו אינם כוללים נתונים חיוניים, רפואיים ואחרים, לרבות נתונים על תרופות שהאישה נוטלת. 

תגובה
משרד הבריאות

7.	ועדות להפסקת הריון פועלות ב-40 בתי חולים ומרפאות. האישה ממלאת טופס שכולל פרטים אישיים ורפואיים. חלק מפרטים אלו עוברים ללשכה המרכזית לסטטיסטיקה (להלן הלמ"ס) וחלק נשאר רק אצל הגורם המטפל בבית החולים/במרפאה. הדיווח של הוועדות למשרד הבריאות כולל דיווח סיכומי של פעילות הוועדה ברמה חודשית של פניות, אישורים והפסקות הריון לפי סעיפי החוק ולפי שבוע הריון. גם בלמ"ס וגם במשרד הבריאות המידע מתעדכן באופן שוטף בתוך מערכות המידע, תוך בקרה על איכות ושלמות המידע וכן עם תיקוף הדדי של כלל הפניות בין הלמ"ס ומשרד הבריאות. למשרד לא מגיע דיווח פרטני. מידע פרטני מזוהה מגיע רק ללמ"ס ואחת לשנה היא מעבירה למשרד קובץ פרטני לא מזוהה. הגורם המטפל בבית החולים מברר את כל הפרטים הרפואיים של האישה טרם ביצוע הפסקה הריון. המשרד יוכל לקבל אליו מידע פרטני מזוהה רק לאחר חקיקה מתאימה.

ליקוי

8. 	המוסדות מדווחים ללמ"ס על גבי טפסים מסורבלים שממולאים ידנית ומעבירים אותם באופן ידני. בנוסף, המוסדות שולחים למשרד הבריאות בכל חודש טופס אחר ובו נתונים כלליים-אגרגטיביים על הוועדות. תהליך ידני חסר מטבעו בקרה שוטפת הקיימת בתהליך ממוכן, והיקף השגיאות בדרך כלל גבוה יותר מזה שבתהליך הממוכן. בפועל, הדיווחים של המוסדות, הן למשרד הבריאות והן ללמ"ס, אינם שלמים ואינם מתואמים, ויש פערים במספר הוועדות המדווחות.

תגובה
משרד הבריאות

8.	המידע נשלח מהוועדות על גבי טפסים, אך גם במשרד הבריאות וגם בלמ"ס, המידע נאגר במערכות מידע המבצעות בקרה שוטפת על שלמות ואיכות המידע שנשלח מהוועדות. בעיות בדיווח מתבררות באופן שוטף עם הגורם המדווח. בנוסף, נעשית בדיקה ותיקוף של מספר הפניות לפי וועדה בין הדיווח למשרד לבין הדיווח ללמ"ס באופן שוטף, בוועדות שנמצא אי תיאום, נעשית פניה לוועדה. המשרד נמצא בקשר עם כל הוועדות באופן שוטף.

ליקוי

9.	במחקר שערכו חוקרים ממכון גרטנר בשנת 2008 עלה שבכ-40% מהמקרים, הוועדות בשלב החיות דיווחו באופן לקוי או חסר על הסיבות לסיום ההיריון שנבעו ממום בעובר. עקב כך, למשרד אין יכולת לקיים בקרה ומעקב שוטפים אחר הנתונים, ולכן הוא אינו יכול לפעול כדי לצמצם ככל שניתן את ביצוע הפסקת ההיריון בשלבים מאוחרים. מדובר במצב דברים חמור הנמשך גם לאחר זיהוי הבעיה ב-2008. טפסים ייעודיים הוכנו ב-2013, אולם השימוש בהם מתעכב. על משרד הבריאות לקדם תהליך למחשוב תהליכי הדיווח על הפסקות היריון, במטרה לקבל תמונת מצב מעודכנת של מכלול הפניות לוועדות ושל פרטי הפונות, שתאפשר לו שליטה בנתונים ובמידע. על משרד הבריאות להבטיח דיווח מלא על הפסקות היריון בשלב החיות ולקיים בקרה שוטפת של הנתונים, על מנת לעמוד על האפשרות לזהות מומים בבדיקות בשלב מוקדם יותר של ההיריון כדי לצמצם ככל שניתן את ביצוע הפסקת ההיריון בשלבים מאוחרים שלו.	

תגובה
משרד הבריאות

9.	עותק מטופס הפניה של האישה מועבר רק ללמ"ס. רופא ממשרד הבריאות מגיע ללמ"ס ובודק את כל הטפסים עם שיש בהם מידע על מומים מולדים, כדי לסייע ללמ"ס באפיון סוגי המומים. קובץ שנתי לא מזוהה וכן דוח סיכומי על סוגי המומים בהפסקות הריון מועבר למשרד הבריאות. נתונים מזוהים יוכלו לעבור למשרד הבריאות רק לאחר חקיקה מתאימה.

ליקוי 

10.	פעולות חינוך והסברה למניעת הריונות לא מתוכננים – קיים חוסר ידע, לפחות בקרב חלק מבני הנוער, בתחום החינוך המיני והמודעות לשימוש באמצעים למניעת היריון. בבתי הספר התיכוניים, במסגרת תכנית "כישורי חיים", פחות ממחצית מהיועצות העבירו תכנים בנושא קיום יחסי מין ושימוש באמצעי מניעה, ורק כשליש העבירו תכנים בנושא מניעת מחלות מין ואיידס. נוסף על כך, בתכנית "כישורי חיים" המועברת בחטיבת הביניים אין שיעורים ייעודיים על שימוש באמצעי מניעה ומניעת מחלות מין. משרד מבקר המדינה מעיר למשרד הבריאות שנוכח השיעור הנמוך של הכיתות שהעבירו בהן שיעורים בנושא חינוך מיני ראוי שהוא ישקול, עם משרד החינוך, להגדיל את היקף הזמן שמוקדש לחינוך ולקידום בריאות בבתי הספר. על משרדי הבריאות והחינוך לזהות את הסיבות לחוסר הידע בנושא חינוך מיני ובמודעות לצורך בשימוש באמצעים למניעת היריון. עליהם להכין תכנית להשלמת פערי הידע אצל בני הנוער. 

תגובה 
משרד החינוך

10.	השירות הפסיכולוגי הייעוצי (שפ"י) יוסיף פרקים נוספים לתכנית "כישורי חיים" לחטיבת הביניים, שיכללו מידע על שימוש באמצעי מניעה, "התנהגות מינית אחראית" וקבלת החלטות. פרקים אלה יפורסמו לכלל היועצות החינוכיות. בנוסף, יגביר שפ"י את קיום הכשרת היועצות החינוכיות בנושא: מיניות בריאה על מנת שאחוז התלמידים שיעברו תכניות אלו יגדל. 
	המשרד מציין כי הוא מוביל מהלך בין משרדי בשיתוף עם "ג'וינט אשלים" לקידום מיניות בריאה ומניעת פגיעה מינית. מטרת התכנית לקדם ברשויות המקומיות תכניות ומענים קהילתיים לצורך קידום תפיסה חברתית המקדמת מיניות בריאה ואחראית. התכנית נמצאת בשלבים של גיבוש תפיסה ותפעל כפיילוט ב- 10 יישובים. במסגרת זו יופעלו תכניות בבתי הספר ובקהילה על ידי כל משרדי הממשלה והגופים האזרחיים העוסקים בנושא.
	בנוגע לפעולות חינוך והסברה למניעת הריונות לא מתוכננים, המשרד יקיים דיון עם משרד הבריאות לגבי הדרכים ושיתופי הפעולה להגברת הידע בנושא חינוך מיני בקרב מתבגרים. התכנית המתגבשת בשיתוף עם ג'וינט אשלים, תכלול בניית גוף ידע משותף לצורך הגברת המודעות.
	המשרד מציין כי הקצאת שעה שנתית אחת לכתה לכל הנושאים בקידום בריאות אינה ריאלית ואינה עומדת במבחן ההקצאה והביצוע. הפיקוח על הבריאות במשרד החינוך מנחה את מוסדות החינוך לכלול את נושא המיניות הבריאה, כאחד מהנושאים בהם עוסקים בתחום קידום הבריאות, תוך שתוף צוות המוסד החינוכי, היועצות החינוכיות ואחיות בתי הספר, באם יש באפשרותן להיות חלק בנושא. במסגרת הפיתוח המקצועי בקידום הבריאות, ישולב הנושא החל משנת תשע"ז. משרד החינוך יבחן בשיתוף עם משרד הבריאות את הדרכים לקדם הרצאות על ידי אחיות בתי ספר וגורמים נוספים בקהילה כגון מרפאת מתבגרים, אגודה לתכנון המשפחה ועוד. כמו כן, בחוזר המנכ"ל "הוראות הקבע" סא/3(א) פורסמו הנחיות בנושא "היריון בלתי מתוכנן של מתבגרות". בהנחיות מומלץ לגורם החינוכי אליו פנתה הנערה, ללוות את הנערה במידת הצורך מאותן הסיבות שהוזכרו בסיכום דוח הביקורת. 

ליקוי 

11.	כל שנה יש בצה"ל כ-615 הפסקות היריון של חיילות חובה (מתוך כ-860 הריונות). ממצאי הביקורת מצביעים על כך שצה"ל נוקט פעולות מסוימות להדרכה מינית לחיילות ומקל קבלת אמצעי מניעה; אם בשל פעולות אלו ואם בשל המגמה הכלל-ארצית, שיעור הפסקות ההיריון ל-1,000 חיילות בשנים 2013-2011 היה במגמת ירידה. עם זאת, מסקר שערך צה"ל בנושא התנהגות מינית בקרב חיילות עולה צורך להמשיך למקד מאמצים על מנת להנחיל לחיילות וגם לחיילים הדרכה והכוונה לחינוך מיני.


תגובה
צבא ההגנה לישראל

11.	במהלך הטירונות, ופעם בשנה במסגרת הרצאות חינוך וקידום בריאות ביחידות, הצוות הרפואי מדריך את החיילים בנושא אמצעי מניעה ומחלות מין. כמו כן ענף הרפואה פרסם הנחיות, לפיהן גם רופא היחידה יכול לתת לחיילת בשירות חובה מרשם לגלולות למניעת היריון, ולא רק רופא נשים. החיילת תקבל את הגלולות בבית מרקחת צבאי או ביחידה ללא תשלום. מטרת הנחיה זו היא לשפר את הנגשת הגלולות לחיילות החובה, על מנת לצמצם את ההריונות הלא מתוכננים. כמו כן, חיילות לאחר הליך הפסקת הריון מגיעות לרופא נשים לביקורת ולאחר מכן לאחות שמבצעת הסבר ותדריך מפורט לגבי אמצעי מניעה ומניעת מחלות מין.

ליקוי

12.	מסירת מידע מניעתי לפונות: משרד הבריאות לא הנחה את המוסדות למסור לפונות לוועדות מידע בנושא השימוש באמצעי מניעה, למרות שבקרב 38%-22% מהפונות זו אינה הפסקת ההיריון הראשונה. על משרד הבריאות, אשר בידו הנתונים על נערות שנכנסו להיריון בלתי מתוכנן ובמיוחד נערות שאין זה הריונן הלא מתוכנן הראשון, לשקול לקיים הדרכות פרטניות לאותן נערות ובמקרה הצורך אף להפנותן לסיוע של גורמי המקצוע בקהילה - רופא המשפחה או המחלקה העירונית לשירותים חברתיים.

תגובה
משרד הבריאות

12.	הרופא אמור לשוחח עם האישה על אמצעי מניעה. העובדת הסוציאלית בוועדה להפסקת הריון, במסגרת ההערכה הפסיכוסוציאלית שהיא עורכת לאישה, מתייחסת לנסיבות סביב ההריון לרבות נסיבות הכניסה להריון, באם מופעל לחץ על האישה וכדומה.
	במהלך השנה הקרובה המשרד יבחן את שיתוף הפעולה עם משרד החינוך בנושא, במסגרת התוכנית לנערות. בוועדות להפסקת הריון המתקיימת בבתי החולים: הדסה, בני ציון, אסף הרופא, סורוקה ומאיר, העובדות הסוציאליות הייעודיות פוגשות את הנערות, מנחות אותן, מפנות לגורמים מטפלים בקהילה ועוקבות אחר רצף הטיפול בקהילה. העובדות הסוציאליות נכנסות גם לבתי הספר לשם הסברה ומניעה. נוהל "התוויות מקצועיות לטיפול בנערות הפונות לוועדות לענייני היריון" יופץ במהלך שנת 2016 וינחה את הצוותים בוועדות להפסקת הריון.

ליקוי

13.	ביצוע הפסקת היריון -מניעת ניגוד עניינים של המבצע את הליך הפסקת ההיריון - לפי הנחיות משרד הבריאות, חבר הוועדה שאישרה את בקשת האישה להפסקת ההיריון לא יבצע את הפסקת ההיריון לאותה אישה, וזאת כדי למנוע הימצאות במצב בו עלול להיות ניגוד עניינים בעת קבלת החלטות בדבר הפסקות היריון. מהתשובות לשאלונים ששלח משרד מבקר המדינה למוסדות המבצעים הפסקות היריון עולה כי יש מוסדות החורגים מהנחיה זו, ורופאים שהיו חברים בוועדה שאישרה הפסקת היריון ביצעו אותה בפועל. משרד מבקר המדינה מעיר למוסדות המבצעים הפסקות היריון, כי עליהם להקפיד על יישומה של הנחיה זו. עוד מעיר משרד מבקר המדינה למשרד הבריאות, כי עליו לאכוף יישום ההנחיה על המוסדות המבצעים הפסקת היריון.

תגובה
שירותי בריאות כללית 

13.	הנהלת חטיבת בתי חולים תרענן את ההנחיות לבתי החולים להקפיד שרופאים שהינם חברי וועדה שאישרה את בקשת האישה להפסקת הריון, לא יבצעו את הפסקת ההריון לאותה אישה בפועל. 

ליקוי

14.	הפסקת היריון תרופתית - בביקורת עלה שמוסדות מסוימים מבצעים הפסקת היריון תרופתית גם לאחר סוף השבוע השביעי להיריון, בניגוד להנחיות המשרד. משרד מבקר המדינה מעיר למשרד הבריאות שכל עוד הנחייתו עומדת בעינה, עליו לאכוף את ביצועה בכל המוסדות. עם זאת, נוכח נתוני ארגון הבריאות העולמי בדבר יעילות אמצעי זה, ראוי שהמשרד יבחן האם יש צורך לעדכן את ההנחיה, ולהתיר הפסקת היריון תרופתית בשלב מאוחר יותר של ההיריון.

תגובה
שירותי בריאות כללית 

14. 	ככלל כל בתי החולים של הכללית מקפידים על שימוש בהפסקת הריון תרופתית עד השבוע השביעי. במידה והפעולה אמורה להתבצע בסוף שבוע, משתדלים לבוא לקראת הנשים ולעיתים הפעולה נדחית במספר ימים. יש להבין שגיל הריון במקרים רבים גם שונה מגיל ההריון הנגזר מגודל העובר ולכן הגמישות בנושא.















































פעילות המעבדות הרפואיות במערכת האשפוז ובקהילה

הגופים המבוקרים: – משרד הבריאות, בתי החולים הכלליים – ממשלתיים, בתי החולים של שירותי בריאות כללית, המרכז הרפואי הדסה בירושלים, שירותי בריאות כללית, מכבי שירותי בריאות, קופת חולים מאוחדת, לאומית שירותי בריאות, הרשות הלאומית להסמכת מעבדות שבמשרד הכלכלה, צה"ל, נציבות שירות המדינה.
	
ליקוי

1.	ליקויים בפעילות משרד הבריאות כגורם תורתי ומאסדר - משרד הבריאות נושא באחריות הממלכתית להבטחת הבריאות לתושבי המדינה. הביקורת העלתה ליקויים באופן שבו משרד הבריאות ממלא את תפקידו כגורם התורתי והמאסדר של מערך הבריאות. עלה שהמשרד לא קבע הוראות ומדדים חשובים לפעילות המעבדות וביצוע הבדיקות ופיקח על פעילות המעבדות באופן חלקי. 
	כתוצאה מכך כל מעבדה פעלה על פי כללים שקבעו לה הגורמים שאליהם היא כפופה - בתי החולים או קופות החולים. בהיעדר כללים אחידים מחייבים עלולות להיפגע יעילות המעבדות ותפוקותיהן, דבר העלול לפגוע במתן טיפול רפואי נאות. נדרשת ממשרד הבריאות, כגוף שנושא באחריות להבטחת הבריאות לתושבי המדינה, ראייה לאומית מתכללת לצורכי המעבדות הרפואיות ולאופן הפעלתן בדרך המיטבית. נוכח הממצאים ראוי שמשרד הבריאות יכין מערכת של כללים והנחיות בנוגע לביצוע בדיקות מעבדה הן בקופות החולים והן בבתי החולים. בין היתר עליו לקבוע תורת הפעלה סדורה למעבדות ולבדיקות במעבדות, לכלול בתורה גם כללי הפעלה של בקרה ופיקוח על תהליכי העבודה ופעילות המעבדה על פי התקנים והנהלים הישימים למתן התוצאות. ראוי גם שמשרד הבריאות יבחן דרכים להתייעלות של מערך המעבדות ותהליכי העבודה במעבדות שיביאו לחיסכון, ייעול ומיצוי המשאבים.

תגובה
משרד הבריאות 

1.	בעקבות הערת הביקורת, משרד הבריאות ייזום במהלך שנת 2016 בחינה של מדדים כגון קביעת זמנים מרביים למתן תוצאות בדיקה, קביעת רשימת תוצאות מסכנות חיים אחידה במעבדות בתי החולים ומעבדות הקהילה תוך שיתוף פעולה בין המחלקה למעבדות, מינהל הרפואה, איגודים מקצועיים של המעבדות, איגודים מקצועיים קליניים, וכן נציגי הקופות הן בפן המקצועי, הן המשפטי (בדיקת ההנחיות) והן בכלכלי. 



ליקוי

2.	הועלו פערים של ממש בין קופות החולים בשיעור המבוטחים המבצעים בדיקות מעבדה. משרד הבריאות לא קיים בחינה מעמיקה לגילוי מהות הפערים האלה, ולא בדק אם הם נובעים מהפניות חסרות או יתרות של הקופות לבדיקות או שמא מהיענותם של המבוטחים, למשל בביצוע בדיקות סקר במסגרת רפואה מונעת. 
	על משרד הבריאות לבדוק מה מקור הפער בין הקופות במספר הנבדקים הממוצע ביום, והאם ניתן להסבירו רק בהיענות מבוטחים לביצוע בדיקות סקר, או שמא מדובר בהפניות יתרות או חסרות של הקופות. ראוי כי בדיקה זו תיעשה באמצעות השוואה בין קבוצות גיל ומין ומשתנים רלוונטיים אחרים. 
	לפי תוצאות הבדיקה, על המשרד לשקול קביעת מדד למספר הבדיקות המומלץ למבוטחי הקופות ומהותן בחלוקה לקבוצות גיל, מין וכו', תוך הבחנה בין הבדיקות על פי מטרתן - בדיקות לצורך אבחון קליני או לצורך רפואה מונעת.

תגובה
משרד הבריאות

2.	סוגיית הפערים במספר הבדיקות המבוצעות למטופל קשורה במספר רחב של גורמים מסבירים אפשריים כמו תמהיל המטופלים, היענות מטופלים, היענות הקופה למדדי האיכות וכדומה.
	המשרד מתכוון לכלול בתכנית הלאומית למדדי איכות, מדדים שיגדירו רפואה נאותה (choosing wisely), שיגדירו אילו בדיקות נדרשות לפי פרופיל מטופלים. 
	לאחר הגדרת קווים מנחים אלו אל מול האיגודים המקצועיים, המשרד יוכל לבחון פעילות עודפת או חסרה. צפי לתחילת מדידה: במהלך שנת 2018.

ליקוי

3.	הסדרה בידי משרד הבריאות: המשרד לא בחן כלל את סוגיית השימוש המושכל בבדיקות מעבדה בקופות החולים ובבתי החולים וממילא לא פעל להנחות אותם להפעיל מנגנון המאתר בדיקות מיותרות, שאי-ביצוען לא יפגע בבריאות המבוטחים והחולים, ומנגד בדיקות שהכרחי לבצען, שכן לתוצאותיהן עשויות להיות השפעות רפואיות וכלכליות. בפועל, רק מכבי וכמה בתי חולים פיתחו במערכות המידע שלהם מנגנונים לחסימת הפניות לבדיקות מעבדה, שלפי המידע הקיים במערכותיהם אין בהן תועלת והן לא יתרמו לבריאות המטופל. על המשרד לבחון את סוגיית השימוש המושכל בבדיקות מעבדה בקופות החולים ובבתי החולים ולחייב הפעלת מנגנון המאתר בדיקות מיותרות או חסרות.

תגובה
משרד הבריאות

3.	ככלל, על פי תקנות בריאות העם (מעבדות רפואיות) המעבדה חייבת לבצע בדיקות על פי דרישת הרופא המפנה. הבעיה נובעת פעמים רבות מרופאים שלא ערים לעדכונים בבדיקות. במהלך שנת 2016, המשרד ידרוש לקדם מנגנונים דומים לאלה שקיימים בחלק מבתי החולים ובמכבי שירותי בריאות ברמת הארגונים והמוסדות הרפואיים. במסגרת המועצה למעבדות, תיעשה עבודה על ידי וועדה אד הוק. על האיגודים המקצועיים של המעבדות הרפואיות לשתף פעולה עם האיגודים המקצועיים של הקלינאים בתחומי המעבדה השונים כדי להסכים על בדיקות שיש לבטל, להסירן מהסל ובהמשך, להודיע על כך לכל המעבדות בבתי החולים, הקופות והמעבדות הפרטיות.

ליקוי

4.	הקמת מעבדות מרכזיות: הפעלת מעבדה רפואית כרוכה במימון של הוצאות, ובהן כוח אדם, ריאגנטים (חומרים כימיים מגיבים), חומרים אחרים ותחזוקה; העלות לרכש ציוד ומכשור מתקדם היא גבוהה מאוד. לכל אחת מקופות החולים ולכל בית חולים יש מערך מעבדות משלו. חלק מגופים אלו החלו בתהליכי איגום מעבדות, הקימו מעבדות מרכזיות ואיחדו פעילויות. לחלק מהמעבדות האלה כושר ייצור גדול מאוד, אך מיצוי תפוקותיהן הוא חלקי. אף שהקמת המעבדות המרכזיות היא מהלך משמעותי ששינה את אופי תהליכי העבודה במעבדות, המשרד לא בחן את ההשלכות המערכתיות של יישום מהלך זה, הן על מיצוי כושר הייצור של המעבדות והן על הצורך בנקיטת צעדים משלימים. על המשרד, בשיתוף בתי החולים והקופות, להפיק לקחים ממהלכי האיגום שבוצעו עד כה במעבדות בבתי החולים הממשלתיים ושל הכללית ובקופות. במסגרת זו ראוי שייבחנו ההשלכות שעולות מהקמת המעבדות המרכזיות ואת ההיתכנות להמשך איגום המשאבים ומרכוז המעבדות. עליהם למפות את אותו ציוד ומכשור מתקדם ויקר ערך שרכישתו עשויה להיות נטל כלכלי כבד ועל כן חשוב למצות את כושר הייצור שלו. כך גם ראוי שימופו הכישורים המקצועיים הייחודיים של העובדים במעבדות, שהם כיום משאב במחסור, ולשקול הקמת מוקדי ידע של מומחים לטובת כלל המעבדות.



תגובה
משרד הבריאות

4.	המשרד בדעה שבנקודת זמן זו עדיין מוקדם לבחון איגום מעבדות בין בתי החולים השונים והקופות מאחר והמעבדות של ארבעת הקופות בקהילה ובחלק מבתי החולים (שיבא והכללית), קידמו תהליכי התייעלות ב-15 השנים האחרונות ואיחדו מעבדות קטנות ובינוניות עם מעבדות מרכזיות. התהליך מתמשך גם היום, כעת לדוגמה בקופת חולים מאוחדת מאחדים את מעבדת ראש העין עם מעבדת לוד. רעיון איגום המשאבים קשה ליישום בשל ניגוד אינטרסים בין בתי החולים וקופות החולים השונות. ניתן יהיה לקדמו אולי בעתיד לאחר סיום התהליכים המתמשכים בתוך הארגונים ובחינת התוצאות.

ליקוי

5.	אי-קביעת פרק זמן מרבי מנטילת הדגימה ועד בדיקת המעבדה: המשרד לא קבע פרקי זמן מרביים מנטילת הדגימה ועד ביצוע הבדיקה במעבדה. עיכובים ואפשרות לקבלת תוצאות שגויות מתרחשים בעיקר בבתי החולים שבהם המעבדות מפוזרות גאוגרפית. משרד הבריאות לא בחן אם ריכוז המעבדות באתר מרכזי אחד יכול לפתור גם את הבעיה הזו.

תגובה
משרד הבריאות

5.	המשרד יקים וועדה ייעודית בנושא שתיבחן את האפשרויות ליישום בשלב ראשון של קביעת זמנים מרביים לביצוע הבדיקה ומתן תוצאות לבדיקות דחופות, בהמשך לבדיקות רגילות ולבסוף, לבדיקות מיוחדות-נדירות. בוועדה ישתתפו נציגים של המחלקה למעבדות, האיגודים המקצועיים של המעבדות הרפואיות ומינהל הרפואה.

ליקוי 

6.	פרק הזמן מנטילת הדגימה ועד קבלת התוצאה: משרד הבריאות לא קבע פרק זמן מרבי למסירת תוצאות בדיקות, הן רגילות והן דחופות, וכל בית חולים קבע פרק זמן כזה לעצמו. הועלה כי יש פערים ניכרים בין פרקי הזמן שקבעו בתי החולים, והדבר פוגע באפשרות לתת טיפול רפואי נאות. על המשרד להגדיר עבור כל בדיקה פרק זמן מרבי שבו יש למסור את תוצאותיה, תוך הבחנה בין בדיקה שגרתית לבדיקה דחופה. נוסף על כך על המשרד לגבש תכנית כוללת, בראייה כלל-ארצית, לביצוע בדיקות דחופות שבית חולים אינו יכול לספק תוצאות עבורן בפרק הזמן הנדרש. בכך יוגשם גם הצורך באיגום משאבים לצורך ייעול של תפוקות מערך המעבדות.

תגובה
משרד הבריאות

6.	ראה תגובה לליקוי 5.

ליקוי

7.	קבלת התוצאות - ברוב בתי החולים בארץ אין קריאה ודיווח על תוצאות במעבדות למיקרוביולוגיה מהשעה 20.00 בערב עד 8.00 בבוקר למחרת. כלומר, ייתכן שיהוי של 12 שעות במתן טיפול מתאים לחולה, דבר שעלול לפגוע בבריאותו ואף לסכן את חייו. 

תגובה
משרד הבריאות

7.	רוב בתי החולים הקטנים ובפריפריה לא מקיימים תורנויות לילה לתחום המיקרוביולוגיה. הסיבה העיקרית לכך היא מחסור בכוח אדם ותקצוב שעות עבודה נוספות וכוננויות. המשרד מציין כי בחלק מבתי החולים ניתן שירות מצומצם של המעבדה למיקרוביולוגיה בשעות הלילה במסגרת המעבדה הדחופה ובאחרים ישנו כונן לפי הצורך. לדעת המשרד יש לבדוק את התשתית הראייתית לגבי הקביעה כי חוסר בתורני לילה במעבדה למיקרוביולוגיה מהווה סיכון לחיי החולים.

ליקוי

8.	ביטוי תוצאות הבדיקות ביחידות מדידה שונות - תוצאות של בדיקות מסוימות במעבדות הרפואיות בבתי החולים ובקופות החולים אינן מבוטאות באותן יחידות מדידה. תוצאות מעבדה של אותה בדיקה המבוטאות ביחידות מדידה שונות עלולות לבלבל את הרופאים המעיינים בהן ולעתים אף לגרום לטעויות באבחון ובטיפול שעלולות להביא לידי פגיעה בחולה עד כדי סיכון חיים. בעיה זו נדונה כבר לפני יותר משלוש שנים במועצה למעבדות רפואיות, והיא פנתה למשרד הבריאות בסוגיה, אולם עד כה לא פעל המשרד לקידום קביעת יחידות מדידה אחידות לכל המעבדות הרפואיות. על המשרד - בשיתוף בתי החולים, קופות החולים והמועצה למעבדות רפואיות - לפעול בהקדם לכך שהדיווח על תוצאות הבדיקות של המעבדות הרפואיות יהיה על פי יחידות מדידה אחידות.

תגובה 
משרד הבריאות 

8.	כל קופות החולים נדרשו למסד טבלאות המרה בין סוגי היחידות בדוחות תוצאות הבדיקה שלהם בכדי לאפשר את ההשוואה בין ערכים של מעבדות שונות. המשרד יקדם בהמשך דרישה מכל המעבדות הרפואיות בקהילה ובתי החולים למסד נוסחאות המרה לכל יחידות הבדיקה על פי הצורך כך שלרופאים תוצאות הבדיקה תהיינה ברורות. המשרד יעקוב אחר יישום התהליך. מדובר בתהליך מורכב וארוך שמצריך שיתוף פעולה וגיוס של גורמים רבים.

ליקוי

9.	דיווח על תוצאות חריגות בבתי חולים וקופות חולים- ערכי התראה (פניקה) הם ערכי תוצאת בדיקה המעידים על סכנת חיים מידית הנשקפת למטופל ומחייבים התערבות טיפולית מידית. כשמתקבלים במעבדה ערכים כאמור, עליה לדווח לגורמים הרפואיים הרלוונטיים האחראים לתוצאות בדיקה אלו בהקדם האפשרי. על מנת ליישם זאת נדרש ממשרד הבריאות להגדיר את רשימת הבדיקות שתוצאות חריגות שלהן דורשות פעולה מיוחדת של עובדי המעבדה: איתור הרופא האחראי (הרופא שהזמין את הבדיקה) ודיווח מידי על תוצאות הבדיקה, כדי שהרופא האחראי יחליט איזה טיפול לתת לחולה. על המשרד להגדיר גם את הערכים לתוצאות חריגות. הועלה שמשרד הבריאות לא הגדיר רשימת בדיקות כאמור. לעומת זאת עלה כי כל בית חולים וכל קופת חולים הגדירו לעצמם רשימה כזו, אולם קיים שוני בין הרשימות. לדעת משרד מבקר המדינה ראוי שמשרד הבריאות יגבש רשימה של בדיקות שחריגה בתוצאותיהן מחייבת מעורבות רפואית מידית, ויפיצה בין המעבדות הרפואיות כדי שיידרשו לדווח באופן מידי לרופא האחראי.

ליקוי

10. 	דיווח על תוצאות חריגות של בדיקות חיילי צה"ל - צה"ל משתמש במעבדה המרכזית של שיבא החל משנת 2014 לכל צרכיו. עובדי יחידת קצין רפואה ראשי (קרפ"ר) בצה"ל מסרו לנציגי משרד מבקר המדינה כי כאשר המעבדה הרפואית בשיבא מדווחת בסוף השבוע על ערכי התראה שהתגלו אצל חייל, צה"ל מתקשה באיתור החייל ובזימונו להמשך טיפול. עיכוב באיתור חייל שיש לטפל בו עלול להחמיר את מצבו הרפואי. על צה"ל, בתיאום עם המעבדה המרכזית של שיבא, לגבש תהליכי עבודה שיבטיחו, במקרה הצורך, איתור דחוף של החייל ושל הרופא האחראי שהזמין את הבדיקה כדי לספק לחייל את הטיפול המתאים לו בהקדם האפשרי.
תגובה
צבא הגנה לישראל

10.	קיים נוהל עבודה מתואם עם מנהל אגף המעבדות בבית החולים שיבא המסדיר את נהלי הדיווח במקרים חריגים. בנוסף, נערכה פגישה עם מנהל סיכונים בשיבא בה הוצגו מקרים חריגים וגובשה תכנית לטיוב ממשק הפעולה עמם.

ליקוי

11.	הביקורת העלתה שבשנים האחרונות פנה מנכ"ל משרד הבריאות רק פעם אחת - בשנת 2014 - למועצה למעבדות רפואיות בבקשה שתדון בנושא כלשהו בתחום המעבדות, והוא אף לא מצא לנכון לקיים דיונים תקופתיים הנוגעים למעבדות ולפעילות המועצה למעבדות רפואיות. אשר על כן לא מילאה המועצה את תפקידה כגוף מקצועי המייעץ למנכ"ל המשרד אלא ביצעה תפקידים אחרים שהוטלו עליה לפי תקנות המעבדות.
	ראוי שמשרד הבריאות ייעזר במועצה למעבדות רפואיות בגיבוש תורה סדורה לתחום המעבדות הרפואיות ויטיל עליה לבחון סוגיות מערכתיות ומקצועיות.

ליקוי

12.	דגימות הנשלחות לבדיקות במעבדות בחו"ל - יש בדיקות מעבדה רפואיות שאי-אפשר לבצע בארץ, וקופות החולים ובתי החולים שולחים אותן למעבדות בחו"ל. ואולם נמצא כי קופות החולים שולחות לחו"ל גם דגימות לבדיקות שאפשר לבצע בארץ, כמו בדיקות בתחום הרפואה המותאמת אישית, אף שיש עדיפות רפואית לביצוען בארץ, שכן בארץ התקשורת בין הרופא הפתולוג, הרופא המטפל והרופא המנתח נגישה יותר. על המשרד והקופות לקבוע באילו מקרים טובת החולה מצריכה שליחת בדיקות למעבדות בחו"ל.

תגובה
משרד הבריאות 

12.	המחלקה למעבדות בשיתוף פעולה עם גורמים מקצועיים נוספים לרבות המחלקה לגנטיקה קהילתית בשרותי בריאות הציבור קובעת האם לאשר את הבקשה והאם אכן הבדיקה אינה מבוצעת בארץ. כל מעבדה/מכון או מחלקה בבית חולים שאינה פועלת בהתאם לכך, עושה זאת בניגוד להנחיות. המשרד מציין כי חוזר מינהל רפואה מס' 4/14 מסדיר את הנושא של בדיקות מעבדה הנשלחות לחו"ל בתחום הגנטיקה. בימים אלה מתכנסת ועדה שמונתה על ידי מנכ"ל המשרד, בשיתוף מינהל הרפואה על מנת לעדכן את החוזר. צפי לסיום: סוף 2016.

ליקוי

13.	משרד הבריאות אישר לשלוח לחו"ל בדיקות גנטיות שאינן מבוצעות בארץ, לאחר מתן אישורו באופן פרטני. אחת הבדיקות המבוצעות בחו"ל ושקופות החולים מממנות חלקית היא בדיקת דם שעשויה לחסוך דיקור לבדיקת מי שפיר. קופות החולים לא בדקו את פרטי המעבדות בחו"ל שאליהן נשלחות בדיקות הדם הללו, ולא וידאו שהמעבדות רשומות או מוכרות על ידי משרד הבריאות בארץ או גורם מוסמך אחר בחו"ל. כדי להבטיח את איכות ההליך ואמינות הבדיקה, על המשרד להכין רשימה של מעבדות מוכרות בחו"ל שאליהן אפשר לשלוח דגימות ולעדכן רשימה זו מפעם לפעם.

תגובה
משרד הבריאות

13.	ראה תגובה לליקוי 1.

ליקוי

14.	שיעור פסילות של בדיקות- קיימים פערים ניכרים בשיעור הפסילות של בדיקות המעבדה הרפואית בבתי החולים ובקופות החולים. טווח הפסילות בין בתי החולים הוא 2.7%-0.1% - פער של פי 27 בין בית החולים שבו שיעור הפסילות הנמוך ביותר לזה בעל שיעור הפסילות הגבוה ביותר; ובין קופות החולים - 3%-0.27% - יותר מפי 10 בהתאמה. בשל פסילת בדיקה המטופל יכול להיקרא לשוב למעבדה בקופות החולים ללקיחת דם נוספת ולביצוע בדיקה חוזרת. בבתי חולים פסילת בדיקה מעכבת את מתן הטיפול. 
	ניתוח תהליכי עבודה לשיפור פעילות המעבדות: משרד הבריאות לא נתן דעתו לצורך בניתוח תהליכי עבודת המעבדות הרפואיות הן בבתי החולים והן בקופות כדי לשפרם ולצמצם בדיקות פסולות. המשרד גם לא עמד על הפערים הגדולים בפסילות של בדיקות הקיימים בין המעבדות של בתי החולים וכן בין המעבדות של הקופות. על המשרד לגבש תכנית כוללת של הצבת מדדי איכות לפעילויות הנוגעים לכל אחד משלבי הבדיקות, לאיכות השירות וליעילות עבור כלל המעבדות הרפואיות. בין היתר עליו לקבוע מדד שהוא רף לפסילות לשלבים השונים בתהליכי הבדיקות. עליו גם לבחון את תהליכי העבודה במעבדות הרפואיות, לאתר את המקורות לפסילה ולהציע לבתי החולים וקופות החולים דרכים לשיפור התהליכים.



תגובה
משרד הבריאות

14.	על מנת לשפר את מדד הפסילות, על המעבדות בבתי החולים לשפר את התהליכים הפראנליטים (מנקודת לקיחת ואיסוף הדגימות ועד להגעתן למעבדה). יישום דרישות תקני הבטחת האיכות יוביל לשיפור זה בעיקר במעבדות שרק לאחרונה הצטרפו לתהליכי איכות מבוקרים ע"פ דרישות תקן ISO. המשרד ישקול לכלול את אחוז הפסילות של בדיקות המעבדה, כמדד איכות של כל המעבדות. לוז לביצוע: הכנת המעבדות במהלך שנת 2016 (תשתיות מחשוב למדד פסילות), ליישום סופי במעבדות בשנת 2017. לאור המחסור במשאבים, המחלקה למעבדות מחויבת לבצע תעדוף של משימות ולכן אין בכוחה של המחלקה למעבדות במבנה הארגוני הקיים להתמודד עתה עם סוגיות מסוג זה. ראש השירות מקדם תהליך בחינה ותכנון של ארגון מחדש של המחלקה למעבדות.

תגובה
קופת חולים מאוחדת

14.	במאוחדת יחל בקרוב שינוי תהליכי משמעותי בממשק של תחנות לקיחת דגימות המעבדה במרפאות הקופה עם המעבדה המרכזית. בבסיס השינוי - קליטת הנבדק תיעשה רק באמצעים אלקטרוניים כך שכל תהליך ההקלדה יתבטל והמידע יעבור ישירות מהתיק הרפואי לתוכנת המעבדה במעבר כרטיס מגנטי. כל הקליטה תיעשה באותה סביבה טכנולוגית בה מתבצעות הבדיקות והמידע על התוצאות, על הכשלים או כל הערה אחרת. באופן זה המידע יוכל לעבור בצורה ממוכנת ישירות מהמעבדה המרכזית לתיק הרפואי ללא מעורבות ידנית, מה שמבטיח הפחתה משמעותית בסיכוני כשל והעברה חד ערכית של ההפניות והתוצאות. הפיכת שירותי המעבדה במחוזות לחלק מתהליך הבדיקה והזרמת המידע מן התיק הרפואי למעבדה ובחזרה, יפחית באופן ניכר כשלים וחזרות על בדיקות ויהווה חיסכון תפעולי וכלכלי כאחד.

ליקוי

15.	במועד סיום הביקורת כ-25% מהמעבדות הרפואיות הפועלות כיום בבתי החולים (הן הממשלתיים והן של הכללית) אינן מתועדות לפי תקן 9001ISO. רק מעבדות אחדות מוסמכות לפי תקן ISO 15189 (בבית החולים הדסה ורמב"ם; בשיבא מוסמכות 13 מעבדות). יודגש כי כל המעבדות הרפואיות המרכזיות של קופות החולים מתועדות לפי תקן 9001 ISO אך אינן מוסמכות לפי תקן ISO 15189.
	לנוכח החשיבות שיש להכרה של גוף בלתי תלוי ביכולות מקצועיות של מעבדה, לאור המחקרים שמראים כי גם הסמכה של מעבדה רפואית משפרת את יעילותה ואמינותה של פעילותה תוך חיסכון בהוצאות, נוכח תדירות הבקרה הנמוכה של המשרד על המעבדות (כל כשלוש שנים) ונוכח הנחיית מנכ"ל משרד הבריאות משנת 2013, על משרד הבריאות - בשיתוף מנהלי כל בתי החולים הממשלתיים, של הכללית והציבוריים האחרים ומנהלי קופות החולים - לגבש תכנית שלמה ומדורגת כך שכל המעבדות הרפואיות יהיו מתועדות ובהמשך גם מוסמכות, וייקבע לכך לוח זמנים ותקציב נדרש.

תגובה
הרשות הלאומית להסמכת מעבדות

15.	רוב המעבדות אינן פונות להסמכה, זאת לאור האפשרות העומדת בפניהן בעת הזו להסתפק בהתעדה, שהינה מערך ניהול מתועד אשר אין בו בחינה של הכשירות המקצועית ואיכות הבדיקות. הרשות מדגישה כי ההסמכה מקנה כלים לניהול מערך האיכות והמערך המקצועי, אשר מאפשר התמודדות עם קשיים ניהוליים, מערך כוח האדם, איכות השירות והבדיקות, תוך התייחסות לאיכות הטיפול בחולה.

ליקוי

16.	ליקויים בבקרה, באיכות ובאמינות במעבדות הרפואיות - קיום מבחני מיומנות (על ידי השוואה בין-מעבדתית או בדיקת גוף חיצוני) לכל בדיקה ובדיקה מספקים למעבדה מדד בלתי תלוי לבחינת כושרה המקצועי, גורם המשפיע על כך שתוצאת הבדיקה תהיה אמינה יותר. ואולם בניגוד לאמור בנוהל המשרד, כמה בתי חולים אינם עושים מבחני מיומנות לכל הבדיקות שהם מקיימים. כדי להבטיח את אמינות תוצאות הבדיקות יש לקיים מבחני מיומנות לכל הבדיקות האפשריות, בין באמצעות גוף חיצוני ובין באמצעות השוואה בין-מעבדתית. על משרד הבריאות לשים דגש על נושא זה בבקרות שהוא מקיים כדי להגביר את אמינות תוצאות הבדיקות.

תגובה
משרד הבריאות

16.	מאז הוחל לפני כ-13 שנים בבקרה ומעקב על ידי המשרד (מחלקה למעבדות), האפקטיביות באכיפת הנחיות אלה רק הלכה וגדלה והתהליך מתמשך. לדעת המשרד כ- 85% או יותר מכלל הבדיקות בבתי חולים קטנים הינו הישג לא מבוטל ביחס למה שהיה בעבר (פחות מ-30%). המעבדות נמצאות במגמת שיפור בביצוע מבחני המיומנות והמשרד פועל על מנת לשפר את הממצאים אף יותר, באמצעים העומדים לרשותו (נהלים, בקרות ופיקוח).

ליקוי

17. 	בקרת משרד הבריאות: (א) המשרד מבצע בקרות תקופתיות בבתי החולים לשם חידוש רישיונם ומציין בדוחות את הליקויים שמצא במעבדות ודורש לתקנם, ואולם הוא אינו ממפה את הליקויים שמצא לפי חומרתם ולא דורש שבתי החולים יתקנו ליקויים חמורים באופן מידי וידווחו לו על כך. (ב) המשרד אינו מודיע לבתי החולים על נקיטת צעדים אם לא יתקנו ליקויים מהותיים במעבדות, לרבות שקילת איסור להפעילן. (ג) המשרד אמור לחדש רישיונות של בתי חולים לאחר עריכת בקרה בכל יחידות בית החולים, כולל כל המעבדות הפועלות בבית החולים הנבדק. ואולם המשרד חידש את הרישיונות של כלל בתי החולים אף שלא עשה בקרות בכל המעבדות שלהם אלא בחלקן. 
	על המשרד לבחון את מערך הבקרות שלו ולקבוע את תוכנן ותדירותן בהתאם לרמת האיכות והאמינות הנדרשת מהן. על המשרד לבחון את האפשרות שבבית חולים שבו יש פעילות לקויה של המעבדות יופסקו כל הפעילויות המושפעות מפעילות המעבדות.
	לדעת משרד מבקר המדינה, נוכח החשש לפגיעה בבריאות החולים חיוני ביותר שמשרד הבריאות יידע את המוסדות הרפואיים על ביטול היתרים שהוא נותן למעבדות הפרטיות. עליו לשקול גם האם לחייב את אותן מעבדות ליידע את לקוחותיה על כך שהמשרד ביטל היתרים שניתנו להם, בדומה לאופן שבו נוהגת הרשות הלאומית להסמכת מעבדות. ראוי גם שהמשרד ישקול לפעול לנקיטת צעדים האפשריים על פי החוק למקרים שבהם מעבדה ממשיכה לבצע בדיקות למרות הסרתה מרשימת המעבדות המוכרות.

תגובה
משרד הבריאות 

17.	דוח הבקרה של המחלקה למעבדות מתפרסם בדוח הכולל של מינהל הרפואה באינטרנט וכולל שקלול באחוזים וציונים תוך התייחסות לחומרת הממצאים ודורש תיקון ליקויים תוך סיווג החומרה ומציין פרק הזמן המוקנה לתיקון. ביום הבקרה לא ניתן באופן מעשי לבדוק את כל המעבדות של בית חולים מסוים, הבקרה הינה מדגמית בדומה לבקרות שנעשות ע"י גופי בקרה בין לאומיים. ככלל, תהליך הבקרה הינו מתמשך ודורש שיפור מתמיד של המבוקר.



ליקוי

18.	המעבדות הרפואיות במוקדים לרפואה דחופה של הספקים הפרטיים (כמו "טרם" או "ביקור רופא") וגם חלק מהמעבדות במוקדים של קופות החולים פועלות ללא הכרה של משרד הבריאות והן אינן רשומות בפנקס המעבדות על פי פקודת בריאות העם, ועל פי תקנות המעבדות כנדרש.

תגובה
משרד הבריאות 

18.	המשרד מציין כי המחלקה למעבדות דורשת מהמוקדים לרפואה דחופה (כגון טרם) להסדיר את הרישום של שרות המעבדה ולבצע את השרות ע"פ התקנות, החוזרים והנהלים של המחלקה למעבדות ושל המשרד. בכל הבקרות שהתקיימו בשנים האחרונות בקופות החולים, בקר מחלקת המעבדות דרש ששירותי מעבדה הניתנים באמצעות המוקדים יהיו בהתאם לדרישות המשרד. פיקוח ובקרה בתדירות גבוהה יותר על מוקדים לרפואה דחופה שנפתחים באופן עיתי, מותנים בתוספת כוח אדם ייעודי למחלקה למעבדות.

ליקוי

19.	המשרד לא קבע את הכללים בנוגע לאישור הממצאים בבדיקות פתולוגיות כדי למזער את האפשרות לאבחון שגוי וכל בית חולים נוהג אחרת. משרד מבקר המדינה מעיר למשרד הבריאות כי נוכח החשיבות הרבה של הבדיקה הפתולוגית, על המשרד להסדיר בהוראות את אופן ביצוע תהליכי הבקרה על תוצאות הבדיקות הפתולוגיות כדי למזער את האפשרות לאבחון שגוי (למשל, באמצעות בדיקה כפולה בידי שני פתולוגים). 

תגובה
משרד הבריאות

19.	המשרד מדגיש כי בחוזר מנהל הרפואה 13/2013 קיימת דרישה לחתימת שני פתלוגיים. יש מקום להרחיב את הבקרה על מכונים פתולוגיים אך לשם כך דרוש כוח אדם מקצועי נוסף וכן גיוס עמיתים רופאים פתולוגיים שיהיו מוכנים לבצע מבדקי עמיתים להגברת הבקרה. המשרד יפעל להגברת שיתוף הפעולה בין המחלקה למעבדות לבין איגוד הפתולוגים ולקביעת מועדי בקרה ועמיתים שישתפו פעולה. הדבר מותנה בתוספת כוח אדם למחלקה למעבדות וזמינות של רופאים פתולוגיים לביצוע בקרות. יש לציין שהמשרד קידם לאחרונה תהליך של בקרה במכונים לפתולוגיה, לרבות במעבדות של המכונים וגם במעבדות לפתולוגיה פרטיות כולל שימוש בעמיתים פתולוגים.

ליקוי

20.	מחסור בעובדי מעבדות בבתי החולים הממשלתיים- ההתקדמות המואצת והמתמדת בתחום בדיקות המעבדה הרפואית, התפתחות תחומי ההנדסה הגנטית, הביולוגיה, הביוכימיה ולימודי המעבדה הרפואית, וכן הדרישות ההולכות וגוברות בתחום הבדיקות החדישות מעלות את הצורך בעובדי מעבדה מיומנים שמעמדם מוכר על פי תקנות המעבדות. הביקורת העלתה את הליקויים האלה: (א) המשרד לא קבע תקן מזערי לכוח אדם לעובדי מעבדה, וכל בית חולים קובע את היקף כוח האדם במעבדות שלו; (ב) קיים מחסור בעובדי מעבדה בבתי החולים הכלליים-ממשלתיים בכלל מקצועות המעבדנות; (ג) כ-50% מעובדי המעבדות הרפואיות בבתי החולים הממשלתיים הם מעל גיל 55, ולמרות זאת לא הוכנה תכנית מתאימה לגיוס ולקליטה של עובדי מעבדה חדשים. על המשרד לבחון את סוגיית כוח האדם במעבדות הרפואיות בבתי החולים הכלליים-ממשלתיים. עליו לבחון קביעת תקינת סף לכוח האדם במעבדות רפואיות, לפי אופי הציוד והמכשור הקיים בה, כדי שיתאפשר מתן שירות ראוי בהתחשב ברמת מיכון המעבדה.

תגובה
משרד הבריאות

20.	אין הסכם תקינה שמתוקצב על ידי משרד האוצר. שינויים שחלו במהלך השנים במבנה השירותים ובהיקפם אל מול חסר מהותי בתקצוב המערכת מחייבים את יחידות המשרד לייצר פתרונות ולתעדף משאבים בגמישות. ככל שחסר מנגנון תקצוב בצד התקינה, עמדת המשרד היא שיש לאפשר ליחידה גמישות בניתוב כוח אדם מקצועי לפי הצרכים תוך בחינת חיוניות, קריטיות ויעילות בהעמדת השירות הרפואי. בתכנית העבודה של בתי החולים הממשלתיים הם נדרשים לבצע תכנית היערכות לגבי כלל המשרות העתידות להתפנות, ולהיערכות מראש לאיוש משרות אלה. צפי הפרישות במערך הממשלתי ידוע למשרד הבריאות ואף והוצע על סמך זאת לקדם תכנית להכשרה וקליטת חרדים בעלי הכשרה מתאימה במערך זה. במסגרת החלטת ממשלה 869 מיום 20.12.15 לשילוב האוכלוסייה החרדית בשירות המדינה, ביקש המשרד תוספת תקני התמחות להכשרה של חרדים לצורך קבלת תעודת הכרה כעובדי מעבדה. הבקשה אושרה אך תקציב טרם הועבר למשרד. 

ליקוי

21.	הסדרה בידי משרד הבריאות: סוגיות המחסור בכוח אדם והיעדר עתודות כוח אדם ידועות למשרד הבריאות כבר שנים, אולם הוא לא דן בסוגיות אלה, לא בחן את השפעותיהן ולא פעל לפתרונן תוך עידוד ותמרוץ ללימוד המקצוע. על המשרד להביא בחשבון את הצורך בהכשרת עובדים ובגיבוי למתן שירות במקרים דחופים בכל שעות היממה (תורנים וכוננים).

תגובה
משרד הבריאות

21.	על פי תקנות בריאות העם מעבדות רפואיות, עובד מעבדה רפואית יכול להיות בעל השכלה של מגוון מקצועות ובכלל זה תחום מדעי החיים, הכימיה, החקלאות והתזונה ואינו חייב ללמוד במסלול לתואר ראשון של מעבדנות רפואית. עובדה זו מעמידה פוטנציאל רחב מאוד של מועמדים למקצוע. למועמדים שאינם בוגרי תואר במעבדנות רפואית, נדרשת הסדרת תעודת עובד מעבדה רפואית. לקבלת תעודת הכרה במעמד זה, דרושה תקופת סטאז' בת 6 חודשים במשרה מלאה. תקופה זו לא מתוקצבת ועל כן הסדרת המעמד מתבצעת רק עבור אלו שנמצאו עבורם תקנים פנויים במערכת, שהינם תקני עובדי מעבדות.

ליקוי

22.	היערכות המעבדות הרפואיות לעתות חירום - המשרד לא קבע נהלים בנושא השירות בעתות חירום ולא יזם הליך חקיקה מתאים בעניין היקף השירותים שעל קופות החולים או כל גורם רפואי אחר לספק בהתאם לתרחישי לחימה שונים, במטרה להבטיח רמת שירות ראויה במעבדות לאוכלוסייה, ובכלל זה לא קבע אילו בדיקות דם דחופות יבוצעו בקהילה מתוך מאות בדיקות דם ממקצועות שונים שמבצעות הקופות ברגיעה. המשרד גם לא מיפה את מצב מיגון המעבדות הרפואיות בבתי החולים ובקופות החולים כדי לעמוד על הפערים בין מצבן כיום לעומת הדרישות בתקנות ההתגוננות האזרחית (מפרטים לבניית מקלטים), התש"ן-1990 והתיקון להן משנת התשע"ג-2013.
	על המשרד והרשות העליונה לאשפוז לקבוע תכנית לבדיקות הכרחיות ובדיקות במרפאות הקופות, במרפאות האחודות ובביקורי הבית בעתות חירום ובמצב של התמשכות תקופת לחימה. על משרד הבריאות למפות את מצב מיגון המעבדות הרפואיות בבתי החולים ובקופות החולים ולעמוד על הפערים בין מצבן כיום לעומת הדרישות בתקנות ההתגוננות. במסגרת גיבוש תכנית לחידוש התשתיות הפיזיות של המעבדות על המשרד להביא בחשבון גם פערים אלו. כמו כן ראוי שהמשרד, בשיתוף הקופות, הרשות העליונה לאשפוז ופיקוד העורף, יכין תכנית גיבוי למעבדות שעלולות להפסיק את פעילותן בחירום. במסגרת זו יש לשקול גם תרגול לאופן השינוע, קבלת הדגימות, שיגור ופענוח התוצאות וכו'.

תגובה
משרד הבריאות

22.	המחלקה למעבדות של בריאות הציבור ממליצה על הקמת וועדה אינטגרטיבית בראשות האגף לשעת חירום, שתפעל לקידום הנושא בקביעת סטנדרט אחיד ומינימלי בקופות החולים ובבתי החולים באמצעות נהלים וחוזרים בשיתוף הנציגים הרלוונטיים מקופות החולים, מבתי החולים, ממשרד הבריאות ומהאיגודים המקצועיים. הוועדה נדרשת להגדיר תפיסת הערכות ותפיסת מענה לעת חרום. חוק ביטוח בריאות ממלכתי קבע את סל השירותים הנדרש ברגיעה. רמות השירות הנדרשות נקבעו בחוק זה. לפיכך בשעת חירום רמת השירות הנדרשת כפי שהוגדר בחוק זאת בכפוף להנחיות מדיניות התגוננות של פיקוד העורף. בהלימה להנחיות הרשות העליונה לאשפוז ובריאות בהינתן מצב בו מרפאות נסגרות, כל מרפאה אשר תופעל, תיתן מענה אחוד לרבות בדיקות הדם הדחופות הנדרשות.
	קביעת בדיקות הכרחיות תידון גם בוועדת קהילה לשעת חירום בתוכנית העבודה לשנת 2016. קביעת היקף הבדיקות הנדרשות, ההכרחיות לביצוע בעיתות חירום ייבחן ויקודם במסגרת וועדת קהילה לשעת חירום החל משנת העבודה 2016.
	סקרי מיגון נדרש לתקצב. אין בידי משרד הבריאות תקציב ייעודי לביצוע סקרי מיגון מקצועיים על ידי מהנדסי מיגון אזרחיים או ממחלקת מיגון בפיקוד העורף.
	האגף לשעת חירום יקדם עם מחלקת אוכלוסייה בפיקוד העורף מדיניות התגוננות פרטנית למעבדות, בדומה לפעילות בה נקבעה מדיניות התגוננות פרטנית לבתי החולים ולמערך הרפואה בקהילה.

תגובה
צה"ל - פיקוד העורף

22.	פיקוד העורף (פקע"ר) אינו נושא באחריות להכנת תכנית הגיבוי וזאת מהטעמים הבאים:
	תפקידו של פקע"ר הנוגע לפעולות בקרב האוכלוסייה האזרחית של המדינה נובע ממעמדו כשירות הג"א בהתאם לחוק ההתגוננות האזרחית, התשי"א-1951 (להלן – החוק). במסגרת היותו שירות הג"א מוטל עליו התפקיד לארגן ולנהל את ההתגוננות האזרחית במדינה ולצורך כך הוא מוסמך, בין היתר, לתאם את פעולותיהם של משרדי הממשלה, של הרשויות המקומיות ושל מפעלים פרטיים בענייני ההתגוננות האזרחית (סעיף 2(ז) לחוק). הגדרת "התגוננות אזרחית" בסעיף 1 לחוק היא "האמצעים הנקוטים לשם התגוננות מפני כל התקפה או סכנת התקפה על האוכלוסייה האזרחית או לשם צמצום פעולותיה של התקפה כזאת, להוציא אמצעי לחימה שלא להגנה עצמית".
	כעולה מהאמור, תפקידו של פקע"ר מתמצה בפעולה בתחומי ההתגוננות האזרחית, כלומר התגוננות מפני התקפה בלבד. במסגרת זאת, כאשר המדובר במעבדות רפואיות, מוגבל תפקידו של פקע"ר לאמצעים הנקוטים לצמצום הסיכון למעבדות (באמצעות חיוב בניית מרחבים מוגנים), ולצמצום הנזק שייגרם למעבדות, לעובדיהן ולאוכלוסייה אם ייפגעו כתוצאה ישירה מהפגיעה (באמצעות מתן הוראות התגוננות בשעת חירום, חיוב הגנה על חומרים מסוכנים, קיום ממונה הג"א במפעל, הפעלת כוחות לחילוץ והצלה ועוד).
	פעילותן של המעבדות הרפואיות, אף שהן מהווה שירות חיוני הנחוץ כמובן אף בעתות חירום מסוגים שונים, אינה מהווה חלק מן ההתגוננות האזרחית. בדומה לשירותים חיוניים נוספים (כגון אספקת מזון) אין פקע"ר אחראי לעצם קיום שירות זה אלא רק לתיאום פעולות ההתגוננות האזרחית הננקטות במסגרתו. 
	יתרה מזאת, השירות החיוני של מעבדות רפואיות, בדומה לרבים מהשירותים החיוניים, נחוץ אף במצבי חירום שאינם מלחמתיים (כדוגמת רעידת אדמה). מכאן ברור כי נושא הפעלתם של שירותים אלה אינו יכול להיות מונח לפתחו של פקע"ר.
	ואכן, החלטת הממשלה 1716 מיום 6.7.1986 כפי שתוקנה בהחלטת הממשלה 1080 מיום 13.2.2000 הסדירה את חלוקת התפקידים בהכנת המשק החיוני לשעת חירום, הן מלחמתית והן שאינה מלחמתית. החלטה זאת קובעת כי "כל משרד ממשלתי ורשות ייעודית יהיו מוסמכים ואחראים בתחום שהם מופקדים עליו לנקוט אמצעים בעוד מועד ככל הדרוש להבטחת הכנתו של המשק החיוני לקראת תקופת הפעלת מערך מל"ח וידווחו לוועדת המל"ח העליונה על האמצעים שנקטו כאמור"(סעיף 10(א)). כן הוטל בהחלטה על מטה מל"ח ארצי (אשר כיום משולב ברח"ל)"לבקר ולבדוק כשירות וכוננות מערך מל"ח לקראת תקופת הפעלתו"(סעיף 9(ג)).
	לפיכך, האחריות להפעלת שירותים חיוניים בתחום הבריאות מוטלת על משרד הבריאות ועל הרשות הייעודית בתחום הבריאות, היא הרשות העליונה לאשפוז, ובפיקוחה של רח"ל. לפקע"ר אין אחריות לנושא זה.
	ראוי לציין כי בשנת 2011 גובש על ידי סגן הרמטכ"ל ומנכ"ל משרד הבריאות מסמך משותף בדבר "עקרונות שיתוף הפעולה בין משרד הבריאות וצה"ל". במסמך זה מפורטים הן העיקרון הבסיסי, כי הכנת מערכת הבריאות לחירום והפעלתה בו הן באחריות משרד הבריאות, הן הסיוע שיינתן על ידי פקע"ר למערכת לצורך הכנתה לטיפול בנפגעי פעולות אויב והן הדרכים בהן יסייע צה"ל לפעילות מערכת הבריאות דרך כלל בשעת חירום או לקראתה, לפי דרישה, במקום בו סבור משרד הבריאות כי יש צורך חיוני בסיוע זה ובהתאם לקביעת המטכ"ל.
	פקע"ר אינו מהווה צד להכנת תכנית גיבוי למעבדות הרפואיות, ותפקידו בהכנת תכנית כזאת מוגבל למתן ייעוץ והנחיות באספקטים של התכנים הנוגעים לתחום ההתגוננות האזרחית, ככל שיהיו כאלה.

ליקוי

1.	היתרי רעלים: חוק החומרים המסוכנים, התשנ"ג-1993 (להלן - חוק החומרים המסוכנים), מחייב את העוסקים בחומ"ס לקבל היתר לכך מהמשרד להג"ס (להלן - היתר רעלים). לפי הערכת המשרד (שלא גובתה בנתונים), כ-200 (5%) מהעוסקים בחומ"ס פועלים ללא היתר רעלים בתוקף. כמו כן, בחלק מהמקרים חודש היתר הרעלים ללא ביצוע סיור מקדים או בלי בדיקה לעומק של העמידה בדרישות לקבלת ההיתר. נוסף על כך, עובדי המחוזות כמעט אינם מבצעים סיורי פיקוח במשך תקופת ההיתר וכן אינם מבצעים סיורי פתע.
על המשרד להג"ס לנקוט את הפעולות הנדרשות על מנת לעמוד במשימת ההנפקה והחידוש של היתרי הרעלים, כנדרש בחוק החומרים המסוכנים. כמו כן, על המשרד לשפר במידה ניכרת את מערך הפיקוח שלו על מפעלים המחזיקים חומ"ס, ובכלל זה לבנות תכנית שנתית לפיקוח על המפעלים, שתכלול יעדים כמותיים וסדרי עדיפויות לביצוע ביקורות במפעלים. על סדרי העדיפויות להיקבע בין היתר לפי רמת המסוכנות של המפעל, רמת העמידה שלו בנוהלי בטיחות בעת שימוש בחומ"ס, היסטוריית האירועים שהתרחשו בו ואופן ההתמודדות שלו עמם, הליכי אכיפה קודמים שבוצעו נגדו ותלונות שהוגשו נגדו.
על המשרד להג"ס להתאים ככל האפשר את התנאים בהיתר הרעלים למאפיינים הייחודיים של כל מפעל וליצור ערוץ תקשורת ישיר ופתוח עם המפעלים, לשם תמיכה מקצועית בהם והחלפת מידע. בעניין זה יצוין כי שימוש בטכנולוגיות תקשורת מתקדמות עשוי לייעל את הפיקוח של המשרד על המפעלים ולצמצם את הזמן שיש לייחד לביקורים בהם. נוסף על כך, מומלץ כי המשרד יבחן אפשרויות לעידוד חדשנות סביבתית במפעלים, כדי להפחית את הסיכונים לאירועים סביבתיים.




תגובה
המשרד להגנת הסביבה

1.	 כיום למשרד תנאי מסגרת כלליים וסקטוריאליים הנותנים מענה למאפייני הסקטורים השונים. ככל שנמצא כי סט התנאים אינו כולל את כל הנדרש מהמפעל, הממונה מעדכן דרישות פרטניות המתאימות לעיסוקיו ומאפייניו. במהלך מתן ההיתר מתקיים דו שיח עם המפעל שייעודו הכרת מאפייני המפעל, התהליכים שבו ואופן יישום התנאים.

ליקוי

2.	מרחקי הפרדה בין מפעלים מסוכנים ובין אוכלוסייה: המשרד להג"ס מיישם את המדיניות שנקבעה לגבי מרחקי ההפרדה בעצלתיים: המחוזות אינם עומדים בנטל של בדיקת הסקרים של המפעלים לגבי מרחקי ההפרדה, אינם אוכפים על המפעלים את הכנת הסקרים וכן אינם אוכפים עליהם, במסגרת קבלת היתר הרעלים או חידושו, את ביצוע הפעולות הנדרשות לעמידה במרחקי ההפרדה שנקבעו. כמו כן, המיפוי הראשוני של המפעלים היה חלקי, וחסרו בו עשרות מפעלים מסכני אוכלוסייה, דבר שגרם לעיכוב נוסף בביצוע התהליך שנועד לוודא את עמידת המפעלים במרחקי ההפרדה הנדרשים. נוסף על כך, אף שעברו יותר מארבע שנים מפרסום המדיניות של המשרד בדבר מרחקי ההפרדה, לא ביצעו המשרד ומינהל התכנון את הפעולות הנדרשות ליישומה בעת ביצוע הליכי התכנון.
על המשרד לבצע ללא דיחוי את הפעולות הנדרשות על מנת לוודא שהמפעלים מסכני האוכלוסייה מיישמים את המדיניות שקבע הוא עצמו בנוגע למרחקי ההפרדה בין מקורות סיכון לאוכלוסייה; על המשרד ומינהל התכנון להשלים את ביצוע הפעולות הנדרשות ליישום המדיניות בדבר מרחקי ההפרדה כבר בעת הליכי התכנון. על המשרד לשקול לקבוע נורמות מחייבות בנושא מרחקי ההפרדה, על מנת למנוע אישור תכניות שלא נקבעו בהן מרחקי ההפרדה הנדרשים.

תגובה
המשרד להגנת הסביבה

2. 	למרחקי ההפרדה נדרשו כ- 183 מפעלים, בבחינה שביצע המשרד למפעלים נוספים שעומדים בקריטריונים, נמצא כי המספר הסופי הינו כ- 220 מפעלים. סה"כ המפעלים אשר ישלימו את תכנית העמידה עד יולי 2017.



תגובה
מינהל התכנון – משרד האוצר

2. 	מינהל התכנון יפעל מיד עם קבלת מפות המפעלים המסוכנים, מיקומם ותחום המגבלות שהם מטילים על סביבתם, מהמשרד להגנת הסביבה.
לעניין הבהרת משמעות הקרבה בין מפעלים מסוכנים למוקדי אוכלוסיה למוסדות התכנון – הנושא הוצג בפורום מקצועי של מינהל התכנון שהתקיים ביום 3.3.2016 בו משתתפים גם מתכנני המחוזות, שהינם חברי ועדות מחוזיות ומובילי קבלת החלטות בועדות. יצוין כי הסוגיה, על מורכבות היבטיה, מוכרת לחברי מוסדות התכנון המחוזיים מעבודתם השוטפת, ומהווה שיקול מבין מכלול השיקולים בתהליך קבלת ההחלטות של הועדות המחוזיות.
לעניין הפצת הנחיות בקרב מוסדות התכנון לגבי מרחקי ההפרדה הנדרשים ולגבי הצורך בייחוד שטחי תעשיה לתעשייה מסוכנת – הנחייה בנושא מדיניות תכנון לגבי מרחקי הפרדה ממקורות סיכון נייחים נמצאת בשלבי גיבוש והערות במינהל התכנון. בפורום המקצועי שהתקיים ביום 3.3.2016 הוצגו עקרונות ההנחיה למנהלי אגפים במינהל התכנון ולמתכנני מחוזות, שהעלו הערות והיבטים נוספים להמשך בחינה.

ליקוי

3.	הקמת מערכת חומרים מסוכנים לאומית: "הוועדה הציבורית המייעצת לבחינת ההֵערכות והטיפול בחומרים מסוכנים ברגיעה ובשע"ח [שעת חירום]", בראשות האלוף (במיל') הרצל שפיר (להלן – ועדת שפיר), המליצה להקים מערכת שתיתן התרעה אוטומטית לאוכלוסייה ולגורמי החירום על אירוע חומ"ס החורג משטח של מפעל. ואולם הטיפול של המשרד להג"ס, המל"ל, פקע"ר, המשרד לביטחון הפנים, משרד הביטחון ומשרד האוצר בהקמת המערכת נמשך מעל שבע שנים, משנת 2008 ועד שנת 2015, והמערכת עדיין נמצאת בשלבי אפיון ראשוניים.
על כל הגורמים הרלוונטיים - ובכלל זה המשרד להג"ס, משרד הביטחון, פקע"ר, המל"ל, המשרד לביטחון הפנים ומשרד האוצר - להירתם לקידום הקמתה של מערכת חומרים מסוכנים לאומית בהקדם האפשרי, על פי המטרות שקבעה ועדת שפיר. 

ליקוי

4.	שינוע חומ"ס: היות ששינוע חומ"ס מחייב הן היתר רעלים מהמשרד והן רישיון מוביל ממשרד התחבורה, קיימות אי-התאמות בכללי הרישוי בנושא זה. משרד התחבורה אימץ את ההמלצות בנוגע לדרישה ממובילי חומ"ס להתקין מערכת איכון בכלי הרכב ואף פרסם הנחיות בנושא בשנת 2010, אולם עד אוקטובר 2015 לא הוסיף דרישה זו על הדרישות לקבלת רישיון מוביל. עקב כך עדיין לא הצטיידו מרבית מובילי החומ"ס במערכת האיכון. בשנת 2014 הוקמה במסגרת ועדת המנחה הלאומי קבוצת עבודה בנושא מדיניות השינוע של חומ"ס. ואולם עד אוקטובר 2015 לא החלה הקבוצה לפעול ולא התכנסה, וממילא לא עמדה במשימות שנקבעו לה.
לגבי הבטחת שינוע בטוח של חומ"ס, על המשרד להג"ס ומשרד התחבורה לשקול להפקיד את האחריות למתן האישורים לשינוע חומ"ס בידי מאסדר אחד. על המשרד להג"ס, משרד התחבורה והמטה ללוחמה בטרור לתאם ביניהם את כלל הדרישות ממובילי החומ"ס ולעגנן בדין. על משרד התחבורה להוסיף ללא דיחוי את הדרישה להתקנת מערכת איכון לכלל הדרישות לקבלת רישיון מוביל. כמו כן, על משרד התחבורה למלא, באמצעות נציגו, את תפקידו בקבוצת העבודה של המנחה הלאומי בנושא מדיניות שינוע חומ"ס. 

ליקוי

5.	טיפול באירועים רדיולוגיים: קיימת אי-בהירות בנוגע לגורמים האחראים לטיפול באירועים שבהם מעורבים חומרים רדיולוגיים (להלן - אירועים רדיולוגיים). לגבי משימת גילוי החומר, אף שעל פי החלטה 5217 המשרד עדיין אחראי לביצועה של משימה זו, בפועל הוא מתקשה לבצע אותה; לגבי רשות הכב"ה, היא טרם קיבלה אחריות לביצוע משימת הגילוי, וגם המשטרה טרם קיבלה אחריות לפיקוד ולשליטה על אירועים רדיולוגיים.
על המל"ל, כגורם המתכלל את הנושא, ועל שר הביטחון כגורם הנושא באחריות כוללת לטיפול באירועי טרור בלתי קונבנציונאלי, להסדיר עניין זה ללא דיחוי נוסף, בשיתוף המשרד לביטחון הפנים, משרד האוצר, צה"ל, המשטרה, רשות הכב"ה והמשרד להג"ס. על הגופים האמורים להגיע להסכמות לגבי חלוקת המשימות באירועים רדיולוגיים ולפעול לעיגון הסכמות אלה בהחלטת ממשלה מתאימה. אם יימשכו המחלוקות הבין-משרדיות, על המל"ל להעביר את הנושא בהקדם להכרעת ראש הממשלה.

תגובה
משרד הביטחון

5. 	המשרד מציין כי נוסח ההמלצה המוצעת, כורך בנשימה אחת אירוע של תקלה במקור רדיולוגי עם פעולת טרור רדיולוגית. כבר כאן המקום להדגיש כי הטיפול בתקלה במקור רדיולוגי אינה באחריות שר הבטחון כלל ועיקר. שר הבטחון אחראי לטיפול באירוע טרור בלתי קונבנציונלי, לרבות רדיולוגי, כנגזר מהחלטת ממשלה ב/48. מכוח החלטה זו פועל תחת שר הבטחון צוות ניהול משבר, בראשות עוזר השר להתגוננות, בו חברים כלל המגיבים הראשוניים, בנוסף לצה"ל וקהילת המודיעין. 
מזה זמן פועל המטה ללוחמה בטרור במטה לביטחון לאומי לתיקונה של החלטת ממשלה ב/48 כך שיובהר כי אף באירוע טב"ק רדיולוגי משטרת ישראל תהיה אחראית על הפיקוד והשליטה באירוע. כמו כן מבקש התיקון המוצע לתקן את החלטת הממשלה 5217 מיום 8.11.12 ובכך להשלים את העברת האחריות מהמשרד להגנת הסביבה לרשות הארצית לכיבוי והצלה כך שאחריות הטיפול של כב"ה תכלול מענה לאירוע רדיולוגי.
באשר לאירוע בנמל אשדוד, גם על פי חלוקת האחריות כיום, פעלו המגיבים הראשונים כנדרש ולא התכחשו לאחריותם למענה – למעט המשרד להגנת הסביבה אשר סבר התחילה כי האירוע אינו באחריותו. יחד עם זאת, ברור כי יש לפעול להסדרה לאומית מתוקנת. 
יוער כי התייחסותו הגורפת של ראש מחלקת חירום במשטרה ולפיה אין מוכנות מערכתית של גורמי החירום לאירוע רדיולוגי, אינה מוסכמת, כי מעבר לאחריות שר הביטחון מכוח החלטת ב/48, הסמיכה החלטת ועדת השרים לענייני ביטחון לאומי ב/16 מיום 16.6.2004 את שר הביטחון, באמצעות "מטה סופת חול", להיות אחראי על בנין הכוח ברמה הלאומית בנושא היערכות לטב"ק. במסגרת תוכנית "סופת חול" מצייד משרד הביטחון את המגיבים הראשונים, ובראשם משטרת ישראל והרשות הארצית לכיבוי והצלה, באמצעים טכנולוגיים מתקדמים לגילוי רדיולוגי בזירה. רמת ההצטיידות הינה טובה, ומאפשרת לגופים ביצוע משימת הגילוי. 
לסיכום, עוזר שר הביטחון תומך בהסדרת סוגיית הפיקוד והשליטה באירוע טב"ק רדיולוגי כמו גם בהעברת הטיפול בגילוי באירוע זה מהמשרד להגנת הסביבה לכב"ה, למתן מענה מיטבי בעת אירוע טב"ק רדיולוגי. יחד עם זאת, יודגש כי גם כיום חלוקת האחריות בין הגופים ידועה, וברשות המגיבים הראשונים האמצעים המאפשרים להם מתן מענה טוב לאירוע טב"ק רדיולוגי. 

תגובה
משטרת ישראל

5. 	נושא אחריות למאמץ הפו"ש באירוע טב"ק/רדיולוגי מוסדר בהחלטת ממשלה ב/48, שם מוגדרת האחריות לצה"ל בכל המדינה.
אין ולא הייתה הסכמה שמשטרת ישראל תקבל על עצמה אחריות לפו"ש באירוע רדיולוגי, אלא בכפוף להסדרה במסגרת תיקון החלטת ממשלה ב/48.
לציין כי עמ"ט זה מובל ע"י המל"ל/לוט"ר, דרישת משטרת ישראל סוכמה עוד לפני 3 שנים אך עד כה אין התקדמות בעמ"ט.
כאמור לעיל, האחריות לעניין הפו"ש באירוע רדיולוגי מונח לפתחו של צה"ל.
יחד עם זאת, בקרות אירוע, משטרת ישראל תגיע אליו יחד עם גופי הצלה אחרים. בעניין זה, בהובלת רח"ט מבצעים בתיאום מחלקת חבלה, ניתנו דוזימטרים (מכשירי התראה) לטובת סיוע לצה"ל בגילוי ראשוני באירוע טב"ק רדיולוגי לכלל מערך החבלה.

ליקוי

6. 	אף שרובם המכריע של אירועי החומ"ס נגרמים עקב תקלות בטיחותיות - שמקורן בהזנחה, ברשלנות, בטעות אנוש או בכשל של מכונה - ואף שהן המשרד להג"ס והן מינהל הבטיחות אמונים על מניעתם של אירועי חומ"ס במפעלים מסכני אוכלוסייה, ממעטים שני גופים אלה לשתף פעולה זה עם זה בנושא הבטיחות, הן בהיבטי אסדרה והן בהיבטי פיקוח ואכיפה.
נוכח תחומי החפיפה בין פעילות המשרד להג"ס ובין פעילות מינהל הבטיחות בנוגע למניעת אירועים במפעלים מסוכנים, נוכח מצוקת כוח האדם בשני גופים אלה וכדי לייעל את הטיפול הממשלתי בנושא - על שני הגופים האמורים לבחון באופן יסודי דרכים לאיחוד הדרישות מהמפעלים, לשיתוף פעולה בתחומי הפיקוח והאכיפה ולאיגום משאבים בעניין זה. כמו כן, על המשרד ומינהל הבטיחות לפעול בתיאום לקביעת הדרישות מהמפעלים בנושא הניתוח והניהול של סיכונים, כדי שיהיה אפשר לאתר סיכונים לאירועים סביבתיים ולמזער אותם בעוד מועד.

תגובה
משרד הכלכלה והתעשייה

6. 	לעניין איחוד דרישות רגולטוריות, איגום משאבים והבניית שת"פ, המשרד פועל בחודשים האחרונים עם מינהל הבטיחות לקידום הפעולות העיקריות כדלהלן:
-בניית מתכונת פעילות פיקוח משולבת במפעלי חומ"ס, וזאת על בסיס צוות בינמשרדי שיבקר בהתאם לסדרי העדיפות שיוסכמו בין הצדדים. לצורך למידה, ארגן מינהל הבטיחות ביקור אצל רגולטורים משיקים באירופה ואשר אליו יצורף נציג אגף חומ"ס במשרד להגנ"ס.
-מינהל הבטיחות ואגף חומ"ס במשרד הגה"ס סיכמו לאחרונה על תוספת שדות נתונים ל'טופס דיווח אירוע לבעל היתר רעלים'. המידע החדש שיתווסף נוגע להיבטים שמינהל הבטיחות עוסק בהם, ובכלל זה סוג מתקן הייצור המעורב (דוד קיטור וכיו"ב) ומאפייני העובדים (עובדי קבלן/חברה).
מידע זה יועבר לטיפול מינהל הבטיחות.
- תיבחן הצעה לשלב היתרי התרי רעלים גם היבטים של בטיחות בעבודה.

ליקוי

7. 	באוקטובר 2015 טרם עדכן המשרד להג"ס את דרישתו ממפעלים המחזיקים חומ"ס, במסגרת היתר הרעלים או בנספח להיתר זה, לבצע ניתוח וניהול של סיכונים.

תגובה
משרד הכלכלה והתעשייה

7. 	לעניין הדרישה לניהול סיכונים במפעלים המחזיקים חומ"ס: באוגוסט 2014 נכנסו לתוקף תקנות ארגון הפיקוח (תכנית לניהול בטיחות ), המחייבות מפעלים שבהם 50 עובדים ומעלה, או מפעלים עם סיכונים מיוחדים, להכין תכנית ניהול בטיחות הכוללת בתוכה ניהול סיכונים. 
מינהל הבטיחות מיפה את המפעלים הרלוונטיים, ע"פ סיווג הלמ"ס הרלוונטי (ענפי האנרגיה, גז ונפט וכיו"ב). מתוך 196 מפעלים הכלולים בתקנות, נערכו ביקורי פיקוח בנושא קיומה של תוכנית ניהול בטיחות ב-59 מהם. במהלך שנת העבודה הנוכחית, מתוכננים ביקורי פיקוח בנושא זה בכ-60 מפעלים נוספים, לכל הפחות.
מינהל הבטיחות הכין הצעה ל"תקנות הבטיחות בעבודה (תהליכים כימיים מסוכנים), התשס"ז-2007". קידום תקנות אלו לא הושלם מאחר והעברת התקנות הותנתה בשינוי סעיף ההסמכות להתקנת תקנות - ס' 173 ב"פקודת הבטיחות בעבודה, התש"ל 1970".

ליקוי

8. 	המשרד אינו מרכז ומעבד מידע על אירועי חומ"ס ועל הטיפול בהם באופן שיאפשר לו לגבש תמונת מצב בנוגע לסוגי האירועים, הסיבות להם, חומרתם ונזקיהם. המשרד גם אינו דורש מגופים אחרים - כמו רשות הכב"ה, המשטרה, פקע"ר, מינהל הבטיחות והרשויות המקומיות - למסור לו מידע רלוונטי שיש להם על אירועי חומ"ס.
על המשרד לרכז בידיו את כלל המידע על אירועי החומ"ס המצוי בידי כל הגורמים הרלוונטיים - ובהם רשות הכב"ה, המשטרה, פקע"ר, מינהל הבטיחות והרשויות המקומיות. כמו כן, על המשרד להסדיר בנוהלי עבודה בין-משרדיים את שיתוף המידע בינו לבין גורמים אלה.
תגובה
משרד הכלכלה והתעשייה

8. 	לעניין חלופת מידע וזמינות מפקחי הבטיחות בעבודה לפניות הגנת הסביבה, המשרד יחדד את ההנחיות הנוגעות לשיתוף מידע עם אנשי הגנת הסביבה .

ליקוי

9. 	אף שהחשיבות שיש לביצוע תחקירים על ידי המשרד צוינה הן בהחלטה שקיבלה כאמור הממשלה בנובמבר 2012 (להלן - החלטה 5217) והן בהנחיות בדבר הטיפול המשולב באירועי חומ"ס משנת 1994, ואף שלדעת המשרד אין מניעה שעובדיו יבצעו תחקירים אלה - הוא מבצע בכל שנה תחקירים מעטים בלבד (בשנת 2015 הוא ביצע תחקיר אחד בלבד) ואינו מבצע תחקיר של מרבית אירועי החומ"ס המרכזיים.
על המשרד להגנת הסביבה להאיץ את פעולותיו לגיבוש השיטה לביצוע תחקירים. כמו כן, על המשרד, כמאסדר הראשי בתחום מניעת אירועי חומ"ס וכמנחה הלאומי, לבצע תחקיר לאחר כל אירוע חומ"ס רחב היקף. תחקור אירועי חומ"ס כאלה ואיתור הכשלים, הן בשלב המניעה והן בשלב הטיפול, ייתן בידי המשרד מידע רב ערך שיסייע לו באסדרת פעילותם של מחזיקי חומ"ס ובביצוע האכיפה הנדרשת כלפיהם, בהבנת הצרכים הלאומיים בתחום החומ"ס ובקביעת הנושאים לטיפול.

תגובה
המשרד להגנת הסביבה

9. 	החל מינואר 2016, הוטמעה הדרישה להעברת תחקיר לאחר אירוע לממונה בתנאים הכללים להיתר הרעלים, כמו כן עד לסיום ההטמעה, בכל המפעלים מועברת דרישה פרטנית להגשת תחקיר לממונה לאחר כל אירוע חומ"ס בהתאם לנוהל המפורט בסעיף 219.

תגובה
משרד הכלכלה והתעשייה

9. 	לעניין קבלת תחקירי אירוע בעלי היבטי בטיחות בעבודה שחוקרת משטרת ישראל, פנה החוקר הראשי במינהל הבטיחות אל הגורמים הרלוונטיים במשטרה על מנת להסדיר את הקשר בין המשטרה למינהל הבטיחות.



ליקוי

10. 	יחידת התחקירים שהקים המשרד על פי החלטה 5217 עדיין מצויה בשלבי התארגנות, ובאוקטובר 2015 טרם גיבשה שיטה סדורה לביצוע התחקירים.

ליקוי

11. 	גופי החירום השונים, ובראשם מגן דוד אדום (להלן - מד"א), פועלים באמצעות מערכות קשר שונות שלעתים אינן מתקשרות זו עם זו. הדבר גורם לבעיות בתקשורת בין גופי החירום בזמן התרחשות אירועי חירום, לרבות אירועי חומ"ס, מקשה על גופי החירום את הטיפול באירועים כאמור ואף עלול לגרום לאבדות בנפש. כמו כן, התקשורת בין גורמי החירום לצוותי החירום המפעליים לוקה בחסר.
על משרד הביטחון, המשרד לביטחון הפנים, משרד הבריאות ומשרד האוצר לפעול ללא דיחוי להחלפת מערכת הקשר במד"א במערכת שתוכל לתקשר ביעילות עם המערכות של כלל גורמי החירום במדינה; על המשרד להג"ס, משרד הכלכלה ופקע"ר לבחון דרכים לשיפור התקשורת בין המפעלים לגופי החירום בזמן אירועי חירום; על המשרד לביטחון הפנים, העומד בראשות הוועדה הבין-משרדית להקמת מערכות השליטה והבקרה הלאומיות, להשלים בדחיפות את הקמת המערכות, כדי לתרום למזעור הפגיעה בנפש וברכוש בזמן אירועי חומ"ס.

תגובה
המשרד להגנת הסביבה

11. 	המשרד מצויד במערכת התקשורת הלאומית ("ניצן") המשותפת לכלל גורמי חירום האחרים (למעט מד"א). מערכת זו מיועדת לגורמי החירום ולא למפעלים עצמם ולצוותי החירום המפעליים. התקשורת מול המפעלים מתבצעת באופן שוטף באמצעות טלפונים, אשר פרטיהם מצויים במאגרי המידע של המשרד.

ליקוי

12. 	מערכות השליטה והבקרה שגופי החירום משתמשים בהן אינן מחוברות זו לזו, ועקב כך המידע שאוסף גוף מסוים בזמן אירוע אינו מגיע באופן מידי ואוטומטי לגופים האחרים.



ליקוי

13. 	אין בידי המשרד להג"ס - לא במטה, לא במחוזות ולא במשטרה הירוקה - מיפוי של המפגעים הסביבתיים העיקריים הקיימים ברחבי הארץ. בשל כך מתקשה המשרד לעקוב אחר הפעולות שעושים הגורמים השונים להפסקת מפגעים אלה ולמניעת הפיכתם לאירועים המסוכנים לציבור.
על המשרד לבצע מעקב אחר מפגעים סביבתיים המהווים סכנה לציבור וכן לתחקר אירועים שהייתה בהם סכנה כאמור ולהפיק מהם לקחים. על המשרד ומרכז השלטון המקומי לפעול לקביעת מתכונת עבודה מסודרת, שבמסגרתה יתקיים שיתוף פעולה בין האחראים לטיפול באירועים סביבתיים במשרד לאחראים לטיפול באירועים כאלה ברשויות המקומיות - כדי לאפשר מתן מענה יעיל ומידי לאירועים סביבתיים המתרחשים בתחום שיפוטן של כל הרשויות.

תגובה
המשרד להגנת הסביבה

13. 	במשרד קיים מאגר מידע של כלל המפגעים המדווחים למוקד. מפגעים אלו מפורסמים באתר המשרד בהתאם להוראות סעיף 6א לחוק חופש המידע והתקנות שמכוחו. יוער כי הפרסום האמור לציבור אינו כולל מידע אודות אירועים הנמצאים בהליך חקירה. בימים אלו (מרץ 2016) מפתח המשרד מערכת שליטה ובקרה מבוססת מפה, ועם השלמת קליטתה יפורסמו המפגעים גם על גבי מפה.

ליקוי

14. 	מנובמבר 2013 עד אוקטובר 2015 טיפלו המחוזות באירועים סביבתיים ובאירועי חומ"ס כמעט ללא ציוד דיגום וניטור הנדרש להם לביצוע משימותיהם.

ליקוי

15. 	בחלק מהאזורים לא מתקיים שיתוף פעולה מספק בין המשרד לבין הרשויות המקומיות בטיפול באירועים סביבתיים, דבר הגורם להתמשכות אירועים, לנזק סביבתי ולסיכונים מיותרים.

תגובה
המשרד להגנת הסביבה

15. 	לצורך הטיפול באירועי חירום סביבתיים, המשרד מקיים תקשורת על בסיס יום-יומי עם הרשויות המקומיות. שיתוף הפעולה עם רשויות מקומיות מוטמע בנהלי העבודה של אגף חירום. עיקר שיתוף הפעולה נעשה דרך היחידות הסביבתיות ואיגודי הערים העוסקים באיכות הסביבה. כ – 100 אנשי מקצוע ביחידות הסביבתיות עברו הכשרה ייעודית ע"י אגף חירום וימי ריענון תקופתיים. המשרד תומך ביחידות הסביבתיות המטפלות באירועי חירום סביבתיים באמצעות שני "קול קורא" ייעודיים. המשרד רואה את שיתוף הפעולה עם הרשויות המקומיות כנדבך מאוד משמעותי לצורך טיפול אפקטיבי באירועי חירום סביבתיים. עם זאת, שיתוף הפעולה אינו מנדטורי אלא מבוסס על הבנת היתרונות של שיתוף הפעולה, בכפוף ליכולת הרשויות לעסוק בנושא וסדר העדיפויות שלהן.

ליקוי

16. 	לגבי אזור מפרץ חיפה, על השר להגנת הסביבה והמשרד לפעול על פי החלטת ממשלה מס' 529 מספטמבר 2015 בנושא "תכנית לאומית לצמצום זיהום אוויר והפחתת סיכונים סביבתיים באזור מפרץ חיפה": להגביר את הפיקוח על מקורות פליטה נייחים באזור זה, בין היתר באמצעות הגדלת מספר סיורי הפיקוח ומספר בדיקות הפתע; ולבצע עד 31.12.16 סקר סיכונים מצרפי בנוגע למפעלים ולמתקנים העוסקים בחומ"ס באזור ובנוגע לשינוע חומ"ס מהמפעלים ומהמתקנים האמורים ואליהם.

ליקוי

17. 	משרד מבקר המדינה מעיר כי על המשרד להג"ס לקבוע בתכנית העבודה השנתית שלו יעדים כמותיים בכל הנוגע לביצוע פעולות פיקוח, כדי להגביר את האפקטיביות של הפיקוח. 

תגובה
המשרד להגנת הסביבה

17. 	בתכנית הפיקוח לשנת 2016 נקבעו בין היתר גם יעדים כמותיים לביצוע פיקוח מעמיק וסיורי פתע במפעלים כתלות ברמת המסוכנות שלהם.












משרד החוץ

פעילות מערך ההסברה והדיפלומטיה הציבורית במשרד החוץ

גופים מבוקרים: משרד החוץ, משרד ראש הממשלה, משרד התפוצות, משרד הביטחון 	

ליקוי

1. 	פעילות חטיבת דו"ץ בקרב גורמי התקשורת הבין-לאומית וגורמי הדיפלומטיה הציבורית בחו"ל חופפת בהיבטים מסוימים לתחומי פעילותו של אגף תקשורת והסברה במשרד החוץ. על ראש המערך לדיפלומטיה ציבורית ועל דובר צה"ל להגדיר את החסמים המונעים שיתוף פעולה מלא בין הגופים בעתות שגרה ובעתות חירום, ועליהם לפעול יחד להסרת החסמים ולגיבוש כל אלה: נוהל פעילות משותף, תכניות עבודה שנתיות ותכניות פרויקטליות. כמו כן, על מטה ההסברה הלאומי לשקף בנהליו את חלוקת התפקידים והאחריות בין משרד החוץ ובין חטיבת דובר צה"ל בתחומי החפיפה והשיתוף בהתאם להסכמות שיגובשו ביניהם.

תגובה
משרד החוץ

1. 	מאז מבצע צוק איתן חוזקו ממשקי העבודה השוטפים, בין אגף תקשורת והסברה לבין יחידת דובר צה"ל, כולל השתתפות הדדית בפורומים שיוזמים משרד החוץ, הצבא ודובר צה"ל. ייקבע דיון משותף בין אגף תקשורת והסברה לבין דובר צה"ל בכוונה להכין נוהל עבודה משותף ומוסכם במהלך 2016.

תגובה
משרד הביטחון 

1. 	נציג חטיבת דובר צה"ל יפנה לקיים פגישה עם דובר משרד החוץ, במטרה לכתוב נוהל משותף בשגרה ובחירום. 

ליקוי

2. 	זה שנים רואה הדרג המדיני בפעילות הממשלתית בתחום הסברת החוץ מרכיב חיוני בביטחון הלאומי ובחוסן הלאומי. הפעילות בנושא זה הוסדרה כבר בהחלטת הממשלה משנת 2007, הקובעת, בין היתר, כי משרד החוץ הוא הגוף האמון על ההסברה המדינית ועל מיתוג ישראל בחו"ל. אף על פי כן, המשרדים החדשים שהוקמו החל ב-2009 והוסמכו לעסוק אף הם בהסברה ובדיפלומטיה הציבורית לא קיבלו את הסכמת משרד החוץ לכל הפעולות שהם עשו בתחומים אלה. 

ליקוי

3.	אף שהממשלה והנהלת משרד החוץ הכירו בחשיבות הרבה שיש לפיתוח השיח עם הציבור דובר הערבית במדינות המזרח התיכון באמצעות הוספת דוברים לאמצעי התקשורת בערבית, המשרד מתקשה לאייש משרות פנויות המיועדות לכך בחטיבת דוברות - הן בעובדי המשרד והן בעובדים שמחוצה לו. יוצא אפוא כי המשרד נעדר יכולת ממשית למלא תפקיד מערכתי בכל הנוגע לשיח עם גורמי התקשורת הישראלית והזרה בערבית. לאור החשיבות הרבה שהמשרד מייחס לפיתוח השיח עם הציבור דובר הערבית, עליו לפעול לתגבור חטיבת הדוברות בעובדים מקצועיים שימלאו תפקידי דוברות בשפה הערבית.
 
תגובה 
משרד החוץ

3. 	המשרד פועל לאייש תקן של דובר בשפה הערבית. בשלב זה מרואיינים מועמדים בהמשך למכרז שהוצא לתפקיד, משרד החוץ מקווה שיימצא מועמד מתאים. הכרחי לציין כי השיח של המשרד בשפה הערבית ועם ציבור דובר ערבית ובמיוחד במזרח התיכון מתקיים באופן אינטנסיבי במסגרת הערוצים המשרדיים במרחב המקוון ובעיקר במדיה החברתית. שיח זה מתקיים כדרך שגרה עם יותר ממיליון משתמשים בכלל זה אישי תקשורת וציבור חשובים ומשפיעים. שיח זה חודר אל ערוצי התקשורת המסורתית ומגיע גם לדיון ציבורי פומבי. עוד מקיים המשרד קשר ישיר ושוטף עם גורמי תקשורת בשפה הערבית. בכלל זה במהלך פברואר האחרון ביקרה בישראל משלחת אנשי תקשורת ערביים, הכותבים ומדווחים ממרכזי התקשורת הערבית באירופה. עוד, בהקמה (שלב סופי של גיוס כוח אדם) יחידת הסברה נוספת על בסיס משרות סטודנט להגברת יכולות הפעולה בשפה הערבית.

ליקוי

4. 	חטיבת הדוברות מתקשה למלא את תפקידה ולספק דוברים שיתראיינו לערוצי תקשורת ממדינות ששפתן גרמנית וצרפתית.
תגובה
משרד החוץ 

4. 	המשרד יפעל להתחשב בצורך לאיוש מחלקת הדוברות בדוברי גרמנית וצרפתית.

ליקוי

5. 	בשנת 2015 פרסמו במרחב המקוון כמה עובדי משרד החוץ ביקורת על הממשלה ועל מדיניותה. פרסומים אלו אף נחשפו באמצעי התקשורת. ראוי שמטה ההסברה הלאומי יגבש עם הגופים החברים במערך ההסברה הלאומי כללים מחייבים עבור כלל העובדים בגופי ההסברה הממשלתיים לגבי גבולות הפעילות המקצועית והאישית המותרת להם במרשתת בכלל וברשתות החברתיות בפרט. כמו כן ראוי שמטה ההסברה הלאומי ומשרד החוץ יביאו לידיעת גופים רלוונטיים נוספים את הצורך לשקול להטמיע כללים אלו בהוראות התקשי"ר. כמו כן ובשים לב לייחודיות תפקידים של עובדי משרד החוץ הממונים על ההסברה והדיפלומטיה הציבורית בחו"ל, על משרד החוץ לנקוט פעולות אפקטיביות שימנעו מעובדים שחרגו מהנחיותיו לגבי גבולות השימוש במרחב המקוון לפרסם להבא מידע במרשתת העלול לגרום נזק תודעתי לתדמית המדינה, לתושביה ולרשויותיה.

תגובה
משרד החוץ 

5. 	המשרד פועל במגוון דרכים להטמעת הכללים, החל בעדכון תקנון שירות החוץ דרך מברקים עיתיים וכלה בהדרכות חוזרות לעובדי המשרד. כחלק מתהליך ההטמעה נוקט המשרד גם בצעדים משמעתיים ותפקודיים במקום בו הדבר נדרש.

ליקוי

6. 	על אף המלצת מבקר המדינה בדוח מ-2011, משרד החוץ לא הקים פורום רב-משרדי בהשתתפות נציגים מכל הגופים הממלכתיים העוסקים הלכה למעשה בתחומי הדיפלומטיה הציבורית.

ליקוי

7. 	למשרד החוץ קשיים בביצוע מיזמים מערכתיים הנובעים, בין היתר עקב התלות בתוספות לבסיס התקציב המיועדות לפרויקטים, אשר מועברות לו אד-הוק ולטווח הקצר בלבד. עקב חוסר הוודאות מהבחינה התקציבית המשרד מנוע מהתקשרויות ארוכות טווח עם שותפים, ואף נאלץ להפסיק לתקצב מיזמים שכבר הוחל בביצועם. הדבר גורם לעיכוב באישור תכניות העבודה ולוחות הזמנים שנקבעו מלכתחילה לפרויקטים, וכך נפגעת העשייה המשרדית בתחומי הדיפלומטיה הציבורית.

ליקוי

8. 	ההשקעה בפרויקט המיתוג - הן באמצעות פעילות מערך הדיפלומטיה הציבורית בארץ והן באמצעות היענות הנציגויות בחו"ל לאתגרי המיתוג - שיפרה את הדימוי החיובי של ישראל במדינות שונות ובאמצעי תקשורת בין-לאומיים. אף על פי כן, ההשקעה הכספית של המשרד בפרויקט הלכה ופחתה, ובכל אחת מהשנים 2013 ו-2014 הסתכם תקציב הפרויקט בכ-1.7 מיליון ש"ח בלבד לעומת כ-3 מיליון ש"ח בממוצע בשנתיים שקדמו להן. יתר על כן, תכנית המיתוג כוללת את הפעילות המשרדית לשנים 2015-2010 בלבד, והמשרד לא גיבש תכנית עבודה נוספת ליחידות המטה ולנציגויות בחו"ל המפרטת את המשך הפעילות בשנים הבאות. כדי לחדש את פרויקט המיתוג באופן יעיל וממוקד על המשרד להגדיר לו מסגרת תקציבית רב-שנתית לשנים הבאות, להכין תכניות פעולה בנות יישום, לקבוע אבני דרך ולוחות זמנים לביצוען, ולקבוע מערכות של דיווח ותיאום פנים-משרדי לצד מנגנוני פיקוח ובקרה על ניהול הפרויקט, יישום תכניותיו וניצול המשאבים שיוקצו לו. על אף המלצות קודמות בדוחות מבקר המדינה, לא עלה בידי משרד החוץ לטייב את תפקודו בתחום הדוברות הלאומית לאמצעי התקשורת בשפה הערבית בארץ ובמזרח התיכון. בשנים 2015-2011 לא עשה משרד החוץ די למינוף פרויקט מיתוג ישראל, ולא פעל לאיגום המשאבים של כלל משרדי הממשלה העוסקים בפעילות דומה, כדי להשיג את ניצולם המיטבי. יודגש כי מצב שבו המלצות לתיקון ליקויים שהועלו בדוחות קודמים של מבקר המדינה לא יושמו, אינו תקין וחמור, ועל כן יש לתקן ליקויים אלה לאלתר.

תגובה 
משרד החוץ 

8.	משרד החוץ רואה את המיתוג כתפיסת הפעלה בעלת ערך אסטרטגי ולא כפרויקט. אגף תקשורת והסברה מנחה את האגפים המרחביים והנציגויות להטמיע אופני פעולה הנובעים מתפיסה זו לעשות שימוש בכלים שפותחו על מנת להפעילה ביעילות בתכניות העבודה שלהם. אגף תקשורת והסברה פועל באופן עצמאי וכן בשיתוף גורמי ממשלה נוספים לאור תפיסת המיתוג בהפעלת פרויקטים מערכתיים גדולים – בכלל זה ב-2015 אקספו מילאנו, כנס המדע העולמי בירושלים ואירועי שנת החמישים ליחסי ישראל גרמניה. במהלך 2016 מוצג ומנוייד פרויקט המיצג של ישראל: הוצג ברומא ויוצג בלובר בפאריז, בוורשה, במוסקבה ובמסגרת אירועי האולימפיאדה בריו. המשרד פעל ופועל להנחלת התפיסה בקרב כל הגורמים הממשלתיים המנהלים פעילות מול גורמי חוץ. בהמשך להמלצות דוח הביקורת, כונס בתאריך - 21/1/2016 במשרד החוץ פורום קשרי חוץ (להלן: קש"ח) של כלל משרדי הממשלה. לפורום הוצגה אסטרטגיית המיתוג והועברו להם בסופו חומרי עזר ובדגש על השימוש בשפת המיתוג. הפורום יתכנס באופן עיתי. אגף תקשורת והסברה יבחן מקצועית את המלצות דוח הביקורת להצעת תכניות פרוייקטליות לממשלה תחת תפיסת המיתוג.

ליקוי

9. 	מיזם "מורשה בניין" התבצע בשנים 2013-2011 בעלות של כ-15 מיליון ש"ח. רק כשנתיים לאחר השקתו המליץ מערך הדיפלומטיה הציבורית למנהלי המיזם על קביעתם של"מטרות ברורות, מדדים להצלחה ומנגנון ברור להיבטי התכנים השיטה והערכה". אף שהוברר לאגף תקשורת והסברה כבר בעת שהוחל בביצוע המיזם כי הוא חסר את כל הרכיבים האמורים, המשרד המשיך לתקצב את "מורשה בניין" כדי לחדש את פרויקט המיתוג באופן יעיל וממוקד על המשרד להגדיר לו מסגרת תקציבית רב-שנתית לשנים הבאות, להכין תכניות פעולה בנות יישום, לקבוע אבני דרך ולוחות זמנים לביצוען, ולקבוע מערכות של דיווח ותיאום פנים-משרדי לצד מנגנוני פיקוח ובקרה על ניהול הפרויקט, יישום תכניותיו וניצול המשאבים שיוקצו לו.

תגובה 
משרד החוץ 

9.	 אגף תקשורת והסברה הציף בזמן אמת את יחס העלות תועלת של מיזם "מורשה בניין" ואת הקשיים בניהולו במודל שנקבע. משהוחלט על ידי השר דאז לקיימו, פעל האגף למילוי ההחלטה בצורה המקצועית ביותר תוך מעקב אחרי ביצועי התכנית בארה"ב. התועלת הנמוכה ביחס לעלות הביאה בסופו של תהליך להפסקת הפרויקט. המשרד, באמצעות האגף המרחבי והנציגויות, כמו גם באמצעות מערך הדיפלומטיה הציבורית, שותף לשורה של פרויקטים המיועדים לפתח הקשר עם הסטודנטים היהודים בארה"ב. בכלל זה גם הפרויקט הגדול ביותר של תגלית וגם רצף של יוזמות ושיתופי פעולה עם ארגונים יהודים בקמפוסים דוגמת אחוות הסטודנטים, הילל, ארגוני הסברה. המשרד העביר תכנית פעולה מוגברת בקמפוסים, המתייחסת גם להיבט היהודי.
ליקוי

10.	מהדוח שהגישו למשרד בשנת 2015 עובדי החברה לתועלת הציבור שעמה התקשר המשרד לצורך ניהול מיזם משותף "הפנים של ישראל" בעלות של ארבעה מיליון ש"ח, עולה כי היו כשלים מהותיים בניהול המיזם המשותף שמקורם בין היתר בהיעדר פעילות בקרה של משרד החוץ. על הנהלת המשרד לבצע בדיקה מקיפה ובלתי תלויה בנושא הפעלת המיזם בשיתוף החל"ץ והגורמים אשר תרמו להפסקתו. כמו כן, לאור עמדת מערך הדיפלומטיה הציבורית השוללת שיתוף פעולה עתידי עם החל"ץ ומעדיפה "שותפויות בפורמטים אחרים", על המערך לגבש מתווה להשגת המטרות שהוגדרו למיזם המשותף, ובראשן פישוט וייעול של תהליכי העבודה של מערך הדיפלומטיה הציבורית, ולהציגו לפני הנהלת משרד החוץ, כדי שתוכל לקבוע מדיניות ברורה בעניין זה.

תגובה
משרד החוץ 

10. 	פעולת עובדי החברה לתועלת הציבור (להלן: החל"צ) הופסקה משום שהבקרה שערך משרד החוץ הצביעה על קשיי המיזם לממש את היעדים לשמם נוצר. משרד החוץ מאמץ את דוח הביקורת בדבר הצורך למציאת פתרונות נוספים לייעול ופישוט תהליכי עבודה. 

ליקוי

11.	אגף קשתו"ם לא קבע שום מדדים להערכת פוטנציאל ההצלחה של אירוע תרבות ישראלי במדינות השונות שיוכלו לשמש את הנציגויות לצורך הזמנת האמנים להציג את יצירותיהם בחו"ל.

תגובה 
משרד החוץ 

11.	 מרבית אירועי התרבות ברחבי העולם הם תולדה של בחירותיהם של אנשי המקצוע מחו"ל המבקרים בארץ כאורחי אגף קשרי תרבות ומדע (להלן: קשתו"ם), ביקרים שמטרתם הגברת החשיפה ליצירה הישראלית. ביניהם: מנהלי פסטיבלים, מנהלי תיאטראות ואולמות קונצרטים, אוצרי מוזיאונים ועוד סוגים מגוונים של אכסניות תרבות בתחומי היצירה השונים. עצם בחירתם "במוצר תרבות" ישראלי אליו נחשפו, היא מדד עיקרי להצלחה. הם האנשים הקובעים איכות אמנותית, התאמה לקהל שלהם, לאכסניה שלהם, לאמצעי יחסי הציבור (להלן: יח"צ) והשיווק שלהם. ההתקשרות בינינו לבין אכסניות התרבות בחו"ל שבחרו להציג את "מוצר התרבות" בעקבות חשיפתו של המנהל לאותו "מוצר", מבטיחה מאמץ מצידה של האכסניה המארחת בראשה הוא עומד בהבאת קהל. נוכחותו של קהל, היא מדד נוסף להצלחה. קל וחומר קהל צרכן תרבות, שאינו חופף לקהל "המשוכנעים" המופיע ברשימת התפוצה של הנציגות. לאירוע כזה שנעשה על ידי אכסניה מקצועית, יהיו גם מוצרי לוואי תקשורתיים: לקראת האירוע - שיווק ויחסי ציבור - ואחריו - מאמרי ביקורת בעיתונות. גם קיומם של מוצרי לוואי אלה הם מדד להצלחה של אירוע תרבות ישראלי בחו"ל. מיצרף מדדים זה, עומד לנגד קשתו"ם והנציגות הפועלת בתיאום עם האגף בשטח. בנוסף ובכל הנוגע לאמות המידה לפיהם נבחרים אמנים לפעילות אגף קשתו"ם בחו"ל, הבחירה מתבצעת לאור פרמטרים שונים, המשתנים בהתאם לאינטרס הישראלי הרלוונטי הנוגע לפעילות, לעיתוי האירוע ולמקום הצגתו, לרבות: האינטרס המדיני הישראלי במדינה בה מוצג האירוע האמנותי ; אופי הפלטפורמה האמנותית (התאמת גורם התרבות הישראלי אל הגוף הזר בו יתארח, הביקוש לתוצריו של האמן, קהל היעד וכד') ; מיתוגה של ישראל כמדינה דמוקרטית ופלורליסטית, המקפידה על חופש הביטוי ; כנדרש בנהלי המשרד ובהתאם לחוק חובת המכרזים התשנ"ב-1992 ותקנותיו, אגף קשתו"ם מגיש בקשות להתקשרויות אל ועדת המכרזים המשרדית, אשר בה הוא נדרש לפרט את שיקוליו ונימוקיו המקצועיים.

ליקוי

12. 	על אף המורכבות בעבודת חטיבת הדוברות אין לה תכנית עבודה שנתית הנוגעת לכלל הפעילויות שעליהן היא מופקדת, לרבות מטרות ויעדים מדידים בנוגע לראיונות בכלי התקשורת הזרים. יתר על כן, החטיבה לא עקבה אחר מספר כמות הראיונות שהתקיימו עם דובריה במטה ובנציגויות, כדי לוודא שהם פועלים די הצורך באמצעי התקשורת.

תגובה
משרד החוץ

12. 	תכנית עבודה עדכנית של חטיבת דוברות לשנת 2016 אושרה על ידי האגף. להערכת האגף והחטיבה, מספר ראיונות מתוכנן מראש כמדד, אינו עולה בקנה אחד עם תפיסת העבודה של החטיבה. אפקטיביות הפעולה של מערך הדוברות וההסברה נמדדת על ידי ביצוע הערכה של ההצלחה להנכיח את המסר הישראלי במרחב התקשורתי ועל מידת קליטתו ואימוצו על ידי הציבור. 


המאבק הדיפלומטי תקשורתי בתנועת החרמות ובגילוי האנטישמיות בחול

הגופים המבוקרים: משרד החוץ, המשרד לנושאים אסטרטגיים, משרד התפוצות.

ליקוי
1. הסיכום משנת 2012 לגבי חלוקת סמכויות הטיפול הבין- משרדי במאבק בניסיונות לדה-לגיטימציה של ישראל ובתנועת החרמות בחו"ל שיקף תמונת מצב של היתרונות היחסיים של משרד החוץ מחד גיסא ושל המשרד לנושאים אסטרטגיים מאידך גיסא. תמונה זו לא השתנתה במשך השנים. המשרד לנושאים אסטרטגיים והסברה עדיין חסר את היתרונות התפעוליים המובנים של משרד החוץ, לרבות הידע והניסיון המקצועיים, הפריסה התשתיתית על פני 106 נציגויות ברחבי העולם והיכרות חברתית ותרבותית מעמיקה ורבת שנים עם הלך הרוח המקומי של תושבי כל אחת ממדינות השירות, הנדרשת לשם ניהול מערכה אפקטיבית נגד BDS וזאת נוסף על הנגישות הבלתי אמצעית שיש לנציגי משרד החוץ בחו"ל לשדה המערכה ולשותפים מקרב ארגונים אוהדים וגורמים עמיתים מחו"ל. 

תגובה 
המשרד לנושאים אסטרטגיים והסברה

1. ב-13 אוקטובר 2015, התקבלה החלטה (ב/30) של ועדת השרים לענייני ביטחון לאומי - הקבינט המדיני ביטחוני, המסמיכה את המשרד לנושאים אסטרטגיים והסברה כגורם המנחה, מתאם ומתכלל את כלל המאמצים - משרדי ממשלה, גופי מדינה וגורמים אזרחיים בארץ ובחו"ל - בנושא המערכה למאבק בתופעת הדה-לגיטימציה. המשרד לנושאים אסטרטגיים והסברה לא נועד להחליף שום גוף קיים העוסק במלאכה, אלא להכווין מאמצים תוך ניצול היתרונות של גוף בעל ראיה מערכתית. בהתאמה, פועל המשרד בשיתוף פעולה מלא עם כל משרדי הממשלה להם ערך מוסף וכלים לקידום המאבק בדה-ליגיטימציה, ובראשם משרד החוץ. כך לדוגמא, נוכח הבנת הערך המוסף, הכלים והניסיון הקיימים במשרד החוץ ובנציגויותיו, תיקצב המשרד לנושאים אסטרטגיים, את משרד החוץ ב-10 תקנים של עובדים מקומיים זרים (להלן: עמ"זים) בנציגויות השונות, לצורך מיקוד העשייה והפעילות בנציגויות אלו למאבק לדה-לגיטימציה (להלן: בדל"ג). אסטרטגיית הפעולה של המשרד לנושאים אסטרטגיים להובלת המערכה לדה לגיטימציה קובעת בין השאר פעולה רב מימדית במספר זירות במקביל. המערכה חולקה למספר מערכות משנה, המתמקדות כל אחת בתחום יעודי. מערכות משנה אלו תנוהלנה באמצעות צוותי היגוי בין משרדיים, כאשר שותף מרכזי, בכל אחד מצוותי ההיגוי, הינו משרד החוץ. חלק מן הפעולות תנוהלנה כפרויקט יעודי במסגרת מערכות המשנה – גם אלו לרוב מנצלים את היתרון היחסי של מי שמחזיק בידע ונגישות למתרחש בזירה.
לאור החלטה ב/30, אושר למשרד לנושאים אסטרטגיים והסברה תקציב פעילות ייעודי ותקנים לניהול המערכה לשם הובלת המאבק בדה-לגיטימציה. המשרד נמצא בימים אלו בעיצומו של תהליך בניין כח, לבניית האסטרטגיה ופריטתה לתכנית עבודה. המשרד לנושאים אסטרטגיים, כמשרד האחראי לתאם ולתכלל את כלל המאמצים, מוצא במשרד החוץ שותף מרכזי, נוכח הניסיון והכלים העומדים בידי משרד החוץ.
תגובה
משרד התפוצות
1.	המאבק על תדמיתה של מדינת ישראל הוא מאבק ארוך שנים, בניגוד לאמור בפתיח לדו"ח, הניסיונות לפגוע בלגיטימיות של מדינת ישראל לא החלו בשנת 2005, ציון דרך בולט יכולה להוות ועידת דרבן שהתקיימה בדרום אפריקה בשנת 2001 ובה לראשונה באו לידי ביטוי הרעיונות ודרכי הפעולה בהן נוקטים הארגונים החוץ ממשלתיים בניסיונם לקעקע את הלגיטימיות של מדינת ישראל.
ליקוי
2. על אף הסמכויות הנרחבות שקיבל המשרד לנושאים אסטרטגיים החל בשנת 2013 לנהל את המאבק הממשלתי בניסיונות הדה-לגיטימציה של ישראל ובתופעת החרמות, לא עלה בידו לנצל את מלוא התקציב שקיבל ולהציג הישגים משמעותיים בתחום האמור. כמו כן, בשנת 2015 הוא עדיין לא מימש את תכניות העבודה האופרטיביות שלו.

תגובה 
המשרד לנושאים אסטרטגיים והסברה
2. החל משנת 2013 המשרד לנושאים אסטרטגיים ראה עצמו כגורם מטה. התקציבים המבוקשים לא היו מיועדים רק לפעילות המשרד, אלא לטובת המערכה הממשלתית כולה נגד מסע הדה לגיטימציה. באותה תקופה התבצעו העברות בין משרדיות למשרד החוץ לטובת המאבק הממשלתי בניסיונות הדה-לגיטימציה של ישראל ובתופעת החרמות.
המשרד לנושאים אסטרטגיים והסברה קיים במתכונתו הנוכחית לאחר פיצולו ממשרד המודיעין והאסטרטגיה בסוף חודש מאי 2015, לאחר השבעת הממשלה ה-34 (ב-15 במאי 2015). החלטה ב/30 של ועדת השרים לענייני ביטחון (הקבינט המדיני ביטחוני) הטילה על המשרד לנושאים אסטרטגיים והסברה את האחריות הכוללת להובלת המאבק והמערכה, ובהמשך נקבע תקציב ייעודי של 128 מיליון ש"ח למערכה בדה-לגיטימציה, אשר ניתן למשרד בינואר 2016. החל מחודש מרץ 2016 המשרד פועל תחת אסטרטגית פעולה כוללת לניהול המערכה בדה-לגיטימציה, אשר אושרה על-ידי השר גלעד ארדן. תכנית עבודה מתוקצבת של המשרד, התומכת את האסטרטגיה שגובשה, נמצאת בשלבי גיבוש אחרונים.
ליקוי
3. המחלקה לפעילות בחברה האזרחית במשרד החוץ לא גיבשה ממדים ברורים להשגת יעדי המשרד בנושא המאבק בתנועת החרמות. משום כך המשרד מתקשה להציג הישגים הנוגעים להתמודדותו עם ניסיונות הדה-לגיטימציה של ישראל ברחבי העולם בקרב חוגי האקדמיה, התרבות, האיגודים מקצועיים והציבור הרחב במדינות היעד. אדרבה, ניכר מדיווחי הנציגויות בחו"ל כי הבעיות בתחום זה הולכות ומתעצמות. על מערך הדיפלומטיה הציבורית במשרד החוץ להציג להנהלת המשרד מדדי הצלחה ברורים שיאפשרו לו להוכיח את מידת הצלחתו לממש את תכניותיו למאבק בתנועת החרמות. בהתאם לכך, עליו למפות את הצרכים של הנציגויות העוסקות במאבק ב- BDS, ולהציגן לפני המשרד לנושאים אסטרטגיים והסברה כדי שיוכל להיערך בעת חלוקת התקציבים למימון הפעולות הדרושות למאבק בתנועת החרמות בחו"ל.

תגובה
משרד החוץ
3. המחלקה לנושאים אזרחיים פיתחה שיטת מדידה פרטנית להערכת מטרת העל במאבק ב-,BDS המוגדרת במונחים אופרטיביים של צמצום התופעה ומניעת הלגיטימציה שלה וכן מניעת חדירתה ל'מיין-סטרים'. ישנם מדדי ההערכה ברורים לאירוע BDS במונחי הצלחה מול כישלון ונקבע מדד אחיד להצלחת אירוע BDS שכונה 'סולם ריכטר ל BDS' ועל פיו ניתן לקבוע באיזו מידה הושגה המטרה – אם לאו. מדדים אלו הועברו לנציגויות ומרועננות במסגרת הכנסים המקצועיים האזוריים וכן נדונות מול ארגוני הסברה. כל נציגות מחזיקה דו"חות על הפעילות המקומית בגזרתה. טכנולוגיות ניטור אלקטרוניות מהימנות לא קיימות. נבדקו שש חברות מסחריות שכשלו ולפיכך פותח כלי פנימי שעבר מספר פיילוטים הנמצא בשימושנו כיום.
ליקוי
4. עד מועד תום הביקורת לא שיתפו משרד התפוצות ומשרד החוץ זה את זה בתכניות האסטרטגיות שהם גיבשו – הגם ששני המשרדים פועלים בנושא המאבק באנטישמיות בחו"ל. כמו כן, בשלהי שנת 2015 נמצא כי משרד התפוצות עדיין לא הציג לממשלה את תכניותיו – במישור האסטרטגי ובמישור האופרטיבי. את הפורום הבין משרדי שנועד לתאום בין כל הגורמים הרלוונטיים במערכת הממשלתית העוסקים בתחום זה, כינוס המשרד התפוצות לראשונה בדצמבר 2015. תופעת האנטישמיות לסוגיה מתפשטת ברחבי העולם ובעיקר באירופה, והיא אף הולכת ומחמירה, והדבר מובא לידיעת הממשלה בדיווחים שהיא מקבלת מדי שנה. אולם במועד סיום הביקורת פועלים במישור הממשלתי בתחום המאבק באנטישמיות בחו"ל שני משרדים- משרד החוץ ומשרד התפוצות- באפיקים מקבילים שלא הניבו הישגים ניכרים. 

תגובה
משרד התפוצות

4. התפשטות תופעת האנטישמיות ניזונה מתהליכי עומק דוגמת משבר המהגרים והפליטים באירופה, התפשטות האסלאם הרדיקאלי, אידיאולוגיות פוסט לאומית ובמקביל תהליכי יורוסקפטיות וחזרה ללאומיות (כתגובה להצטרפות לאיחוד), אלו תהליכים אשר למדינת ישראל אין השפעה ממשית עליהם. 
עם הקמת המשרד במאי 2013, פעל המשרד לתיקנון מתאים מול נציבות שירות המדינה ולגיוס כח אדם. בפברואר 2015, עם תום המכרז וקליטת מנהל תחום מאבק באנטישמיות, החל המשרד בבניית תכנית אסטרטגית למאבק באנטישמיות על בסיס דו"ח צוות החשיבה למאבק באנטישמיות (בראשות המנהלים הכלליים של משרד החוץ ומשרד התפוצות) מיום ה- 25 באוגוסט 2010. התכנית שגיבש המשרד שמה לה למטרה להבטיח חיים יהודיים קהילתיים מלאים ומשגשגים, חרף המגמות המסתמנות. במסגרת התכנית האסטרטגית, כונס במשרד התפוצות מטה למאבק באנטישמיות, המטה קיים סדרת פגישות עם בעלי תפקידים ממשלתיים, מנהלי ארגונים וחוקרים מהארץ ומחו"ל. המטה בחן את ניירות העבודה והדוחות שהוכנו במשרדי הממשלה עד כה, אמת ועדכן את מסקנותיהם. תוצרי תהליכי ההיוועצות והבחינה גובשו לכדי חזון ממשלתי למאבק באנטישמיות, הוגדרו מטרות ויעדים ונבנו פרויקטים שיאפשרו את השגתם בתחום הניטור, הסייבר, החינוך, החקיקה וחיזוק הקהילות. משרד התפוצות סבור שכאשר יבשילו הפרויקטים הללו ניתן יהיה להצביע על הישגים ממשיים.
בעניין שיתוף הפעולה בין משרד החוץ ומשרד התפוצות: המשרד מציין כי הקים את פורום התיאום הבין משרדי למאבק באנטישמיות בראשות מנכ"ל המשרד ובהשתתפות נציגי המשרדים השונים. בפגישה הראשונה שקיים הפורום הציג משרד התפוצות בהשתתפות נציג משרד החוץ, את תפיסתו הרעיונית לגבי המאבק ואת עיקרי תכנית עבודתו לשנה הקרובה.
תגובה
משרד החוץ
 
4.	משרד החוץ מתאם את הפעילות מול המשרד לענייני תפוצות, ופועלים בשילוב כוחות. התפשטות האנטישמיות באירופה והאיום הגובר על ביטחון הקהילות הם מבניים וקשורים לכישלון האינטגרציה של האוכלוסיות המוסלמיות באירופה, דבר שאין ביכולתה של ממשלת ישראל לתקן. משרד החוץ קבע לעצמו יעדים ומדדים ברורים לקידום המאבק באנטישמיות, כגון: אימוץ הגדרה פורמלית של אנטישמיות על ידי האיחוד האירופי ומוסדותיו – מהלך אשר יאפשר שיפור הניטור, אכיפת חוק, וקידום החינוך נגד אנטישמיות. רתימת האיחוד האירופי ומדינות אחרות להטלות מגבלות על תעשיית האינטרנט כדי להגביל את האנטישמיות ושיח השטנה במרחב המקוון.

ליקוי
5.	בשלהי שנת 2015 הנהלת משרד החוץ עדיין לא דנה ביזמת חטיבת תפוצות ודתות משנת 2014 לקיים מסע הסברה רחב היקף באירופה ובארה"ב להגברת המודעות לנושא הפליטות היהודית מארצות ערב ומאיראן. 
תגובה
משרד החוץ

5. חטיבת תפוצות ודתות משתפת פעולה עם ארגון JJAC בתכנון פעילות הסברתית נרחבת במהלך 2016 להגברת המודעות בארה''ב, אירופה ובמדינות נוספות לנושא הפליטות היהודית מארצות ערב. בהמשך תבחן האפשרות להרחבה משמעותית של פעילות זו והפעילות תוצג לאישור הנהלת משרד החוץ.



ליקוי
6. למעט במקרים מסוימים, לא הייתה למשרד החוץ אסטרטגיית פעולה רחבה וארוכת טווח הכוללת חזון, יעדים בני השגה, מטרות קונקרטיות, דרכי פעולה חלופית ומדדי הצלחה בנוגע לפעילות הנדרשת בקרב כלל מוסדות הדת של הזרמים הנוצריים השונים ברחבי העולם, לשם הרחבת שיתופי הפעולה המדיניים וההסברתיים עם מוסדות אלה. בעת הזאת, ועל מנת לבלום את ניסיונות הדה- לגיטימציה הדתית של ישראל, יש חשיבות יתרה לקידום יחסי החוץ של המדינה עם הכנסיות של הזרמים השונים בנצרות ועם גורמי אסלאם מתון ברחבי העולם, אי לכך, על הנהלת משרד החוץ לדון בסוגיה המורכבת האמורה, לגבש את עמדתה בנוגע לצרכים הנדרשים למשרד לשם ניהול קשרי החוץ החיוניים עם מוסדות דת נוצריים ומוסלמיים בחו"ל, ולהציגה לפני הממשלה. 

תגובה
משרד החוץ

6.	מחלקת דתות מונה כיום אדם אחד בלבד הממלא את תפקיד המנהל, ללא כל כוח עזר. המחלקה עוסקת בעיקר בטיפול בבעיות דחופות של בלימת חרם נגד ישראל בכנסיות הפרוטסטנטיות, קידום המשא ומתן עם הוותיקן וטיפול בסוגיות דחופות מזדמנות כגון פגיעה ברכוש כנסייתי וכדומה. המשרד מקווה כי יימצא פתרון לאיוש המחלקה באופן שיאפשר עמידה ביעדים כמפורט בדוח הביקורת.
תגובה 
המשרד לנושאים אסטרטגיים והסברה

6.	במסגרת מערכות המשנה הצפויות להרכיב את המערכה הכוללת מיוחדת מערכה ייעודית לכנסיות. זאת לאחר שזוהה יתרון ברור בעיסוק בתחום אל מול האתגר המתפתח ופוטנציאל האיום.
ליקוי
7. 	על הקבינט המדיני- ביטחוני לבחון את הדגם התפקודי הקיים בנושא המאבק הדה- לגיטימציה ותנועת החרמות בחו"ל על יסוד פעולת הערכה שתתבצע מפעם לפעם בנוגע לאופן יישום התכניות של המשרד לנושאים אסטרטגיים והסברה, בהתאם למדדים ברורים שייקבעו, הן לעולות הייעודיות שיבצע משרד זה והן לפעילות הבין-משרדית שעליה הוא הופקד. זאת בשים לב להודעת המשרד לנושאים אסטרטגיים והסברה כי יש ברשותו משאבים משמעותיים ומגוונים לנהל את המערכה הממשלתית בניסיונות הדה- לגיטימציה ובתופעת החרמות בחו"ל. 
תגובה
המשרד לנושאים אסטרטגיים והסברה

7. על פי החלטת הממשלה נדרש המשרד להציג באופן עיתי את הפעילות לדרג הממשלתי ולקבינט המדיני-ביטחוני. במקביל יתקיים פורום מנכ"לים, שהוגדר אף הוא בהחלטת הקבינט, בו תתואם פעילות הממשלה בנושא, בדרג בכיר.

ליקוי
8. כדי לייעל את הטיפול הרב- תחומי בגילויי האנטישמיות ברחבי העולם ולאגם את המשאבים הלאומיים המוקצים לכך, על הממשלה לבחון את האפקטיביות של הפעילות הנפרדת של משרדי החוץ והתפוצות, ולקבוע חלוקה ברורה של סמכויות, זירות פעולה ושל תפקידים בין שני המשרדים האמורים. 

תגובה
משרד התפוצות

8.	משרד התפוצות מציע כי החלוקה בין משרד התפוצות ומשרד החוץ בכל האמור למאבק באנטישמיות תהא כדלהלן: באחריות משרד התפוצות - ניטור התופעה ובכלל זה הגשת הדוח השנתי לממשלה. קביעת המדיניות הכוללת למאבק באנטישמיות וקביעת סדר עדיפויות להוצאתה אל הפועל. תיאום בין גופי ומשרדי הממשלה השונים ובכלל זה הובלת פורום התיאום הבין משרדי והפורום למצבי חירום בקהילות. ניהול ותכלול המאבק בשותפות עם החברה האזרחית באמצעות הפורום למצבי חירום ויזום פרויקטים למאבק באנטישמיות והוצאתם אל הפועל. באחריות משרד החוץ - דברור נושא המאבק באנטישמיות אל מול מדינות ומוסדות בינ"ל. הפקת הפורום הגלובלי למאבק והצפת מידע מהשטח אודות תקריות אנטישמיות ופעולות שננקטו מצד השלטונות.
ליקוי
9.	ביוני 2010 הגיש צוות החשיבה דוח מסכם לממשלה (להלן: הדוח המסכם). על פי הדוח המסכם צוות החשיבה זיהה שלושה מופעים עיקריים של אנטישמיות פעילה בעת הזאת: אנטישמיות דתית גזענית טיפוסית; אנטישמיות במרחב המוסלמי; ואנטישמיות חדשה – דה – לגיטימציה לקיומה של מדינת ישראל במתכונתה הקיימת, הצוברת תאוצה. לנוכח זאת קבע הצוות יעדים מרכזיים במאבק באנטישמיות העלאת המודעות הבין לאומית והגברת המחויבות הממשית של ממשלות לטיפול בנושא זה באמצעות חקיקה, אכיפה וחינוך; גיבוש שותפות בין-לאומית נגד הכחשה ובלגליזציה של השואה; צמצום התעמולה האנטישמית בעולם המוסלמי; שחיקה ועצירת יזמות של דה-לגיטימציה ודמוניזציה של ישראל. עם ההמלצות האופרטיביות של הדוח המסכם נמנו אלה: יש להקים ועדת שרים מיוחדת למאבק באנטישמיות, ויש להקים גוף מטה למעקב ולמניעה בראשות נציגי המשרד ומשרד ההסברה והתפוצות, שעם חבריו יימנו נציגי משרד ראש הממשלה, המטרה לביטחון לאומי, משרד המשפטים והסוכנות היהודית. הביקורת העלתה כי הממשלה לא בחנה את אופן יישום המלצות דוח צוות החשיבה למאבק באנטישמיות משנת 2010.
תגובה
משרד התפוצות

9.	בהמשך להמלצות דו"ח צוות החשיבה למאבק באנטישמיות הוקם במשרד התפוצות גוף מטה ממשלתי למניעה ולמאבק באנטישמיות – "הפורום הבין משרדי למאבק באנטישמיות" בראשות מנכ"ל משרד התפוצות. מטרת הפורום היא לתאם את פעילות משרדי הממשלה בתחום. זאת ועוד, הוקם "הפורום למצבי חירום בקהילות", שראשיו הם השר לענייני תפוצות ויו"ר הסוכנות, ומטרתו לסייע לקהילות במצבי חירום ומשבר.
ליקוי
10.	בשנת 2015 עדיין לא הציג משרד החוץ מתווה פעולה לגיבוש אסטרטגיה משותפת של כלל הארגונים היהודיים הנאבקים באנטישמיות במדינותיהם ולהידוק הקשר בין הנוער היהודי בתפוצות למדינת ישראל.
תגובה
משרד התפוצות

10. משרד התפוצות מיישם מספר פרויקטים שעוסקים בתחום חיזוק הקשר עם הדור הצעיר בתפוצות וביישום החלטת הממשלה 1660 שמטרתה חיזוק הזהות היהודית והקשר לישראל בקרב הדור הצעיר בתפוצות. בתחום המאבק באנטישמיות, גיבש משרד התפוצות תכנית אסטרטגית בתום עבודת מטה מקיפה . התכנית כוללת חזון מטרות ויעדים ברורים, הכוללים בין השאר גם את פעילות משרד החוץ. בימים אלה שוקד משרד התפוצות על הוצאתה של התכנית אל הפועל.

ליקוי

11.	בינואר 2015 הציג משרד החוץ לממשלה את תמונת המצב של תופעת האנטישמיות בעולם בשנה הקודמת. נתונים בסיסיים על מגמת התחזקות התופעה החל בשנת 2000. לנוכח הנתונים המצטברים בנושא המליץ משרד החוץ לממשלה להקים גוף מטה שירכז, יתאם וינהל את הפעילות הבין-משרדית בנושא זה על היבטיה השונים, לרבות הפעילות שביצע בנושא זה משרד התפוצות. יצוין שבתכנית המשרד בעניין זה נכתב כי הגוף האמור יופקד בעיקר על ניטור תופעת האנטישמיות הגלובלית, יתווה את מדיניות הפעולה, יתאם בין כל הגורמים הרלוונטיים בארץ ובחו"ל, יוציא לפועל תכנית עבודה רב-שנתית למאבק באנטישמיות ולהכחשת השואה, ימנע יזמות לאיסור על מילה ועל שחיטה כשרה בחו"ל ויפעל למניעת שנאת זרים והשמדת עם. גוף המטה המומלץ יוכפף למשרד החוץ ויזדקק למשאבים ייחודיים לרבות תקנים בארץ ובחו"ל. 
תגובה
משרד התפוצות

11. הגוף המעדכן את הממשלה בנושא האנטישמיות הינו משרד התפוצות, בכל שנה ביום השואה הבין לאומי כל שנה ביום השואה הבין לאומי החל בחודש ינואר מציג משרד התפוצות בפני הממשלה את דוח האנטישמיות השנתי. בדוח מוצג ניתוח של תופעת האנטישמיות על פי נושאים, זירות ומרחבים. מוצגות ומפורטות התקריות המרכזיות, המגמות המתהוות ומוצגת פעילות הממשלה בשנה החולפת ולעתיד ובכלל זה המלצות מדיניות. במסגרת סקירה זו מציג, בין היתר, גם משרד החוץ את פעילותו. משרד התפוצות סובר כי הקמת "הרשות הלאומית למאבק באנטישמיות ושנאת זרים", שתוביל את המאבק העולמי באנטישמיות תחת משרד החוץ, עלול לגרום לנזק ממשי למאמצי המאבק באנטישמיות. וזאת כי גוף זה לא ייתפס כגוף אמין וניטרלי, ועלול להפוך את המאבק באנטישמיות מנושא מוסרי כלל עולמי לנושא ישראלי ולספיח של הסכסוך הישראלי פלסטיני. לדעת משרד התפוצות מומלץ להפריד בין ניהול יחסי החוץ של מדינת ישראל ובין המאבק באנטישמיות: הפרדה בין מערך החוץ והמאבק באנטישמיות דרושה לאור ניסיון העבר בו לא פעם נדחו אינטרסים קהילתיים של קידום המאבק לטובת האינטרס הישראלי. מצדן של הקהילות היהודיות, קיים חשש כי הקמתה של מנהלת ישראלית כזו שתתיימר לדבר בשמן למול ממשלותיהן, תציב אותן בפני האשמות בנאמנות כפולה, תפחית מאחריות הממשלות המקומיות למלחמה בתופעה או תדיר קהלים שהיו רוצים להיות חלק מקואליציה המזוהה עם הקהילות היהודיות אך לא בהכרח חלק מקואליציה מדינתית. לדעת המשרד ראוי לשקול את מעורבותה של מדינת ישראל במאבק ביחס לתועלת שמעורבות כזו יכולה להביא, מבלי להעמיד אותה באופן רשמי בראש החץ, כנושאת הדגל הראשית של המאבק העולמי באנטישמיות.


משרד החינוך

הפיתוח המקצועי של עובדי ההוראה

המבוקרים העיקריים: משרד החינוך

ליקוי

1. האגף לא גיבש נוהלי עבודה המסדירים את יחסי הגומלין ואת שיתוף הפעולה בין הגופים במשרד העוסקים בפיתוח המקצועי ובינם לבין המוסדות האקדמיים והרשויות המקומיות. כפועל יוצא מכך, התיאום, שיתוף הידע ואיגום המשאבים בין כל הגופים לוקה בחסר. המשרד גם לא הקים את הפורומים הקבועים בחוזר המנכ"ל משנת 2007 לדיון בסוגיות הפיתוח המקצועי - לא ברמת המטה ולא ברמת המחוז. בנסיבות אלה תהליכי קבלת ההחלטות וגיבוש המדיניות חסרים ראייה כוללת.

תגובה
משרד החינוך

1. 	בתחום הפיתוח המקצועי גובשה מדיניות הנבחנת ומתפתחת, בתחילת כל שנה מועברות הנחיות, לקראת ההיערכות בהפעלת מסגרות הפיתוח המקצועי, ליחידות המטה, למחוזות ולמוסדות האקדמיים, בנוסף, נערכים מפגשי שיח ולמידה עם כל אחת מהקבוצות לאורך השנה.
ברמת המטה, מתקיים פורום קבוע עם הרפרנטים לפיתוח המקצועי ביחידות המטה, ועם מפקחי הפיתוח המקצועי במחוזות. מתוך הנתונים נמצא כי חשוב לחזק את הקשר מטה-מחוז ומטה-רשויות. 
לשם כך: * בתאריך 03/03/2016 התקיימה פגישה עם יו"ר איגוד מנהלי אגפי החינוך ברשויות המקומיות בה עלה בין היתר הצורך לחיזוק הקשר ושיתופי הפעולה בין מטה האגף לבין מחלקות החינוך ברשויות המקומיות.
* לשנת הלימודים תשע"ז ייקבעו 2 מועדים לאורך השנה למפגשים בין הרפרנטים על הפיתוח המקצועי ביחידות המטה לבין המפקחים על הפ"מ להסדרת מנגנוני עבודה משותפים.
* פורום מוסדות אקדמיים המתקיים במכון מופ"ת נועד להטמיע את 
 	המדיניות ולקדם תהליכי פיתוח מקצועי אפקטיביים כולל העלאת סוגיות
 	 ושאילת שאלות. לקראת תשע"ז המשרד יגדיל את מספר המפגשים. 
 	* מסמך העוסק בפיתוח מקצועי לקידום תכנית אקדמיה-כיתה מתאר רציונל התכנית, עקרונות בפיתוח המקצועי, תהליכי יישום והפעלה הכוללים נהלי עבודה.

ליקוי

2. 	אף שאחת המטרות המרכזיות בשינויים שהוביל המשרד בתכניות הפיתוח המקצועי היא שיפור הישגי התלמידים במערכת החינוך, האגף לא הגדיר מדדים לבחינת האפקטיביות של הפיתוח המקצועי והשפעתו על הישגי התלמידים וממילא לא חקר את הנושא. בחינה זו נדרשת לצורך קבלת החלטות מושכלות, שיפור תכנונו של המערך והבקרה עליו. בהיעדרה קיים חשש כי בהפעלת המסגרות לפיתוח מקצועי אין מנוצלים כהלכה שני משאבים יקרים ביותר - זמן המורים וכספי המדינה.

תגובה

2. 	הפיתוח המקצועי מטייב את איכות ההוראה ובכך אמור להשפיע על הישגי התלמידים. הפ"מ מהווה רכיב אחד מסך הרכיבים המשפיעים על ההישגים, בוודאי לא הבלעדי. תחום הפיתוח המקצועי נתפס כתחום מורכב התלוי במשתנים רבים - מקום, תרבות, טכנולוגיה, ניהול, ובעיקר הוא תלוי במרכיב האנושי המוביל אותו. 
בנוגע לקשר בין תהליכי הפיתוח המקצועי של מורים לבין הישגי התלמידים: ישנה הסכמה בספרות המחקרית כי קיים קשר על כך שלהתפתחות מקצועית של מורים ולאיכות ההוראה יש קשר ישיר לתוצאות/להישגים של תלמידים, והם מרכיבי מפתח בהתקדמותם. אולם, נראה, שהמחקר הקיים, העוסק בתרומתה של התמקצעות אפקטיבית אינו בא לידי ביטוי בפרקטיקה הממשית בבית הספר, רוב ההשפעה מתרחשת ברמה האישית של מורה בודד זה או אחר, וניתן למצוא רק עדויות מועטות על השפעת ההתמקצעות על העלאת סטנדרטים, או הקטנת פערי הישגים Cole, 2014; Caena, 2011; Earley, & Porritt, 2014)).
יתירה מכך, קיים קושי מתודולוגי לבחון את ההשפעה של הפיתוח המקצועי על הישגי לומדים בטווח הקצר, שכן המורים מתחלפים תדיר, וכלי ההערכה משתנים, וקשה להשוות תוצאות לתלמידים ספציפיים, או לקשור הישגים למורים ספציפיים. כך גם ההשפעה של הפיתוח המקצועי של המורים על התלמידים היא עקיפה. כדי למדוד השפעה בטווח הארוך נדרש מחקר אורך מערכתי רב שנים.
* בשנת הלימודים תשע"ה החלה לפעול רשת מחקר (במכון מופ"ת) של ארבע תוכניות הפועלות במינהל עובדי הוראה שעוסקות בתהליכי הפיתוח המקצועי. המחקר נערך ע"י רשת מחקר במכון מופת ומתייחס להסכמה בדבר איכות המורים כגורם המרכזי בהישגי תלמידים ולקשר בין פיתוח מקצועי של מורים להישגים, כאל הנחות יסוד. 
המחקר עצמו חוקר את איכותו של הפיתוח המקצועי בארבע המסגרות החדשות: גמישות פדגוגית, אקדמיה כיתה, מורים מובילים וחממות, ואת השפעתו על איכות המורים.
בטווח הקרוב והבינוני – המחקר בוחן את ההשפעות של הפיתוח המקצועי על המורים עצמם ועל ביה"ס כארגון – על המוטיבציה של המורים להוראה, על שיעור נשירה, או המשכיות של מורים חדשים בבתי הספר, על פרקטיקות ההוראה, על האקלים הבית ספרי, על תרבות הלמידה של בית הספר ועל השינויים והחדשנות שחלים בו.
חלק מתפקיד המחקר הוא לסקור את הספרות המחקרית העוסקת בנושא זה, להכיר את המודלים השונים ההולכים ומתפתחים בעולם ובעזרת כל אלה להגדיר את החדשנות ואת התחום מחדש.
* מיצ"ב-במסגרת שאלון האקלים למורים במיצ"ב התווסף פרק המתייחס לפיתוח המקצועי, שאלון עמדות שיתאר את תהליכי הלמידה והצמיחה בפיתוח המקצועי בבתי הספר המקדמים תרבות של ארגונים לומדים, ושאלון למנהל בית הספר על תהליכי הפיתוח המקצועי המתקיימים בבית ספרו והמנגנונים התומכים לקידום התרבות של ארגון לומד.

ליקוי

3. 	האגף אינו אוסף מהמחוזות בקביעות נתונים על המסגרות לפיתוח מקצועי המתקיימות במרכזי הפסג"ה ובבתי הספר. בהיעדר נתונים עדכניים ומלאים בנושאים מרכזיים נפגעת יכולתו של האגף לנתח את הצרכים, את הפערים ואת המגמות בתחום זה ולבנות על בסיסם מדיניות ארצית רלוונטית ומועילה.

תגובה

3. 	האגף בשיתוף מינהל מערכות מידע פועלים לקראת הקמת מערך של ניהול ידע שיחבר בין מערכות המשרד השונות במטה, המחוזות ומרכזי הפסג"ה. בימים אלה (מרץ 2016) נבנה פורטל עובדי הוראה שיכיל את כל הקורסים המתקיימים בכל הרמות: מטה, מחוז, בית ספר ומפת הפיתוח המקצועי האישית לכל מורה.
כמו כן, האגף מפתח "פורטל לחדשנות" בשיתוף אגף מו"פ יוזמות וניסויים לניהול ידע של מורים הלומדים בקורסים לפיתוח המקצועי של יוזמות ומחקרים.
האגף גיבש מדיניות בשיתוף נציגי מורי מורים, בתהליך ממושך של שולחנות עגולים. המדיניות כוללת תנאי סף לכניסה למאגר, וקריטריונים להערכת הפעילות. כאמור כל חוות הדעת יוצגו בשקיפות במערכת ממוחשבת ודינמית. אשר תהווה כלי לצריכה מושכלת של מורי מורים. 
בימים אלה (מרץ 2016), נערך אפיון מחודש של מאגר מורי המורים בהתאם למדיניות מורי מורים. בין היתר, ידרשו מורי מורים לעמוד בתנאי סף על מנת להיכנס למאגר המרצים.
בשלב זה המשרד מקיים מפגש היוועצות לקראת שולחנות עגולים עם מורי המורים על בסיס הפלטפורמה של שולחנות עגולים של המשרד עם המגזר השלישי. המפגש הקרוב, יתקיים ב- 8.3.16.

ליקוי

4. 	מערכת המחשוב האינטרנטית לניהול ההשתלמויות שמפעיל המשרד אינה משמשת מאגר מידע איכותי ואמין, ולכן אינה מסייעת באפיון הצרכים של עובדי ההוראה ואינה מספקת כראוי את צורכיהם של מרכזי הפסג"ה. מלבד זאת, המערכת אינה מסונכרנת עם מערכות ממוחשבות אחרות במשרד, שגם בהן קיים מידע רלוונטי לתחום הפיתוח המקצועי, ומאגר המרצים המנוהל במערכת זו אינו מעודכן.

תגובה

4.	האגף גיבש מדיניות בשיתוף נציגי מורי מורים, בתהליך ממושך של שולחנות עגולים. המדיניות כוללת תנאי סף לכניסה למאגר, וקריטריונים להערכת הפעילות. כאמור כל חוות הדעת יוצגו בשקיפות במערכת ממוחשבת ודינמית אשר תהווה כלי לצריכה מושכלת של מורי מורים. בימים אלה (מרץ 2016) נערך אפיון מחודש של מאגר מורי המורים בהתאם למדיניות מורי מורים. בין היתר, ידרשו מורי מורים לעמוד בתנאי סף על מנת להיכנס למאגר המרצים.
בשלב זה המשרד מקיים מפגש היוועצות לקראת שולחנות עגולים עם מורי המורים על בסיס הפלטפורמה של שולחנות עגולים של המשרד עם המגזר השלישי. המפגש הקרוב, יתקיים ב- 8.3.16.

ליקוי

5. 	תקן הניהול (מנהל וסגן מנהל) במרכזי הפסג"ה לא נבחן ולא עודכן במהלך השנים מאז חתימת הסכם "אופק חדש", שהביא לעלייה במספר עובדי ההוראה המשתלמים בהם ולעלייה בהיקף משימותיהם של המרכזים בממשקי העבודה עם בתי הספר. זאת ועוד, למרות המקצועיות הנדרשת ממנהלי מרכזי הפסג"ה - המשרתים אלפי עובדי הוראה ומתמודדים עם משימות ואתגרים בהיקף רחב, לא בנה המשרד תכנית ייעודית להכשרתם לפני כניסתם לתפקיד.

תגובה

5. 	בימים אלה (מרץ 2016), עם פתיחת הסכמי "אופק חדש", האגף פועל להעברת סמלי המוסד של מרכזי הפסג"ה לסמלי מוסד המשויכים ל"אופק חדש". מעבר זה יגדיל את מספר השעות של חברי הצוות במרכזי הפסג"ה (יתווספו שעות שהייה ושעות פרטניות). ההסכם יהווה תחילתו של מהלך לתקנון מרכזי הפסג"ה על בסיס כוח אדם הנמצא כיום עם כוונות לפעול להרחבתו בהמשך.
הכשרה וליווי של בעלי התפקידים מתקיימת מידי שנה כולל מנהלים וסגנים חדשים.

ליקוי

6. 	במועד הביקורת אין תקן מחייב לתפקידי ההדרכה המקצועיים-פדגוגיים במרכזי הפסג"ה. אנשי הצוות מועסקים בהיקפי משרה נמוכים מדי ובמימון מתוך "סל" כללי של המחוז. היות שמדריכים במשרד החינוך מועסקים לתקופה זמנית, מנהל מרכז פסג"ה מתקשה לתכנן לטווח ארוך את הפיתוח המקצועי של צוותו.

ליקוי

7. 	במועד הביקורת אין תקן לצרכים המבניים של מרכזי הפסג"ה. מרבית המבנים אינם מתאימים לפעילות המרכז: בחלקם החדרים קטנים מדי לקיום השתלמויות, חלקם אינם מונגשים לבעלי מוגבלויות, וחלקם פועלים באזור שאינו מרכזי ונגיש לקהל המשתלמים.

תגובה

7. 	ככלל, מרכזי פסג"ה בכל הארץ נמצאים במבנים השייכים לרשויות המקומיות חלקם הגדול הינם מרכזי פסג"ה אזוריים שנותנים מענה לעובדי הוראה במספר רשויות באזור. מינהל הפיתוח מוציא התחייבויות לטובת חידוש מבנים במרכזי פסג"ה בסכום של כ- 2 מלש"ח בכל שנה וזאת בהתאם לרשימות שמתקבלות מאגף עובדי הוראה בהתאם לסקר שנעשה לשם קביעת סדרי עדיפויות בשיתוף הרשויות המקומיות וגובה התקצוב לכל מוסד.
מינהל הפיתוח בעבודת מטה משותפת עם אגף א' התפתחות מקצועית עובדי הוראה - הגדיר 3 טיפוסים של פרוגרמות ייעודיות למרכז פסג"ה קטן בינוני וגדול, ובוחן את היקף התקצוב השנתי לבינוי חדש למרכזי פסג"ה לכלל הארץ בשיתוף עם משרד האוצר. 
 	הרשויות המקומיות מגישות תכנית עבודה ואומדנים לשיפוץ מרכזי הפסג"ה כולל הנגשה.
האגף בשיתוף מינהל הפיתוח מגבשים "מודל דיפרנציאלי לתקצוב בינוי מרכזי פסג"ה" לפיו התקציב יהא מורכב משני מקורות עיקריים: המשרד והרשות (matching) בתקציב בינוי מרכז פסג"ה. במודל זה יכללו קריטריונים המתייחסים למדד הסוציואקונומי של הרשות. התקציב (אם וכאשר יוקצה לפעילות זו) יחולק באופן דיפרנציאלי כאמור על פי קריטריונים.
אין מניעה מרשויות הרוצות לבנות מרכזי פסג"ה בעצמן. המשרד מעביר את הפרוגרמות לאותן רשויות. 

ליקוי

8. 	תכנית הגמישות הפדגוגית מאפשרת למנהל בית הספר לקיים מסגרות מצומצמות לפיתוח מקצועי בתוך בית הספר: למידה באמצעות שיעורים מצולמים, שיעורים באינטרנט או קריאת ספרים, למידת עמיתים ועוד. נמצא כי האגף לא קבע יעדים עבור מטרות התכנית ולא מדדים לבדיקת השגתם; מחוזות המשרד לא הצליחו לצרף בתי ספר לתכנית בהיקף ובתמהיל שנקבע; התשתית להפעלת התכנית עדיין אינה מגובשת דיה, ובכלל זה הגדרת תפקידי הגופים המעורבים בה וביסוס תהליכי ההכשרה, הליווי והתמיכה בבתי הספר.

תגובה

8. 	להלן המהלכים שקבע וביצע המשרד: 
* מינוי בעל תפקיד להובלת הגמישות הפדגוגית לבחינת התפיסה וגיבוש מתווה למודלים שיאפשרו דפוסי עבודה חדשניים.
* למידה מתוך העשייה במחוזות ע"י קבוצות מיקוד.
* תיווך ויישום התהליך למנהל ביה"ס באמצעות מרכזי הפסג"ה והמפקחים על
 	 הפ"מ במחוזות.
* שיח עם מנהלים (שולחנות עגולים) לקראת הערכות לתשע"ז בנושא הגמישות
 	הפדגוגית.
* שיח עם יחידות המטה כדי לתווך את התפיסה של הגמישות הפדגוגית והתאמת 
 	הפיתוח המקצועי לתפיסה זו.
* שיח מול אבני ראשה להעברת המסר של תפקיד המנהל בהובלת הפיתוח 
 	המקצועי של הצוות והפרט
* מחקר שמטרתו לראות את הזיקות והקישורים בין התכניות השונות, בין בעלי התפקידים השונים ולהציע תפיסת עולם רחבה, שתאמץ דפוסי פעולה חדשניים שיצמחו מן המודלים המוצלחים שיזוהו.
 	כל בית ספר הפועל בהתאם למדיניות הגמישות הפדגוגית התבקש להגיש תוכנית הכוללת את נושאי הלמידה, את המטרות, את אופן ניהול הלמידה ואת מדדי ההצלחה. 
לפיכך, בשלב זה של המחקר, נאספים הסילבוסים השונים, מנתחים אותם ונגזרים הקריטריונים המשותפים והייחודיים המאפיינים אותם. כמו כן, באמצעות כלים שונים כמו ראיונות ושאלונים נבדקת ההלימה בין הסילבוסים לבין ביצוע התכנית בפועל. 
נוסף לראיונות ולשאלונים למנהלים ולמורים, נבחרו בכל מחוז ובכל מגזר מספר בתי ספר, המהווים מקרים מייצגים שיילמדו לעומק ע"י צוות המחקר. 
באמצעות המחקר יזוהו מודלים של גמישות פדגוגית בפיתוח המקצועי, יוגדרו הקריטריונים לקבלת בתי ספר לתכנית ויוצעו דרכים לבחירתם בהמשך.

ליקוי

9. 	מנהלי בתי הספר אינם מעורבים במידה מספקת בהבניית תהליכי הפיתוח המקצועי של עובדי ההוראה, ברמת הפרט, בבית ספרם.

תגובה

9. 	למנהל בית הספר תפקיד מרכזי באיתור הצרכים בתחום הפיתוח המקצועי ברמת הפרט וברמת הארגון, ניהול וארגון תהליכי הלמידה של חברי הצוות ובניית שגרות ומנגנונים מאפשרים ותומכים המבטיחים את העלאת האפקטיביות של תהליכי הפיתוח המקצועי וטיוב תהליכי ההוראה-למידה בבית הספר. 
* פרסום בחוברת המתנה- תפקיד מנהל ביה"ס, כולל עקרונות, הנחות יסוד והמלצות לפעולה.
* פיתוח המקצועי של המנהלים המדגיש את תפקידו של המנהל כמקדם ארגון לומד.
* חיזוק תפקיד מנהל מרכז הפסג"ה המהווה גוף מקצועי המייעץ, מסייע ומלווה 
 	את מנהל בית הספר כדי לקדם את תהליכי הפיתוח המקצועי, ונותן מענה רלוונטי לצוות המוסד החינוכי.
* חיזוק מעורבות המפקח הכולל והרשויות בתהליך.
* בשנה זו במסגרת שאלון המיצ"ב נוסף פרק המתייחס לפיתוח המקצועי, 
 	המורים ישאלו על תהליכי הפ"מ בבתי הספר באמצעות שאלון עמדות, המתייחס לתהליכי הפיתוח המקצועי המתקיימים בבתי הספר כארגון לומד.

ליקוי

10. 	המשרד מבצע באמצעות חברה חיצונית (להלן - החברה המבצעת) פעולות בקרה על מסגרות הפיתוח המקצועי בהיבטים מינהליים וחינוכיים שונים. בהיעדר תרשומת אין לדעת מה הנחה את מקבלי ההחלטות בבחירת נושאי הבקרות ואם הם בחרו לפי קריטריונים כלשהם. עוד העלתה הבדיקה כי בשנת הלימודים התשע"ג לא חילק האגף את משאבי הבקרה ביעילות.

תגובה

10. 	במסגרת וועדת היגוי ארצית נערכה חשיבה לגבי הבקרות כדי להבטיח משאבי בקרה המוקצים ביעילות ובשקיפות. להלן המהלכים שבוצעו לגבי הבקרות:
* כדי למקצע את התצפיות של הבקרים בהשתלמויות. נבנתה מסגרת למידה לבקרים הכוללת התנסות במרכז הסימולציה באוניברסיטת בר אילן לצורך התנסות ובניית שפה מקצועית משותפת.
* המשך חיזוק ההיבטים הפדגוגיים בתהליכי הבקרה הן בנושאי הבקרה והן בהכשרת הבקרים.
* נמסרו המסגרות לבקרה, המכסות לכל מחוז והנחיות לגבי הנושאים המרכזיים לבקרה בהתאם ליעדי המנהל, המחוזות ובהלימה לתכנית האסטרטגית, ובהתאם לתמונת המצב הקיימת בשדה. 
 	הבקרה ניתנת לכל מחוז בנפרד, קיימת אוטונומיה מלאה למפקח על פ"מ במחוז לקיים למידה ולבנות תכנית עבודה בעקבות הלמידה מהבקרה.
* מרכזי הפסג"ה מקיימים פעולות הערכה מעצבת ולא פעולות בקרה ולכן אין כפילות. באופן כללי, הערכה מתקיימת לשם תהליך של למידה על למידה.



ליקוי

11. 	מרכזי הפסג"ה מקיימים אף הם פעולות בקרה, אבל ממצאיהם משמשים אותם בלבד ואינם מועברים לגופים אחרים. האגף לא גיבש מתווה עבודה המסדיר את ביצוע תהליכי הבקרה במרכזי הפסג"ה מתוך תיאום עם תהליכי הבקרה שמבצעת החברה החיצונית, ואכן נמצאו כפילויות וחוסר תיאום בין שני הגופים.

תגובה

11. 	מרכזי הפסג"ה עורכים הערכה מעצבת באמצעות תצפיות, קבוצות מיקוד ושאלוני משוב, להבדיל מהבקרה שהינה חיצונית ונערכת ברמת מחוז וברמה הארצית.
רכזי הערכה במרכזי פסג"ה מתמקצעים בתהליכי פיתוח מקצועי עם צוות הראמ"ה.
החל מנובמבר 2015 החלה לפעול קהילה מקצועית של רכזי הערכה עם מטה המשרד (צוות לתכנון אסטרטגי) ועם יחידת ההדרכה של ראמ"ה. אחד מתוצרי הלמידה בקהילה צפוי להיות מתווה ברור שיכיל ליבה משותפת לכל מרכזי הפסג"ה, לצד תוספות המאפיינות את הייחודיות המקומית של כל מרכז פסג"ה. כמו כן, מגובש מנגנון המבוסס על שינוי תפיסתי ומעבר מהערכה על הלמידה להערכה בשביל הלמידה.

ליקוי

12. 	 כדי להבטיח כי הפיתוח המקצועי ייעשה במקצועיות וביעילות, על המשרד להתאימו לשינויים שחלו בתחום. הווי אומר, עליו למסד בנהליו שיתוף פעולה בין הגופים הרבים העוסקים בתחום הפיתוח המקצועי לצורך שיתוף הידע ועיצוב מדיניות על בסיס ראייה עדכנית וכוללת. על האגף לבחון את תרומתן של מסגרות הפיתוח המקצועי לשיפור הישגי התלמידים. עליו גם להבטיח כי משאבי הבקרה שלו מוקצים ביעילות ובשקיפות. על האגף גם לדאוג לכך שלמרכזי הפסג"ה יהיו הכלים הנחוצים לביצוע משימותיהם כגוף מתכלל ומסייע למנהלי מוסדות החינוך, כדי שאלה יוכלו לתכנן ולהוציא אל הפועל באופן מיטבי את הפיתוח המקצועי של צוותיהם.

תגובה

12. 	במהלך השנתיים האחרונות, בית הספר מהווה את יחידת הבסיס להתייחסות בהיבטים של פיתוח מקצועי. פיתוח מקצועי של הצוות הבית ספרי הינו באחריות המנהל, ואילו מרכז הפסגה אחראי לתמוך ולסייע בהבניה של מסגרות הלמידה.
* מתקיימת למידה של מנהלי מרכזי הפסגה וסגניהם לתפקיד החדש.
* מתקיים שיח עם יחידות המטה לגיבוש מסגרות למידה בהיבט מערכתי כולל, הכולל חלוקה בין התחומים המרכזיים והמלצות ליישום הלמידה. 
בהמשך יוצעו מספר מודלים כולל דוגמאות לתוכנית הפיתוח המקצועי של עו"ה בבתי ספר בגדלים שונים ובשכבות גיל שונות.

ליקוי

13. 	כבר בשנת 2013 בישיבת המפקחים המחוזיים על הפיתוח המקצועי דנו בשונות בין המחוזות ובצורך לגבש נוהל עבודה עם המוסדות האקדמיים כדי להבטיח דיאלוג מפרה בינם לבין המשרד, אך מאז לא מיסד המשרד בנוהל כתוב את המדיניות ואת דרכי הפעולה בנושא.
להשלמת התמונה יצוין כי נציג האגף לפיתוח מקצועי משתתף בפורום דרגות קידום 9-7, שמרכז מכון מופ"ת. הפורום עוסק בנושאים שעל סדר היום הפדגוגי של דרגות הקידום הגבוהות בפיתוח המקצועי - רובם משתלמים במוסדות האקדמיים. אמנם בפורום זה משתתפים נציגים של המוסדות האקדמיים ושל המשרד, אבל הוא אינו עוסק בסוגיות רחבות הנוגעות לפיתוח המקצועי ואינו בגדר מנגנון מספק לשיתוף ידע וליצירת שותפויות ברמה הכוללת. 

תגובה

13. 	האגף ייצר מסגרות שעשויות היו לקדם את השותפות בין האקדמיה למרכזי הפסג"ה. לדוגמא: הקמת ועדות מחוזיות משותפות, מסגרות פעילות משותפות בדרגות הגבוהות לפתוח מקצועי, ולאחרונה תכנית אקדמיה –כיתה.
ברוב המחוזות נבנו מנגנונים המשרתים את המטרות, אשר על כן, האגף יבחן האם קיים צורך בוועדות היגוי.
ישנן תכניות בהן פועלות וועדות היגוי מחוזיות ואזוריות בשיתוף נציגי שדה ומטה, לדוגמא, תכנית לאומית לתקשוב ותכנית אקדמיה –כיתה, וועדה מלווה לבתי ספר בניהול עצמי בהם מנהל מרכז הפסג"ה מהווה את אחד הצירים. 
יחד עם זאת, קיימת אוטונומיה מלאה למחוזות ביישום ושימוש במסגרות הנ"ל. וכיוון שמדובר במארג קשרי גומלין,הרי שהשותפות תלויה באנשים העומדים בראש התוכניות והמסגרות הפיתוח המקצועי. 
בפורום מוסדות אקדמיים משתתפים הרכזים על הפיתוח המקצועי במוסדות האקדמיים, נציגי מרכזי פסג"ה ונציגי המטה. הפורום עוסק בסוגיות הנוגעות בפיתוח המקצועי, שיתוף בידע והטמעת המדיניות כולל שיח ומנגנונים ליצירת שותפויות. במידה ויהיה צורך יתקיימו מספר מפגשים נוספים באחריות האגף. 
להלן יעדי הפורום לתשע"ו: התעדכנות במדיניות המשרד בנושא הדרגות הגבוהות.
דיון וחשיבה על דרכים לשיתוף וניהול בידע. למידת עמיתים ושיתוף בידע ותובנות בנושא גמישות פדגוגית בפיתוח המקצועי, והתעדכנות במחקר העדכני בתחום הפיתוח המקצועי. שימוש בטכנולוגיות חדשניות ליצירת פדגוגיה חדשנית בתהליכי הפיתוח המקצועי, שיתוף ב"קולות המורים" הלומדים בפיתוח המקצועי. 
בשנת תשע"ז יפעילו המוסדות האקדמיים קורסים באמצעות המחוזות ומרכזי הפסג"ה, המהלך יעוגן בנהלי עבודה ויחייב יצירת שותפויות.

ליקוי

14. 	בביקורת נמצא גם כי חלק ממרכזי הפסג"ה אינם מקיימים קשרים שוטפים עם המוסדות האקדמיים, חוץ משכירת שירותיהם של מרצים מהאקדמיה להוראה במסגרות לפיתוח מקצועי במרכזים, ואילו מרכזים אחרים מקיימים עם המוסדות האקדמיים שיח מקצועי רציף, הן כיזמה עצמאית של מנהלי מרכזים והן במסגרת צוותי היגוי ברמת היישוב. השונוּת בין מרכזי הפסג"ה הועלתה גם בבקרה שביצע המשרד על תהליכי הפיתוח המקצועי בשנת הלימודים התשע"ג (ספטמבר 2012 - אוגוסט 2013). 
אף שהקשיים בשיתוף הפעולה בין מרכזי הפסג"ה למוסדות האקדמיים הועלו כבר בשנת 2011 במחקר מרכזי פסג"ה, האגף לא הסדיר כנדרש את יחסי הגומלין ביניהם. בעקבות זאת אין מרכזי הפסג"ה מקבלים במידה מספקת מהידע העדכני שבמחקרים ומהתמיכה המקצועית שיש למוסדות האקדמיים להציע בנושא. גם מרכזי הפסג"ה אינם תורמים למוסדות האקדמיים מידיעותיהם ומניסיונם ברמת השטח. ברי כי יש לכך השפעה על איכות השירותים שמרכזי הפסג"ה מספקים לעובדי ההוראה ולבתי הספר. 

תגובה

14. 	קיימת שונות במערכות היחסים ובמערכת העבודה בין מרכזי הפסגה והמוסדות האקדמיים, המשרד מודע להטרוגניות ופועל נקודתית במקומות שחשוב להדק את הקשרים.
כמו כן, הפיתוח המקצועי של מנהלי מרכזי הפסג"ה וסגניהם שם דגש על ניהול צוות ויצירת שותפויות.
במסגרת פיתוח מקצועי של מורה יוזם/חוקר המתקיים במרכז הפסג"ה ומופעל באמצעות המוסדות האקדמיים, מתקיים שיתוף פעולה ומעורבות של מרכז הפסג"ה ברמה הארגונית והפדגוגית כולל קשר עם מנהל בית הספר והטמעת היוזמה/מחקר. 
בתשע"ז מנגנוני העבודה יועברו למחוזות, דבר שיזמן וירחיב את השותפויות ושיתופי פעולה.
יש לקיים אבחנה בין שיתוף פעולה פדגוגי, בו מרבית מרכזי הפסג"ה פעילים ברמה המקומית. לשותפות זו פנים רבות: החל מהשתתפות בצוות עיר, שיח והצבת מטרות משותפות עם הרשות לקדום החינוך המקומי, ועד לרמת ידיעה בלבד.

ליקוי

15. 	לדעת משרד מבקר המדינה, לנוכח העלייה שחלה בשנים האחרונות במספר עובדי ההוראה המשתלמים ובמספר ההשתלמויות במרכזי הפסג"ה ולנוכח האתגרים החדשים העומדים לפני צוותי הניהול של מרכזי הפסג"ה, על משרד החינוך לבחון את התאמת התקן הקיים לצרכים ולמשימות, זאת כדי להבטיח כי יהיו למרכזי הפסג"ה הכלים הנדרשים להתמודדות עם אתגרי הפיתוח המקצועי באופן מיטבי.
לדעת משרד מבקר המדינה, מחוזר המנכ"ל עולה כי מרכזי הפסג"ה פועלים ללא תקן מחייב למדריכים שישמש בסיס לתפקוד מקצועי-פדגוגי. בהיעדר תקן כאמור גם לא הקצה המשרד תקציב ייעודי להעסקת מדריכים במרכזי הפסג"ה. בנסיבות אלה העסקת עובדי ההוראה המדריכים במרכז פסג"ה ממומנת ממשאבים המוקצים בכל שנה למרכז מ"סל" כללי של המחוז, בהתאם לשיקול דעתו ולתקציב העומד לרשותו של מנהל המחוז.

תגובה

15. 	מפאת חוסר משאבים תקציביים במשרד, לא ניתן היה ליישם תכנית זו במרכזי הפסג"ה. אגף א' פיתוח מקצועי מודע לבעייתיות והוא ממשיך לתור אחר פתרונות שונים כדי לתקנן את בעלי התפקידים הרלוונטיים במרכזי הפסג"ה ובמטרה להבטיח התמודדות נאותה עם אתגרי הפיתוח המקצועי. מתוך כך, במהלך 2015, האגף אסף את כל המשאבים הקיימים במטה (ש"ש וימי הדרכה), אגם אותם ויצר מודל לתקן בעלי תפקידים (רכז פדגוגיה, רכז תקשוב ורכז הערכה) למרכזי פסג"ה. התקנים הללו, במידה ויתקבל אישור של משרד האוצר לגביהם, האגף יפעל בהתאם להנחיות התיקנון ככל שיהיו. 
בשנת 2015 מאגר ימי ההדרכה של אגף א' פיתוח מקצועי עמד על סך של 175 ימים אשר חולקו לכלל המדריכים בכלל מרכזי הפסג"ה. מודל תיקנון של מרכזי הפסג"ה נבנה על בסיס מספר השעות ומספר ימי ההדרכה העומדים לרשות האגף.



ליקוי

16. 	נמצא כי תהליך תשלום שכר המרצים אורך זמן רב, לפעמים חודשים ארוכים. בפגישה בין האגף לבין נציגי החברה החיצונית בדצמבר 2013 התריע האגף על תפקודה הבעייתי של מערכת ההשתלמויות שבהפעלתם, ובכלל זה על העיכובים בתשלומי השכר למרצים. עם זאת, לא הוצגו בפגישה נתונים על היקף הבעיה. מנהל החברה החיצונית הודה: "שכר המרצים הוא עקב אכילס אצלנו. התהליך ארוך, מסואב וקשה" והציג את הפעולות שעשתה החברה כדי לשפר את המצב. מנהל האגף התרה בפגישה זו: "לא נוכל להמשיך במצב הקיים, ואם נראה שזה לא עובד נוציא מכרז חדש".
לדעת משרד מבקר המדינה, אין להשלים עם תופעה זו של עיכובים בתשלום שכר למרצים. על מנהל האגף לדרוש מהחברה החיצונית לפעול ללא דיחוי לתשלום מידי של שכר המרצים אשר ביצעו את עבודתם וטרם קיבלו את שכרם, ולוודא כי תופעה זו לא תישנה בעתיד. כמו כן, על משרד החינוך לבחון את הסיבות לעיכוב בתשלום שכר המרצים ולהסירן.

תגובה

16. 	לקראת תשע"ז ייכתב מכרז חדש. אחת המטרות הינה לייעל את התהליך ולהימנע מעיכובים בתשלום. לצורך כך נעשית בימים אלה (מרץ 2016) למידה וניתוח מקרים כדי לבחון את הסיבות לעיכוב בתשלום. 
לקראת תשע"ז יפורסם המכרז החדש בדגש על זרימת מידע מהיר ויעיל ע"י כל האחראים ותשלום בטווחי זמן סבירים.




















משרד החקלאות ופיתוח הכפר

היבטים בהסדרת התיישבות הבדואים בנגב

הגופים המבוקרים: משרד ראש הממשלה, משרד החקלאות, הרשות להסדרת התיישבות הבדואים בנגב, רשות מקרקעי ישראל, משרד המשפטים, משרד הפנים, המשרד לביטחון פנים

ליקוי 

1.	הצורך לקדם מחדש מדיניות להסדרת התיישבות הבדואים בנגב וליישמה - מדיניות הסדרתה של התיישבות הבדואים בנגב, שגיבשה הממשלה בשנים שלאחר אימוץ המלצות ועדת גולדברג, לא הגיעה לכלל יישומה המתוכנן. הסדרת תביעות הבעלות יכולה לתרום במידה רבה, לצד פעולות נוספות שנדרשות לעניין זה, להסדרת התיישבות הבדואים בנגב. נוכח הקפאת הליכי החקיקה ובהיעדר מדיניות אחרת ליישום, נבלם התהליך שהיה אמור להסדיר את תביעות הבעלות ולחלץ את הקרקעות השנויות במחלוקת כדי שניתן יהיה להכשירן - לפחות את אלה שביישובים בדואיים מוכרים - להקמת בתי מגורים לתושבים, לפיתוח תשתיות ולהכשרת פתרונות מגורים עבור תושבי הפזורה הבדואית בנגב.
	לאי-התקדמות בהסדרת התיישבות הבדואים יש השפעות כבדות משקל על חייהם של התושבים הבדואים המתגוררים ביישובים המוכרים ובפזורה ועל יכולתה של המדינה להגיע להסדר בסוגיה. ככל שחולף הזמן נפגעים מכך שני הצדדים: באין הסדרה, קשה לשפר את רמת חייהם של התושבים הבדואים ביישובים המוכרים ובפזורה, והם מתוסכלים מחוסר פתרון נראה לעין שיעורר תקווה למציאת הסדר למגורים חוקיים; המדינה מאבדת את יכולתה לפתור בתוך פרק זמן סביר את סוגיית תביעות הבעלות המסתבכות והולכות, את יכולתה להסדיר את סוגיית ההתיישבות של אוכלוסיית הפזורה הגדלה והולכת, ואת יכולתה לפתח את הנגב ולהשתמש בקרקעותיו על פי צרכיה.

תגובה
משרד החקלאות

1.	לעניין הצורך בקידום מדיניות התיישבות הבדואים בנגב ויישומה, המשרד מציין כי ישנה מדיניות חדה ברורה וזאת בהתאם להחלטות הממשלה ולשר האמון על נושא הסדרת התיישבות הבדואים בנגב. כל אחת מההחלטות הייתה קביעת מדיניות וכך ראוי שיעשה על מנת שלא תהיה עמימות. בנוסף לכך קיימת עמדת משרד המשפטים (חקיקות בכנסת וכו') המשפיעה באופן ברור על העמדות והמדיניות הננקטת על ידי השר הרלוונטי. המשרד מקבל את עמדת הביקורת לעניין חוסר העקביות כלפי האזרחים בעקבות המדיניות המשתנה. 
	לעניין התביעות הנוגדות- עמדת השר עוד בתפקידו כשר השיכון הייתה כי יש לקדם את הליכי התביעות הנוגדות ללא הגבלה ככלי מהותי להנעת תהליכי הסדרת תביעות הבעלות, עמדת משרד המשפטים הייתה להקפיא את ההליכים ורק לאחר יותר משנתיים ובעקבות עמדת המשרד הוסכם על חידוש הליכי התביעות הנוגדות על פי קריטריונים שהוגדרו בהסכמה וזאת על אף עמדת השר והמשרד כי יש לקדם את תהליכי התביעות הנוגדות באופן שגרתי.

תגובה
משרד המשפטים

1.	הביקורת מתמקדת בהיעדר מדיניות ממשלתית וההמלצות מופנות, בעיקרן, כלפי ממשלת ישראל המתבקשת לקבוע את מדיניותה באשר להסדרת ההתיישבות הבדואית. בכלל זה, הסדר הקרקעות (נראה שהכוונה היא כחלק מקביעת מדיניות כוללת/ חקיקה), הסברה והסדרת קשרי הגומלין בין הגופים העוסקים בתחום שלעת עתה, על פי דוח הביקורת, עובדים בהיעדר יד מכוונת. הפרקליטות יכולה לתת את המענה המשפטי שיתמוך במדיניות זו או אחרת לכשתיקבע. משרד המשפטים מסכים עם האמור בדוח הביקורת והוא שבהיעדר מדיניות לא ניתן יהיה להתמודד עם סוגיה כה מורכבת וכה רגישה המחייבת מענה.

ליקוי

2.	תוצאות הטיפול בהסדרת תביעות הבעלות ובהסדרת מגוריהם של תושבי הפזורה - הוסדרו במסגרת הסכמי פשרה ותביעות נוגדות יחדיו כ-16,000 דונם שהם כ-3% בלבד מכלל שטח הקרקעות שיש להסדיר את זכויות הבעלות עליהן - מדובר בהתקדמות זניחה בהסדרת זכויות הבעלות על קרקעות אלה.
	בדיקת הנתונים על מיקומן של הקרקעות אשר בקשר אליהן הצליחה הרשות להסדרה להגיע עם תובעי בעלות להסכמי פשרה באותן שנים מעלה כי רוב השטח הזה נמצא מחוץ לתחומי היישובים המוכרים. כלומר, גם ההתקדמות המעטה שהושגה במסגרת הסדרי הפשרה לא היה בה עד כה כדי להניב תשומה של ממש לקידום נושא הסדרת ההתיישבות הבדואית בנגב. בעניין זה יש לזכור כי הסדרת תביעות הבעלות היא אמנם יעד חשוב כשלעצמו, אך היא גם אחד האמצעים העיקריים להשגת מטרת-העל: הסדרת ההתיישבות של הבדואים בנגב. לפיכך הסדרת תביעות בעלות על קרקעות הנמצאות מחוץ ליישובים מוכרים, על פי תמונת היישובים המוכרים כיום, אין בה כדי לקדם את מטרת-העל - הסדרת ההתיישבות הבדואית בנגב. 
	נתונים על הסכמים שנחתמו בין המדינה ובין תושבים בפזורה כדי שיעתיקו את מקום מגוריהם למסגרת של יישוב מוכר מצביעים על כך, שאז מינואר 2008 עד יולי 2015 הוסדרה התיישבותם של כ- 3,400 בני אדם בלבד - ששיעורם 5%-3% מכלל תושבי הפזורה. יוצא אפוא כי מאז שהגישה ועדת גולדברג את המלצותיה לא התקדמה המדינה התקדמות של ממש בהסדרת התיישבותם של תושבי הפזורה, ורובם המכריע נותר להתגורר מחוץ ליישובים מוכרים. יתרה מזו, הואיל ושיעור גידולה השנתי של האוכלוסייה הבדואית בנגב נאמד ב-5%, הרי שמשקל ההישג המזערי הזה בטל בשישים עקב הריבוי הטבעי.
	הסדרת תביעות הבעלות: על הממשלה לפעול להסדרת תביעות הבעלות בהקדם האפשרי. במסגרת זו יש להבהיר לגופים העוסקים במלאכת ההסדרה ולציבור מהן הפעולות שהממשלה מבקשת לנקוט לקידום עניין זה ולהניע את גלגלי העשייה.
	הסברת מדיניות הממשלה: אחרי שהממשלה תקבע מהן הפעולות שתנקוט לקידום הסדרת תביעות הבעלות בפרט והסדרת ההתיישבות בכלל, חשוב שהגופים הפועלים מטעם המדינה ייערכו להסברה בעניין לכלל הציבור ובייחוד לאוכלוסייה הבדואית בנגב בשיתוף ראשי המגזר.

תגובה
משרד החקלאות

2.	לעניין תוצאות הטיפול בהסדרת תביעות הבעלות ובהסדרת מגוריהם של תושבי הפזורה, המשרד מקבל את הערת הביקורת. לעניין הסדרת תביעות הבעלות הרי ששינויים תכופים במדיניות בנושא זה גרמו לעצירת תהליכי הסדר התביעות כפי שפורט בהרחבה בהתייחסות הרשות והמשרד. לעניין הסדרת התיישבות ומגורים, המשרד מציין כי, בשל העובדה שהרשות הונחתה לפעול במסגרת של תיקי שיווק ועל בסיס הצטרפות בדואים לתהליך הסדרת תביעות הבעלות, תוצאות עבודת הרשות לא ניכרו בשטח. על מנת לקדם את עניין הסדרת הפזורה ובעיקר מגורי התושבים, פעל המשרד לגיוס תקציבים בלתי תלויים בתיקי שיווק והסדרת תביעות הבעלות לקידום תשתיות על ופיתוח מתארי בישובים הקיימים. במקביל ימשיך המשרד בשיתוף עם הרשות לפעול מול האוצר לשינוי שיטת השלמת פיתוח המדרכות, התאורה וכדומה, של השכונה שנקבעה ("תיקי שיווק") ולקבל אישור מהאוצר לתקציב מוגדל משמעותית, כך שיהיה ניתן לתקצב את ביצוע עבודות הפיתוח מבלי להתלות את העניין בהצטרפות בדואים נוספים למגרשים הריקים, כשבסופו של דבר ניתן יהיה להשלים את פיתוח השכונה אף אם שווקו כל המגרשים. 
ליקוי

3. 	קשרי הגומלין בין הגופים העיקריים המטפלים בנושא - הממשלה החליטה בשנת 2011 על הקמת מטה יישום במשרד ראש הממשלה (להלן - מטה היישום) שמטרתו לנהל את הטיפול בנושא הסדרת התיישבות בדואים בנגב. בשנת 2014 עבר הטיפול בנושא ממשרד ראש הממשלה וממטה היישום שפעל בו - למשרד החקלאות, ומאז רשות התכנון במשרד החקלאות היא הממונה על כך. את ביצוע המדיניות הלכה למעשה הטילה הממשלה על הרשות להסדרת התיישבות הבדואים בנגב. התגלעו קשיים וחיכוכים בקשרי הגומלין בין הרשות להסדרה ובין מטה היישום; חיכוכים היו גם בין הרשות למשרד החקלאות לאחר שזה קיבל לידיו את הטיפול בנושא. בקשר לכך עלה שלעתים היה חוסר תיאום בין הגוף המבצע - הרשות להסדרה, ובין גוף המטה - מטה היישום ולאחר מכן רשות התכנון במשרד החקלאות - במגעיהם עם האוכלוסייה הבדואית בנגב. הסדרת קשרי הגומלין בין משרד החקלאות ובין הרשות להסדרה: על משרד החקלאות והרשות להסדרת התיישבות הבדואים בנגב להסדיר לאלתר את קשרי העבודה ביניהם בתחומים השונים ולפעול בשיתוף פעולה תוך שילוב ידיים לצורך השגת המטרה המרכזית בעלת החשיבות הלאומית - הסדרת התיישבות הבדואים בנגב.

תגובה
משרד החקלאות

3.	המשרד מקבל את הערת הביקורת ובוחן (באמצעות יועץ חיצוני) את קשרי הגומלין בין הרשות לתכנון במשרד לרשות להתיישבות הבדואים. היועץ הארגוני קיים מספר מפגשים עם היחידות (רשות התכנון במשרד ורשות הבדואים) לקביעת סמכויות לכל גוף, נהלי עבודה וממשקים בין הגופים, שיובאו בסופו של דבר לאישור השר ומנכ"ל המשרד בשבועות הקרובים, יישומו יחל עם כניסתו של המנכ"ל החדש לתפקידו. בנוסף, מזה מספר שבועות פועל יועץ ארגוני אחר הבוחן את ממשקי העבודה בין הרשות ובין רמ"י המהווה גורם משמעותי בעבודת הרשות. היועץ הארגוני עתיד לסיים את עבודתו בתוך 3 חודשים ולהגיש את המלצותיו לשר ולמנכ"ל. 
	
ליקוי

4. 	הליכי התכנון –מאז הכירה הממשלה בחלק מן היישובים הבדואיים ועד שאושרו בהם תכניות מפורטות למגורים נמשכו הליכי התכנון שלהם זמן רב, לעתים אף שנים ארוכות. בכמה יישובים, שהוכרו למעלה מעשר שנים לפני מועד סיום הביקורת, עדיין חסרות תכניות מפורטות מאושרות למגורים עבור חלק מהשכונות בהם. נוסף על כך חסרה תכנית הסדרה כוללת למרחב הנגב, שהיא ישימה ומציגה את פתרונות ההתיישבות המוצעים והמתוכננים לתושבי הפזורה ולכלל האוכלוסייה הבדואית בנגב. 
	התמשכות הליכי התכנון עיכבה במשך השנים, ובחלק מן היישובים עדיין מוסיפה לעכב, את הסדרת ההתיישבות של הבדואים בנגב כיוון שללא תכניות מאושרות כאמור אי-אפשר לשווק מגרשים למגורים עבור תושבי היישובים והפזורה. הליכי תכנון ממושכים יש בהם גם כדי להחמיר את התופעה של הבנייה הבלתי חוקית של בדואים בנגב.
	זירוז פעולות תכנון: על משרד החקלאות, על מוסדות התכנון במדינה ועל כל הנוגעים בדבר לפעול להחשת ביצוען של פעולות התכנון כדי שיבשילו בהקדם. במסגרת זו נחוץ להשלים את גיבושה של תכנית כוללת להסדרה שתציע פתרונות התיישבות לאוכלוסייה הבדואית במרחב הנגב.
 
תגובה
משרד החקלאות

4.	נעשו הליכי תכנון מקיפים על ידי הרשות בשנתיים האחרונות. בשטח פועלות כיום 12 חברות אשר ישלימו ביצוע בדיקות היתכנות להתיישבות בכלל מרחב הנגב והמלצותיהן יובאו לאישור השר. במקביל, המשרד פועל מול משרד האוצר ורמ"י לשינוי שיטת השיווק ומימון עבודות הפיתוח כך, שניתן יהיה להעמיד מגרשים זמינים לפזורה בפרקי זמן קצרים יותר.

ליקוי

5. 	התשתיות - בשנת 2015, יותר מעשור אחרי שהכירה המדינה ביישובים בדואיים הנמצאים כיום בתחומי המועצות האזוריות נווה מדבר ואל קסום, פיתוח התשתיות ביישובים אלה לוקה מאוד בחסר: לא פותחו כבישים בתוך היישובים, הבתים אינם מחוברים לחשמל, נקודות מים הוצבו ברוב היישובים, אך מקצת התושבים בלבד יכולים להתחבר אליהן; רק באחד היישובים - היישוב תראבין א-צענא- יש תשתית ביוב, כנדרש. 
	כל עוד התשתיות בחלק מן היישובים הבדואיים המוכרים אינן מפותחות ואינן מספקות רמת חיים ראויה לתושבים, יישובים אלה אינם יכולים לשמש מוקדי משיכה לאוכלוסייה הבדואית המתגוררת מחוץ להם ולקדם תהליכים להסדרת התיישבותה. הוער על כך כבר בשנת 2008 בדוח ועדת גולדברג.
	פיתוח תשתיות בסיסיות ביישובים המוכרים: על משרד החקלאות להמשיך בנחישות בפעולות שהחל בהן ליצירת מחויבות תקציבית ארוכת טווח לפיתוח תשתיות בסיסיות שחסרות ביישובים הבדואיים המוכרים, ועל הממשלה לסייע לו בכך.

תגובה
משרד החקלאות

5.	נושא זה של חוסר בתשתיות בישובים המוכרים (בעיקר של המועצות האזוריות) מטופל בשנה האחרונה באופן ענייני על ידי המשרד והרשות. כבר בשנת 2015 העביר המשרד למועצות האזוריות סך של 13 מלש"ח להשלמת תשתיות דחופות ביישובי המועצות (על פי תעדוף ודרישת הרשויות עצמן) בעיקר תשתיות המשרתות מוסדות חינוך ומבני ציבור. במקביל, אושר תקציב נוסף בסך 100 מלש"ח לאותם צרכים לשנת 2016. קבלת אישור של 100 מלש"ח לביצוע עבודות דורש ללא ספק הרבה מאוד ניירת ועבודות שכנוע.

ליקוי

6. 	אכיפת החוק בנושא בנייה בלתי חוקית - פעילות אכיפת החוק של מדינת ישראל בנושא הבנייה הבלתי חוקית מתבצעת מכוחם של כמה חוקים ובהם חוק התכנון והבניה, התשכ"ה-1965; חוק המקרקעין, התשכ"ט-1969; וחוק מקרקעי ציבור (פינוי קרקע), התשמ"א-1981. בתחום אכיפה זה פועלים כמה גופים ובהם רמ"י, היחידה הארצית לפיקוח בשטחים פתוחים (הסיירת הירוקה) ומפקחים של ועדות התכנון.
	בספטמבר 2011 החליטה הממשלה להקים את מינהלת האכיפה כדי לתאם את פעילות האכיפה בנושא הבנייה הבלתי חוקית בנגב בין גופי האכיפה השונים תוך שיתוף הרשות להסדרה. על ראש מטה היישום הטילה הממשלה לקבוע את מדיניות האכיפה ויעדיה. אחרי שהגופים העוסקים בהסדרת ההתיישבות של הבדואים בנגב נועדו עם גופי האכיפה ועם משרד המשפטים, גיבש משרד המשפטים מסמך ובו הצעה לסדרי עדיפויות בתחום האכיפה. עד דצמבר 2015 טרם התקבלה החלטה אם לאשר את האמור במסמך. 
	המעגל החוזר ונשנה של בנייה בלתי חוקית למגורים על ידי תושבים והריסת המבנים על ידי גופי אכיפה, בלי שתהיה תכנית הסדרה כוללת שעל פיה ניתן יהיה להציע לתושבים המתבקשים לפנות את מושבם בגלל בנייה בלתי חוקית, פתרונות מגורים זמינים ומוסדרים מהבחינה החוקית, עלול להגביר את תחושת הניכור של התושבים הבדואים בנגב כלפי המדינה ואינו תורם להסדרת התיישבותם. מדיניות אכיפה: יש להמשיך לקדם את הטיפול בנושא גיבוש מדיניות בדבר סדרי עדיפויות באכיפה בנוגע לבנייה בלתי חוקית של תושבים בדואים בנגב. זאת כדי שניתן יהיה להתחיל ליישם בהקדם מדיניות בעניין זה.



תגובה
משרד החקלאות

6.	האחריות לאכיפה דיני התכנון והבנייה אינה בידי הרשות או המשרד. בתחום האכיפה פועלים בשטח מספר גופי אכיפה שכל אחד מהם פועל על פי הסמכויות שהוענקו לו, רמ"י, הסיירת הירוקה, משרד הפנים, ועדות התכנון והבנייה, והרשויות המקומיות. לצורך תיאום האכיפה עם הסדרת ההתיישבות הוקמה מנהלת תאום האכיפה (בהחלטת ממשלה 3707) הפועלת לתאום גופי האכיפה עם תכנית ההסדרה. 

תגובה
משרד המשפטים

6.	פעולות אכיפה לצד קידום פתרונות להסדרה- לנושא טיוטת מדיניות אשר גובשה על ידי מחלקת אכיפת דיני מקרקעין בפרקליטות, נמסר כי הטיוטה טרם אושרה והעניין עדיין מונח לפתחו של פרקליט המדינה.

ליקוי

7. 	תכנית הפיתוח - בספטמבר 2011 החליטה הממשלה לפעול באופן מואץ להסדרת התיישבות הבדואים בנגב, ובאותו יום החליטה גם להפעיל תכנית לפיתוח חברתי וכלכלי ביישובים הבדואיים. בהחלטת הממשלה בנושא תכנית הפיתוח נאמר שהיא תכנית חומש לשנים 2016-2012, ומטרתה קידום האוכלוסייה הבדואית בנגב ושילובה בחברה הישראלית ובכלכלת ישראל. התקציב שנקבע לתכנית הפיתוח הוא כ-1.2 מיליארד ש"ח למשך חמש שנות הפעלתה. תכנית הפיתוח החלה לפעול בשנת 2012 ונמצא כי היעדרם של מבני ציבור חיוניים בכמה מן היישובים המוכרים פוגע ביכולת לבצע במסגרת תכנית הפיתוח פעולות בתחום החברתי ובתחומי כלכלה ורווחה, שכן אין להן אכסניה.

תגובה
משרד החקלאות

7.	המשרד מגבש בימים אלה הצעת מחליטים לנושא תכניות הפיתוח לאישור הממשלה – תכנית עדכנית לשנים 2017-2021. הצעת החלטה תובא לממשלה. 








הטיפול בניגודי עניינים ובמכרזי כוח אדם

הגופים המבוקרים: משרד החקלאות, נציבות שירות המדינה

ליקוי

1.	הסדרת הטיפול בניגודי עניינים של עובדים - מאז מינה מנכ"ל המשרד באפריל 2006 צוות בראשות הסמנכ"לית הבכירה למינהל ומשאבי אנוש (להלן - הסמנכ"לית), שתפקידו לקבוע נוהל מפורט קבוע בנושא מניעת ניגוד עניינים, ועד מועד סיום הביקורת, ספטמבר 2015, לא נקבע נוהל ניגוד עניינים. עם זאת פורסם "נוהל הנחיות להגשת בקשות של עובדי משרד החקלאות ופיתוח הכפר לשירות, לתמיכה ולהקצאת גורמי ייצור שבתחום סמכות המשרד", המשלים להסדרי ניגוד העניינים. משרד מבקר המדינה מעיר כי נוהל הגשת בקשות אינו נוהל ניגוד עניינים, זאת נוכח העובדה שהוא אינו נותן מענה למכלול נושאים העלולים לעורר חשש לניגוד עניינים בפעילותם של העובדים, אלא רק לסוגיה מסוימת, של מתן שירותים על ידי המשרד למי מעובדיו. משרד מבקר המדינה רואה בחומרה את הסחבת במשרד החקלאות בהוצאת נוהל ניגוד עניינים, זאת למרות התראות חוזרות ונשנות של משרד מבקר המדינה בדוחות וההתראה במכתבו של היועץ המשפטי של המשרד. בשל התנהלות זו עובדי משרד החקלאות עלולים לפעול שלא על פי הדין, והמינהל התקין וטוהר המידות עלולים להיפגע.

תגובה
משרד החקלאות

1.	לאור ממצאי הביקורת, יפעל המשרד להכנת נוהל להליך טיפול במניעת ניגוד עניינים עד ליום 30.9.16. המשרד יציע לנציבות שירות המדינה להקים צוות משותף לבחינת נושא "ניהול משק חקלאי כאורח חיים". הטיפול בנוהל להקצאת שירותים, תמיכה והקצאת גורמי ייצור, שבתחום סמכות המשרד לעובדי המשרד אשר עוסקים בחקלאות הסתיים והנוהל פורסם לעובדי המשרד בחודש מרץ 2015. הפצתו כנוהל משרדי מאושר יתבצע עד ליום 1 למאי 2016.

ליקוי

2.	עד אוגוסט 2015 טרם הגישו 119 עובדים שאלון ניגוד עניינים (להלן - שאלון), 258 שאלונים נמצאים בבדיקה. משרד מבקר המדינה מעיר כי העובדה שיותר מ-100 עובדים של משרד החקלאות טרם הגישו את השאלון, ומבין השאלונים שהוגשו יותר מרבע נמצאים עדיין בבדיקה, מעידה שעבודתם המקצועית של מאות מעובדי המשרד מתנהלת בלא שמילאו את חובתם והסדירו את הטיפול בנושא רגיש ומהותי זה. גם הטיפול בשאלונים שהוגשו אורך זמן ממושך. זהו ליקוי מהותי משום שייתכן שחלק מעובדי המשרד נמצאים במצב של ניגוד עניינים בלא שעניינם נבחן או הוסדר.

תגובה
משרד החקלאות

2.	עובד חדש אינו נקלט לעבודה במשרד אלא לאחר אישור הלשכה המשפטית לאחר שהשאלון לאיתור ניגוד עניינים שמילא, נבדק וכי נערך לו, בהתאם לצורך, הסדר למניעת ניגוד עניינים. במשרד 1,027 עובדים. נותרו 81 עובדים בלבד אשר טרם מילאו שאלונים. ההליך צפוי להסתיים באפריל 2016. 

תגובה
נציבות שירות המדינה

3.	אין חולק שנושא ניגוד העניינים במשרד החקלאות צריך לבוא על פתרונו בהקדם. לצורך כך נש"מ תבוא בדברים עם מנכ"ל משרד החקלאות במטרה לסיים את הליכי מילוי השאלונים והחתמת אלה הנדרשים להסדרי ניגוד עניינים בפרק זמן שלא יעלה על שישה חודשים.

ליקוי

3.	הצהרתו של מנכ"ל המשרד היוצא מר רמי כהן בשאלון, שאותו מילא ועליו חתם באפריל 2013, לצורך בחינה של הסכם ניגוד עניינים והכנתו, לא הייתה מלאה. המנכ"ל לא דיווח על חברה פרטית פעילה (להלן - חברה א') שהחזיק ב-50% ממניותיה ושימש כמנהלה. בינואר 2016 שלח מנכ"ל המשרד היוצא למשרד מבקר המדינה עותק של הודעה לרשם החברות מיום 28.5.13 על העברת מניותיו בחברה א' לאדם אחר. על פי נתוני רשם החברות רק שנתיים וחצי מאוחר יותר - בסוף דצמבר 2015, הפסיק מנכ"ל המשרד לשעבר להחזיק במניות חברה א'. 
	משרד מבקר המדינה העלה כי בהיותו מנכ"ל המשרד, חתם מר רמי כהן על הסכם התקשרות עם חברה פרטית (להלן - חברה ב') שבה עבד בעבר. לא נמצאו כל אסמכתאות לכך שהמנכ"ל התייעץ עם היועץ המשפטי של המשרד כפי שהתחייב בהסדר ניגוד העניינים. על המשרד לבחון את הצהרתו החסרה של המנכ"ל היוצא בעניין החברה הנוספת ואת השפעת ניגוד העניינים ככל שימצא לגבי המשרה שמילא, ובמידת הצורך להעביר את הממצאים לנש"ם, כדי שתבחן אם יש צורך לנקוט צעדים נגדו.

תגובה
משרד החקלאות

3.	לשאלון נש"מ לאיתור ניגוד עניינים הוספו שאלות ממוקדות לבחינת פוטנציאל לניגוד עניינים של עובדים במשרד החקלאות. על מנת למנוע טעויות אשר כתוצאה מכך מובילות לדיווח חסר של עובדים, התבצעו לאחרונה הבהרות בנוסח השאלון והוצגו דוגמאות במקום בו התברר כי העובדים אינם מבינים מהי רמת הפירוט הנדרשת. כפועל יוצא, השאלון המקוון עובר תיקון בהתאם בימים אלו.
	מר רמי כהן, איננו עובד המשרד עוד. מאחר והיה בעל תפקיד בכיר במשרד, הסמנכ"לית למינהל תפנה בעניינו לנציבות שירות המדינה על מנת שהנושא ייבדק על ידם.

ליקוי

4.	מנהל יחידת שירות ההדרכה והמקצוע (שה"מ) החזיק במועד חתימתו על שאלון ב-50% ממניות חברה פרטית (להלן - חברה ג') ואף שימש כמנהלה, זאת בניגוד להצהרתו בשאלון. על המשרד לבחון דרכים שימנעו מעובדים למסור בשאלוני ניגוד העניינים דיווחים שאינם מלאים בעתיד, כמו כן על נש"ם לנקוט צעדים נגד עובדים שמסרו דיווחים שאינם מלאים בשאלונים.

תגובה
משרד החקלאות

4. 	עניינו של מנהל יחידת שירות ההדרכה והמקצוע נמצא בבדיקה ע"י אגף המשמעת בנציבות שירות המדינה. המשרד ימתין לתוצאות הבדיקה ויפעל בהתאם.

ליקוי

5. 	אמרכל מחוז הנגב (להלן - האמרכל) של המשרד לא פירט בשאלון ראשון, שעליו חתם במרץ 2007, את החזקותיו במניות תאגידים, כנדרש בשאלון. תשובתו לדוח הביקורת הפנימית כי לא ידע שעליו לדווח למעסיק על פעילויותיו העסקיות, אינה עולה בקנה אחד עם הצהרתו החתומה בסוף השאלון הראשון לפיה כל המידע שמסר בו הוא מלא, נכון ואמיתי. פרט לחברות שעליהן הצהיר האמרכל בשאלון שני שמילא, קיימת חברה עסקית נוספת (להלן - חברה ד') שעליה לא הצהיר בשאלונים הראשון והשני, ובה הוא רשום כמנהל ומחזיק ב-45% מניות הנהלה וכן ב-45% מניות רגילות. על נש"ם להחיש את הבדיקה בעניינו של האמרכל ולחקור ביסודיות את עסקיו, כדי לוודא שדיווחיו נכונים ושלמים, דבר שלא נעשה עד כה. על אגף חקירות משמעת בנש"ם לקבוע כיצד יש לטפל בתלונה האחרונה שהוגשה בעניינו ולטפל בה על פי סמכויותיו. 

תגובה
משרד החקלאות

5.	המשרד יפנה תשומת לב אגף המשמעת בנציבות שירות המדינה לתלונות הנוספות בעניינו של האמרכל ויפעל בהתאם להנחיות נש"מ.

ליקוי

6.	במקביל לביקורת של מבקר הפנים, שהחלה ביוני 2013, בהמשך להנחיית מנכ"ל המשרד בעקבות התלונה שהתקבלה במשרדו בעניין האמרכל, המליץ באוקטובר 2013 מנהל מחוז הנגב, מנהלו הישיר של האמרכל, לקצר לאמרכל את הפז"ם כדי שיקבל תוספת שהייה בדרגה. באותו החודש אישרה הוועדה לקיצור פז"ם במשרד את ההמלצה, והעניקה לאמרכל דרגה 21+ החל מאוגוסט 2013. על טופס הוועדה נמצאו חתימות של הסמנכ"לית ושל מנהל אגף משאבי אנוש בלבד. לדעת משרד מבקר המדינה, היה על המשרד להשהות את ההחלטה על קיצור הפז"ם ולהמתין לסיום בדיקת מבקר הפנים, שכאמור הסתיימה בהערה לאמרכל. בנסיבות אלו ובהתאם להוראות נש"ם, האמרכל לא היה זכאי לקיצור פז"ם. כמו כן, משרד מבקר המדינה מעיר כי הרכב הוועדה לקיצור פז"ם שנקבע בתקשי"ר אינו מאפשר שמירה על אי-תלות בין חלק מחבריה. יחסי מרות בין הסמנכ"לית למנהל אגף משאבי אנוש עלולים להקשות על מנהל אגף משאבי אנוש להחליט באופן בלתי תלוי. מן הראוי שנש"ם תשקול לשנות את הוראות התקשי"ר לגבי הרכב הוועדה לקיצור פז"ם, כדי שתישמר אי-התלות בין חבריה. 

ליקוי

7.	טיפול משמעתי בעובד - הימנעותו של סגן מנהל יחידת הפיקוח על הצומח והחי (להלן - יחידת הפיצו"ח) מלענות ליועץ המשפטי של המשרד פגעה בהכנת הסדר ניגוד עניינים עבורו, מה גם שהיה מודע למשמעויות של פעולותיו אלה היות וכבר נחקר פעמיים בנוגע לעבודה פרטית. כמו כן, מסר סגן המנהל מידע חלקי בלבד בשאלון, בעת שלכאורה היה קיים נגדו כאמור "חשש להתנהלות תוך כדי ניגוד עניינים". הסמנכ"לית לא קיימה את המלצת אגף המשמעת לנזוף או להתרות בסגן מנהל יחידת הפיצו"ח, בהתאם לסעיף 31 לחוק שירות המדינה (משמעת), ורשמה לו הערה בלבד. כמו כן, לא נמצאו נימוקים להחלטתה של הסמנכ"לית לכך שהסתפקה בהערה לעובד. לדעת משרד מבקר המדינה, דחיית ההמלצה של מנהל אגף המשמעת לנזוף בסגן מנהל הפיצו"ח והסתפקות בהערה של הסמנכ"לית לעובד, בזמן שאינו מקיים את חובתו ומפר את ההוראות ואת ההנחיות של הדרג הניהולי במשרד, אינן תואמות את חומרת מעשיו. כמו כן, לא נמצאו נימוקים להחלטתה של הסמנכ"לית לכך שהסתפקה בהערה לעובד.
	הטיפול בניגוד העניינים של סגן מנהל הפיצו"ח מתמשך מאז 2012. לאורך השנים נערכו לעובד שני הסדרי ניגוד עניינים, המבוססים על דיווח חסר בשאלונים שעליהם חתם. התנהלות המשרד כלפי סגן מנהל הפיצו"ח הייתה לקויה. נוכח אחריותו ורגישות תפקידו של סגן מנהל הפיצו"ח, ונוכח הדרישה הנורמטיבית שעיקר זמנו ייוחד למילוי תפקידו במשרד, על המשרד להקפיד הקפדה יתרה על קיום הוראות התקשי"ר בדבר עבודה פרטית.

תגובה
משרד החקלאות

7.	המשרד מבהיר כי נציבות שירות המדינה המליצה לסמנכ"לית הבכירה למינהל ומשאבי אנוש לנזוף בעובד, בכפוף לעריכת שימוע בכתב ובע"פ. לעובד נערך שימוע ולאחר בחינת העובדות על ידי הסמנכ"לית הבכירה למינהל ומשאבי אנוש, החליטה היא להעיר לעובד ולא לנזוף בו מתוך כך שהוראות התקשי"ר מאפשרות גם להעיר.

ליקוי

8.	ליקויים בתהליך לאיוש משרות בכירות במשרד - הוראות תקנון שירות המדינה (להלן - תקשי"ר) אינן מתייחסות לתפקידו של "משקיף" בוועדת בוחנים אלא ל"בוחן-יועץ". בתקשי"ר נקבע כי נציב שרות המדינה יכול למנות במקרים מסוימים "בוחן-יועץ" בלי זכות דעה בהחלטת ועדת בוחנים. מפרוטוקול ועדת הבוחנים של מכרז לתפקיד משרה בכירה (להלן - המשרה הבכירה) במשרד מדצמבר 2010 עולה כי הרכב הוועדה כלל ארבעה חברים, כפי שנקבע בהוראות התקשי"ר, ואדם נוסף כמשקיף. מסיכום גיליון הציונים של חברי הוועדה עולה כי המשקיף השתתף כחבר ועדת הבוחנים ונקודותיו נספרו בשקלול הסופי. משרד מבקר המדינה מעיר בחומרה לוועדה על שהרשתה להכניס אדם נוסף, "משקיף", שעל פי הוראות התקשי"ר אינו רשאי כלל להשתתף בדיוניה, וכי שגתה שאפשרה לו להשתתף בהליך הבחירה. כמו כן, בהתאם להוראות התקשי"ר בוחן-יועץ שנכח בדיון הוועדה אינו חבר בה ואין להביא את דעתו כשבוחרים כשיר למשרה. משרד מבקר המדינה מעיר כי על אגף בחינות ומכרזים לבקר באופן בלתי תלוי את החלטותיה של ועדת הבוחנים, כדי להבטיח את תקינות המכרז. כמו כן, על נש"ם להפיק לקחים כדי שמקרים כאלה לא יישנו. על נש"ם לבחון את הצורך להבהיר למשרדים את ההוראות לגבי בוחן-יועץ ולעקוב אחר אכיפת הכללים בנושא.
תגובה
משרד החקלאות

8.	ניהול ועדת הבוחנים בעניין משרה זו הינה באחריות נציבות שירות המדינה.

ליקוי

9.	מנהל האגף לדיג ולחקלאות מים לשעבר (להלן - מנהל אגף הדיג לשעבר) לא כלל במסמך נתוני המועמד מ-20.11.13 דיווח על ההליך המשמעתי שהתקיים בעניינו בעבר ועל תוצאותיו. היעדר דיווח זה לא הובא לידיעת חברי ועדת הבוחנים. לדעת משרד מבקר המדינה ההליך שהתקיים משקף אי-תקינות. קיים גם טעם לפגם באמירת יו"ר הוועדה לפיה "המשרד רוצה אותו". נוכח זאת על נש"ם לבחון את ההליך ולהפיק ממנו לקחים לעתיד.


משרד הכלכלה

בטיחותם של העובדים ובריאותם

הגופים המבוקרים: משרד הכלכלה והתעשייה, המוסד לבטיחות ולגיהות, משרד הבריאות, המוסד לביטוח לאומי

ליקוי

1. יישום ההמלצות העיקריות בדוח אדם היה אמור לשנות מהיסוד את אופן הטיפול של המדינה בתחום הבטיחות בעבודה. אולם ממועד אישור התכנית ליישום המלצות דוח אדם עד מועד סיום הביקורת, במהלך כשנה ושלושה חודשים, פעלו משרד הכלכלה ומשרד הבריאות, שחלק מההמלצות נוגעות גם לו, בעצלתיים לקידום יישומן של ההמלצות האמורות. משרד הכלכלה הגדיר כמה מההמלצות המרכזיות של דוח אדם כמשימות בתכנית העבודה השנתית, אך עד מועד סיום הביקורת הוא טרם החל בפועל ביישומן.
על משרד הכלכלה להחיש את טיפולו ביישום ההמלצות של ועדת אדם, ובעיקר לקדם ללא כל דיחוי החלטת ממשלה שתאפשר לשפר מהיסוד את אופן הטיפול של המדינה בתחום הבטיחות בעבודה והבריאות התעסוקתית, ובייחוד את אופן תפקודם של המינהל ושל מערכת הבריאות, וכן תוביל לשינוי מעמדו הסטטוטורי של המוסד כתאגיד עצמאי ולשילובו עם המינהל, כפי שהמליצה ועדת אדם.

תגובה
משרד הכלכלה

1. נוסח טיוטת החלטת ממשלה לקביעת מדיניות בתחומי הבטיחות והבריאות התעסוקתית נמצא בשלב סופי להגשה לאישורה של הנהלת משרד הכלכלה והתעשייה. המינהל ממתין לקבלת הסכמות משותפים להחלטה (משרד האוצר, משרד המשפטים, משרד הבריאות, משרד הרווחה, המוסד לביטוח לאומי) - עד יוני 2016. 
אישור נוסח החלטת ממשלה סופי והגשה לממשלה – ביולי 2016. 
לנושא יצירת מאגר של קודים מקצועיים לבטיחות - בפיתוח 2 קודים חדשים בעבודות ארכאולוגיות ובסיעוד – בסיוע המוסד לבטיחות ולגהות. צפי לסיום אוגוסט 2016.
לנושא יצירת תמריץ כלכלי להשקעה של מעסיקים בנושא בטיחות העובדים - יוקם צוות עבודה לקידום תהליך החקיקה בהובלת המוסד לביטוח לאומי ומשרדי האוצר והרווחה והמשפטים לאחר קבלת החלטת ממשלה. 
לנושאי ארגון שירותי הרפואה התעסוקתית - צוות עבודה בין משרדי בהובלת משרד הבריאות, ובשיתוף משרד האוצר, המוסד לביטוח לאומי לאחר קבלת החלטת הממשלה.
הכשרת 2,500 מנהלי עבודה לעבודה בטוחה בגובה, נוסף ל-1,000 שהוכשרו בשנה שעברה. צפי לסיום – אוקטובר 2016.
לנושא גיבוש דרכים וכלים להגברת האכיפה בענף הבניין – בוצע במרץ 2016.
לנושא העמקת שיתוף הפעולה עם רשם הקבלנים לפעולה מול קבלנים שאינם עומדים בדרישות הבטיחות – בוצע במרץ 2016.

ליקוי

2. פעילותו של המינהל בתחום הפיקוח והאכיפה במקומות עבודה הייתה דלה, ולמעשה הוא לא מילא את תפקידו העיקרי - פיקוח על מקומות עבודה ואכיפה בהם כדי להבטיח שהמעסיקים עושים את הפעולות הדרושות להגנה מרבית על בטיחותם של העובדים ובריאותם. תדירות ביקורי הפיקוח של מפקחי המינהל במקומות עבודה הייתה נמוכה - תדירות של ביקור אחת לארבע שנים בשנים 2013-2011 ואף נמוכה יותר בשנת 2014. בשנים 2014-2009 מפקחי המינהל ביקרו בפחות מ-50% מאתרי הבנייה שהיו מוכרים למינהל באותה עת. כמו כן, המינהל לא הטיל כמעט קנסות מינהליים על מעסיקים שהפרו הוראות הקבועות בחוקים הרלוונטיים - בשנת 2013 כלל לא הוטלו קנסות ובשנת 2014 הוטלו עשרה קנסות בלבד. פעילותו לאכוף על מפעלים את חובתם להקים ועדת בטיחות הייתה דלה - בשנים 2014-2013 פנו בכתב מפקחי המינהל לשישה מפעלים בלבד בדרישה להקים ועדת בטיחות והוציאו רק 14 צווים למפעלים לתיקון הפרות בעניין זה.

תגובה
משרד הכלכלה

2. 	הנושא משולב בנוסח החלטת הממשלה. מינהל הבטיחות מגבש דרכי פעולה אפקטיביות לניצול המשאבים העומדים לרשותו. המינהל מבצע פעולות להגברת האכיפה. המשרד פועל לאיוש תקני מפקחים פנויים כדי להגביר את כוח הפיקוח והאכיפה. המשרד פועל להצמדת חוזי מומחים ורכב לתפקידי הפיקוח והחקירה כמו כן הוחלט להעמיק את הפעילות במסגרת ביקורי הפיקוח המבוצעים במקומות העבודה. הוחלט על העמקת הפיקוח במסגרת הביקורים המבוצעים.
לנושא חקירת תאונות עבודה - הוחלט שהמינהל יבצע בירורים מקצועיים של נסיבות התאונות והגורמים להן והמשטרה תבצע את החקירות. לנושא הקפדה על רישום פעולות המפקחים - המינהל יגבש הנחייה בעניין רישום מלא של פעולות המפקחים.
לנושא הטלת קנסות - הנושא שולב בתכנית העבודה של המינהל ונערך פיילוט. צפי לסיום דצמבר 2016.
לנושא הקמת ועדות בטיחות במפעלים - הנושא שולב בתכנית העבודה של המינהל. צפי לסיום דצמבר 2016. כמו כן, יבוצע קמפיין תקשורתי להגברת הפעלת ועדות במקומות העבודה. צפי לסיום – ספטמבר 2016. 

ליקוי
3. פעילותו של המוסד בתחומי ההדרכה והגיהות אינה מבוססת על מדיניות המנחה אותו, כגוף ממלכתי, באילו תחומים עליו להתמקד, והלכה למעשה הוא מייחד חלק ניכר מפעילותו (כ-30%) לפעולות בתחומים אלה, שאת רובן ככולן מציעים גם גופים פרטיים המתחרים עמו, ואף ההוצאות של המוסד בגינן גדולות מהכנסותיו מהן. לעומת זאת, פעילותו הייתה מועטה יחסית דווקא בתחומים חיוניים שהשוק הפרטי אינו מציע אותם, למשל בתחום המחקר או בעידוד הקמה והפעלה של ועדות בטיחות במפעלים. 
עד ליישום המלצותיה של ועדת אדם בנוגע למוסד, ראוי שהמוסד, כגוף ממלכתי, ימקד את פעולותיו בתחומים שבהם יש "כשל שוק", דהיינו בתחומים שגופים פרטיים אינם עוסקים בהם ובייחוד באלה שנקבעו לו בחוק; למשל, ניהול פעולות הסברה, עריכה ופרסום של מחקרים וסיוע בבחירת נאמני בטיחות והקמתן של ועדות בטיחות, הדרכתם ועידודם בפעולתם.

תגובה
המוסד לבטיחות ולגיהות
3. 	תכנית העבודה של המוסד מתגבשת מידי שנה במהלך רבעון ג' ומתבססת על הנחות יסוד, מטרות ויעדים, תוך בקרה של ועדת כספים, מנהלת המוסד ועד אישורה במועצת המוסד.
בימים אלה (מרץ 2016) פועלת ועדה מקצועית אשר בוחנת את התנהלות המוסד בשוק תחרותי ואת כניסת המוסד לתחומים מקצועיים חדשים שבהם קיים "כשל שוק". הוועדה תציג את הממצאים, המסקנות וההמלצות למנהלת המוסד ולמועצת המוסד לצורך התווית מדיניות עתידית בתחום ההדרכה והגיהות. מינהלת המוסד הנחתה להגביר פעילות המוסד בתחומי המחקר, ועדות הבטיחות, ענף הבנייה, מקומות עבודה קטנים, והרחיבה בקשה לכלול בתכנית העבודה פעילות בפריפריה ובהתיישבות ביהודה ושומרון.
במוסד הוקמה ועדה פנימית לבדיקת הפגיעה בשוק הפרטי ובמקביל למצוא את נקודת האיזון בין פעילות איכותית של המוסד לבין אי פגיעה בגופים פרטיים, תוך שמירה על שוק תוסס של "תחרות" בטיב ההדרכות והמדריכים.
ממצאי הוועדה יוצגו למנהלת המוסד ותיבחן תרומתם למשק. צפי לסיום רבעון ב' 2016.
בתכנית העבודה 2016 המוסד נותן עדיפות לפעילות בתחומי "כשל שוק" בטיחותיים כדלקמן:
-	עדיפות לנושאים חדשים – סיליקה, עופרת, קרינה לא מייננת וכו'.
-	כיוון פעולות לענפים עתירי סיכון.
-	התמקדות במקומות עבודה בגודל בינוני ומטה.
-	מקומות עבודה המוכנים להכניס שיפורים.
המוסד ימשיך לתת עדיפות לתחומי "כשל שוק" ויבחן כיוונים נוספים.
לנושא המפעלים הקטנים - בתוכנית העבודה לשנת 2016, הגביר המוסד ב- 30% את פעילותו במפעלים קטנים זאת תוך כדי שיתוף פעולה עם מינהל הבטיחות. מ-4,720 ביקורים ב-2,360 מפעלים קטנים בשנת 2015, הורחבו מדדי התכנון בשנת 2016 ל-6,120 ביקורים ב-3,060 מפעלים קטנים.
לנושא אתרי בניה - בתוכנית העבודה לשנת 2016, הגביר המוסד ב- 20% את פעילותו באתרי הבנייה. מ-4,950 ביקורים ב-1,925 אתרים בשנת 2015, הורחבו מדדי התכנון בשנת 2016 
ל-5,940 ביקורים ב-2,310 אתרים.
לנושא המחקר - מינהלת המוסד הנחתה לפעול להקמת מחלקה משמעותית של מחקר ופיתוח, שתשמש מאגר איכותי לטובת כלל הגופים המתעסקים בבטיחות. הוחלט כי במהלך 2016 יקלט עובד נוסף למחלקת המחקר כמו כן, גובשה תכנית תלת שנתית לשנים 2017-2019 שתאושר במנהלה ובמועצה לפיתוח מכון מחקר של המוס"ל. התכנית תוצג למנהלה ביום 17.3.16. 

ליקוי
4. המוסד לא פעל באופן יזום כדי לאתר מקומות עבודה שלא פעלו בהם באופן סדיר ועדות בטיחות, והיה מעורב בפעילותן של ועדות בטיחות בפחות מ-10% מהמפעלים החייבים בהקמת ועדה כזו. יתרה מזאת, שיעור המפעלים הקטנים ואתרי הבנייה שהמוסד ביקר בהם, מתוך כל מקומות העבודה האלה המוכרים למינהל, היה מצומצם ואף קטן באופן ניכר משיעור המפעלים הגדולים שביקר בהם, וזאת אף על פי שדווקא במפעלים קטנים ובאתרי בנייה הסיכון לתאונות עבודה גדול יותר.

תגובה 
המוסד לבטיחות ולגיהות

4. 	על פי הנחיית המינהלה, המוסד ירחיב את פעילותו בתחום ועדות הבטיחות. במסגרת זו המוסד יבצע מעל 2,000 פעילויות של השתתפות, ליווי וחניכה של "ועדות הבטיחות" וחבריה, כולל תגבור קורסי נאמני בטיחות – גידול ב-8 קורסים בסיסיים ו-2 מתקדמים. במהלך שנת 2015 החל המוסד במיזם לבדיקת אפקטיביות ועדות הבטיחות, אשר ימשיך גם בשנת 2016. המוס"ל יפעל במשותף עם מינהל הבטיחות על מנת להקים מספר רב ככל הניתן של ועדות בטיחות במקומות עבודה/תעסוקה כפי שהחוק מחייב וככל שתקציבו מאפשר.

ליקוי

5. בכל הנוגע להסדרת פעילותו של המוסד והפיקוח עליו, תפקודן של מועצת המוסד ושל מינהלתו לקה בחסר רב. מועצת המוסד, שמנתה בתקופת הביקורת כ-40 חברים, לא קיימה דיון מהותי בתקציב המוסד, לא קבעה סדרי עבודה לוועדות שמינתה ולא קיימה את דיוניה בתדירות הנדרשת. מינהלת המוסד לא קבעה את סדרי דיוניה ואת סדרי עבודתה וגילתה אזלת יד בכל הנוגע להסדרת פעילותה של ועדת הכספים.

תגובה
המוסד לבטיחות ולגיהות

5. 	לנושא מועצת המוסד ומינהלתו - ישנה חשיבות לתחומי ידע וניסיון של חברי המועצה ולכן כשלב ראשון המועצה תמנה 28 חברים. עפ"י הנחיית יו"ר המועצה, מועצת המוסד תצומצם עוד במהלך שנת 2016 מ-40 חברים ל-28 חברים, זאת תוך השמירה על יחסיות חברי המועצה בין נציגי התעשיינים וההסתדרות לבין נציגי הממשלה. מכתב רשמי כבר נשלח ע"י יו"ר מועצת המוסד, וההליך לצמצום מספר חברי המועצה החל.
יש לציין כי במבנה המוסד לבטיחות קיים גוף מצומצם על פי חוק, גוף זה הנו המינהלה. גם אם יאושר תזכיר החוק האמור, אין מקום לצמצם ל- 13 את חברי המועצה על מנת לאפשר ייצוג הולם לכלל הגופים הרלוונטיים להבטחת הבטיחות".
לנושא כהונת חברי המועצה - מינהלת המוסד החליטה ביום 19.11.2015 ואושרר בישיבת המנהלת ב- 29.11.2015 ובישיבת מועצת המוסד ב- 14.12.2015 כי כהונת חבר במועצה הינה לארבע שנים ותוגבל לרף של עד שלוש קדנציות לחבר. ספירת שנות החברות היא רטרואקטיבית. יו"ר המועצה שיגר פניות למינוי חברי מועצה.

ליקוי

6. משרד הכלכלה לא קבע תקופות כהונה לחברי המועצה; נכון לתקופת הביקורת כיהנו במועצה שני חברים לפחות 25 שנה. גם בוועדת הכספים של המוסד כיהנו שלושה חברים במשך שנים רבות. מועצת המוסד או מינהלתו לא הגבילו גם את משך כהונתם של רואה החשבון המבקר ושל היועץ המשפטי החיצוני שהמוסד מעסיק במשך שנים רבות - 28 שנה ו-23 שנה, בהתאמה.

ליקוי

7. הועלה כי הפעולות של משרד הבריאות ורשם המחלות התעסוקתיות[footnoteRef:1] שנועדו להגביר את הדיווחים על מחלות תעסוקתיות היו מועטות. בקרת האיכות של הרשם על דיווחים שהתקבלו מהמרפאות התעסוקתיות של קופות החולים, שמטרתה להביא לידי שיפור הדיווח, נעשתה רק בחלק מהקופות. [1: ] 


תגובה
משרד הבריאות 

7. 	המשרד קיבל החלטות והתניע פעילות תשתיתית ותהליכית לקידום הנושאים בתחומה. לאחר הכנה מקצועית מעמיקה, חלקן תבאנה לידי ביטוי בשנת 2016 (למשל, בקרת קופות החולים והוצאת חוזר מקיף להסדרת נושאים כגון שיפור הדיווח של מחלות תעסוקתיות ע"י כלל הרופאים). 
בוצעו פעולות מגוונות של הדרכה, בקרה והעמקת הדיווח בקרב רופאים ממקצועות רבים ועם גופים בעלי בסיסי מידע רלוונטיים כגון המוסד לביטוח לאומי.
קיימים חסמי שיתוף פעולה בין-ארגוני כגון עיכוב בהעברת המידע ושימוש בקידוד ללא אבחנות המונעים השלמת חלק מהמהלכים. 

ליקוי

8. משרד הבריאות, שמחובתו להבטיח מתן טיפול רפואי איכותי לציבור, טרם החל להפעיל מנגנוני פיקוח ובקרה סדירים על שירותי הרפואה התעסוקתית שקופות החולים מספקות לעובד.

תגובה
משרד הבריאות

8. 	לאחר השקעה של שנים בגיבוש השיטות המדעיות הרצויות וכן בהשגת הסכמה בין-ארגונית מורכבת, כולל של קופות החולים, תושק בקרה זו, יחד עם כלי בקרה ייעודי שפותח, במחצית הראשונה של 2016.

ליקוי

9. ביטוח לאומי ורשם המחלות התעסוקתיות לא הסדירו ביניהם כראוי את נושא העברת הנתונים מביטוח לאומי לרשם, וכפועל יוצא טרם התאפשר לרשם שימוש במידע שהוא מצא אותו חיוני לעבודתו. ביטוח לאומי גם לא עדכן את רשימת מחלות המקצוע שעל פיה הוא מעניק זכויות לאלה שחלו בהן.

תגובה
המוסד לביטוח לאומי

9.	הדיונים בנושא תכולת המידע ואופן העברתו סוכמו בין המוסדות. במהלך 2016 יופעל נוהל קבוע לפיו יועברו הנתונים האמורים לרשם מחלות המקצוע פעמיים בכל שנה (סוף יוני, סוף דצמבר).

ליקוי

10. עד ליישום המלצותיה של ועדת אדם בנוגע למוסד, ראוי שהמוסד, כגוף ממלכתי, ימקד את פעולותיו בתחומים שבהם יש "כשל שוק", דהיינו בתחומים שגופים פרטיים אינם עוסקים בהם ובייחוד באלה שנקבעו לו בחוק; למשל, ניהול פעולות הסברה, עריכה ופרסום של מחקרים וסיוע בבחירת נאמני בטיחות והקמתן של ועדות בטיחות, הדרכתם ועידודם בפעולתם.
על שר הכלכלה להסדיר בהקדם את פעילות המוסד ואת הגופים המנהלים אותו, ללא תלות ביישום המלצותיה של ועדת אדם, תוך תיקון הליקויים שפורטו בדוח זה. בכלל זה, ראוי שעל מועצת המוסד יוחלו עקרונות תזכיר חוק התאגידים הציבוריים, התשע"ג-2013.
נמצא כי המוסד התקשר עם חבר במועצת המוסד, ומכוח אותה התקשרות הוא החל להרצות בהדרכות של המוסד באוקטובר 2013. מדצמבר 2013 עד תחילת ספטמבר 2015 שילם לו המוסד כ-5,600 ש"ח עבור הרצאותיו. 
משרד מבקר המדינה מעיר כי על המוסד לגבש את הכללים האמורים ברוח הוראות תזכיר חוק התאגידים בנדון, וזאת כדי למנוע היקלעות של נושאי משרה בתאגיד למצב של ניגוד עניינים.








תגובה
המוסד לבטיחות ולגיהות

10. 	לא תהיה התקשרות עם חברי מועצת המוסד בכל תחום שהוא. והיה יהיה צורך בהתקשרות עם חבר מועצה בתחום ייחודי – יידון הדבר במנהלה ובועדת הביקורת עם ייעוץ משפטי. 
התקשרות ייחודית/ספציפית עם חברי מועצה - יידון הדבר במינהלה, בוועדת הביקורת ועם ייעוץ משפטי.
ליקוי
11. על שר הכלכלה להסדיר בהקדם את פעילות המוסד ואת הגופים המנהלים אותו, ללא תלות ביישום המלצותיה של ועדת אדם, תוך תיקון הליקויים שפורטו בדוח זה. בכלל זה, ראוי שעל מועצת המוסד יוחלו עקרונות תזכיר חוק התאגידים הציבוריים, התשע"ג-2013.

ליקוי
12. אולם הביקורת העלתה כי לא זו בלבד שמועצת המוסד או המינהלה לא בחנו וממילא גם לא הגבילו את משך כהונתם של רואה החשבון המבקר ושל היועץ המשפטי, אלא שהלכה למעשה המוסד מעסיק את אותו משרד רואי החשבון מינואר 1988, דהיינו במשך יותר מ-28 שנה ברציפות, ואת היועץ המשפטי הוא העסיק ברציפות בשנים 2013-1990, דהיינו במשך 23 שנה, ושב להעסיקו בשנת 2015. במצב עניינים כזה עלולה להיפגע אי-תלותם של רואה החשבון ושל היועץ המשפטי, וכפועל יוצא עלול הדבר להשפיע גם על תפקודו התקין של המוסד.

תגובה
המוסד לבטיחות ולגיהות
12. לנושא היועמ"ש: בישיבת המינהלת בתאריך 29.11.15, הוחלט שייבחן חוקית התהליך וכי עד חודש מאי 2016 יסתיים הליך של מכרז חדש לתפקיד היועץ המשפטי של המוסד. 
היועמ"ש קיבל הודעה מהמנכ"ל בפועל של המוסד לבטיחות על סיום פעילותו ב- 31.3.2016. 
מכרז פומבי פורסם. כמו-כן הוחלט במינהלת המוסד כי תוגבל כהונת יועץ משפטי לשלוש שנים וכי יועץ משפטי יוכל להיבחר במכרז עד שלוש פעמים שהם סך של כתשע שנים של עבודה עם המוסד.
לנושא רו"ח : לצורך סיום שנת התקציב, הוחלט כי לקראת ספטמבר 2016 ייצא מכרז לרו"ח שיחל עבודתו בינואר 2017. כמו כן הוחלט במנהלת המוסד כי תוגבל כהונת רואה חשבון לחמש שנים וכי רואה חשבון יוכל להיבחר במכרז עד פעמיים שהם כעשר שנים של עבודה עם המוסד.
לנושא מבקר הפנים : המנכ"ל בפועל הודיע למבקר הפנים על סיום ההתקשרות עימו החל
מ-31.03.16. המכרז לאיוש נמצא בהכנה.
ליקוי
13. נמצא כי מינואר 2009 עד מועד סיום הביקורת כינסו השרים או היו"רים של המועצה את מועצת המוסד תשע פעמים, כלומר אחת לשנה בממוצע, וזאת שלא על פי תקנות המועצה. יצוין כי בישיבה שהתקיימה בדצמבר 2013, לאחר שהמועצה אישרה ללא כל התנגדות את תקציב המוסד לשנת 2014, ציין אחד מחברי המועצה כי הוא נמנע בהצבעה משום שהרגיש קושי לאשר את תקציב המוסד, כאשר המועצה מתכנסת רק פעמיים בשנה לדיונים. הוא ביקש כי חברי המועצה ישותפו יותר בקבלת ההחלטות בנוגע למוסד.

תגובה
המוסד לבטיחות ולגיהות
13. 	בשנת 2016 תתכנס המועצה לכל הפחות שלוש פעמים, כנדרש וכמתחייב. בשנת 2015 התכנסה המועצה פעמיים.












המשרד לשירותי דת

סוגיות הנוגעות לשנת השמיטה התשע"ה

הגופים המבוקרים: משרד לשירותי דת, משרד החקלאות ובינוי הכפר, ברבנות הראשית לישראל משרד האוצר.

ליקוי

1.	פעילות מצומצמת של ועדת השמיטה הממלכתית – ממועד הקמתה של ועדת השמיטה היא התכנסה שלוש פעמים בלבד והיא לא דיווחה על פעילותה לוועדת הכלכלה של הכנסת כנדרש. בשנת השמיטה התעוררו סוגיות עקרוניות שחייבו את ועדת השמיטה לקבוע עמדה בעניינן ולהעבירה להכרעת הרה"ר, כנדרש בחוק, אך הדבר לא נעשה. על משרד החקלאות להתאים את סדרי העבודה של ועדת השמיטה, לרבות בנוגע לתדירות התכנסותה ולסדרי הדיווח שלה, לדרישות שנקבעו בחוק.
	רק במרץ 2014 אישרה מועצת הרה"ר להקים ועדת שמיטה הלכתית לריכוז הטיפול ההלכתי בנושא השמיטה. ועדת השמיטה ההלכתית התכנסה פעמים אחדות, אולם לא נמצאו מסמכים המתעדים את הישיבות האמורות מלבד אחת. רק בספטמבר 2014, סמוך לתחילתה של שנת השמיטה, קבעה הוועדה הנחיות בדבר הנפקת "היתר שיווק" לחקלאים המשווקים תוצרת חקלאית על פי היתר מכירה. העיכוב בפרסום ההנחיות השפיע לרעה על תהליך הפיקוח על יישומן.

תגובה
משרד החקלאות

1.	ועדת שמיטה ממלכתית: המשרד מקבל את הערת הביקורת ויפעל להגברת תכיפות התכנסות הוועדה ככתוב בלשון החוק. יחד עם זאת, יש לציין כי בוועדת השמיטה יש 14 חברים מ- 6 משרדי ממשלה שונים, וכן חברים ומשקיפים מגופים נוספים. הרכבה הגדול של הוועדה אינו נזקק לכלל הפעילויות (הישיבות), הרכב מצומצם, ועדת משנה בראשות סמנכ"ל בכיר למימון והשקעות, התכנסה בדחיפות גבוהה על מנת לדון בנושאים הרלוונטיים ולהכינם לקראת הוועדה המורחבת, רוב הנושאים נפתרו בצוות המשנה.

ליקוי

2. 	התקשרות לא תקינה עם תאגיד פרטי לביצוע פרויקט השמיטה – בדצמבר 2013 פרסם המשרד לשירותי דת מכרז למתן שירותי הכנה, ניהול ופיקוח לקראת שנת השמיטה התשע"ה. הוחלט, בהתאם להחלטת הממשלה, שהתקציב לפעילות זו יהיה לא יותר מ-5 מיליון ש"ח. בעל תפקיד מטעם המשרד לשירותי דת מונה לצורך ריכוז הטיפול בנושא השמיטה (להלן - ממונה שמיטה).
	במסמכי המכרז נקבע שהפרויקט יכלול שני שלבים: שלב ההכנה, שיכלול בין השאר מיפוי של החקלאים ושל השטחים החקלאיים, ושלב "אופציונלי" - פיקוח על התנהלות החקלאים בשנת השמיטה ועל הנעשה בשווקים הסיטונאיים, בשווקים המקומיים ובמרכזים הלוגיסטיים של רשתות השיווק (להלן - המרלו"גים).
	באפריל 2014 בחר המשרד לשירותי דת לביצוע שלב ההכנה לשנת השמיטה בהצעתה של חברה (להלן - חברה א) בהיקף של כ-3.8 מיליון ש"ח. בספטמבר 2014 אישרה ועדת המכרזים של המשרד לנהל משא ומתן עם חברה א כדי לשקול לממש את ה"אופציה" לשלב הפיקוח. בסוף ספטמבר 2014 חתם המשרד על הסכם עם החברה הזוכה לביצוע שלב הפיקוח בהיקף של כ-4.6 מיליון ש"ח. ההליך שנקט המשרד לא תאם את רוח חוק חובת המכרזים, מפני שהוא עקף את החובה לקיים מכרז לפני ההתקשרות לביצוע הפיקוח.

תגובה
המשרד לשירותי דת

2.	במסגרת הפקת הלקחים וההיערכות לשמיטה הבאה, תילקחנה הערות הביקורת לתשומת לב לצורך תכנון המכרז העתידי באופן הבא: יוכן נוהל עבודה לצורך היערכות לשמיטה ובכלל זה היערכות מוקדמת לביצוע מכרז פיקוח עד לסיום שנת 2017. במסגרת נוהל העבודה, ייקבע לוח זמנים מתאים אשר יאפשר היערכות למכרז הכוללת את קביעת המדיניות ההלכתית של הרבנות וכן התרעה במקרה של עיכובים. במהלך שנת 2016 יגובש צוות בין-משרדי משותף למשרד לשירותי דת ולרבנות הראשית לצורך היערכות לשנת השמיטה, חלוקת אחריות ומינוי עובדים האחראים לנושא. במסגרת ההיערכות לשנת השמיטה הבאה (בשנים 2021-2022), ינסח המשרד מכרז מתאים המתייחס לשלבי התכנון והפיקוח בהתאם להצעות שהועלו בדוח הביקורת.

ליקוי

3.	ליקויים בפעולות הפיקוח של מנהלת השמיטה – היקף הפיקוח של מנהלת השמיטה בשווקים הסיטונאיים ובמרלו"גים לא תאם את הדרישות שנקבעו בהסכם הפיקוח בנוגע למספר פעולות הפיקוח, תדירותן ומשכן. ממונה שמיטה במשרד לשירותי דת ובעלי תפקידים ברה"ר הנחו בעל פה את חברה א לבצע את פעולות הפיקוח בכמות, בתדירות ובאופן שונים מאלה שנקבעו במסמכי ההתקשרות, בלא שנקבע במסמכי ההתקשרות הליך סדור לביצוע השינויים. חשבות המשרד לשירותי דת אישרה את התשלומים לחברה א בלי שהיו בידה אסמכתאות לאישור השינויים ובלא שהיו לפניה מסמכים שמפרטים את השינויים. המשרד לשירותי דת לא ניתח את הדיווחים החודשיים שהתקבלו ממנהלת השמיטה על אודות הפיקוח שערכה, ולא עמד על מידת התאמתם לדרישותיו.

תגובה
המשרד לשירותי דת

3.	להלן פירוט פעולות שבוצעו ע"י המשרד בעקבות דוח הביקורת ביוזמת ממונה השמיטה ובסיוע הלשכה המשפטית. במסגרת ההתקשרות שביצע המשרד בהמשך שנת השמיטה ולצורך השנה השמינית (2015-2016), יושמו לקחים מדוח הביקורת באופן שהביא לשיפור הפיקוח והטיפול בממצאים ולחיסכון כספי באופנים הבאים:
	א. הוסף להסכם ההתקשרות נספח שינויים כדי לייעל את הפיקוח ולהתאימו לצרכים בפועל הכולל: תיקון ההתקשרות תוך התניית התשלום לחברת הפיקוח במספר ביקורים בשטח ובדיווח מסודר על ביצוע הביקורים. ביצוע התאמה ודיוק של המפרט הטכני של הביקורים בהתאם לסוג הגידול ולצרכים שעלו מהשטח. לדוגמא הופחת הפיקוח על ירקות והוגדל הפיקוח על ירקות קפואים).
	ב. הורדו עלויות הפיקוח באמצעות קבלת מסד הנתונים הבסיסי מחברת הפיקוח ופניה ישירות לעובדי הפיקוח. פעולה זו הביאה לחסכון של מעל ל-1.5 מיליון ₪. 
	להלן פירוט פעולות אותן מתכוון המשרד לבצע במסגרת הפקת לקחים והיערכות לשמיטה הבאה: דרישת וקבלת מידע מלא ממנהלת השמיטה ומגופי הפיקוח בהתאם להסכם שנערך עמם; בחינת עמידת גופי הפיקוח בהסכם והתאמת התמורה שהתקבלה לסכומים ששולמו; גיבוש נהלי עבודה בנושאי הפיקוח המנהליים וההלכתיים אשר יכללו את הסדרת פעילות ממונה השמיטה מול גורמי הפיקוח וכן הבהרה לגבי אחריות גורמי הפיקוח. (הנוהל שיגובש ייכלל בתנאי המכרז לבחירת גורמי התכנון והפיקוח וההסכם שייחתם עימם. (המכרז יבוצע בשנת 2020 לקראת שנת השמיטה הבאה שתהיה בשנים 2021-2022).
	המשרד והרבנות הראשית יקיימו דיון לצורך הפקת לקחים וגיבוש מתווה פעולה עתידי שיביא לתיאום מיטבי בין הגופים בנושא השמיטה.



ליקוי

4.	ליקויים בטיפול המשרד בממצאי הפיקוח - מינהלת השמיטה נדרשה להגיש לממונה שמיטה פירוט של החריגות שהעלו מפקחיה בשווקים.
	רק באמצע שנת השמיטה - אפריל 2015 - העביר המשרד לשירותי דת לאגף הכשרות הארצי שברה"ר דוחות של מינהלת השמיטה. בעקבות הממצאים שהתקבלו פנה אגף הכשרות הארצי לרבנים המקומיים ולמנהלי מחלקות הכשרות של המועצות הדתיות וחידד את ההנחיות למשגיחים המקומיים בשווקים.
	בביקורות של מינהלת השמיטה בחודשים מאי-יולי 2015 נמצאו אותם ליקויים שעלו בביקורות הקודמות בשווקים הסיטונאיים ובמרלו"גים. הישנות הליקויים מעלה ספק בנוגע לנכונותם של משגיחי הכשרות ליישם את הנחיות הרה"ר בכל הקשור להסדר של היתר מכירה.

תגובה
המשרד לשירותי דת

4..	ההנחיה לחקלאים לגבי הצורך בהיתרי שיווק הועברה ביוני (ולא בספטמבר) והחקלאים שהצטרפו להסדר היתר מכירה חתמו על מסמך בנושא הכולל את דרישת היתרי השיווק.
	במסגרת הפקת הלקחים והכנת נהלי עבודה יודגש נושא קביעת ההנחיות ההלכתיות במועד ולוח הזמנים לעדכון גורמי הפיקוח והחקלאים. התשתית הכשרותית ככלל (לא רק בנושא שמיטה) הינה חלקית עקב חוסר במשאבי תקציב וכח אדם. המשרד והרה"ר יפנו אל משרד האוצר בנושא זה.
	במהלך שנת 2016, המשרד בשיתוף הרה"ר ישקלו את האפשרות לשלב את הפיקוח על יישום ההנחיות ההלכתיות בשנת השמיטה בתפקידי המחלקה המקצועית ברה"ר - המדור למצוות התלויות בארץ.
	בנושא כוח האדם למתן שירותי פיקוח –המשרד יקפיד גם במסגרת הכנת המכרז בעתיד על קבלת אישור משפטי כולל בנושא שוויון ההזדמנויות בעבודה.

ליקוי

5.	לאחר שנת השמיטה הקודמת עלה הצורך להקים קרן שתיתן מענה לחקלאים שמשביתים את פעילותם החקלאית בשנת השמיטה. גם החלטת הממשלה בעניין ההיערכות לשנת השמיטה מיוני 2014 קבעה שיש להקים קרן שמיטה לא יאוחר מאוגוסט 2015. באפריל 2015 הוקם צוות משותף למשרד לשירותי דת, משרד החקלאות, משרד האוצר ומשרד המשפטים כדי לגבש מסמך שישמש אבן דרך להקמת הקרן. בדיון שקיים הצוות ב-15.4.15 נידונו כמה חלופות לקרן השמיטה וצוין כי החקלאים שהגישו בקשות להשבתת הקרקע חתמו על כתב הסכמה להשתתף בקרן השמיטה, אם תוקם. עד מועד סיכום הביקורת, אוגוסט 2015, לא גיבש הצוות הבין-משרדי את מתכונת הקמתה של קרן השמיטה.

תגובה
משרד החקלאות

5.	המשרד לשירותי דת ריכז פורום בהשתתפות משרדי החקלאות, האוצר והמשפטים. הפורום נפגש מספר פעמים לצורך גיבוש מנגנון מוסכם להפעלת קרן השמיטה לחקלאים לקראת שנת השמיטה התשפ"ב, הפורום ישב על המדוכה ובדק עם הגורמים הרלוונטיים במשרד המשפטים והאוצר וכן עם הממונה על שוק ההון. כתוצר מישיבות הפורום וכהסכמה גובשה טיוטת נוהל לתמיכה בחקלאים בשנת השמיטה תשפ"ב. הטיוטה עברה סבב דיונים פנימי, וכעת נמצאת על שולחנה של ועדת הכספים לצורך שריון התקציב (איגום תקציבי בכל שנה עד שנת השמיטה) הדרוש, וכן להגעה להסכמות עם משרד האוצר.

ליקוי

6.	עיכובים במתן תמיכות לחקלאים בשנת השמיטה – הנוהל של משרד החקלאות קובע כי לאחר אישור זכאותם של חקלאים לקבלת תמיכה בגין השבתת משקיהם תועבר להם מקדמה של 25% מסכום הזכאות הכולל. משרד החקלאות אישר את בקשותיהם של 150 חקלאים לקבל תמיכה, אולם במועד הביקורת, אפריל 2015, שילם מקדמות רק ל-64 חקלאים משביתי משקים, דהיינו רק לכ-43% מהחקלאים שבקשתם אושרה. 

תגובה
משרד החקלאות

6.	מבדיקה שנערכה באמצעות מערכת התשלומים הממשלתית "מערכת המרכב"ה" עולה כי, עד חודש יולי 2015 קיבלו תמיכה 88 חקלאים בהיקף של 7 מיליון ₪ תשלום זה משקף 50% מהיקף הזכאות של חקלאים אלו. חשוב לציין כי תשלום התמיכה מותנה בבדיקת הגידול המושבת. במקרה של השבתת גידול שהינו מטע או פרדס, הרי שלאור העבודה כי קדושת שביעית חלה על הפירות אשר חנטו במהלך שנת השמיטה, בדיקת ההשבתה במקרים כגון אלה נעשית רק לאחר מועד הניבה של פירות אלו. פועל יוצא של האמור הנו, כי ישנם מספר לא מבוטל של בקשות שנתקבלו במשרד שהאפשרות לחישוב זכאותם לתמיכה התאפשרה רק בסיום שנת השמיטה. בנוסף חשוב למשרד לציין כי, בדיקת הזכאות מתבססת על חישוב "ממוצע ההכנסה החייבת במס של שלושת השנים אשר קדמו לשנת השמיטה" וזאת בהתאם להוראות הנוהל. לצורך חישוב זה משרד החקלאות מעסיק רו"ח בודק מלווה וחלק מהעיכובים נגרם לא אחת בשל חוסר שיתוף פעולה או הסכמות בין מגיש הבקשה לבין רו"ח בודק מלווה. חילוקי דעות אלו גוררים מטבע הדברים, בדיקות חוזרות והגשת עררים באופן המאריך את תהליך ביצוע התשלומים למבקש התמיכה (ככל שנמצא זכאי לה). חרף האמור, ובהתחשב במורכבות הנוהל המשרד סבור כי הוא נוהל, ומנוהל באופן משביע רצון.

ליקוי

7.	עיכובים במתן תמיכות למכונים המפעילים אוצרות בית דין ולמוסדות לימוד לחקלאים – המשרד לשירותי דת גיבש באיחור ניכר את מבחני התמיכה למוסדות ציבור שמפעילים אוצר בית דין ולמוסדות לימוד לחקלאים משביתי משקים וכתוצאה מכך התקופה שבה הציבור היה יכול להגיש בקשות לתמיכות אלה התקצרה מאוד. המשרד לא ערך ביקורת על נוכחות החקלאים במוסדות הלימוד בחודשים הראשונים של שנת השמיטה אלא רק כחמישה חודשים לאחר תחילתה. ביקורתו העלתה שמוסדות הלימוד לא עמדו בדרישות שקבע למתן התמיכה.

תגובה
המשרד לשירותי דת

7.	עיכוב בפרסום מבחני תמיכה - במסגרת היערכות המשרד לשנת השמיטה, והכנת נוהל לפעולת "ממונה השמיטה" יקבע המשרד לוחות זמנים לטובת היערכות במועד לפרסום המבחנים שיכללו ביצוע פניות לקידום קבלת החלטת ממשלה במועד המתאים לפני שנת השמיטה והתרעה במקרה של עיכוב. המשרד ביצע ביקורות וועדת התמיכות פעלה בהתאם לתוצאות הביקורות. עם זאת, נושא הביקורות יובא בחשבון במסגרת תכנון היערכות המשרד לשמיטה הבאה ונהלי העבודה שיוכנו בנושא. 


משרד המשפטים
האפוטרופוס הכללי

הטיפול בענייני ירושות וצוואות

הגופים המבוקרים: משרד המשפטים – אגף האפוטרופוס הכללי, לשכות הרשם לענייני ירושה ברחבי הארץ, בתי הדין הרבניים בירושלים, תל אביב וחיפה. הנהלת בתי המשפט, הנהלת בתי הדין הדרוזיים והשרעיים

ליקוי

1.	האפוטרופוס הכללי לא קבע מדדי זמן ברורים בדבר משך הזמן לטיפול בבקשה לצו ירושה או לצו קיום צוואה (להלן גם - הבקשות). משך הטיפול הממוצע בבקשה, הכולל גם את פרק הזמן שבו השלים המבקש פרטים, אם התבקש, עמד בתקופה שבין אוגוסט 2014 ליולי 2015 על 107 ימים.
על משרד המשפטים ועל האפוטרופוס הכללי לבחון את הקצאת כוח האדם בלשכות הרשם, למפות את צווארי הבקבוק הגורמים לעיכובים במתן הצווים, לקבוע יעדים ברורים ומדידים לקיצור משך הטיפול בבקשות ולפעול לשיפור השירות הניתן לציבור.

תגובה
משרד המשפטים

1. 	כפי שצוין בדו"ח, נקבעו על ידי האפוטרופוס הכללי קריטריונים לחלק משלבי הטיפול בבקשות וכי במסגרת נוהל הטיפול בבקשות לצווי ירושה וצווי קיום צוואה אשר פורסם על ידי האפוטרופוס הכללי עובר לטיוטת דו"ח הביקורת, נקבעו גם לוחות זמנים לטיפול בשלבים השונים. 
האפוטרופוס הכללי פעל להטמעת הנוהל החדש בקרב עובדי לשכות הרשם, בדגש על לוחות הזמנים לטיפול בבקשות, הנמדדים ומנותרים דרך קבע באמצעות מערכת BI חדשה שפותחה לטובת עניין זה.

ליקוי

2.	הקצאת המשרות של באי כוח היועץ המשפטי לממשלה לטיפול בענייני ירושה אינה אחידה ואינה נגזרת לפי הצרכים של כל לשכה ולשכה. באופן הזה, בין הלשכות נרשם פער של עשרות אחוזים, עד כדי 140%, במספר התיקים שבאי כוח היועץ המשפטי לממשלה נדרשים לטפל בהם.

תגובה
משרד המשפטים

2. 	האפוטרופוס הכללי כלל, בכל אחת מבקשות התקציב שהוגשו על ידו בשנים האחרונות, דרישה לתוספת תקינה בתחומי פעילותו השונים, ובכלל זה בתחום זה. 
יתר על כן, בחודש מרץ 2016 הועברה על ידי האפוטרופוס הכללי פניה אל מנכ"לית המשרד ואל שרת המשפטים, על מנת לקדם שינוי חקיקה שיאפשר שינויו במודוס הפעולה של מערך הרשם לענייני ירושה בכלל וב"כ היועמ"ש לממשלה בפרט. שינוי זה, במידה ויתקבל, יפחית באורח דרמטי את העומס המוטל על ב"כ היועמ"ש לממשלה במחוזות וימקד את הטיפול שלהם באותו מקרים בהם אכן נדרש להגן על זכויות של קטין, חסוי או נעדר. בכך יינתן מענה גם להתארכות זמני הטיפול בבקשות אצל ב"כ היועמ"ש לממשלה.

ליקוי

3.	בתקופה שבין אוגוסט 2014-יולי 2015, פרק הזמן הממוצע לקבלת עמדת ב"כ יועמ"ש עמד על 67 ימים, הכולל גם את פרק הזמן שבו השלים המבקש פרטים ככל שהתבקש. ב-65% מהמקרים ניתנה העמדה בחלוף למעלה מ-45 יום בניגוד להוראות הדין.

ליקוי 

4. 	בתי הדין השרעיים ובתי הדין הדרוזיים אינם מעבירים את הבקשות המוגשות להם לקבלת עמדתו של ב"כ היועמ"ש, כקבוע בתקנות הירושה, התשנ"ח-1998 (להלן - תקנות הירושה) ועקב כך צווי ירושה וצווי קיום צוואה ניתנים מבלי שזו נשמעה.

ליקוי

5. 	משרד המשפטים פעל לשינוי החקיקה בנושא זה, כלומר במקום פרסום בעיתון יומי יפורסם דבר הגשת בקשה באתר האינטרנט של האפוטרופוס הכללי בלבד, אך בסופו של דבר לא תוקן החוק.

ליקוי

6.	הנהלת בתי הדין הרבניים לא קיימה באמצעות לשכת הפרסום הממשלתית (להלן - לפ"ם) תהליך של בדיקת הצעות לפרסום הבקשות בעיתונים, כנדרש בהוראות תקנון כספים ומשק של החשב הכללי (להלן - הוראות התכ"ם). היעדרו של תהליך התקשרות תקין לצורך פרסום הבקשות בעיתונים הביא לכך שבשנים 2014-2012 התפרסמו יותר מ-70% מההודעות רק בשני עיתונים מתוך העיתונים של המגזרים הדתיים והחרדיים.
על האפוטרופוס הכללי לשוב ולבחון מהן הדרכים היעילות ביותר לפרסום דבר הגשת בקשה ולהשגת המידע הדרוש מפרסומה, תוך מתן תשומת לב למגזרים השונים בציבור. עד הסדרת סוגיית הפרסום באופן מערכתי, על בתי הדין הדתיים לפעול להסדרה ראויה של נושא זה, לרבות דרך ההתקשרות, התעריפים הנגבים והפרוצדורה הנדרשת לפרסום.

תגובה
בתי הדין הרבניים

6. 	הנהלת בתי הדין תיצור קשר עם לשכת הפרסום הממשלתית בנושא בדיקת הצעות לפרסום הבקשות בעיתונים. 

ליקוי

7. 	בתי הדין השרעיים אינם שולחים את המידע בדבר הגשת בקשה לפרסום ברשומות, כנדרש בתקנות הירושה.
על בתי הדין השרעיים והדרוזיים להעביר את הבקשות המוגשות להם לקבלת עמדתו של ב"כ היועמ"ש כנדרש בהוראות הדין. על הנהלת בתי הדין השרעיים והנהלת בתי הדין הדרוזיים להימנע מקבלת צוואות להפקדה.

תגובה
משרד המשפטים

7. 	משרד המשפטים סבור שהתקנות הותקנו בסמכות, והן מחייבות את בתי הדין השרעיים כשאלו דנים בהסכמת הצדדים בירושה. משכך, המשרד סבור כי על בתי הדין השרעיים מוטלת חובה לנהוג בהתאם לתקנות, בין היתר לעניין שליחת לפרסום ברשומות שתכליתו מתן פומבי לכל פעולה הנעשית בירושות. 
בכוונת המשרד לקיים שיח עם הנהלת בתי הדין השרעיים במטרה לבחון האם אכן קיימת אי התאמה בין הכללים שבתקנות הירושה לבין הדין השרעי, ולבצע התאמות כך שהתקנות האמורות לא יקבעו קביעות שיש בהן חוסר הלימה עם הדין השרעי. 
יחד עם זאת, אין המשרד סבור שניתן לטעון כי יש בקביעת חובת פרסום במרשם ארצי, או בהוראות לעניין פרסום ברשומות כל סתירה לדין השרעי, ולא נראה שיש צורך לשנות דבר בעניין זה, זאת, בשל הצורך לנהל מרשם אחיד כלל ארצי המרכז את המידע בעניין ירושות, ולמנוע תקלה ציבורית שתתרחש בהעדר מרשם אחיד כזה. 

ליקוי

8. 	בשנת 1998 קבע האפוטרופוס הכללי נוהל פנימי לעבודתו של מערך הרשם לענייני ירושה. נמצא כי הנוהל חסר והוא אינו מקיף את כלל הנושאים הנדרשים להסדרת עבודתו של מערך הרשם. יתרה מזאת, חלקים ממנו אינם רלוונטיים ולמרות היותם כאלה הם לא עודכנו במהלך השנים.

תגובה
משרד המשפטים

8. 	האפוטרופוס הכללי יביא ההוראות הרלבנטיות בנוהל לידיעת בתי המשפט ובתי הדין ולידיעת הציבור לאחר השלמת הנוהל המקביל המסדיר את עבודת ב"כ היועמ"ש לממשלה במהלך הרבעון השני של שנת 2016.

ליקוי

9. 	אף שבמהלך השנים הועברו ללשכות הרשם הנחיות שונות של האפוטרופוס הכללי, הן לא רוכזו במסמך אחיד ומחייב, ובאף לא אחת מהלשכות נמצא ריכוז מסודר שלהן.

ליקוי

10. 	היעדר נוהל מעודכן והיעדר ריכוז ההוראות המנחות גרמו לשונות בין לשכות הרשם בטיפול בבקשות הנוגעת לכמה וכמה תחומים, ובהם מדיניות אישור תקינות הבקשות, נושא גביית האגרות, אופן הטיפול בבקשות ושלבי הטיפול בבקשות המועברות לבתי המשפט.

תגובה
משרד המשפטים

10. 	באשר לממשק בין הרשם לענייני ירושה לבין בתי המשפט הרי שכפי שצוין, בחודש נובמבר 2015 התקיימה ישיבה בין הנהלת בתי המשפט לאפוטרופוס הכללי במסגרתה סוכם על אפיון והפעלה של ממשק להעברת התיקים באופן אלקטרוני. לאחר השלמת האפיון ייבחנו המשמעויות וייגזרו לוחות הזמנים לביצוע. אשר לאפשרות להפיק דוחות מהימנים, מערכות מחשוב שנכנסו לשימוש בחודשים האחרונים (ובראשם מערכת BI שהוטמעה בחודש נובמבר 2015) נותנות מענה מקיף לעניין זה.

ליקוי

11.	נמצא כי רק במהלך השנים 2013-2011 פעלה הנהלת האפוטרופוס הכללי לגיבוש נוהל חדש להסדרת עבודתו של מערך הרשם לענייני ירושה. בעקבות הביקורת ולאחר סיומה הושלמה הכנת הנוהל החדש, והוא נכנס לתוקף ב-5.11.15 (להלן - הנוהל החדש).

תגובה
בתי הדין הרבניים

8-11. 	כל בתי הדין הרבניים מעבירים את מלוא המידע הנדרש, בממשק ממוחשב אל משרד המשפטים (אוטומטית ללא התערבות המשתמש. מתבצע בכל שינוי בתיק, ע"י מערכת המידע). בעיות צד משרד המשפטים גרמו לערוצים נוספים המצוינים ע"י המבקר ביוזמת מזכירים ראשיים בכל אתר, כדי להבטיח את המשך השירות. ישיבה אחרונה התקיימה ב 21.2.2016 במשרד המשפטים. טרם התקבלו החומרים שנדרשו ממשרד המשפטים.

ליקוי

12. 	הודעה לזוכים על צוואה שהופקדה: בכל לשכות הרשם, למעט בלשכה בבאר שבע לא יישמו את התהליך הקבוע בדין, ולפיו בין היתר אם הופקדה צוואה אצל הרשם, ולא הוגשה בקשה לקיום הצוואה בתוך שלושה חודשים לאחר מות המצווה, תימסר הודעה על כך לזכאים לפי הצוואה. 

תגובה
משרד המשפטים

12. 	במסגרת הנוהל החדש שפורסם על ידי הממונה הארצי לענייני ירושה בחודש נובמבר 2015, נקבעו הנחיות אחידות לכל לשכות הרשם בדבר שליחת הודעות לזוכים על צוואה שהופקדה בהתאם להוראות החוק. כמו כן, בתכנית העבודה לשנת 2016 נקבעה משימה מיוחדת לשם טיפול בפתיחת צוואות שטרם נפתחו עד למועד פרסום הנוהל אשר יסדיר את הטיפול השוטף בנושא.



ליקוי

13. 	הפקדת צוואה אצל הרשם: נמצא כי בשנת 2014 הוגשו לרשם לענייני ירושה כ-16,000 בקשות לצו קיום צוואה. עם זאת, באותה שנה הופקדו רק 4,151 צוואות. עוד נמצא כי לא נקבעו כללים לשמירת צוואות שהופקדו, למעט הצורך להניחן בכספת, וגם הוראה זו אינה מיושמת באף לא אחת מלשכות הרשם.

תגובה
משרד המשפטים

13.	באתר האינטרנט של האפוטרופוס הכללי קיים מידע בנוגע לאפשרות להפקיד צוואה אצל הרשם לענייני ירושה.

ליקוי

14.	צוואה בפני רשות: מספר הצוואות שנערכו בפני רשות נמוך מאוד ושיעורו כ-1.5% ממספר הצוואות שהופקדו, שגם שיעורן של אלה אינו גבוה, כאמור. סביר להניח כי האפשרות לעריכת צוואה לפני רשם לענייני ירושה והיתרונות הנובעים מכך אינם ידועים מספיק לציבור.

תגובה
משרד המשפטים

14. 	בפנייתו של האפוטרופוס הכללי אל מנכ"לית המשרד ואל שרת המשפטים נכללת גם התייחסות לקידום חקיקה בה תבוטל האפשרות לעריכת צוואה בפני הרשם. יובהר ויודגש כי עד לתיקון החוק ממשיך מערך הרשם לענייני ירושה להעניק את השירות.

ליקוי

15.	איכות המידע המוגש לציבור: טופסי הבקשות שנוסחם נקבע בתקנות הירושה מורכבים. דפי המידע המצויים באתר האינטרנט של הרשם לענייני ירושה ומיועדים לסייע בידי המבקש למלא את טופס הבקשה, חסרים פרטים שהיו יכולים למנוע טעויות רבות, שחלקן טעויות חוזרות ונשנות, המאריכות מאוד את משך הטיפול בבקשה.
על האפוטרופוס הכללי לקבוע מדדים כמותיים בכל שנה בתחום השירות לציבור שישקפו שיפור מתמשך ברמת השירות. כמו כן, עליו לערוך בדיקה מקיפה של הנושא, לפשט את טופסי הבקשות ולשפר את איכות דפי המידע לציבור ולייעלם.



תגובה
משרד המשפטים

15. 	נכון להיום, בעקבות התיקון לתקנות הירושה אשר נכנס לתוקפו בחודש נובמבר 2015 רוב הבקשות מוגשות באמצעות טופס מקוון. כמו כן, הגשה פיסית אפשרית באמצעות תיבת שירות אינה מוגבלת לשעות הבוקר. 
הנושאים האחרים ייבחנו על ידי האפוטרופוס הכללי במהלך שנת 2016, במסגרת בחינה כוללת של התכנים המוצגים לציבור באתר האינטרנט והגשתם בשפה ברורה, בצירוף ההסברים הנדרשים. 

ליקוי

16. 	מועדי קבלת קהל: בכל לשכות הרשם לא נקבעה קבלת קהל בשעות אחר הצהריים, וציבור גדול הזקוק לשירותיהן נאלץ להיעדר מהעבודה כדי להגיע אליהן בשעות הבוקר.

ליקוי

17. 	בין לשכות הרשם ובין בתי הדין הדתיים נמצאו הבדלים בגובה האגרות בעבור פעולות מסוימות. גם כאשר גובה האגרות על פי התקנות זהה בין לשכות הרשם ובין בתי הדין הרבניים, נמצאו לעתים הבדלים בין הסכומים שהם גבו בפועל. כמו כן, נמצאו הבדלים בין הלשכות עצמן.
על משרד המשפטים ועל האפוטרופוס הכללי ליצור אחידות בתעריפים הנגבים מהציבור בלשכות הרשם לענייני ירושה. יש גם לשאוף ליצירת אחידות בתעריפים שהרשם לענייני ירושה ובתי הדין הדתיים גובים בעבור אותו השירות.

תגובה
בתי הדין הרבניים

17. 	הנהלת בתי הדין הרבניים תפעל, בשיתוף האפוטרופוס הכללי ומשרד המשפטים, להסדרת הנושא ולקביעת תעריף אחיד להחייאת תיק במסגרת תקנות אגרות בתי הדין. עד להסדרת הנושא כאמור, ניתנה הנחייה פנימית במערכת בתי הדין לאחידות בגביית האגרה . ההנחיה ניתנה על ידי הלשכה המשפטית במרץ 2014. 
לנושא אגרת להעתקי מסמכים - עפ"י הוראת שעה של מנכ"ל בתי הדין מיום כ"ג תמוז ה'תשע"ד 21/7/14. מבקש שהוא צד לתיק אינו זקוק להיתר ואינו משלם עבור העתקי מסמכים מתוכו.
מבקש שאינו צד לתיק ויש בידו ייפוי כוח מאחד הצדדים, יידרש לקבל היתר עיון מביה"ד אך לא ישלם אגרת עיון, גם אם יצלם מסמכים מתוכו.
רק מבקש שאינו צד לתיק וגם אין בידו ייפוי כוח, יידרש - לאחר קבלת היתר העיון מאת ביה"ד - לשלם את האגרה, ואף זאת רק באם יבקש לצלם מסמכים מתוך התיק.
לגבי "העתק מאושר", תמיד יידרש תשלום האגרה.
לגבי 'אגרת העתק מסמך' (התשלום בעד הצילום עצמו) – בשל סכום האגרה הנמוך לעומת המשאבים שבית הדין נדרש להם לצורך הגבייה, לא יגבה תשלום בעד עצם הצילום. ככל שיחול שיפור בנושא ערוצי התשלום בבתי הדין, תפעל ההנהלה להסדיר גם נושא זה.
לנושא החזרת אגרה ששולמה - עפ"י המצב המשפטי כיום, לא ניתן להחזיר אגרה ששולמה. הסמכות לקבוע אחרת נתונה בידי שר המשפטים. בעבר התקיימו פגישות בנושא זה בין נציגי הנהלת בתי הדין הרבניים לבין נציגי משרד המשפטים, אך עד עתה לא נעשה דבר. ההנהלה הפיצה הנחייה לבתי הדין ולפיה עליהם ליידע את הציבור כי בטרם הגשת בקשה לצו ירושה או לצו קיום צוואה יש לבדוק בלשכת הרשם לענייני ירושה אם כבר הוגשה בקשה בקשר לאותו עיזבון, וכי לא ניתן יהיה להשיב מבתי הדין אגרה ששולמה.

ליקוי

18. 	התשלום בעבור פרסום בעיתון בדבר הגשת בקשה שהוגשה לרשם לענייני ירושה הוא 64 ש"ח, בעוד שעבור פרסום בעיתון בדבר הגשת בקשה שהוגשה לבית הדין הרבני ישלם מגיש הבקשה כמעט פי שניים. 

ליקוי

19. 	ברוב המקרים הרשם נסמך על העובדות שהמבקש מסר בבקשתו המאומתת בתצהיר. בנסיבות אלה עולה האפשרות להטעיה של הרשם ולהגשת בקשה כוזבת כדי לנשל יורש או זוכה מן העיזבון.

ליקוי

20. 	מאז הקמת מערך הרשם לענייני ירושה היו מקרים בודדים ונדירים שבהם יזם מערך הרשם או האפוטרופוס הכללי הגשת תלונה בשל הסתרת יורשים או זיוף צוואה. הנהלת בתי הדין הרבניים כלל לא הגישה תלונות בנושא.
ראוי שהיועץ המשפטי לממשלה בשיתוף מערך הרשם לענייני ירושה והנהלות בתי הדין הדתיים יקבעו כללים לטיפול במקרים מובהקים שבהם עולה חשש למעשים פליליים כמו הגשת הצהרות שקריות בבקשות, ובכלל זה הסתרת צוואות ויורשים וזיוף צוואות מתוך כוונה להונות.

תגובה
בתי הדין הרבניים

19-20.	ניתנה הנחייה למזכירויות בתי הדין כי אם במועד הגשת בקשה עולה חשש להסתרת צוואות ויורשים או לזיוף צוואות, יש ליידע את המזכיר הראשי ולהפנות את הנושא לטיפולה של הלשכה המשפטית בהנהלת בתי הדין. אם החשש עולה במהלך ניהול התיק, יהיה הדבר נתון לשיקול דעתו של בית הדין.

ליקוי

21. 	המרשם הארצי אינו מכיל מידע שלם ומלא בדבר בקשות שהוגשו ובדבר צווים שניתנו בבתי המשפט ובבתי הדין הדתיים, כנדרש בהוראות הדין.
על האפוטרופוס הכללי לפעול להשגת מאגר ארצי שיכיל מידע שלם, מעודכן ומדויק, כנדרש בהוראות הדין. לצורך זה, עליו לקדם יצירת ממשקי עבודה בין בתי הדין ובתי המשפט ובין הרשם לענייני ירושה ולחיזוקם, ולהטמיע נוהל עבודה מסודר לעדכון המרשם הארצי.

תגובה
בתי הדין הרבניים

21. 	המרשם הארצי מקבל בממשק את כל הנתונים הנדרשים לשם העלאתם למאגר ממוחשב. 

ליקוי

22. 	מזכירויות בתי המשפט במחוזות תל אביב וחיפה אינן שולחות לרשם לענייני ירושה את הצווים שניתנו בבתי המשפט אלא לב"כ היועמ"ש, והם אינם מעודכנים במרשם הארצי.

ליקוי

23. 	אין כל ממשק עבודה בין בתי הדין השרעיים ובין הרשם לענייני ירושה. הם אינם מעבירים לרשם בקשות שהוגשו להם ואינם שולחים לו צווים שנתנו כדי שיעודכנו במרשם הארצי, וזאת בניגוד להוראות הדין.



תגובה
משרד המשפטים

21-23. 	הממונה הארצי לענייני ירושה שוקד בימים אלה על נוהל עבודה למזכירויות הרשם לענייני ירושה הכולל הנחיות בעניין אופן הטיפול בצווים שניתנו על ידי בתי המשפט או בתי הדין. כמו כן תעשה על ידו פניה אל בתי הדין להסדרת נהלי עבודה וממשקים להעברת צווים.

ליקוי

24.	על אף שבתי הדין הרבניים בירושלים, בחיפה ובתל אביב שולחים צווים שנתנו כדי שיעודכנו במרשם הארצי, לשכות הרשם אינן מעדכנות את דבר מתן הצווים במרשם הארצי, כנדרש בהוראות הדין.

ליקוי

25. 	משרד מבקר המדינה מעיר למשרד המשפטים כי עליו לבחון דרכים ליצור ממשק עבודה עם בתי הדין הנוצריים כדי לקיים את הוראות הדין וכדי למנוע תקלות העשויות להיגרם מהיעדרו של ממשק כזה.

תגובה
משרד המשפטים

25. 	בחודש נובמבר 2015 פנה האפוטרופוס הכללי אל משרד המשפטים בנושא ובהמשך לפנייתו החל המשרד לפעול להסדרת ממשק עבודה מול בתי הדין הנוצריים.

ליקוי

26. 	בדיקת תקינותה של בקשה מבעוד מועד, ובנוכחות המוסר אותה, יכולה למנוע עיכובים בשלב קליטתה. אולם נמצא כי בלשכות הרשם בתל אביב ובירושלים המטפלות בכ-64% מן הבקשות, הבקשות המוגשות במסירה אישית בשעות קבלת קהל אינן נבדקות בידי המזכירות בנוכחות המוסר. לעומת זאת, בלשכות הרשם בחיפה, בנצרת ובבאר שבע המזכירות בודקת את תקינות הבקשה בנוכחות המוסר ומצביעה בין היתר על מסמכים חסרים.

תגובה
משרד המשפטים

26.	מענה לעניין זה ניתן עם כניסתו לתוקף, בחודש נובמבר 2015, של התיקון לתקנות הירושה הקובע חובת הגשה מקוונת של בקשות של מבקשים המיוצגים בהליך ע"י עו"ד. במסגרת הגשת הבקשה המקוונת נבדקת תקינותה של הבקשה, בפרמטרים השונים, כבר במועד ההגשה ולא מתאפשרת הגשת בקשה שאינה תקינה. יצוין כי נכון להיום, בעקבות כניסתו לתוקף של התיקון לתקנות, מוגשות רוב רובן המכריע של הבקשות באמצעות המערכת המקוונת.

ליקוי

27.	חוק הירושה קובע רשימת מקרים שבהם הטיפול בבקשות יהיה בסמכות בית המשפט, לרבות מקרים שהמנוח הוא תושב חוץ או כאשר מוגשת התנגדות למתן צו. יובהר כי גם בבקשות מסוג זה נדרשת עמדתו של ב"כ היועמ"ש. 
א. הועלה כי בקשות בנוגע לנפטרים תושבי חוץ המוגשות ללשכת הרשם לענייני ירושה בירושלים מועברות ישירות לבית המשפט בלי שהתקבלה עמדתו של ב"כ היועמ"ש, וזו מוגשת ישירות לבית המשפט בהמשך התהליך. ביתר הלשכות, הבקשה נשלחת לקבלת עמדתו של ב"כ היועמ"ש ורק לאחר מכן מועברת לטיפולו של בית המשפט. 
ב. עוד הועלה כי בלשכת הרשם לענייני ירושה בבאר שבע מועברות ההתנגדויות לבקשות למתן צו ישירות לבית המשפט בלי שהתקבלה עמדתו של ב"כ היועמ"ש, וזו מוגשת ישירות לבית המשפט בהמשך התהליך, שלא כמו ביתר הלשכות. 
יוצא אפוא שאין אחידות בין הלשכות בטיפול של ב"כ היועמ"ש בבקשות שבסמכות בית המשפט.
ג. נמצאו מקרים שאף שהיה מדובר בבקשות שניתן לקבוע בוודאות כי התיק צפוי לעבור לבית המשפט, הטיפול בבקשה התעכב.

תגובה
משרד המשפטים

27. 	ליקוי זה תוקן על ידי האפוטרופוס הכללי עוד בחודש אוקטובר 2015, עם פרסומו של נוהל חדש אשר קבע דרך טיפול אחידה בנוגע לאופן העברתם של תיקים שבסמכות בית המשפט אליו, הכוללת הנחיה שלפיה בחלוף 14 יום הקבועים לפרסום בעיתון, תועבר הבקשה לבית המשפט, בין אם התקבלה עמדתו של ב"כ היועמ"ש עד לאותו מועד ובין אם לאו.

ליקוי
משרד המשפטים

28. 	לדעת משרד מבקר המדינה, מאחר שמשך הטיפול הממוצע בתיקי ירושה המועברים מלשכות הרשם לבתי המשפט הוא יותר משנה, טוב יעשה האפוטרופוס הכללי אם יפעל לזירוז העברת הבקשות שממילא מצויות בסמכותו של בית המשפט.

תגובה
משרד המשפטים

28. 	בנוהל החדש שפורסם על ידי הממונה הארצי לענייני ירושה, נקבע כי הבקשות שהסמכות בהן נתונה לבית המשפט יועברו בתוך 14 יום ממועד פרסום דבר הגשת הבקשה, בין אם התקבלה עמדתו של ב"כ היועמ"ש ובין אם לאו. 
בחודש מרץ 2016 הועברה על ידי האפוטרופוס הכללי פניה אל מנכ"לית המשרד ואל שרת המשפטים, על מנת לקדם שינוי חקיקה שיאפשר שינוי בדרכי הפעולה של מערך הרשם לענייני ירושה בכלל (מעבר למערך רשם ירושה ארצי) וב"כ היועמ"ש לממשלה בפרט (שינוי 'ברירת המחדל' בהעברת בקשות לתגובת ב"כ היועמ"ש כך שתתאים לתכלית הפניה אליו בהליך). שינוי זה, במידה ויתקבל, יפחית באורח דרמטי את העומס המוטל על הרשמים לענייני ירושה ועל ב"כ היועמ"ש לממשלה. 

ליקוי

29.	התברר כי קיים ממשק מקוון מוגבל עם בית הדין הרבני בתל אביב, המאפשר רק העברת בקשות סרוקות. עקב כך, מזכירות הרשם וב"כ היועמ"ש נדרשים להקליד מחדש את הנתונים הדרושים להם מתוך החומר הסרוק. בתשובתה של הנהלת בתי הדין הרבניים נמסר כי מערכת המחשוב של בתי הדין מאפשרת לרשם לצפות באמצעות ממשק בכל הנתונים הרלוונטיים הקיימים בה ואם ישנה בעיה כלשהי בקליטת הנתונים אזי הבעיה היא במערכת הממוחשבת של הרשם. האפוטרופוס הכללי מסר בתשובתו כי כיום נעשה שימוש חלקי בממשק ויש צורך לבצע פעולות נוספות להתאמה מלאה בין המערכות המחשוביות של שני הגופים.

תגובה
משרד המשפטים

29.	בתאריך 21.2.2016 התקיימה פגישה בהשתתפות אנשי המחשוב של האפוטרופוס הכללי ושל בתי הדין הרבניים במסגרתה סוכם על ביצוע ההתאמות הנדרשות בין מערכות המחשוב של שני הגופים ליצירת ממשק מלא ומקיף שייתר את הצורך בהעברת המסמכים הפיסיים במקביל להעברתם במדיה דיגיטלית. לוחות הזמנים לביצוע ההתאמות ייקבעו לאחר בחינה ראשונית של המשמעויות של ההתאמות הנדרשות על ידי כל אחד מן הגופים. 
היבטים בהפעלת בתי המשפט לעניינים מקומיים

הגופים המבוקרים: בתי משפט לעניינים מקומיים ירושלים, תל אביב, חיפה, קריית ביאליק, חדרה, הרצליה, כפר סבא, רמת גן, גבעתיים, מעלה אדומים, עיריית ירושלים, עיריית תל אביב, עיריית חיפה, מרכז השלטון המקומי, צה"ל, משרד הפנים

הנהלת בתי המשפט
כללי

עמדת הנהלת בתי המשפט היא כי יש להטמיע את בתי המשפט לעניינים מקומיים במערכת המשפט. מדובר בתנאי יסוד להפעלה תקינה של בתי המשפט לעניינים מקומיים. 
נכון להיום, (מרץ 2016) בתי המשפט לעניינים מקומיים הינם בני כלאיים: האחריות המנהלית, על כל המשתמע מכך, היא של הרשות המקומית, בעוד שהאחריות המקצועית היא של מערכת בתי המשפט. העובדה כי בתי המשפט לעניינים מקומיים פועלים במסגרת דואלית היא אשר גורמת לשלל הליקויים העולים מהדו"ח, אשר נובעים משתי בעיות עיקריות הדורשות הסדרה כדלקמן:
א.עובדי בתי המשפט לעניינים מקומיים הם עובדי הרשות המקומית, מהווים חלק ממנה, וכפופים מנהלית לראש הרשות המקומית או מי מטעמו. מצב דברים זה יוצר, בהכרח, ניגוד עניינים. 
ב.מערכת נט המשפט היא הכלי הבלעדי לעבודה על פי הנהלים של בית המשפט, לרבות שינויי נהלים המוצאים את ביטויים בנט המשפט. העובדה שמספר לא מבוטל של רשויות לא מוכנות לקבל עליהן לעבוד עם נט המשפט יוצרת מצב בו הנהלים המקצועיים אינם מיושמים במלואם ולמערכת בתי המשפט אין אפשרות לפקח על יישומם.
כאמור לעיל, עמדת הנהלת בתי המשפט היא כי יש להטמיע את בתי המשפט לעניינים מקומיים ברשות השופטת – כמדור נוסף. 
בימים אלו (מרץ 2016) שוקדים הגורמים הרלוונטיים בהנהלת בתי המשפט על הכנת טיוטת הסכם שעליו יתבקשו לחתום הרשויות המקומיות, במסגרת הפעלת בתי המשפט לעניינים מקומיים בתחומן. ההסכם יכלול גם את הנושאים שעלו מהדו"ח כדורשים הסדרה.
לאחר מכן, תפנה הנהלת בתי המשפט לרשויות המקומיות בדרישה לחתום על ההסכמים כאמור. זאת, על מנת להסדיר את פעילות בתי המשפט לעניינים מקומיים, בין היתר, בהתאם לאמות המידה העולות מהדו"ח אשר מחייבות הפעלה תקינה של בתי משפט אלה. 
יובהר כי הסכם זה הוא בבחינת פתרון ביניים, וזאת עד להטמעה מלאה של בתי המשפט לעניינים מקומיים במערכת המשפט. 



ליקוי

1. 	בתשע מזכירויות שנבדקו אין אחידות בנהלי העבודה שנמצאו בהם, ולאף אחת מהן אין את כל הנהלים המחייבים שהפיצה הב"ה (הנהלת בתי המשפט). מזכירויות במ"ש עמ"ק (בתי המשפט לעניינים מקומיים) קיבלו את נוהלי העבודה מכמה גורמים ללא תיאום ולא מתוך ראייה כוללת של חטיבת תפעול ומזכירויות. הן הב"ה והן רוב במ"ש עמ"ק אינם מוודאים שכל הנהלים הרלבנטיים עומדים לרשות עובדי המזכירויות.

תגובה
הנהלת בתי המשפט

1. 	קיים נוהל בנושא אשר מטופל מול מנהלי המחוזות, מאחר שהם הממונים הישירים של בתי המשפט לעניינים מקומיים. הגורם המקצועי בהנהלת בתי המשפט יפיץ ריענון לנוהל. עם זאת, המענה ההולם בעניין זה הוא, בשלב הביניים, בהסכם, ובהמשך, ככל שתתקבל החלטה על הטמעת בתי המשפט לעניינים מקומיים כמדור נוסף בבתי משפט השלום.

ליקוי

2. 	חלק ממזכירי בתי משפט עמ"ק נוהגים להתייעץ בנושאים מקצועיים עם גורמים שלא על פי נוהלי העבודה לרבות גורמים בייעוץ המשפטי או בתביעה העירוניים שהם בעלי דין בהליכים בבמ"ש עמ"ק. הב"ה הטילה את האחריות להנחיה מקצועית של מזכירויות במ"ש עמ"ק על כמה גורמים באופן שעשוי להביא לידי כך שהמענה המקצועי לא יהיה אחיד או שלם. 
ראוי שתחומי אחריותה המקצועית של הב"ה, הכוללים בין היתר הדרכות, התקנת נט המשפט, אבטחה, תכנון בקרה ופיקוח שוטף ואקטיבי וקביעת סנקציות מינהליות - יבואו לידי ביטוי בנוהל עבודה גלוי ונגיש לעובדי המזכירויות. מהלך כזה יבטא את חובותיה של הב"ה כלפי במ"ש עמ"ק, יגדיר בצורה ממצה ועקבית את מתחם האחריות המקצועית שלה כלפי עובדי מזכירויות במ"ש עמ"ק ואת גבולות האחריות המינהלית של הרשויות המקומיות.

ליקוי

3.	על אף שהב"ה קיבלה החלטה לחייב את מזכירויות במ"ש עמ"ק להתקין את מערכת נט המשפט (מערכת המחשוב המרכזית לניהול תיקי בית המשפט) בבמ"ש עמ"ק, היא לא סיימה את הכנת תכנית העבודה להטמעתה, לא העבירה למזכירויות הנחיה מחייבת בנוגע להתקנתה בבתי משפט עמ"ק שבתחומן, ולא התקינה את נט המשפט בבתי משפט נוספים. הב"ה אף לא ביצעה במערכת התאמות לצרכים הייחודיים של הפעילות במזכירויות בתי משפט עמ"ק, ובהם יצירת ממשק של נט המשפט עם מערכת המחשוב של העירייה. כמו כן - החיוב של רשויות מקומיות בעלויות החיבור לנט המשפט לא נעשה באופן אחיד. 
על הב"ה להשלים בהקדם את תכנית ההיערכות להטמעת נט המשפט בכל במ"ש עמ"ק. כמו כן עליה לקיים את ההליכים הנדרשים לאישור תכנית ההיערכות כדי להביא לידי מימושה ללא דיחוי. עליה להטמיע את נט המשפט במקומות שהרשויות המקומיות אינן מתנגדות לכך, ובמקרים בהם היא נתקלת בהתנגדות של רשויות מקומיות עליה לבוא עימן בדברים, למצוא פתרונות, ובמידת הצורך לבחון את הדרכים שבהן ניתן לחייב אותן להתקין אותה. עליה לבדוק את הפערים שנתגלו בנוגע לעלויות של התקנת המערכת ותחזוקתה בבתי משפט עמ"ק המחוברים אליה.

תגובה
הנהלת בתי המשפט

3. 	שיפורים ושינויים במערכת נט המשפט מבוצעים דרך קבע בהתאם לתוכנית עבודה סדורה וסדר עדיפויות מערכתי.

ליקוי 

4. 	הב"ה אינה עורכת תכניות עבודה שנתיות מובנות המקיפות את כל תחומי האחריות המקצועית שלה בנוגע לבמ"ש עמ"ק.
על הב"ה להקפיד שתכנית העבודה השנתית תקיף את כל תחומי אחריותה המקצועית.

ליקוי

5.	מנהל תחום במ"ש עמ"ק בהב"ה לא הכין תכנית עבודה לפיקוח ולבקרה עליהם והב"ה לא קבעה חובת ביקור ויעדים לביקוריו במזכירויות. בחלק מהמזכירויות לא קיים ביקורים כלל ובחלק הייתה תדירות הביקורים נמוכה ביותר ובעקבותיהם לא נכתבו דוחות ביקור כנדרש.

ליקוי

6. 	תחומי האחריות המקצועית של הב"ה, בהם הדרכה, ביקורים של מנהל התחום בבתי המשפט עמ"ק, עבודה בנט המשפט, ואמצעים לאכיפת הנחיות של הב"ה אינם באים לידי ביטוי בנוהלי עבודה או במסמך דומה שיהיה מתוקף, גלוי ונגיש לעובדי במ"ש עמ"ק.

ליקוי

7. 	עד אוקטובר 2015 הב"ה לא בחנה אם היקף הפעילות השיפוטית של כל אחד מבתי המשפט עמ"ק מצדיק את הקיום הנפרד מבית משפט השלום. 
על הב"ה לבדוק את היקפי הפעילות המעודכנים של במ"ש עמ"ק, ולגבש עמדה בשאלת הצדקת קיומם הנפרד מבית משפט השלום או הצורך באיחוד של חלקם. הב"ה נדרשת גם לבחון את הפערים שבין אזורי השיפוט והסמכויות שנקבעו בצו למצב בפועל, ולהחליט אם לתקן ולהתאים את הצו למצב הקיים, או לגבש דרכי פעולה להתאמת פעילות כל בתי המשפט לצו באופן שיקדם את האינטרס הציבורי.

ליקוי

8.	נמצא חוסר התאמה בין פעילותם של שלושת בתי משפט שלום שהוסמכו בצו לשבת גם כבתי משפט עמ"ק ובין הנדרש לפי הצו. במ"ש השלום תל אביב אינו מטפל בתיקי עמ"ק של העיר רמת גן כפי שנקבע, והם מטופלים בבמ"ש עמ"ק נפרד. בבמ"ש השלום בכפר סבא המדור העוסק בתיקי עמ"ק מטפל גם בשתי רשויות שאינן מופיעות בצו.

ליקוי

9.	לבתי המשפט ביהודה ושומרון (להלן - האזור) יש סמכויות רחבות יותר מבתי משפט עמ"ק שכוללות גם סמכויות בתחומי המשפט האזרחי והפלילי. מנהל הב"ה לא קבע את סדרי העבודה של בתי משפט אלו על אף שמונה על ידי המפקד כרשות המוסמכת לכך מכוח תקנון המועצות המקומיות (יהודה ושומרון) התשמ"א- 1981.
קיימת חשיבות רבה לקביעת סדרי העבודה בבתי המשפט באזור יהודה ושומרון כפי שנקבע בתקנון.

תגובה
משרד הביטחון

9. 	מנהל בתי המשפט בישראל מונה בשנת 1985 לשמש כ"רשות המוסמכת" על פי התקנון. 
על פי סעיף 130 לתקנון, מקום שלא מונה נשיא לבית המשפט לעניינים מקומיים, הסמכות הבלעדית לקביעת סדרי העבודה של בית המשפט לעניינים מקומיים, נתונה לרשות המוסמכת, קרי למנהל בתי המשפט. המינוי לרשות מוסמכת כאמור נעשה בהסכמת הנהלת בתי המשפט. 
משכך, על-פי דין, סמכות ואחריות מנהל בתי המשפט משתרעת לא רק על היוועצות בקשר למינוי שופטים, אלא גם על קביעת סדרי עבודה כאמור לעיל. 

ליקוי

10. 	הב"ה לא ריכזה נתונים עדכניים של העובדים ברשויות המקומיות שבהם מופיעים פרטים על כפיפותם המינהלית למנכ"ל הרשות המקומית כנדרש, ובמקרים מסוימים הם עדיין כפופים מינהלית לגורמים ברשויות. כך לדוגמה באחד מבמ"ש עמ"ק נמצא, כי העובדים כפופים מינהלית ליועץ המשפטי של הרשות הפועל כצד מטעמה בתיקים הנידונים בבית המשפט.
על הב"ה לרכז נתונים עדכניים של העובדים ברשויות ובהם פרטים על כפיפותם המינהלית ועל הקובלים המשמעתיים. על הרשויות המקומיות להתאים את כפיפותם המינהלית של העובדים להנחיות הב"ה ולהעביר להב"ה כתבי מינוי של קובלים משמעתיים.

ליקוי

11.	רק בשבעה מ-18 במ"ש עמ"ק (כ-38%) הוסמכו הגורמים הנדרשים כקובלים משמעתיים כדי שיוכלו לטפל באירועי משמעת של עובדי המזכירויות. יוצא אפוא, שאין הסדרה נאותה לגורמים הממונים לטפל באירועי משמעת של עובדי המזכירות בבתי המשפט.

ליקוי

12. 	מדורי גבייה של מספר רשויות מקומיות פועלים בתוך בתי המשפט עמ"ק. שילוב של מדורי גבייה עם פעילות בתי המשפט עמ"ק והצגתם כחלק בלתי נפרד מבתי המשפט חותר תחת עקרון הפרדת הרשויות ולעתים גם מנוגד להנחיה המפורשת של מנהל התחום האוסרת זאת.
על הב"ה להמשיך ולהתרות בפני הרשויות שלא לשלב מדורי גבייה עם במ"ש עמ"ק, ולשקול את הצעדים שעליה לנקוט כנגד רשויות שאינן מקיימות את הנחיותיה בעניין זה.

ליקוי

13. 	לא נקבעו הוראות המסדירות את זקיפת הקנסות המיועדים לאוצר המדינה בדומה להנחיות הב"ה בעניין זקיפת הוצאות לטובת אוצר המדינה. נמצאו מקרים שבהם שולמו כספי קנסות המיועדים לאוצר המדינה לרשויות המקומיות. 
על מזכירויות במ"ש עמ"ק לוודא, כי כספי קנסות ייזקפו למוטבים בהתאם לחוק. על הב"ה ומשרד המשפטים לבחון בשיתוף את הדרכים שיש לנקוט כדי לוודא זאת.
תגובה
הנהלת בתי המשפט

13. 	הוצאות לאוצר המדינה אמורות להיות מועברות להנהלת בתי המשפט. הגם שקיים נוהל בנושא, לא ניתן לבדוק האם הלכה למעשה מזכירויות בתי המשפט לעניינים מקומיים עובדות לפיו, שהרי לא כל בתי המשפט לעניינים מקומיים עובדים עם מערכת נט המשפט.
לעניין הקנסות – על פי חוק, קנס שהוטל בבית משפט לעניינים מקומיים, עקב שימוש בסמכות של עובד רשות מקומית, ייזקף לקופת הרשות. זאת בהתאם לסעיף 7 לחוק חוק הרשויות המקומיות (אכיפה סביבתית - סמכויות פקחים), התשס"ח-2008, הקובע כלהלן: 
"על אף האמור בכל דין, קנס שהטיל פקח או שהוטל בבית משפט עקב הפעלת סמכותו של פקח, ישולם לקופת הרשות המקומית."

ליקוי

14. 	המתכונת שלפיה משרד הפנים משמש צינור להעברת כספים עבור ימי שיפוט בין הרשויות המקומיות להב"ה אינו נותן מענה לחשש למראית עין של תלות בין המנגנון השיפוטי של בית משפט עמ"ק ובין הרשות המקומית המממנת את פעילותו. כך במקרים של אי-הסכמה בעניין התשלומים בגין ימי שיפוט, הב"ה והרשות המקומית שבנידון באות בדברים ישירות ביניהן בלי מעורבות של משרד הפנים. 
יש להקפיד הקפדה יתרה על ניתוק הזיקה שבין הרשות המקומית ובין המנגנון השיפוטי של במ"ש עמ"ק, לרבות היעדר זיקה, תלות ומניעת התדיינויות על התשלום בעבור ימי שיפוט בין הב"ה לרשויות המקומיות. ראוי שהב"ה בשיתוף משרד המשפטים, משרד האוצר ומשרד הפנים, יבחנו את הסדר התקצוב שהתקבע של קבלת תשלומים מהרשויות המקומיות עבור השירותים שמספקת הב"ה לבתי המשפט עמ"ק, ויירתמו לקביעת הסדרים שיבטיחו את עצמאותם של בתי המשפט עמ"ק.

תגובה
משרד הפנים

14. 	הסדר התקצוב הקיים נקבע במסגרת עמדת המדינה בבג"צ קארשי, ועמדה זו מחייבת את כל גורמי המדינה. על כן, אין מקום לבחון מחדש את הסדר התקצוב בכללותו. 
משרד הפנים מוכן לסייע להנהלת בתי המשפט ולרשויות המקומיות ככל שיראו לעשות כן, לבחון את מודל התקשרות ביניהם ולבצע שינויים במסגרתו ככל שיוסכם על כך. עם זאת יובהר כי סופו של דבר, הנושא נוגע להתדיינות ולהתחשבות הכספית שבין הנהלת בתי המשפט לבין הרשויות המקומיות, על בסיס הסכמים שנחתמו בין הגורמים האמורים. המשרד אינו משמש בכל הנוגע ליישומם של הסכמים אלו, אלא כגוף טכני לצורך העברת הכספים בין הגופים האמורים כפי שהינם מתקבלים אצלו מהנהלת בתי המשפט ובהתאם להנחייתה. לפיכך כל שינוי במודל האמור, טעון הסכמה בין הצדדים האמורים ועיגונם כנדרש בהסכמים.

ליקוי

15. 	על אף עמדתה של הב"ה שלפיה אין מקום ששירותי שפיטה יינתנו תמורת תשלום ויווסתו בהתאם לשיעורי היצע וביקוש, היא ממשיכה לגבות מהרשויות כספים המחושבים לפי מספר ימי שיפוט, ובמקרים שנתגלעו חילוקי דעות בנוגע לחיוב ימי שיפוט, הם גלשו גם לשאלת התמורה הראויה בעבורם. 

ליקוי

16. 	הב"ה לא הסדירה הסדרה כוללת את הממשק הכספי שבינה ובין הרשויות ורק שש עיריות חתמו על הסכם שהסדיר רק חלקית ובאופן לא אחיד את הנושא.

תגובה
הנהלת בתי המשפט

16. 	בימים אלו שוקדים הגורמים הרלוונטיים בהנהלת בתי המשפט על הכנת טיוטת הסכם שעליו יתבקשו לחתום הרשויות המקומיות, במסגרת הפעלת בתי המשפט לעניינים מקומיים בתחומן. ההסכם יכלול גם את הנושאים שעלו בדו"ח הביקורת ודורשים הסדרה.
לאחר מכן, תפנה הנהלת בתי המשפט לרשויות המקומיות בדרישה לחתום על ההסכמים כאמור. זאת, על מנת להסדיר את פעילות בתי המשפט לעניינים מקומיים, בין היתר, בהתאם לאמות המידה העולות מהדו"ח אשר מחייבות הפעלה תקינה של בתי משפט אלה.

ליקוי

17. 	צוות העבודה המשותף של הב"ה ומרכז השלטון המקומי לא גיבש עמדה לפתרון בנוגע לחוסר האחידות בהעסקת מאבטחים בבתי המשפט שחלקם עובדי משמר בתי המשפט וחלקם מועסקים על ידי הרשות המקומית. בשישה בתי משפט עמ"ק אין תכניות עבודה ותיקי שטח.
נושא האבטחה של בתי המשפט עמ"ק הוא נקודת תורפה הדורשת טיפול: על המשמר להבטיח רמת אבטחה שמותאמת לסטנדרטים ולתבחינים הנהוגים בכלל בתי המשפט. על הב"ה לבחון דרכי פעולה משותפות נוספות עם הרשויות המקומיות ועם כל גורם שמייצג אותן בנושא הסדרת האבטחה בבתי המשפט עמ"ק.

ליקוי

18. 	כ-44% מהרשויות המקומיות אינן משלמות להב"ה את התשלום שנקבע בעבור אבטחה, ובכך נוצר אי-שוויון בתשלומים בעבור האבטחה. גם התשלומים שרשויות מקומיות משלמות בעבור אבטחה אינם תואמים את העלויות שנקבעו.
בעת גביית התשלומים בעבור פעולות האבטחה בבתי המשפט עמ"ק על הב"ה להיצמד לאמות המידה שקבעה כדי שלא ייווצר אי-שוויון בין הרשויות המקומיות.

ליקוי

19. 	על אף הצורך שעלה לא אחת לבחינה והחלטה בעניין המערך הארגוני שבמסגרתו פועלים כיום במ"ש עמ"ק, עד תום הביקורת, טרם הותנע מהלך בשיתוף כל הגורמים הרלוונטיים לבחינת העמדות השונות, והמצב נותר כשהיה. גם פעולה בתחום החקיקה לא קודמה, ולא הותקנו תקנות הנוגעות להסדרי המינהל העיקריים בבמ"ש עמ"ק.

ליקוי

20. 	פעולת התיקון המתבקשת בנושא זה ראוי שתעשה בשני מישורים נפרדים שאינם חלופיים זה לזה: הראשון והיסודי מחייב את שרת המשפטים, שר הפנים ושר האוצר לבחון את המודל הרצוי להפעלת בתי המשפט המקומיים ולהכריע לאלתר בסוגיה זו. והשני, עד להכרעה הנדרשת וליישום מודל ההפעלה, ראוי שהב"ה תקיים הערכה מקיפה של מכלול ההיבטים המצויים באחריותה. בהתאם לכך עליה להכין תכנית לשיפור המערך הקיים של תפעול בתי המשפט. הרשויות המקומיות והמזכירויות נדרשות להירתם למהלך שתוביל הב"ה ולשתף עמה פעולה באופן שיסייע ליישום אפקטיבי של התכנית.

תגובה
משרד הפנים

20. 	סוגיית המודל הדואלי שבמסגרתו פועלים בתי המשפט לעניינים מקומיים כבר נדונה והוכרעה בעבר. מודל הפעולה של בתי המשפט לעניינים מקומיים נדון במסגרת הוועדה לבתי משפט מקומיים בראשותו של השופט זמיר וזאת בהמשך לדוח מבקר המדינה מס' 44 שפורסם 1994. במסקנות הוועדה שפורסמו בשנת 1995 המליצה הוועדה להותיר את המבנה הקיים בעינו, תוך ביצוע שינויים מסוימים שימתנו את הקשיים בדרך של החלשת הזיקה בית המשפט לרשות המקומית. מסקנת הוועדה הייתה כי היתרונות בהותרת בית המשפט לעניינים מקומיים במערך הקיים ( בכפוף לביצוע מספר שינויים) עולים על חסרונותיה של שיטה זו, וכי הדבר יקדם את האינטרס הציבורי תוך פגיעה מינימלית בעצמאות השיפוטית.
סוגיה זו שבה ועלתה במסגרת בג"ץ 8194/05 קארשי נ' עיריית ירושלים. לאחר שהנושא שב ונדון בקרב גורמי המדינה השונים, לרבות בפני היועץ המשפטי לממשלה, שב והוכרע הנושא העקרוני של מודל ההפעלה הנכון של בתי המשפט לעניינים מקומיים. עמדת המדינה כפי שהוצגה בפני בית המשפט העליון הייתה כי אין מקום לבטל את מבנה בתי המשפט המקומיים שכן היתרונות הקיימים בהפעלת בתי המשפט במתכונת הנוכחית, תוך הבטחת עצמאות הרשות השיפוטית ומראית פני הצדק ובכפוף למספר שינויים ברוח זו, גוברים על החסרונות. על כן, עמדת המדינה הייתה כי יש להמשיך במתכונת הנוכחית בכפוף למספר שינויים.
בית המשפט העליון קיבל עמדה זו והחליט לדחות את העתירה.
לאור ממצאי דוח מבקר המדינה המצביעים על כך שהסדר התקצוב בין הרשויות המקומיות ובין בתי המשפט טרם הוסדר סופית, שר הפנים הנחה את מנכ"לית משרד הפנים, לבחון בשנית את נושא המבנה הדואלי של בתי המשפט לעניינים מקומיים.

תגובה
משרד המשפטים

19-20. 	מדו"ח הליקויים וההמלצות עולה כי עיקרן המכריע של הפעולות הנדרשות לשם תיקון הליקויים צריך להתבצע על ידי הנהלת בתי המשפט בשיתוף הרשויות המקומיות. הדבר היחיד שעשויה להידרש פעולת חקיקה, ככל שיימצא שיש צורך בכך, נוגע להתאמת צו בתי המשפט (בתי המשפט לעניינים מקומיים- הקמה והסמכה) להיקף הפעילות של כל אחד מבתי המשפט לעניינים מקומיים. כדי שניתן יהיה לקבל החלטה מושכלת בעניין, נדרשת הנהלת בתי המשפט לבחון את ההתאמה בין הסמכות כפי שניתנה בצו לבית משפט מסוים לבין היקף הפעילות של אותו בית משפט. לאחר שהמשרד יקבל את ממצאי הבחינה כאמור, הוא יפעל לתיקון הצו הרלבנטי תוך מספר שבועות.
במסגרת ההמלצות העיקריות נכתב כי שרת המשפטים, שר הפנים ושר האוצר נדרשים לבחון את המודל הרצוי להפעלת בתי המשפט המקומיים ולהכריע לאלתר בסוגיה זו. עמדת הנהלת בתי המשפט בעניין המודל הרצוי, כפי שהובעה במסגרת תגובה מטעמה לטיוטת הדו"ח, היא שיש להקים את בתי המשפט לעניינים מקומיים כמדור חדש במערכת בתי המשפט, על כל המשתמע מכך- קרי, הן מבחינה מקצועית והן מבחינה מנהלית. יחד עם זאת, במסגרת התגובה של הנהלת בתי המשפט צוין כי מהלך כאמור יהיה כרוך בתקצוב חיצוני משמעותי. ככל שיידרש להציג את עמדת המשרד בעניין המודל הרצוי ויתרונותיו בפני שרת המשפטים, זה ייעשה תוך מספר שבועות. יובהר, כי ככל שהמודל הקיים יוותר על כנו, האחריות לביצוע השינויים הנדרשים מוטלת על הנהלת בתי המשפט והרשויות המקומיות (הטמעת מערכת נט המשפט, ניתוק הממשקים הכספיים בין הב"ה לרשויות המקומיות, יצירת אחידות ביחס לכלל ההסכמים. שנחתמים בינה לבין הרשויות המקומיות בעניין הסדרת חיובים שונים, ריענון נהלים אצל המזכירויות בעניין העברת כספי אגרות, קנסות והוצאות לטובת המדינה - לקופת אוצר המדינה בלבד וכיוצ"ב)".


משרד העלייה והקליטה

תמיכות בפעולות לקליטת עולים בקהילה ומינויים במשרד העלייה והקליטה

הגופים המבוקרים: משרד העלייה והקליטה.

ליקוי

1. 	ממבחני התמיכות עולה כי תנאי סף, שעל בסיסו נקבעת זכאות הרשות המקומית לקבלת תמיכה, הוא שיש בה 300 עולים לפחות. עולה נחשב מי שעלה מאז 1.9.1989. הגדרה זו נקבעה לפני כ-20 שנה ומאז לא עודכנה. משמעותו של תנאי הסף היא שאין כלל גריעה של עולים ותיקים ביותר ממדד התמיכה, אף שמטבע הדברים דווקא העולים החדשים יותר עשויים להזדקק לסיוע רב יותר בקליטתם בקהילה; הדבר מצביע על צורך לשקול מחדש את תקופת הזכאות לתמיכה בעולה חדש, ולבחון אם יש הצדקה לכך שעולה בעל ותק של כ-25 שנה בארץ, ייחשב עדיין עולה חדש, שהרשות תקבל בגינו תמיכה בעבור הפעלת תכניות לקליטה בקהילה.
	על הממשלה לבחון אם נכון שמשרד הקליטה ימשיך לטפל גם במי שעלו ארצה לפני שנים רבות, לרבות בילדיהם, או שמן הראוי שיתמקד בסיוע לעולים החדשים יותר.
	על משרד הקליטה לבחון מחדש את התבחינים לחלוקת התמיכות לרשויות המקומיות וכיצד להתאימם לשינויים שחלו בדפוסי העלייה ובהרכבה, במטרה לגרום לכך שהתמיכה תהיה אפקטיבית יותר.

תגובה
משרד העלייה והקליטה

1. 	משרד העלייה והקליטה קיים דיונים רבים בראשות השר והמנכ"ל והגיע למסקנה חד משמעית כי על המשרד להמשיך במדיניות הקיימת בעניין הגדרת קהל היעד. דווקא העולים הוותיקים יותר, שרובם בגילאים מבוגרים זקוקים לא פחות מהחדשים לפעילויות קליטה בקהילה, מה עוד שהעולים הוותיקים מהווים קהילה תומכת לעולים החדשים המגיעים לאותה רשות, ולכן שילובן של שתי קבוצות העולים בפעילות משותפות תורמת באופן משמעותי ביותר לקליטת העלייה המוצלחת ביישוב. 
מדיניות המשרד קובעת כי תינתן עדיפות לעולים שעלו ארצה בחמש עשרה השנים האחרונות על-ידי אבחנה בתחשיב גובה התמיכה בין עולים שעלו בשנים 1989-2000 לבין עולים שעלו מאז 2001 ועד לשנת 2015, אבל באמור לעיל אין משום ביטול הטיפול הקהילתי בעולים שעלו בשנים 1989-2000.

ליקוי

2. 	באופן הקצאת התקציב לרשויות המקומיות אין קשר הולם בין מספר העולים החדשים ברשות לבין שיעור התמיכה. הלכה למעשה הקצאת התקציב אינה משקפת את תמונת המצב של העלייה בערים הקולטות, ורשויות אשר נזקקות לתמיכה גדולה יותר בעולים אינן זוכות לה.

תגובה
משרד העלייה והקליטה

2. 	לשאלת "קביעת סכום התמיכה לרשויות"- שאלה זו נובעת משאלת הגדרת קהל היעד וכן יש בנוהל התייחסות מפורשת לדרך החישוב המשקללת את מספרי העולים הוותיקים והעולים החדשים יותר. בנושא המדיניות, המשרד ביצע תיקון בדרך החישוב שמתייחס לאבחנה במשקל העולים הוותיקים מול העולים החדשים יותר בכל יישוב תוך מתן עדיפות לישובים בפריפריה.
נוהל רשויות 2016 שפורסם ביום 24.1.2016, העוסק בקריטריונים לחלוקת תקציב לפעילות ברשויות המקומיות קובע כי לאחר הורדת הסכום המיועד למועצות אזוריות, תחולק יתרת התקציב לפעילות כדלקמן:
55% - יחולקו באופן יחסי לנתוני העלייה לפי מספר העולים המתגוררים ברשות ואשר עלו בשנים 1.1.2001 – 30.11.2015.
25% - יחולק באופן יחסי לנתוני העלייה לפי מספר העולים המתגוררים ברשות ואשר עלו בשנים 1.9.1989- 31.12.2000.
20% - יחולקו בהתאם למדרגות שיפורטו להלן, לרשויות המוגדרות ברמה 1,2 לפי המדד הפריפריאלי או לרשויות באשכולות 1-4 לפי המדד החברתי-כלכלי של הלשכה המרכזית לסטטיסטיקה וליישובים הנמצאים בטווח של 0-7 ק"מ מרצועת עזה.
באופן זה הקצאת התקציב מבטאת את המשקל ההולם לכל קבוצת עולים ברשות. האמור לעיל בשונה ממה שבוצע בשנת 2015.

ליקוי

3. 	המשרד הנחה את הרשויות המקומיות כי בתכניות לקליטה בקהילה יש לתת ביטוי לכלל אוכלוסיית העולים בכל רשות ורשות. אולם, הלכה למעשה ברשויות שנבדקו: אשדוד, בית שמש, מעלה אדומים ונתניה, דפוסי ההשתתפות בתכניות לא שיקפו את תמהיל העולים ברשות. בייחוד בלט הדבר לגבי עולים מצרפת ומארצות הברית שבחלק מהרשויות שנבדקו היו חלק ניכר מן העולים, אך מיעטו להשתתף בתכניות, גם כאשר הם נכללו בקהל היעד שלהן. למרות זאת לא בחן המשרד את הסיבות לכך.

תגובה
משרד העלייה והקליטה

3. 	רוב התכניות מיועדות לכלל ציבור העולים ומיעוטן מופנות לציבור עולים מקהילת מוצא מסוימת, והכל בהתאם לתמהיל העולים בכל רשות. למרות האמור לעיל, ייתכן ובין היתר בשל ההבדלים התרבותיים, יש קהלי עולים שבחרו לא להשתתף בתכניות. עובדה זו, מצריכה את המשרד לבצע חשיבה מחודשת בנושא. תהליך החשיבה החל כבר החל משנת 2014 כאשר אושרו תכניות חדשות שמיועדות לעולים יוצאי צרפת ובלגיה.
בנוהל רשויות 2016 המשרד חידד את ההנחיות והדגיש את הצורך במתן מענה לתמהיל העולים ברשות. כמו כן, מופיעות הנחיות ברורות לנושא הן בהנחיות הכלליות לרשויות:"על הרשות לשאוף ליצור תכניות לכלל אוכלוסיות העולים ללא יוצא מן הכלל, תוך שימת דגש על תמהיל העולים ברשות ועל שילוב העולים בקהילה. יש לוודא ייצוג של כלל קבוצות העולים בתכניות, וכן לוודא השתתפותן של כל קבוצות העולים בתכניות השונות. הן בהנחיות לוועדת ההיגוי היישובית (המורכבת מנציגי הרשות ונציג המשרד שהם בדרך כלל מנהל מחלקת קליטה בקהילה במחוז ו/או מנהל המרחב):" ועדת ההיגוי היישובית תדון בתכניות הפרויקטים המוצעים ובייצוג הולם לתמהיל העולים ברשות בהן ותמליץ לוועדה המחוזית את המלצותיה לגבי כל תכנית בפרויקט" הן בהנחיות לוועדת ההיגוי המחוזית:" הוועדה המחוזית תדון בכל התכניות, שהומלצו על-ידי ועדת ההיגוי היישובית... הוועדה תבדוק את עמידתן בתנאי הנוהל ואת ייצוג תמהיל העולים ברשות בהן ותאשר אותן. אם הוועדה לא תמצא אותן תואמות לנוהל, או לתמהיל העולים ברשות, מסיבות שינומקו על-ידה, הוועדה לא תוכל לאשרן".
בתאריך 23.2.2016 התקיים יום עבודה (להלן: כנס רשויות) משותף להנהלת המשרד ולנציגי הרשויות המקומיות האמונים על נושא הקליטה (סגני ראשי ערים, מחזיקי תיקי קליטה ומנהלי מחלקות קליטה ברשויות). במהלך הכנס, שר העלייה והקליטה ח"כ זאב אלקין פירט את עיקרי המדיניות והדגיש כי יש לוודא שהתכניות ברשויות כמו גם דפוסי ההשתתפות בתכניות ישקפו את תמהיל העולים ברשות. 


ליקוי

4. 	המשרד קבע בנוהל התמיכות כי ברשויות שבהן יש מעל ל-150 ילדים נוער וצעירים (עד גיל 25), שעלו מאז שנת 2004, תינתן תוספת תקציב בעבור הפעלת תכניות לחינוך בלתי פורמלי. אולם בתכניות אלה השתתפו ילדים שאינם עולים כלל, אשר ספק אם למשרד יש יתרון יחסי בטיפול בהם.

תגובה
משרד העלייה והקליטה

4. 	מדיניות המשרד מזה שנים היא שבני עולים זכאים להשתתף בפעילויות אלה. זאת לאור מחקרים רבים שמעידים כי המעבר הבין תרבותי הוא נושא משמעותי בעבור המהגרים בני הדור הראשון ובני הדור השני כאחד ולכן יש להתייחס לקהילות העולים באופן כוללני. יודגש כי בתכניות החינוך הבלתי פורמלי ניתן לשלב גם עד 25% משתתפים, שאינם עולים או בני עולים, וזאת במטרה לעודד אינטגרציה, למנוע בידול ולאפשר קליטה מוצלחת בקהילה. יצוין כי נושא האינטגרציה ואי הבידול מודגש במיוחד בדיונים על קליטה של קהילת יוצאי אתיופיה. 
יש לציין כי השתתפות של בני עולים בפעילויות בתחום החינוך הבלתי פורמאלי שבמסגרת קליטה בקהילה, מוגבלת לילדים ונוער עד גיל 18. לעניין התקצוב, בנוהל 2016 תקציב החינוך הבלתי פורמלי הוכנס לסל הכללי. המשרד מעוניין במתן דגש לתכניות לחינוך בלתי פורמלי לילדים ובני נוער עולים, שעלו לארץ ב–15 השנים האחרונות (1.1.2001-30.11.2015). לכן, רשויות שיש בהן, לפי נתוני המשרד לפחות 200 ילדים ובני נוער עולים כאמור, מחויבות לבצע לפחות תכנית אחת בתחום החינוך הבלתי פורמלי לאוכלוסיית יעד זו, לפי המדרגות שנקבעו בנוהל כדלקמן:
* בתכניות אלו ישתתפו לפחות 75% ילדים ובני נוער לפי התמהיל הבא:
* 50% מהם לפחות יהיו ילדים ובני נוער (3-18) שעלו לארץ מ – 1.1.2001
 	* עד 50% ילדים ובני נוער שלפחות אחד מהוריהם עלה מתאריך 1.9.1989 
 	* בתכניות אלה ניתן לשלב עד 25% משתתפים, שאינם מוגדרים כקהל היעד.

ליקוי

5. 	בקרת שטח מאפשרת למשרד לבחון בזמן אמת את הפעילות הנתמכת ואת מידת התאמתה לתכנית שאישר ולנוהלי המשרד. משרד הקליטה לא קבע הנחיות כיצד יש לבצע את בקרות השטח, מהי תדירות הביקורים הנדרשת, לרבות ביקורי פתע, ומהם המדדים שעל יועץ הקליטה לבדוק. המשרד גם לא הנחה בדבר האופן שבו יש לתעד את הביקורים, כל יועץ פועל בעניין זה אחרת, ומלאכת התיעוד לוקה בחסר רב. במצב זה אין אמות מידה אחידות לדיווחים ולבקרה, אי-אפשר לדעת אם כלל ההיבטים המצריכים בדיקה אכן נבדקו, ונפגעת היכולת לבצע מעקב ובקרה יעילים אחר ביצוע התכניות.

תגובה
משרד העלייה והקליטה

5. 	במהלך חודש פברואר 2016 הנהלת המשרד הבהירה לעובדי המשרד את החשיבות של הביקורת ושל הבקרה תוך דגש על ההנחיה לבקר לפחות אחת לרבעון בכל תכנית של קליטה בקהילה, ולמלא דוחות ביקור (אישור פנימי) לנושא. הנושא אף הוכלל בתכנית העבודה של האגף לשנת 2016. 
כמו כן, במסגרת דיוני המדיניות של הגורמים המקצועיים הרלבנטיים במשרד בראשות השר והמנכ"ל הוחלט כי שנת 2016 תהווה שנת מבחן שבמהלכה נושא הבקרה כולל ביקורי שטח ייבדק וייבחן לעומק. בסוף תהליך הלמידה הזה המשרד יבנה מנגנון בקרה ויגבש נוהל אשר יספק את הבקרה המיטבית על כל היבטיה, וייתן מענה להערות הביקורת.
בכנס רשויות שהתקיים בתאריך 23.2.2016 השר הדגיש את הצורך בבקרה מתמדת על התכניות הן על ידי הרשויות והן על ידי נציגי המשרד. כמו כן, צוין הצורך בביקורים יזומים ובביקורות פתע. 

ליקוי

6. 	באוקטובר 2014 נבחר מר ולדימיר שקלאר לתפקיד מנהל אגף בכיר לקליטה בקהילה. הוראות התקשי"ר בנושא הסדרים למניעת ניגוד עניינים קובעות כי לאחר סיום הליכי הבחירה למשרה וכתנאי לכניסה לתפקיד של המועמד שנבחר, על המועמד למלא שאלון לאיתור חשש לניגוד עניינים. מטרת השאלון היא לבחון אם תפקידיו ועיסוקיו בהווה או בעבר של המועמד יכולים להעמידו במצב של ניגוד עניינים במילוי תפקידו הציבורי ומצריכים עריכת הסדר בנידון על ידי היועצת המשפטית של המשרד. בשאלון לאיתור חשש לניגוד עניינים, שאותו מילא מר שקלאר, הוא לא דיווח כנדרש על כך שבחודשים שקדמו לבחירות לכנסת ה-19, שנערכו בינואר 2013, עבד כשכיר ברשימה המשותפת למפלגת "ישראל ביתנו" ו"הליכוד" (רשימת הליכוד ביתנו), ושימש אחד ממנהלי מסע הבחירות של רשימה זו בירושלים. בכך נמנע מהיועצת המשפטית לבחון את סוגיית ניגוד העניינים בעניינו באופן מלא.

ליקוי

7. 	אי-היוועצות ישירה עם היועצת המשפטית בנוגע לחשש לניגוד עניינים: בחודשים יוני 2013 עד דצמבר 2014 כיהן מר עודד פורר כמנכ"ל משרד הקליטה. עם מינויו למנכ"ל חתם מר פורר על הסדר למניעת ניגוד עניינים, שבו התחייב להימנע מלקבל החלטות בתוקף תפקידו הציבורי, להשתתף, או לטפל בכל צורה אחרת, במישרין או בעקיפין, בנושאים העלולים להעמידו במצב של חשש לניגוד עניינים, וכי בכל מקרה שבו יתעורר ספק הנוגע ליישום ההסדר או בכל מקרה שבו יתעורר חשש לניגוד עניינים שלא הוסדר בהסדר, הוא יהיה חייב להתייעץ עם היועצת המשפטית של המשרד ולפעול לפי הוראותיה. נמצא כי בהליך בחירה לתפקיד ממלא מקום מנהל אגף קליטת עולי אתיופיה, שבו עמד מר פורר בראש הוועדה הבוחרת, נבחר פה אחד מועמד אשר הייתה לו זיקה למפלגת "ישראל ביתנו" קודם הגשת מועמדותו לתפקיד, וכי למר פורר הייתה היכרות קודמת עמו במסגרת המפלגה. מר פורר ציין בפני הוועדה על היכרותו עם המועמד, אך על אף התחייבותו האמורה, הוא לא פנה ליועצת המשפטית של המשרד, לפני ההליך או במהלכו, כדי להתייעץ עמה בדבר החשש לניגוד עניינים העולה מכך.

ליקוי

8. 	הליך למינוי פרויקטור לעידוד עלייה מצרפת: בעקבות ריבוי העולים מצרפת הקצה המשרד, באישור נש"ם, משרה זמנית לתפקיד פרויקטור לטיפול בנושא. מר פורר ביקש לאייש את המשרה באמצעות מינוי בפועל, כדי למנות עובד ממשרד אחר שאליו התוודע עוד לפני כניסתו לתפקיד המנכ"ל והציע לו את המשרה, אך הוראת נש"ם הייתה לבצע מכרז פנימי. עלה כי מר פורר השתתף כחבר בוועדת הבוחנים של המכרז הפנימי, שלא בחרה שום מועמד, ולאחר מכן מונה לתפקיד העובד האמור. משרד מבקר המדינה העיר למר פורר כי מאחר שקודם למכרז הוא ביקש למנות לתפקיד את העובד, ונפגש עמו לצורך כך, ספק ניכר אם היה באפשרותו להשתתף בהליך הפנימי, שקדם למינוי בפועל,"בלב פתוח ובנפש חפצה" ונטול פניות כמתחייב. לפיכך היה עליו להימנע מלהשתתף כחבר בוועדת הבוחנים; לחלופין, לפחות היה עליו להתייעץ בנידון עם היועצת המשפטית של המשרד לפני המכרז הפנימי, דבר שלא עשה.

ליקוי

9. 	על משרד הקליטה לרכז את המידע על אודות התכניות שמפעילות הרשויות המקומיות, ולנצלו לצורכי למידה והפקת לקחים לעתיד.

תגובה
משרד העלייה והקליטה

9. 	המשרד יפיק את הלקחים מהביקורת. כפי שכבר צוין לעיל, שנת 2016 תהווה שנת מבחן, איסוף נתונים והפקת לקחים, ובמהלכה המשרד יבדוק לעומק את התמיכה ברשויות ויתקן את מבחני התמיכה לשנת 2017 בהתאם. 
גם לאחר שנת המבחן, המשרד ימשיך לשים דגש על איסוף המידע אודות התכניות המופעלות ברשויות וישתמש בשוטף במידע לצורכי למידה והפקת לקחים. כפי שנהוג בתהליך מעקב אחר תיקון ליקוים, מנכ"ל המשרד יכנס את הצוות הפנים-משרדי לדיון בנושא הפקת לקחים וביצוע מעקב אחר תיקון ליקויים.


































משרד הפנים
רשות האוכלוסין, ההגירה ומעברי הגבול

ניהול משאבי האנוש ברשות האוכלוסין וההגירה

הגופים המבוקרים: רשות האוכלוסין וההגירה, נציבות שירות המדינה, משרד האוצר – אגף השכר והסכמי העבודה, משרד האוצר – אגף התקציבים. 

ליקוי
1. 	נמצא כי תקן כוח האדם של הרשות היה שגוי ולא רלוונטי משום שלא שיקף את כוח האדם ואת המבנה של חלק מיחידותיה, ואף לא את כוח האדם והמבנה הנחוצים לה. תקן כוח האדם של הרשות לא ייצג את המבנה הארגוני שנקבע לה, את המדרג בין היחידות, את המדרג בין העובדים, ואת מספר המשרות שהוקצו לרשות. 
על מנכ"ל רשות האוכלוסין ועל נש"ם לבחון באופן מעמיק את תקן הרשות לנוכח מבנה יחידות הרשות בפועל וכנגד התקציב המאושר לרשות. יש להמשיך ולפעול לביטול הפערים אשר פורטו לעיל ולוודא שהתקן יותאם לפריסה בפועל של המשרות ברשות ולתפקידי העובדים. עוד עליהם לקיים עבודת מטה מפורטת עם אג"ת כדי לאתר משרות בתקן שלא תוקצבו בתקציב הרשות ואשר יש בהן צורך חיוני לשם תפקוד יחידות הרשות. עליהם לבחון כל משרה ולהחליט האם לבטלה או להקצות בעבורה מהתקציב.

תגובה
נציבות שירות המדינה
1. 	בשנה הנוכחית (2016) תשולב רשות האוכלוסין ברפורמה לניהול ההון האנושי. במסגרת זו ייעשו פעולות להסדרת המבנה הארגוני, תקינה ותפקוד.

ליקוי
2. 	נמצאו הבדלים ניכרים בין המבנה הארגוני המשתקף מתקן כוח האדם של הרשות לבין המבנה בפועל. כך לדוגמה נמצא כי בראש מינהל האוכלוסין ברשות מכהנים שני מנהלי אגפים וכי שוררת אי בהירות באשר לגורם הנושא באחריות הכוללת לניהול המינהל. 

ליקוי
3.	לנוכח מצוקת כוח האדם העסיקה הרשות עשרות בקרי גבול בתפקיד של אחראי משמרת (להלן - אחמ"ש) הממונים על בקרי הגבול. בקרים אלה לא נבחרו לתפקיד אחמ"ש באמצעות מכרז, אלא לפי החלטת מנהל המינהל. אחמ"ש הוא תפקיד בכיר יותר מבקר הגבול, וככלל, רמת הבכירות הגבוהה שלו אמורה להתבטא גם בתנאי שכר טובים יותר. מן הראוי למנוע פגיעה בזכויותיהם של בקרי הגבול עקב העסקתם בתפקידים בכירים יותר.
על מנכ"ל רשות האוכלוסין ועל נש"ם בשיתוף אגף השכר והסכמי העבודה לפעול לאלתר כדי להתאים את היקף משרתם בתקן של אותם בקרי גבול להיקף משרתם בפועל. בעת בחינת הפתרון המתאים, יש גם להקפיד שלא ייפגעו זכויותיהם של הבקרים, ולא תיפגע רמת השירות הנדרשת לציבור. על נש"ם לעקוב אחר פעולות הרשות ולוודא שהיא פועלת כנדרש.

תגובה
נציבות שירות המדינה
 
3. 	נש"מ אישרה כבר ב 2015 ככלל להעלות את היקף משרתם של בקרי הגבול.

ליקוי

4. 	ראש צוות במינהל האכיפה והזרים הוא תפקיד הבכיר מתפקיד מפקח ההגירה. רשות האוכלוסין הטילה תפקיד של ראש צוות על 50 מפקחי הגירה, באופן קבוע ובמשרה מלאה, מבלי שהם נבחרו לתפקיד זה בהליך המקובל בשירות המדינה. תנאי השכר של 50 המפקחים האלה נותרו כשל מפקחי הגירה. ההבדל בין שני התפקידים ובין רמת בכירותם עשוי להתבטא גם בתנאי שכר שונים.
על מנכ"ל רשות האוכלוסין לבחון עם נש"ם את נושא העסקתם של בקרי הגבול כאחמ"שים, שלא לפי הגדרת תפקידם בתקן, וכן לבחון את סוגיית הפער בשכר המשולם לעובדים אלה. בחינה כזו יש לעשות גם בנוגע למפקחי הגירה אשר מועסקים כראשי צוותים. על מנכ"ל רשות האוכלוסין ועל נש"ם בשיתוף אגף השכר והסכמי העבודה לפעול לאלתר כדי שלא יקופחו זכויותיהם של בקרי הגבול ושל מפקחי ההגירה

ליקוי

5.	הרשות מנהלת ומפעילה את מערך כוח האדם שברשותה בסטייה ניכרת מהתקן שאושר לה על ידי נש"ם, והדבר אינו עולה בקנה אחד עם סדרי המינהל התקין. בשל כל אלה נפגעה במידה רבה היכולת לנהל את המשאב האנושי ברשות, לעקוב אחריו ולפקח עליו.

ליקוי

6.	נמצא פער ניכר בין תקן כוח האדם של רשות האוכלוסין לבין מצבת העובדים: באפריל 2015 היו רשומות בתקן 2,430 משרות, ואילו מספר המשרות המאוישות היה 1,786 בלבד. המשרות הלא מאוישות נחלקו למשרות שלא אוישו באופן זמני (119 משרות) ומשרות שלא אוישו באופן קבוע (525 משרות). עולה כי 22% מהמשרות בתקן הרשות (525 משרות) לא היו מאוישות באופן קבוע. גם לאחר שהרשות הפחיתה 280 משרות מהתקן נותרו בו 2,150 משרות, ואילו התקציב מספיק למימון איושן של 1,854 משרות בלבד. בשל כל אלה, תקן הרשות לא היה יכול לשמש כלי לניהול משאבי האנוש של הרשות.

ליקוי

7. 	תקן שאינו תואם את המבנה הארגוני הנדרש ואת המשאבים התקציביים העומדים לִרשוּת רָשוּת האוכלוסין, ואשר כולל מאות משרות שיש למחוק ממנו, עלול לפגוע באופן ניכר ביכולת הרשות לנהל כראוי את כוח האדם שלה ולהקשות על נש"ם לקיים בקרה ראויה.

ליקוי

8.	מרבית עובדי הרשות בארבעת מינהליה עוסקים במתן שירות לציבור. משום כך ניהול מערך כוח האדם של הרשות ראוי שיהיה כרוך בהליכי מדידה והערכה של השירותים שמעניקה הרשות. נמצא כי לרשות אין נתונים כוללים על רמת השירות בכולם באופן מלא.
על מנכ"ל הרשות לפעול לריכוז מידע בדבר הליכי מדידה והערכה שוטפים בנוגע לארבעת מינהלי הרשות, גם כתשתית לקבלת החלטות בדבר תקן כוח האדם שלה.

ליקוי

9. 	נש"ם, אשר מתפקידה לבקר את השימוש בתקן, הותירה על כנו במשך כמה שנים תקן כוח אדם שגוי שאינו הולם את צורכי הרשות. נש"ם החלה בבקרה של תקן הרשות רק בנובמבר 2014 ולא התריעה על הליקויים האמורים בכל הנוגע למדרג שגוי של התקן, ובכך לא מנעה מהרשות לנהל את משאבי האנוש שלה באופן לקוי.

תגובה
נציבות שירות המדינה

9. 	בתחילת השנה הנוכחית (2016) התבצעו חילופי גברי בקרב הגורמים האחראים על רשות האוכלוסין בנש"מ. הגורמים החדשים, יערכו עבודת מטה מקיפה ויסודית בכל סוגיות כח האדם, התקינה והתקציב שהעלה המבקר, מול רשות האוכלוסין, ברבעון השני והשלישי של שנה זו במטרה לקדם את הנושאים הדורשים תיקון.


ליקוי

10. 	רשות האוכלוסין לא איישה את כל המשרות הפנויות שבתקן כוח האדם שלה. גם לאחר שהרשות פעלה לעדכון התקן לאחר סיום הביקורת נותרו 143 משרות פנויות.
על מנכ"ל רשות האוכלוסין לאתר משרות פנויות בתקן הרשות, לרבות משרות ניהול, ולפעול לאלתר לאיושן, בתוך פרק זמן קצר ככל הניתן. על הרשות לאתר בתקן משרות שאין להן גיבוי בתקציב הרשות, אך חיוניות לשם תפקוד יחידות הרשות. אם יימצאו משרות כאלה יש להעביר את המידע על כך, לרבות הנימוקים לצורך במשרות אלה, לנש"ם ולאג"ת במשרד האוצר, וזאת כדי לקבל החלטה משותפת בנוגע לכל משרה, האם יש לבטלה או להקצות בעבורה מהתקציב.
על מנכ"ל רשות האוכלוסין לאתר משרות פנויות בתקן הרשות, לרבות משרות ניהול, ולפעול לאלתר לאיושן, בתוך פרק זמן קצר ככל הניתן. על הרשות לאתר בתקן משרות שאין להן גיבוי בתקציב הרשות, אך חיוניות לשם תפקוד יחידות הרשות. אם יימצאו משרות כאלה יש להעביר את המידע על כך, לרבות הנימוקים לצורך במשרות אלה, לנש"ם ולאג"ת במשרד האוצר, וזאת כדי לקבל החלטה משותפת בנוגע לכל משרה, האם יש לבטלה או להקצות בעבורה מהתקציב.

ליקוי

11. 	מאז יולי 2011 לא איישה הרשות את משרת הסמנכ"ל למינהל ולמשאבי האנוש. רק בנובמבר 2014 נבחר במכרז סמנכ"ל חדש. במשך שלוש שנים בתקופה קריטית לגיבושה של הרשות פעלה הרשות ללא סמנכ"ל למינהל - תפקיד המקנה סמכויות ותחומי אחריות רחבים שנקבעו בתקשי"ר. מנכ"ל הרשות היה אמון על איוש המשרה. בהותרת מצב זה תקופה ממושכת כל כך נפגעה יכולת הרשות לנהל את כוח האדם שלה ביעילות, ובפרט לפגוע בבניית יחידותיה. 

ליקוי

12. 	סגן נציב שירות המדינה (להלן - סגן הנציב), אשר היה מופקד על הנחיה ובקרה של משרדי הממשלה ויחידות הסמך בדבר הטיפול במשאב האנושי עד דצמבר 2013, לא דרש לקבל הסברים בנושא ממנכ"ל רשות האוכלוסין ולא התריע בכתב לפני נציב שירות המדינה על שהמשרה אינה מאוישת במשך שנים. 

ליקוי

13.	נמצא עיכוב ממושך באיוש שלוש משרות של מנהלי לשכות ברשות האוכלוסין שעלול לפגוע בתפקודה התקין של הרשות. הצורך באיוש משרות אלה עולה ביתר שאת לנוכח ממצאים שהעלתה הרשות, שלפיהם עבודת הלשכות מתאפיינת ככלל בעומס עבודה ובזמן המתנה ממוצע ממושך לקבלת שירות.

ליקוי

14.	במשך ארבע שנים, מאוקטובר 2010, איישה הרשות רק 23 מ-40 המשרות הפנויות של אחראֵי המשמרת. רק במהלך הביקורת פרסמה הרשות מכרזים לאיוש 17 המשרות הנוספות ו-15 מהן אוישו עד דצמבר 2015.

ליקוי

15. 	התקשי"ר קובע כי העבודה בשירות המדינה נחלקת לשני סוגים עיקריים: עבודה צמיתה ועבודה שלפי טיבה אינה צמיתה. על פי התקש"יר המונח "עבודה בלתי צמיתה" מוגדר כעבודה הנובעת מלחץ עבודה חולף, עבודה הקשורה בביצוע משימה חולפת ובמילוי מקום של עובד הנעדר מן העבודה. בית הדין לעבודה קבע בפסיקתו כי עב"ץ היא עבודה זמנית, אשר אינה יכולה להימשך 

תגובה
נציבות שירות המדינה

15. 	בכוונת נש"מ להמשיך את עבודת המטה מול אג"ת להסדרת אופני העסקת עובדים בשירות המדינה.

ליקוי

16.	נמצא כי באפריל 2015 העסיקה הרשות 1,017 עובדים במשרות עב"ץ, אף שמאות מהם הועסקו במשימות קבועות: 104 עובדים הועסקו במשך כשנתיים; 87 הועסקו במשך כשלוש שנים; 410 הועסקו במשך כארבע שנים; 189 הועסקו במשך חמש שנים או יותר. בין מאות המועסקים במשרות עב"ץ היו גם מנהלים בכירים. העסקת עובדים אלה במשרות עב"ץ אינה מתיישבת עם הוראות נש"ם ועם פסיקת בית הדין הארצי לעבודה.
על נש"ם ועל אג"ת לעמוד על ההבדלים המהותיים שבין עבודה צמיתה לבין עב"ץ, ולוודא שעובדים יועסקו במשרות עב"ץ רק אם הם עוסקים בביצוע משימה זמנית וחולפת, בהתאם להוראות התקשי"ר ולפסיקת בית הדין לעבודה.

ליקוי

17. 	על פי הנחיות נש"ם אין להעסיק בשעות נוספות עובד המועסק במשרה חלקית אם צורת העסקה זו קבועה, שכן זכויותיו הסוציאליות מחושבות בהתאם להיקף משרתו שנקבעה בתקן. נמצא כי רוב בקרי הגבול שהועסקו במשרה שהיקפה 50% (290 בקרי גבול מתוך 590) עבדו בקביעות לכל הפחות שלושה או ארבעה ימים מלאים בשבוע מתוך שבוע של חמישה ימי עבודה, כלומר, היקפי משרותיהם בפועל היו 60% או 80%. מכך עולה שבאופן מובנה וקבוע שיעור המשרה שבה הועסקו עובדים אלה היה גבוה יותר מזה שבתקן משרתם. 

ליקוי

18. 	באגף הביטחון ברשות האוכלוסין מועסקים כ-130 עובדים. מעת הקמת הרשות ועד מועד סיום הביקורת כל העובדים היו עובדי חברות פרטיות, למעט מנהלת האגף. נמצא כי באגף הביטחון כמה משרות שהעובדים בהן הם בעלי סמכויות שאין להטיל על מי שאינו עובד המדינה. לדוגמה, לעובדת כלשהי ניתנה הרשאה למערכת ממוחשבת של שירות הביטחון הכללי לצורך טיפול בבדיקות ביטחוניות וכן ניתנה לה הרשאה לקיום קשר עם משטרת ישראל לצורך בדיקת רישום פלילי, בין השאר של עובדי החברה המעסיקה אותה. לעובדת אחרת ניתנה הסמכות לאשר תשלומים של הרשות לחברה שמעסיקה אותה.
על מנכ"ל הרשות לוודא כי משימות שביצוען הוא בתחום סמכויותיהם של עובדי המדינה לא יוטלו על עובדי חברות פרטיות.

ליקוי

19. 	במשך יותר מחמש שנים התריעה מנהלת אגף הביטחון על הצורך להוסיף לאגף משרות של עובדי מדינה כדי לבצע משימות שבסמכות עובדי המדינה, כנדרש בחוזר נש"ם. עד ינואר 2016 לא נוספו משרות לאגף הביטחון.

ליקוי

20. 	בדצמבר 2013 נקבע שיש צורך במשרת מנהל תחום החירום ברשות, שבאחריותו להכין את הארגון לשעת חירום. הרשות לא פעלה לאיוש המשרה ממשאביה, כנדרש.
על מנכ"ל רשות האוכלוסין לפעול ללא דיחוי לתוספת משרת מנהל תחום החירום לתקן הרשות.


משרד השיכון

פעולות הממשלה לקידום התחדשות עירונית כצורך לאומי

הגופים המבוקרים: משרד הבינוי, משרד ראש הממשלה, משרד המשפטים, משרד האוצר, רשות מקרקעי ישראל, במשרד הביטחון -בוועדת ההיגוי הבין-משרדית להיערכות לרעידות אדמה, לשכה המרכזית לסטטיסטיקה, בוועדה המחוזית לתכנון ולבנייה מחוז מרכז וברשויות המקומיות בערים באר שבע, אשדוד, תל אביב, הרצלייה, חיפה, בית שאן ועפולה.

ליקוי

1. 	אי-מיצוי מסלולים ממשלתיים למימוש התחדשות עירונית מסלול הרשויות המקומיות מתכונת פינוי-בינוי: מפילוח יחידות דיור של המתחמים המוכרזים שבתוקף עולה כי במועד סיום (נובמבר 2015) הביקורת, כ-15 שנה לאחר שהופעלה מתכונת פינוי-בינוי במסלול הרשויות המקומיות, מתוך התוספת המתוכננת של 19,612 יחידות דיור הנמצאות במתחמים מוכרזים, רק 2,500 מהיחידות דיור (כ-13%) נמצאות בתהליך בנייה. יודגש כי במועד סיום הביקורת מסך 2,500 יחידות דיור נוספות שהיו בהליכי בנייה, הסתיימה בנייתן של 500 יחידות דיור בלבד. מתכונת עיבוי הבנייה: מפילוח יחידות דיור של המתחמים המוכרזים שבתוקף עולה כי במועד סיום הביקורת, כ-15 שנה לאחר שהופעלה מתכונת עיבוי הבנייה במסלול הרשויות המקומיות, מתוך התוספת המתוכננת של 3,415 יחידות דיור הנמצאות במתחמים מוכרזים, רק 939 (כ-27%) מהיחידות דיור נמצאות בתהליך בנייה. יודגש כי במועד סיום הביקורת מסך 939 יחידות דיור נוספות שהיו בהליכי בנייה, הסתיימה בנייתן של 258 יחידות דיור בלבד. על משרד הבינוי להשלים את תהליך הבחינה והפקת הלקחים היישומיים לגבי הסיבות לירידה במעורבות הרשויות המקומיות בתהליכי התחדשות עירונית, ולעשות את השינויים המתבקשים במסלול זה או ליצור מסלול חלופי. מסלול היזמים מפילוח יחידות דיור של המתחמים במסלול של היזמים (מיסוי) עולה כי כ-3,000 יחידות דיור (כ-48%) נמצאות בשלבי ביצוע שונים או שבנייתן הסתיימה.

ליקוי

2. 	מסלול תמ"א 38- בהיתרי הבנייה שניתנו ברחבי הארץ מכוח הוראות תמ"א 38 נכללו 18,437 יחידות דיור מתוכם 8,805 יחידות דיור לחיזוק והרחבה, 1,317 להריסה ובנייה מחדש ו-8,315 יחידות דיור חדשות. מהנתונים עולה כי 95% מהבקשות להיתרי בנייה שאושרו, במסגרת תמ"א 38, נמצאו במחוזות תל אביב (כ-55%), חיפה (כ-23%) והמרכז (כ-17%) המוגדרים כאזורי ביקוש, לעומת רק כ-5% במחוז ירושלים ובמחוזות הפריפריה, הדרום והגליל. מספר היחידות דיור במסלול זה שקיבלו היתרי בנייה מסתכם ב-18,437 (68%), לעומת 8,689 יחידות דיור (32%) שקיבלו היתרי בנייה בשני המסלולים האחרים גם יחד. עם זאת, התפוקות של שלושת המסלולים הממשלתיים לאורך השנים 2000 - 2014, כולם ביחד וכל אחד לחוד, דלות יחסית ומסתכמות בבניית כמה אלפים של יחידות דיור מדי שנה. תפוקות אלה אינן ממצות את הפוטנציאל הטמון בתהליכי ההתחדשות העירונית שצוינו לעיל ולא היה בהן די על מנת לסייע למילוי הצרכים ההולכים והגדלים של שוק הדיור הלאומי. לנוכח הפוטנציאל הניכר הטמון בתהליכי התחדשות עירונית להגדלת היצע הדיור, הרי שיש בתהליך זה כדי למתן את משבר הדיור הנוכחי. אולם התפוקות הדלות של תהליכים אלה לא הביאו למיצוי הפוטנציאל הגלום בכלי זה. ככל שהמכנה המשותף בין שלושת המסלולים - מסלולי רשויות מקומיות, יזמים ותמ"א 38 - ובעיקר מטרותיהם, התועלות הגלומות בהם ודרכי מימושם, מתרחב עד כדי זהות ביניהם, מיטשטש גם השוני בין המסלולים והנסיבות שבהן על הרשויות המקומיות או בעלי הדירות והיזמים להעדיף מסלול אחד על פני משנהו. נוכח שינוי מהותי במטרות תמ"א 38, יש מקום להקפיד על מתן איזונים שיבטיחו שמירה על סדרי התכנון העירוני הסדור, ימנעו פגיעה בזכות הציבור המבקש לבחון את השפעותיהם של פרויקטים אלה עליו ועל סביבתו ואף ימנעו פגיעה באינטרס הציבורי הכללי. לשם כך נדרשת ראיה מתכללת של הרגולציה הקיימת בתחום ההסדרה החוקית, התכנון והמיסוי

תגובה
משרד האוצר - מינהל התכנון 

2. 	מינהל התכנון פועל להגברת השימוש של הוועדות המקומיות בסעיף 23 לתמ"א 38: פרסום חוזר מנכ"ל משרד הפנים מס' 2010/1, המבהיר את החשיבות שרואה המשרד בהכנת תכניות על ידי הוועדות המקומיות, העלאת נושא יישום תמ"א 38 בכנסים ובהדרכות למהנדסי ערים, שמקיים מינהל התכנון, וכן קריאה נוספת שיצאה לוועדות המקומיות מהמועצה הארצית, בישיבתה מיום 3.11.2015, לקדם תכניות לפי סעיף 23 לתמ"א 38.

ליקוי

3.	ליקויים בהתוויית מדיניות לאומית כוללת להתחדשות עירונית - מאז הפעלת המסלולים הממשלתיים למימוש ההתחדשות העירונית בסוף שנות התשעים של המאה העשרים, פעלו משרדי הממשלה והגופים השלטוניים הנוגעים בדבר בלי שמונה גורם מטה שתפקידו לבצע אינטגרציה בהתוויית מדיניות ממשלתית ויישומה בתחום ההתחדשות העירונית. הפעולות שנעשו היו מבוזרות בין משרדי הממשלה ומוסדות המדינה השונים, מאחר שטרם הוקמה רשות להתחדשות עירונית; גופים אלה פעלו בלי שגובשה תכנית עבודה רב-שנתית ובלי שנקבעו יעדי מדיניות הממצים את הפוטנציאל של התחדשות העירונית והמתואמים בין כל הגופים הנוגעים לעניין, בעיקר משרד הבינוי, מינהל התכנון ורשות מקרקעי ישראל.

תגובה
רשות מקרקעי ישראל
 
3. 	הרשות פועלת עם הגורם המתכלל בתחום ההתחדשות העירונית.

תגובה
משרד הבינוי והשיכון

3. 	לאור החשיבות הרבה שמקנה המשרד לתחום ההתחדשות העירונית, ולאור המשקל הנמוך יחסית של ההתחדשות העירונית בהתחלות הבנייה במשק, התקבלה כבר ביולי 2015, סמוך להקמתה של הממשלה הנוכחית, החלטה להחלת דין רציפות על הצעת החוק להקמת רשות ממשלתית להתחדשות עירונית, אשר אושרה בקריאה ראשונה בכנסת הקודמת וקידומה נעצר עקב פיזור הכנסת.
	מטרת הרשות, בהתאם להחלטת הממשלה, הינה להוות גורם ממשלתי מרכזי הפועל לקידום ההתחדשות העירונית והגדלת היצע יחידות הדיור במרקם העירוני הוותיק, תוך שחרור חסמים בתכניות להתחדשות עירונית. כמו כן, הרשות תהווה מוקד ידע בתחום ההתחדשות העירונית ותרכז את הסמכויות הניהוליות בתחום, במסגרת מדיניות הממשלה בנושא זה. תזכיר החוק אושר בקריאה ראשונה בכנסת עוד באותו החודש ונמצא מאז בדיונים קדחתניים בוועדה מיוחדת שהוקמה לצורך הטיפול בקידום החוק. בנוסף, במהלך החודשים האחרונים התקיימו דיונים רבים בהובלת השר, המנכ"ל ומנהלת האגף להתחדשות עירונית, ובהשתתפות כלל הגורמים הרלוונטיים (המשנה ליועץ המשפטי לממשלה, סגן הממונה על התקציבים, ראש מטה הדיור, מנהלת מינהל התכנון במשרד האוצר, יו"ר הוועדה בכנסת ועוד), לצורך עדכון והוספת סמכויות משמעותית לחיזוק הרשות והפחתת המנגנונים הבירוקרטיים בעבודתה וכן, על מנת לסיים את תהליך החקיקה כבר במהלך החודשים הקרובים.
ליקוי

4.	מנובמבר 2005, מועד כניסת תמ"א 35 לתוקף, קיבלו ממשלות ישראל כמה החלטות חשובות בתחומי התכנון הסטטוטורי, ההיערכות הארגונית ומיסוי פרויקטים של התחדשות עירונית; אולם במועד סיום הביקורת כל אלה טרם התגבשו לכדי תכנית לאומית סדורה בתחום ההתחדשות העירונית. כמו כן, בידי משרד הבינוי, האמור על פי תמ"א 35 לרכז את סמכויות יישומה של התכנית, עדיין אין תכנית סדורה להוצאת התכנית מהכוח אל הפועל.

תגובה
משרד הבינוי והשיכון

4. 	המשרד מקבל את דוח הביקורת ואחד הנושאים המרכזיים העומדים לפתחה של הרשות להתחדשות עירונית הינו קביעת יעדים לאומיים עדכניים להתחדשות עירונית אשר יהוו תכנית לאומית לתחום ההתחדשות העירונית בישראל. נושא זה אף הוצג בפני חברי המשרדים הנציגים במליאת הרשות, במסגרת התייעצות שהתקיימה במהלך חודש אפריל 2015, בדיון בראשות מנכ"ל משרד הבינוי והשיכון דאז.

ליקוי

5.	 וועדות מקומיות רבות לא מילאו את חובתן לכלול בתכניות מתאר מקומיות נספחי חידוש ועיבוי עירוניים למרקמים הוותיקים כנדרש בתמ"א 35.

ליקוי

6. 	 במועד סיום הביקורת טרם השלים משרד הבינוי הקמת בסיס נתונים של תהליכי התחדשות עירונית. אי לכך אין בידי הוועדה להתחדשות עירונית בסיס נתונים מלא המתעדכן באופן שוטף, שבכוחו לספק תמונה מהימנה על התפוקות של מסלולי ההתחדשות העירונית השונים, ואין ביכולתה לבצע מעקב אפקטיבי אחר עמידה ביעדים הלאומיים. הביקורת העלתה כי בפועל הוועדה אינה עוקבת אחר עמידה ביעדים הלאומיים שקבעה הממשלה, וזאת בנימוק שאין בידיה מאגר נתונים שיאפשר מעקב באופן שוטף ואפקטיבי.

תגובה
משרד הבינוי והשיכון

6. 	נתוני הרישוי בישראל, לרבות היתרי הבנייה, נוהלו לאורך השנים על ידי הועדות המקומיות לתכנון ובנייה, אשר אינן כפופות למערכות המידע הממשלתיות. לפיכך, למשרדי הממשלה השונים, לרבות אלה העוסקים בתחום התכנון והבנייה, כגון משרד הבינוי והשיכון, רשות מקרקעי ישראל ומינהל התכנון, אין נתונים סדירים ואמינים אודות נתונים אלה. בימים אלה נכנסת לפעולה מערכת "רישוי זמין", אשר צפויה לשנות מצב זה, ולהנגיש לדרג הממשלתי את תמונת המצב של עולם הרישוי במדינת ישראל. במקביל, משרד הבינוי והשיכון, מינהל התכנון במשרד האוצר והלשכה המרכזית לסטטיסטיקה (להלן: הלמ"ס) נמצאים בימים אלה (מרץ, 2016) בעיצומו של פרויקט טכנולוגי לאיסוף כלל נתוני הרישוי במדינת ישראל שניתנו לאורך השנים, לרבות נתוני ההתחדשות העירונית, במאגר מידע ממוחשב ועדכני. עד כה התקבלה הסכמתן של כ-50% מן הועדות המקומיות להעברת המידע הקיים ברשותן למאגר מידע זה. המשרד, בשיתוף עם מינהל התכנון, פועל לקבלת הסכמתן של יתר הועדות המקומיות להעברת המידע. 

ליקוי

7. 	לנוכח העובדה כי שלושת המסלולים הממשלתיים נבדלים זה מזה במידה ניכרת מבחינת הרגולציה התכנונית-סטטוטורית-תקציבית שלהם ואף על פי כן יש ביניהם מכנה משותף רחב, בייחוד בנוגע לתרומתם לחידוש המרקם העירוני הוותיק ולהבטחת עמידות המבנים בפני רעידות אדמה ובפני איומים מלחמתיים, נוצרים חסמים ונגרמים נזקים תכנוניים, כלכליים וחברתיים, בין היתר במישורים האלה: (א) המערכת הרגולטורית מתאפיינת בחוסר ראייה מתכללת, באי-תיאום בין מרכיביה ובעמימות, ובגינם נוצרים מחלוקות בין-משרדיות וחוסר אפקטיביות בפועלם של הגורמים הנוגעים לתחום ההתחדשות העירונית; (ב) המצב הרגולטורי הקיים מצריך מנגנונים תכנוניים וניהוליים נפרדים, מאחר שכל מסלול פועל מכוח הוראות חוקיות וסטטוטוריות שונות בתחומי התכנון, הרישוי והמיסוי; הדבר מייקר את התקורות התכנוניות והניהוליות להפעלת המסלולים הממשלתיים.; (ג) ריבוי מסלולי התחדשות עירונית ולצדו שונות ברגולציה תכנונית-סטוטורית, עלולים להקשות על תושבי המרקמים העירוניים הוותיקים להגיע לכלל החלטה בדבר המסלול המיטבי עבורם, ובכך לגרום עיכובים ביישום תהליכי ההתחדשות העירונית; (ד) מסלול תמ"א 38 במתכונתו הנוכחית הפך מכלי שמטרתו המקורית הצלת חיי אדם, לכלי התחדשות עירונית רב עצמה ובעל תכליות הדומות לשני המסלולים האחרים; דבר המביא לעתים לבינוי עירוני אקראי ללא התחשבות בשיקולים כלל-עירוניים, ועלול לפגוע במרקם העירוני.



תגובה
משרד הבינוי והשיכון 

7. 	לדעת המשרד חשוב להשאיר ולקיים מספר מסלולים מקבילים ואף ליצור מסלולים חדשים כל הזמן. לכל ישוב, לכל שכונה ולכל רחוב מתאימים פתרונות שונים: מאפייני הבינוי הקיים (צפיפות, גודל מגרש, מס' יח"ד), מדיניות התכנון העירונית, יכולת הנשיאה של השטח הבנוי וכדאיות כלכלית. מכאן הטעם לחשיבות הגדלת סל הכלים והאפשרויות לחידוש.

ליקוי

8. 	ליקויים בפעולות ממשלה להסרת חסמים בתהליכי התחדשות עירונית - חוסר היתכנות כלכלית של המסלולים הממשלתיים בפריפריה - בתנאים הנוכחיים שבהם מופעלים המסלולים הממשלתיים, בלי שנוצרו לצדם מסלולים אפקטיביים ההולמים את הצרכים של יישובי הפריפריה הגאוגרפית או החברתית בהתחדשות עירונית, תושבי הפריפריה אינם זוכים באופן מעשי לנגישות לאותן הטבות שעומדות לרשותם לעידוד ולמימוש של תהליכי התחדשות עירונית. לתושבים המתגוררים במרקמים עירוניים ותיקים שבהם ערך הקרקע גבוה, יש נגישות מעשית לסיוע מקופת המדינה - זכויות בנייה, פטורים, הטבות מס ועוד, והדבר מביא לשדרוג נכסיהם. אשר לתושבים המתגוררים במרקמים עירוניים ותיקים שבהם ערך הקרקע נמוך, נגישותם לניצול אותן ההטבות, היא מזערית שכן אין היתכנות כלכלית למימוש התהליכים לחיזוקם ולחידושם של נכסיהם, לכן, בסופו של דבר, הם ממשיכים להתגורר באותן דירות ומתחמים ישנים ללא שדרוגם; להמחשה, בשנים 2010 - 2013 מסך של 1384 היתרי בנייה שניתנו במסלול תמ"א 38, אושרו במחוזות הצפון והדרום 36 היתרים בלבד. לצורך תיקון המצב על משרדי הממשלה, בשיתוף הרשויות המקומיות, להמשיך בפעולות שהחלו, בשים לב לצורך במתן פתרונות לאזורים שבהם ערך הקרקע נמוך מדי, כפי שציין גם משרד הבינוי וכפי שהציע יו"ר המועצה הארצית לתכנון ובנייה (להלן - המועצה הארצית) בתגובתו על ממצאי הביקורת; למשל, באמצעות הקצאת קרקע משלימה, תוספת שימושים מסחריים וניוד זכויות בקרקע. במועד סיום הביקורת טרם פעלו גורמים אלו יחדיו על מנת לגבש תכנית סדורה וכוללת לתיקון המתבקש.

תגובה 
משרד הבינוי והשיכון

8. 	המשרד מקבל את דוח הביקורת וכחלק מהדרישות התקציביות ממשרד האוצר לקראת הקמת הרשות להתחדשות עירונית, דרש המשרד להעמיד תקציב קבוע לטובת תמרוץ תהליכי התחדשות עירונית בפריפריה. לדעת המשרד אין די בהעמדת תמריצים, קיים צורך גם בהעמדת מימון תקציבי ישיר ביישובי הפריפריה החברתית והגיאוגרפית של מדינת ישראל, אשר חלקם מועדים יותר מכל יישוב אחר לרעידות אדמה ולמתקפות טילים. אי העמדת תקציב זה כיום עלולה להביא, מעבר לאובדן בחיי אדם, גם להוצאות כלכליות גדולות בהרבה, במקרה של אסון. עד כה העמידה הממשלה מספר פתרונות חלקיים לבעיה זו, כגון איגום תקציבי בהיקף של 90 מלש"ח לטובת חיזוק מבנים המאופיינים ברוב של דיור ציבורי בישובים הממוקמים באזורים המועדים לרעידות אדמה, מענק של עד 100 אש"ח לחיזוק מבנים בשכונות שיקום, פיילוט להסבת קרקעות חומות כקרקע משלימה לתמ"א 38 ביישובי הפריפריה ועוד. כמו כן, רבים ממבני הדיור הציבורי ממוקמים ביישובים בהם לא קיימת כדאיות כלכלית להתחדשות עירונית, והמקורות הקיימים העומדים לרשות המשרד לתחזוקת המבנים הינם מצומצמים ביותר. לפיכך, בימים אלה (מרץ, 2016) עומד להיחתם הסכם עם חברת עמידר לפיו החברה תבצע תהליכי התחדשות עירונית במבני דיור ציבורי במרכז הארץ. הרווחים שיתקבלו ישמשו לטובת מימון פרויקטים להתחדשות עירונית במבני דיור ציבורי המנוהלים על ידי אותה החברה, ביישובים בהם לא קיימת כיום כדאיות כלכלית לביצוע פרויקטים אלה. בכך יתאפשר חידוש ושיקום מלאי הדיור הציבורי בכל רחבי הארץ. לדעת המשרד מדובר בפתרונות חלקיים בלבד, כאשר היקף הבעיה מצריך העמדת משאבים לאומיים בהיקפים משמעותיים בהרבה. 

ליקוי

9. 	ייעול מנגנוני התכנון של תכניות להתחדשות עירונית - בשנים 2012-1998 התקבלו כמה החלטות ממשלה, בעניין קביעת מסלול מיוחד לקידום תכניות להתחדשות עירונית באמצעות ועדות ייחודיות שבסמכותן לאשר תכניות למתחמים שהממשלה הכריזה עליהם כמתחמי פינוי-בינוי. אולם החלטות אלה עדיין לא יושמו, ובכך לא קודם היעד שנקבע בהחלטה 376 - קיצור משך אישור תכניות להתחדשות עירונית וייעול הטיפול בהן. 

תגובה
משרד הבינוי והשיכון

9. 	המשרד מקבל את דוח הביקורת וסבור כי אי הקמת מוסד תכנון ייעודי לתכניות להתחדשות עירונית הינו אחד החסמים המשמעותיים בהאצת מימושם של פרויקטים מסוג זה והוא מעלה את הצורך בייעול ובקיצור הליכי אישור תכניות להתחדשות עירונית. המשרד הציע במשך השנים מספר הצעות לתיקוני חקיקה בעניין. כמו כן המשרד סבור כי אין פלא כי כלל הוועדות הגיעו לאותה המסקנה בדבר הצורך הקריטי בהקמת מוסד תכנון ייעודי לקידום תכניות להתחדשות עירונית, וזאת לאור ההתמחות הייחודית הכרוכה בתכניות מסוג זה ולאור הצורך בשמירה על אמון התושבים בתהליך, אשר נפגע קשות עם התמשכות הליכי התכנון והמימוש של הפרויקטים.

ליקוי

10.	העצמת דיירים בתהליכי התחדשות עירונית - במועד סיום הביקורת טרם הופעלה תכנית לתמיכה במוסדות ללא כוונת רווח להעצמת דיירים בפרויקטים של התחדשות עירונית, כנקבע בהחלטת הממשלה; יוצא אפוא שמנגנון חיובי שיכול היה לסייע בהתמודדות עם חסם זה טרם יצא מהכוח אל הפועל.

תגובה
משרד הבינוי והשיכון

10. 	בשנת 2015 הסתיים תהליך בחינת הצעות ארגונים להעצמת דיירים, כפי שהוגשו כהיענות לבקשת המידע שפרסם המשרד. לאור המספר הנמוך של ארגונים בעלי ניסיון מעשי רלבנטי ויכולת העמדת תקציבים (במצ'ינג) כנדרש, הוחלט שאין מקום להקמת מאגר ארגונים, אלא יש לבחון האם נכון יהיה לפרסם קול קורא לסיוע במימון לארגונים מסוג זה.

ליקוי 

11.	 הסדרת העיסוק בתחום ההתחדשות העירונית - משרד הבינוי, בשיתוף משרד המשפטים, החל בספטמבר 2013 לקדם חקיקה להסדרת פעילותם של גופים מארגנים בעסקאות פינוי-בינוי, באמצעות התערבות בתנאי הכבילה בחוזי ההתקשרות בין המארגנים לדיירים, לרבות הגדרת תקופת הכבילה המוטלת על הדיירים ותנאיה וכן מתן אפשרות לדיירים להשתחרר ממנה תמורת פיצוי כספי; במועד סיום הביקורת תהליך החקיקה טרם הושלם.

תגובה
משרד הבינוי והשיכון

11.	המשרד יזם את תיקון החקיקה והכין את מתווה החוק. כתיבת החוק התעכבה כיוון שמדובר בחוק חדש, היוצר הסדרים ומגבלות מאד משמעותיים. לדעת המשרד יש צורך בבחינה מדוקדקת של היבטים רבים.
תגובה
משרד המשפטים

11. 	דוח הביקורת מצביע על שתי הצעות חוק המצויות בטיפול משרד המשפטים – הצעת חוק פינוי ובינוי (פיצויים) פינוי בשל סירוב בלתי סביר, התשע"ו-2016 והצעת חוק פינוי בינוי (מארגני עסקאות פינוי ובינוי), התשע"ו-2016. משרד המשפטים מעדכן כי שתי הצעות החוק אושרו בוועדת שרים לחקיקה ביום 17.1.2016, וביום 29.2.2016 עברו בקריאה ראשונה בכנסת. בימים אלה מועברות הצעות החוק לוועדות הרלוונטיות בכנסת, לצורך הכנתן לקריאה שנייה ושלישית.

ליקוי

12.	לדעת משרד מבקר המדינה, עקב תפקידיהם של תהליכי התחדשות עירונית ולנוכח התועלות הגלומות בהם, על הממשלה לקדמם כצורך לאומי בר קיימה. נוכח מכלול ממצאי הביקורת, נדרשות בחינה והסדרה יסודיות של המערך הממשלתי הקיים בתחום ההתחדשות העירונית, על מרכיביו העיקריים. על המערך החדש לפעול מכוח תכנית אסטרטגית ארוכת טווח בת קיימה ולטובת כלל האוכלוסייה.

תגובה
משרד הבינוי והשיכון

12. 	משרד הבינוי מקבל את הערת הביקורת במהלך שנת 2016 צפויה לקום הרשות להתחדשות עירונית. להשלמת ההתייחסות, ראה ליקוי 4 בדוח זה. 

ליקוי

13. 	לדעת משרד מבקר המדינה, על המועצה הלאומית לכלכלה ועל משרד הבינוי ומינהל התכנון לבחון את הצורך לעדכן את היעדים שקבעה הממשלה בנוגע לתוספת יחידות דיור בתכניות להתחדשות עירונית לצורכי שוק הדיור, וזאת בהתאם לפוטנציאל הבינוי במסגרת התכניות.

תגובה
משרד הבינוי והשיכון 

13. 	במחצית הראשונה של שנת 2016 המשרד בוחן מחדש את היעדים במסגרת התכנית האסטרטגית לדיור. 



תגובה
משרד ראש הממשלה	
המועצה הלאומית לכלכלה

13. 	בהחלטת ממשלה מספר 376 מיוני 2013 נקבעו לראשונה יעדים לתוספת יחידות דיור במסגרת התחדשות עירונית בישראל. ההחלטה התבססה על עבודת הוועדה לקידום ופיתוח המרחב העירוני בראשותו יו"ר המועצה הלאומית לכלכלה לשעבר במשרד ראש הממשלה, ובהשתתפות כל המשרדים הרלוונטיים. בעבודתה, בחנה הוועדה את הפעילות במסלולי ההתחדשות העירונית, והתחשבה ביעדים שקבעה, בהיקף הפעילות שנמצא בצנרת, בשיעורי הגידול הגבוהים שנרשמו בתמ"א 38, בפערי המידע בקשר לנתונים הקיימים, ברמות המחירים הגבוהות, בפוטנציאל הפיזי הקיים בבניינים ישנים, וכן התחשבה במצב העולם הרצוי מבחינת היקף השטחים הפתוחים, אפשרות ציפוף המרקם הבנוי, ויחסי פריפריה-מרכז. בהתחשב בכל הגורמים הללו קבעה הוועדה יעדים שאפתניים להיקף ההתחדשות העירונית בישראל בהתחשב בהיקף הפעילות בעת סיום עבודת הוועדה (יוני 2013 – כלומר על בסיס נתוני שנת 2012). כך, בעוד היקף התחלות הבנייה התוספתיות בהתחדשות עירונית עמד להערכת המועצה הלאומית לכלכלה בשנת 2012 על פחות מ-2,000 לשנה, קבעה הוועדה יעד להתחדשות העירונית בהיקף של 10,000 התחלות בנייה תוספתיות בשנת 2024. ואולם, הגידול המבורך בהתחדשות עירונית בשנים 2014-2013 מעלה את האפשרות שייתכן ונדרש לעדכן את היעדים לשנים הבאות, עקב ביצועים טובים מהצפוי. בהקשר לכך, הוקם ביוני 2015 בהחלטת ממשלה, צוות "אסטרטגיה: דיור", מכוח פורום האסטרטגיה במשרד ראש הממשלה, ויישום ההחלטה הוטל על שר האוצר בשיתוף משרד הבינוי והשיכון. מינהל התכנון עומד בראש הצוות והמועצה הלאומית לכלכלה לוקחת בו חלק. הצוות עוסק בימים אלה, בין היתר, בקביעת יעדים ארוכי טווח להיקף ההתחדשות העירונית בישראל. זאת, בהתחשב בגידול הדמוגרפי, בתמהיל הביקושים, ובהיקף השטחים הפתוחים, ובמטרה שיעדים אלה יאפשרו פיתוח בר-קיימא לשוק הדיור בישראל תוך התמודדות עם המשך הגידול הדמוגרפי, ומקסום הערכים הכלכליים. 

ליקוי

14. 	הביקורת העלתה כי היעדים הכמותיים שקבעה הממשלה לא נכללו בתכניות העבודה של מינהל התכנון באופן שיצר הבחנה בינם ובין יעדים כמותיים לבנייה רוויה חדשה בשולי הערים, וממילא הם לא הוגדרו כיעד ללשכות התכנון המחוזיות. משרד מבקר המדינה מעיר למינהל התכנון כי קביעת היעדים חשובה להגברת הקשב הממשלתי לתחום ההתחדשות העירונית לצורך הידוק שיתוף הפעולה בין גופי השלטון העוסקים בתחום. לנוכח זאת עליו לכלול יעדים כמותיים מובחנים לתכניות מסוג זה החלות על מרחבי התכנון ולבצע מעקב אחר השגתם. היות שמינהל התכנון לא קבע יעדים כמותיים בתכניות העבודה של הוועדות המחוזיות, למותר לציין שהוא לא הטמיע בהן את היעדים הלאומיים שקבעה הממשלה, ולא קבע לכל מחוז ומחוז את היעדים לאישור תכניות להתחדשות עירונית שעליהם לעמוד בהם. לדוגמה, הוועדה המחוזית לתכנון ולבנייה מחוז מרכז, המטפלת ברוב התכניות להתחדשות עירונית, כלל אינה ערה ליעדים הלאומיים שנקבעו בהחלטה 376, והיא לא קיבלה כל הנחיה ממינהל התכנון בדבר חובתה לעמוד ביעדים כלשהם בבואה לאשר תכניות להתחדשות עירונית.

תגובה
משרד האוצר - מינהל התכנון

13-14. 	היעדים הלאומיים שנקבעו בהחלטת הממשלה מס' 376 לאישור יחידות דיור בתכניות התחדשות עירונית מוטמעים בתכניות העבודה של מינהל התכנון. החלטת ממשלה מס' 376 קבעה יעדים לאומיים להתחדשות לאומית ללא אבחנה בין המחוזות השונים. הכללת יעדים מובחנים לאישור תכניות להתחדשות עירונית לפי מחוזות/מרחבי תכנון וכדו' תהיה משמעותית לאחר השלמת עבודת מטה הנערכת כיום במינהל התכנון, והטמעתה בתכניות העבודה של משרדי הממשלה הרלוונטיים. בהתאם להחלטת ממשלה 5208 מיוני 2015, מכין מינהל התכנון מתווה אסטרטגי לתחום הדיור ל -25 השנים הבאות, שיכלול, בין היתר, גם התייחסות להיקף התחדשות עירונית נדרש. במסגרת זאת, יוגדרו בנוסף על יעדי תכנון כוללים בכל שנה, גם חלקן היחסי של יחידות דיור שבהתחדשות עירונית (תוספת יחידות דיור במרקם קיים) בנוסף לאלו שבמתחמים חדשים, תוך התייחסות לפיזורן הגאוגרפי הרצוי. מהלך זה יבוצע בשיתוף המועצה הלאומית לכלכלה ומשרד הבינוי והשיכון. 

ליקוי

15.	לדעת משרד מבקר המדינה, בשל החיוניות שבקידום תכניות להתחדשות עירונית ולנוכח העובדה שקידומן עשוי לאפשר הורדה של מחירי הדיור ומיצוי יעיל יותר של הקרקע, יש מקום שמינהל התכנון ישקול לייחד מנגנון לתמרוץ הקידום של תכניות פינוי-בינוי באופן מיוחד, בין היתר באמצעות עדכון שיטת התגמול בשכר העידוד.

תגובה
משרד האוצר - מינהל התכנון

15. 	שיטת שכר העידוד המיושמת במינהל התכנון כוללת מנגנון לתמרוץ הקידום של תכניות להתחדשות עירונית לסוגיהן, לרבות תכניות פינוי-בינוי, כחלק מנושאים נוספים הנמצאים בסדר העדיפויות שמינהל התכנון מבקש לתמרץ (הכוללים גם תכניות לתשתית תומכת דיור ותכניות למערכת חלוקת הגז הטבעי). שיקול הדעת שניתן למחוזות נובע מהעובדה שלא בכל המחוזות מקודמות תכניות להתחדשות עירונית, ואכן המחוזות שבחרו לכלול את התכניות להתחדשות עירונית במסגרת שכר העידוד שלהם גם בשנת 2015 וגם בשנת 2016 הם מחוזות ירושלים, תל אביב ומרכז. עם התקדמות עבודת המטה להכנת מתווה אסטרטגי לתחום הדיור כאמור לעיל, וגיבוש יעדי תכנון להתחדשות עירונית בהיקפים ובפיזור הגאוגרפי שיוגדרו, ישקול מינהל התכנון מחדש את המנגנון לתמרוץ הקידום של אישור תכניות להתחדשות עירונית, על כל סוגיה, במסגרת שכר העידוד.

ליקוי

16. 	לדעת משרד מבקר המדינה, היעדר המוכנות של רוב הוועדות המקומיות להסמכה כוועדה עצמאית מיוחדת, כטענת מינהל התכנון, מעניק משנה תוקף לחובת היישום של כמה החלטות ממשלה שצוינו לעיל בעניין קביעת מסלול מיוחד לקידום תכניות להתחדשות עירונית באמצעות ועדות ייחודיות שבסמכותן לאשר תכניות למתחמים שהממשלה הכריזה עליהם כמתחמי פינוי-בינוי; החלטות שעדיין לא יושמו במועד סיום הביקורת.

תגובה
משרד הבינוי והשיכון

16. 	משרד הבינוי והשיכון סבור כי הכללת תכניות פינוי בינוי במסלול המיוחד של קידום תכניות למתחמים מועדפים לדיור, לא צפויה לסייע בהאצת הליכי התכנון של תכניות מסוג זה, מאחר ואחד מתנאי הסף לאישור תכניות במסלול המיוחד הינו אישור תכנית איחוד וחלוקה, דבר שאינו מתאפשר בתכניות להתחדשות עירונית, ועל כן אין מנוס מהקמת מוסד תכנון ייעודי לתכניות אלה. 



תגובה
משרד האוצר - מינהל התכנון

16. 	מינהל התכנון מקדם תיקון לחוק לקידום הבנייה במתחמים מועדפים לדיור (הוראת שעה) תשע"ד 2014, שיאפשר קידום תכניות פינוי בינוי במסלול המיוחד של קידום תכניות למתחמים מועדפים לדיור. תזכיר החוק פורסם ועתיד להתאשר עוד במהלך מושב הכנסת הנוכחי. מסלול זה לקידום תכניות פינוי בינוי, יחד עם המשך המאמץ להסמכת ועדות עצמאיות מיוחדות, יתנו מענה למסלול ייעודי לקידום תכניות להתחדשות עירונית.

ליקוי

17. 	בנוגע למשרדי הבינוי, הגנת הסביבה ולרשות מקרקעי ישראל, ממכלול ממצאי הבדיקה מצטיירת תמונה ולפיה חלק מהפעולות שצוינו בתכניות האסטרטגיות של גורמים אלה הניבו תפוקות דלות, וחלקן לא יצאו לפועל; לדוגמה: על אף מאמציו של משרד הבינוי, לרבות, תמיכתו בתכניות התחדשות עירונית ומימונן, במועד סיום הביקורת רק בכמה מרקמים בנויים וותיקים חל בפועל תהליך התחדשות עירונית; רשות מקרקעי ישראל לא איתרה חטיבות קרקע המתאימות להתחדשות עירונית תוך ציפוף בנייה קיימת; המשרד להגנת הסביבה לא יזם הכנת תכנית בנושא חיסכון בקרקע ושימור שטחים פתוחים. זאת ועוד, בניגוד להחלטה 246 המשרדים לא עדכנו את התכניות האסטרטגיות אחת לשלוש שנים כנדרש.

תגובה
משרד הבינוי והשיכון

17. 	לאורך 15 השנים האחרונות המשרד מקדם, מממן ותומך בתכניות פינוי ובינוי וכן בתכניות לעיבוי הבנייה, בעיקר במסלול הרשויות המקומיות. ככל שמימוש תכניות בנייה על קרקע בתולה אורך 12-13 שנים, קיים קושי למימוש בפרויקטים של פינוי ובינוי בהיקפים נרחבים המורכבים עשרות מונים, שהראשונים ביניהם תוקצבו לפני 15 שנה.

תגובה
רשות מקרקעי ישראל 

17. 	בשנת 2005 רשות מקרקעי ישראל הכינה תכנית בתחום התחדשות עירונית כאשר באותה עת ההתחדשות העירונית הייתה מן הנושאים שקודמו על-ידי גורמי התכנון ולא על ידי נציגי רשות מקרקעי ישראל אשר היו שותפים ליוזמי התכנון. לאור שינוים שונים ובכלל זה שינוי שבוצע ב-2009 בחוק רשות מקרקעי ישראל, התש"כ-1960 והקמת רשות מקרקעי ישראל, הרשות מקדמת ליווי תכניות להתחדשות עירונית ומאיצה תהליכים לקידום פרויקטים אלו, כל זאת בתיאום ובשיתוף משרד הבינוי והשיכון, וזאת מתוך מגמה להגדיל את היקף הפרויקטים המגיעים לכדי מימוש, ובכך פועלים המשרדים יחד להגדלת היצע יחידות הדיור במרקם העירוני הוותיק. יחד עם זאת וכמתחייב, פעלה רשות מקרקעי ישראל לקדם החלטות מדיניות במועצת מקרקעי ישראל לשם פישוט ההליכים מול בעלי הזכויות ולייתרם.

ליקוי

18. 	אחד הכלים המסייעים בהגברת הכדאיות הכלכלית והישימות של פרויקט פינוי-בינוי הוא מגרש השלמה שעל רשות מקרקעי ישראל להקצות לטובת הפרויקט; הדבר מאפשר לבנות במגרש זה חלק מהבניינים, להעביר את הדיירים המפונים לדירות חדשות, ורק לאחר מכן להרוס את הדירות במגרשים המפונים ולהשלים את בניית הפרויקט. אופן ביצוע זה תורם להגברת האמון של הדיירים בפרויקט, ועשוי להגדיל את סיכויי מימושו ולקצר את זמן ביצועו. החלטה 1258 של מועצת רשות מקרקעי ישראל בנושא מגרשי השלמה: בהחלטה מנובמבר 2012 קבעה המועצה כי הנהלת רשות מקרקעי ישראל רשאית לאשר הקצאת מגרש השלמה בפטור ממכרז לתכנית להתחדשות עירונית, לאחר אישור השמאי הממשלתי שהתכנית אינה כדאית מהבחינה הכלכלית, ויש צורך בהוספת מגרש השלמה לתכנית כדי להפכה לכדאית. לפי החלטת המועצה תקצה הרשות מגרש ששטחו עד שני דונם לתכניות הכוללות 150-24 יחידות דיור ועד ארבעה דונם לתכניות הכוללות יותר מ-150 יחידות דיור. שווי מגרש ההשלמה ייקבע לפי הערכת השמאי הממשלתי.

תגובה
רשות מקרקעי ישראל 

18. 	במסגרת הסכמי הגג שנחתמו עם רשויות מקומיות שמהותן להגיע להסדר לקידום בניה נכללו גם מתחמים של התחדשות עירונית. 


משרד התיירות
הזמנת אורחים מחו"ל והטיפול בהם

הגופים המבוקרים : משרד התיירות 

ליקוי

1. 	בעניין בחירת הספקים וההתקשרויות עמם, למעט חברות הסעה, לא פעל אגף האירוח בהתאם לחוק חובת המכרזים, התשנ"ב-1992 (להלן - חוק חובת המכרזים), ובהתאם לתקנות חובת המכרזים, התשנ"ג-1993 (להלן - תח"ם), וגם לא בהתאם להוראות החשב הכללי במשרד האוצר העוסקות בהתקשרויות ורכישות (הוראות תקנון, כספים ומשק) (להלן - הוראות תכ"ם). אגף האירוח לא התקשר עם הספקים במכרז פומבי, התקשרויות אלה אף לא נכנסו בגדר אחד מסעיפי הפטור ממכרז שבתח"ם או בגדר סעיפים אחרים המאפשרים התקשרות בנסיבות מסוימות ללא מכרז פומבי. על מנכ"ל המשרד, מנהל אגף האירוח, חשב המשרד והיועץ המשפטי של המשרד לוודא ללא דיחוי כי האגף פועל לפי הוראות חוק חובת המכרזים ותקנותיו וכמתחייב מכללי מינהל תקין ובמידת הצורך לרענן את ההוראות בעניין זה. 

ליקוי

2. 	אגף האירוח הכין רשימת ספקים פנימית של בתי מלון, מסעדות וחברות הסעה, אף שלא עמד בדרישות תח"ם, המאפשרות הקמת רשימה שכזו, ומכל מקום הרשימה האמורה לא הייתה בגדר מאגר ספקים על פי תקנה 16 לתח"ם ולא נעשתה לפי הוראות תכ"ם.

ליקוי

3. 	המשרד ניסה להכין רשימה של ספקים לאגף האירוח (להלן - מאגר ספקים) בהתאם לתח"ם, והנושא הועלה מינואר 2012 פעמים מספר בדיונים פנימיים שקיימו במשרד המנכ"ל הקודם והמנכ"ל הנוכחי. אולם בדיונים אלה כלל לא ניתנה הדעת לשאלה העקרונית והבסיסית - מכוח איזו הוראה בתח"ם מוסמך המשרד להתקשר עם מציעים מתוך מאגר ספקים, ונושא זה לא הוסדר. 



תגובה
משרד התיירות 

1-3. 	משרד התיירות ערך מספר פגישות עם גורמים בחשב הכללי וסוכם על דרך ההתקשרות המתאימה לעניין זה לפי תקנות חובת המכרזים והתכ"מ. יערכו מכרזים פומביים לבחירת בתי מלון ומסעדות. באשר למורי הדרך נעשתה פנייה לכלל מורי הדרך להצטרף למאגר רלוונטי על פי קריטריונים שנקבעו לנושא. הוקמה ועדה האחראית לביצוע הראיונות למורי הדרך המבקשים לתת את השירות למשרד. 

ליקוי

4.	רק באוקטובר 2014, כשנתיים וחצי מאז הוחלט במשרד על הקמת ועדת משנה להתקשרויות של אגף האירוח, שמתפקידה להקים מאגר ספקים, מינה מנכ"ל המשרד את הוועדה. עד אוקטובר 2015 לא סיימה הוועדה את השלב הראשון של עבודתה - הקמת מאגר ספקים על פי הוראות תכ"ם, ומאגר הספקים היה בשלב של אפיונו. אך גם ועדה זו לא עסקה כלל בשאלת הסמכות של המשרד להתקשר עם ספקים מתוך מאגר לפי תח"ם.

תגובה
משרד התיירות 

4. 	טיפול הנהלת המשרד להסדרת פעילות אגף האירוח התקיים על רקע זעזועים ומשבר קשה ביחסי העבודה. היועץ המשפטי והחשב פעלו במסגרת ועדת המשנה ליצירת מאגר הספקים. בעקבות סדרת דיונים בהוראת מנכ"ל המשרד הוחל בביצוע הסדרת ההתקשרויות על פי הוראות תקנות חובת המכרזים ותכ"ם בהתאמה לייחודיותו של נושא האירוח. המשרד שם לו למטרה לסיים בחודשים הקרובים את ההליך להסדרת פעילות אגף אירוח. המשרד יערך לגיבוש מכרזים רלוונטיים, כמו כן מנכ"ל המשרד מקיים אחת למספר שבועות ישיבה לבחינת התקדמות הקמת המאגרים והטיפול בנושא. 
ראה התייחסות המשרד לליקוי 1 לעיל. 

ליקוי

5.	עובדי אגף האירוח שאחראים לנושא האירוח (להלן - מתאמי האירוח) לא הקפידו על התקשרות בסבב מחזורי ושוויוני שנקבע בנוהל האירוח. זאת, אף על פי שהממונה על הכספים והתשלומים באגף החשבות במשרד (להלן - הממונה על התשלומים) התריע על כך לא פעם לפני מנהל אגף האירוח ולפני מתאמי האירוח, דבר שהביא לחילוקי דעות ביניהם.

תגובה
משרד התיירות 

5. 	בעקבות דוח הביקורת משרד התיירות הפיק לקחים ופועל לתיקון הליקויים. נושא הנהלים חודדו בפני עובדי האגף. 
ראה התייחסות המשרד לליקוי 1 לעיל. 

ליקוי

6. 	מערכת ההזמנות הממוחשבת של משרד התיירות אינה מתוכננת כך שתיתן התרעה כאשר מתבצעת התקשרות עם ספקים באופן לא מחזורי ולא שוויוני. המערכת גם אינה מציגה את ההתקשרויות שבוצעו עם כל אחד מהספקים (בתי מלון, מסעדות ומורי דרך) במצטבר במשך תקופה מסוימת על ידי מתאמים אחרים, ועל כן הם אינם יכולים לדעת עם אילו ספקים אפשר להתקשר תוך שמירת עקרונות המחזוריות והשוויוניות.

תגובה
משרד התיירות 

6. 	בעקבות דוח הביקורת המשרד תיקן את הליקויים באמצעות פעולות אלו: הושקה מערכת אירוח חדשה הכוללת שני רכיבים, הראשון - התאמת תהליכים לוגיסטיים כדי לתת מענה לצד הלוגיסטי – כל המידע הלוגיסטי לרבות הזמנות אירוח ישמרו במקום אחד בו הן מיועדות להישמר ולהימנע מכפילויות של מידע והשני - מערכת האירוח שודרגה לפי הנחיות החשבות כך שיתמכו בסבב הספקים וככל הנדרש לפי הוראות התכ"מ.

ליקוי

7.	עד יולי 2015 טרם קבע משרד התיירות הסכמים אחידים עם הספקים השונים - בתי מלון ומסעדות. על המשרד להסדיר ללא דיחוי את התקשרויות האגף עם הספקים השונים כנדרש על פי חוק חובת המכרזים ותקנותיו, הוראות תכ"ם ונוהלי המשרד. לאחר מכן, עליו להכין בהקדם הסכמי התקשרויות אחידים עם הספקים לפי נושאי ההתקשרות.



תגובה
משרד התיירות 

7. 	במסגרת המכרזים שיפורסמו יצורפו למפרטים הסכמי התקשרות אחידים.

ליקוי

8. 	משרד התיירות אינו מקיים הכשרה ייעודית למורי הדרך שעמם הוא מתקשר במישרין לצורך הדרכת אורחיו, והם גם אינם עוברים או נדרשים לקבל הכשרה נוספת המותאמת לצורכי המשרד. מהתיעוד עולה כי הצורך בהכשרות כאמור הועלה כבר בשנת 2004 בדיון שהתקיים בנושא במשרד, אולם הדבר לא בוצע. מוצע לשקול כי הכשרה ייעודית כאמור למורי הדרך תהיה תנאי סף להתקשרות המשרד עם מורה הדרך, והיא תקנה למורי הדרך כלים שאתם הם יוכלו להעשיר את חוויית האירוח ולהרחיב את ההיכרות החיובית של האורחים עם המדינה ובכך לתרום להצלחת הביקור.

תגובה
משרד התיירות 

8. 	המשרד מקבל את דוח הביקורת ופועל לתיקון הליקויים: מורי הדרך עוברים הכשרה מקצועית לתפקיד על ידי המשרד וכן מחויבים לעבור השתלמויות במסגרת חידוש רישיון העבודה. המשרד יפעיל הכשרות אלו לכשיסיים את הליך בחירת מורי הדרך. 

ליקוי

9. 	היעדר מעקב אחר תוצרי האירוח כנדרש על פי נוהל משרד התיירות - בנוהל האירוח נקבע כי בתום האירוח, על הגורם שהזמין את האירוח, בין היתר לשכות המשרד בחו"ל, לדווח על תוצאות הביקור (כתבה עיתונאית, כתבה טלוויזיונית, מאמר וכו'), וכי על אגף האירוח לרכז את הדיווחים. הועלה כי לא כל הלשכות בחו"ל מעבירות את הדיווח האמור לעיל, ואגף האירוח אינו מרכז את הדוחות כנקבע בנוהל. מתוצרי האירוח שנבדקו לא ניתן היה לדעת מתי התקיים האירוח, מתי התפרסמה כתבה, וגם לא ניתן היה לדעת מה הייתה תפוצת הפרסומים. על המשרד לשים דגש רב יותר על מעקב אחר תוצרי האירוח ולהקפיד על קיום הנקבע בעניין זה בנוהל אירוח, שכן בלי מעקב ראוי וממצה אחר תוצרי האירוח ובחינתם היסודית, לא יהיה אפשר לדעת אם היו אפקטיביים ומה נדרש כדי לשפרם וכדי להפיק את המיטב מכלי שיווק משמעותי זה.

תגובה
משרד התיירות 

9. 	המשרד מקבל את דוח הביקורת ופועל לתיקון הליקוי באמצעות חידוד נהלי העבודה בפני מנהלי הלשכות וממוני האירוח. 

ליקוי

10. 	על פי נוהל האירוח על אגף האירוח להעביר לאורחים שאלון משוב. משרד התיירות אינו עושה די על מנת שהאורחים ימלאו את השאלון לגבי כל אירוח וימסרו אותו לאגף האירוח. ולכן אין בידי המשרד כלים המשקפים את התרשמות האורחים מהאירוח.על המשרד להדגיש לפני האורחים את החשיבות הרבה שיש למילוי שאלון המשוב והחזרתו למשרד; על המשרד לבדוק באיזו מידה פרסומים שפורסמו לאחר האירוח בארץ אכן נתנו ביטוי לאירוח, ואם כן האם הוא היה חיובי או שלילי ולהסיק מהם מסקנות באשר לשיפורים הנדרשים במתכונת האירוח, ככל שנדרשים. כמו כן על המשרד לבחון דרכים שיאפשרו לו להעריך את מידת תרומת האירוח לקידום התיירות, לרבות הסתייעות בכלי מדידה.

תגובה
משרד התיירות 

10. 	אגף האירוח מקפיד על בקשת משוב מאורחי המשרד. הנהלים חודדו והודגשו גם בפני מנהלי הלשכות בחו"ל. תכנית העבודה של מנהל השיווק לשנת 2016 כוללת כלי מדידה, המשרד יפעל ליישום המלצת דוח הביקורת בתחום האירוח. 

ליקוי

11.	אי-בחינת החלופה של איגום פעולות ומשאבים והיעדר ביצועה - דוח מבקר המדינה משנת 2011 המליץ לכמה משרדי ממשלה שבדק אשר עוסקים גם הם בהבאת משלחות ארצה לבחון את האפשרות להסדיר מתכונת עבודה משותפת לארגון המשלחות. בביקורת הנוכחית הועלה כי על אף ההמלצות בדוח הקודם, משרדי הממשלה השונים, לרבות משרד התיירות, טרם קיימו בחינה משותפת אשר לאפשרות לאגם משאבים תקציביים לצורך הזמנת אורחים שונים, וכל משרד מאתר את אורחיו ומבצע את התקשרויותיו לצורך אירוחם בעצמו. משרדי הממשלה גם אינם משתפים פעולה כדי למקסם את תועלת המדינה מאירוח האורחים. מן הראוי שמשרדי הממשלה המזמינים אורחים מחו"ל ישתפו פעולה ביניהם כאשר מדובר בהבאת אורחים מאחר שיש להם אינטרס משותף - הפקת תועלת מרבית מהביקור וקידום ישראל כיעד תיירות אטרקטיבי. על משרד התיירות, בשיתוף משרדי הממשלה הללו, לבחון את היתרונות והדרכים להסדרת מתכונת עבודה משותפת בנושא.

תגובה
משרד התיירות 

11. 	מנכ"ל המשרד ממשיך לפעול לתיאום הפעילות מול משרדי הממשלה הרלוונטיים וכן הנחה את מנהלי הלשכות בחו"ל לקיים ישיבות עבודה שוטפות עם נציגי המשרדים האחרים במדינתם להגדלת התיאום. באשר ליצירת מערכת אחידה לכלל אירוחי המשרדים השונים הנושא יועלה בישיבות מטה מול מטה עם המשרדים האחרים. 

ליקוי

12.	מוצע כי משרד האוצר (אגף החשכ"ל) ישקול לפרסם מכרז מרכזי לבחירת גוף שיבצע עבור כלל משרדי הממשלה את כל הפעולות המינהליות והטכניות הנוגעות לאירוח אישים ומשלחות מחו"ל ובהן הזמנת טיסות, בתי מלון, שירותי הסעדה, הדרכות, הסעות, סיורים וכו'. כמו כן מוצע שמשרד האוצר (אגף התקציבים ואגף החשכ"ל), בשיתוף משרדי הממשלה הנוגעים בדבר, יבחן גם את החלופה ולפיה גוף מקצועי אחד - ממשלתי או פרטי - אשר אליו יאוגמו כל התקציבים והתקנים הקיימים במשרדי הממשלה עבור אירוח מקצועי, יבצע עבור כלל משרדי הממשלה את כל הפעולות המינהליות והטכניות האמורות.

תגובה
משרד התיירות 

12. 	משרד התיירות ישמח לשתף פעולה עם המשרדים הרלוונטיים לייעול התהליך.


משרד התיירות
הביקורת הפנימית במשרד התיירות

הגופים המבוקרים: משרד התיירות, נציבות שירות המדינה

ליקוי

1. 	גיבוש תכניות עבודה ואישורן - משנת 2010 ועד אוגוסט 2015 לא קוימו במשרד התיירות הוראות חוק הביקורת הפנימית הנוגעות לגיבוש הצעות לתכניות עבודה שנתיות בתחום הביקורת הפנימית. עבור כל שש השנים האלה לא היו למשרד ולמבקר הפנימי תכניות עבודה מאושרות על ידי המנכ"ל. לגבי השנים 2010 ו-2011, המבקר הפנימי כלל לא הכין ולא הגיש לממונה עליו - מנכ"ל המשרד הקודם מר נועז בר ניר (להלן - המנכ"ל הקודם) - הצעות לתכניות עבודה, כנדרש בחוק. לא נמצאו מסמכים שאפשר ללמוד מהם כי המנכ"ל הקודם התריע על כך לפני המבקר הפנימי. ההצעות לתכניות העבודה שהמבקר הפנימי הגיש לגבי כל אחת מהשנים 2015-2012 היו כלליות, דלות ולא מפורטות, לא הובהרו בהן תתי-הנושאים והיחידות במשרד שייבדקו במסגרת כל נושא, לא צוינו לוחות הזמנים לביצוע הבדיקות בכל נושא, ולא פורט מי יבצען (ביצוע עצמי או באמצעות גורמי מקצוע חיצוניים). לאחר שהתברר למנכ"ל הנוכחי מר אמיר הלוי (להלן - המנכ"ל הנוכחי) כי המבקר הפנימי לא יישם כנדרש הערות שהעביר לו בעניין מתכונת הגשת הצעת תכניות העבודה לשנים 2015-2013, הוא לא הנחה אותו מיד ובאופן וברור אילו נושאים עליו לבדוק בכל אחת מהשנים האמורות, כפי שראוי היה שיעשה. על המנכ"ל לפעול לכך שבמשרד התיירות יתקיימו ההליכים הדרושים לקיומה השוטף של ביקורת פנימית תקינה וראויה על פי חוק הביקורת הפנימית והתקנים המקצועיים המחייבים; בכלל זאת על המנכ"ל להקפיד כי מדי שנה בשנה תוגש לאישור כנדרש הצעת תכנית עבודה במתכונת ראויה הניתנת לביצוע, כי תכנית העבודה תאושר ותבוצע באופן תקין, וכי דוחות וממצאי ביקורת שהוכנו על פי תכנית העבודה שאושרה יוגשו למנכ"ל ולשר. 

תגובה
משרד התיירות

1. 	משרד התיירות רואה בתפקידו של מבקר הפנים חשיבות רבה בביצוע עבודתו תוך הקפדה על הנהלים. מנכ"ל המשרד פנה למבקר הפנים בבקשה לקבל תכנית עבודה מפורטת ומסודרת על פי הנהלים. בפגישות הראשונות שהתקיימו בין המנכ"ל ומבקר הפנים עלה חשש לאמינותו והנושא אף הועבר לבדיקה משמעתית. תכניות העבודה שהוגשו למנכ"ל לא היו מקצועיות, לא מפורטות ולא משביעות רצון, המנכ"ל פנה בנושא לנציבות שירות המדינה. 

ליקוי

2. 	באוגוסט 2015 טרם החל משרד התיירות בביצוע סקר סיכונים (שהאחריות לביצועו היא של הנהלת המשרד), כנדרש בהוראות תקנון כספים ומשק (להלן - הוראות תכ"ם) שפרסם החשב הכללי במשרד האוצר בנושא זה בינואר 2012. המבקר הפנימי לא התריע בפני המשרד על אי-הכנת הסקר, ולא הכין בעצמו מסמך הערכת סיכונים. זאת, אף שהכנת תכנית ביקורת שנתית בהתבסס על סקר או מסמך כאמור עשויה להגדיל את האפקטיביות של הביקורת. על משרד התיירות להחיש את פעולותיו להכנת סקר סיכונים משרדי כנדרש על פי הוראות תכ"ם, אשר בין היתר בהתבסס עליו תגובש הצעת תכנית הביקורת השנתית. עד שייעשה כן, רצוי שהמבקר הפנימי יכין מסמך הערכת סיכונים שישמש למטרה האמורה.

תגובה
משרד התיירות
 
2. 	נושא סקר סיכונים משרדי כנדרש על פי הוראות תכ"ם נמצא בטיפול של המשרד. ראה תגובת המשרד לליקוי מספר 1 לעיל. 

ליקוי

3. 	ביצוע עבודת הביקורת - משנת 2010 עד אוגוסט 2015 לא הגיש המבקר הפנימי לשרים ולמנכ"לי משרד התיירות ולו דוח ביקורת סופי אחד. לא נמצאו במשרד מסמכים שאפשר ללמוד מהם כי השרים שכיהנו בתקופה זו, מר סטס מיסז'ניקוב ומר עוזי לנדאו, והמנכ"ל הקודם התריעו על כך לפני המבקר הפנימי ונקטו צעדים כלשהם בעניין זה. המבקר הפנימי לא דיווח מבעוד מועד למנכ"ל הקודם ולמנכ"ל הנוכחי על ביצוען בפועל של שתי בדיקות שהחל לבצען בשנת 2012, ואף לא דיווח להם כי כבר הכין טיוטות של דוחות ביקורת בנושאים אלה. אף על פי שלטענת המבקר הפנימי הוא חשף ליקויים קשים באחת מהבדיקות הללו, הוא החליט על דעת עצמו שלא להשלים את טיוטת הדוח שכתב בנושא. לאחר קבלת הטיוטה, לא דרש המנכ"ל הנוכחי מהמבקר הפנימי להשלים לאלתר את הפעולות המקצועיות הדרושות לסיום הביקורת, לגבש דוח סופי בנושא ולהגישו כנקבע בחוק הביקורת לו ולשר התיירות. על אף הפעולות הרבות שנקט המנכ"ל הנוכחי מיולי 2013 לשיפור אופן ביצוע הביקורת הפנימית במשרד, שאותן יש לציין לחיוב, עד אוגוסט 2015 פעולות אלה עדיין לא נשאו פרי.

תגובה
משרד התיירות 

3. 	מבקר משרד התיירות הודיע על פרישתו מתפקיד מבקר פנים. המשרד פועל לאיוש המשרה בהקדם האפשרי כדי להבטיח בקרה פנימית שוטפת ומקצועית.

ליקוי

4.	הקצאת משאבים לפעילות הביקורת הפנימית - היקף תקציבו של המשרד, פעילויותיו הרבות ומורכבותן, ופריסתן הגאוגרפית של לשכותיו בארץ ובחו"ל - כל אלה מחייבים לבחון אם אפשר להסתפק בכך שביחידת הביקורת הפנימית במשרד יועסק רק עובד יחיד (המבקר הפנימי). 

תגובה
משרד התיירות 

4. 	דרגת מבקר הפנים נמצאת בסמכות נציבות שירות המדינה. עם קבלת ההנחיות מנציבות שירות המדינה, הן ביחס לדרגה והן ביחס להגדלת עובדי יחידת הביקורת הפנימית, משרד התיירות יפעל לאשר כבר במכרז הקרוב בהתאם.

ליקוי

5.	הפעולות והתפקידים הנוספים שהמבקר הפנימי נדרש לבצע במשרד, שלא לפי מה שנקבע בעניין זה בחוק הביקורת, מקשים עליו, בהיותו כאמור גם עובד יחיד ביחידת הביקורת, למלא את תפקידו העיקרי - ביצוע ביקורת פנים. על המשרד להקפיד שלא להטיל על המבקר הפנימי לבצע תפקידים אחרים במשרד ולפעול בעניין זה על פי הנקבע בחוק הביקורת.

תגובה
משרד התיירות 

5. 	משרד התיירות מקבל את הערת הביקורת ויקפיד לפעול בעניין זה על פי הנקבע בחוק הביקורת.

ליקוי

6. 	המבקר הפנימי לא מסר להנהלת המשרד במשך השנים דיווחים שנתיים בעניין מספר הפניות והתלונות שקיבל מתוקף מינויו לנציב תלונות הציבור במשרד, מספר הפניות והתלונות שבהן טיפל, הנושאים שבהם הן עסקו וממצאי בירורן. 

ליקוי

7.	חברותו של המבקר הפנימי בוועדת ההערכה המשרדית לבחירת רואי חשבון אינה עולה בקנה אחד עם הוראות חוק הביקורת הפנימית.

תגובה
משרד התיירות

6-7. 	משרד התיירות מקבל את הערת הביקורת ויקפיד על התנהלות תקינה ברגע שהמשרה תאויש על ידי מבקר פנים חדש.

ליקוי

8. 	ממשקי עבודה בין המשרד לחברות הממשלתיות שבאחריותו - על אף תפקידן המרכזי של החברות הממשלתיות שבאחריות המשרד בפעילותו של המשרד, לא קיים המבקר הפנימי משנת 2010 עד אוגוסט 2015 בדיקה בנושא ממשקי העבודה בין המשרד לחברות אלה, ובכלל זה לא בדק אם המשרד והחברות הללו ממלאים את התחייבויותיהם ההדדיות. המנכ"ל הקודם והמנכ"ל הנוכחי לא נקטו פעולות לביצוען של בדיקות אלה.

תגובה
משרד התיירות 

8. 	ממשקי העבודה בין המשרד והחברות הממשלתיות נבדקים בימים אלו. המשרד שכר את שירותיהן של חברות בקרה לטובת הנושא. כמו כן בשל חוסר שביעות רצון מתפקודו המקצועי של מבקר הפנים הוא לא נתבקש לבצע ביקורת ואכן בתקופה המצוינת בדוח הביקורת נתגלו בעיות בעבודת אחת מהחברות הממשלתיות שבתחום אחריות המשרד. 

ליקוי

9. 	תפקוד המבקר הפנימי במישור האישי - בכמה מקרים אופן תפקודו של המבקר הפנימי לא עלה בקנה אחד עם הדרישות המחייבות של תפקידו, והעיקרית שבהן - להקפיד למסור דיווחים מלאים ומהימנים על פעילותו. בין היתר, המבקר הפנימי לא דיווח להנהלת המשרד על הפסקת עבודתו כאמור על דוח ביקורת שהיה בשלב מתקדם ומסר למשרד מבקר המדינה פעמיים מידע לא מדויק בעניין פעילותו במשרד.
תגובה
משרד התיירות 

9. 	תפקוד המבקר הפנימי במישור האישי הועבר לנציבות שירות המדינה מבקר המדינה. 

ליקוי

10. 	על נש"ם ומשרד המשפטים לבחון במשותף את הדרך המיטבית לטיפול בהמלצה של משרד מבקר המדינה ושל ועדה שמינתה נש"ם לבחינת הביקורת הפנימית במשרדי הממשלה, ולפיה יוקם גוף ביצוע ובקרה ברשות המבצעת שסמכויותיו יחולו על כלל משרדי הממשלה ואשר ישמש גוף מייעץ בתחום הביקורת הפנימית הן למבקרים הפנימיים והן למנכ"לי המשרדים.

תגובה
משרד התיירות 

10. 	משרד התיירות יפעל על פי ההנחיות שיקבעו. 

ליקוי

11.	על המבקר הפנימי לגבש בהקדם הצעה לתכנית עבודה נאותה שתענה על צרכיו המקצועיים של המשרד בתחום הביקורת הפנימית. על המבקר הפנימי להקפיד לציין בהצעות תכניות העבודה את משאבי כוח האדם הישירים והעקיפים והמשאבים החומריים הדרושים לצורך ביצוען. יש מקום שמפעם לפעם יבחן המבקר הפנימי את האפשרות לכלול בהצעת תכנית העבודה בדיקה בעניין ממשקי העבודה שבין המשרד לחברות הממשלתיות שבאחריותו, לרבות בעניין מידת ביצוע התחייבויותיהם ההדדיות.

תגובה
משרד התיירות 

11. 	תכנית עבודה תגובש מיד עם איוש המשרד על ידי מבקר פנים חדש. מנכ"ל המשרד פנה לחשב המשרד בבקשה לבחון הפעלת ביקורת חיצונית עד לאיוש המשרה מחדש. 

ליקוי

12.	על המשרד לשקול לגבש נוהל משרדי מפורט בעניין אופן ביצועה של הביקורת הפנימית במשרד על כל שלביה, ובכלל זה לקבוע לוחות זמנים מחייבים להליכי הגיבוש והאישור של הצעת תכנית העבודה ואת אופן טיפולו של המשרד בדוחות הביקורת הפנימית. על המשרד לנקוט את הצעדים הדרושים כדי שתבוצע בו ביקורת פנימית ראויה, בהתאם להוראות חוק הביקורת הפנימית.

תגובה
משרד התיירות 

12. 	משרד התיירות מקבל את הערת הביקורת ויפעל לגיבוש נוהל משרדי על אופן ביצועה של הביקורת הפנימית במשרד על כל שלביה לרבות לוחות זמנים. 


משרד התיירות
הפיתוח והתחזוקה של אתר מופע המים בכינרת

הגופים המבוקרים: משרד התיירות, משרד האוצר, חברה ממשלתית לתיירות, עיריית טבריה, משרד התחבורה, רשות הספנות, רשות ניקוז כנרת, מנהלת הכינרת, נמל טבריה

ליקוי

1. 	היעדר אישורים מספקים להקמת הפרויקט- מנתוני משרד התיירות עולה כי בשנים 2014-2007 הושקעו כ-77.5 מיליון ש"ח בפיתוח ובקידום של פרויקטים שונים בעיר טבריה. אחד הפרויקטים המרכזיים והאטרקטיביים, שבו הושקע סכום כולל של כ-7 מיליון ש"ח, היה "מופע המים בכינרת" (להלן – הפרויקט או המופע) - פרויקט שהופעל באמצעות דוברה, שהוצבה על ארבעה עמודים שננעצו בקרקעית הכינרת (להלן - מזרקה). במופע הופעלו פעלולי מים, אפקטים של תאורה ופעלולי אש והוקרנו בו, באמצעות מגדל שנבנה על הטיילת הסמוכה (להלן - מגדל הקרנה), תמונות שונות על מסכי ענק. הפרויקט פעל בהצלחה רבה מאוקטובר 2010 עד ינואר 2013, במרץ 2013, בעקבות עליית מפלס הכינרת ועקב פגעי מזג האוויר, טבעה המזרקה וביולי אותה שנה הוצבה מחדש. ואולם בינואר 2016 טרם הופעל המופע מחדש ועקב כך נגרמו נזקים תיירותיים, כלכליים וסביבתיים. בסיור שקיים משרד מבקר המדינה ביולי 2015 בטבריה הועלה כי אתרי תיירות לא מעטים בעיר מוזנחים, ואין בהם טיפול מספיק בתאורה, בשילוט, בריצוף, באשפה ובגינון. בלטה במיוחד ההזנחה של פרויקט מופע המים; מיולי 2013 ניצבת על המים המזרקה ללא כל שימוש - גוש ברזל ענקי המסתיר את החוף ואת יופייה של הכינרת. במצב הקיים המזרקה היא אפוא בבחינת מפגע סביבתי של ממש. המטרה שעמדה לנגד עיניהן של עיריית טבריה וחמ"ת הייתה, בראש ובראשונה, לקדם את הפרויקט במהירות. מטרה זו עמדה ביסוד הבחירה בחלופה שלפיה תוצב המזרקה על גבי דוברה בכינרת, כל זאת ללא בחינה יסודית של מכלול ההיבטים הרלוונטיים לנושא ובלי שהוכן מסמך מקיף שבו מפורטים היתרונות והחסרונות של כל אחת מהחלופות.

תגובה
משרד התיירות 

1. 	משרד התיירות שותף במימון והקמת הפרויקטים לעיתים באופן מלא ולעיתים באופן חלקי אולם בסיום ההקמה מתבצעת מסירה לרשות שצריכה לתחזק. 
תגובה
החברה הממשלתית לתיירות 

1. 	החברה הממשלתית לתיירות (להלן: החמ"ת) הינה זרוע ביצוע של משרד התיירות ובכלל זה מבצעת את מדיניותו ועל כן, אין לה מנדט להחליט בעניין התחזוקה. חמ"ת שותפה להערת הביקורת ביחס לתחזוקה הלקויה של אתרי התיירות בטבריה, המחייב טיפול מידי. לדעת החמ"ת יש לפעול בהקדם לשיפור תחזוקת אתרי התיירות בטבריה ולהקצות לשם כך את התקציבים הנדרשים. לאור החשיבות שרואה חמ"ת בעיר טבריה ובתחזוקת הפרויקטים שמומנו על ידי משרד התיירות והמדינה בכלל, היא יזמה תכנית תחזוקה מקיפה, כוללת באתרי התיירות בטבריה, שיקום ושיפוץ כל הליקויים וכן תחזוקתם על ידי חמ"ת. לצורך כך ביצעה סקר מצב תחזוקתי של אזור התיירות בטבריה, במטרה למפות את הליקויים והפגמים מתוך כוונה להכין מכרז לשיקום ולתחזוקה לשם הוצאתה לפועל של תכנית מפורטת לתיקון הליקויים. בתחילת 2015 הציגה חמ"ת את הממצאים למשרד התיירות ולמשרד האוצר. המכרז כלל את תוצאות הסקר המפורט, על כל פגם ופגם באתרי התיירות בטבריה. 

ליקוי

2. 	כל הנוגעים בדבר - חמ"ת, עיריית טבריה, רשות הספנות והנמלים, רשות ניקוז כינרת - מינהלת הכינרת (להלן - מינהלת הכינרת) ונמל טבריה - התייחסו אל המזרקה כאל כלי שיט, אשר אינו נדרש לעמוד בכללי הבטיחות ובכללי התכנון והבנייה של מבנים, ולא מצאו לנכון לפנות בעוד מועד לוועדה המקומית כדי לברר עמה אם אכן ניתן לראות במזרקה כלי שיט, ואם לא - מה נדרש לעשות כדי לקבל היתר בנייה להצבתה הקבועה בכינרת. הוועדה המקומית לא פנתה לברר עניין זה במוסד התכנון המוסמך על פי חוק התכנון והבניה, התשכ"ה-1965, לאשר תכניות בנייה והיתרי בנייה החלים בתחום הסביבה החופית של הכינרת וולחו"ף. היא אף לא מצאה לנכון לפנות בעניין זה לוועדה המחוזית. 

תגובה
משרד התיירות 

 2. 	המשרד במסגרת דיוני צוות תקציב פיתוח (להלן: הצת"פ) מאשר את הפרויקטים הנבחרים ואת מסגרת התקציב לכל פרויקט. המשרד אינו שותף להליך התכנון, הרישוי והביצוע בפועל. אחריות זו מוטלת על חמ"ת שמבצעת התקשרות עם גורמי מקצוע לשם ביצוע הפרויקטים. המשרד התקשר עם חברות בקרה כדי, לבצע בקרה על הליכי התכנון. 

תגובה
מינהלת הכינרת 

2. 	"מינהלת הכינרת" התקיימה עשרות שנים כאגף ב"רשות ניקוז כינרת" עד לתאריך 31.10.15, על פי הסכם התקשרות בין "רשות המים" ל"רשות ניקוז כינרת". עיסוקו העיקרי של אגף זה היה בתחום שמירת איכות מקורות המים באגן ההיקוות של הכינרת ובכינרת עצמה ומניעת זיהומם. החל מ- 1.11.15 הופסקה פעילות אגף "מינהלת הכינרת" ברשות ניקוז כינרת והועברה ישירות אל "רשות המים". 

ליקוי

3. 	 הוועדה המקומית נתנה לעיריית טבריה היתר בנייה להקמת מגדל ההקרנה על הטיילת בדיעבד, לאחר שהמגדל כבר הוקם והחל לפעול. יצוין כי לא ברור אם על פי התכניות החלות במקום אפשר לבנות בו מגדל.

ליקוי

4. 	טביעת המזרקה- במסמכי המכרז להקמת הפרויקט, להפעלתו ולתחזוקתו שפרסמה חמ"ת, ובו זכתה חברה מסוימת (להלן - הקבלן), לא ניתן ביטוי מפורש וברור להשפעה של שינויים במפלס המים בכינרת על המזרקה ועל הפעולות הנדרשות בעקבות זאת (העלאה והורדה של המזרקה). בהסכמים שנכרתו בין הגורמים השונים לא נקבע מי הגורם האחראי לביצוע הפעולות האמורות ומי אמור לשאת בעלויותיהן הניכרות. על משרד התיירות וחמ"ת להפיק את הלקחים ממקרה זה ולהקפיד שבהסכמים לביצוע ולתחזוקה של פרויקטים תיירותיים יעוגנו במפורש כל הפעולות וההיבטים הדרושים וייקבע, בין היתר, מי אחראי לביצוע הפרויקטים על כל מרכיביהם ומי יישא בעלות הביצוע והתחזוקה. ראוי שגם עיריית טבריה תפיק את הלקחים מהכשלים בביצוע הפרויקט, ותקפיד שבהסכמי התקשרות שונים שעליהם היא חותמת יעוגנו במפורש החובות והזכויות של כל הצדדים להתקשרות.





תגובה
משרד התיירות 

4. 	הופקו לקחים בעקבות דוח הביקורת. חברות הבקרה מטעם משרד התיירות נדרשות לאשר מכרזים לאחר השלמת התכנון ולפני פרסומם. 

תגובה
החברה הממשלתית לתיירות

4. 	חמ"ת מקבלת את דוח הביקורת בדבר החשיבות בהסכמים לפיתוח פרויקטים תיירותיים והצורך בעיגון באופן מלא וראוי של הפעולות וההיבטים הכרוכים בפיתוח הפרויקטים ובתחזוקתם. 

ליקוי

5.	באפריל 2012 התברר כי עקב עליית מפלס הכינרת עלול להיגרם נזק למזרקה ולמערכות ההפעלה המותקנות עליה, ולכן יש צורך להגביה מיד את המזרקה. חמ"ת ועיריית טבריה התמהמהו בטיפול בבעיה זמן רב ללא הצדקה, ורק לאחר כתשעה חודשים נחתמו הסכמים לביצוע עבודת ההגבהה, והיא החלה אפוא רק בעונת החורף; בזמן ביצוע העבודה התחוללה סערה גדולה בכינרת, והיא גרמה לעלייה נוספת של מפלס המים ולטביעתה של המזרקה.

ליקוי

6. 	בהסכם עם עיריית טבריה בעניין הגבהת המזרקה התחייבה חמ"ת להקצות לה 750,000 ש"ח לביצוע העבודות להרמת המזרקה ולקיבועה, ללא אישור מראש של משרד התיירות כנדרש. על משרד התיירות לברר ביסודיות את הנסיבות שבהן התחייבה חמ"ת לממן את העבודה לשיקום המזרקה ללא אישורו, ולנקוט את הצעדים המתחייבים על מנת שמקרה כזה לא יישנה.

תגובה
משרד התיירות 

6. 	המשרד ביצע בדיקה של תשלומי המרכבה במטרה לאתר את התשלום אך לא נמצאה חשבונית בסכום של 750 אלף ש"ח. המשרד פנה לחמ"ת בבקשה לקבלת הבהרות בנושא זה. 



ליקוי

7.	בדיווחים שונים על הפרויקט ששלח מנכ"ל חמ"ת, מר שי וינר, לדירקטוריון חמ"ת ולמשרד התיירות הוא הסיר למעשה מהחברה כל אחריות לטביעת המזרקה והטילה על הקבלן והעירייה בלבד; אך לא ברור אם טענותיו על היעדר כשל תכנוני וביצועי של הפרויקט ועל אי-אחריותה של חמ"ת בנושא מתיישבות עם כל העובדות.

ליקוי

8. 	הביקורת העלתה כי דירקטוריון חמ"ת ומשרד התיירות הסתפקו בהסבריו של מנכ"ל חמ"ת, ולא הטילו עד ספטמבר 2015 על גורם חיצוני בלתי תלוי או על המבקרים הפנימיים של חמ"ת ומשרד התיירות לבצע תחקיר יסודי ומעמיק לגבי נסיבות טביעתה של המזרקה ולגבי הגורמים שהביאו להפסקת פעילותו של הפרויקט, אף שהפרויקט היה כאמור במשך מעט יותר משנתיים פרויקט דגל של משרד התיירות בטבריה. כמו כן הועלה כי גם עיריית טבריה לא ביצעה בדיקה מקיפה ויסודית לגבי נסיבות הטביעה; המבקר הפנימי של עיריית טבריה אמנם התחיל בביצוע ביקורת וביולי 2013 אף פנה לראש העירייה דאז, למנכ"ל העירייה דאז, לגזבר העירייה וליועץ המשפטי שלה וביקשם להשיב לו על כמה שאלות בנושא זה, אולם לא קיבל תשובות, והביקורת שהתכוון לבצע הופסקה. ממסמכי העירייה לא ניתן לדעת מדוע הופסקה הביקורת בנושא, ומי אישר את הדבר. 

תגובה
משרד התיירות 

8. 	כחלק מהליך הפקת הלקחים, משרד התיירות הזמין דו"ח בקרה.

ליקוי

9. 	הניסיונות לשיקום הפרויקט - לאחר טביעת המזרקה חתמה העירייה באפריל 2013 על הסכם עם הקבלן לביצוע פעולות החילוץ והקיבוע של המזרקה במקום, שנקבע לפני שווידאה שיש בידה כל המקורות הכספיים למימון הפעולות, ואף שלא ידעה באותו מועד מה היקף הנזקים שנגרמו למזרקה, אילו פעולות נוספות יהיה צורך לבצע כדי לחדש את המופע והאם יש מקורות ודאיים למימון פעולות אלה.

ליקוי

10. 	בספטמבר 2015, יותר משנתיים וחצי לאחר טביעת המזרקה, עדיין לא קיבל משרד התיירות החלטה בעניין עתידו של מופע המים, ועקב כך גם לא נעשה עד מועד זה כל שימוש בסכום שהקצה המשרד בדצמבר 2013 לחידוש פעילותו (3 מיליון ש"ח). 

תגובה
משרד התיירות 

10.	המשרד הקצה את הסכום על בסיס אומדן שהציגו החמ"ת והעירייה לסכום הנדרש לשיקום הטיבריום. בדיעבד התברר שנדרש סכום של כ- 7 מיליון ש"ח הקרוב לעלות ההקמה המקורית. בנוסף, בשנת 2013 החליט המשרד לגבש תכנית כוללת להשקעות המשרד בעיר המבוססת על הצרכים התיירותיים, הפוטנציאל ויכולת הרשות המקומית ולהפסיק את המגמה שהייתה לפיה הפרויקטים נבנו כ"טלאי על טלאי". במסגרת זו המשרד השהה החלטות קודמות לתכנון ופיתוח בעיר שלא עלו בקנה אחד עם סוגיית יכולת התחזוקה ושמירה על תחזוקה בסיסית במרחב התיירותי. במסגרת זו הוחלט כי מופע מים (שיתבסס בחלקו על מופע הטיבריום) יוצב על מזח שיוקם באגף הצפוני של טיילת אלון. במחצית השנייה של 2015 אושר לחמ"ת תקציב לצורך תכנון. 

ליקוי

11.	על עיריית טבריה ונמל טבריה לנקוט בהקדם את הפעולות הדרושות לקיום התנאי באישור שנתן הנמל להצבת המזרקה, ולפיו יש למשות את הדוברה מהמים בתוך 60 יום מיום הפסקת הפעלתו של הפרויקט. בינואר 2016, למעלה משנתיים וחצי מאז חולצה וקובעה המזרקה, היא מוצבת בכינרת בגובה המותאם למפלס המרבי שלה ללא כל שימוש, אף שיש בכך משום מפגע חזותי וסביבתי. 

ליקוי

12.	עיריית טבריה לא נערכה כראוי לחילוץ המזרקה מהכינרת ולפעולות ההמשך שיש לבצע לאחר מכן, ובכלל זה היא לא עמדה על כך שכל חלקי המזרקה שנמשו מהמים יאופסנו במקום בטוח ושמור ויירשמו באופן מסודר עד לבחינת כשירותם. ככל הנראה במהלך העבודות פונו כפסולת שתי משאבות של המזרקה שעלותן ניכרת בלי שנבדק אם עדיין היה אפשר להשתמש בהן. על משרד התיירות להנחות את חמ"ת לכלול בהסכמים שהיא חותמת עם רשויות מקומיות בעניין פיתוח אתרי תיירות סעיף המחייב אותן לקבל את אישורה לפינוי או למכירה של ציוד הקשור בפיתוח תשתיות תיירות שמימן המשרד



תגובה
משרד התיירות 

12.	משרד התיירות מקבל את הערת הביקורת וחמ"ת תונחה להטמיע בהסכמי התחזוקה סעיף המסדיר זאת. 

ליקוי

13.	משרד מבקר המדינה מעיר למשרד התחבורה כי היה על נמל טבריה לוודא כי התנאים שקבע מקוימים, ואם מצא שהם אינם מקוימים היה עליו לפנות לגורמים הרלוונטיים בדרישה שיקוימו. על עיריית טבריה ונמל טבריה לנקוט בהקדם את הפעולות הדרושות לקיום התנאי האמור, הכלול באישור שנתן הנמל להצבת המזרקה.

ליקוי

14. 	על מינהל התכנון במשרד האוצר לבחון את אופן תפקודן של עיריית טבריה והוועדה המקומית במסגרת ההליכים למתן אישורים והיתרים להקמת הפרויקט. עליו גם לבחון בהקדם, כשם שהומלץ בדוח מבקר המדינה משנת 2011 את המורכבות הכרוכה במצב שבו חברה עירונית היא היוזמת פרויקט בנייה. גם על הוועדה לשמירה על החופים (הוולחו"פ) ללמוד את פרטי המקרה, שכן מדובר בסוגיה העוסקת בלב תחומי העיסוק שלה.

ליקוי

1. 	פקיעת תוקף מינויה של מועצת הנאמנים - תיאטרון הבימה מאוגד כחל"צ, הבעלות על מניות החברה היא בידי הקדש ציבורי. נאמני ההקדש משמשים כאספה הכללית של החברה. תוקף כהונתה של מועצת הנאמנים (להלן - מועצת הנאמנים, מועצת נאמני ההקדש, נאמני ההקדש) פג ב-16.1.15, בתום חמש שנים ממועד המינוי ולא הוארך, אך למרות זאת הם המשיכו להתכנס. על משרד התרבות ומועצת התרבות לפעול בהקדם למינוי הוועדה הבוחרת את מועצת הנאמנים של ההקדש, הליך שארך בעבר יותר משנה. משרד מבקר המדינה מעיר למשרד התרבות ולמועצת התרבות שעקב ההשתהות בבחירת הוועדה הבוחרת, קיים חשש שהבימה תמשיך להתנהל ללא מועצת נאמנים תקופה ארוכה, וכי עליהם לפעול בהקדם למינוי ועדה בוחרת שתמנה את מועצת הנאמנים החדשה.

תגובה
משרד התרבות והספורט

1. 		ביום 26.1.2016 יצאו מכתבי פניה חדשים ומעודכנים מהמשרד לגופים עימם יש להיוועץ לצורך כינון הוועדה הבוחרת החדשה לנאמני תיאטרון הבימה. נכון למרץ 2016, לא נשלחו רשימות חדשות של מועמדים לוועדה הבוחרת. מספר גופים ביקשו הארכת מועד להגשת התייחסויותיהם. בהתאם להנחיות משרד המשפטים בנושא, בכוונת המשרד לפנות לגורמים הממליצים ולבקשם לשלוח את הרשימות ולתת ארכה נוספת לשם העברת רשימות המועמדים. בכוונת המשרד לקדם באופן יעיל ומהיר את מינוי הוועדה הבוחרת, באופן שיסתיים עד מחצית ראשונה של שנת 2016. 

ליקוי

2. 	אי-הובלה בהיקף הפעילות והאיכות למרות הובלה בהיקף התמיכה הציבורית - מהשוואת היקפי הפעילות של התאטרון, היקפי התמיכה הכספית הציבורית, ומדדי האיכות והמצוינות - פרסי התאטרון וניקוד משתני האיכות על פי מבחני התמיכה בתאטראות - בין תאטרון הבימה לבין התאטראות המסווגים במשרד התרבות כתאטראות גדולים כמותו, עלה כי תאטרון הבימה לא מוביל ברובם המוחלט של המדדים שנבדקו. במדדי האיכות והמצוינות ובכלל זה ניקוד משתנים איכותיים על ידי מדור תאטרון ב"מועצה הישראלית לתרבות ואמנות" (להלן - מועצת התרבות) ובפרסי התאטרון הוא אף ממוקם נמוך ביחס לתאטראות אחרים. מנגד, הוא מוביל בהיקפי התמיכה הכספית הציבורית שהוא מקבל ביחס להיקף פעילותו, ובאחוז הנמוך יחסית של הכנסות עצמיות ביחס לסך ההכנסות. הנתונים המופיעים בדוח התאטרונים הציבוריים אינם משקפים את המצב לאשורו, והנתונים בדוחות הכספיים אינם מפורטים דיים, אין למשרד התרבות מידע מלא ואחיד על היקף ההכנסות של התאטראות ממקורות שונים והחלטותיו של משרד התרבות מתבססות על מידע חלקי בלבד. לדעת משרד מבקר המדינה, על משרד התרבות לדרוש מכל תאטרון ותאטרון להגיש לו רשימה מפורטת של כל ההכנסות שלו, על פי מתכונת שהוא יקבע מראש. כן עליו לשקול לתמרץ תאטראות הפועלים ליצירת הכנסות עצמיות מתרומות, חסויות, אגודות ידידים וכיוצא באלה. 

תגובה
משרד התרבות והספורט

2. 		המשרד מציין כי למבחנים לחלוקת כספי תמיכות של משרד התרבות והספורט למוסדות ציבור בתחום התאטרון (להלן – מבחני התמיכה), יש משקל רב בגין התמיכה הציבורית האחרת (כגון תמיכת עיריות) אותה מקבל התיאטרון. בנוסף, יש לתקציבו הכולל של התיאטרון (לרבות כלל הכנסותיו) משקל לצורך קביעת מעמדו כתיאטרון גדול, קטן או בינוני (וכתוצאה מכך הדבר משפיע על ניקודו). מעבר לכך, תמיכת המדינה בתיאטראות הינה כשליש מתקציבם. כך שתיאטרון נדרש לגייס מקורות נוספים לפעילותו: תמיכה מגורמים ציבוריים נוספים, רשויות מקומיות, מפעל הפיס, מכירות כרטיסים, חסויות, פרסומות ותרומות. לפיכך, לדעת המשרד אין צורך בתמריץ נוסף להגדלת ההכנסות העצמיות. 

תגובה
התיאטרון הלאומי הבימה בע"מ

2. 		אי הובלה בהיקף הפעילות והאיכות - במסגרת דוח הביקורת נבדקו היקפי הפעילות של התיאטרון בשנה אחת בלבד – שנת 2013, סמוך לאחר שהתיאטרון שב להעלות את הצגותיו במשכנו לאחר 5 שנים בהן נאלץ להעלות את הצגותיו באולמות חילופיים (סיום שיפוץ מבנה התיאטרון הסתיים בסוף 2011). עזיבת בניין התיאטרון לתקופה שהתארכה באופן משמעותי מהצפוי, הכבידה מאוד על פעילות התיאטרון אשר העלה את ההצגות מתוך אילוץ באולמות חילופיים אשר אינם מזוהים עם התיאטרון ואינם מתאימים תמיד להפקותיו. במהלך תקופה זו התיאטרון נאלץ לשנות את הרפרטואר כדי להתאימו לאולמות החילופיים ולשאת בעלויות חריגות לשכירת אולמות. כתוצאה מכך, נגרמו הפסדים בסכומים ניכרים ומספר המבקרים בהצגות פחת. בשנת 2013 פעל התיאטרון במשכנו, אולם בשני אולמות בלבד ובטרם הספיק לשקם את הפגיעה האמנותית והתפעולית שנגרמה לו. כיום פועל התיאטרון בהיקף מלא בכל ארבע אולמות הבית וכן מעלה הצגות חוץ בכל רחבי המדינה. בהצגות התיאטרון בשנת 2015 צפו כ- 750,000 מבקרים מכל חלקי הציבור, במרכז ובפריפריה. התיאטרון הציג בשנת 2015 כ- 148 הפקות שונות אשר הועלו 1,600 פעמים, כאשר כ- 1,200 הצגות הועלו באולמות הבית של התיאטרון ולמעלה מ- 400 הצגות באולמות שונים בכל רחבי הארץ. המדובר בהצגות איכותיות ומורכבות. כן הציג התיאטרון על במות יוקרתיות ובפסטיבלים בינלאומיים, בין היתר, בסין, גרמניה ובפסטיבל שייקספיר בלונדון. בשנת 2016 מתוכננות הפקות מורכבות עוד יותר ובראשן הקלאסיקה – "עלובי החיים". הגם שלגישת התיאטרון חלוקת "פרס התיאטרון", אשר עליה מבסס הדו"ח את מרבית מסקנותיו בנושא "איכות", אינה מהווה מדד לאיכות אמנותית, שכן המדובר באירוע יחצני-בידורי מובהק, הרי שבשנת 2014 זכה התיאטרון בחמישה פרסים לרבות בפרס ההצגה הטובה של השנה - "אדם לא מת סתם".

ליקוי

3. 	אי-קביעת יעדים הנדרשים מתאטרון לאומי ומדדים להשגתו - מאז הכריזה עליו הממשלה ב-1958 כעל התאטרון הלאומי לשם כבוד, לא נקבע מה המשמעות של "תאטרון לאומי" ומהם היעדים והתפוקות הנובעים ממעמד זה. למרות זאת התאטרון מקבל תמיכה הכוללת כפל התחשיב הבסיסי לעומת התאטראות האחרים בשל תוארו. בשנת 2008 אישר בית המשפט העליון את כתב ההקדש ואת תקנון החל"צ. בתקנון נקבעו מטרות הבימה כתאטרון לאומי, אולם לא נקבעו יעדים ותפוקות שיאפשרו לבדוק את מימוש המטרות שנקבעו. הבימה כתאטרון לאומי: על משרד התרבות ומועצת התרבות, בתיאום עם משרד המשפטים, לקבוע מהם היעדים והתפוקות הנדרשים מתאטרון לאומי בהתאם למטרות שאישר בית המשפט העליון בתקנון החל"צ, והנובעים ממעמד זה, ולפקח על עמידת התאטרון ביעדים ובתפוקות כתנאי לתקצוב הנוסף הניתן לו. כל זאת מבלי לפגוע בחופש היצירה. על מחלקת ייעוץ וחקיקה במשרד המשפטים להכריע בסוגיית התמיכה החורגת הניתנת לתאטרון בשל ההכרה בו כתאטרון לאומי. 

תגובה
משרד התרבות והספורט

3. 		המשרד רואה בדוח הביקורת בנושא הגדרת מעמדו של הבימה כתיאטרון הלאומי של ישראל הזדמנות לקיים דיון מעמיק בבעיות התאטרון, לשם המשך קיומו ושגשוגו כתיאטרון הלאומי של ישראל. מעמדו של תיאטרון הבימה הוא תוצר של היסטוריה ארוכת שנים, של הצטיינות מקצועית וקשר עמוק להיסטוריה של העם היהודי ומדינת ישראל. המשרד מחויב ליצוק תוכן עדכני למונח "התיאטרון הלאומי" ופועל לגיבוש מודל הולם להתנהלותו, לרבות התקציבים הדרושים לשם כך. עם זאת, לא למותר לציין כי כל התערבות בתכנים כתנאי להכרה בתיאטרון כתיאטרון לאומי, אסורה מכל וכל, ומהוה פגיעה בחופש האמנותי של התיאטרון, שהוא אחד ממרכיבי הזהות המהותיים של תיאטרון לאומי. לדעת המשרד, המונח "תיאטרון לאומי" אינו פונקציה של עמידה ביעדים או מדדים (במיוחד יעד כמותי) בשנה כזו או אחרת, הבימה אינו נהנה מתמיכת העירייה הניתנת לתיאטראות האחרים בתל אביב, ולפיכך נפגע תקציבו בהשוואה לסיוע הנרחב אותו מקבלים תיאטרון הקאמרי ובית לסין. בימים אלו (מרץ, 2016), ממשיכה המועצה הישראלית לתרבות ולאמנות, הפועלת מכוח חוק התרבות והאמנות, התשס"ג- 2002 (להלן – "המועצה" או "מועצת התרבות") ומדור תיאטרון את הדיון באשר למעמדו של הבימה כתיאטרון לאומי. המועצה אף שוקלת להקים וועדת משנה, אשר תוקדש לנושא זה. עד סוף שנת 2016 יגבש המשרד מודל מתאים לפעולתו של התיאטרון הלאומי, לרבות התקציבים הדרושים להפעלתו. כל זאת, במטרה שנושא זה יקבל ביטוי לקראת חלוקת התמיכות בשנת 2017. 

תגובה
התיאטרון הלאומי הבימה בע"מ

3. 		אי קביעת יעדים הנדרשים מתיאטרון לאומי - התיאטרון יברך וישתתף בכל מהלך שייעשה לשם קביעת קריטריונים ייחודיים לתיאטרון לאומי ולתקצוב מתאים אשר יאפשר לו להגשים את יישום הקריטריונים שיקבעו ואת ייעודו כתיאטרון לאומי. בזמן הקרוב צפוי להיקבע דיון בהשתתפות נציגי משרד התרבות ונציגי התיאטרון שנושאו "תיאטרון הבימה כתיאטרון לאומי". בכוונת התיאטרון להוביל את הדיון בנושא זה וליישם את חזונו בכל הנוגע להיותו התיאטרון הלאומי. 



ליקוי

4. 	ביצוע חלקי של הסכמי ההבראה לאורך השנים - בשנים 1995 ו-2011 חתמה הממשלה עם התאטרון על הסכמי הבראה, שבמסגרתם היא העבירה לו עשרות מיליוני שקלים כחלק מתכנית הסיוע וההבראה. בדצמבר 2012 נחתם הסכם הבראה נוסף, שבמסגרתו התחייבו הדירקטוריון ומנכ"לית התאטרון, כתנאי לקבלת סיוע נוסף של עשרות מיליוני שקלים, להשיג הפעלה שוטפת של התאטרון, להגיע לפתרון הגירעון הצבור ולפעולה באיזון תקציבי לאורך זמן. ועדה שמינתה הממשלה ב-1995, שכללה את מנכ"ל משרד התרבות, סגן הממונה על התקציבים במשרד האוצר וסגן החשב הכללי במשרד האוצר (להלן - סגן החשכ"ל) פיקחה על ביצוע ההסכמים (להלן - ועדת המעקב) התאטרון לא עמד במלוא התנאים שנקבעו בהסכם ההבראה מ-2012 ובלוח הזמנים שעליו התחייב. במטרה שהוגדרה בהסכם - "פתרון הגרעון הצבור של התאטרון" - לא חל שינוי מהותי, למעט שינוי שמקורו במחיקת הלוואת הממשלה והפיכתה למענק. בסוף שנת 2012 עמד סכום הגירעון בנכסים נטו של התאטרון על סך של כ-47.4 מיליון ש"ח ובסוף 2014 על סך של כ-33 מיליון ש"ח. מקור הירידה בגירעון במחיקת הלוואת ממשלה והפיכתה למענק בסכום של כ-13.3 מיליון ש"ח וברווח בהיקף של 1.6 מיליון ש"ח. בתחילת אוגוסט 2015, לאחר שפג תוקף הסכם ההבראה מ-2012, שוב פנה התאטרון למשרד התרבות וביקש להקדים את הזרמת המימון שמגיע לו כדי שיוכל לעמוד בתשלומי השכר ליולי 2015; כך גם בנובמבר 2015 ובדצמבר. משרד התרבות אישר את בקשותיו, ומנגד דחה בקשות דומות של תאטראות אחרים ללא כל הנמקה. גם בפברואר 2016 פנה התאטרון למשרד התרבות בבקשה להגדיל את תשלום ההקצבה השוטפת בלעדיה אין באפשרותו לשלם לעובדיו ושחקניו את משכורת ינואר ולעמוד ביתר התחייבויותיו וכן בתשלומים לקופות העובדים, ותשלום ניכויים למס הכנסה וביטוח לאומי ועבור הפקות חדשות. בפברואר 2016 פנה התיאטרון גם לסגן החשכ"ל בבקשה לדחות את פירעון הלוואותיו מהמדינה עד לינואר 2018. הפרטים לעיל מעידים על חוסר יכולתו של התאטרון לממש את היעדים שנקבעו בהסכמי ההבראה כתנאי לקבלת הסיוע מהמדינה. בתחילת 2016 הוא מתקשה לשמור על איזון תקציבי, מתקשה לפעול באופן שוטף ועדין לא פתר את בעיית הגרעון הצבור. ועדת המעקב, מצדה, אישרה להקדים את העברת כספי הסיוע עוד לפני שהתאטרון ביצע צעדים שהתחייבו מהסכמי ההבראה; כן היא אישרה לו פעם אחר פעם לדחות את תשלומי ההלוואות שקיבל מהמדינה. התנהלות זו של ועדה מטעם הממשלה מעבירה מסר למוסדות ציבוריים, כי נוכח חשיבותם הציבורית המדינה לא תאפשר את קריסתם גם כשהם מתנהלים באופן לקוי. בשנים 2015-2011 הסכימו משרדי האוצר והתרבות פעם אחר פעם לדחות את מועדי החזר תשלומי ההלוואות וויתרו פעם אחר פעם על החזר פירעונן של הלוואות נוספות על ידי התאטרון. לסיכום, הבדיקה העלתה אפוא שבשנים 2014-2011 הזרימה המדינה להבימה כספים המסתכמים בכ-120 מיליון ש"ח. העברת הכספים בוצעה בדרך של: תמיכה שוטפת בתאטרון הכוללת תמיכה חורגת במסגרת מבחני התמיכה לנוכח מעמדה של הבימה כתאטרון הלאומי; תמיכה לשמירת רצף פעילות; תמיכה למוסדות במצוקה; תמיכה בשיפוצים; מענקים; הלוואות שלא נפרעו והלוואות שהומרו למענק והחזר הנחות לאזרחים ותיקים. כל אלה אמנם הביאו את הבימה למצב של איזון תקציבי שוטף ואף לרווח תפעולי נכון לסוף שנת 2014, אולם בהתחשב בגירעון הצבור שלה שעמד ב-2014 על יותר מ-33 מיליון ש"ח, עולה ספק אם היא תוכל להתמודד עם החזר החובות ופירעון ההלוואות הצפוי לה בטווח הקרוב. ישנו חשש אמיתי ש"מה שהיה הוא שיהיה", שהבימה לא תצליח להיחלץ מהגירעון הכספי שלה ושוב תזדקק לסיוע מהמדינה לשם הישרדותה. על משרד התרבות בשיתוף משרד האוצר לבחון את צורת התמיכה העתידית בהבימה, לנוכח היקף הכספים שהוזרמו אליה במהלך 20 השנים האחרונות, ובפרט בארבע השנים האחרונות מזה, ולאור אי-יכולתה להגיע ליציבות כלכלית מזה. ראוי להביא לדיון את צורת התמיכה בה, ואת התמיכה החורגת הכוללת כפל התחשיב הבסיסי. לדעת משרד מבקר המדינה, על שרת התרבות להיכנס בעובי הקורה ולוודא כי הבימה עושה את הצעדים הנחוצים לפתרון גירעונה הצבור - כפי שהתחייבה בהסכם ההבראה מ-2012. 

תגובה
משרד התרבות והספורט

4. 		תיאטרון הבימה סובל מזה מספר רב של שנים ממשבר כלכלי, אשר מקשה על התנהלותו השוטפת ומאיים על קיומו. המדינה נדרשה לנסות ולסייע לתיאטרון במסגרת מספר תכניות הבראה שונות, אשר לא הביאו לפתרון למשבר. בסופו של יום, לאחר הפעלתו של הסכם ההבראה משנת 2012, הבימה נמצא עתה בכיוון חיובי ובאיזון תקציבי שוטף. המשרד מברך על ממצאי דוח הביקורת לפיהם התיאטרון עמד ברוב התחייבויותיו לפי ההסכם משנת 2012. המשרד מציין כי פקע תוקף מינויו של החשב המלווה לתכנית ההבראה, אשר דוח הביקורת כולל ביקורת באשר להתנהלותו. כמו כן, התפזרה וועדת המעקב לתכנית ההבראה. עמדתם העקרונית של המשרד ושל משרד האוצר, במשך כל התקופה בה עסקו במצבו של הבימה ובטיפול בתכניות ההבראה השונות, הייתה כי נודעת חשיבות ציבורית ולאומית להמשך קיומו ושגשוגו של התיאטרון, הן בשל היותו תיאטרון מרכזי והן בשל מעמדו כתיאטרון הלאומי. בשל כך, הסכימה המדינה להעמיד לתיאטרון את התמיכה המיוחדת, במסגרת תכניות ההבראה השונות. בשל כך, בחרה המדינה בגישה המקיימת את ההסכמים עם התיאטרון, אשר נבעה מתוך הרצון לתת הזדמנות להפעלתה המוצלחת של תכנית ההבראה, גם אם נדרשת ארכה לצורך עמידה ביעדיה. כל זאת, על-מנת למנוע את קריסתו של מוסד תרבות מרכזי וותיק בכלל, ותיאטרון לאומי בפרט, אשר שרד תהפוכות היסטוריות במשך כמעט 100 שנים. המשרד מקבל את הערת הביקורת ביחס לצורך בפתרון מערכתי מלא למצבו של התיאטרון ויפעל לעשות כן.

תגובה
התיאטרון הלאומי הבימה בע"מ

4. 		התיאטרון מציין כי בשנת 1995 הגיעה פעילותו הכספית של הבימה למבוי סתום בעקבות גירעון של עשרות מיליוני שקלים ובעלי התפקיד בתיאטרון התפטרו מתפקידם. הסדרי ההבראה השונים שגובשו מאז, לא כללו פתרון יסודי וארוך טווח לבעיית הגירעון האדיר שהעיקה על התיאטרון, אלא סיפקו לו בכל פעם מחדש "חמצן" אשר אפשר לו להמשיך בפעילות השוטפת בטווח הזמן המידי. במסגרת הסכם ההבראה משנת 1995 הוענק לתיאטרון סיוע באמצעות העמדת הלוואה בתנאים קשים, במסגרתה חויב התיאטרון בריבית שגם גוף עסקי היה מתקשה לעמוד בתנאיה ולא כל שכן תיאטרון לאומי רפרטוארי שאינו פועל למטרות רווח. תנאי הסכם ההבראה משנת 2012 לא יכולים היו לפתור את כלל בעיותיו הכספיות של התיאטרון ולאפשר לו לפתוח "דף חדש" מבלי שיעיקו עליו חובות העבר העצומים. בעת חתימת הסכם ההבראה היה ברור לכל הגורמים המעורבים, לרבות משרדי התרבות והאוצר, כי אחת מהמטרות שנקבעו בהסכם, פתרון הגירעון הצבור, אינה ניתנת למימוש, וודאי שלא בתוך שנתיים. לנוכח הקשיים החריפים בהם היה שרוי התיאטרון אשר היה על סף קריסה, והואיל וההסכם היה המוצא היחיד אשר עמד בפני התיאטרון שיכול היה לאפשר לו להמשיך בפעילותו הרציפה ובעשייה האמנותית, קיבלו חברי מועצת הנאמנים והדירקטוריון החלטה אחראית ומושכלת להתקשר בהסכם ההבראה על כל קשייו. רק לאחר חתימת הסכם הבראה ניתן היה לנהל משא ומתן עם ספקים, בנקים ועובדים ולהשיג הנחות, הפחתות, צמצום והתייעלות בסכומים מהותיים, מעל ומעבר לאלה שנקבעו בהסכם ההבראה. בהתאם לתנאי תכנית ההבראה ביצע התיאטרון מספר פעולות התייעלות כגון: הפחתת חוב לספקים; הסכם עם בנק מסחרי בדבר ארגון מחדש של החובות; פריסת יתרת החוב לטווח ארוך תוך הגדלת מסגרת האשראי; הגדלת הכנסות מחסויות (התיאטרון קיים את התחייבויותיו הקבועות בנושא זה בהסכם ההבראה); הפחתת שכר ופיטורי עובדים. בנוסף לפיטורים והפחתת שכר העובדים בוצעה גם הורדת שכר הפרי-לנסרים בשיעור של 10% מעבר לזה הקבוע בהסכם ההבראה. בעקבות ביצוע צעדי ההתייעלות על פי תכנית ההבראה הושג היעד המרכזי של תכנית ההבראה – השגת איזון תקציבי שוטף לאורך זמן והגרעון אף צומצם, אולם ברור היה מראש שלא ניתן לפתור את הגרעון באופן מלא בהתאם לתנאי התכנית במשך שנתיים בלבד. גם על פי התקציב שאושר לשנת 2016 צפוי התיאטרון לסיים שנה זו בעודף תקציבי. משרד החשב הכללי במשרד האוצר אישר מפורשות, כי התיאטרון עמד באבני הדרך שנקבעו בהסכם ההבראה. ממועד אישור תכנית ההבראה מלווה את התיאטרון באופן צמוד חשב מלווה שמונה על ידי משרד האוצר המעורב בכל הפעילות הכספית ולא מבוצע תשלום כלשהו ללא חתימתו.

ליקוי

5. 	המצב הכספי של הבימה: בהתחשב בכך ששיעור התמיכה הציבורית שמוענקת לתאטרון גבוה ביחס להיקף פעילותו, בהשוואה לתאטראות הגדולים האחרים ובהתחשב במצבו הכספי, מן הראוי שהתאטרון יפעיל בהקדם תכנית התייעלות לשיפור יכולת פירעון ההתחייבויות הכספיות שלו.

תגובה
התיאטרון הלאומי הבימה בע"מ

5. 		התיאטרון החליט על ביצוע תכנית התייעלות נוספת עמוקה וכואבת וכבר החל בביצועה לאחר שאושרה על ידי הדירקטוריון ביום 11.1.2016. במסגרת תכנית ההתייעלות מבצע התיאטרון, בין היתר, את הצעדים הבאים: צמצום עובדי מנהלה, צמצום עובדי במה, צמצום עבודה בשעות נוספת, שינויים פרסונליים ואיחוד פונקציות במחלקת השיווק והמכירות, התייעלות בעבודת העובדים הטכניים תוך צמצום פעולות וכיוצא בזה. 

ליקוי

6. 	חובות התאטרון לקופות העובדים (קופות פנסיה, גמל והשתלמות): נמצא כי חלו פיגורים בהעברת כספים שנגבו מהעובדים וכן בהעברת הפרשות המעביד לקופות פנסיה, קופות גמל וקרנות השתלמות של העובדים. התאטרון חתם על הסדרי תשלום חוב עם קופות העובדים השונות. 



תגובה
התיאטרון הלאומי הבימה בע"מ

6. 		התיאטרון רואה חשיבות רבה בתשלום כל הכספים הנדרשים לקופות העובדים במועדם. בשל מצבו הכספי הקשה נאלץ בעבר התיאטרון לאחר מדי פעם בהעברת הכספים לקופות העובדים, אולם על פי הסדרים שגובשו עם הקופות שולמו הכספים במלואם בתוספת ריבית באופן שזכויות העובדים והשחקנים לא נפגעו כלל. 

ליקוי

7.	חובות התאטרון לארגוני העובדים (ההסתדרות הכללית ושח"ם - ארגון השחקנים בישראל): הנהלת התאטרון ניכתה משכר העובדים והשחקנים דמי חבר עבור ארגוני עובדים, אך לא העבירה אותם כנדרש לארגונים. במקרה אחד הוגשה תביעה משפטית ונחתם הסדר לפירעון החוב עד מרץ 2017, ובמקרה אחר הוסדר החוב באיחור. אי-העברת כספים שנגבו מעובדים לקופות עובדים ולארגוני עובדים במועדם מוגדרת בחוק הגנת השכר, התשי"ח-1958, כעבירה פלילית. התנהלות כזאת עלולה לפגוע בזכויותיהם הבסיסיות של העובדים.

תגובה
התיאטרון הלאומי הבימה בע"מ

7. 		חובות לארגוני עובדים - לאור נזקים כבדים שנגרמו לתיאטרון כתוצאה מהשבתתו על ידי ההסתדרות הכללית וועד העובדים וביטול הצגות רבות עקב כך, קוזזו סכומי הנזק שנגרמו מהתשלומים להסתדרות הכללית. במסגרת דיון שנערך בבית הדין לעבודה גובש הסדר פשרה בנושא המקוים על ידי התיאטרון. אשר לתשלום לארגון השחקנים שח"ם – כל התשלומים לארגון בוצעו ואין כל חוב לתיאטרון בנושא. התיאטרון מציין כי בשנה האחרונה נחתם הסכם קיבוצי היסטורי עם העובדים הטכניים וממש לאחרונה נחתם הסכם קיבוצי עם ארגון השחקנים.

ליקוי

8. 	חובות התאטרון למס הכנסה: הנהלת התאטרון לא העבירה למס הכנסה כספים שנוכו ממשכורות העובדים במועד. בשנים 2013 ו-2014 נחתמו עם מס הכנסה כמה הסדרי תשלומים, אך התאטרון לא עמד גם בהם. בהזדמנות אחת אף ביטל מס הכנסה את אישור הניהול התקין ואישור ניכוי מס במקור של התאטרון. בשנים אלה החובות למס הכנסה נעו בין 1 מיליון ל-2.8 מיליון ש"ח. נכון לדצמבר 2015 עומד החוב על 2.1 מיליון ש"ח. אי-העברת כספים שנוכו מעובדים למס הכנסה במועדם היא פעולה חמורה ומנוגדת לכללי המינהל התקין, ומוגדרת כעברה פלילית על פי פקודת מס הכנסה [נוסח חדש].

תגובה
התיאטרון הלאומי הבימה בע"מ

8. 	לתיאטרון אין כיום חוב למס הכנסה. הבימה פועל בתיאום מלא עם רשויות המס ובמסגרת זו גובשו בעבר הסדרי פריסה עם רשויות המס אשר קוימו על ידי התיאטרון.

ליקוי

9. 	חובות התאטרון לביטוח הלאומי: הנהלת התאטרון לא העבירה לביטוח הלאומי כספים שנוכו ממשכורות עובדים וניכויי מעביד במועד. בשנים 2013 ו-2014 נחתמו כמה הסדרי חוב (פריסת תשלומים), אך הנהלת התאטרון לא עמדה בהם פעם אחר פעם. אי-העברת ניכויי מעביד ותשלומי מעביד לביטוח הלאומי במועד מהווה עברה פלילית על פי חוק הביטוח הלאומי [נוסח משולב], התשנ"ה-1995. מנכ"לית הבימה והחשב המלווה לא דיווחו לדירקטוריון, לוועדת המעקב ולמשרד התרבות על אי-העברת הכספים שנגבו מהעובדים והפרשות המעביד לקופות העובדים לרשויות המס, ולביטוח הלאומי וממילא הנושא לא נידון על ידיהם.

תגובה
התיאטרון הלאומי הבימה בע"מ

9. 	גובשו הסדרים בנוגע לתשלומים למוסד לביטוח לאומי ואשר קוימו במלואם על ידי התיאטרון. כיום, אין לתיאטרון חוב למוסד לביטוח לאומי.

ליקוי

10. 	תשלומים ליוצרים ושחקנים: נמצא כי חלו פיגורים בהעברת תשלומים ליוצרים ושחקנים בארץ. 

תגובה
התיאטרון הלאומי הבימה בע"מ

10. 	התיאטרון משלם את התשלומים המגיעים ליוצרים ולשחקנים עצמאיים ובמסגרת תכנית ההבראה צומצם החוב כלפיהם באופן משמעותי, אולם לנוכח המצב הכספי של התיאטרון עדיין קיים פיגור מסוים, כאשר התיאטרון פועל נמרצות להסדרת התשלומים שבפיגור.

ליקוי

11.	חובות ליוצרים בחו"ל: עוד בשנת 2012 פנה משרד החוץ למשרד התרבות בבקשה לטפל באי-העברת תשלומי תמלוגים על ידי הבימה ליוצרים בחו"ל, על מנת למנוע "נזק תדמיתי נוראי" ו"למנוע מבוכה והכפשה של ישראל". במועד סיום הביקורת, אוגוסט 2015, עוד נותרו חובות שלא נפרעו. 

תגובה
התיאטרון הלאומי הבימה בע"מ

11. 	במסגרת הסכם ההבראה טופלו, בין היתר, חובות ליוצרים בחו"ל, אשר מרביתם המכריעה כבר הוסדרו. התיאטרון פועל להסדרת יתרת החובות.

ליקוי

12.	חובות הבימה לקופות העובדים, (פנסיה, גמל והשתלמות), לארגוני העובדים, לרשויות המס ולביטוח הלאומי: על משרדי התרבות והאוצר לנקוט צעדים חמורים במקרים שבהם כספים שנגבו מעובדים לא מועברים במועד לקופות העובדים, לרשויות המס ולביטוח הלאומי ולארגוני עובדים. התנהלות זו מנוגדת לכל דין והוגדרה בחוק כעברה פלילית והיא מהווה כפגיעה יסודית בזכויות העובדים. על שרת התרבות להיכנס בעובי הקורה כדי להבטיח את תפקודו השוטף של התיאטרון, ואת הצעדים להתייעלותו.

תגובה
התיאטרון הלאומי הבימה בע"מ

12.	התיאטרון רואה חשיבות עליונה בביצוע כל התשלומים הנדרשים לקופות העובדים, לארגוני העובדים ולרשויות המס ועושה כל מאמץ שנדרש בכדי לבצע את התשלומים השוטפים במועדם. התיאטרון מקיים את כל ההסדרים שגובשו בנושאים אלו באופן המבטיח שזכויותיו של אף עובד לא תפגענה. נכון למועד זה (מרץ, 2016) אין לתיאטרון חובות בלתי מוסדרים לרשויות המס, לארגוני העובדים ולקופות העובדים.



ליקוי

13.	היעדר פיקוח של ועדת המעקב אחר הסכם ההבראה -בישיבות ועדת המעקב נטען פעם אחר פעם כי התיאטרון אינו מעביר את דוחות הביצוע שנועדו לאפשר מעקב אחר ביצוע הסכם ההבראה מ-2012 - דבר המהווה הפרה של הסכם. חרף טענותיה, לא נקטה ועדת המעקב את הצעדים המפורטים בהסכם ההבראה על מנת להפסיק מצב זה. ועדת המעקב לא דרשה לקבל דיווח שוטף על הסדרת חובותיו של התיאטרון לקופות הפנסיה, הגמל וההשתלמות של העובדים, ולמס הכנסה ולביטוח הלאומי.

ליקוי

14. 	ועדת המעקב לא דרשה לקבל דיווח שוטף על הסדרת חובותיו של התיאטרון לקופות הפנסיה, הגמל וההשתלמות של העובדים, ולמס הכנסה ולביטוח הלאומי.

ליקוי

15.	אי-מיסוד שגרת עבודת מטה - תכנית עבודה וישיבות הנהלה - ישיבות הנהלה ותכנית עבודה: התיאטרון לא מקיים ישיבות הנהלה, החיוניות לשיתוף פעולה בין יחידות המטה שלו. לתיאטרון אין תכנית עבודה שנתית, שהיא אבן יסוד וביטוי ראשון במעלה לתכנון פנים-ארגוני ולקביעת יעדים, ובכלל זה מדדים להצלחה. 

תגובה
התיאטרון הלאומי הבימה בע"מ

15. 	ישיבות הנהלה ותכנית עבודה - בתיאטרון מתקיימות ישיבות הנהלה הכוללות את המנכ"לית, הסמנכ"ל, מנהל הכספים והחשב המלווה של התיאטרון בתדירות של בין 5-8 פעמים בחודש. לחלק גדול מישיבות ההנהלה מוזמנים משתתפים נוספים, בהתאם לנושאים שעל סדר היום של הישיבות, ובהם המנהל האמנותי, מנהל שיווק היועץ המשפטי וכיוצא בזה. זאת, בנוסף לישיבת מנהלי המחלקות המתקיימת באופן תקופתי שוטף בה משתתפים כל מנהלי המחלקות של התיאטרון. בעקבות דוח הביקורת הוגברה תדירות ישיבות מנהלי המחלקות ונקבעו נהלים חדשים לכינוס ישיבות של שני פורומים נוספים: ישיבה שבועית בהשתתפות בעלי התפקידים בתחומי השיווק, מכירות ופרסום וכן אנשי הכספים והמחלקה האמנותית. ישיבה שבועית נוספת בהשתתפות בעלי התפקידים בתחומי השיווק, מכירות ופרסום, המחלקה האמנותית וכל מנהלי ההצגות וההפקות. הנהלת התיאטרון מעבירה לדירקטוריון תכנית עבודה שנתית הכוללת תקציב, תכנית הפקות חדשות, לוח הרצות וכדומה. תכנית רפרטואר וחוברת התקציב לשנת 2016. חוברת התקציב ותכנית העבודה השנתית אושרו בדירקטוריון ביום 11.1.2016 והועברו למועצת הנאמנים.

ליקוי

16.	מרכזי רווח- לתיאטרון אין נתונים על מרכזי רווח. לפיכך, אין ביכולתו לעקוב אחר רווחיות ההפקות השונות, והוא אינו יודע אם הצגות שהועלו מכסות את עלות הפקתן. אף על פי שהתחייב להפיק דוח קבוע ממוחשב במסגרת הסכם ההבראה מ-2012, עד מועד סיום הביקורת באוגוסט 2015 טרם ניתן היה להפיקו מהמערכת הממוחשבת. יצוין כי לעתים נעשה ריכוז נתונים ידני על מנת ליצור דוח הכנסות והוצאות להפקה.

תגובה
התיאטרון הלאומי הבימה בע"מ

16.	מרכזי רווח - הנהלת התיאטרון מקיימת מעקב שוטף אחר הרווחיות של כל הפקה. על סמך הרווחיות ופרמטרים נוספים מתקבלות החלטות באשר למשך ותדירות העלאת כל הצגה. במהלך 2015 הוחלפה מערכת הנהלת החשבונות של התיאטרון. החל ממחצית 2015 נערכים בתיאטרון דו"חות ממוחשבים לפי מרכזי רווח אשר נמסרים באופן שוטף לחשב המלווה. במסגרת הדו"חות הממוחשבים מעמיס התיאטרון על כל הפקה את כל הוצאותיה הישירות. נכון למועד זה, בידי הנהלת התיאטרון והדירקטוריון כלים לבחון באופן שוטף את הרווחיות של כל הצגה והצגה בנפרד. 

[bookmark: _Toc442956545][bookmark: _Toc443238388]ליקוי

17. 	חברת בנין "הבימה" בע"מ היא חברה ממשלתית שמדינת ישראל ועיריית תל אביב הן בעלי המניות העיקריים בה. החברה חוכרת מעיריית תל אביב את הקרקע ומבנה התיאטרון שעליה, ומעמידה אותו לרשות התיאטרון תמורת דמי שכירות, על פי חוזה שנחתם ב-1975. על פי תזכיר התאגדותה, החברה אחראית "לקיים, להחזיק ולנהל את התיאטרון וכל רכוש אחר..." אולם בפועל היא אינה מטפלת בחלק גדול מהנושאים המפורטים בתזכיר ובחוזה השכירות. על החברה להתאים את חוזה השכירות עם הבימה למצב הקיים ולהיקף מטלותיה בפועל. עליה לבחון את גובה דמי השכירות בהתייחס להוצאותיה בפועל על תחזוקת מבנה התיאטרון. 

תגובה
משרד התרבות והספורט

17. 	בהתחשב במסקנות דוח הביקורת, משרד התרבות והספורט יחד עם רשות החברות הממשלתיות ועיריית תל-אביב-יפו, תבחן את המודל הראוי והמתאים להעמדת הבניין לרשות התיאטרון, בין השאר, בהתחשב במסקנות דוח הביקורת. המשרד מציין כי בתיאטראות הלאומיים המוכרים בעולם, המבנה שייך למדינה. 

תגובה
חברת בניין הבימה בע"מ

17. 	חברת בניין "הבימה" בע"מ פועלת בהתאם לתזכיר התאגדותה בו נקבע, בין היתר, כי מטרות החברה הן "לרכוש את בניין התיאטרון, להחזיק בו, לנהלו, להשכירו, למסור השימוש בו למטרות הצגה ומופעים אחרים ולכל מטרה אחרת וכן להחזיק באופן כללי במקרקעין". החברה פועלת על פי תנאי החוזה בינה ובין נאמנות התיאטרון הלאומי "הבימה" אשר בו נקבע, כי חברת הבניין תעניק רשות שימוש בבניין לתיאטרון הבימה, וכן תישא בעלות עבודות הקשורות ביציבות הבניין ובעלות החלפת ציוד יסודי שיצא מכלל שימוש. עוד נקבע בהסכם, כי התיאטרון הוא שאחראי לקיום הצגות ופעילות אמנותית במבנה וכן אחראי על הפעלה ואחזקה של המבנה על מערכותיו והציוד המצוי בו. ביטוי לפעילות החברה בהתאם למטרותיה (עבודות הקשורות ליציבות הבניין, רכישת ציוד יסודי לרבות ציוד תיאטרון מקצועי ומערכות ממוחשבות) ניתן למצוא בעובדה, שהחברה ביצעה במבנה שיפוץ יסודי ומקיף "מהמסד ועד הטפחות" בהיקף כספי ניכר, ואף נטלה הלוואה בהיקף של 5 מיליון ש"ח, בפריסה ל-10 שנים, לצורך כך. החברה מטפלת במגוון נושאים אשר חלים עליה מכוח הדין, כגון: התאמת המבנה לתקנות הנגישות 2011 אשר יש לסיימה עד לסוף שנת 2017 ושדרוג מערכות הבטיחות באולמות. בהתאם לתכנית העבודה של החברה, תבוצענה במבנה עבודות נוספות כגון: עבודות חשמל ואינסטלציה, רכישת מצלמות ומערכות מבוקרות במעגל סגור, החלפת גופי תאורה קיימים לתאורת LED חסכונית באנרגיה, התאמת מערכות מיזוג ועוד, והכל לרווחת הבאים בשערי מבנה התיאטרון הלאומי. באשר להתאמת תזכיר החברה וההסכם עם התיאטרון, לכשיושלם המהלך למכירת אחזקות המדינה בחברה, ניתן יהיה לבחון את הצורך לביצוע התאמות ככל שידרשו.



ליקוי

18. 	תמיכות בשיפוצים בשנים: בשנים 2013 ו-2014 אישרה ועדת התמיכות של משרד התרבות תמיכה בתיאטרון מתקציב התמיכות בשיפוצים, בהיקף של 840,000 ש"ח ו-800,000 ש"ח בהתאמה. התמיכה אושרה למרות חוות הדעת של מנהלת מחלקת התיאטרון במשרד התרבות שהתנגדה לה, מאחר שטרם חלפו חמש שנים מתום השיפוץ היסודי של מבנה התיאטרון, שעלה כ-109 מיליון ש"ח, ושהוא תנאי סף לתמיכת משרד התרבות בשיפוצים, ועדת התמיכות לא נימקה את החלטתה לתמיכה, ולא קבעה לאילו פריטים מהרשימה שהגיש התיאטרון מאושרת התמיכה. ברשימת הפריטים לתשלום שהגיש התיאטרון ואושרה על ידי משרד התרבות, כלולים פריטים שלא הופיעו בבקשה המקורית. 

תגובה
משרד התרבות והספורט

18. 	המשרד יפעל למתן ביטוי ברור לפעולות המאושרות על-ידו לתמיכה במסגרת הסיוע לשיפוצים במוסדות תרבות. המשרד מציין כי התמיכה בשיפוצים מאושרת בכפוף לבדיקה ואישור של מהנדס מטעם מינהל תרבות (להלן – המהנדס), אשר בודק את הבקשה ואת הצעת התקציב הראשונית המוגשת על-ידי המוסד. התמיכה ניתנת אך ורק לנושאי בטיחות ונגישות. המהנדס הגיש חוות דעת חיובית, התומכת בבקשות התיאטרון. בסיום העבודה, המהנדס בודק את הביצוע והתאמתו לתכנית שאושרה. שחרור הכספים מתבצע רק לאחר קבלת כל המסמכים הנדרשים וכן לאחר ביקור המהנדס במקום והעברת דו"ח סופי מטעמו. תשלום התמיכה לתיאטרון בגין שיפוצים נעשה לאחר בדיקת המהנדס ואישורו כי השיפוצים מיועדים לנושאי נגישות ובטיחות.

ליקוי

19. 	הצטיידות בהתאם לתכנית ההבראה מ-2012: במסגרת ההסכם התחייב התיאטרון לבצע הצטיידות בהיקף של כ-10 מיליון ש"ח מתקציבו ומתקציבים שאינם ממשלתיים. ב-21.7.13 דיווח החשב המלווה לוועדת המעקב כי התיאטרון ביצע את ההצטיידות. אולם בבקשת התמיכה שהגיש התיאטרון למשרד התרבות ב-13.8.13 מופיעים חלק מאותם פריטים שדווח עליהם כי בוצעו זה כבר, בהיקף של מאות אלפי שקלים.



תגובה
התיאטרון הלאומי הבימה בע"מ

19. 	התיאטרון ביצע הצטיידות בהתאם למרבית הסעיפים שנכללו בנספח לתכנית ההבראה משנת 2012. בשנים 2013-2014 הגיש התיאטרון בקשות לקבלת תמיכה לשיפוצים בגין נושאים שלא הושלמו במסגרת שיפוץ המבנה. במסגרת זו, ביקש התיאטרון לקבל אישור לביצוע מספר מצומצם של נושאים שנכללו בנספח לתכנית ההבראה, אולם לא בוצעו בזמנו מאחר ועלות הנושאים שבוצעו בפועל כבר עלתה על התקציב שהוקצב לצורך ההצטיידות. 

ליקוי

20.	על מנכ"לית התאטרון לקיים ישיבות הנהלה כשגרת מטה סדורה. כמו כן, עליה להכין תכניות עבודה שנתיות. על הדירקטוריון לדרוש לקבל תכנית עבודה שנתית הכוללת משימות, יעדים ומדדי תפוקה ולאשרה; כן עליו להחיש את תהליך קבלת הדיווחים על פי הפקות ככלי ניהולי.

תגובה
התיאטרון הלאומי הבימה בע"מ

20. 	הנהלת התיאטרון העבירה לדירקטוריון תכנית עבודה שנתית לשנת 2016 אשר כוללת תקציב, תכנית הפקות חדשות וכיוצא בזה. תכנית העבודה השנתית והתקציב לשנת 2016 אושרו בדירקטוריון ביום 11.1.2016.

ליקוי

21 	משרד רואה חשבון מבקר: למען רענון המערכת, מן הראוי שהגופים המנהלים ישקלו את אימוצם של הכללים הנהוגים בחברות הממשלתיות, שלפיהם כהונת רואה החשבון המבקר לא תעלה על שבע שנים.

תגובה
התיאטרון הלאומי הבימה בע"מ

21. 	חבר הנאמנים מתייחס ברצינות להמלצת דוח הביקורת לשקילת החלפת משרד רואי החשבון של התיאטרון והנושא ידון באסיפה הבאה של חבר הנאמנים.












פרק שלישי

מוסדות המדינה, חברות ממשלתיות ותאגידים   

בצלאל – האקדמיה לאמנות ועיצוב בירושלים

היבטים בהתנהלות בצלאל אקדמיה לאמנות ועיצוב ירושלים

הגופים המבוקרים: בצלאל אקדמיה לאמנות ועיצוב ירושלים (להלן-בצלאל), המועצה להשכלה גבוהה(המל"ג), הוועדה לתכנון ולתקצוב של המל"ג (הות"ת)

ליקוי
1. הנהלת בצלאל הקודמת ומוסדותיה, ובראשה הנשיא לשעבר והיו"ר לשעבר, לא פעלו לצמצם את הגירעון המצטבר של בצלאל, ואף הגדילו אותו. בתשע שנות כהונתו של הנשיא לשעבר עלה גירעון זה בכ-20 מיליוני ש"ח, ושיעורו כיום הוא כ-16% מהוצאותיה השוטפות.

ליקוי

2. 	הנהלת בצלאל הקודמת השתמשה בכספים המיועדים למימון פעולות מסוימות לשם מימון פעולות אחרות, לרבות מימון תכנונו של קמפוס חדש מתקציבה השוטף כמימון זמני. הדבר הקטין את יתרות המזומנים ואת הכנסות המימון של בצלאל, ובשל כך גם גדל הגירעון שלה.

ליקוי

3. 	הוועד המנהל לא צמצם את ההוצאות. באמצעות הליכי קבלת החלטות פגומים הוא אישר הסכמים ופעולות לשכירת מבנים נוספים שיזם הנשיא לשעבר, אשר הגדילו את הוצאותיה של בצלאל בסכומים ניכרים. ההחלטות התקבלו ללא בחינת חלופות וכדאיות כלכלית, בלא שהובטח מקור למימונן ותוך התעלמות מההשלכות על חוסנה הכלכלי של בצלאל.

ליקוי

4.	כך לדוגמה לא הציגו מנהלי בצלאל, ובראשה הנשיא לשעבר, בפני המוסדות המנהלים את כל המידע בנוגע לעסקה לשכירת מבנה מחוץ לקמפוס, לרבות טיוטת ההסכם ותנאיו, ניתוח הסיכונים וההשלכות הכלכליות של אי-עמידה ביעדי העסקה. הנשיא לשעבר והסמנכ"לית לשעבר חתמו על ההסכם שלא לפי זכויות החתימה ולפני שקיימו דיון בוועד המנהל. הנשיא לשעבר לא עמד ביעדי ההסכם ובהתחייבות לוועד המנהל. הוא גם לא ביטל את הסכם השכירות, כפי שביקש היו"ר לשעבר, ואף לא פעל למצוא משכיר חלופי לצמצום העלויות. כך, בשנים 2014 2009 שילמה בצלאל 9.1 מיליון ש"ח עבור שכירת מבנה שנעשה בו שימוש שולי וחלקי ושלא שיפר את מצוקת השטח שלה - אלא רק העמיק את הגירעון שלה. פעולותיו אלה של הנשיא לשעבר אינן עולות בקנה אחד עם חובתו לפעול לטובת בצלאל.

ליקוי

5. 	התנהלות זו חושפת את חולשתם המהותית של המוסדות המנהלים בכל הנוגע להפעלת מנגנוני בקרה על פעולותיו של הנשיא לשעבר: הם לא דרשו שיוצגו בפניהם הנתונים והמסמכים הרלוונטיים, לא דרשו הסברים בנוגע לתכנית העסקית וסיכוניה, לא עמדו על כך שהסכם השכירות נחתם בחוסר סמכות, ולא השכילו לקדם את סיומו. בכך לא ביצעו את תפקידם ואת חובותיהם כנדרש.

תגובה
בצלאל אקדמיה לאמנות ועיצוב ירושלים

1-5. 	האקדמיה בצלאל נמצאת באיזון תקציבי מזה כמה שנים והוועד המנהל באמצעות וועדותיו מאשר תקציב מאוזן ומוודה ביצועו. לבצלאל גרעון מאזני כתוצאה מגירעונות עבר בהיקף של 16 מלש"ח.
בצלאל תפנה לות"ת לקידום תכנית רב שנתית לצמצום הגרעון.

תגובה
המועצה להשכלה גבוהה

1-5. 	ות"ת הייתה ערה למצבה הכספי של בצלאל תקופה ארוכה, במהלכה קיימה ות"ת עם הנהלת בצלאל מספר דיונים. בשלב מסוים החליטה ות"ת לערוך ביקורת רו"ח על המכללה. כמו כן, במהלך השנתיים האחרונות ביצע הצוות המקצועי בות"ת ביקורת ומעקב מקיפים על בצלאל אשר הניבו את פירותיהם, וכיום המוסד מתנהל באיזון תקציבי שוטף ואף מותיר עודפים להקטנת הגרעון הצבור (יצוין כי הגרעון הצבור של המוסד קטן בכ-5 מיליון ₪ בשנתיים האחרונות). 
סיבה נוספת לגרעון הינה עלויות תכנון הקמפוס החדש שמומן מתקציבו השוטף של המוסד. 
הכשלים בנוגע לגירעון הכספי המתמשך של בצלאל וכן מרבית הליקויים הנוגעים לתכנון הקמפוס החדש, הופיעו בדו"ח ביקורת רו"ח מטעם וביוזמת הצוות המקצועי של ות"ת אשר נערך בין נובמבר 2013 למאי 2014. במקביל לבדיקות שבוצעו ע"י רו"ח מטעם ות"ת, ביצע הצוות המקצועי באגף התקצוב בות"ת בדיקה ומעקב צמוד של התקציב השוטף במוסד. דו"ח הביקורת יחד עם ממצאים נוספים שהעלתה עבודת הצוות המקצועי בות"ת בעקבות הדו"ח ובהמשך לו, הובאו לדיון בות"ת באפריל 2015. במסגרת הדיון, החליטה ות"ת כי הצוות המקצועי בות"ת ימשיך במעקב שוטף אחר מצבו הפיננסי של המוסד ואחר תיקון הליקויים שנמצאו בביקורת. עוד החליטה ות"ת כי על הצוות המקצועי לדווח לות"ת על ביצוע תיקון הליקויים תוך חצי שנה מיום ההחלטה וכי ות"ת לא תדון בפרויקט הבינוי של המוסד טרם קבלת הדיווח לשביעות רצונה. באוקטובר 2015 דיווח הצוות המקצועי לות"ת על השלמת תיקון הליקויים במרבית הנושאים למעט במספר נושאי שכר אשר הועברו לבדיקה וטיפול של הממונה על השכר במשרד האוצר. הצוות המקצועי בות"ת ממשיך במעקב קפדני ועבודה שוטפת מול המוסד בכל הנושאים התקציביים.

ליקוי

6. 	הקמפוס של בצלאל בהר הצופים צר מלהכיל את פעילותה, ובמשך שנים קיימת בו מצוקת שטח המכבידה על תפקודה ומגבילה את אפשרותה להגדיל את מספר הסטודנטים. בהליכי אישור תכנית לבניית קמפוס חדש לבצלאל במרכז העיר (להלן - הפרויקט), דרשה עיריית ירושלים מבצלאל ב-2008 לשנות את תכניתה ולהנמיך את המבנה המתוכנן. במשך יותר משנתיים, עד ספטמבר 2010, לא קיים הוועד המנהל דיון בשאלה האם לשנות את התכנון בהתאם לדרישת העירייה. התמהמהות זאת עיכבה את הפרויקט.

ליקוי

7. 	במשך יותר משנתיים, מפברואר 2008 ועד נובמבר 2010, לא דיווח הנשיא לשעבר לוועד המנהל על חוסר שביעות רצונו מתפקודו של משרד האדריכלים שנבחר לתכנון הפרויקט (להלן - אדריכל א'). מנגד, לא דרש הוועד המנהל מהנשיא לשעבר לדווח לו מדי תקופה על ביצועי אדריכל א' ועל ליקויים בתפקודו, ובמשך כמעט שלוש שנים ממועד חתימת החוזה עמו לא דן בכך.

ליקוי

8. 	בפברואר 2011 הודיע הנשיא לשעבר לאדריכל א' על הפסקת ההתקשרות של בצלאל עמו, בלא שהתקבלה על כך החלטה בוועד המנהל ובלא שהוסמך לעשות זאת לבדו לפי זכויות החתימה שהעניק לו הוועד המנהל. הנשיא לשעבר ידע שהחלפת אדריכל א' תמנע מבצלאל לעמוד בהתחייבותה לפינוי הקמפוס בהר הצופים במועד שנקבע בהסכם למכירתו; מכאן שפעולתו גררה הפרה בפועל של הסכם מכירת הקמפוס בהר הצופים, בלא שיידע על כך את הוועד המנהל.

ליקוי
9. 	אף על פי שההחלטה על הפסקת ההתקשרות עם אדריכל א' נעשתה לפני שהוצגה בפני הוועד המנהל, ואף על פי שהיו לה השלכות מהותיות עבור בצלאל, לא דרשו חברי הוועד המנהל מהנשיא לשעבר הסברים בנוגע לכך ובנוגע לעובדה שלא הביא את הנושא לדיונם ולהחלטתם.

ליקוי
10. 	בדיונים שקיים הוועד המנהל, שהוחלט בהם לבחור אדריכל אחר לביצוע תכנון מחדש של הפרויקט, הוא לא דן במשמעויות הכספיות והאחרות של ביצוע תכנון מחדש, בהשקעה הכספית הקודמת שתרד לטמיון, ובהשלכות שיהיו לכך על לוחות הזמנים של הפרויקט, על התחייבות בצלאל לפנות את הקמפוס בהר הצופים על פי הסכם המכירה (שעליו הוא אישר לחתום רק שלושה חודשים קודם לכן) ועל תקבולי המכירה המסתכמים במאות מיליוני ש"ח והנדרשים למימון הפרויקט.
	הוועד המנהל גם לא קיים דיון ביתרונות ובחסרונות של חלופות שהועלו להצעה לביצוע תכנון מחדש על ידי אדריכל אחר. הנשיא לשעבר, היו"ר לשעבר וחברי הוועד המנהל קיבלו החלטה זו ללא שקילת כל ההשלכות והחלופות, ובכך נהגו באופן לא אחראי בכספי ציבור. בפועל, גרמה ההחלטה על תכנון מחדש לאבדן סכומי עתק לבצלאל ולאבדן של שנים רבות, שבמהלכן הייתה בנייתו של הקמפוס צפויה להסתיים בסוף 2014 אולם עד ספטמבר 2015 היא טרם החלה.

ליקוי
11. 	בהסכם המכירה נקבע כי כניסתו לתוקף מותנית בקיומם של תנאים מתלים, ובהם אישור שהיה על בצלאל למסור לקונה עד ל-28.5.11, ולפיו האוניברסיטה העברית אינה מתנגדת למכירת זכויותיה של בצלאל בקמפוס (להלן - אישור האוניברסיטה). כן נקבע בו כי אם לא יתקיימו במועדם התנאים המתלים והצדדים לא יחליטו על מתן ארכה לביצועם - ההסכם יהיה בטל. בצלאל לא המציאה לקונה את האישור במועד, ואף לא קיבלה ארכה לכך. כתוצאה מכך הסכם המכירה לא נכנס לתוקף ולמעשה התבטל.

ליקוי
12. 	בישיבות שקיים הוועד המנהל לפני פקיעת הסכם המכירה ולאחריה, הוא לא דן בפקיעתו ובבקשת ארכה מהקונה להמצאת אישור האוניברסיטה; הנשיא לשעבר והיו"ר לשעבר לא דיווחו לוועד המנהל אם הם פנו לקונה לבקש ארכה להמצאת האישור. זאת ועוד, כחודש לאחר שהסכם המכירה הפך לבטל, דיווח היו"ר לשעבר לחבר הנאמנים דיווח שגוי שלפיו ההסכם תקף.

ליקוי

13. 	האוניברסיטה העברית התנתה את אישורה להסכם המכירה באישור של ות"ת. רק במרץ 2013, בחלוף שנתיים וחצי מהמועד שבו ביקשה בצלאל מוות"ת את אישורה לראשונה, נתנה ות"ת את הסכמתה. הנהלת בצלאל הקודמת לא התאמצה לקבל את אישור האוניברסיטה ואת אישור ות"ת במועד, מה שהיה מונע את פקיעת ההסכם. מנגד, היא גם לא הגיעה להסכמות עם הקונה על דחיית המועד האחרון להמצאת האישור. כאמור, בנסיבות אלה בוטלה העסקה, ובשל כך לא קיבלה בצלאל את סכום העתק הנקוב בה הנחוץ למימון הפרויקט.

ליקוי

14. 	ועדת הביקורת לא מילאה את תפקידיה כראוי: היא לא דנה בגירעון המתמשך של בצלאל ולא דיווחה לחבר הנאמנים על המצב הכספי לאשורו; דוח רשם העמותות על בצלאל הוצג בה באופן שאינו הולם את החריגות שנמצאו; היא לא קיימה דיונים מעמיקים בנושא הקמפוס החדש ושאלת מימונו.

ליקוי

15. 	בניגוד להנחיותיה של המל"ג ולהוראות חוק יסודות התקציב, התשמ"ה-1985 (להלן - חוק יסודות התקציב), לא הביאה בצלאל את תנאי העסקתו של הנשיא לשעבר לאישור ות"ת או הממונה על השכר במשרד האוצר והעניקה לו תנאי העסקה שחרגו מהכללים.

תגובה
המועצה להשכלה גבוהה

15. 	ות"ת בוחנת חוזי העסקה אישיים ככל שהיא מתבקשת לאשר תנאי העסקה ושכר חורגים מהנחיות ות"ת והממונה על השכר. הנושא הובהר למוסדות ובפרט בהנחיה שהוציאה המועצה ממאי 2014 "מתן תנאי העסקה ושכר גבוהים מהנחיות אלה מחייב אישור מראש לנוסח ההסכם של בעל התפקיד, לפני החתימה על ההסכם, מיחידת השכר ותנאי העסקה בות"ת" על הגופים המנהלים במוסדות לוודא כי תנאי העסקה והשכר לבעלי תפקידים עומדים בהנחיית ות"ת והממונה על השכר במשרד האוצר.



ליקוי

16. 	בצלאל פעלה בניגוד להנחיה שנתנה לה ות"ת מפורשות, והמשיכה לשלם לנשיא לשעבר שכר חורג בשנים 2012-2005. מדי שנה הודיעה ות"ת לנשיא לשעבר על החריגות בשכרו, במקום לפנות ליו"ר לשעבר בנושא וזאת, כדי שלא להעמיד את הנשיא לשעבר בניגוד עניינים. מנגד, הנשיא לשעבר היה צריך מטבע הדברים להעביר את פנייתה של ות"ת ליו"ר לשעבר ולבקש ממנו שיטפל בנושא, אולם הוא לא עשה כן ובכך לא יידע את הממונים עליו על סירובה של ות"ת לחריגה בשכרו. ות"ת ידעה על החריגה בשכרו במשך כשבע שנים, אך לא נקטה צעדים של ממש להפסקת חריגות השכר של הנשיא לשעבר ולא פנתה לממונה על השכר במשרד האוצר בנדון, כדי ליידעו ולקבל את אישורו לכך.

תגובה
בצלאל אקדמיה לאמנות ועיצוב ירושלים

16. 	הנהלת בצלאל והוועד המנהל משלימים את הטיפול בתביעה להשלמת שכר מטעם הממונה על השכר באוצר בעניינו של הנשיא לשעבר.

תגובה
המועצה להשכלה גבוהה

16. 	המועצה מקבלת את הערת הביקורת לפיה מכתבי חריגות שנתיים הכוללים מספר נושאי שכר אשר נשלחים לגורמים פנימיים במכללה, היו אמורים להישלח גם ליו"ר הוועד המנהל כאשר נכללת בהם הערה לגבי שכרו של נשיא המוסד.
	בהמשך להערות ות"ת בעניין שכר נשיא בצלאל ובעקבות תגובתו של יו"ר הועד המנהל של בצלאל מ-2010, החליטה הנהלת ות"ת להשאיר את תוספת התפקיד לנשיא לשעבר בשיעור של 100%, כפי שאושר ב-2004. אמנם במהלך התקופה מונתה משנה לנשיא, ועל כך העירה ות"ת במכתביה, אך לאחר בחינה מחודשת של הנושא ב-2010, הוחלט כי בהיעדר מנכ"ל במוסד ובפרט במהלך התנעת פרויקט בינוי גדול ומשמעותי, אין מקום לבחון מחדש את התנאים, וזאת מאחר והנשיא נשא בנטל הניהולי המורכב של פרויקט המעבר למרכז העיר. על כן המועצה אינה רואה בגובה השכר ששולם לנשיא בתקופת כהונתו בבחינת תשלומים חורגים. יצויין כי ות"ת איתרה והעבירה את המידע המלא בעניין החריגות שנמצאו בתנאי הפרישה של הנשיא היוצא לממונה על השכר באוצר. 



ליקוי

17. 	עם תום כהונתו מימנה בצלאל את יציאת הנשיא לשעבר להשתלמות ממושכת של שנתיים, שעוגנה עוד ב-2008 בתנאי העסקתו. השתלמות זו הובטחה לו למרות הגירעון התקציבי ואף על פי שנועדה לסגל הוראה אקדמי בלבד, שהנשיא אינו נמנה עמו. ות"ת אישרה לנשיא לשעבר השתלמות ממושכת של שנה וחצי.

ליקוי

18. 	עד אפריל 2015 - המועד שבו אימצה בצלאל נוהל נסיעות חדש - היה לה נוהל נסיעות לחו"ל שהוראותיו מצומצמות. במרבית הנסיעות שנבדקו לא הגישו הנוסעים בתפקיד, מבכירי בצלאל, טופס בקשת נסיעה לאישור הממונה עליהם, ונסיעותיהם לא אושרו על ידיו - לא מראש כנדרש ואף לא בדיעבד. מחלקת הנהלת החשבונות שטיפלה בהחזרי ההוצאות לא שימשה גורם בקרה: היא לא קיבלה מהנוסעים - ולא ביקשה מהם - את כל מסמכי הנסיעה וגם לא פרטים או דיווחים המעידים שהנסיעות בתפקיד וההוצאות במהלכן היו למטרת בצלאל. לגבי חלק לא מבוטל מההוצאות שעבורן התבקשו והתקבלו החזרים, עולה ספק בדבר היותן הוצאות שראוי שיזכו בהחזר כספי מצד בצלאל.

ליקוי

19. 	בביקורת נמצאו ליקויים המצביעים על ערבוב לכאורה בין הוצאות פרטיות של הנשיא לשעבר ובין הוצאות לצורכי בצלאל בנסיעותיו לחו"ל. עבור 19 נסיעות של הנשיא לשעבר שבוצעו בתקופה שבין 30.9.12-1.1.05, שילמה בצלאל כ-455,000 ש"ח, מבלי שהיו לה מסמכים המצביעים על נחיצותן או זיקתן של מרבית ההוצאות הללו למטרותיה. מחלקת הנהלת החשבונות פעלה באופן לקוי כששילמה את הוצאותיו בלי שביצעה כל בקרה, בהיעדרו של גורם מפקח אחר. הנשיא לשעבר פעל באופן לקוי כשלא הטמיע נוהל נסיעות מפורט, לא מינה גורם מפקח, לא דיווח באופן מלא על נסיעותיו ולא הפריד כנדרש את הוצאותיו הפרטיות מההוצאות בתפקיד. בכך גרם לבזבוז כספי ציבור והשתמש בכספיה של בצלאל לצרכיו הפרטיים.

ליקוי

20. 	תהליכי המיון של מועמדים להעסקה בסגל האקדמי או בסגל המינהלי בבצלאל לא כללו קבלת הצהרה מהמועמד בדבר קיומם של קשרי משפחה וקשרים עסקיים עם מועסקים אחרים. עד אפריל 2015, לא היה להנהלת בצלאל מידע בדבר קיומם של קשרים כאלה והיא גם לא פעלה לאכיפת הכללים שנקבעו בהסכם העבודה שלה בעניין. כמו כן עלה ריבוי העסקת קרובים באחת המחלקות (להלן - מחלקה א').

ליקוי

21. 	בשלוש מחלקות הוראה הועסקו עובדים שהיו שותפים עסקיים במקביל לעבודתם בבצלאל, ובשתי מחלקות נמצא קשר כזה בין חברי סגל אקדמי. העסקות אלה האסורות על פי הסכם העבודה בבצלאל, לא הובאו לאישור הוועדה הנדרשת וממילא לא אושרו על ידיה.

ליקוי

22. 	ממסמכי בצלאל עולה כי מרצים רבים במחלקה א' מעסיקים במשרדם הפרטי סטודנטים הלומדים במחלקה. הגם שזהו מצב שעלול לפגוע בערכים אתיים ובשוויון בין הסטודנטים, טרם קבעה הנהלת בצלאל כללים מחייבים בעניין זה.

תגובה
בצלאל אקדמיה לאמנות ועיצוב ירושלים

22. 	נשיא האקדמיה יקדם נוהל לעניין הכללים להעסקת סטודנטים על ידי חברי סגל.

פרויקט שיפוץ בניין הפקולטה לכימיה בטכניון

הגופים המבוקרים: מכון טכנולוגי לישראל (הטכניון)

ליקוי

1.	למנהל הפרויקט תפקיד מכריע בהצלחתו. הוא מייצג את המזמין (הטכניון והפקולטה) ואחראי מטעמו לניהול הפרויקט משלב הייזום ועד גמר הבנייה. מנהל אגף בינוי ותחזוקה (להלן - אב"ת) באותה תקופה (להלן – מנהל אב"ת) היה אמון מטעם הטכניון על קביעת שכרו של מנהל הפרויקט, אישור התשלומים ששולמו לו, הפיקוח על עבודתו והקשר הרציף עמו במשך הפרויקט.
בבדיקה נמצא כי הטכניון בחר את מנהל הפרויקט נוכח היכרותו עם הפקולטה (מפרויקט קודם שניהל בה) ועם מהות העבודה. ואולם בהליך בחירתו נפלו פגמים: הטכניון בחר במנהל הפרויקט ללא הליך שקוף ושוויוני שלא על פי כללי המינהל התקין; בבחירת מנהל הפרויקט התעלם הטכניון מאי שביעות רצון מתפקודו בפרויקטים קודמים בטכניון; למנהל אב"ת ולמנהל הפרויקט היו יחסי קרבה אישיים המעלים חשש לניגוד עניינים.
הנהלת הטכניון, שהייתה ערה לקשרים האישיים בין מנהל הפרויקט למנהל אב"ת, לא מילאה חובתה למנוע ניגוד עניינים אפשרי.

ליקוי

2.	הטכניון חתם עם מנהל הפרויקט על חוזה שלא התאים לסוג העבודה: החוזה לא קבע את תנאי ההתקשרות עם מנהל הפרויקט, לרבות אופן קביעת שכרו והתשלומים שיועברו לו; לא פורטו בו השירותים שייתן; ולא נקבעו לוח הזמנים של הפרויקט וכוח האדם שיועסק בו. בכך פתח הטכניון פתח לפרשנויות וחילוקי דעות, לחריגות ולקושי בפיקוח על התקדמות הפרויקט.

ליקוי

3. 	במרץ 2007 הגיש מנהל הפרויקט הצעת מחיר בהתבסס על קובץ תעריפים ונהלים לעבודות תכנון במערכת הביטחון (להלן - תעריף משהב"ט). בהצעת המחיר נעשה שימוש לקוי בתעריף משהב"ט, שהביא להגדלת שכרו של מנהל הפרויקט. מנהל אב"ת ועובד מחלקת תמחירים ומכרזים באותה תקופה, אישרו את הצעת המחיר מבלי שדרשו ממנהל הפרויקט לנמק את החריגה מתעריף משהב"ט.

ליקוי

4. 	הטכניון שילם למנהל הפרויקט בגין עבודת הפיקוח בטרם הגיש מנהל הפרויקט הצעת מחיר ובטרם חתם עמו הטכניון על חוזה בנושא. כדי להצדיק תשלום חודשי קבוע למנהל הפרויקט (בהתאם לדרישתו וללא קשר לתעריף משהב"ט), עשה אב"ת שימוש כפוי ומשובש בתעריף משהב"ט, ובכך הגדיל את שכר מנהל הפרויקט בכ-1.25 מיליון ש"ח מהשכר הראוי על פי תעריף משהב"ט.

ליקוי

5. 	
כמו כן, הטכניון שילם למנהל הפרויקט גם עבור עבודות שלא ביצע בסופו של דבר (או ביצע באופן חלקי); וכן שכר מופרז בגין הכנת כתבי כמויות (עבודה שלא הוגדרה מלכתחילה במסגרת תפקידו, והטכניון שילם בגינה למהנדס נוסף).

ליקוי

6. 	הטכניון התקשר עם המתכננים בניגוד לכללי המינהל התקין, ולא פעל לבחירתם בהליך שוויוני ותחרותי. כמו כן, הוא חתם עם כמה מפקחים על חוזה חלקי, החסר הגדרות בסיסיות של תנאי ההתקשרות עמם, לרבות אופן קביעת שכרם והסכמות על ביצוע חלק מהשירותים בלבד. הטכניון שילם למתכננים עבור עבודת תכנון של 4,125 מ"ר, כפי שחישבו בהצעות המחיר שלהם, אף שבפועל תכננו שטח של 3,570 מ"ר בלבד (86%).

ליקוי

7.	במהלך הפרויקט ניהלו אב"ת ואגף הכספים את המעקב החשבונאי באופן רשלני ולא עקבי, ללא מעקב ופיקוח, ועשו טעויות שהביאו לתשלומי יתר לבעלי המקצוע החיצוניים.

ליקוי

8. 	אב"ת אישר הצעות מחיר שהגישו המתכננים אף שחלקן היו שגויות, כללו שינויים בכתב יד ושונו כמה פעמים. כמו כן אב"ת הפיק לבעלי המקצוע החיצוניים הזמנות עבודה רבות, חלקן עוד לפני שחתם עמם על חוזה התקשרות ולעתים אף בטרם הגישו הצעות מחיר. כמו כן הפיק הזמנות עבודה שאינן תואמות את הצעות המחיר של בעלי המקצוע; פיצל הזמנות עבודה עבור אותה עבודה ואיחד הזמנות של עבודות שונות, בניגוד לקבוע בנוהל.

ליקוי

9.	אגף הכספים, אשר אמור לשמש שומר סף ואחראי לקיים בקרה על המסמכים המוגשים לו, כשל במילוי תפקידו. הוא לא בדק את המסמכים החשבונאיים לעומק; שילם מכוח מסמכים שנחתמו שלא על פי נוהל זכויות חתימה; שילם לבעלי מקצוע ללא חוזים התומכים בדרישות התשלום; שילם מכוח הזמנות עבודה שגויות, ובכך הכשיר את פעולות אב"ת ואפשר תשלומי יתר לבעלי המקצוע.

ליקוי

10. 	הפקולטה לכימיה הזמינה את העבודה בפרויקט, ומצופה ממנה לפעול לקידום ענייניה. ואולם נמצא כי הייתה מעורבת בנושאים שאינם בתחום אחריותה ושאין לה ידע מקצועי בהם. בין היתר בבדיקת חשבונות ובבחירת בעלי המקצוע.

ליקוי

11. 	לא מונה לפקולטה נציג בלעדי שייצג אותה מול בעלי המקצוע החיצוניים, ולכן היא פעלה בערוצים מרובים מול הגורמים המעורבים בפרויקט. מצב זה הביא לעיכובים בביצוע, על אחת כמה וכמה שעה שגורמים בפקולטה דרשו שינויים תכנוניים וביצועיים רבים בפרויקט, חלקם ללא אישור הגורמים הנדרשים בטכניון.

ליקוי

12. 	אב"ת והנהלת הטכניון לא מנעו את המעורבות הלא רצויה של אנשי הפקולטה בניהול הפרויקט ולא נתנו את דעתם על השפעתה של מעורבות זו על התנהלות הפרויקט.

ליקוי

13. 	יחידת הביקורת הפנימית של הטכניון ערכה שלושה דוחות על הפרויקט: בנובמבר 2011 היא הגישה לוועדת הביקורת דוח על שכר מנהל הפרויקט. הוועדה דנה בו, אימצה את ממצאיו והמלצותיו ודרשה כי ההנהלה תיישם את המלצותיו.
	בינואר 2013 היא הגישה דוח על שכר המתכננים. ועדת הביקורת דנה בדוח זה, קיבלה את המלצותיו הכלליות אך לא אימצה את ההמלצות והמסקנות האישיות הרבות נגד המבוקרים והעבירה אותן לבחינת היועץ המשפטי של הטכניון (להלן - היועמ"ש)
	טיוטת דוח על שכר הקבלנים טרם הבשילה לכדי דוח סופי. בינואר 2013 הורתה ועדת הביקורת למבקר הפנימי, להעביר למנהל אב"ת החדש את הטיפול בממצאי הביקורת של הטיוטה בטרם גובש דוח סופי, ודחתה את המשך עבודת הביקורת בנושא לשנה שלאחר מכן.
	ביוני 2012 מינה היועמ"ש יועץ חיצוני לבחינת שכר המתכננים ומנהל הפרויקט, ללא הליך בחירה שקוף וללא דיון בוועדת הביקורת. כמו כן, מינתה הנהלת הטכניון מהנדס שיבדוק את שכר הקבלנים. היועץ החיצוני והמהנדס הגישו חוות דעת בעניין שכר המתכננים והקבלנים והבהירו כי חסרו להם מסמכים מהותיים להשלמת בדיקתם.
	לאחר קבלת חוות הדעת של היועץ החיצוני והמהנדס, המליץ היועמ"ש לטכניון שלא לפעול כנגד המתכננים והקבלנים להשבת תשלומי יתר, בין היתר בהתבסס על נימוקים משפטיים וחוות הדעת של היועצים. ועדת הביקורת אימצה את חוות הדעת של היועמ"ש, אף שהייתה ערה לחסרונם של מסמכים המבססים את דברי היועצים החיצוניים.
	רק במאי 2015 הגיש הטכניון לבית המשפט כתב תביעה כנגד מנהל הפרויקט, לשם השבת תשלומי יתר.

ליקוי

14. 	אף שחלפו כארבע שנים מאז פרסום דוח הביקורת הפנימית הראשון, הנהלת הטכניון לא יישמה חלק מההמלצות וטרם תוקנו חלק מהליקויים. בין היתר, טרם הושלמה כתיבת נהלים בתחום פרויקטי בינוי והטמעתם, וטרם מונה נציג לפקולטות בכל פרויקטי בינוי.

ליקוי

15. 	על הנהלת הטכניון להשלים את הכנת הנהלים המסדירים את כל נושא הבינוי ולבחון את יעילותם.

ליקוי

16. 	על הנהלת הטכניון ואב"ת להקפיד כי בכל פרויקט בינוי ימונה נציג של הפקולטה, שישמש נציגה הבלעדי מול הגורמים השותפים לפרויקט.

ליקוי

17. 	על אב"ת להקפיד על מינוים של בעלי מקצוע חיצוניים בהתאם לחוק חובת המכרזים, התשנ"ב-1992 (להלן - חוק חובת המכרזים); לתקנות חובת המכרזים, התשנ"ג-1993 (להלן – התקנות) ולכללי המינהל התקין. יש לבחור בהם לאחר הליך מכרז או באמצעות השוואה בין הצעות מחיר. כמו כן, עליו להקפיד לחתום עם כל בעלי המקצוע על חוזים מתאימים, שבהם יוגדרו לוח זמנים לפרויקט, אופן ביצוע התשלומים, בסיס השכר ותנאי ההתקשרות האחרים, ועליו למלא חוזים אלה בקפידה.

ליקוי

18. 	על אב"ת ואגף הכספים לנהל את המעקב החשבונאי והתקציבי בפרויקט, תוך הקפדה על עמידה בנהלים (לרבות נוהל זכויות החתימה), ביסוס התחשיבים הכספיים והתאמת התשלומים והזמנות העבודה להצעות המחיר והחוזים.

ליקוי

19. 	על ועדת הביקורת להקפיד לבחון את כל דוחות הביקורת הפנימית המוגשים לעיונה ולתת לגורמי הטכניון הוראות ביצוע נוכח ההמלצות שאימצה. כמו כן, עליה לעקוב אחר ביצוע הוראותיה ולדרוש מהגורמים המבצעים עדכונים שוטפים ומפורטים.



































מכון ויצמן למדע

חשש לניגוד עניינים בהעסקת קרובי משפחה במכון ויצמן למדע

מבוקרים: מכון ויצמן 

ליקוי

1. 	למכון ויצמן יש נוהל ונורמות שמטרתם לקבוע כללים לגבי המקרים שבהם לא תותר העסקה של קרובי משפחה; ואולם הנוהל והנורמות אינם מסדירים את הנושא בכללו ובמלואו. ההסדרים הקיימים חלים רק על העובדים המנהליים ואינם עולים בקנה אחד עם כללי המינהל התקין, הם אינם מסדירים את אופן הפעולה במקרה שבו נוצרה או התגלתה קרבה משפחתית בין העובדים, לרבות הוראות בדבר עריכת הסדרים למניעת חשש לניגוד עניינים.

תגובה 
מכון ויצמן למדע

1. הנוהל הקיים מאפשר מיפוי מלא של קרבה משפחתית של כל עובדי המכון, למעט קרבה בין עובדים במינוי אקדמי לבין עצמם. הנוהל הקיים כולל הוראות למקרה שקרבת המשפחה נוצרה או התגלתה במהלך ההעסקה. "אופן הפעולה" במקרה של היווצרות קרבת משפחה במהלך השירות, במקום עבודה שחלים עליו הסכמים קיבוציים, לעולם ייקבע באופן פרטני, בהתחשב במהות ניגוד העניינים והיקפו, בזכויות העובד על פי ההסכמים הקיבוציים, ובזמינות תפקידים חילופיים המתאימים לעובד. בכל מקרה, להעדרן של הוראות הקובעות "אופן פעולה" לא הייתה נפקות כלשהי בשני המקרים שנבחנו. קיימת טיוטה מתקדמת של נוהל חדש, מעודכן המסדיר כל מה שהביקורת הצביעה עליו כליקוי וכי המכון ביוזמתו החל בהכנתה, טרם עריכת הביקורת. 

ליקוי

2. 	אגף משאבי אנוש (להלן - האגף או אגף משאבי אנוש) במכון לא ריכז דיווחי עובדים שהצהירו על קרובי משפחתם המועסקים במכון ולא טיפל בהם. גם אם הצהירו עובדים על קרבה משפחתית, לא פעל האגף 
למניעת חשש לניגוד עניינים, וכך אפשר התנהלות בלתי תקינה.

תגובה
מכון ויצמן למדע

2. כל מקרה של קרבת משפחה שהובא לידיעת האגף, טופל בשקידה ראויה. האגף פעל באופן ראוי לבירור קיומו, מהותו והיקפו של החשש לניגוד עניינים בכל מקרה לגופו, ומשהוברר, כי בשני המקרים החשש מתמצה ב"מראית עין", האגף פעל למניעתו באופן ראוי בכל מקרה לגופו. 

ליקוי

3. 	נמצאו ליקויים בטיפולו של אגף משאבי אנוש בניוד של שתי עובדות שנמצא חשש לניגוד עניינים בעבודתן עקב קרבה משפחתית, לרבות שיהוי רב בהעברתן לתפקיד אחר, ואי-עריכת הסדרים למניעת החשש לניגוד העניינים עד ניודן לתפקיד אחר. באשר לאחת העובדות נמצא גם שהאגף לא ביטל הרשאות שניתנו לה במערכת הממוחשבת, דבר אשר מנע במידה רבה את מזעור הנזק שבחשש לניגוד העניינים שנמצא.

תגובה
מכון ויצמן למדע

3	האגף טיפל בניוד של כל אחת משתי העובדות ללא לאות ובשקידה ראויה. משך הטיפול בניוד היה סביר, בהתחשב במהות החשש לניגוד העניינים (קרי: העדר חשש לניגוד עניינים בפועל או בכוח), בהסכמים הקיבוציים המסדירים זכויותיהן ובזמינות (קרי: מיעוט ואי-זמינות) התפקידים החלופיים במכון, המתאימים לכל אחת מן העובדות על פי הכשרתה. 

ליקוי

4. 	ניוד של עובדת נוספת: בביקורת נמצא במכון מקרה נוסף של העסקת קרובי משפחה, העסקה של זוג עובדים שנפגשו במסגרת עבודתם ונישאו במרץ 2013. העובדת ממלאת תפקיד ניהולי ביחידת מינהלה באחת מהמחלקות המדעיות (להלן - העובדת המינהלית), ובעלה הוא פרופסור מן המניין באותה המחלקה. יחידת המינהלה שהעובדת המינהלית אחראית עליה מספקת שירותים מינהליים למדענים במחלקה שבה עובד בעלה, ובין השניים מתקיימים יחסי גומלין וקשרי עבודה.



תגובה
מכון ויצמן למדע

4. 	הביקורת מציינת כי עובדת המועסקת בסגל המינהלי במחלקה ממלאת "תפקיד ניהולי", לאותה עובדת אין שום זיקה "ניהולית" ביחס לחברי הסגל האקדמי המשתייכים למחלקה ובן זוגה בכלל זה. כמו כן ציינה הביקורת כי בין בני הזוג "מתקיימים יחסי גומלין וקשרי עבודה", לדעת המכון אין ביחסים אלה שום אלמנט של כפיפות ושום אלמנט של "קשרי עבודה", כפי שמונח זה מתפרש בסעיף 13.311 לתקשי"ר, בסעיף 1 לכללי שירות המדינה (מינויים) או בתקנה 1 לתקנות החברות הממשלתיות (כללים בדבר העסקת קרובי משפחה). על פי כל אחת מן ההגדרות האלה, קשרי העבודה בין בני הזוג במקרה הנבחן-כלל אינם בבחינת "קשרי עבודה" היוצרים מניעה להעסקה קרובי משפחה ביחידה אחת. את החלטתו של אגף משאבי אנוש שלא לערוך הסדר למניעת ניגוד עניינים יש לראות על רקע הבחינה הפרטנית של הזיקות, ולאור המסקנה, כי החשש מתמצה "במראית עין" בלבד. 
	החשש לניגוד העניינים בין עובדת המכון ובין עובד הספק נבחן לגופו של עניין, כולל היקף ההרשאות שניתנו לעובדת, לא נמצא חשש לניגוד עניינים בפועל או בכוח, ולא נעשה על ידי העובדת שימוש חריג כלשהו בהרשאותיה. 

ליקוי

5. 	נמצא כי היועצת המשפטית של המכון לא דרשה מהנהלת המכון שיובאו לפניה מקרים של קרבה משפחתית אסורה וחשש לניגוד עניינים, לא חיוותה את דעתה במקרה של חשש לניגוד עניינים שהובא לפניה ולא הציעה הסדרים מתאימים למניעת חשש לניגוד עניינים במקרים שבהם הדבר נדרש.

תגובה
מכון ויצמן למדע

5.	תפקידו של היועץ המשפטי במכון ויצמן הוא לייעץ להנהלת המכון וליחידות הקצה בשאלות משפטיות, לייצג את המכון וללוות בייעוץ משפטי את עבודת הועדות. היועצת המשפטית של המכון אינה מופקדת על הסדרה בנהלים, באופן יזום, של כל תחום מתחומי פעילותו של המכון, ואין מתפקידה לשמש כ"שומר סף", לדרוש מהנהלה לקבוע או "להקפיד יותר ולדרוש ייסודם של מנגנונים". ממילא, מש"חובות" אלה מעולם לא הוטלו על היועצת המשפטית של המכון בהגדרת תפקידה. סוגיית ניגוד העניינים הובאה לידיעת היועצת המשפטית, כשהיא מלווה בהמלצת מבקר הפנים, כי העובדת לא תמשיך לעבוד באגף, היועצת המשפטית לא חלקה על המלצה זו (להפך: היא סברה שההמלצה – במקומה), ובמצב זה לא נדרשה כל התערבות אופרטיבית מצדה, כולל חוות דעת. 
	משהוברר, כי החשש לניגוד עניינים מתמצא ב"מראית עין" – ממילא לא הייתה תועלת בעריכת הסדר למניעת ניגוד עניינים. במקרים בהם כבר התקבלה החלטה ניהולית להעביר עובד מתפקידו באגף על רקע חשש לניגוד עניינים – אין היא סבורה כי עליה להתערב בהחלטה; להתערבות יזומה יש מקום רק במקרה, בו מתקבלת החלטה שלא להעביר עובד מתפקידו, וזאת במקרה בו היא סבורה, כי המשך העסקת העובד מתפקידו כרוך בניגוד עניינים. 

ליקוי

6. 	על המכון לפעול בדרך שגרה למניעת מצבים שיש בהם חשש לניגוד עניינים עקב קרבה משפחתית בעבודתם של עובדי המכון, ולנקוט לשם כך פעולות יזומות ושיטתיות. עליו לעדכן את נהליו בנושא העסקה במצב של קרבה משפחתית, ועל הנהלים לחול על כל עובדי המכון ולא רק על העובדים המינהליים, ובייחוד על עובדים העוסקים ברכש ובכספים.

ליקוי

7. 	ראוי כי המכון יקפיד הקפדה יתרה על רענון תקופתי של ההנחיות בדבר חובת העובדים לדווח על קרבה משפחתית שנוצרה לאחר תחילת העסקתם במכון. כמו כן יש לשקול לחייב את העובד להודיע על כל שינוי במצבו או במצב של קרוב משפחתו או של אדם אחר הפועל מטעמו, העלול להעמידו במצב של חשש לניגוד עניינים.

ליקוי

8. 	על לשכת הייעוץ המשפטי במכון להנחות את הנהלת המכון בכל הנוגע לטיפול בחשש לניגודי עניינים של עובדי המכון. על הנהלת המכון, בשיתוף לשכת הייעוץ המשפטי, לפעול לגיבוש נוהל כולל המסדיר את נושא ניגוד העניינים. על הנוהל לכלול, בין השאר, את החובה להביא לידיעת לשכת הייעוץ המשפטי מקרים שבהם עולה חשש לניגוד עניינים של עובדי המכון; במקרים אלה על הלשכה לחוות את דעתה ולהציע הסדרים למניעת ניגוד עניינים במידת הנדרש, לרבות בתקופת הביניים עד העברתם של העובדים לתפקיד אחר.



תגובה
מכון ויצמן למדע

6-8. 	ההמלצה בעניין עדכון וגיבוש הנהלים כאמור מיושמת זה מכבר. טיוטה מתקדמת של נוהל מעודכן, אשר גיבושו החל לפני תחילת הביקורת ובלא קשר אליה יישום ויושלם במהלך החודשים הקרובים (מרץ 2016), עם השלמת פיתוח התוכנה שתתמוך ביישום הנהלים. 










































המועצה להשכלה גבוהה

התקצוב וההפעלה של מעונות סטודנטים

הגופים המבוקרים: מועצה להשכלה גבוהה (המל"ג), הוועדה לתכנון ולתקצוב (הוות"ת), רשות מקרקעי ישראל

ליקוי

1. על פי החלטת מועצת מקרקעי ישראל מאוגוסט 2011, קרקע לבניית מעונות תשווק באמצעות מכרז פומבי, או בפטור ממכרז ללא תמורה, למוסדות להשכלה גבוהה שהם מלכ"רים. על פי ההחלטה היו אמורים להיבנות 10,000 חדרי מעונות, ובאוקטובר 2012 העלתה מועצת מקרקעי ישראל את היעד ל-20,000. אולם עד מועד סיום הביקורת, יולי 2015, הקצתה רמ"י קרקע לבניית 9,287 חדרים, ומהם נמצאים בשלבי סיום בנייה או שבנייתם הסתיימה רק 2,400 חדרים (26%), בשלושה מוסדות.

ליקוי

2. אף שבנובמבר 2012 נתנה הוות"ת ל-14 מוסדות אישור ראשוני להשתתפותה במימון הקמת מעונות שיכללו 3,918 חדרים, רק חמישה מוסדות (לרבות השלושה האמורים) נמצאים בשלבי סיום בנייה של 1,006 חדרים בלבד (26%). כולם החלו בהליכי הקמת המעונות לפני השקת התכנית של הוות"ת. בסקירת פרויקטי בניית המעונות נמצאו פרויקטים שזכו בניקוד גבוה מהוות"ת (מבחינת נחיצות הקמתם ותקצובם) אך לא הוקמו, ולעומתם כאלה שניקודם נמוך ונמצאים בשלבי בנייה סופיים.

תגובה
המועצה להשכלה גבוהה

2.	הסכום שהעמיד האוצר - 100 מיליון ש"ח - נמוך משמעותית ביחס לצורכי המערכת, וללא הבטחת מקורות תקציביים משמעותיים נוספים בפריסה רב-שנתית קיים קושי לקבוע יעדים ארוכי טווח לגבי היקף מעונות ארציים, פיזורם ועוד. אף על פי כן, יש לציין כי ות"ת התייחסה להקמת מעונות בראייה כלל ארצית, תוך התייחסות לפריסה גאוגרפית (מרכז פריפריה, מיקום המוסדות וחלופות הדיור סביבו). 
יחד עם זאת, ות"ת ציינה כי היא שותפה לעמדת הביקורת שלפיה ראוי לבצע תכנון ארוך טווח ולהגדיר יעדים מוסכמים לבניית המעונות. על כן, ולאור ההבנה כי משרד האוצר יקצה תקציבים נוספים המאפשרים תכנון, ות"ת הגישה לכנסת ביום 29.10.15 תכנון ראשוני אשר מפרט את יעדי הבנייה למעונות סטודנטים. 

ליקוי 

3. שיתוף הפעולה בין רמ"י לוות"ת לקה בחסר. רמ"י הקצתה קרקע למוסדות שיש בהם פחות מ-2,500 סטודנטים (המינימום שקבעה הוות"ת) או למוסדות לחינוך, אף שידעה כי לא ייכללו בתכנית להקמת מעונות של הוות"ת. רמ"י לא ביצעה בדיקות היתכנות בדבר האפשרות הכלכלית של המוסדות להקים מעונות, ואכן כל המוסדות שזכו לסיוע של רמ"י בלבד לא הצליחו להקים מעונות.

תגובה
המועצה להשכלה גבוהה

3. 	המועצה מציינת כי מכללת אשקלון לא הגישה לות"ת בקשה לתמיכה במעונות ולכן גם לא נכללה בתכנית ות"ת. 
כמו כן, בר-אילן לאחרונה סיימה מכרז להקמת מעונות סטודנטים ולדעת ות"ת יש ישימות גבוהה לפרויקט. גליל מערבי קיבלו לאחרונה אישור ממשרד התחבורה אשר היה נדרש לקידום תב"ע המעונות והתכנית כרגע הופקדה בוועדה המחוזית. לאור התקדמות זו ות"ת סבורה כי גם במקרה זה, יש ישימות גבוהה להקמת מעונות סטודנטים. 
יחד עם זאת, ות"ת מציינת כי ההליכים הסטטוטוריים מול ועדות התכנון והרשויות המקומיות מהוות חסם מרכזי, שהסרתו מצריכה הירתמות של גורמי ממשלה לשיפור ההליכים (למשל, העיכוב שחל במכללת ת"א יפו עקב החלטת ועדת הערר בנוגע למעונות סטודנטים שם). 
ות"ת מציינת כי פרק הזמן הדרוש לתכנון, קבלת אישור מוועדות התכנון, בניית מודל כלכלי, פרסום מכרזים וכו' הוא ממושך, והבנייה אורכת בממוצע כשנתיים לפחות. לאור כל הדרוש להשלמת מיזמים בסדר הגודל המדובר, פרק הזמן הסביר הוא לא פחות מארבע שנים. ות"ת מציינת כי הדבר נכון בפרט לאור העובדה שמדובר בניסיון ראשון של הממשלה למעורבות בנושא, ולכן בשלב זה לא ניתן להסיק מסקנות לגבי תוצאות התכנית.

ליקוי

4. רמ"י גם לא בדקה את סיכויי יישומם של פרויקטים אשר התעכבו מסיבות סטטוטוריות או בשל חילוקי דעות משפטיים וכספיים בינה לבין המוסדות שלא נפתרו עד מועד סיום הביקורת, יולי 2015.
ליקוי

5. על פי התכנית של הוות"ת, המוסדות יוכלו להקים מעונות במימון עצמי - היינו גיוס תרומות וסיוע של הוות"ת - או בשיתוף יזם חיצוני (להלן - BOT). במהלך הגשת ההצעות לוות"ת לפחות ארבעה מוסדות, מרביתם בפריפריה, התקשו בגיוס תרומות וביקשו מהוות"ת אישור לקחת הלוואה להקמת המעונות; אולם עד מועד סיום הביקורת, יולי 2015, ואף שהוות"ת הודיעה כי בכוונתה לשקול את הסוגיה, היא טרם הוסדרה.

תגובה
המועצה להשכלה גבוהה

5.	וות"ת לא חייבה בשום שלב שימוש בשיטת BOT בלבד אלא אפשרה למוסדות בחירה בין חלופות שונות ולראיה – בין המיזמים הראשונים שאוכלסו בשנה"ל תשע"ו ניתן למצוא את הפרויקט של כנרת, שהוקם בשיטת PFI וכן את הפרויקט של עמק יזרעאל, שהוקם בבנייה עצמית. 
מעבר לאמור יש להדגיש כי אחד מתפקידיה העיקריים של וות"ת (על פי החלטת הממשלה מיום 6.6.77 אשר מתוקפה פועלת וות"ת) הינו מניעת גירעונות או חריגות בתקציבי המוסדות להשכלה גבוהה המבוקרים על ידה והבטחת איתנותם ופעילותם התקינה. הביקורת מתייחסת בהרחבה לכך שות"ת הייתה צריכה לאשר נטילת הלוואות לצורך בניית מעונות או לאפשר חלופות למימון חיצוני. בכך יש סיכונים הכרוכים בנטילת אשראי, סיכונים אשר פוחתים בחלקם במקרה של שימוש בשיטות PPP. 
כמו כן, יצוין כי דוגמאות הביקורת להתקשרות בשיטת BOT מתייחס למיזמים שהתחילו לפני תכנית המעונות של וות"ת (כפר הסטודנטים באוניברסיטה העברית, הסכם BOT של אוניברסיטת ת"א משנת 2008 וכן אוניברסיטת אריאל נושא שיידון בהמשך).

ליקוי

6. רמ"י לא קבעה בהחלטותיה מנגנוני פיקוח או סנקציות למקרים שבהם המוסדות לא יעמדו בתנאים שהציבה להם. בפועל מוסדות רבים גבו מהסטודנטים שכר דירה גבוה משכר הדירה המרבי שקבעה. באוקטובר 2012 החליטה רמ"י כי על מחירי השכירות יפקח מנגנון הפיקוח של משרד הבינוי והשיכון לנושא דירות להשכרה, אולם בפועל לא עירבה את המשרד בהקמת המעונות או בפיקוח על שכר הדירה בהם.

תגובה
המועצה להשכלה גבוהה

6.	בעת קביעת הקריטריונים בתמיכה להקמת מעונות סטודנטים, ות"ת קבעה קריטריונים שונים בין אזורי ביקוש (ת"א, רמת גן וכדומה) בהם ניתן להוזיל באופן משמעותי את גובה שכ"ד. לעומת אזורי פריפריה (כנרת, באר שבע, עמק יזרעאל וכדומה) בהם ניתן דגש לשיפור הנגישות בפריפריה וככל שיתאפשר גם לשמור על כך ששכ"ד יהיה מוזל. לאור זאת, בחלק מהמקרים אכן שכ"ד בהצעה להקמת מעונות סטודנטים היה דומה לשכ"ד בשוק החופשי. 
הוות"ת מציינת כי החיסכון המדויק בשכר הדירה אכן נתון לשינויים ואינו ידוע במלואו בשלב בחינת ההצעות. אולם, במרבית המוסדות חל שינוי סביר בשכר הדירה בין שלב ההצעה לבין ההצעה בפועל, זאת תוך שמירה על כך ששכ"ד במעונות הסטודנטים יהיה נמוך משכ"ד בשוק המקומי.

ליקוי

7. הוות"ת סייעה בהקמת מעונות באוניברסיטת אריאל שהם חלק מפרויקט מתמשך, בניגוד לתנאי הסף שלה עצמה, ולפיהם תסייע בבניית מעונות רק בפרויקטים חדשים.

תגובה
המועצה להשכלה גבוהה

7.	אוניברסיטת אריאל הקימה מעונות סטודנטים בשיטת התקשרות שונה במקצת משיטת BOT, במסגרת זאת התחייבה לוות"ת לגובה שכ"ד מסוים וכן לעמידה בתנאים כפי שפורסמו בקול קורא. אם כי, מאחר שהפרויקט עדיין נמצא בבנייה לא ניתן לבחון אם ההתחייבות של אריאל כלפי וות"ת הופרה או לא, במידה שיסתבר כי אוניברסיטת אריאל אינה עומדת בתנאים שהתחייבה כלפי ות"ת ניתן יהיה להפעיל את ועדת ביקורת ואכיפה על המוסד.
ככלל, וות"ת שומרת על כך שכל פרויקט מעונות סטודנטים, בין אם בשיטת BOT ובין בשיטה של בנייה עצמית, יוקם כפרויקט שעומד בפני עצמו כלומר, כמשק סגור. זאת בכדי לשמור ככל הניתן על הפרדה בין הפעילות השוטפת של המוסד, אשר משמשת בעיקרה לפעילות אקדמית, לבין פעילות הקשורה לפרויקט המעונות. 
על בסיס עיקרון זה, שעבוד הקרקע באוניברסיטת אריאל מאפשר למוסד לשמור על איתנות פיננסית מאחר שהקרקע המשועבדת למעונות סטודנטים אינה כוללת בתוכה מבנים אקדמיים המשמשים לפעילות אקדמית של המוסד. 
יחד עם זאת, רק בתום הקמת מעונות הסטודנטים, ות"ת תוכל לבחון את עמידת אוניברסיטת אריאל בתנאים שהתחייבה כלפי וות"ת.

ליקוי

8. רמ"י והוות"ת קבעו פרוגרמת בנייה ולפיה לא יהיו יותר מארבעה סטודנטים ביחידת דיור. למרות זאת הן אישרו תכנית של הטכניון לבניית מעונות שבהם חמישה סטודנטים ביחידה.

ליקוי

9. 	בשנת 2013 רכשה האוניברסיטה את המעונות בכפר הסטודנטים מהיזם הפרטי שבנה והפעיל אותם. לשם כך לקחה הלוואה מוועדת הקרנות שלה. על פי ההסכם בין הוועדה לאוניברסיטה, האחרונה תפעיל את המעונות במשך 25 שנה, ושיעור התשואה לוועדה יהיה לפחות 5.5% צמוד למדד. יצוין כי על פי מסמכי האוניברסיטה עצמה מדובר בשיעור גבוה מהמקובל באותו מועד. לדעת משרד מבקר המדינה, אין זה ראוי כי הפעלת מעונות סטודנטים, שתכליתם המרכזית הנגשת הלימודים לאוכלוסיות שמתקשות לשאת בעלויות, תניב רווחים לאוניברסיטה באמצעות ועדת הקרנות שלה. הביקורת העלתה כי תעריף שכר הדירה למיטה במעונות באוניברסיטה העברית בדירות של שניים-שלושה חדרים הוא 1,520 ש"ח לחודש - יקר מהתעריף שמפרסמים הלמ"ס או משרד הבינוי והשיכון עבור מיטה בדירות כאלה בשוק הפרטי (כ-1,300 ש"ח בממוצע לחדר).

ליקוי

10. 	ביולי 2008 חתמה האוניברסיטה על הסכם עם יזם חיצוני להקמה של מעונות חדשים (להלן - מעונות ברושים), לשיפוץ המעונות הקיימים (להלן - מעונות איינשטיין) ולהפעלת המעונות במשך 24 שנה. שיעור התשואה הצפוי ליזם בעסקה הוא 7.5%. הקריטריונים לאכלוס מעונות איינשטיין מתבססים על המרחק מביתו של הסטודנט לאוניברסיטה, ולפיהם סטודנטים בעלי רכב שאינם נכים יידחו. לעומת זאת הזכאות למעונות ברושים נקבעת בהגרלה מבין כל הסטודנטים מן המניין, ללא קריטריונים כלשהם. יתר על כן, אכלוס המעונות באוניברסיטת תל אביב נעשה ללא כל התחשבות במצבם הסוציו-אקונומי של הסטודנטים. בכך החטיאה האוניברסיטה את ייעודם של המעונות בהנגשת ההשכלה הגבוהה לאוכלוסייה הזקוקה לכך.
	עלה כי במעונות איינשטיין, שעברו שיפוץ, גובה שכר הדירה בדירות שני חדרים עם שני שותפים בחדר - קרי ארבעה סטודנטים סך הכול - הוא 5,000 ₪ לחודש, ואילו שכר הדירה שמדווחים משרד השיכון והלמ"ס לדירה כזאת עומד על כ-4,500 ש"ח. יצוין כי מדובר במרבית יחידות הדיור במעונות איינשטיין, שכן בין שבעה בניינים רק בבניין אחד יש דירות ליחיד בחדר.

ליקוי 

11. 	על הוות"ת ורמ"י לעבוד בשיתוף פעולה בכל הנוגע לבחירת המוסדות שיזכו לסיוען, לקביעת תעריף שכר הדירה במעונותיהם ולפיקוח על הקמת מעונות ועל הפעלתם.

תגובה
המועצה להשכלה גבוהה

11.	בתחילת הדרך וות"ת פנתה לרמ"י וקיימה עמה דיונים מפורטים לגבי קווי מדיניות כלליים לבניית המעונות, עקרונות, מפרט ועוד. בהמשך אף התקיימו מגעים נוספים בין הצדדים בהתאם לצרכים נקודתיים. כמו כן, חשוב להבהיר כי ות"ת יכולה לפעול אך ורק מול מוסדות מתוקצבים ואין בסמכותה לאכוף נושאים מנהליים/תקציביים במוסדות אקדמיים מתוקצבים על ידי משרד החינוך (וינגייט, אורנים ועוד) או מוסדות שאינם מתוקצבים (מכללת נתניה המכללה למנהל ועוד). 
יחד עם זאת, וות"ת מציינת כי היא מקבלת עקרונית את הערת הביקורת כי יש מקום לשיפור התיאום השוטף בין רמ"י לבינה.


מעבר המכללות האקדמיות להוראה לתקצוב הוועדה לתכנון ותקצוב

הגופים המבוקרים: המועצה להשכלה גבוהה (המל"ג), הוועדה לתכנון ותקצוב (הוות"ת), משרד החינוך.

ליקוי

1. 	אף שכבר בשנת 2011 חתמו משרד החינוך ומל"ג-ות"ת על הסכם עקרונות בנוגע למעבר המכללות להוראה לתקצוב ות"ת, עד למועד הביקורת הם לא יזמו ולא קידמו את יישומו באופן פרואקטיבי.

תגובה 
משרד החינוך

1. לאחר החתימה על הסכם העקרונות ב-2011 פעל המשרד לאיחוד מכללות, כדי שיעמדו בתנאי הסף למעבר לות"ת. 10 מכללות התאחדו ביניהן ל-5 מכללות. מכללה אחת התאחדה עם מכללה כללית ועברה לתקצוב הות"ת, עוד 2 מכללות עברו באופן עצמאי לתקצוב הות"ת. המשרד ימשיך לקדם באופן פרואקטיבי את איחוד המכללות, כדי שיוכלו לעבור לתקצוב הות"ת.

ליקוי

2. 	אף שההסכם משנת 2011 לא יושם, הסכם המתווה מפברואר 2015 התבסס עליו, וחוץ מתחימת שבע שנים ליישומו לא נעשו בו שינויים מהותיים.

תגובה
משרד החינוך

2.	בהסכם 2015 הוכנסו שני שינויים מהותיים: א. המעבר לתקצוב הות"ת מחייב את כל המכללות האקדמיות לחינוך, מכל המגזרים. 
ב. נקבע שמכללה שלא תצליח לעמוד בתנאי הסף למעבר, יופסק תקצובה ותישלל ממנה ההכרה האקדמית. פירוש מהלכים אלה הוא סגירת המכללה. אם במהלך הזמן ידרשו תיקונים להסכם המתווה, הם ייעשו בתיאום עם המל"ג.



תגובה
המועצה להשכלה גבוהה

1,2. 	הוועדות הציבוריות שהוקמו על ידי משרד החינוך, בדקו, בין היתר, את העברת מערכת הכשרת המורים לות"ת והכשירו את הקרקע להתוויית מדיניות כוללת בנושא. עם זאת, עד לשנת 2011 לא החליט משרד החינוך ליישם את המלצות הוועדות. לאחר שמשרד החינוך החליט על יישום המלצות הוועדות בכל הנוגע למעבר הכשרת המורים לות"ת, ות"ת פעלה באופן מיידי ונחתם הסכם עקרונות מול משרד החינוך. כשנה לאחר שנחתם ההסכם, עברה המכללה האקדמית אחוה לחינוך לאחריות ות"ת במסגרת איחוד עם המכללה הכללית ובשנה"ל תשע"ו עברו שתי מכללות נוספות.
עוד יצוין כי במעבר המכללות לחינוך לות"ת עלו סוגיות ייחודיות שאינן מוכרות מהמכללות המתוקצבות ע"י ות"ת. לימוד סוגיות אלה וביצוע ההתאמות הנדרשות לקראת מעבר של מכללות נוספות, אשר נעשו ונעשים במקביל לעבודה השוטפת היומיומית בוות"ת, אורכים מטבעם זמן.

ליקוי

3. 	במועד זה, פברואר 2015, חתמו משרד החינוך ומל"ג-ות"ת גם על הסכם להעברת האחריות לתכנון ולתקצוב של מכללת בית ברל ושל מכללת סמינר הקיבוצים ממשרד החינוך לוות"ת החל באוקטובר 2015. מכללת בית ברל עברה לתקצוב ות"ת כפי שתוכנן- באוקטובר 2015, ומכללת סמינר הקיבוצים - בינואר 2016.

תגובה
המועצה להשכלה גבוהה

3.	לאחר חתימת ההסכם ומעבר מכללת אחווה לחינוך לאחריות ות"ת, הוצע מתווה עקרוני ע"י שר החינוך דאז הכולל תכנית פעימות ולוחות זמנים. הפעימה הראשונה במתווה אושרה ויושמה (מעבר המכללות בית-ברל וסמינר הקיבוצים). המשך יישום הפעימות הבאות אשר כללו מענה מגזרי לא קודמו כיוון שהתפיסה המגזרית אינה עולה בקנה אחד עם העקרונות הנהוגים בהשכלה הגבוהה.
יחד עם זאת, במקביל לתהליך מעבר המכללות מתבצעת עבודה מול משרד החינוך (לרבות פגישות שנעשו גם עם ראשי חמ"ד) למציאת פתרון מניח את הדעת שיבטיח מענה לצרכי משרד החינוך גם בהקשר המגזרי של הכשרת מורים, תוך התאמה למדיניות הכללית.
בנוסף, חשוב לציין בהקשר זה, כי אחד משני היסודות החשובים המעוגנים בחוק המל"ג הוא עצמאות המוסדות להשכלה גבוהה – וכפועל יוצא מכך – מל"ג/ות"ת אינה יכולה לכפות מהלכים על המוסדות אלא רק באמצעות כלי הרגולציה המוגבלים שחוק המל"ג נתן בידיה ובתמריצים המתאימים. כדי לקדם את המהלך ולסייע למכללות בקידום מעברם לתקצוב ות"ת, ביצעה ות"ת פעולות בכדי לסייע למכללות לעמוד בקריטריונים הנדרשים לשם מעברן לות"ת, כולל מתן תמריצים. 

ליקוי

4. 	מל"ג-ות"ת ומשרד החינוך גיבשו רפורמה חשובה למעבר המכללות בלי תכנית עבודה כוללת ומחייבת ליישומה מתוך ראייה מערכתית-לאומית ובלי שקבעו את מספר המכללות, סוגיהן ופריסתן הגאוגרפית.

תגובה
משרד החינוך

4. 	המכללות לחינוך התבקשו להגיש במסגרת תכנית החומש, גם פרוט המהלכים ולו"ז לעמידה בדרישות הסף למעבר לתקצוב הות"ת. על בסיס זה נבנה, בשיתוף המל"ג/ות"ת תכנית כוללת לארגון מחדש של מערכת ההכשרה להוראה. בתכנית הכוללת יבואו לידי ביטוי הפריסה הגאוגרפית של מוסדות ההכשרה להוראה, מספר המוסדות לכל מגזר, המאפיינים הייחודיים של המכללות האקדמיות להוראה ולוח זמנים מחייב לביצוע הרפורמה, מתוך ראייה לאומית ומערכתית, כפי שממליצה הביקורת.

ליקוי

5. 	החלל שנוצר בשל כך התמלא ביזמות נקודתיות של המכללות עצמן, שחלקן היו מנוגדות למדיניות של הרגולטור (לדוגמה, יזמות שנועדו לשמור על צביון המכללה או להפוך מכללה להוראה למכללה כללית). בעקבות זאת חלק מהמכללות במגזר הממלכתי-דתי מתנגדות ליישום הרפורמה, ומכללות אחרות בוחנות ביצוע איחודים ומיזוגים באופן עצמאי וללא הכוונה של הרגולטור, שמלכתחילה לא הגדיר קווים מנחים ותכנית עקרונית כוללת.



תגובה
משרד החינוך

5.	המשרד והמל"ג יבנו תכנית עקרונית כוללת, עם קווים מנחים לאיחודים ולעמידה בתנאי הסף למעבר של המכללות לחינוך לתקצוב הות"ת, תוך שמירה על ייעודן כמכשירות מורים ועל צביונן המגזרי.
תגובת מינהל החינוך הדתי: מינהל החינוך הדתי יחד עם ראש מועצת חמ"ד, הקימו ועדה לגבש הצעה, למעבר מכללות חמ"ד לות"ת. הועדה הציעה איחודים תוך כוונה להעביר 3-4 מכללות חמ"ד, האגף להכשרת מורים דחה את הצעה וביקש הצעה ל-2, או – לכל היותר 3 מכללות דתיות. מכללות שלא ימצאו מקומם במסגרות זו, יתאחדו עם מסגרות אחרות שאינם במסגרת חמ"ד. החינוך הממלכתי דתי מתנגד לאיחוד מכללות החמ"ד עם מכללות כלליות, אף שהוא התחייב לא לעמוד בדרכן של מכללות דתיות שיתעקשו להתאחד עם מכללות כלליות.
הוסכם לפעול למציאת פתרון מניח את הדעת למכללות החמ"ד ולאיחוד שלהן בתוך קבוצת החמ"ד וכן מציאת הסדר משפטי להמשך זיקת מכללות החמ"ד למינהל החמ"ד ולמועצת חמ"ד.

ליקוי

6.	במועד סיום הביקורת אין תכנית המפרטת את המשך תהליך המעבר של המכללות לוות"ת אחרי השלמת מעברן של מכללות בית ברל וסמינר הקיבוצים.

תגובה
משרד החינוך

6.	התכנית שתבנה ע"י משרד החינוך והמל"ג תפרט הן את התהליכים שעל המכללות לנקוט כדי לעמוד בתנאי הסף והן לו"ז להשלמת תהליכים אלה.

תגובה
המועצה להשכלה גבוהה

4-6.	המל"ג פועלת בהתאם לחוק המל"ג, בו נקבע שמוסדות אקדמיים זכאים לחופש אקדמי, ניהולי ותקציבי. לכן, אין המל"ג יכולה לכפות עליהן מהלכים אלא באמצעות השימוש בכלי הרגולציה המוגבלים שחוק המל"ג נתן בידיה ובתמריצים המתאימים. עמדת המל"ג היא כי ראוי שהמשך התהליך יתבצע "מהשטח" ולא ייעשה בכפייה. 
עם זאת, קיימת תכנית עקרונית לפריסה ולאיחוד המכללות להוראה. לאור הערת הביקורת, מל"ג-ות"ת ישקלו הוספת תמריצים לאיחודים בהתאם לצורכי המערכת והוספת אבני דרך לתהליך. כמו כן וכפי שצוין לעיל, מעבר לתהליך המתהווה מ"השטח", יובאו לידיעת המכללות אפשרויות לאיחודים המועדפים ע"י ות"ת ומשרד החינוך, לרבות תמריצים מתאימים והפעלת כלי הרגולציה, ככל שיידרש.
לגבי הטענה כי מכללות לחינוך מתכוונות להפוך למכללות כלליות, הרי שהדבר אינו יכול להתבצע ללא אישור ממל"ג/ות"ת.
כפי שצוין לעיל, שמירה על החופש האקדמי והמשך עידוד התהליך מה"שטח" ולא בכפייה, אינו מעיד על היעדר תכנית מערכתית לאומית. עם זאת, ובין היתר לאור הערות הביקורת, הוחלט לפרוש בפני המכללות לחינוך מפת אלטרנטיבות לאיחודים כולל עדכון התמריצים ושימוש בכלי הרגולציה ככל שיידרש. 
ראוי לציין, כי היו ניסיונות מוצלחים לאיחודים של מוסדות להשכלה גבוהה בשנים האחרונות (המכללה לחינוך אחוה עם המכללה הכללית, מכללות הרצוג-ליפשיץ, מכללות אורות ישראל ומורשת יעקב). לגבי המיזוגים שלא צלחו, מקורם בסיבות מגוונות, חלקן הגדול נובע מהיעדר הסכמות בין שני הגופים המתאחדים. 
ראוי לציין כי אין מתווה יחיד לאיחודים והם יכולים להיעשות במגוון דרכים. עם זאת, המל"ג תשקול, כחלק ממפת האלטרנטיבות לאיחודים, להעביר למוסדות גם עקרונות כלליים לאופן ביצוע האיחודים.
בנוגע למענה המגזרי בעולם האקדמי הפלורליסטי, קיים קושי נוסף במעבר המכללות האקדמיות להוראה. 
מרבית המכללות להוראה הוכרזו, עוד בטרם הוכרו כמוסדות אקדמיים, כ"בתי מדרש" על פי תקנות חינוך ממלכתי (בתי מדרש למורים ולגננות), תשי"ח-1958. תקנות אלה מחילות על מכללות אלה הוראות שונות שמקורן בחוק החינוך הממלכתי, תשי"ג-1953, אשר, בין היתר, מעניקות לשר החינוך סמכות לקביעת תכניות הלימודים ועוד. גם לאחר קבלת ההכרה מאת המל"ג, לא עודכנה החקיקה ונוצר קושי כיוון שסמכויות אלה של השר אינן עולות בקנה אחד עם עקרונות העצמאות האקדמית והמנהלית העומדת בבסיס ההכרה במכללות אלה בהתאם לחוק המל"ג, ויש להסדיר את הנושא טרם המעבר לאחריות ות"ת. 
בנוגע לקביעה כי הנושא לא עלה לדיון בפני הנהלת משרד החינוך וות"ת, יצוין כי הנושא נדון מספר רב של פעמים באופן שוטף בפגישות עבודה בין הנהלת מל"ג/ות"ת לגורמים הרלבנטיים במשרד החינוך. בנוסף, התקיימו פגישות בנושא גם עם ראשי חמ"ד בה הוצגה עמדתם והובהרו הפערים. 
בימים אלה (מרץ 2016) משרד החינוך ומל"ג/ות"ת, יחד עם ראשי חמ"ד עמלים על מציאת פתרון מניח את הדעת. 

ליקוי

7. 	משרד החינוך ומל"ג-ות"ת הסכימו בפברואר 2015 כי תוקם ועדת תיאום בראשות המנכ"לים, שתתכנס לפחות ארבע פעמים בשנה ותקיים ישיבה שנתית בראשות שר החינוך (המשמש גם יו"ר המל"ג) לבחינת סטטוס המעבר. במועד סיום הביקורת טרם התכנסה הוועדה ולו פעם אחת, דבר שעלול לפגוע באמון המכללות ביישום התהליך.

תגובה
משרד החינוך

7.	משרד החינוך ומל"ג ות"ת מקיימים ישיבות שוטפות ברמות הבכירות, אחת לחודש, בכדי לקדם את מעבר המכללות לות"ת, לצד קידום תכנית החומש והאחודים בין המכללות.
ועדת התיאום תתכנס לאחר פריצות הדרך בנושאים הללו. בפגישות נוכחים מנכ"ל מל"ג-ות"ת, סיו"ר מל"ג, סמנכ"ל עובדי הוראה במשרד חינוך ומנהל האגף להכשרת עובדי הוראה.

תגובה
המועצה להשכלה גבוהה

7.	מטרת הקמת ועדת התיאום היא להבטיח שהתהליך מתקדם באופן הראוי והנכון לפי צרכי המערכת ומדיניות הרגולטורים. שלב זה של התהליך עדיין מצריך תשומת לב ארגונית גבוהה משני הצדדים, ולכן התיאום בין משרד החינוך למל"ג/ות"ת בנושא מתקיים בפועל על בסיס חודשי או דו חודשי ע"י דרגים בכירים ביותר (שר החינוך, סמנכ"ל עובדי הוראה במשרד החינוך, סיו"ר מל"ג ומנכ"ל מל"ג/ות"ת וגורמים רלוונטיים נוספים).
כמו כן, במסגרת ישיבות אלה מונתה לאחרונה ועדה מצומצמת בהשתתפות גורמים מקצועיים ממשרד החינוך וממל"ג/ות"ת על מנת שיגבשו הצעה לגבי השלב הבא בתהליך המעבר.

ליקוי

8. 	האגף להערכת איכות ולהבטחתה במל"ג לא בדק כראוי את יישום תכנית ההכשרה שאישרה מל"ג במכללות להוראה. האגף הסתפק בקבלת דיווח מהמכללות על יישום התכנית, ועד למועד סיום הביקורת, ביולי 2015, לא בחן את יישומו של מודל ההכשרה. רק במהלך הביקורת, ביוני 2015, החליטה מל"ג כי בשנת הלימודים התשע"ו (ספטמבר 2015 - אוגוסט 2016) היא תקיים הערכת איכות של תחום הגיל הרך במכללות להוראה.

תגובה
המועצה להשכלה גבוהה

8.	בדיקות הערכת איכות אינן באות במקום תהליכי אקרדיטציה על תכניות לימודים חדשות. תהליכי אקרדיטציה במכללות לחינוך אינם שונים מכל יתר המוסדות. הבדיקה המקצועית כולל גם בדיקה של לימודי ההכשרה להוראה בתכנית ועמידת לימודי ההכשרה במתווה ללימודי הוראה. 
יודגש כי לאחר קביעת המתווים המנחים בהכשרה להוראה, הקימה המל"ג ועדת יישום שתפקידה היה, בין היתר, לבחון את הנושא לאור הניסיון שהצטבר והמשוב שהתקבל במהלך חמש השנים בהן ליוותה הוועדה את יישום המתווים. בנוסף, לאור ההשתנות הדינאמית בתחום ההכשרה להוראה והמחקר בנושא הוחלט בזמנו כי יהיה מקום לבצע הערכת מצב בחלוף 10 שנים לכל המאוחר ממועד קביעת המתווים. בהמשך לכך, המועצה מתכוונת להקים בקרוב וועדה שתתבקש לבחון אסטרטגית את לימודי ההכשרה להוראה בישראל ובתוך כך גם לבדוק האם יש מקום לעדכן את ההחלטה על המתווים. הוועדה תורכב מנציגים של מגוון המוסדות המכשירים להוראה וכן מנציגים של האגף להכשרת עובדי הוראה במשרד החינוך. 
מנכ"ל מל"ג-ות"ת כתב בנובמבר 2015 כי הערכת האיכות של תחום הגיל הרך הוגדרה פיילוט ראשוני, ובשלב הראשון התבקשו כל המוסדות להגיש למל"ג דוחות הערכה עצמית בתחום עד למרץ 2016 (לבקשת כל המוסדות, נדחה מועד ההגשה ליוני 2016). בנוסף הוחלט כי בסוף חודש מרץ 2016 יחל תהליך נוסף של הערכת איכות תכניות הלימודים במכללות לחינוך בהוראת האנגלית הנלמד בכל שכבות הגיל. לקראת שנת הלימודים תשע"ז בכוונת האגף להערכת איכות לבצע הערכה של תחום נוסף במכללות האקדמיות לחינוך, בכפוף לאישור המל"ג בנושא.

ליקוי

9. 	על מל"ג-ות"ת ועל משרד החינוך לאמץ גישה פרואקטיבית בנושא תהליך מעבר המכללות לתקצוב ות"ת ולאפשר לכל מכללה הרוצה בכך להתחיל בביצוע התאמות לתנאי הסף שנקבעו ולהנחיות ות"ת.
תגובה
משרד החינוך

9. 	משרד החינוך מאפשר ומעודד כל מכללה לבצע את ההתאמות הנדרשות כדי לעמוד בתנאי הסף למעבר לות"ת ומסייע, הן ביעוץ והן בתקציב להעסקת פרויקטור שיקדם את התהליך.

ליקוי

10.	על מל"ג-ות"ת ועל משרד החינוך להפעיל את סמכותם כמאסדרים (רגולטורים): עליהם לגבש תכנית עקרונית למעבר המכללות להוראה לתקצוב ות"ת ולשלב בה היבטים גאוגרפיים ומגזריים (של המגזר הממלכתי-דתי, החילוני והערבי) ואת מדיניותם בנושא המערך הכולל של המכללות להוראה.

תגובה
משרד החינוך

10.	המכללות לחינוך מנוהלות ע"י עמותות רשומות, שאינן כפופות למשרד החינוך או לות"ת. המשרד נקט עד כה בדרך של הדברות והשגת הסכמה עם המכללות. התכנית הכוללת שתגובש, תוצג לגופים המנהלים של המכללות, ותחייב את המכללות לעמוד בתנאיה, או לחדול מפעילותן כמכשירות מורים. 

ליקוי

11. 	על מל"ג-ות"ת ומשרד החינוך לבחון אפשרות לקצר את משך הזמן שנקבע בהסכם המתווה למעבר כל המכללות לתקצוב ות"ת, כדי לשדרג את איכות ההוראה ולהגביר את אמון המערכת ביישום הרפורמה.

תגובה
משרד החינוך

11. 	התהליך מורכב וכולל מהלכים משפטיים, רשם העמותות, העברת בעלות על הקרקע, הסדרים עם ארגוני מורים ועוד – מהלכים הדורשים זמן רב.
יחד עם זאת ייעשה מאמץ לזרז את התהליכים ולהשלימם עוד בטרם חלוף מלוא הזמן שהוקצב למעבר.



ליקוי

12.	על מל"ג להבטיח את איכות ההוראה במכללות להוראה גם בשנים הבאות מתוך יישום לקחי הביקורת שתיעשה בשנת הלימודים התשע"ו, ועליה לשלב את המכללות להוראה כחלק בלתי נפרד מתכנית הבטחת האיכות בכלל המוסדות להשכלה גבוהה.













































המכינות הקדם-אקדמיות

הגופים המבוקרים: המועצה להשכלה גבוהה, הוועדה לתכנון ולתקצוב, קרן לחיילים משוחררים.

ליקוי

1.	משרד החינוך לא פעל על מנת לאכוף את הנחיותיו בנושאים שבהם פעלו המכינות בניגוד למדיניותו. דוגמא בולטת לכך היא החלטה שהתקבלה בעבר לגבי גודלה המזערי של מכינה ומספר התלמידים המזערי והמרבי בכיתה. ואולם, מאסדרי מערך המכינות - האגף לחינוך מבוגרים וּועדת ההיגוי - לא פעלו על מנת לאכוף את ההחלטות הללו.

ליקוי

2.	שיטת המימון הנוכחית תלויה במספר התלמידים. מאחר שמספר התלמידים משתנה מדי שנה ואף במהלך שנת הלימודים, על המוסדות להתמודד עם חוסר ודאות תקציבי, ויכולתם לתכנן נפגעת. מימון המכינות ותלמידיהן הוא מסורבל ומתחלק בין הגורמים המממנים ללא כל נורמה כתובה. שכר הלימוד של התלמידים שבהגדרתם אינם ראויים לסיוע נקבע באופן עצמאי על ידי כל מוסד ואינו מפוקח. באופן זה קיימת שונות גדולה בין המכינות בגובה שכר הלימוד השנתי.

תגובה
המועצה להשכלה גבוהה

2.	נושא האחדת שכר הלימוד, כמפורט בתשובתו של מנכ"ל מל"ג-ות"ת למשרד מבקר המדינה מנובמבר 2015, כלול בהמלצותיהן של ועדת עזאייזה וועדת מאור אשר כאמור אומצו ע"י מל"ג וות"ת.

ליקוי

3.	אין הכרה הדדית מלאה בתעודות סיום מכינה. דהיינו, מוסד להשכלה גבוהה אינו מחויב להכיר בתעודות סיום מכינה שנתנו מכינות במוסדות אחרים. הדבר מגביל את האפשרויות העומדות בפני הסטודנטים במכינות להתקבל ללימודים במוסד אחר להשכלה גבוהה.
	משרד החינוך לא התווה מדיניות בנוגע למספר המכינות הנדרש ולפריסה הגאוגרפית הכוללת של מערך המכינות. כתוצאה מכך, הן מרוכזות באזורים מסוימים, ואילו באזורים אחרים אין כלל מכינות, או שאין תחרות.

ליקוי

4.	משרד החינוך, המל"ג, הקרן לחיילים משוחררים והמכינות לא קבעו יעדים מדידים לפעילות המכינות שיאפשרו לבחון את ביצועיהן והצלחתן, וכן אינם אוספים את הנתונים ההכרחיים למדידת היעילות והמועילות של המכינות.

ליקוי

5.	משרד החינוך, המל"ג והקרן לחיילים משוחררים לא קיימו את החלטת הממשלה משנת 2011 לבצע רפורמה במערך המכינות, כפי שהתוותה ועדה מקצועית לבחינת פעילותן של המכינות (להלן - ועדת אריאב). מחלוקות בין הקרן לוות"ת מעכבות את מימוש הרפורמה זה זמן ממושך ואינן מובאות בפני השרים הממונים – שר החינוך ושר הביטחון.

תגובה
המועצה להשכלה גבוהה

5.	מנכ"ל מל"ג-ות"ת כתב בתשובתו למשרד מבקר המדינה בנובמבר 2015 כי בעקבות ועדת אריאב, הוקמו ע"י ות"ת ומל"ג שתי ועדות: ועדת עזאייזה ו-ועדת מאור, אשר, בין היתר, המליצו על מודל תקצוב חדש והסדרתו והמליצו על העברת אחריות-העל למכינות הקדם אקדמיות למל"ג/ות"ת במסגרת רפורמה כוללת(פדגוגית-אקדמית, תקציבית, תכנונית ולוגיסטית). המלצות אלה אומצו ע"י ות"ת ומל"ג ביוני 2012, והותנו בסיכום תקציבי מחייב עם הגופים השותפים, משרד החינוך והקרן לחיילים משוחררים, אשר יאפשר את מימוש הרפורמה. הרפורמה התקציבית כוללת, בין היתר, הגדלת התקציב המופנה ע"י ות"ת לנושא המכינות, בתנאי שהקרן לחיילים משוחררים ומשרד החינוך יסכימו במקביל להגדלת תקציבם לנושא המכינות, כנדרש. לצערן של מל"ג/ות"ת הקרן לא הסכימה להעמיד את הסכום הנדרש ממנה והתנגדה לחלקים נוספים ברפורמה. רק בפברואר 2016, בעקבות מאמץ נוסף שעשו מל"ג-ות"ת, גובש מסמך הבנות המוסכם על שלושת השותפים כאשר כל גוף אמור להביא את המסמך לאישור וחתימת הגופים המוסמכים אצלו ובכפוף לאישור המסמך כאמור, תצא הרפורמה לדרך בשנת תשע"ז.



ליקוי

6.	הביקורת העלתה ליקויים בהיערכות המל"ג לקראת העברת תחום המכינות לאחריותה. בין השאר, היא לא נקטה פעולות שהיה בידה לבצען ללא תלות בשותפיה האחרים - הקרן לחיילים משוחררים ומשרד החינוך. 

תגובה
המועצה להשכלה גבוהה

6.	כאמור בתשובת מנכ"ל מל"ג-ות"ת למבקר המדינה מחודש נובמבר 2015, מל"ג/ות"ת לא ביצעה פעולות לקידום הרפורמה מול המוסדות, למעט פנייה שנעשתה לור"ה ולור"מ להיערכות לקידום נושא ההכרה ההדדית, זאת מאחר שכל עוד לא התקבלה הסכמת השותפים למעבר המכינות לאחריות מל"ג /ות"ת במסגרת הרפורמה, אין למל"ג סמכות בעניין זה.

ליקוי

7.	נמצא כי למל"ג ולוועדת התכנון והתקצוב אין תשתית ידע שתאפשר להן להיערך לקראת יישום הרפורמה: הן לא קבעו קווים מנחים להפעלת מערך המכינות; אין להן נתונים מעודכנים באשר למספר הלומדים במכינות, מאפייניהם האישיים, איכות ההוראה, מספר הכיתות וגודלן על פי פיזורן הגאוגרפי; הן לא קבעו תחזית באשר לצרכים העתידיים הנוגעים ללימודים הקדם-אקדמיים, ובכלל זה לא באו בדברים עם המוסדות להשכלה גבוהה על מנת לשמוע את עמדתם וצורכיהם; הן לא מיפו את הרכב הסגל במכינות הקיימות ולא גיבשו תכנית שתביא לעמידה בהמלצת הוועדות באשר להשכלת הסגל; הן לא גיבשו חלופות לפריסת המכינות; ואף לא הכינו כלים להתמודדות במשא ומתן מולן באשר להחלטות שיתקבלו. 

תגובה
המועצה להשכלה גבוהה

7.	מינהל המל"ג, בהשתתפות הדרגים הבכירים ביותר, מיפה את מגוון המשימות במספר פגישות פנימיות מקיפות וקבע לוח זמנים לביצוע בכפוף לפתרון הסוגיות מול הקרן. בנוסף, פנתה ות"ת לוועד ראשי האוניברסיטאות (ור"ה) ולוועד ראשי המכללות (ור"מ) בכדי שיפעלו להכרה הדדית פנימית. זאת ועוד, כחלק מהיערכות המל"ג למעבר המכינות לאחריותו ולצורך בניית תשתית ידע נערכה התקשרות עם הלמ"ס. איסוף הנתונים מהמוסדות יתבצע בהתאם לאינדיקטורים אשר מינהל המל"ג בנה יחד עם הלמ"ס, הרלוונטיים בין היתר כהכנה למסד נתונים למודל התקצוב החדש.

אי-גביית דמי ביטוח מחייבים

הגופים המבוקרים: ביטוח לאומי, אגף התקציבים- משרד האוצר.

ליקוי 

1. בביקורת עלה כי זה עשרות שנים בט"ל אינו שולח הודעות על חובת תשלום דמי ביטוח (בטרם נוצר החוב) לכל מי שהוא בעל פוטנציאל ליצירת חובות כגון מבוטחים שלא התגייסו לצבא, מקבלי אבטלה, עובדים בעבודת זמניות. לא זו אף זו, זה עשרות שנים בט"ל נוהג שלא לשלוח הודעות חוב לכל החייבים הנדרשים לשלם דמי ביטוח על פי חוק ולא עשו זאת, אף שהמידע עליהם מצוי בידיו. כלומר, במערכת הגבייה של בט"ל הם אינם רשומים כחייבים, אין חוב מחושב בגינם וממילא נעצר חישוב החוב לגביהם (להלן - עצירות חישוב). עם חייבים אלה נמנים תושבים מגיל 18 שאינם מתגייסים לצבא או לשירות לאומי ואינם עובדים כשכירים, למשל תלמידי ישיבות או בני המגזר הערבי שאינם משרתים בצבא; תושבים לאחר שחרורם מהצבא שלא החלו לעבוד כעצמאים או כשכירים ושכירים הנמצאים בין עבודות וחסרות להם תקופות ביטוח. יודגש כי לחלק מהאוכלוסיות, בהן דווקא החלשות ביותר, כגון מקבלי הבטחת הכנסה וקצבת נכות, בט"ל מנכה באופן שוטף ואוטומטי את דמי ביטוח הבריאות מהקצבה.

ליקוי

2. עוד עלה כי כבר בשנת 1987 החליטה המינהלה להקפיא באופן רטרואקטיבי חיובים לחייבים שלא נשלחה להם הודעה על חוב ולא לגבותם. על החלטה זו חזרה המינהלה כל כמה שנים בהחלטות דומות, שהאחרונה שבהן היא החלטה מספטמבר 2015, אז גם הודיע שר הרווחה ח"כ חיים כץ כי הוא "הורה" על שמיטת חובות אזרחים לבט"ל שלא נשלחו בעניינם הודעות חוב עד 2007 בהיקף של יותר ממיליארד ש"ח. יצוין שהחוק אינו מקנה לבט"ל סמכות למחוק חובות; יוצא אפוא שבט"ל יצר שיטה - הוא אינו שולח הודעות חוב, ולאחר כמה שנים, כאשר החובות של אותם חייבים מצטברים, הוא מחליט על "הקפאת החיוב" ובפועל הוא בעצם מוחק לחייבים הישנים את החוב ומתחיל ליצור חובות לחייבים חדשים שבחלוף כמה שנים גם הם נמחקים, וחוזר חלילה. בעטייה של שיטת העבודה הזאת, מוערך אבדן ההכנסות בשנים 2007-1999 בכ-1.2 מיליארד ש"ח. מספר החייבים בדמי ביטוח שצברו חובות בשנים 2015-2008 מוערך במאות אלפים וחובם נאמד בכ-3 מיליארד ש"ח.
תגובה 
המוסד לביטוח לאומי

1,2. 	אף על פי ששאיפתו של כל ארגון להביא לידי מצב שבו תהיה גבייה של 100% מהאוכלוסייה ובזמן אמת, המציאות מאלצת לקבוע סדרי עדיפויות. לצורך כך נלקחים בחשבון שיקולי עלות-תועלת, ובהינתן משאבים מוגבלים נקבעו סדרי העדיפויות. סמנכ"ל הגבייה מסר כי מינהל הגבייה "סוברני ואף היה חייב לקבוע סדרי עדיפויות אלה אשר הביאו למיקסום יכולת הגבייה". לדבריו, מיום כניסתו לתפקיד הוא שדרג באופן ניכר את יכולות הגבייה, והוא נדרש להתמודד עם אתגרים רבים שנדרשו להם פתרונות. הוא פעל לשיפורים רבים בנושא הגבייה, הקים מערכות טכנולוגיות משוכללות ובמהלך השנים פעל לייעול מערכות הגבייה שהביאו את המערכת "לאופטימום גבייה". במוסד קיימת תכנית עבודה לטיפול בכל המלאי הקיים.
התכנית תתפרס לשנים 2016-2018. התכנית בנויה כך שלא תיווצר התיישנות לגבי חובות נוספים.

ליקוי

3. על אף הפסיקה בנושא, החלטות המינהלה, הודעה למשרד המשפטים, התחייבותו של בט"ל לבית המשפט לחדול מהנוהג הגורם לשיהוי בשליחת הודעות חוב, תוספת תקנים לצורך פתיחת עצירות החישוב ומחיקות חוזרות ונשנות של חובות עבר, נמצא שבספטמבר 2015 עדיין לא החל בט"ל לשלוח הודעות חוב לחייבים חדשים בסמוך להיווצרות החוב. יודגש כי משנת 2015, בכל רבעון שבו לא יישלחו הודעות חוב יצטברו עוד חובות בסך של כ-125 מיליון ₪.

תגובה
המוסד לביטוח לאומי

3.	קיימת תכנית פעולה להרחבת ה"רשת" ולפיה עד 2018 יטופלו חובות העבר, סמנכ"ל הגבייה הוסיף כי לפי החלטתו של מנכ"ל בט"ל, משנת 2018 יישלחו הודעות חוב שוטפות לחייבים חדשים. הוא ציין כי בתכנית זו אין כל הפסד כספי עקב התיישנות של חובות. עוד ציין כי תכנית פעולה היא "בהתאם לניסיון שהצטבר מהרחבת הרשת בשנים 2016-2015, יבדקו המשאבים הנדרשים להמשך התכנית הכוללת".



ליקוי

4. לפי החוק כאמור מחויב אדם לשלם את חובו לבט"ל אם הוא עובד אם לאו. בט"ל דורש לעתים מהחייב לפרוע את חובו רק לאחר שנים ממועד היווצרותו, ולאחר שהוא הלך וגדל, אף שהחייב לא היה מודע לו. על רקע האמור, ביולי 2014 תוקן החוק והוסף בו סעיף 363א שעניינו התיישנות חובות (להלן - תיקון ההתיישנות), הקובע כי מינואר 2015 בט"ל צריך לשלוח לחייב דרישה לתשלום חוב בדמי ביטוח בתוך שבע שנים מהמועד לתשלום, אחרת יתיישן החוב. ביולי 2014, לנוכח תיקון ההתיישנות, התחיל בט"ל במשא ומתן עם אגף התקציבים שבמשרד האוצר לצורך תוספת כוח אדם לטיפול בפתיחת עצירות החישוב. המשא ומתן נוהל במשך כשנה עד שלבסוף, בסוף יוני 2015 אושרה לבט"ל בוועדת הכספים של המועצה תוספת של 30 תקנים. בביקורת עלה כי במהלך המשא ומתן לא שלח בט"ל הודעות חוב: לא בפברואר 2015 בנוגע לרבעון הרביעי של 2007 ולא באפריל 2015 בנוגע לרבעון הראשון של 2008. על פי אומדנו, איבד בט"ל את האפשרות לגבות כ-100 מיליון ש"ח בגלל התיישנות החובות.

ליקוי

5. 	החוק מאפשר לבט"ל לקזז חוב בדמי ביטוח מגמלאות המשולמות על ידו (קצבת ילדים, קצבת נכות מעבודה, קצבת זקנה ושאירים ועוד). עם הגשת בקשה לגמלה נפתח תיק במערכת הגמלאות ומבוצע חישוב גמלה. באותו המועד נבדק אם לזכאי לגמלה חוב בדמי ביטוח (להלן - ביקורת חוב). אם נמצא חוב, נעשה קיזוז ממוכן על פי הקריטריונים של בט"ל ולפי ההוראות הקבועות בחוק. על אף הפעלתו של מנגנון הקיזוז נמצא שיעילותו חלקית בלבד. מאחר שבט"ל מבצע עצירות חישוב ואינו שולח הודעות חוב לחייבים, לא נרשם כלל במערכות בט"ל שקיים חוב לאותו חייב. עקב כך, לא ניתן בביקורת חוב לאתר חובות של בעלי עצירות חישוב, ובמקרים כאלה בט"ל משלם את הגמלה מבלי לקזז את החוב בדמי ביטוח כנדרש.

תגובה
המוסד לביטוח לאומי

5. 	על פי המתווה שקבע המנכ"ל, במהלך 2018 יבוצע קיזוז מקצבאות ילדים לגבי כלל אוכלוסיית מדינת ישראל. המנכ"ל מוסיף כי לאחר חשיבה מחודשת, הנחה לגבי מקבלי קצבאות ילדים לראשונה, כי החל מינואר 2016 יתבצע קיזוז מיד ללא תלות והמתנה לתכנית הרב-שנתית לפתיחת עצירות החישוב.



ליקוי

6. 	תפקידו העיקרי של מינהל גבייה הוא גביית דמי ביטוח מחייבים. ואמנם, לאורך השנים סמנכ"ל הגבייה הוביל את בט"ל לשיפור הגבייה, במהלך תקופת כהונתו פותחו מערכות וערוצי תשלום מתקדמים אשר הביאו לגידול משמעותי ומתמשך בגביית דמי ביטוח, וגם נוספו כ-900,000 מבוטחים חדשים לרשת הגבייה. אך בביקורת עלה שסמנכ"ל הגבייה לא קידם ולא יזם פתרונות מספקים בתחום סמכותו ובמסגרת משאבי יחידתו, לפתיחת עצירות החישוב הן בנוגע למלאי החייבים הישנים הן בנוגע למניעת הצטברות חובות של חייבים חדשים. הוא התנה כל פתרון בתוספת כוח אדם לצורך פתיחת עצירות החישוב. זאת ועוד, במקביל למחיקת חובות העבר בגין עצירות החישוב לאורך השנים, הוא לא פעל למניעת היווצרות חובות של חייבים חדשים. האחריות למימוש בפועל של החוק בכל הנוגע לגבייה מחייבים מוטלת על כתפיו של סמנכ"ל הגבייה אשר היה עליו לממש אחריות זו באמצעות גיבוש תכנית עבודה סדורה תוך כדי מיצוי מקסימלי של המשאבים העומדים לרשותו ככל שניתן. היה עליו להציג לפני המינהלה את הצורך בפתרון לפתיחת עצירות החישוב וחלופות הן בהיקף כוח אדם מצומצם והן בדרכים חלופיות למניעת הצטברות חובות של חייבים חדשים. הוא לא פעל כך, והחובות שהצטברו משנת 2008 נאמדים כיום בכ-3 מיליארד ש"ח עבור מאות אלפי חייבים. רק לאחר שנים של עצירות חישוב ולאחר תיקון ההתיישנות והחלתו על חובות העבר גיבש סמנכ"ל הגבייה תכנית עבודה לפתיחת עצירות החישוב ומניעת היווצרות חובות לחייבים חדשים. אילו היה עושה זאת שנים קודם לכן, ומנסה לתת ולו מענה מדורג וחלקי, כמו שליחת הודעות על חובת תשלום לחייבים הפוטנציאליים ושליחת הודעות חוב לחייבים חדשים, אזי יכול היה למנוע, לפחות באופן חלקי, את הצטברות החובות, הנאמדים כאמור בכ-3 מיליארד ש"ח למאות אלפי חייבים, וזאת רק משנת 2008.	

ליקוי

7. 	הדיונים במינהלה לאורך השנים בנושא עצירות החישוב לא הביאו לפתרונות כלשהם לפתיחת עצירות החישוב, ולאחר ההחלטה מינואר 2005 על מחיקת חובות עד 1999 לא החליטה המינהלה על שליחת הודעות חוב לחייבים חדשים כדי למנוע הצטברות חובות חדשים. חברי המינהלה לא פעלו למציאת פתרון, ולו חלקי, לפתיחת עצירות החישוב, הם לא דרשו מסמנכ"ל הגבייה להציג חלופות לפתרון הבעיה ולא עקבו אחר יישום החלטותיהם. על חברי המינהלה היה לדרוש את כל הנתונים והחלופות האפשריות לפתרון הבעיה. אם היו משתכנעים כי הפתרון הנכון הוא תוספת כוח אדם, אזי היה עליהם לפנות כמקובל לוועדת הכספים של המועצה ולדרוש תוספת כוח אדם - דבר שלא נעשה במשך כל השנים. רק ביוני 2015, בתקופתו של המנכ"ל המכהן, לאחר תיקון ההתיישנות ולאחר ניתוח הפיילוט בנושא זה שנערך בסניף יפו, וכן לאחר ניתוח מעמיק של הנתונים והצרכים, פנתה המינהלה לראשונה לוועדת הכספים בבקשה לאשר תוספת של 30 תקנים כדי לפתוח באופן חלקי בלבד את עצירות החישוב לשנים 2009-2008.

תגובה
המוסד לביטוח לאומי

7. 	עד סוף 2018 יתווספו לרשת כל המבוטחים וייערכו קיזוזים לכלל סוגי הגמלאות, למעט הבטחת הכנסה ונכות כללית. משנת 2018 לא יהיו עצירות חישוב, וכל החייבים החדשים יקבלו הודעות חוב בתוך 24 חודשים ממועד היווצרות החוב. משמעות צעדים אלה בראייה עתידית כפולה, ראשית, יבוצע תהליך גבייה אפקטיבי עבור כל חובות דמי ביטוח עתידיים, ושנית, ימנע באופן מוחלט כל מצב של התיישנות חובות דמי ביטוח.

ליקוי

8. 	על פי הכלים המרכזיים המצויים בידי המועצה לצורך פיקוח ובקרה על בט"ל, כגון הדוחות הכספיים, אמנם לא יכלה המועצה ללמוד על ההחלטות וההתנהלות בעניין עצירות החישוב, אך המידע על התנהלות בט"ל היה ידוע זה שנים לוועדת הכספים. מר חזקיה ישראל, המכהן בתפקיד יו"ר ועדת כספים משנת 2004, ציין בתשובתו למשרד מבקר המדינה מנובמבר 2015: "ועדת הכספים בראשותי התייחסה לנושא הצורך בגביית חובות מיד לאחר היווצרותם, מידי שנה בשנה, לפחות מאז שנת התקציב 2005!!!. התייחסות זו באה לידי ביטוי מידי שנה!! במסגרת 'הערות והמלצות של ועדת הכספים והשקעות לכל שרי הרווחה שהיו מאז, לחברי מועצת המוסד, המנכ"לים והמנהלות שכיהנו מאז'". בהתאם, ניתן היה לצפות כי ועדת הכספים תקיים דיונים אופרטיביים עם בעלי התפקידים הרלוונטיים בבט"ל, ובראש ובראשונה עם מינהל הגבייה, כדי להביא לידי פתרון סוגיה זו.
יו"ר ועדת הכספים של בט"ל מר חזקיה ישראל ציין בפגישה עם נציגי משרד מבקר המדינה ביולי 2015 כי "למינהלת בט"ל אין סמכות להחליט שלא לגבות דמי ביטוח שכן זה נקבע בחוק". הוא הוסיף כי "אמנם למינהלה יש אחריות ראשונית בנושא, אך גם המועצה הייתה צריכה לבצע בירור בנושא עצירות החישוב ולהבין את המשמעויות של עצירות החישוב".
בביקורת עלה כי סוגיה זו לא קיבלה כל ביטוי בדיונים אופרטיביים במועצה, ובייחוד בוועדת הכספים, שמר חזקיה ישראל הוא יושב ראשה, אף שלסוגיה זו השפעה ישירה על האיתנות הפיננסית של בט"ל. הנושא נדון בפעם הראשונה בוועדת כספים בסוף יוני 2015, לאחר שהמינהלה פנתה ביזמתה לוועדה לקבל תוספת תקנים. גם מיוני 2015 עד מועד סיום הביקורת לא דנה ועדת הכספים בשאלה כיצד מעתה ואילך יישלחו לחייבים הודעות חוב בסמוך להיווצרות החוב כדי למנוע הצטברות של חובות עתידיים, או למצער לעדכן את החייבים הפוטנציאליים על חובת תשלום דמי ביטוח, כנדרש בחוק.

תגובה
המוסד לביטוח לאומי

8.	וועדת הכספים של מועצת המוסד יזמה וקיימה דיון ממוקד בסוגיה בישיבה שהתקיימה ב- 17.2.16. אגף המפקח הכללי יקיים מעקב בנושא. 

ליקוי

9. 	אגף ביקורת ניכויים שבמינהל הגבייה אינו בוחן את שכר המנהלים בחברות המקבלים תגמול עבור עבודתם באמצעות חברות ארנק. משרד מבקר המדינה בחן 35 חברות ציבוריות שבהן ערך בט"ל בשנת 2014 ביקורות ניכויים ומצא כי ב-10 מהחברות שולם שכר ל-19 נושאי משרה, באמצעות דמי ניהול לחברת ארנק בבעלותם, בסכום כולל של כ-70 מיליון ש"ח. באותן השנים קיבלו אותם נושאי משרה שכר מחברות הארנק שבבעלותן בסך של כ-15 מיליון ש"ח בלבד, שלרוב היה נמוך מהתקרה השנתית החייבת בתשלום דמי ביטוח. באופן הזה "חסכו" לעצמם אותם מנהלים תשלום דמי ביטוח בסכום כולל של כ-1.4 מיליון ש"ח.

תגובה
המוסד לביטוח לאומי

9. 	בעקבות הביקורת גובשה טיוטת חוזר בנושא חיוב נושאי משרה בכירים המקבלים את משכורתם באמצעות חברות ארנק. בטרם יגובשו הנחיות סופיות ייבדקו מספר תיקים כניסוי והבדיקה תיעשה בליווי המחלקה המשפטית.

ליקוי

10. 	יוצא אפוא כי לאחר כמעט 15 שנה מאז הדוח משנת 2001, שבו העיר משרד מבקר המדינה לבט"ל על הצורך בבקרה על טופסי 102 ו-126 ובהפגשה ביניהם, טרם הצליח בט"ל להצליב נתונים שיציגו את הפערים ויאפשרו לו לבצע בקרה ולזהות מעסיקים שאינם מעבירים ניכויים משכר העובדים כנדרש. יצוין שרק במסגרת ביקורת ניכויים נבחנים הפערים אצל המעסיק. מנתונים שנמסרו למשרד מבקר המדינה עולה כי בשנים 2014-2011, במסגרת ביקורות ניכויים, נמצאו אצל 221 מעסיקים פערים בין שני סוגי הדיווח, והם חויבו בגינם בדמי ביטוח נוספים בסך של כ-37 מיליון ש"ח.

תגובה
המוסד לביטוח לאומי

10. 	בעקבות תיקון סעיף 355 לחוק הביטוח הלאומי יקבל המוסד דיווח חצי שנתי מהמעסיקים ויוכל לבצע את הבקרה הנדרשת. 

ליקוי

11. 	בדוח משנת 2001 העיר משרד מבקר המדינה בעניין זה כי "מן הראוי שהמוסד [בט"ל] ירחיב את הבדיקה של תיאום דמי הביטוח, כדי שיוכל לגבות את דמי הביטוח שחייבים עובדים שנוכה משכרם סכום קטן מהמגיע מהם". בביקורת נמצא כי אף שהוא מקבל את כל דיווחי המעסיקים, בט"ל עדיין אינו מצליב את הנתונים כדי לבחון אם נוכו משכרו של העובד דמי ביטוח הנמוכים מהנדרש.
לבקשת משרד מבקר המדינה בדק בט"ל את הנושא האמור ונמצא כי בשנת 2013 לא חויבו בהפרש דמי הביטוח כ-61,000 עובדים שכירים שעבדו בכמה מקומות עבודה או עובדים שכירים שקיבלו פנסיה מוקדמת, בד בבד עם עבודתם, והיו חייבים בתשלום דמי ביטוח. על פי אומדן בט"ל, דמי הביטוח שלא חויבו מאותם עובדים בשנת 2013 מסתכמים בכ-104.5 מיליון ש"ח.

תגובה
המוסד לביטוח לאומי

11. 	על פי הנתונים הקיימים לא ניתן כיום לבצע חיובים, המוסד יבחן את האפשרות לחייב את המבוטחים לאחר שיתקבלו הדיווחים החצי שנתיים.

ליקוי

12. 	על אף הפוטנציאל הטמון בביצוע חקירות בנושאי גבייה שבאמצעותן יאותרו מעסיקים חייבים בדמי ביטוח, ועל אף המלצות הצוות, פעילות אגף החקירות עודנה מתמקדת בגמלאות.

תגובה
המוסד לביטוח לאומי

12. 	המוסד עורך תכנית והכשרה מקיפה לחוקרים על מנת שניתן יהיה לבצע חקירות בנושא הגבייה.











































הרשות השנייה לטלוויזיה ולרדיו

הגופים המבוקרים: הרשות השנייה לטלוויזיה ולרדיו, משרד התקשורת

ליקוי

1. 	בשנים 2015-2012 לא הכינה הנהלת הרשות תכנית עבודה הכוללת משימות מפורטות, לוחות זמנים ומדדי תפוקה אלא תכנית הקובעת יעדים מרכזיים בלבד. כמו כן הנהלת הרשות ותחום רדיו לא הביאו לפני מועצת הרשות הצעה למודל פיקוח רצוי בתחום הרדיו האזורי.

ליקוי

2. 	גם מועצת הרשות לא דרשה מן ההנהלה שתגיש לה לאישור תכנית עבודה מפורטת. המועצה לא יזמה דיון עקרוני במודל הפיקוח הרצוי בתחום הרדיו האזורי. הלכה למעשה, תחום רדיו פועל בלי שנקבעו מודל הפיקוח הרצוי ומדיניות האסדרה וללא תכנית עבודה מפורטת.

תגובה
הרשות השנייה לטלוויזיה ולרדיו

1,2. 	לאור הערת המבקר, הנהלת הרשות תביא בפני המועצה הצעה למודל פיקוח על הרדיו האזורי ותעקוב אחר קיום המשימות המפורטות בתכנית העבודה של אגף רדיו לשנת 2016. תכנית העבודה של שנת 2016 שאושרה על ידי מועצת הרשות השנייה ביום 30.11.15 כוללת תכנית עבודה ומשימות מפורטות וכן לוח זמנים לביצוע כל משימה.
מאחר ומדובר ביישום החלטות רגולטוריות, אין רלוונטיות למונח "מדדי תפוקה".
הרשות תשוב ותציג למועצת הרשות בתחילת שנת 2017 מעקב אחר יישום תכנית העבודה.

ליקוי

3.	ועדת הרדיו דנה בלוחות השידורים של התחנות לשנת 2015 ואישרה אותם חודשים מספר לאחר תחילת עונת השידורים, זאת אף על פי שתחנות הרדיו הגישו לרשות את לוחות השידורים במועד שנקבע בכללי הרשות השנייה לטלוויזיה ולרדיו (שידורי תכניות רדיו בידי בעל זיכיון), התשנ"ט-1999. בכך לא מילאה הרשות תפקיד פיקוח בסיסי שהיא מחויבת לקיים, ותחנות הרדיו שידרו תכניות על פי לוח שידורים שלא נבחן ואושר על ידיה כנדרש לפי החוק.
	

תגובה
הרשות השנייה לטלוויזיה ולרדיו

3.	הרשות השלימה את הבחינה בדבר גיבוש קריטריונים לבחינת לוחות השידורים של תחנות הרדיו.
ועדת הרדיו של מועצת הרשות השנייה קיימה דיון בנושא בסוף שנת 2015 ובהמשך לו, אושרו לוחות השידורים של כלל התחנות לשנת 2016. הרשות פועלת לאישור לוחות השידורים טרם תחילת השנה. לקראת שנת 2015 חלו במקביל מספר אירועים שדחו את אישור הלוחות לחודשים הראשונים של שנת 2015.
יחד עם זאת, הרשות לקחה לתשומת ליבה את הערת המבקר ולוחות השידורים של שנת 2016 אושרו בסמוך לפתיחת שנת 2016 (סוף שנת 2015 ומחצית ראשונה של ינואר 2016)

ליקוי

4. 	מועצת הרשות הקודמת והמועצה המכהנת לא דנו בסוגיה של הגשת תכניות אישיות של מנהלים ובעלי עניין בתחנות הרדיו ולא קבעה מדיניות לגביה. הנהלת הרשות לא הגישה למועצה את המלצותיה בעניין זה כפי שנדרשה, אף על פי שטיוטת חוות דעת משפטית בנושא התקבלה בהנהלת הרשות כבר בשנת 2011. ממצאים אלו חמורים נוכח פניותיו הרבות של מבקר הפנים של רשות דאז (להלן - מבקר הפנים) ליועצת המשפטית וליו"ר המועצה, שהעלה את הצורך בגיבוש מדיניות בנושא.

תגובה
הרשות השנייה לטלוויזיה ולרדיו

4.	הנהלת הרשות תסיים את בחינת הנושא ותגיש את עמדתה למועצה.

ליקוי

5. 	הנהלת הרשות לא השלימה את מלאכת תיקון כללי הרשות השנייה לטלוויזיה ורדיו (אתיקה בשידורי טלוויזיה ורדיו), התשנ"ד-1994 (להלן - כללי האתיקה בשידורים) ולא קבעה נורמות של אתיקה בשידורים, על אף תלונות שהיא מקבלת בתחום זה. בכך לא מילאה הרשות את תפקידה האסדרתי כנדרש בחוק ולא פעלה די לחיזוק התשתית הנורמטיבית האמורה לסייע לה להתמודד עם סוגיות אתיות.


תגובה
הרשות השנייה לטלוויזיה ולרדיו

5. 	התלונות לא הוסרו מסדר יומה של הרשות אלא נכללו במסגרת השימוע שנערך לתחנה.
הרשות בוחנת כל העת דרכים להתמודדות עם הפרות בנושאי האתיקה ופועלת באמצעות כללי האתיקה של הרשות.
כמו כן, בכוונת הרשות לחדד את כללי האתיקה אל מול תחנות הרדיו. הרשות השנייה סבורה כי מערכת הדינים הקיימת, מספקת כלי אכיפה מספיקים לצורך טיפול בסוגיות של אתיקה, לכן אין צורך, בעת הזו, בקוד האתי, אשר אכיפתו בעייתית. 
הטיפול בשידורים שיש בהם היבטים פוגעניים נעשה בדרך של הליכי הפרה ועיצומים כספיים המתקיימים בהתאם להוראות הקיימות.
יחד עם זאת, ועדת הרדיו של מועצת הרשות השנייה תעודכן בנושא זה.

ליקוי

6. 	הרשות לא השלימה את הסדרת נושא הטלת העיצומים הכספיים בחקיקה באמצעות משרד התקשורת או בנוהל פנימי מעודכן, והיא ממשיכה לפעול בנושא בלי לעגן את פעולתה בכללים או בנוהל.

תגובה
הרשות השנייה לטלוויזיה ולרדיו

6.	הרשות השנייה החלה בהליך קביעת נוהל פנימי להטלת עיצומים כספיים עד אשר נושא זה יוסדר בהליך חקיקה.
בנוסף, הרשות שותפה לגיבוש תיקון חקיקה בנושא. כפי שצוין, ייעוד כספי העיצומים של תחנות הרדיו מיועד לתחנות הרדיו.
בתקופה הקרובה תביא הנהלת הרשות הצעה לקביעת המטרות בגינן יש לעשות שימוש בכספי העיצומים.

ליקוי

7. 	סינדיקציה - שידורים משותפים לתחנות רדיו אזוריות שאינן מגזריות - איננה עוד בגדר חריג: קרוב לרבע מהשידורים במשך היום (18:00-6:00) בכלל תחנות הרדיו האזוריות מועברים בידי שתי תחנות בלבד, והדבר עלול לפגוע ביישום "עקרון האזוריות" ובכוונת המחוקק כי ישודר תוכן תרבותי ייחודי לכל אזור.


תגובה
הרשות השנייה לטלוויזיה ולרדיו

7.	הנתונים הובאו בפני וועדת הרדיו בבואה לדון באישור לוחות השידורים.
יחד עם זאת, הוועדה תדון בנושא זה באופן מפורט. (לו"ז - סוף רבעון שני 2016)

ליקוי

8. 	בשנת 2014 שודרו בתחנות האזוריות 40 משדרי התרמה, כ-90% מהם למען שתי עמותות צדקה בלבד. בחודשים ינואר עד אוגוסט 2015 שודרו 24 משדרי התרמה, וכ-58% מהם היו למען אותן שתי עמותות.
 	ל-26 מהמוסדות הציבוריים שעבורם שודרו משדרי התרמה ב-2014 (כ-56.5%) לא היה אישור ניהול תקין מאת רשם העמותות. זאת אף שנמצא כי הרשות דחתה בקשה לשדר פרסומת להתרמה עבור עמותה שלא היה לה אישור ניהול תקין ל-2015. מבין העמותות שהרשות אישרה לשדר עבורן משדרי התרמה או תשדירי פרסומת בעניין התרמה בשנת 2014, עמותה אחת הייתה בהליך פירוק, ופרטיה של עמותה אחרת שצוינו במסמכים שצירפה לבקשתה, כפי שהוגשו לאישור, אינם נכונים לכאורה.

תגובה
הרשות השנייה לטלוויזיה ולרדיו

8.	הרשות השנייה לקחה לתשומת ליבה את המלצת הביקורת והנהלת הרשות תבחן בתקופה הקרובה תיקון של הכללים הקיימים בנושאי התרמות ותביא בפני המועצה את המלצתה, כך שייתנו מענה להמלצות המבקר, ככל שנדרש.

ליקוי

9. 	הרשות איננה אוכפת את ההוראה בדבר דיווח על עלויות השידור ואיננה דורשת מתחנות הרדיו להגיש לה דיווח בדבר הכספים המתקבלים מהמוסד הציבורי עבור השידור. הועלו ממצאים המעידים שהרשות הייתה ערה לאפשרות שתחנות קיבלו תשלומים עבור משדרי התרמה בניגוד לכללים, החלה לברר את העניין אולם לא השלימה את הטיפול בכך. הרשות גם לא ערכה אומדן של עלויות יום התרמה, ולכן לא היה בידיה קנה מידה להערכת סבירותו של הסכום שעליו דיווחה תחנה מסוימת.



תגובה
הרשות השנייה לטלוויזיה ולרדיו

9.	לאור המלצות הביקורת, נשלחו מטעם הרשות רו"ח לבחינת כלל ההיבטים הכספיים הנובעים משידורי ותשדירי התרמה וכן את ההכנסות בגין שידורים אלו.
הרשות מקפידה לקבל את הדיווחים מהתחנות בדבר ההכנסות והעלויות של שידורי ההתרמה.

ליקוי

10. 	עד מועד סיום הביקורת לא דנו ועדת הביקורת של המועצה והמועצה עצמה בדוח שהכין מבקר הפנים של הרשות ביולי 2013 בנושא "התרמות בתחנות הרדיו", ועל אף חשיבותו המלצותיו לא אושרו.

תגובה
הרשות השנייה לטלוויזיה ולרדיו

10.	לאור הערת הביקורת, תביא הנהלת הרשות בפני וועדת כספים וביקורת את הדוח המדובר ותבקש לקיים דיון בדבר ביקורות נוספות בתחום הרדיו.

ליקוי

11. 	משרד התקשורת, המופקד על הפיקוח והבקרה על העמידה בתנאי הרישיון, מוסמך לנקוט כנגד תחנה שחרגה מתנאי הרישיון רק אמצעים חמורים שאינם מתאימים לרוב ההפרות: הגשת תלונה במשטרה על הפרת הוראות הדין, שלילת ההקצאה של התדר או אי-חידוש תוקפו של הרישיון. בהיעדר סמכויות אכיפה מתאימות, כל שנותר למשרד התקשורת לעשות הוא לדרוש מבעלי התחנות לתקן את החריגות שנמצאו בבדיקות אצל תחנות הרדיו.

ליקוי

12. 	נוכח כלי האכיפה המוגבלים שיש בידי משרד התקשורת והעיכוב המתמשך בתיקון תקנות הטלגרף האלחוטי (רישיונות, תעודות ואגרות), התשמ"ז-1987 (להלן - תקנות הטלגרף) ופקודת הטלגרף האלחוטי [נוסח חדש], התשל"ב-1972 (להלן - פקודת הטלגרף האלחוטי או הפקודה), על כל העוסקים במלאכה להשלים את הפעולות הנדרשות להשלמת תיקון התקנות והפקודה בתוך פרק הזמן הקצר ביותר. עד ההסדרה בחקיקה על הנהלת משרד התקשורת לבחון בשיתוף משרד המשפטים מהם האמצעים שניתן לנקוט כלפי מפרי תנאי הרישוי ללא שינוי החקיקה.
תגובה
משרד התקשורת 

12. 	הליך התקנת תקנות הטלגרף האלחוטי (רישיונות, תעודות ואגרות)(תיקון) התשע"ו-2015 ותקנות הטלגרף האלחוטי (רישיונות, תעודות ואגרות)(הוראת שעה) התשע"ו-2015 הסתיים. התיקונים לתקנות התפרסמו ברשומות ביום 31.12.2015.
בעניין תיקון לפקודת הטלגרף בנוגע לעיגון כלי אכיפה מנהליים בפקודה בדמות הטלת עיצומים כספיים, המצאת התראה מנהלית, וביטול התליה והגבלה של רישיונות - העבודה הפנימית במשרד הסתיימה ותזכיר לתיקון פקודת הטלגרף צפוי להיות מופץ בימים הקרובים (מרץ 2016). עד לתיקון הפקודה וככל שיתעוררו מקרים קונקרטיים המצריכים טיפול בכלים שלא מצויים כיום בידי המשרד. המשרד יפנה בעניינם למשרד המשפטים.

ליקוי

13. 	על משרד התקשורת לבחון אם תפקידה של הרשות כקובעת גבולות וסייגים בכללים ובהוראות כדי לשמר את אופיין ה"אזורי" של התחנות, עולה בקנה אחד עם תפקידה האחר לעודד ולהמריץ את התחנות להצטרף למערך השידורים הארצי עידן+.

תגובה
משרד התקשורת

13. 	תפקידיה של הרשות השנייה כמפעילת מערך ההפצה הספרתי מחד וכגורם המסדיר את פעילותן של תחנות הרדיו האזוריות מאידך, הם תפקידים נפרדים שתכליתם נפרדת, ולא מתנגשת. תפקידה וסמכותה של הרשות השנייה כ"גורם המפעיל" לעניין הפצת השידורים הוגדרו על-ידי המחוקק באופן ממוקד בהוראות חוק הפצת שידורים באמצעות תחנות שידור ספרתיות התשע"ב - 2012. 
מערך ההפצה הספרתי מהווה פלטפורמת שידור נוספת של תחנות הרדיו האזוריות. עם זאת, התכנים המופצים באמצעות המערך הספרתי הם אותם תכנים אזוריים המשודרים על ידי התחנות באזורי זכיונן. באופן זה נשמרים ומתקיימים שני האינטרסים הציבוריים הנפרדים - האחד, מיקסום השימוש במערך ההפצה הספרתית שהקימה הרשות השנייה עבור המדינה, לטובת הציבור בישראל, והרחבת התכנים המוצעים לציבור בתמורה לתשלום נמוך וחד פעמי עבור הממיר לקליטת השידורים; השני מבחינת תוכן השידורים, שמירה על האופי האזורי של תכני שידורי התחנות כפי שמופץ באזורי הזיכיון.

ליקוי

14. 	משרד מבקר המדינה סבור כי על מועצת הרשות לקבוע את סדרי עבודתה מול הנהלת הרשות ובין היתר לשקול קביעת מועדים לביצוע החלטותיה ודרכי מעקב אחר יישומן. במסגרת זו רצוי שהמועצה תבחן מינוי של גורם שיהיה אחראי לתיאום ולמעקב אחר פעולות ההנהלה ובכלל זה אחר יישום החלטות המועצה וידאג למסור למועצה דיווחים בדבר יישום החלטותיה ונושאים שביקשה לעקוב אחריהם, בתדירות שתיקבע.

תגובה
הרשות השנייה לטלוויזיה ולרדיו

14. 	לאור הערת הביקורת, חל פיקוח הדוק של מעקב אחר החלטות המועצה וועדותיה.
המעקב נעשה הן על ידי גורם מטעם המועצה והן על ידי גורם מטעם ההנהלה.






















ענייני מינהל ברשות השנייה לטלוויזיה ולרדיו

הגופים המבוקרים: הרשות השנייה לטלוויזיה ולרדיו

ליקוי

1. קיום ישיבות המועצה מחוץ לירושלים: המועצה מתכנסת לישיבותיה בדרך כלל מחוץ לירושלים בניגוד לחוק ולנוהל עבודת המועצה. בכך מפרה המועצה את הוראות החוק וחוטאת להגשמת תכלית החקיקה בדבר מעמדה של ירושלים. כמו כן מפברואר 2010 עד אוקטובר 2015 שילמה הרשות כ-672,000 ש"ח לצורך שכירת מקומות ועבור כיבוד לישיבות המועצה באזור תל אביב.

תגובה
הרשות השנייה לטלוויזיה ולרדיו

1.	יו"ר המועצה לוקחת לתשומת ליבה את הערת הביקורת בעניין קיום ישיבות המועצה בירושלים. ישיבת הוועדה הקרובה (הראשונה מאז הגשת דוח המבקר) מתוכננת להתקיים בירושלים. 

ליקוי

2. 	היעדרויות חברי המועצה: בשנים 2015-2013 כ-45% מחברי המועצה הקודמת וכ-20% מחברי המועצה הנוכחית נעדרו מיותר מ-50% מישיבות המועצה. ההיעדרות של חברי המועצה הייתה משמעותית במיוחד משום שהמועצות פעלו בחלק מתקופת כהונתן בהרכב חסר: במועצה הקודמת היו 11 חברים במקום 15 כנדרש בחוק. אשר למועצה המכהנת - בפברואר 2016 פעלה גם היא בהרכב חסר: 12 חברים במקום 15.

תגובה
הרשות השנייה לטלוויזיה ולרדיו

2. 	יו"ר המועצה פנתה למשרד התקשורת בעניין החברים הנעדרים והעבירה את הערת הביקורת לשאר חברי המועצה.
יו"ר המועצה תמשיך לפעול לשם הגברת נוכחות חברי המועצה בישיבות המועצה.



ליקוי

3. 	היעדר תקציב מאושר ועיכוב באישור הדוחות הכספיים: במשך שלוש שנים - בשנים 2014-2012 - פעלה הרשות בלא שתקציבה אושר על ידי שר האוצר. הדוחות הכספיים לשנים 2013-2011 אושרו במועצת הרשות רק בדצמבר 2014 על אף חשיבותם למילוי תפקידי המועצה וההנהלה. התנהלות הרשות בלא תקציב מאושר כדין וללא דוחות כספיים מבוקרים מנוגדת לחוק ולכללי מינהל תקין.

תגובה
הרשות השנייה לטלוויזיה ולרדיו

3. 	הרשות תמשיך לפעול לקבלת אישורים ממשרד האוצר לתקציב הרשות.
יחד עם זאת הגורם המאשר הוא משרד האוצר. 
הרשות תקפיד על אישור הדוחות במועד.

ליקוי

4. 	עיכובים בפרסום הדוחות השנתיים: הדוחות השנתיים על פעולות הרשות ופעולות המורשים לשידורים אושרו כ-8 חודשים בממוצע לאחר תום שנת הפעילות. פרסום מאוחר עלול לפגוע ביכולת המועצה לקבל תמונה עדכנית בדבר מידת העמידה של בעלי הזיכיון בהתחייבויותיהם וביכולתה לקבוע את אופן פעולתה לגביהם, והוא אף מונע מהציבור לקבל דיווח על השירות שקיבל.

תגובה
הרשות השנייה לטלוויזיה ולרדיו

4.	פרסום הדוח השנתי ועמידת הגופים המשדרים במחויבויותיהם תלויה בדוחות הכספיים המאושרים של הגופים המשדרים. דוחות אלה מתקבלים רק לאחר כשלושה – ארבעה חודשים מתום השנה, ומשכך הדוח השנתי יכול להיות מפורסם לכל המוקדם בתחילת הרבעון השלישי של השנה העוקבת לשנת הדוח.
הרשות השנייה תקפיד על פרסום הדוח של השנה החולפת בתחילת הרבעון השלישי מתום השנה החולפת.

ליקוי

5. 	עיכובים באישור פרוטוקולי ישיבות המועצה: המועצה הקודמת אישרה את הפרוטוקולים של דיוניה לאחר חודשים רבים, עד שנה וחצי לאחר קיומם. בדיון אחד למשל אושרו 23 פרוטוקולים. הפרוטוקולים של דיוני המועצה הקודמת שהתקיימו בשלהי תקופת כהונתה, בחודשים מאי עד אוקטובר 2014, לא אושרו. חתימה על פרוטוקול חודשים רבים לאחר מועד הדיון חוטאת לעקרונות המינהל התקין והיא משמשת מעין חותמת גומי.

תגובה
הרשות השנייה לטלוויזיה ולרדיו

5. 	הנהלת הרשות ומועצת הרשות לקחה לתשומת ליבם את הערות הביקורת ומקפידים כבר על אישור פרוטוקולים בסמוך לישיבה שהתקיימה.

ליקוי

6. 	משרד מבקר המדינה מעיר ליו"ר המועצה כי היעדר תכנון מוקדם של מועדי דיוני המועצה ואי-המצאת חומר רקע לחברי המועצה די זמן לפני הדיונים, כדי לאפשר לימוד הנושאים שעומדים על סדר היום וגיבוש עמדה מושכלת, מעלים חשש לפגיעה ביכולתם של חברי המועצה למלא את תפקידם באופן מיטבי.

תגובה
הרשות השנייה לטלוויזיה ולרדיו

6. 	בהתאם להערת הביקורת, ישיבות המועצה וועדותיה יתוכננו זמן רב מראש, ככל שמתאפשר, על מנת לאפשר לימוד הנושאים שעל סדר היום.
חומרים ומסמכים מועברים לחברי המועצה טרם הדיון.

ליקוי

7. 	מבדיקת הדוח עולה כי המוניות שימשו להסעת חברי המועצה לבדם בלי שניתן לכך אישור יו"ר המועצה. זאת ועוד, לפחות 18 נסיעות בוצעו מאזור שממנו הגיע חבר מועצה נוסף לישיבה. עיסוקיהם של חברי המועצה והפריסה הגאוגרפית של מקומות מגוריהם אינם עובדות חדשות והם מאפיינים את המועצות לאורך השנים. למרות זאת בנוהל עבודת המועצה נדרש אישור לנסיעה של חבר יחיד במונית, כלומר חברי המועצה עצמם ראו צורך בהגבלת נסיעות כאלה. לדעת משרד מבקר המדינה, כל עוד לא שונה הנוהל, מן הראוי שהמועצה תקפיד על קיום הוראותיו.



תגובה
הרשות השנייה לטלוויזיה ולרדיו

7.	הרשות תקפיד על הנוהל בעניין זה ותקפיד על נסיעת חברי מועצה במוניות כפי שנקבע בנוהל.

ליקוי

8. 	משרד מבקר המדינה העיר להנהלת הרשות ולמועצת הרשות כי מסמך ובו רשימת הנושאים הכלליים שהרשות בחרה להתמקד בהם הוא כשלעצמו אינו תכנית עבודה. במסמך כזה חסרים מרכיבים מהותיים כמו תכניות פעולה מפורטות, לוחות זמנים ומדדים ליישום. תכנית עבודה מפורטת תסייע להנהלת הרשות בתעדוף הפעולות שעל הרשות לבצע ותשמש למועצת הרשות כלי אפקטיבי למעקב ובקרה אחר פעילות הרשות. על הנהלת הרשות לגבש לקראת כל שנת עבודה תכנית עבודה מפורטת לכלל יחידות הרשות ולהגישה למועצה לאישור מבעוד מועד. מן הראוי שמועצת הרשות תבחן את השגת היעדים ואת העמידה במשימות ובמדדי הביצוע במסגרת המשאבים שהוקצו ובלוח הזמנים שנקבע. 

תגובה
הרשות השנייה לטלוויזיה ולרדיו

8. 	הרשות לקחה לתשומת ליבה את הערת הביקורת וכבר בתכנית העבודה של שנת 2016 שאושרה על ידי המועצה נכללו, משימות מפורטות וכן לוח זמנים לביצוע כל משימה.
 	מאחר ומדובר ביישום החלטות רגולטוריות, אין רלוונטיות למונח "מדדי תפוקה". הרשות תשוב ותציג למועצת הרשות בתחילת השנה הבאה מעקב אחר יישום תכנית העבודה.

ליקוי

9. 	בשלוש השנים האחרונות לא אוישה משרת המנכ"ל ברצף בידי מנכ"ל קבוע, ובמועד סיום הביקורת הייתה המשרה מאוישת זה עשרה חודשים בידי ממלא מקום. מטבע הדברים מנהל במינוי זמני מתקשה בתכנון לטווח ארוך ובקבלת החלטות קשות, והדבר מחליש את כוחו הניהולי כלפי הכפופים לו.

ליקוי

10. 	אף שהרשות פרסמה מכרזים לששה תפקידים מרכזיים עוד באוגוסט 2014, ארבעה מהם אוישו רק בין אפריל לאוגוסט 2015. כך למשל תפקידי סמנכ"ל תוכן וסמנכ"ל מדיניות ומחקר אוישו באוגוסט 2015. באוקטובר 2015, יותר משנה לאחר פרסום המכרזים, משרותיהם של ראש אגף מחקר וראש אגף כלכלה טרם אוישו.

תגובה
הרשות השנייה לטלוויזיה ולרדיו

10. 	הרשות איישה את המשרות המרכזות ולקחה את הערת הביקורת לתשומת ליבה לקראת תהליכי איוש משרות עתידיים.
בעניין איוש משרת ראש אגף רדיו, יצאה הרשות למכרז פומבי בעניין ביום 17.2.16 ונשלחו מועמדויות עד ליום 2.3.16.

ליקוי

11. 	במשך כשנה וחצי, מאוגוסט 2014 ועד פברואר 2016, לא התקיימה ברשות ביקורת פנימית כלל. היעדר ביקורת פנימית פרק זמן כה ממושך הוא בלתי סביר. זאת ועוד, המועצה לא הסדירה את מעמדו הארגוני של המבקר הפנימי ולא קבעה, כמתבקש על פי חוק הביקורת הפנימית, התשנ"ב-1992, מי יהיה הממונה עליו.

תגובה
הרשות השנייה לטלוויזיה ולרדיו

11. 	על פי חוק הביקורת הפנימית, האחראי על המבקר הוא יו"ר הדירקטוריון אך יכול הדירקטוריון לקבוע כי גם המנכ"ל יהיה אחראי. כך היה נהוג בעבר ברשות. 
הרשות תביא בפני ועדת כספים וביקורת את מכלול ההיבטים הקשורים למעמדו הארגוני של מבקר הפנים. 
הרשות השנייה איישה את משרת מבקר הפנים באמצעות מבקר פנים חיצוני ביום 1.2.16. 

ליקוי

12. 	לקראת צאתה של דוברת הרשות לחופשת לידה פרסמה הרשות "פנייה תחרותית לקבלת הצעות למתן שירותי יחסי ציבור". חברי הצוות מטעם ועדת המכרזים שבחנו את איכות הצעות המועמדים הצהירו על היכרותם עם המשרדים המתמודדים, אך מידת ההיכרות וטיבה, אופי הקשר ומשכו לא פורטו בפרוטוקול; כמו כן, לא נמצאה בפרוטוקול אסמכתה לכך שהתקבלה החלטה לגבי הזיקות שעליהן הודיעו חברי הצוות והשפעתן האפשרית על בחירת הזוכה.



תגובה
הרשות השנייה לטלוויזיה ולרדיו

12. 	הרשות מקבלת את הערת הביקורת, ותקפיד על פירוט בעניין בפרוטוקול ועדת המכרזים, ככל שיידרש.

ליקוי

13. 	באפריל 2014 התקשרה הרשות עם המשרד הזוכה וביוני 2014 החלה לשלם לו עבור שירותיו, שכללו העמדת נציג במשרדיה. מתחילת 2015 לא נכח עוד נציג של המשרד ברשות, ולמרות זאת המשיכה הרשות לשלם למשרד הזוכה בעבור שירותים הכוללים העמדת נציג במשרדיה, שעלותם גדולה בכ-7,000 ש"ח לחודש.

תגובה
הרשות השנייה לטלוויזיה ולרדיו

13. 	הרשות לוקחת לתשומת ליבה את הערת הביקורת, וככל שתפרסם מכרזים נוספים מסוג זה תיתן פירוט נרחב יותר של שתי האופציות.


הרשות לשיקום האסיר

מועצת הרשות והתקשרות עם יועץ ארגוני

הגופים המבוקרים: הרשות לשיקום האסיר, משרד הפנים.

ליקוי

1. 	היעדר פעילות מועצת הרשות אף שבהתאם לחוק, אמורה מועצת הרשות לכלול 39 חברים, בדצמבר 2014 היו בה 27 חברים בלבד, ולרובם לא היו כתבי מינוי כנדרש. המועצה לא התכנסה מאז יוני 2013 ועד מועד סיום הביקורת באוקטובר 2015. בכך נפגעה יכולתה של המועצה למלא את התפקידים המוטלים עליה בחוק בכל הקשור לפיקוח, לבקרה ולהנחיית הרשות בעבודתה. הליקויים בהליך מינוי חברי המועצה ופעילותה הלוקה בחסרה פוגעים בהתנהלות הרשות ובפיקוח והבקרה עליה. על שר הרווחה בהתייעצות עם שר הפנים, לפעול ללא דיחוי כדי להשלים ולמנות את חברי המועצה וכדי להסדיר את מינויָם של כלל חבריה; על המועצה להתכנס ולמלא את התפקידים המוטלים עליה בחוק.

תגובה
הרשות לשיקום האסיר

1. 	סמכות המינוי של חברי מועצת הרשות נמצאת בידי מנכ"ל הרשות. הרשות לשיקום האסיר (להלן: הרשות) מציינת כי בוצעו מספר פניות למשרד הרווחה להחיש את השלמת מינוי חברי המועצה כדי לאפשר את תפקודה.

ליקוי

2. 	אי-פרסום מכרז לקבלת שירותי ייעוץ ארגוני - היקפה הכספי של ההתקשרות לקבלת שירותי ייעוץ ארגוני היה צפוי להיות 260,000-180,000 ש"ח. מבחינת היקפה הכספי, ההתקשרות האמורה הייתה צריכה להיעשות באמצעות פרסום מכרז פומבי, אך הדבר לא נעשה. לטענת הרשות דרשה ההתקשרות יחסי אמון מיוחדים, המאפשרים התקשרות ללא מכרז, אך לא נמצאו בָּרשות שום מסמכים המוכיחים שאכן מדובר בהתקשרות מסוג זה. גם אם היה מדובר בהתקשרות שניתן לעשותה שלא באמצעות מכרז פומבי, היה על הרשות לבצעה באמצעות פנייה תחרותית למציעים הכלולים ברשימה בהתאם לתקנות חובת המכרזים, התשנ"ג-1993. הרשות כגוף ציבורי מחויבת לשמור על כללי המינהל התקין, ובכלל זה לנהוג בשקיפות, בשוויון ובהגינות בשעה שהיא מתקשרת לצורך רכישת שירותים. הרשות בהיותה נאמן הציבור מחויבת גם לנהוג ביעילות ובחיסכון ולשמור על כספי הציבור.

תגובה
הרשות לשיקום האסיר

2. 	על פי המלצת דוח הביקורת הרשות לשיקום האסיר, הוציאה הנחייה כתובה מפורשת לפיה קודם יציאה למכרז יועלו שאלות ו/או צורך במתן הבהרות לגבי חובת פרסום מכרז או פטור ממכרז, בהתאם להוראות החוק ותקנות חובת המכרזים וכל נושא רלוונטי אחר, יתבקש היועץ המשפטי של הרשות לשיקום האסיר לכתוב את חוות דעתו המשפטית ולהציגה בפני חברי הוועדה. חוות הדעת תתויק בתיק המכרז הנוגע לנושא. הנחייה בכתב תופץ במהלך מחצית ראשונה של שנת 2016. בהמשך לדוח הביקורת, הרשות החליטה שלא לחדש ולהאריך את ההתקשרות עם היועץ האירגוני ועבודתו הופסקה. 

ליקוי

3. 	היעדר תיעוד של הליך בחירת יועץ - הרשות פנתה לכמה יועצים כדי לקבל מהם הצעת מחיר למתן השירות. הצעתו של יועץ א' נבחרה, אף שלא הייתה הנמוכה ביותר מבין ההצעות שהתקבלו. בָּרשות לא נמצאו מסמכים המתעדים את הליך הבחירה ביועץ א', ולא נמצאו נימוקים לבחירת ההצעה. משרד מבקר המדינה מעיר למנכ"ל הרשות ולרשות על האופן שבו התבצעו הליכי ההתקשרות עם יועץ א'. הביקורת הנוגעת להתקשרות הרשות עם יועץ א' מעלה ליקויים חמורים בהליך ההתקשרות, הפוגעים בעקרונות היסוד של כללי המינהל התקין ובסדרי הפיקוח והבקרה המתחייבים. על מועצת הרשות לבחון את הליך ההתקשרות של הרשות עם יועץ א'.

תגובה
הרשות לשיקום האסיר

3. 	הרשות הוציאה הנחייה כתובה על מנת לרענן ולחדד את המודעות להנחיה קיימת שניתנה בעל פה והמכוונת אל וועדות המכרזים לניהול תיקייה מסודרת של דיונים והחלטות ועדות המכרזים לרבות תיעוד ושמירה של כל המסמכים הנוגעים להליך המכרז: פרוטוקולים והחלטות מפורטות ומנומקות. מועצת הרשות לשיקום האסיר נוקטת בפעולות אלו כדי למנוע הישנות ליקויים הפוגעים בעקרונות היסוד של כללי המינהל התקין ובסדרי הפיקוח והבקרה המתחייבים כמפורט בהמלצות בדוח הביקורת. הנחייה בכתב תופץ במהלך מחצית ראשונה של שנת 2016. 
ליקוי

4.	היעדר דיווח תפוקות היועץ הארגוני - למרות פעילות שירותי הייעוץ במשך למעלה משנתיים, בעת הביקורת לא נמצאו דוחות מסכמים או מסמכים אחרים המצביעים על פעולותיו של היועץ, על תוצריו, על מסקנותיו ועל המלצותיו.

תגובה
הרשות לשיקום האסיר

4. 	בהמשך לדוח הביקורת הרשות לשיקום האסיר הוציאה הנחייה כתובה על מנת לרענן ולחדד את המודעות לקיומה של הנחייה קיימת בעל פה שאין לאשר ולבצע תשלום ליועצים לפני שנבדקו ואושרו שעות העבודה מול משימות ותוצרי הייעוץ. מועצת הרשות לשיקום האסיר נוקטת בצעדים אלו למניעת הישנות ליקוי זה כמפורט בדוח הביקורת. 

היבטים בפעילות חברת חלמיש ובפינוי כפר שלם

הגופים המבוקרים: חברת חלמיש, משרד הבינוי והשיכון, רשות מקרקעי ישראל, רשות החברות הממשלתיות, משרד האוצר, עיריית תל אביב.

ליקוי

1. 	מינוי דירקטורים ויו"ר דירקטוריון - בשנים 2014-2010 לא מינו שרי הבינוי ושרי האוצר את מלוא מכסת הדירקטורים מטעם המדינה, ובמהלך רוב התקופה היה מספרם אחד עד חמישה, במקום שבעה כנדרש. מצב זה הביא לידי הטיה לטובת העירייה בדירקטוריון ולידי צמצום הפיקוח של המדינה על החברה באמצעות נציגיה בדירקטוריון. על שרי הבינוי והאוצר למנות דרך קבע תקן מלא של דירקטורים מטעם המדינה בחברה כדי לשמור על האינטרסים של המדינה. 

ליקוי

2. 	מספרם של הדירקטורים מטעם העירייה שהם עובדי עירייה חרג בשנים 2013-2010 מן המספר הקבוע בתקנות העיריות (נציגי העירייה בתאגיד עירוני), התשס"ו-2006 (להלן - תקנות העיריות), ועל פי רוב היו ארבעה דירקטורים במקום שניים עד שלושה. מנגד מינתה העירייה נציג ציבור אחד בלבד, במקום שניים לפחות, כנדרש. על העירייה (עיריית תל אביב) להקפיד שלא לחרוג מהמניין הקבוע של דירקטורים שהם חברי מועצה, עובדי עירייה ונציגים מקרב הציבור.

תגובה
משרד הבינוי והשיכון 

1-2. 	משרד הבינוי והשיכון ישלים במהלך שנת 2016 את מינוי חברי הדירקטוריון.

תגובה
עיריית תל אביב

2. 	העירייה מינתה דירקטורים בהתאם לתקנות העיריות ואישור הוועדה למינויים בתאגידים עירוניים במשרד הפנים. העירייה תקפיד בעתיד למנות דירקטורים בהתאם לתקנות ולאישור הוועדה במשרד הפנים. 


ליקוי

3. 	סגן המנכ"ל לתכנון בעירייה סיים את כהונתו כדירקטור בחברה בשל ניגוד עניינים שהוא שרוי בו, על פי הצהרתו, בעניין כפר שלם ואף על פי כן השתתף בשני דיונים שעסקו גם בכפר שלם. משרד מבקר המדינה מעיר כי משנודע לדירקטור א' על ניגוד העניינים שלו בנושא כפר שלם ומשהתקבלה חוות הדעת החד-משמעית האמורה בעניינו, היה עליו להימנע מלהשתתף בדיונים כאמור ולהפסיק כל פעילות שלו הנוגעת לכפר שלם, לרבות פעילות מטעם העירייה. משרד מבקר המדינה סבור כי על העירייה להסדיר את ניגודי העניינים של דירקטור א', גם בתפקידו בעירייה, ולמנוע ממנו כל פעילות, הן בעירייה הן בחברת חלמיש, שתיתכן לה השפעה על ההליכים המתקיימים בכפר שלם.

ליקוי

4. 	מאוגוסט 2013, לאחר סיום תפקידה של יו"ר הדירקטוריון דאז, עד דצמבר 2015, לאחר מועד הביקורת, לא בחר הדירקטוריון יו"ר דירקטוריון קבוע לחברה. לדעת משרד מבקר המדינה, אין זה תקין שכשנתיים וחצי למן פרישת יו"ר הדירקטוריון דאז, אין לדירקטוריון החברה יו"ר קבוע, כנדרש בחוק ובהתאם לכללים שנקבעו למינויו ולכשירויות הנדרשות. שרי האוצר והבינוי והרשות צריכים לוודא שהדירקטוריון יממש את אחריותו ויבחר יו"ר דירקטוריון כנדרש, במיוחד כל עוד לא קבעה המדינה מועד ליישום החלטת הממשלה על הפרדת ההחזקות בחברה.

ליקוי

5. 	פעילות הדירקטוריון - פרוטוקולים אושרו באיחור של עד שבעה חודשים; לא נענו בקשות דירקטור לקבל מידע ולקיים דיונים בעניינים שעל סדר היום; הדירקטוריון וועדת הביקורת לא דנו בחלק מדוחות הביקורת שנערכו בחברה ובחלקם דנו באיחור רב. נמצא כי ועדת הביקורת לא דנה בדוח "טיפול משפטי במפגרים בתשלומים" אלא בנובמבר 2014 ובמאי 2015, וכי עד דצמבר 2015, לאחר מועד סיום הביקורת, לא דנה בביקורת על מכרזי שיווק המקרקעין. הוסיפו להתקיים ליקויים גם בתחום הביקורת הפנימית שציין משרד מבקר המדינה בדוח ממאי 2013 . משרד מבקר המדינה מעיר לחברת חלמיש כי הוא רואה בחומרה את המשך קיומם של ליקויים בתחום הביקורת הפנימית בחברה גם בתקופת הביקורת, שכן יש בליקויים אלה כדי לפגוע ביכולת הדירקטוריון לפקח על ניהול החברה. 



תגובה
חברת חלמיש

5. 	דוח הביקורת בעניין התנהלות החברה בשלושה מכרזי שיווק מקרקעין יידון בישיבה הקרובה של ועדת הביקורת במחצית ראשונה של שנת 2016. 

ליקוי

6. 	רואה החשבון המבקר של החברה מועסק בתפקידו כ-14 שנים. משנת 2008 הוא מועסק בניגוד לכללי רשות החברות בעניין זה, המגבילים את משך הכהונה לשש שנים.
על הרשות והעירייה לפעול למנות רואה חשבון מבקר חדש לחברה ללא דיחוי נוסף.

ליקוי

7.	החברה פעלה ללא מנכ"ל כלל מסיום עבודתו של מנכ"ל החברה דאז ביולי 2012 עד דצמבר 2013. במצב דברים זה היטשטשו הגבולות בחברה בין תפקידי יו"ר הדירקטוריון ובין תפקידי המנכ"ל. יו"ר הדירקטוריון דאז עסקה בעניינים שלדעת משרד מבקר המדינה היו בסמכות הטיפול של הדרג הניהולי. הגם שבאוגוסט 2013 אישר הדירקטוריון נוהל איתור מנכ"ל, לא מונה מנכ"ל קבוע לחברה עד דצמבר 2015, לאחר מועד סיום הביקורת. ביולי 2012 סיימה החברה את העסקתו של היועץ המשפטי הקבוע. מאז עד דצמבר 2015, לאחר מועד סיום הביקורת, לא היה בחברה יועץ משפטי קבוע שאושר בהתאם לכללים. במאי 2011 סיימה את עבודתה בחברה מנהלת אגף הנדסה ואחזקה. למרות רגישותה של משרה זו וחשיבותה, היא לא אוישה עד דצמבר 2015, לאחר מועד סיום הביקורת. על החברה להקפיד לשמור על עקרונות הממשל התאגידי: על דירקטוריון החברה לבחור לאלתר יו"ר דירקטוריון קבוע ומנכ"ל קבוע, ועל החברה למנות יועץ משפטי קבוע, באישור הרשות כדין. על הרשות והחברה להסדיר העסקתו של רואה חשבון מבקר לחברה.

תגובה
חברת חלמיש

7. 	בחודש מרץ 2013 פרסמה רשות החברות חוזר בדבר כתיבת נוהל לקביעת תנאי כשירותם של פקידים בכירים ואופן בחירתם. הנוהל נכתב על ידי החברה ואושר על ידי הדירקטוריון במאי 2013. כרגע פועלת החברה בהתאם לנוהל משנת 2005 שאושר על ידי הדירקטוריון ועל ידי הרשות. חברה חלמיש הקימה ועדת איתור לצורך איוש משרת מנהל אגף הנדסה ואחזקה (בהתאם לנוהל איתור ומינוי פקידים בכירים בחברה הנזכר לעיל) ופועלת למנות בעל תפקיד בחודש מאי 2016, עם יציאתו לגמלאות של מהנדס החברה.

ליקוי

8. 	התקשרויות החברה עם בעלי מקצוע מומחים - החברה לא הסדירה בהסכמים את התקשרויותיה עם עורכי דין, ולא היו לה נהלים המסדירים את הליכי התשלום לספקים. בשנים 2014-2012 העסיקה החברה יועצים משפטיים בחריגה מהכללים החלים בעניין זה: עורכי דין לא נבחרו כדין בידי ועדת המכרזים, או שהעסקתם לא אושרה מראש על ידי הרשות כנדרש, או שהעסקתם חרגה מהגדרת העבודה שהאישור ניתן לשמה. דירקטוריון החברה בחר לה יועץ משפטי קבוע בניגוד לתקנות ההתאגדות שלה ובניגוד להוראות הרשות. בשנים 2013-2012 העסיקה החברה רואה חשבון חיצוני לביצוע שלוש עבודות ביקורת (להלן - רו"ח ב') ובאותן שנים העסיקה אותו גם העירייה, המחזיקה במחצית הבעלות על החברה. קבלת שירותי ביקורת מגורם המועסק בידי בעל שליטה עלולה לפגוע באי-התלות הנדרשת ממנו. בנובמבר 2011 התקשרה החברה עם חברת ייעוץ, כדי שתכין תכנית כלכלית לכפר שלם. בהליך הבחירה נתגלו ליקויים ואי סדרים שהיה בהם כדי לפגוע בשקיפות, בכללי השוויון ובהליך התקין של הבחירה.
על החברה להקפיד על בחירת ספקי שירותים בוועדת המכרזים בהליך בחירה שוויוני ובהתאם לכללי מינהל תקין, ולעגן את התקשרויותיה בהסכמים.

ליקוי

9. 	הטיפול בפינוי כפר שלם - למן פרסום הדוח הקודם לא פינתה חלמיש מחזיקים במקרקעין ועדיין נותרו 150 דונם לפינוי. מספר המשפחות שמוטל על חלמיש לפנות במתחם גדל מ-500 בקירוב ב-2009 ל-700 בקירוב בדצמבר 2014. המועצה הסמיכה במרץ 2010 את ועדת המשנה לענייני קרקע עירונית וקרקע חקלאית (להלן - ועדת המשנה) לבחון בתוך שלושה חודשים את הקריטריונים לפיצוי המחזיקים במקרקעין או לפינוי התושבים המחזיקים במקרקעין, או לקבוע קריטריונים חדשים. בחלוף ארבע שנים ויותר ממינוי ועדת המשנה, לא אושרו קריטריונים לפיצוי המחזיקים. אף שוועדת המשנה לא הגישה המלצותיה למועצה, באוגוסט 2014 המליצה הנהלת רמ"י למועצה לקבוע קריטריונים חדשים לזכאות והמליצה להגדיל את סכומי הפיצוי במסגרת "המשק הסגור". כעבור כשבועיים, לבקשת נציגי התושבים, החליטה המועצה להקים ועדה חדשה שתשמע את טענותיהם (להלן - הוועדה החדשה). הוועדה החדשה המליצה לבטל את הקריטריונים החדשים וניתקה את סוגיית עקרונות הפיצוי ממקורות המימון שלו. בדצמבר 2014 הוכנה, לאישור המועצה, הצעת החלטה המבוססת על המלצות לקריטריונים שהגישה הוועדה החדשה. ההצעה ביטלה את עקרון הפיצוי במסגרת "המשק הסגור", הרחיבה את הגדרת הזכאים לפיצוי, והגדילה את הפיצוי לזכאים. בהצעת ההחלטה לא נקבע אומדן עלות ביצועה, ועל כן אין בה תשתית המאפשרת למועצה לקבל החלטה מושכלת. תכנית כלכלית שהכינה חלמיש לפיצוי התושבים בכפר שלם, וגרסאות שלה הוצגו בדירקטוריון, בעירייה ובוועדת המשנה, התבססה על נתונים לא מעודכנים לגבי המחזיקים במתחם, שכן כ-40 שנה לא ערכה החברה סקר מחזיקים. נוסף על כך נוספו לתכנית כ-200 מחזיקים בשטחים שבבעלות העירייה ורמ"י שאין בהם זכויות בנייה ועל כן אי-אפשר לממן מהן את הפינוי. בדוח הקודם צוין כי כבר בשנת 2006 החלה העירייה בהכנת תב"ע חדשה למתחם, שהוגדל בה מספר הדירות לבנייה רוויה. העירייה לא השלימה פעילותה בתחום הרחבת זכויות הבנייה במתחם כדי להגדיל את מקורות המימון של המשק הסגור.על העירייה והחברה לפעול יחד לעריכת סקר מחזיקים בכפר שלם, שיהווה תשתית לתכנית כלכלית עדכנית ולקביעת קריטריונים. על המועצה ועל השר העומד בראשה לפעול ללא דיחוי לקביעת הקריטריונים המחייבים לפיצוי הולם לתושבים הזכאים. על רשויות הציבור השונות לפעול במהירות וביעילות להשלמת הליך פינוי כפר שלם. 

תגובה
חברת חלמיש 

9. 		במסגרת הקריטריונים החדשים שנוסחו בשנת 2014 ועודכנו במחצית השנייה של שנת 2015, ישנו מנגנון ולפיו נקצב לתושבי הכפר פרק זמן של מספר חודשים להגיע ולהירשם לצורך בחינת זכאותם לפיצוי. יישומו של המנגנון האמור מייתר את הצורך בהחתמת התושבים על הסכם לשיתוף פעולה.

ליקוי

10. 	בשנים 2012-2006 הגישה החברה 169 תביעות משפטיות לפינוי מחזיקים בנכסי החברה בכפר שלם ולתשלום דמי שימוש בנכסים. עד 2012 ניתנו 31 פסקי דין לסילוק יד, מתוכם פינתה החברה שלושה בלבד. בפברואר 2012 הנחתה ועדת המשנה את חלמיש להקפיא למשך 90 יום את ההליכים המשפטיים בכפר שלם, בלי שהוגדר מי שההקפאה חלה עליו ובלי שיידונו השלכותיה. בהמשך הותנתה הקפאת ההליכים המשפטיים בקבלת הסכמת התושבים לביצוע סקר מחזיקים. ואולם עד מועד סיום הביקורת לא קיבלה החברה את הסכמת התושבים לביצוע סקר זה. על רקע עתירות שהוגשו לבג"ץ ולאור הצהרת המדינה כי בכוונתה לקבוע קריטריונים לפינוי ולפיצוי של מחזיקי נכסים בכפר שלם, בשנים האחרונות מוקפאים הליכי פינוי חדשים והליכים משפטיים נגד מחזיקים ועדת המשנה, העירייה וחלמיש צריכות לבחון את המשך הקפאת ההליכים המשפטיים, לפחות נגד פולשים.


רשות מקרקעי ישראל
שמירה ופיקוח על מקרקעי ישראל

הגופים המבוקרים: רשות מקרקעי ישראל, משטרת ישראל, סיירת ירוקה (רשות הטבע והגנים), עיריית ראשון לציון

תגובת רשות מקרקעי ישראל לממצאי הביקורת:"המשרד נמצא בתהליך למידת הדוחות והפקת לקחים".

ליקוי

1. 	גיבוש מדיניות של פיקוח ואכיפה והכנת תכניות עבודה- מועצת מקרקעי ישראל (להלן - המועצה) לא גיבשה מדיניות ולא קיבלה החלטות בנושא הפיקוח והאכיפה, אף שבעקבות הנהגת הרפורמה במינהל מקרקעי ישראל יש לחטיבת השמירה על הקרקע חשיבות גדולה מבעבר והיא אחת משלוש החטיבות המרכיבות את הרשות במתכונתה החדשה. לדוגמה, בדוחות השנתיים על פעילותה של משטרת ישראל המוגשים לכנסת מפורטת מטרת-העל של השמירה על מקרקעי ישראל, אולם כמעט לא מוגדרת מדיניות נוספת בנושאי הפיקוח והאכיפה. על הנהלת משטרת ישראל ועל המועצה לגבש מדיניות לגבי השמירה על הקרקע ואכיפת דיני המקרקעין, ובהתאם למדיניות זו עליהן לקבוע יעדים וסדרי עדיפויות לפעילותה של החטיבה לשמירה על הקרקע.

ליקוי

2. 	רק ביוני 2015 פרסמה משטרת ישראל, לראשונה, תכנית עבודה מפורטת בנושא הפיקוח במרחבי שמירת הקרקע לשנת 2015, שהוכנה בהתאם להנחיות מדריך התכנון הממשלתי. אולם תכנית זו אינה מפרטת סדרי עדיפויות, את התשומות שיוקצו ואת הגורמים האחראים לה והשותפים לביצועה. אין בתכניות העבודה הסברים על אופן קביעת מכסות האכיפה ועל זיקתה ומידת התאמתה לתכניות עבודה ולפעילות המשותפת עם גופי אכיפה מקבילים כגון הסיירת הירוקה, מתפ"א והיחידה הארצית לפיקוח על הבנייה. על משטרת ישראל לבצע התאמה מלאה בין תכניות העבודה שלה בתחום הפיקוח ובין תכניות העבודה של הגוף המתכלל את הפיקוח והאכיפה של דיני המקרקעין- מתפ"א.



ליקוי

3. 	מתפ"א נקבעה בהחלטת ממשלה כגוף מתכלל של גופי הפיקוח והאכיפה, והיא מטילה עליהם משימות. נמצא כי תכנית העבודה של משטרת ישראל במרחב השמירה מרכז-תל אביב לשנת 2015 כוללת רק חלק מהמשימות שהתוותה לה מתפ"א. 

ליקוי

4.	מתפ"א כוללת מינהלה ויחידה משטרתית ייעודית לאכיפה בתחום עברות של תכנון ובנייה ועברות במקרקעין. מנתוני מתפ"א לשנים 2015-2013 עולה כי שיעור הפעילויות שהיו קשורות במישרין לייעודה של היחידה המבצעית מכלל פעולותיה היה בשנת 2013 רק 47%, בשנת 2014 רק 33%, ובמחצית הראשונה של 2015 רק 35%. יוצא אפוא כי המשטרה פועלת שלא לפי החלטות הממשלה בנוגע להפעלתה של היחידה המבצעית הייעודית. 

תגובה
משטרת ישראל

4. 	הפעלת מינהלת תיאום פעולות האכיפה (להלן - מתפ"א) לאירועי הפרות סדר (להלן: הפס"ד) ובטחון נובעת מאילוצים מבצעיים דחופים. אגף המבצעים משתדל לצמצם ככל שניתן את הפעלת שוטרי המתפ"א בהפס"ד. 

ליקוי

5.	 תיאום פעולות האכיפה עם המשטרה - על פי נתוני היחידה הארצית לפיקוח על הבנייה, בשנים 2015-2012 היא הגישה למשטרה 224 בקשות לסיוע בביצוע של צווי הריסה מינהליים ושיפוטיים, אולם הסיוע הנדרש ניתן רק לגבי 68 (30%) מהבקשות. על פי נתוני משטרת ישראל, בשנים 2013 ו-2014 היא הגישה למשטרה 200 בקשות לסיוע בביצוע של צווי הוצאה לפועל, אולם קיבלה את הסיוע הנדרש רק לגבי 45 (23%) מהבקשות. לדוגמה, המשטרה לא נענתה לבקשות של משטרת ישראל לסייע בביצוע של צווי פינוי והריסה שיפוטיים הנוגעים למקרקעי ישראל בכפר קאסם. הנושא עלה בדיונים אחדים של מתפ"א בשנים 2015-2013, אולם לא הניב תוצאות של ממש. אי-היענותה של המשטרה במקרה זה לא עלתה בקנה אחד עם פסק דין של בית המשפט העליון ועם החלטת היועץ המשפטי לממשלה שבהם נקבע כי על המשטרה לתת למשטרת ישראל את הסיוע המבוקש. ההחלטות במרחב השרון של המשטרה בנוגע לאי-ביצוע הצווים בכפר קאסם התקבלו על בסיס חוות דעת מודיעינית על הפרות סדר חזויות, אולם ללא התייעצות עם גורמים משפטיים, לרבות פרקליטות המדינה, ועם גורמי הפיקוח הרלוונטיים, לרבות משטרת ישראל. משרד מבקר המדינה מעיר בחומרה למשטרת ישראל על שאינה מסייעת במימוש של צווים והחלטות שיפוטיות חלוטות. על המשטרה, כזרוע אכיפה המייצגת את שלטון החוק, לפעול בהתאם להחלטות אלה, ויפה שעה אחת קודם

תגובה 
משטרת ישראל

5. 	בשנת 2012 נתנה משטרת ישראל ויחידת מתפ"א סיוע לביצוע של 480 הריסות ופינויים. בשנת 2013 ניתן סיוע לביצוע של 1088 הריסות ופינויים. בשנת 2014 ניתן סיוע לביצוע של 1012 הריסות ופינוים. נתונים אלו אינם כוללים נתוני הריסות עצמיות, אשר בוצעו לעיתים רבות כתוצאה של לחצים ושכנוע של כוחות משטרה בשטח כחלק מיעדי מתפ"א לעידוד הריסות עצמיות. משטרת ישראל מציינת כי הנתונים מתייחסים גם לבקשות של הוועדות המקומיות והרשויות המקומיות לסיוע בתחום אכיפת דיני מקרקעין. הנתונים שהעבירו משטרת ישראל והיחידה הארצית אינם משקפים את תמונת הפעילות האמיתית של סיוע המשטרה למימוש צווים, שכן המשטרה פועלת באינטנסיביות לסיוע למתן צווים גם ברמה המקומית. משטרת ישראל מעניקה סיוע משטרתי למנהל מקרקעי ישראל בביצוע צווי הריסה מנהלים לשם הבטחת הסדר הציבורי והבטחת שלום הציבור כקבוע בנוהל אג"מ 02.220.004 –"נוהל שת"פ וסיוע לגופים ציבוריים". בהתאם לנוהל זה בקשות סיוע מאושרות הן בציר המשפטי (תוקפו של הצו) והן בציר הפיקודי מבצעי. ביצוע צווי הריסה במגזר הערבי טעון אישור ונכון להיום, אין כל חובת היוועצות באשר לאי ביצוע צווים מחמת מניעות מבצעית עם גורמים משפטיים חיצוניים ובכלל זה עם פרקליטות המדינה או עם משטרת ישראל.באשר לצווי ההריסה בכפר קאסם שאושרו על ידי בית משפט עליון ואשר לא בוצעו: מדובר בשבעה צווי הריסה מנהליים שתוקפם היה לחלקם עד ליום 4.8.14, ועד ליום 9.8.14 לחלקם האחר, אלא שבשל אירועים ביטחוניים חריגים ובכלל זה מבצע "שובו בנים" ו"צוק איתן" לא ניתן היה ליתן סיוע למנהל. הצווים לא הומלצו לביצוע על ידי המחוז והמלצה זו אושרה כדין על ידי המפכ"ל. משטרת ישראל מחוז מרכז רואה בחשיבות אכיפת דיני מקרקעין במגזר והיא פועלת ליתן סיוע משטרתי הן למנהל מקרקעי ישראל והן למשרד האוצר, הכול בכפוף לביצוע הערכות מצב עיתיות, קבלת אישור מפקד מחוז ואישור מפכ"ל.



ליקוי

6. 	ליקויים בטיפול בתביעות בגין עברות על דיני המקרקעין - על פי נתוני משטרת ישראל לסוף אוגוסט 2015, במרחב השמירה מרכז-תל אביב יש כ-900 תיקים במעמד של "לפני תביעה" ו-58% מהם כלל לא הועברו לתובעים חיצוניים המטפלים בתביעות המשפטיות עבור משטרת ישראל ; יותר משליש מתיקים אלה נמצאים בטיפולו של המרחב זה כעשור ואף יותר, ומוגדרים כ"תיקים שנפתחו" ושטרם הבשילו למעמד של "לפני תביעה". עקב כך הטיפול המשפטי בעברות הפך ל"צוואר בקבוק" השם לאל מאמצים של מפקחים זה שנים. משטרת ישראל קבעה בתכנית עבודתה לשנת 2014 שעל ארבעת מרחבי השמירה להגיש בסך הכול 37 תביעות להשבת הוצאות הפינוי של פולשים. בפועל, מרחבי השמירה הגישו רק 12 (כ-32%) מהתביעות מסוג זה. על משטרת ישראל להגדיל את מצבת התובעים החיצוניים ובד בבד להגביר את הבקרה על פעולותיהם.

ליקוי

7.	 מערך הפיקוח של משטרת ישראל ועבודתו - מרבית פעילותם של מפקחי משטרת ישראל כרוכה בהכנת דוחות פיקוח לקראת עסקות במקרקעין בין משטרת ישראל ובין גופים אחרים. בשנים 2001 ו-2009 העיר מבקר המדינה למשטרת ישראל כי "מפקחי המינהל משקיעים את רוב זמנם במתן שירותים ליחידות אחרות, דבר שפוגע במשימה העיקרית של יחידות הפיקוח, דהיינו השמירה על הקרקע". התברר כי גם בשנת 2015 לא חל שינוי בשיעור דוחות הפיקוח מסוג זה. על משטרת ישראל לפעול לכך שרוב זמנם של המפקחים ייוחד לשמירה על הקרקע ולא למתן שירותים ליחידות אחרות במשטרת ישראל.

ליקוי

8. 	בספטמבר 2015, מועד סיום הביקורת, עדיין לא חוברו נהלים חדשים בתחום הפיקוח, לא גדלה מצבת המפקחים, לא נמסרו למפקחים אמצעים טכנולוגיים חדשים, לא הוקם מערך מודיעין תומך, ושיעור ניצול התקציב של החטיבה קטן יחסית. 

ליקוי

9.	 אין למשטרת ישראל ממשקי מידע ראויים עם הסיירת הירוקה ועם גורמי אכיפה אחרים, על אף נחיצותם, ולכן תהליכי העבודה שלה לוקים בחסר. על משטרת ישראל לפעול לשיפור ממשקי העבודה עם הסיירת הירוקה ועם גופי אכיפה אחרים ולסנכרון המידע בנושא עברות במקרקעין עם גופים אלה.
ליקוי 

10. 	היעדר תשתית מודיעינית במשטרת ישראל - ראש תחום מודיעין בחטיבה אינו שותף בגיבוש תכניות העבודה שלה ושל מרחבי השמירה, הוא אינו מקבל די מידע רלוונטי מגורמי פנים וחוץ, אינו מכין תמונת מצב תקופתית בתחום המודיעין, ולכן במועד סיום הביקורת תרומתו לשמירת הקרקע היא שולית.

ליקוי

11. 	שימושים לא חקלאיים בקרקע חקלאית- במסגרת הפיקוח במגזר החקלאי מפקחי משטרת ישראל ממרחב השמירה מרכז-תל אביב פועלים על פי תכנית עבודה כללית ובלתי ממוקדת: הוגדרה בה רק מכסה כללית של עברות בתחום השימושים הלא חקלאיים והחורגים במושבים ובקיבוצים שאותן עליהם לחשוף. התכנית לא הוכנה על בסיס מידע במישור היישובי והנפתי, לא על פי סדרי עדיפויות שנקבעו מראש, והיא אינה מפרטת את היקף הפעילות שעל כל מפקח לבצע בכל יישוב חקלאי. היעדר השיטתיות בעבודת המפקחים באה לידי ביטוי, בין היתר, בתת-ביצוע של חשיפת מכסת העברות שנקבעו להם בתחום זה.

ליקוי

12.	בשנת 2013 לא בוצע כל סקר לאיתור שימושים לא חקלאיים וחורגים במושבים; בשנת 2014 בוצעו רק ארבעה סקרים, אולם בידי מרחב השמירה מרכז-תל אביב יש מידע רק לגבי ממצאי הסקר ביישוב אחד, ועל שלושת הסקרים האחרים שלכאורה בוצעו אין בידיו כל מידע, לרבות שמות המושבים שהסקרים בוצעו בהם. מכאן שמרחב השמירה המרכז-תל אביב הוריד לטמיון משאבים שהושקעו בביצוע סקרים בשלושה יישובים. 

ליקוי

13. 	על פי החלטות של המועצה ונוהלי משטרת ישראל - בגין שימושים חורגים בשטחי המגזר החקלאי יש לשלם מדי שנה 5% משומת השטח שבו בוצעו השימושים החורגים. בשנים 2015-2003 הצטברו במרחב השמירה מרכז-תל אביב 180 תיקי תביעות של דרישות לתשלום דמי השימוש בגין שימושים חורגים. כל התיקים האלה לא גובשו לכתבי תביעה, ולמותר לציין כי הם לא הוגשו לבית המשפט. הסיבה לכך היא שמשטרת ישראל כלל לא ביצעה את שומות הקרקע לחישוב סכומי התביעה שיש לתבוע מהחוכרים. זאת, עקב מחלוקת בין החטיבה העסקית ובין חטיבת השמירה, ועקב מחלוקת פנימית זו המדינה הפסידה ממון רב.
ליקוי

14. 	כרייה בלתי חוקית - בשנים 2012-2007 נעשו במתחם בדרום העיר ראשון לציון עבודות להנחת מסילת רכבת לאשדוד. התברר כי החברה שפינתה את עודפי העפר שמקורם בהכשרת התוואי למסילה כרתה כמויות גדולות מאוד של חול במתחם וגרמה נזקים כספיים וסביבתיים. משטרת ישראל ועיריית ראשון לציון חידשו מפעם לפעם את ההרשאות וההיתרים המאפשרים לחברה להמשיך לפעול במתחם, בלי שבדקו תחילה את נפח עודפי העפר שיש לפנות ממנו, אף שמדובר בהליך חיוני, ואף שהכמויות שציינה החברה בבקשותיה היו בלתי סבירות בעליל.

ליקוי

15. 	בשנת 2012 הושלמה המסילה לאשדוד בתוואי אחר, ולא במתחם, ולא היה עוד צורך בפינוי עודפי העפר מפרויקט המסילה. אף על פי כן משטרת ישראל והעירייה אפשרו לחברה לפעול במתחם עוד כשנתיים וחצי (עד סוף שנת 2014) ולהעמיק את כריית החול שלא כדין בשטחים של יותר ממאה דונם ובעומקים משתנים של יותר מ-20 מטר.

תגובה
עיריית ראשון לציון

14-15. 	היתרי השינוע ניתנו לחברה לאור הרשאה שהוצגה בפני העירייה מאת רמ"י לפעול במתחם. מרגע שההרשאות ניתנו על ידי רמ"י, חזקה עליהן שניתנו כדין והעירייה מצווה לפעול בהתאם להם. הרשאות אלו נחזות כהרשאות תקינות בעירייה ומידע מלא אודות היקף ההרשאה שניתנה לחברה ו/או תוקפה לא סופק לעירייה. 
העירייה והוועדה המקומית לתכנון ובניה הוציאו 5 צווי הפסקת עבודות מינהליים וניהלו 4 הליכים משפטיים שונים כנגד החברה, בנוסף, נערכו פניות טלפוניות ובכתב שבהם העירייה התריעה אודות גניבת החול במהלך השנים. בנובמבר 2014 הועדה המקומית הוציאה את צו הפסקת העבודה החמישי לחברה, העירייה ביקשה את סיועה של משטרת ישראל באכיפת הצו ובית המשפט אישר לועדה המקומית לאטום את הכניסות. זאת ועוד, עיריית ראשון לציון מדווחת כי העבירה התראה במקביל להוצאת דוח המשטרה הירוקה בפני רמ"י אודות יצירת הבור ואף הוציאה צו הפסקת עבודות מינהלי ראשון מתוך חמישה, שהוצאו על ידה באמצעות הוועדה המקומית. העירייה והחברה העירונית מדווחות כי לא יכלו לפקח על אופן ורמת הכרייה בשטח עקב נתונים חסרים על גבי ההיתר שניתן מרמ"י לעירייה. לאור זאת, עיריית ראשון לציון סבורה כי היא פעל בכל האמצעים שעמדו לרשותה כדי למנוע ולצמצם פגיעה בקרקעות המדינה ולאכוף את הוראות הדין. פינוי השטח והפסקת העבודה היו תוצאה ישירה של פעולות פיקוח ואכיפה שבוצעו באמצעות העירייה והחברה העירונית לביטחון וסדר ציבורי שכללו הצבת תצפיות, סיורים בשטח בהשתתפות נציגי הפיקוח על הבניה בעירייה, הוצאת צווים תוך מתן דגש ושמירה על עקרונות החוק. העירייה מייחסת חשיבות רבה לשיתוף פעולה, חילופי מידע ותיאום עם כל הגורמים הנוגעים בדבר ותסייע בכל הנדרש לטובת שמירה ופיקוח על מקרקעי ישראל. 

ליקוי

16. 	גם אופן תפקודה של העירייה היה תמוה: העירייה הפסיקה את העבודות חמש פעמים ותבעה את החברה בגלל עברות על חוק התכנון והבנייה, אך בד בבד העירייה אפשרה לחברה לעבוד במתחם גם לאחר פקיעת תוקפו של היתר הבנייה שנתנה לחברה, באמצע שנת 2013.

ליקוי

17. 	במשך רוב תקופת פעילותה של החברה לא התקיימו בין העירייה ובין משטרת ישראל כל תיאום וחילופי מידע בנושא כריית החול שלא כדין, ועקב כך הם חידשו לחברה מפעם לפעם את ההרשאות לפעול.

תגובה
עיריית ראשון לציון

17. 	הועדה המקומית הוציאה בנובמבר 2014 צו הפסקת עבודה לחברה, העירייה ביקשה את סיועה של משטרת ישראל באכיפת הצו ובית המשפט אישר לוועדה המקומית לאטום את הכניסות. 
	ראה תגובת העירייה לליקויים מספר 14-15 לעיל.

ליקוי

18.	 מפקחים של משטרת ישראל ומנהליהם במרחב השמירה מרכז-תל אביב העלימו עין מהכרייה הבלתי חוקית ואישרו לחברה, בלא שהיו מוסמכים לכך, להמשיך לעבוד במתחם. הם אף הכשירו את הכרייה הבלתי חוקית באמצעות המרתה לעסקות לפינוי עודפי עפר ולכריית חול, ובסופו של דבר אישרו אותן בכירים, "שומרי סף", במרחב השמירה על הקרקע מרכז-תל אביב. 


רשות מקרקעי ישראל
כריית חול בראשון לציון

גופים מבוקרים: רשות מקרקעי ישראל, עיריית ראשון לציון, חברת רכבת ישראל, רשות הטבע והגנים, הסיירת הירוקה 

תגובת רשות מקרקעי ישראל לממצאי הביקורת: "המשרד נמצא בתהליך למידת הדוחות והפקת לקחים".

ליקוי

1.	ליקויים בתפקוד של רמ"י ושל עיריית ראשון לציון לא בדקו בעצמן - לפני חידוש ההרשאות לחברה - את כמויות עודפי העפר שיש לפנות מהמתחם כצעד ראשון וחיוני, ולא בדקו את סבירותן של הכמויות שבהן נקבה החברה בבקשותיה להאריך את ההרשאות.

תגובה
עיריית ראשון לציון

1. 	היתרי השינוע ניתנו לחברה בעקבות הרשאה שהוצגה בפני עיריית ראשון לציון (להלן: העירייה) מרשות מקרקעי ישראל (להלן: רמ"י) לפעול במתחם. מרגע שההרשאות ניתנו על ידי רמ"י, חזקה עליהן שניתנו כדין והעירייה מצווה לפעול בהתאם להם. 

ליקוי

2. 	בשנת 2012 הושלם קטע המסילה לאשדוד בתוואי אחר, ולא במתחם, ולכן לא היה עוד צורך בפינוי עודפי העפר מהמתחם ולא היה צידוק להישארותה של החברה בו. אף על פי כן אפשרו רמ"י והעירייה לחברה לפעול במתחם עוד כשנתיים וחצי (עד סוף שנת 2014), וכתוצאה מכך העמיקה החברה את כריית החול שלא כדין בשטחים של יותר מ-100 דונם ובעומקים משתנים של כ-20 מטר.

תגובה
עיריית ראשון לציון 

2. 	עיריית ראשון לציון מדווחת כי העבירה התראה במקביל להוצאת דוח המשטרה הירוקה בפני רמ"י אודות יצירת הבור ואף הוציאה צו הפסקת עבודות מינהלי ראשון מתוך חמישה, שהוצאו על ידה באמצעות הוועדה המקומית. העירייה והחברה העירונית מדווחות כי לא יכלו לפקח על אופן ורמת הכרייה בשטח עקב נתונים חסרים על גבי ההיתר שניתן על ידי רמ"י.

ליקוי

3.	רמ"י לא קיימה פיקוח הדוק ותדיר במתחם, ובכלל זה מדידות תכופות של גובה הקרקע בו, ולא חילטה ערבויות כדי לאכוף על החברה לעמוד בדרישות ההרשאות. רמ"י לא שלחה מפקחים למתחם מסוף שנת 2012 עד סוף שנת 2014, אף שידעה על גנבת החול ואף שתוקף ההרשאה שנתנה לחברה פג באמצע שנת 2013.

ליקוי

4. 	מפקחים ומנהלים במחוז המרכז של רמ"י לא פעלו להפסקת הכרייה הבלתי חוקית ואף אישרו לחברה, בחוסר סמכות, להמשיך לעבוד במתחם.

ליקוי

5.	במרץ 2011 חשף מפקח של רמ"י כי נכרו במתחם 10,000 מ"ק של חול שלא כדין, ואילו העירייה חישבה באותו חודש כי נכרו במתחם 20,000 מ"ק ביתר. מדובר בפער חריג ובלתי סביר המעורר תמיהות באשר לסיבה לו.

ליקוי

6. 	הממונה על המפקחים במחוז המרכז של רמ"י דאז, מר אהוד גבריאלי, פעל להכשיר את כריית החול הבלתי חוקית באמצעות עסקאות עם החברה. ואכן, ועדת העסקאות של מחוז המרכז של רמ"י (להלן - ועדת העסקאות) אישרה מדי פעם בפעם בדיעבד את כריית החול הבלתי חוקית נוסף על הפינוי של עודפי העפר, ובעלי תפקידים בכירים במחוז, "שומרי סף", היו שותפים למתן אישורים אלה. נמצא כי האישורים האמורים של ועדת העסקאות לכרות חול ניתנו שלא כדין: בלי שקדם להם אישור של המפקח על המכרות, ללא מכרז, ללא תכנית מפורטת כמתחייב מדינים, ואף בלי שהחברה ביקשה זאת במפורש.

ליקוי

7. 	באפריל 2011 ביקשה החברה מרמ"י להאריך בארבעה חודשים את תוקף ההרשאה שניתנה לה לפעול במתחם להשלמת כל העבודות. ואולם הממונה על המפקחים במחוז המרכז, מר אהוד גבריאלי, אישר לחברה לעבוד במתחם עוד שישה חודשים, וועדת העסקאות של מחוז המרכז האריכה את האישור בעוד שנה. לאחר שפג התוקף של הרשאה זו פנתה החברה לרמ"י בבקשות נוספות להארכת ההרשאות, ונענתה תמיד בחיוב.

ליקוי

8. 	מרחב השמירה מרכז-תל אביב הציג לעירייה מצג שווא ולפיו נקט צעדים משפטיים נגד החברה בעקבות כריית החול שלא כדין, ואילו בפועל, עד מועד סיום הביקורת (אוקטובר 2015) לא נקט המרחב צעדים משפטיים כלשהם נגד החברה ולא תבע ממנה פיצויים בגין הנזקים שגרמה, שהסתכמו בעשרות מיליוני ש"ח.

ליקוי

9.	 גם דרך פעולתה של העירייה הייתה תמוהה: העירייה עצרה את העבודות במתחם חמש פעמים ותבעה את החברה בגלל כריית חול שלא כדין ובגין עברות על חוק התכנון והבניה, התשכ"ה-1965 (להלן - חוק התכנון והבנייה), אך בד בבד אפשרה לחברה לעבוד במתחם גם לאחר שהיתר הבנייה שנתנה לה פקע באמצע שנת 2013. העירייה, בשונה מרמ"י, הוציאה לחברה צווי הפסקת עבודה לרוב ואף הגישה נגדה תביעות בשל העברות שביצעה החברה בשבע שנות פעילותה במתחם. ואולם העירייה לא פעלה להפסקת פעילותה של החברה לאחר פקיעת תוקף היתר הבנייה בשנת 2013, ובכך אפשרה לה להמשיך בכרייה הבלתי חוקית.

תגובה
עיריית ראשון לציון

9. 	לחברה ניתנה הרשאה מרמ"י, כבעל הקרקע, לפעול במתחם, הרשאות אלו נחזות כהרשאות תקינות בעירייה ומידע מלא אודות היקף ההרשאה שניתנה לחברה ו/או תוקפה לא סופק לעירייה. העירייה והוועדה המקומית לתכנון ובניה הוציאו 5 צווי הפסקת עבודות מינהליים וניהלו 4 הליכים משפטיים שונים כנגד החברה. בנוסף, נערכו פניות טלפוניות ובכתב שבהם העירייה התריעה אודות גניבת החול במהלך השנים. העירייה ביקשה את סיועה של משטרת ישראל באכיפת הצו החמישי (נובמבר 2014) בו בית המשפט אישר לועדה המקומית לאטום את הכניסות. 

ליקוי

10. 	היעדר שיתוף פעולה בין העירייה לרמ"י - הועלה כי במרבית הזמן שבו כרתה החברה חול במתחם באופן לא חוקי לא התקיימו כל תיאום וחילופי מידע בין העירייה לרמ"י בעניין זה. היעדר התיאום תרם לחידוש ההרשאות שנתנו גופים אלה לחברה מפעם לפעם. ביולי 2012 דיווח מנכ"ל העירייה לרמ"י על גנבת כמות רבה של חול במתחם וביקש לתאם פעילות של אכיפה. ואולם נציגי מחוז המרכז של רמ"י לא נפגשו עם המנכ"ל ולא דנו בביצוע פעילות כזאת בכל פרק הזמן שבו נעשתה כרייה שלא כדין. על רמ"י לנקוט פעולות למיסוד חילופי מידע עם הרשויות המקומיות כאשר הדבר נדרש, ובכלל זה במקרים של כריית חול בלתי חוקית. חוסר התיאום בין רמ"י לעירייה לגבי הכרייה הבלתי חוקית במתחם אפשר לחברה לבקש לסירוגין הרשאות מרמ"י והיתרי בנייה מהוועדה המקומית ולהפר בקביעות את דרישות האישורים - וזאת בלי שיוטלו עליה עיצומים.

תגובה
עיריית ראשון לציון 

10. 	עיריית ראשון לציון אכפה ועשתה כל שלאל ידה, כדי למנוע צמצום פגיעה בקרקעות המדינה ואכיפת הוראות הדין. העירייה מציינת כי פינוי השטח והפסקת העבודה היו תוצאה ישירה של פעולות פיקוח ואכיפה שבוצעו באמצעות העירייה והחברה העירונית לבטחון וסדר ציבורי שכללו הצבת תצפיות, סיורים בשטח בהשתתפות נציגי הפיקוח והוצאת צווים תוך מתן דגש ושמירה על עקרונות החוק. העירייה מייחסת חשיבות רבה לשיתוף פעולה, חילופי מידע ותיאום עם רמ"י ותסייע בכל הנדרש לטובת שמירה ופיקוח על מקרקעי ישראל. 

ליקוי

11. 	משרד מבקר המדינה מעיר לארבעת מפקחי רמ"י הנוגעים , לממונה המחוזי דאז ולממונה המחוזי (בפועל) דהיום על מתן הרשאות לחברה בחוסר סמכות, על אי-ביצוע פיקוח ראוי, על העלמת עין מהמתרחש במתחם ועל חריגה מכללי מינהל תקין. בנוגע לממונה המחוזי דאז, אשר, כעולה מתשובת רמ"י, ניהל את הטיפול בנושא באופן אישי הן במגעים עם החברה והן מול המחלקות במחוז המרכז של רמ"י - מכלול הפעולות החריגות שנקט, לרבות הדרת העירייה ממעורבות בנושא, קבלת החלטות על מתן הרשאות לפינוי עודפי עפר בלי שהיו לפניו חישובי הכמויות כנדרש, המרת גנבת חול בעסקה עם המדינה וקביעת תנאים מקִלים לחברה מעבר למה שהיא ביקשה, מעלה חשש כי אין מדובר כאן בחוסר תקינות בלבד, אלא בחשש לפגיעה בטוהר המידות.



ליקוי

12. 	רמ"י פועלת כנאמנה של הציבור, ועל מנהליה ועובדיה מוטל למלא את תפקידם באופן מקצועי ואחראי. בנושא כריית החול הבלתי חוקית במתחם עלו בביקורת ליקויים ניכרים בדרך פעולתה של רמ"י: אף שמפקחים של רמ"י מצאו כי חברה שפעלה בבמתחם ביצעה כרייה בלתי חוקית בשטח נרחב ובעומק רב, לא זו בלבד שרמ"י לא פינתה את החברה מהמתחם ולא תבעה אותה, היא אף האריכה לחברה את ההרשאות מדי פעם בפעם; ההרשאות לחברה ניתנו פעמים רבות בהחלטות יחיד של מפקחים או של הממונים עליהם, שלא כנדרש בנוהלי רמ"י; ההרשאות שניתנו לחברה היו לפרקי זמן ארוכים יותר מפרקי הזמן שביקשה החברה; על פי הערכת רמ"י, החברה הייתה אמורה לעבוד במתחם שבעה חודשים, אולם בפועל היא פעלה בו כשבע שנים, ללא הפרעה מצד רמ"י; גם כשהתברר בשנת 2012 שאין עוד צורך בעבודות העפר לשם הקמת המסילה - אפשרה רמ"י לחברה לפעול במתחם עוד שנתיים; במקום להטיל עיצומים על החברה בגין כרייה שלא כדין, הועלתה במרחב המרכז של רמ"י הצעה שנועדה להכשיר את מעשי החברה ולתת לה מעמד של ספקית חול, בפטור ממכרז; אף שהחברה לא שילמה למדינה את מלוא התמלוגים עבור כריית החול וגרמה נזקים בשטח ששיעורם המצטבר לפחות 40 מיליון ש"ח, וסביר להניח שהשיעור גדול בהרבה - עד מועד סיום הביקורת לא נקטה רמ"י פעולות משפטיות להשבת כספי הציבור.

תגובה
רשות מקרקעי ישראל

1-12. 	הרשות קיבלה את דוח הביקורת ומעדכנת כי חטיבת השמירה ברשות נמצאת בתהליך למידת הדוחות והפקת הלקחים. הצוות לתיקון ליקויים עתיד להתכנס בימים הקרובים נכון למרץ 2016, ולאחר מכן יעביר את מסקנותיו בהתאם. 




















ועדת הבחירות המרכזית

היבטים מינהליים בהיערכות לבחירות לכנסת

גופים מבוקרים: ועדת הבחירות המרכזית, משרד הבריאות, משרד הפנים, מינהל הכנסת, משטרת ישראל, צה"ל, שירות בתי הסוהר, אגף התקציבים – משרד האוצר, מינהל הדיור הממשלתי – משרד האוצר, הלשכה המרכזית לסטטיסטיקה 

ליקוי

1. 	חוק הבחירות קובע ששופטי בית המשפט העליון יבחרו אחד מהם לתפקיד יו"ר ועדת הבחירות. ההיערכות לבחירות מחייבת את יו"ר ועדת הבחירות להקדיש את מרב זמנו ומרצו לנושאים העומדים על הפרק ודורשים את מעורבותו האישית ברמה היום-יומית. כפועל יוצא מכך, בשבועות שלפני יום הבחירות יו"ר הוועדה אינו פנוי למילוי תפקידו השיפוטי וגדל העומס בבית המשפט העליון.
על ועדת הבחירות לקיים בחינה ממשית של המשמעויות וההיבטים הכרוכים ביישום החלופה של מינוי שופט עליון בדימוס לתפקיד יו"ר ועדת הבחירות, ובמידת הצורך ליזום תיקון מתאים לחוק הבחירות.

ליקוי

2.	ועדת הבחירות לא גיבשה תכנית עבודה לפעילותה הכוללת ולפעילות כל אחת מיחידות המטה שלה בתקופה שבין בחירות לבחירות (להלן גם - תקופת השגרה) לשנים 2014 ו-2015.
על ועדת הבחירות לגבש תכניות עבודה מפורטות שישמשו כלי מרכזי לניהול פעילותה הארגונית של ועדת הבחירות לא רק בתקופות של בחירות אלא גם בין מערכות הבחירות

תגובה
ועדת הבחירות המרכזית 

2. 	ראשי האגפים בוועדה המרכזית כבר כתבו את תכנית העבודה השנתית הסדורה לשנת 2016 והוועדה תפעל בהתאם לה.

ליקוי

3.	למרות הוראות חוק הביקורת הפנימית לא מונה מבקר פנימי לוועדת הבחירות.
על ועדת הבחירות לפעול למינוי מבקר פנימי - בהתאם להוראות חוק הביקורת הפנימית - ולקבוע את היקף משרתו בהתאם למשימותיו.


תגובה
ועדת הבחירות המרכזית

3. 	ביום 7.2.2016 פורסם מכרז ייעודי למגזר הערבי, הדרוזי, והצ'רקסי, למשרת מבקר פנים. הליך הבחירה צפוי להסתיים ביום 23.3.16.

ליקוי

4. 	תכנון התקציב: נמצא כי בתקופה של ארבע מערכות הבחירות שקדמו לבחירות לכנסת העשרים נותרו לוועדת הבחירות בתום מערכת הבחירות יתרות תקציב בסכומים גבוהים.
על ועדת הבחירות להמשיך בפעולותיה לתכנון יעיל יותר של תקציבה השנתי לבחירות, תוך קביעת "שולי ביטחון תקציביים" עבור פעולות שלא ניתן לצפותן מראש.

תגובה
ועדת הבחירות המרכזית

4. 	בעקבות הפקת הלקחים עמד ביצוע התקציב לשנים 2012 – 2015 על 83% - 92%. כמו כן תקציב הוועדה לשנת 2015 היה נמוך נומינלית ב – 2% מתקציב הוועדה לשנת 2013, אף על פי שחלו שינויים ניכרים בתהליכי עבודה רבים, נוספו דרישות והיה גידול במספר הקלפיות. יודגש כי חלק ניכר מהוצאות הינו בגדר הערכה תקציבית בלבד, המבוססת על אומדנים, ומרכיב חוסר הוודאות המאפיין את פעילות הוועדה בהיבטים שונים ורבים אינו מאפשר תכנון תקציבי מדויק. הערה זו תילקח בחשבון בעת הכנת התקציב לבחירות הבאות, שיתקיימו בנובמבר 2019.

ליקוי

5. 	פרויקט הבינוי: ביולי 2013 אישרו הגופים הרלוונטיים בוועדת הבחירות את הצעת המנכ"לית לתוספת בנייה במרכז המבצעי הלוגיסטי (להלן - הממ"ל) שבמרכז הארץ בעלות הנאמדת ב-4 מיליון ש"ח. ועדת הבחירות לא הגדירה את צורכי פרויקט הבינוי, ולא הציגה נתונים או מידע המעידים על הצורך בתוספת הבינוי האמורה; לא הציגה חלופות לבנייה בהיקף זה, וכן לא בחנה את היקף התקציב הנדרש, לרבות עלות הפרויקט ועלות התחזוקה הצפויה של המבנה והמקורות לכך.
על ועדת הבחירות לקיים בחינה מדוקדקת של הצורך בתוספת הבינוי ושל הכדאיות הכלכלית בכך. את תוצאות הבחינה ראוי להציג בפני נשיאות ועדת הבחירות וועדת הכספים שלה, כדי שזו תוכל להחליט בעניין על סמך מידע מלא.

תגובה
ועדת הבחירות המרכזית

5. 	טרם הצגת הנושא לאישור נשיאות הוועדה וועדת המשנה לכספים, נערכה בחינה מקיפה, שכללה את כל הנתונים והמידע הדרושים לעניין. 
יחד עם זאת, נוכח הערת הביקורת, בשלהי אוקטובר 2015 נשלח לחברי הנשיאות דיווח מפורט הכולל את כל המידע הרלוונטי לגבי תוספת הבינוי, לקראת הישיבה שהתקיימה ביום 1.11.15 בנושא תקציב הוועדה לשנת 2016. במסגרת הדיון הוצגו טיוטת הפרק העוסק בבינוי מתוך דו"ח הביקורת, וכן מסמך הדיווח המפורט הכולל את כל המידע הרלוונטי לתוספת הבינוי.

ליקוי

6. 	עד מועד סיום הביקורת ביולי 2015 לא הסדירה ועדת הבחירות את נושא גיוס העובדים לשורותיה ולא הקפידה על עקרונות שוויון ההזדמנויות וההגינות, וזאת על אף שמשרד מבקר 
המדינה העיר על כך עוד בדוח הביקורת לכנסת השבע עשרה . היעדר ההסדרה אפשר את קיומם של הליקויים שיפורטו להלן.

תגובה
ועדת הבחירות המרכזית

6. 	נוכח העובדה שאופן גיוס העובדים הינו נושא מהותי ומשליך באופן ישיר על המוכנות לבחירות ועל היכולת לעריכתן בהצלחה, הוא מעלה אין ספור סוגיות, אותן יש לבחון בזהירות רבה. 
הוועדה תפעל ללא דיחוי לקידום בחינת אופן גיוס העובדים, ככל הניתן עד סוף חודש יולי 2016.

ליקוי

7. 	במחצית הוועדות שיעור עובדי המדינה המגיעים מאותו מקום עבודה היה גדול מאוד, ואף הגיע לשיעור של 100%. זאת ועוד, כמעט בכל הוועדות (9 מתוך 10) הייתה זהות מוחלטת בין מקום העבודה שממנו הגיע מנהל הוועדה למקום העבודה שממנו הגיעו עובדיו. ממצאים אלו מלמדים על חשש ממשי לקיומה של תופעת "חבר מביא חבר" או להעדפת מקורבים. ממצאים אלה מעלים חשש לפגיעה ממשית בעקרון היסוד המבטיח שוויון הזדמנויות. זאת ועוד, קיים טעם לפגם בהיקף ובריכוז העובדים של משרד ממשלתי מסוים בוועדה אזורית אחת.
על ועדת הבחירות במסגרת בחינת נושא אופן גיוס העובדים, לתת את הדעת גם לתופעה של "חבר מביא חבר" או להעדפת מקורבים.

תגובה
ועדת הבחירות המרכזית

7. 	בבחירות לכנסת ה – 20 לא ניתנה הנחיה ברוח זו, שכן, לאחר שניתנה בבחירות לכנסת ה-19, נמצא שאין כל אפשרות ליישמה ולאכוף אותה. 
מאחר ואין בידי הוועדה, או בידי כל גורם אחר, מאגר מידע מרוכז על מקומות עבודתם של המועמדים לעבודה בוועדות אזוריות, על זהות הממונים עליהם ועל המבנה ארגוני של כל גוף וגוף, אין ביכולתה של הוועדה לאכוף הנחיה זו. 
מכל מקום, הנושא יועבר לבחינתה של הוועדה לבחינת אופן גיוס העובדים לוועדה, שצפויה להגיש המלצותיה עד לסוף חודש יולי 2016.

ליקוי

8. 	ועדת הבחירות לא יזמה שילוב עובדים מהמגזר הערבי בעבודה בוועדת הבחירות. בהקשר זה עלה כי ועדת הבחירות העסיקה בתקופת הבחירות 47 עובדים בלבד מקרב המגזר הערבי, על ועדת הבחירות לתת הזדמנות שווה לכלל הציבור להשתתף במבצע יום הבחירות, תוך מתן דגש לצורך להרחיב את השתלבותם של בני המגזר הערבי.ששיעורם כ-5% מכלל 856 עובדי ועדת הבחירות. 

תגובה
ועדת הבחירות המרכזית

8. 	בשל הקדמת הבחירות לכנסת ה - 20 לא הספיקה הוועדה לסיים את הליך הפקת הלקחים מהבחירות הקודמות. לכן, לא ננקטו פעולות לשילוב בני מיעוטים בוועדת הבחירות. 
הנושא יועבר לבחינתה של הוועדה לבחינת אופן גיוס העובדים לוועדה, שצפויה להגיש המלצותיה עד לסוף חודש יולי 2016.
כבר ביום 7.2.2016 פורסם מכרז ייעודי למגזר הערבי, הדרוזי, והצ'רקסי, למשרת מבקר פנים, שיועסק כעובד בסגל הקבוע של הוועדה. הליך הבחירה צפוי להסתיים ביום 23.3.16.



ליקוי

9. 	בבחירות הנוכחיות חל שיפור ניכר בנושא יישום הכללים לגבי העסקת קרובי משפחה שקבעה ועדת הבחירות - לעומת הבחירות שנערכו בינואר 2013 (להלן - הבחירות הקודמות). עם זאת, נמצא כי ל-74 מבין 856 (כ-9%) עובדי ועדת הבחירות היה קרוב משפחה אחד לפחות שהועסק, אף שאסור היה להעסיקו בהתאם לכללים. 

תגובה
ועדת הבחירות המרכזית

9. 	ועדת הבחירות רואה בחומרה רבה את סוגיית העסקת קרובי המשפחה, ותמשיך לפעול בכלים העומדים לרשותה למיגורה של התופעה ולאכיפת הכללים שקבעה (החמורים בהרבה מאלה החלים על כלל עובדי המדינה).
יודגש כי בבחירות לכנסת ה-20 חל שיפור משמעותי ביותר, והיתה ירידה ניכרת של למעלה מ-45% בהעסקת קרובי משפחה, בהשוואה לשיעור קרובי המשפחה שהועסקו בבחירות קודמות.
מכל מקום, הנושא יועבר לבחינתה של הוועדה לבחינת משאבי האנוש, שצפויה להגיש המלצותיה עד לסוף חודש מאי 2016.

ליקוי

10. 	הערכת עובדי הוועדות האזוריות: עד מועד סיום הביקורת, יולי 2015, 8 מבין 19 (כ-40%) הוועדות האזוריות לא העבירו לוועדת הבחירות, את ההערכות בנוגע לעובדי התקן כנדרש. רק החל באוקטובר 2015 הועברו ההערכות.

תגובה
ועדת הבחירות המרכזית

10.	התקבלו כבר הערכות העובדים מכל מנהלי הוועדות האזוריות.

ליקוי

11. 	בביקורת הקודמת עלה שלא בכל הוועדות האזוריות נעשתה הערכת מזכירים. עוד עלה, שנתוני הערכות העובדים ששימשו כמזכירים, לא נשמרו באופן שאפשר לוועדות האזוריות להשתמש בהם בבחירות העוקבות בבואן לגייס מזכירים למערכת הבחירות. בביקורת הנוכחית עלה שהליקויים תוקנו.
 


ליקוי

12. 	משרד מבקר המדינה ניתח את הנתונים בדבר הציונים שקיבלו מזכירי ועדות הקלפי לאחר יום הבחירות לכנסת העשרים והעלה כי קריטריון הניסיון והקריטריון בדבר היות המועמד עובד מדינה או עובד רשות מקומית לא השפיעו על הציון שקיבלו. 
על ועדת הבחירות לשוב ולבחון את הקריטריונים לתפקיד מזכיר קלפי, מפני שנראה שקריטריונים בדבר ניסיון והיות המועמד עובד מדינה או עובד רשות מקומית לא השפיעו על הציון שקיבלו מזכירי ועדות קלפי. לפיכך קריטריונים אלה אינם חוזים את תפקודם של בעלי תפקיד זה, והדבר פוגע ביכולת לקיים הליך גיוס מיטבי ושוויוני.

תגובה
ועדת הבחירות המרכזית

12. 	הקריטריונים שנקבעו נועדו לסינון ולדירוג ראשוניים בלבד של עשרות אלפי המועמדים. מטרתם אינה לנבא את איכות המועמדים. איכות המועמדים נמדדת באמצעות ריאיון אישי והדרכה בת חמש שעות ובחינה בסיומה. 
הוועדה לבחינת נושאי משאבי אנוש, שמונתה ביום 5.9.15, נתבקשה לבחון את הליך גיוס המזכירים ולהמליץ על הדרכים לשיפורו, והיא צפויה להגיש המלצותיה עד לסוף חודש מאי 2016.

ליקוי

13. 	בדוח הקודם ציין משרד מבקר המדינה, כי ראוי שהסדר השכר של עובדי הסגל הקבוע יעוגן בהחלטה ספציפית של ועדת הכספים של הכנסת. לגבי עובדי הוועדות האזוריות העיר משרד מבקר המדינה כי הכללים והתעריפים לקביעת שכרם נקבעו לפני שנים רבות ולא נבחנו מאז. עד מועד סיום הביקורת, יולי 2015, לא תוקנו הליקויים. 
על ועדת הבחירות לפעול לאלתר לסיום הבחינה של סוגיית השכר של עובדי ועדת הבחירות ושכר עובדי יום הבחירות וליישם את המסקנות.

תגובה
ועדת הבחירות המרכזית

13. 	נושא בחינת השכר של כלל עובדי הוועדה הינו סבוך ומורכב ודורש בחינה מעמיקה ויסודית, שאין להמעיט בה בשל אילוצי זמן.
עבודת הוועדה הציבורית לבחינת שכר עובדי הוועדה, בראשותו של הממונה על השכר לשעבר במשרד האוצר, שמונתה לאחר הבחירות לכנסת ה-19, הוקפאה עם הקדמת מועד הבחירות לכנסת ה–20, מטעמים מובנים. 
עם שוך סערת הבחירות לכנסת ה-20, חידשה הוועדה הציבורית את עבודתה, והיא צפויה להגיש המלצותיה עד לסוף חודש יוני 2016.

ליקוי

14. 	בניגוד לנוהל העסקת עובדים בוועדת הבחירות, 87 עובדים (כ-19%) הועסקו יותר מ-200 שעות בחודש. זאת ועוד, בניגוד לקביעת ועדת החריגים, 51 עובדים הועסקו בממ"ל יותר מ-230 שעות במשך חודש אחד לפחות, 12 מתוכם - יותר מ-300 שעות.

ליקוי

15. 	ועדת הבחירות קבעה כי יום הבחירות נמשך שלושה ימים - מ-17.3.15 ועד ל-19.3.15. בכך התאפשר להעסיק עובדים - בימים שהם לא ימי בחירות - בשכר של יום בחירות. 

תגובה
ועדת הבחירות המרכזית

15. 	בעבור הציבור הרחב וכלל המשק, אכן, "יום הבחירות" מתחיל עם פתיחת הקלפיות ומסתיים עם סגירתן. ברי, כי לא כך הם פני הדברים ככל הנוגע לעובדי ועדת הבחירות, לרבות עובדי יום הבחירות. לאחר סיום שעות ההצבעה ממשיכים העובדים בעבודה אינטנסיבית ונדרשים לעתים לעבוד 48 שעות ברציפות, ואף מעבר לכך (לרבות לילות), ומכך נגזרת גם היעדרותם ממקום עבודתם הקבוע בימים הסמוכים ליום הבחירות הרשמי. 
הוועדה הציבורית לבחינת שכר עובדי הוועדה צפויה להגיש את דוח המלצותיה עד לסוף חודש יוני 2016, לרבות התייחסותה לסוגיית תעריפי יום הבחירות.

ליקוי

16. 	רק שבע מבין 19 הוועדות האזוריות פנו ללשכות התעסוקה לצורך גיוס עובדים. 
על ועדת הבחירות לפעול לשיפור שיתוף הפעולה עם שירות התעסוקה, על מנת לשלב אוכלוסיות מעוטות יכולת כלכלית, ובפרט מובטלים, בכל התפקידים האפשריים, הן בעבודה ביום הבחירות והן בתקופה שלפני הבחירות.

תגובה
ועדת הבחירות המרכזית

16. 	במערכת בחירות קודמת התקיימה ביוזמת הוועדה פגישה עם מנכ"ל שירות התעסוקה דאז, במטרה לקדם שיתוף פעולה ולהסתייע בשירות התעסוקה בגיוס עובדים ליום הבחירות. ניסיון זה לא צלח, בין היתר, בשל מועמדים בודדים שהופנו לוועדות (ורק לחלקן), וכן בשל חוסר נכונותם של חלק מן המועמדים שהופנו לעבודה זמנית או ליום אחד, מחשש שמא ייפגעו דמי האבטלה להם הינם זכאים.
לקראת הבחירות הבאות, שיתקיימו בנובמבר 2019, תתקיים פגישה עם מנכ"ל שירות התעסוקה, לבחינת האפשרות לשיתוף פעולה.

ליקוי
 
17. 	בשבע ועדות אזוריות הועסק מספר רב של עובדים "כלליים" ביום הבחירות, מ-100 ועד 241. 444 עובדים כלליים הועסקו 30 שעות ומעלה בוועדות האזוריות, ו-162 מתוכם הועסקו בין 40 ל-65 שעות. 
 	על ועדת הבחירות להגדיר את מספר השעות המרבי שעבורן יוכלו עובדי יום הבחירות לעבוד, תוך מתן אפשרות לחריגים. זאת ועוד, על הוועדה הציבורית לבחינת שכר עובדי ועדת הבחירות ושכר עובדי יום הבחירות לתת דעתה גם לנושא זה.
על ועדת הבחירות לגבש נוהל שיגדיר את תפקידי העובדים הכלליים ויקבע אמות מידה לאישור ההעסקה, להליכי האישור ולתכנון העסקתם.

תגובה
ועדת הבחירות המרכזית

17. 	בעבור הציבור הרחב וכלל המשך, אכן, "יום הבחירות" מתחיל עת נפתחות הקלפיות ומסתיים עם סגירתן. ברי, כי לא כך הם פני הדברים ככל הנוגע לעובדי ועדת הבחירות, לרבות עובדי יום הבחירות. חלק מהעובדים מתחילים את "יום הבחירות" עוד ביום שלפני יום הבחירות (או יומיים קודם) לצורך תגבור ההכנות הנדרשות, ולאחר סיום שעות ההצבעה ממשיכים בעבודה אינטנסיבית ונדרשים לעתים לעבוד 48 שעות ברציפות, ואף מעבר לכך (לרבות לילות).
מכל מקום, הנושא יועבר לבחינת הוועדה לנושאי משאבי אנוש, שצפויה להגיש המלצותיה עד לסוף חודש מאי 2016.



ליקוי

18. 	ל-4,670 מעובדי יום הבחירות שאינם אבות בית היו קרובי משפחה בקרב עובדי יום הבחירות באותה ועדה אזורית. כמו כן, ל-113 מהם היו שני קרובי משפחה באותה ועדה.

תגובה
ועדת הבחירות המרכזית

18. 	ביום הבחירות מעסיקה הוועדה עשרות אלפים של עובדים, בתפקידים שונים, בפיזור גדול בלמעלה מ- 10,500 קלפיות ברחבי הארץ ובאלפי מבנים, איש איש בקלפי נפרדת או במבנה אחר. כל אחד מהם מועסק בתפקידו באופן "יחידני". קרי, כל מזכיר ועדת קלפי (למשל), עובד לבדו בקלפי, ומול הוועדה האזורית לבדה, ואין בינו לבין מזכירי ועדות הקלפי האחרים כל ממשק או כפיפות, וכך גם בין בעלי התפקידים השונים בקלפיות השונות.
אין הוועדה רואה פגם בהעסקת בני אותה משפחה, ביום הבחירות (ושכמובן אין בינם לבין מי מעובדי הוועדות, קירבת משפחה, בהתאם לכללים שנקבעו), ובלבד שהגיוס נעשה באופן שוויוני ולפי נהלי הגיוס שנקבעו.
לוועדה אין את היכולת והכלים הדרושים לבדוק את הקרבה המשפחתית של עובדי יום הבחירות בינם לבין עצמם, ובדרך כלל גם העובד אינו יודע אם קרוב משפחתו מועסק באותה ועדה.
לגישת הוועדה, הוראה שאינה בת ביצוע ואין כל אפשרות לאכוף אותה - ראוי לה שלא תינתן.

ליקוי

19. 	משרד מבקר המדינה שב ובחן בבחירות לכנסת העשרים את האפשרות לאחד קלפיות בכל המתחמים שבהם הוצבה יותר מקלפי אחת (בלי להביא בחשבון בבדיקה זו את הרצף הגאוגרפי שנוצר בעקבות איחוד הקלפיות) . מהבדיקה עלה שניתן היה לצמצם 1,021 (9.8%) קלפיות מבין 10,464 הקלפיות שהוצבו , בלי שמספר הבוחרים הרשומים בכל קלפי יעלה על הרף העליון שנקבע בחוק (800 בוחרים). צמצום כזה היה מאפשר לחסוך כ-8.6 מיליון ש"ח . אם בכל קלפי המוצבת במתחם שבו יותר משתי קלפיות יהיו רשומים עד 750 בוחרים, ניתן היה לצמצם 623 קלפיות (5.9%) ולחסוך כ-5.2 מיליון ש"ח. 
 	על ועדת הבחירות, הלמ"ס והמפקח על הבחירות לבחון יחד את הצורך ליזום שינוי בהוראות החוק ובהנחיות הקיימות בנוגע לחלוקת אזורי הקלפיות, שנקבעו לפני עשרות שנים.
תגובה
ועדת הבחירות המרכזית

19. 	הפעילות לבחינת הנושא החלה עוד לאחר הבחירות לכנסת ה-19, אולם בשל הקדמת מועד הבחירות לכנסת ה-20, הופסקה.
הפעילות בנושא חודשה ב-2 ביוני 2015 והלמ"ס התבקשה, על ידי ועדת הבחירות, להכין מודל לפיו מספר הבוחרים האופטימלי יועלה מ-400 בעלי זכות בחירה ל-500. רק לאחר שייבחן המודל ותיבדק השפעתו על המרחקים מהקלפיות למגורי הבוחרים, ניתן יהיה לבחון אם ניתן ליישמו. 
בימים אלה (מרץ 2016) עורכת הלמ"ס פיילוט בנושא.
בהתאם לסעיפים 12 ו-26(ג) לחוק הבחירות לכנסת [נוסח משולב], התשכ"ט-1969, אזור קלפי יהיה אזור גיאוגרפי רציף, ויכלול את כל הבוחרים שמענם הרשום הוא באותו אזור גאוגרפי. משכך, איזון בין קלפיות באותו הריכוז טעון תיקון חקיקה.
יחד עם זאת, בטרם תיבחן ההצעה לתיקון חקיקה, כבר החלה עבודת מטה לבחינת המשמעותיות הטכניות של ההצעה זו. עבודת המטה צפויה להתסיים עד לסוף חודש אוגוסט 2016.

ליקוי

20. 	לעתים נמצאו הפרשים ניכרים במספרי הבוחרים הרשומים להצבעה בין קלפיות הנמצאות במתחם אחד (כגון בכיתות סמוכות במבנה בית ספר). 

תגובה
ועדת הבחירות המרכזית

20. 	בהתאם לסעיפים 12 ו-26(ג) לחוק הבחירות לכנסת [נוסח משולב], התשכ"ט-1969, אזור קלפי יהיה אזור גיאוגרפי רציף, ויכלול את כל הבוחרים שמענם הרשום הוא באותו אזור גאוגרפי. משכך, איזון בין קלפיות באותו הריכוז טעון תיקון חקיקה.
יחד עם זאת, בטרם תיבחן ההצעה לתיקון חקיקה, כבר החלה עבודת מטה לבחינת המשמעויות הטכניות של ההצעה זו. עבודת המטה צפויה להתסיים עד לסוף חודש אוגוסט 2016.

תגובה
הלשכה המרכזית לסטטיסטיקה

19-20. 	הסעיף מצריך שינוי חקיקה. האפשרות אותה בדק משרד המבקר אינה תואמת את הוראות החוק הנוכחי הקובע כי אזור קלפי יהא "שטח רצוף". האפשרויות העומדות בפני למ"ס כגורם מבצע משאירות טווח פעולה במסגרת החוק. כאמור, היוזמה לשינוי החקיקה אינה יכולה להיות ביוזמת למ"ס אלא ביוזמת הגורם האחראי תוך שיתוף והתייעצות עם למ"ס כגורם המבצע.

ליקוי

21. 	בעקבות עבודתו של צוות לאיתור מקומות לקלפיות נגישות פחת מספר היישובים שבהם לא הוצבה קלפי נגישה מ-702 ל-539 יישובים.
על ועדת הבחירות להוסיף ולפעול כדי ליישם את היעד של חוק הבחירות, הקובע שיש לשאוף להנגיש את כל מקומות הקלפי שברחבי הארץ לבוחרים בעלי מוגבלות בניידות. בשלב הראשון יש להביא לידי כך שבכל יישוב בארץ תהיה קלפי נגישה אחת לפחות.

תגובה
ועדת הבחירות המרכזית

21. 	הנגשת הבחירות לכלל ציבור הבוחרים הינו נושא אותו שמה הוועדה כנר לרגליה – ולראייה, אלפי מקומות הקלפי החדשים שאיתרה להצבת קלפיות נגישות והחלטת הממשלה מס' 2390 אותה יזמה, למתן סיוע כספי לרשויות המקומיות לצורך שיפור נגישותם של מקומות קלפי.
לדאבונה של הוועדה, עדיין ישנם ישובים בהם אין מבני ציבור נגישים, שבהם ניתן להציב קלפיות. הוועדה אינה בעלת המבנים אלא "מתארחת" בהם ליום אחד בלבד. נכון ליום 1.3.2016 נותרו 495 ישובים בלבד שאין בהן קלפיות נגישות. 
במהלך שנת 2016 צפוי הצוות לאיתור מקומות קלפי לקיים סיורים ב-194 ישובים, לאיתור קלפיות נגישות נוספות.
ועדת הבחירות נוקטת כל פעולה שיש בסמכותה על מנת להגביר את הנגישות ולהקל על הבוחרים. יחד עם זאת אין היא אמונה על הצבת התמרורים לחניית נכים, וייתכן שבמקרים מסוימים קלפי לא הייתה נגישה כראוי בשל תקלה קונקרטית. 
כבעבר, בתקופת הבחירות הבאות, שיתקיימו בנובמבר 2019, יפנו הוועדות האזוריות לרשויות המקומיות, ויעבירו להן את רשימת הקלפיות הנגישות שבסמוך להן יש להציב תמרורים.

ליקוי

22. 	גם בביקורת הנוכחית עלה חשש שבוחרים הצביעו בקלפיות נגישות מיוחדות (שבהן יכולים להצביע גם הרשומים בקלפיות אחרות), אף שלא היו זכאים לכך. 
על ועדת הבחירות להמשיך ולבחון דרכים שיאפשרו מבחינה חוקית לקבוצות נוספות של בוחרים להצביע גם בקלפי שבה אינם רשומים להצבעה.

תגובה
ועדת הבחירות המרכזית

22. 	ועדת הבחירות המרכזית רואה בחומרה רבה הצבעה של מי שאינם מוגבלים בניידות מפאת מצבם הגופני, בקלפיות הנגישות המיוחדות. 
במגמה למצוא מענה לבוחרים שונים להצביע בקלפי בה אינם רשומים, ביום 2.9.15 מונה צוות לבחינת האפשרות לרישום כתובת נוספת לצרכי בחירות.
היה ויוחלט ליישם אפשרות זו, יוביל הדבר למיגור החשש שבוחרים יצביעו בקלפיות נגישות, על אף שאינם זכאים לכך.
ביום 31.1.16 הגיש הצוות את המלצותיו.המלצות הצוות הועברו לשר הפנים וליו"ר ועדת הבחירות לקבלת אישורם לקידומן. אישור יו"ר ועדת הבחירות התקבל. לכשיתקבל אישור שר הפנים, יקודם הנושא במוסדות הוועדה.

ליקוי

23. 	עד אוקטובר 2014 חייבו תקנות הבחירות למנות בכל קלפי נגישה מיוחדת מזכיר נוסף, לטיפול בהצבעת בוחרים המוגבלים בניידות, דבר שהביא להוצאה כספית ניכרת. באוקטובר 2014 תוקנו התקנות ובוטלה החובה למינוי מזכיר נוסף בקלפיות אלו. תיקון התקנות הביא לחיסכון של כ-3.5 מיליון ש"ח . משרד מבקר המדינה מציין לחיוב את פעולתה של ועדת הבחירות בעניין זה.
 
תגובה
ועדת הבחירות המרכזית

23. 	במסגרת הדרכת המזכירים ניתן דגש מיוחד לנושא. כראייה, ניתן לראות את השיעור המועט של המזכירים אשר "נתפסו" על ידי צוותי הביקורת כמי שלא הסבירו לבוחרים על מהותו של התצהיר. 
במסגרת ההדרכות למזכירים לקראת הבחירות הבאות, שיתקיימו בנובמבר 2019, יינתן שוב דגש בנושא.

ליקוי

24. 	בבחירות אלה, כמו בבחירות קודמות, ביקשו קרובי משפחה של מאושפזים להצביע בקלפיות שבבתי החולים. משרד מבקר המדינה העיר בדוח הקודם כי נוכח חשיבות הזכות להצביע, על ועדת הבחירות לשקול ליזום תיקון לחוק הבחירות, שיקבע באילו נסיבות יהיו רשאים להצביע בקלפיות שבבתי החולים קרובי משפחה של מאושפזים. נמצא שהטיפול בנושא טרם הסתיים.
על ועדת הבחירות לשקול ליזום תיקון לחוק הבחירות שיאפשר לקרובי משפחה של מאושפזים להצביע בקלפיות שבבתי החולים בתנאים מסוימים.
על ועדת הבחירות להמשיך בפעולות להצבת קלפיות בבתי אבות ובבתי דיור מוגן. 

תגובה
ועדת הבחירות המרכזית

24. 	לעניין בתי החולים - הנושא אמור היה להיבחן יחד עם הצעות שונות לתיקוני חקיקה, אולם נוכח הקדמת מועד הבחירות לכנסת ה – 20, הנושא טרם נדון בהרחבה. 
הסוגייה תובא לדיון בפני ועדת המשנה לחקיקה של ועדת הבחירות, במהלך חודש מאי 2016, בין הצעות שונות לתיקוני חקיקה.
לעניין בתי האבות - ביום 2.9.15 מונה צוות לבחינת רישום כתובת נוספת לצרכי בחירות. המלצות הצוות הוגשו ביום 31.1.15 וממתינות לאישור קידומן. היה ויוחלט ליישם אפשרות זו – יאפשר הדבר לקשישים המתגוררים בבתי אבות ובדיור מוגן לרשום את כתובתם בבית האבות או בדיור המוגן, לצורך הבחירות.
ביום 25.10.15 פנתה מנכ"לית הוועדה אל משרד הרווחה והשירותים החברתיים, משרד העלייה והקליטה ומשרד הבינוי והשיכון, בבקשה לקבל נתונים הנדרשים לעבודת המטה הנדרשת. הנתונים טרם נתקבלו במלואם. הנתונים שיתקבלו מהמשרדים השונים, יאפשרו להמשיך בפעולות להגדלת מספר הקלפיות שיוצבו בבתי אבות ובדיור מוגן, בכפוף לדין.

תגובה
משרד הבריאות

24. 	המבקר מעלה סוגיה חשובה שהופנתה לרבים מחברי ועדת הקלפי בקלפיות שונות והיא שנמנעת זכות ההצבעה מקרובי משפחה של מאושפזים בשל ריחוק בית החולים ממקום ההצבעה במקום מגוריהם. המשרד העלה נקודה זו בפני ועדת הבחירות וידוע למשרד שגם במסקנות שהוגשו על ידי הממונה על הבחירות המיוחדות, עלתה המלצה לשנות את החוק ולאפשר הצבעתם של קרובי משפחה של מאושפזים בקלפיות בתי החולים. 
ליקוי

25. 	בביקורת הקודמת התגלתה שונות רבה באופן שבו נהגה כל ועדה אזורית בהליך קליטת הפרוטוקולים. בעקבות הביקורת הופעל צוות שעסק בטיוב הליך קליטת התוצאות בוועדות האזוריות, ובסנכרון הליכי עבודת המזכיר, הקליטה בוועדות האזוריות, והקליטה במשכן הכנסת. ואולם, גם בבחירות לכנסת העשרים נמצאו הבדלים בין הוועדות במשך ההמתנה לקליטת הפרוטוקולים: בשבע ועדות משך ההמתנה לא עלה על מספר דקות, אך באחרות נוצרו בשעות העומס תורים ארוכים (עד שעתיים).
 	על ועדת הבחירות להיערך למניעת עומסים מיותרים בהליך קליטת הקלפיות בוועדות האזוריות. ראוי שהוועדות האזוריות יוסיפו ועדות קליטה בשעות עומס אלו וישקלו לנקוט צעדים נוספים לצמצום העומס.

תגובה
ועדת הבחירות המרכזית

25. 	כחלק מהליך הפקת הלקחים מהבחירות הקודמות, פעל בוועדת הבחירות צוות שגיבש תכנית מדוקדקת לטיוב הליך קליטת התוצאות בוועדות האזוריות ובסנכרון ההליך התלת שלבי. אין חולק כי תכנית הקליטה שגובשה הוכיחה את עצמה ותרמה רבות להצלחת יום הבחירות. 
מקריאת הערת הביקורת עולה כי הפרמטר היחיד שנבחן לצורך בחינת יעילות התהליך הינו משך ההמתנה של המזכירים. יודגש - הפרמטרים לבחינת יעילות וסדר התהליך רבים הם, ועקרוניים יותר, ובראשם, אופן קבלת החומר ובדיקתו, והאופן בו הגיע החומר למשכן הכנסת. 
ביום 12.11.2015 מונתה ועדה לבחינת מבצע ספירת הקולות, שנתבקשה לבחון גם את הליך הקליטה. הוועדה צפויה להגיש מסקנותיה עד לסוף חודש מאי 2016.

ליקוי

26. 	החל במערכת הבחירות לכנסת התשע עשרה התבקשו מזכירי הקלפיות לסמן בטופס ייעודי (להלן - טופס 1000) את מספריהם הסידוריים של הבוחרים שהצביעו, כפי שהם מופיעים באלפון. כל טופסי ה-1000 נסרקו, וכך נוצר בסיס נתונים הכולל את פרטי כל המצביעים בקלפיות בפועל. מנתוני ועדת הבחירות עולה כי קובץ ה"כפולים" (בוחרים שהצביעו לכאורה פעמיים) הכיל 9,702 בוחרים. אחת הסיבות למספר הגדול הייתה שהמזכירים ב-424 קלפיות תלשו את טופס ה-1000 מהפרוטוקול בניגוד להנחיות, ולכן טפסים אלו לא הגיעו לסריקה בוועדה המרכזית. לאחר בדיקה ידנית, שנמשכה שעות רבות ועיכבה את סיכום הקולות הסופי, נפסלו 516 קולות מתוך 9,702 הקולות הכפולים. 103 מהם (20%) היו קולות של מזכירי ועדות קלפי וחבריה.
על ועדת הבחירות להבהיר בהדרכות את השימוש בטופסי ה-1000 ואת חשיבותם, ובייחוד את עבודת ועדות הקליטה בוועדות האזוריות, האמורות לוודא שטופסי ה-1000 מועברים לוועדת הבחירות כחלק מהפרוטוקולים.

תגובה
ועדת הבחירות המרכזית

26. 	ועדת הבחירות רואה בחומרה רבה הצבעה "כפולה", קל וחומר כאשר מדובר על מזכירי ועדות הקלפי, האמונים על השמירה על טוהר הבחירות מטעמה.
לפיכך, כבר ביום 11.10.2015 נשלח מכתב אל ממלא מקום מפכ"ל המשטרה, ובו התבקש לפתוח בחקירת המקרים שבהם נגרמה לכאורה פגיעה בטוהר הבחירות, לרבות המקרים שבהם לכאורה בוצעה הצבעה כפולה. ועדת הבחירות מצוייה בקשר עם הגורמים הרלוונטיים במשטרה לצורך העברת החומרים הרבים הנדרשים לחקירה. 
לאחר קבלת הממצאים יישקל אופן הטיפול המינהלי באותם המזכירים (בנוסף על הטיפול הפלילי).

ליקוי

27. 	בביקורת הקודמת עלה, כי חלק מוועדות הספירה שהוקמו בכנסת לא אוישו בהתאם לנדרש, וחלקן אף פעלו ללא מזכירים. בביקורת המעקב עלה כי הליקויים תוקנו. 
על ועדת הבחירות לבדוק דרכים שבהן ניתן לצמצם את התופעה החמורה של הצבעה בזהות בדויה בשם נפטרים ואנשים השוהים בחו"ל. כמו כן, על ועדת הבחירות לבדוק את כל המקרים שהעלה משרד מבקר המדינה, ולגבי אלו שתמצא הצבעה בדויה לכאורה - להעבירם לאלתר לבדיקת משטרת ישראל.

ליקוי

82. 	בשמם של 32 בוחרים שנפטרו נעשתה לכאורה הצבעה.



תגובה
ועדת הבחירות המרכזית

28. 	ביום 30.12.2015 נשלח מכתב אל מפכ"ל המשטרה, ובו התבקש לפתוח בחקירת המקרים שבהם לכאורה בוצעה הצבעה בזהות של בוחר שנפטר ונגרמה לכאורה פגיעה בטוהר הבחירות. 
בימים אלה מועברים למשטרת ישראל, לבקשתה, פרטים משלימים לצורך החקירה.

ליקוי

29. 	5,359 בוחרים, שעל פי נתוני ביקורת הגבולות שהו מחוץ לגבולות ישראל ביום הבחירות, סומנו כמי שהצביעו בבחירות לכנסת העשרים.

תגובה
ועדת הבחירות המרכזית

29. 	ממצאי הביקורת בנושא זה התבססו על בדיקת טופס ה-1000, שמטרתו ייעול הליך מבצע ספירת הקולות המיוחדים – ותו לאו. לעמדת הוועדה, המסמך החוקי היחיד שעליו יש להסתמך בקביעה האם פלוני הצביע (לכאורה) אם לאו – הינו רשימת הבוחרים שבה נמחק שמו של הבוחר. 
מפאת קוצר הזמן שעמד לרשות הוועדה, לא התאפשרה בדיקת רשימות הבוחרים בהם מצוים כל הבוחרים שאוזכרו בממצאים. יחד עם זאת, ועדת הבחירות בדקה בדצמבר 2015 מדגם מייצג של 250 בעלי זכות בחירה מתוך 6,730 הבוחרים האמורים. מהבדיקה עלה כי 110 מהם (44%) נמצאו כמי שלא נמחקו מרשימת הבוחרים, ולפיכך בוודאות לא הצביעו. לעמדת הוועדה יש בבדיקה כדי להטיל ספק מה בממצאים הלכאוריים.
יצויין כי ייתכנו מקרים של רישום שגוי בביקורת הגבולות, כגון שבוחר נכנס עם דרכון זר לארץ, או שהמזכיר טעה ברישום.
ביום 11.10.2015 נשלח מכתב למפכ"ל המשטרה בבקשה לחקור מקרים אלה, כפי יכולתה.

ליקוי

30. 	ועדת הבחירות השקיעה מאמצים רבים על מנת למנוע עבירות הונאה וזיוף במהלך הבחירות לכנסת העשרים. מאמציה ניכרו גם בטיפולה במקרים שבהם היה חשש לפגיעה בטוהר הבחירות. 
על ועדת הבחירות לבחון את תופעת ההצבעות הכפולות לעומק ולשקול בין היתר למנוע מהמזכירים ומחברי ועדות הקלפי שקולותיהם נפסלו לשמש בתפקידים הללו בעתיד.

תגובה
ועדת הבחירות המרכזית

30. 	הוועדה תמשיך לפעול להטמעת אופן השימוש בטופס 1000, בהדרכות המזכירים שיתקיימו לקראת הבחירות הבאות, שיתקיימו בנובמבר 2019, על מנת לצמצם טעויות בהפקת בסיס הנתונים. 

ליקוי

31. 	שלא כמו במערכות בחירות קודמות, פריסת מערכת "דמוקרטיה " בוועדות האזוריות ובוועדת הבחירות המרכזית הושלמה בתוך זמן קצר. כמו כן, ועדת הבחירות ביטלה לאחר הבחירות הנוכחיות את הרשאות הגישה של עובדי הבחירות, כנדרש. 
 
ליקוי

32. 	בביקורת הקודמת עלה כי יומן האירועים של מערכת "דמוקרטיה" לא כלל את רוב הפעולות המקוונות שנעשו במערכת ואף לא את ניסיונות הגישה הכושלים. כמו כן ועדת הבחירות לא קבעה אחראי לבדיקת יומן האירועים. ביקורת המעקב העלתה כי ליקויים אלה טרם תוקנו במלואם.
על ועדת הבחירות להשלים את הפעולות הנדרשות לצורך ניטור אירועי אבטחת מידע במערכת, בדיקת האירועים החריגים בה ומניעת איומים על פעילותה התקינה. כמו כן, על ועדת הבחירות לבדוק את כלל האירועים החריגים שנרשמו ביומן האירועים של מערכת "דמוקרטיה" בתקופת הבחירות.

ליקוי

33. 	אף על פי שעברו כשלוש שנים מאז הודעת רשות האוכלוסין כי בכוונתה להעביר למשרד הפנים את האחריות למחשוב ניהול הבחירות, עד סוף שנת 2015 טרם סיימו הנהלת משרד הפנים והמפקח על הבחירות את ההתארגנות בנדון. 
על משרד הפנים לקדם במשנה מרץ את פיתוח המערכת לניהול הבחירות, זאת נוכח העלויות הגדולות של המערכת הנוכחית ונוכח העובדה שבאחריות משרד הפנים היבטים חיוניים בניהול הבחירות לכנסת: ניהול פנקס הבוחרים, משלוח ההודעות לבוחר וניהול מפת הקלפיות.



תגובה
משרד הפנים

33. 	משרד הפנים מודע לצורך ולחשיבות העברת האחריות אליו בעניין מחשוב הבחירות לכנסת והוא פועל בכל האמצעים העומדים לרשותו לקידום תהליך זה. יחד עם זאת, יש להביא בחשבון שתהליך האיפיון הינו מורכב, כל שכן תהליך הפיתוח ובניית הממשקים הנדרשים עבור המערכת.
במהלך רבעון שלישי של שנת 2016 איפיון העל של מערכת אביב בנושא הבחירות אמור להסתיים. לאחר מכן המשרד יזרז את כל תהליך היציאה למכרז.

ליקוי

34. 	בסוף דצמבר 2013 הקים שר הפנים דאז ועדה ציבורית לבחינת מחשוב מערכת הבחירות לכנסת ולרשויות המקומיות. לפי כתב המינוי, היה עליה להגיש המלצות בתוך שישה חודשים. הוועדה קיימה שישה מפגשים עד ספטמבר 2014 לצורכי לימוד הנושא. בשל הקדמת הבחירות הופסקו הדיונים, ועד ספטמבר 2015 פעילות הוועדה טרם חודשה. 
 	על שר הפנים לחדש את פעילות הוועדה הציבורית לבחינת מחשוב מערכת הבחירות לכנסת ולרשויות המקומיות, שפעילותה הופסקה בספטמבר 2014.

תגובה
משרד הפנים

34. 	שר הפנים מתייעץ עם הגורמים המקצועיים הקשורים לבחירות ולאחר שיקבל לידיו את סיכומי שש הפגישות שקיימה הוועדה הציבורית הקודמת , יגבש סופית את עמדתו האם יש מקום להמשך עבודת הוועדה הציבורית לבחינת מחשוב מערכת הבחירות.

ליקוי

35. 	בעקבות פנייתו מאוקטובר 2007 של חה"כ דאז מיכאל איתן ליו"ר ועדת הבחירות דאז בנושא מחשוב פנקס הבוחרים, החל תהליך שבסופו ב-2012 פרסמה ועדת הבחירות מכרז לפיתוח אתר האינטרנט שלה. בין היישומים האופציונליים במכרז נכללו שני היישומים האלה: "בדיקת זכות ההצבעה בקלפי" ו"דיווח תוצאות ההצבעה". חברה ב' שזכתה במכרז הגישה הצעה של כ-38,000 ש"ח לפיתוח שני היישומים. באוגוסט 2014 הגישה חברה ב' הצעת המחיר נוספת, שהתבססה על אפיון מעודכן מיולי 2014 עבור מערכת מק"ם (מערכת קלפי ממוחשבת), השונה ורחב במידה ניכרת מהאפיון של שני יישומים אלה. הצעת מחיר הסתכמה בכ-524 אלף ש"ח, והייתה גבוהה פי 14 ממחיר הזכייה במכרז ב-2012. ועדות המכרזים והפטור ממכרז של ועדת הבחירות אישרו את ההתקשרות האמורה, אף על פי שהצעת המחיר החדשה לא נבעה מזכות ברירה (אופציה) במכרז, שכן מדובר במערכת שונה לגמרי, ואף שלא נעשתה פנייה למציעים נוספים, ובהם מגישי ההצעות למכרז הקודם.
על ועדת הבחירות להקפיד בהתקשרויות עם גורמים חיצוניים שגם נוכח שיקולי יעילות תפעל על פי כללי מינהל התקין ועל פי שיקולים של הגינות כלפי כל המציעים והמציעים בכוח.

תגובה
ועדת הבחירות המרכזית

31-35, ועדת הבחירות בדקה את יומן האירועים וחלק ניכר מהאירועים שבו נרשמו בשוגג בשל תֶקֶל מחשב (באג). למעשה, כל ניסיון לקלוט מעטפה, בין אם צלח ובין אם לאו, נרשם בשוגג ביומן האירועים כניסיון לקלוט מעטפה שנקלטה כבר. בינואר 2016 נערך אפיון לתיקון התקלה, והתיקון יוטמע במערכת עד סוף שנת 2016.
ועדת הבחירות ביצעה עבודת מטה מקיפה בנושא התקנת מערכת SIEM לניטור אירועי אבטחת מידע, אולם, בשל הקדמת מועד הבחירות לכנסת ה - 20 לא ניתן היה להתקין מערכת זו.
הפעילות הכרוכה בנושא התקנת מערכת ׁ SIEM כבר חודשה, ובנובמבר 2015 הטילה ועדת המכרזים על אגף המחשוב להכין מכרז לרכישת המערכת ולהתקנתה. 
בחודש מאי 2016 עתידה ועדת הבחירות המרכזית לפרסם מכרז פומבי לרכישת המערכת והתקנתה. 
הנוהל בקרה על אירועי אבטחת מידע במערכת דמוקרטיה יעודכן לקראת הבחירות הבאות, שיתקיימו בנובמבר 2019, בהן גם יועסק עובד באגף המחשוב, שבין תפקידיו יהא לבחון את יומן האירועים ולחקור ולטפל באירועים חריגים, שיירשמו במערכת, בתקופת הבחירות כולה.
לנושא ארועים חריגים - לקראת הבחירות הבאות, שיתקיימו בנובמבר 2019, יועסק עובד באגף המחשוב אשר יבחן את יומן האירועים, ויטפל באירועים חריגים שיירשמו במערכת, בתקופת הבחירות כולה.
ועדת המכרזים סברה שפיצול הפיתוח של המערכת לשני ספקים יהיה לא יעיל, ועלותו לקופת המדינה לא תצדיק את הפיצול. משכך, עמדת הוועדה היא שניתן היה להרחיב את ההתקשרות כאמור. יחד עם זאת, ועדת המכרזים וועדת הפטור יעמדו בעתיד ביתר שאת על החשיבות של עריכת מכרז פומבי, חלף נקיטת הליכים פטורים ממכרז.

ליקוי

36.	בדיקת משרד מבקר המדינה העלתה כי מאז הבחירות לכנסת התשע עשרה נעשו הפעולות האלה: הלמ"ס הכינה תכנית פעולה לאיתור קלפיות שמספר הבוחרים הרשומים בהן להצבעה קטן מ-400 ולבדיקת איחודן עם קלפיות סמוכות. בתכנית נקבע שתיבדק האפשרות להעלות את הסף התחתון של מספר הבוחרים בכל קלפי. נציגי הלמ"ס וועדת הבחירות קיימו פגישה ראשונית לבדיקת היבטים הנוגעים לשינוי חקיקה אפשרי, ונדון בה בין היתר העלאת הרף התחתון של מספר הבוחרים בכל קלפי. בפגישה נדונו גם היבטים של שינוי חקיקה לטובת איזון בין מספר בוחרים באותו הריכוז, אולם הלמ"ס מסרה לנציגי משרד מבקר המדינה כי בעקבות הקדמת הבחירות לא התקיימו פגישות נוספות, ובדיקת נושאים אלה צפויה להתחדש לאחר הבחירות. 
בתשובתה למשרד מבקר המדינה מנובמבר 2015 מסרה הלמ"ס כי בעקבות הפגישה האמורה היא בדקה את ישימות העלאת הרף ל-500 בוחרים ואף הוחלט להעלות את הרף ל-500 בוחרים בקלפיות שבהן הדבר מתאפשר. עוד מסרה כי הדבר אף שולב בתכניות העבודה שלה והוחל בביצוע בפועל.

תגובה
הלשכה המרכזית לסטטיסטיקה

36. 	בחודשים אפריל ומאי 2015 בוצע פיילוט / מודל לבדיקת ישימות העלאת הרף ל-500 בוחרים ואף הוחלט להעלות את הרף ל-500 בוחרים בקלפיות שבהן הדבר מתאפשר. במסגרת הפיילוט תוקנו 37 אזורי קלפי שניתן היה לשנותם ביישובים אשדוד, ראשון לציון ורמת גן. הדבר אף שולב בתכניות העבודה שלה והוחל בביצוע בפועל כאשר מאז ביצוע הפיילוט ועד היום הועלה הרף ל -500 בעלי זכות בחירה בעוד כ- 120 אזורי קלפי בהם הדבר התאפשר.

ליקוי

37. 	משרד מבקר המדינה שב ובחן בבחירות לכנסת העשרים את האפשרות לאחד קלפיות בכל המתחמים שבהם הוצבה יותר מקלפי אחת (בלי להביא בחשבון בבדיקה זו את הרצף הגאוגרפי שנוצר בעקבות איחוד הקלפיות). מהבדיקה עלה כי ניתן היה לצמצם 1,021 (9.8%) קלפיות מבין 10,464 הקלפיות שהוצבו, בלי שמספר הבוחרים הרשומים בכל קלפי יעלה על הרף העליון שנקבע בחוק (800 בוחרים). על פי אומדן הביקורת, עלות כל קלפי היא כ-8,400 ש"ח, ומכאן שניתן לחסוך באופן זה כ-8.6 מיליון ש"ח. לחילופין אם בכל קלפי המוצבת במתחם שבו יותר משתי קלפיות יהיו רשומים עד 750 בוחרים, ניתן היה לצמצם 623 קלפיות (5.9%) ולחסוך כ-5.2 מיליון ש"ח. 

תגובה
הלשכה המרכזית לסטטיסטיקה

37. 	הוראת החוק גוברת על השאיפה לאיזון בין מספר הבוחרים בכל קלפי ובתחום זה נדרש לבדוק תיקון חקיקה. כל עוד הוראת החוק עומדת על כנה, הלמ"ס מחוייבת לפעול בהתאם לחוק והדבר גובר על כל שיקול אחר. תיקון חקיקה מחייב בחינת המכלול וההשלכות ולפיכך יכול ורצוי שיתבצע בשיתוף ובהתייעצות עם הלמ"ס כגורם מבצע אך לא ביוזמתה.

ליקוי

38. 	נמצאו ליקויים בדיווחיהם של 13 מהעובדים (כ-24%)- ארבעה ממשרד הפנים (כ-16%) ותשעה מרשות האוכלוסין (כ-26%). בכלל הליקויים רישום נוכחות כפול של בין כשעה לשש שעות- במקום העבודה הקבוע ובוועדת הבחירות; דיווח על היעדרות ממקום העבודה הקבוע בשל מחלה ומילואים - ובמקביל דיווח על עבודה בשעות עבודה רגילות בוועדת הבחירות. מהדיווחים עולה כי בניגוד להוראת נציבות שירות המדינה, עובדים אלו הועסקו בוועדת הבחירות אף על פי שלא יצאו לחופשה מעבודתם הרגילה.
בתשובתו מנובמבר 2015 מסר משרד הפנים כי סמנכ"ל בכיר למינהל ומשאבי אנוש קיים שימועים לשלושה עובדים, ובהתאם לתגובתם יישקלו הצעדים הנוספים שיינקטו. אשר לדיווח על מילואים, משרד הפנים המציא למשרד מבקר המדינה את הודעת נש"ם שע/9 וכתב כי לדעתו פעל בהתאם להודעה ולחוק שירות מילואים, התשס"ח-2008, בעת ששילם לעובד תגמול מילואים בגין הימים שבהם דיווח הן על שירות במילואים והן על עבודה בוועדת הבחירות. שכן, לפי הודעת הנש"ם, זכאי עובד לתגמול מילואים נוסף על שכר העבודה הרגיל שלו כאשר הוא מבצע את שירות המילואים מעבר לשעות העבודה, או ביום המנוחה השבועית שלו או בחופשתו.
משרד מבקר המדינה מעיר למשרד הפנים כי החוק מתייחס למצב שבו העובד ממשיך לעבוד בעבודתו הרגילה וגם מבצע שירות מילואים מעבר לשעות עבודתו הרגילות - מצב שבוודאי לא רלוונטי לענייננו, שכן במקרה שהועלה בביקורת לא התבצעה עבודה במסגרת עבודתו הרגילה של העובד במשרד הפנים במהלך הימים שדווחו כ"מילואים". יתרה מזו, הן בהודעת נש"ם והן בסעיף 34.371 לתקשי"ר הודגש כי כאשר עובד מבצע שירות מילואים מעבר לשעות עבודה רגילות "התשלום על שירות המילואים ייעשה על-ידי העובד אשר יגיש תביעה אישית למוסד לביטוח לאומי" - ולא על ידי המשרד. העמידה על כך שתוגש תביעה אישית כאמור תאפשר בקרה מעמיקה על הדיווח בנושא שעות המילואים, דבר שהוא בעל חשיבות מרובה במיוחד במקרים כדוגמת המקרה הנוכחי שבו דווח על ביצוע עבודה (בוועדה) עד שעות מאוחרות יחסית (לרוב עד אחרי 20:00, ואף עד 22:00) וכן על עבודה עד אחרי 13:00 בימי שישי. מכל מקום, לכאורה לא היה למשרד בסיס לשלם תשלום כלשהו בגין ימי המילואים שעליהם דיווח העובד, והיה על המשרד לנכות את הימים שבהם עבד בוועדה "בשעות העבודה הרגילות" מימי חופשה, כנדרש לפי הודעת נש"ם עה/4.
משרד מבקר המדינה מעיר למשרד הפנים ולנציבות שירות המדינה שעליהם לבחון את המקרה האמור, הן על מנת לוודא שיתוקן הליקוי במקרה הנוכחי (לרבות ניכוי התשלום שביצע המשרד, לצד בירור תביעה אישית של העובד למוסד לביטוח הלאומי אם תוגש) והן על מנת שיובהר הנושא לכלל המשרדים כדי למנוע הישנות מקרים כאלה בעתיד.

תגובה
משרד הפנים

38. 	בנוסף להליך המשמעתי שנערך לשלושת העובדים שדיווחי הנוכחות שלהם לא היו תקינים והם קיבלו התראה, אגף משאבי אנוש הפיץ לידיעת כל העובדים ריענון הנחיות דיווח נוכחות לעובדים המועסקים בוועדת הבחירות המרכזית בכנסת. בסמוך למועד הבחירות שיתקיימו בעתיד המשרד יפיץ לעובדיו הנחיות מפורטות בנושא. 
כמו כן, בימים אלה מקדם המשרד הסדרה של תהליכים בתחום המינהל לארגון ומשאבי אנוש באמצעות פרסום נהלים מעודכנים ובתוך כך המשרד בוחן את כל סוגיית עבודת עובדי משרד בבחירות על שלל היבטיה, לרבות נושא דיווחי נוכחות.
בעניין אופן הדיווח על ימי מילואים בעת עבודה בוועדת הבחירות, המשרד פעל בהתאם להנחיות נש"מ בנושא. הנושא נבחן עתה בנש"מ והמשרד ממתין להנחיה רוחבית בנושא.

ליקוי

39. 	בניגוד לנוהל העסקת עובדים, 87 עובדים הועסקו יותר מ-200 שעות בחודש, והמערכת הממוחשבת לא חסמה באופן אוטומטי חריגה זו. ועדת החריגים אישרה בקשות של מנהלי ועדות אזוריות להעסקת כ-10 עובדים יותר מ-200 שעות בחודש. בנוסף, אישרה ועדת החריגים להעסיק 50 עובדים במרכז הלוגיסטי עד 230 שעות. נמצא כי 51 עובדים הועסקו במרכז הלוגיסטי יותר מ-230 שעות במשך חודש אחד לפחות, ו-12 מתוכם - הועסקו יותר מ-300 שעות.

תגובה
ועדת הבחירות המרכזית

39. 	ועדת החריגים נתנה היתרים לחריגה במכסת השעות במקום שסברה שיש לעשות כן.
רוב רובם של הנתונים בפרק זה מתייחסים לעובדים שהועסקו במרכז הלוגיסטי שהינו "הלב הפועם" של הוועדה במהלך כל תקופת הבחירות, ובו מתנהלת, באמצעות כמה עשרות עובדים בלבד, פעילות לוגיסטית מורכבת. משכך, נדרשים העובדים פעמים רבות לעבוד מעל ומעבר למקובל בכל קנה מידה סביר, ובפרט בשירות הציבורי.
סבירות מגבלת 200 השעות, בעיקר בהתייחס לעובדי המרכז הלוגיסטי, תועבר לבחינתה של הוועדה לנושאי משאבי אנוש, שצפויה להגיש המלצותיה עד לסוף חודש מאי 2016. ככל שלאחר הבחינה תיוותר המגבלה בעינה - יחודדו ההנחיות להקפדה על הגשת הבקשות לחריגה מהיקף השעות שאושרו.

ליקוי

40. 	בניגוד לנוהל העסקת עובדים, 28 עובדים שהועסקו לפי שעות בוועדת הבחירות בתקופת הבחירות ועובדת תקן אחת הועסקו ביום הבחירות בתעריף המיועד ליום הבחירות. 

תגובה
ועדת הבחירות המרכזית

40. 	נושא העסקת עובדים יועבר לבחינתה של הוועדה לנושאי משאבי אנוש, שצפויה להגיש המלצותיה עד לסוף חודש מאי 2016.

ליקוי

41. 	צוותי הביקורת בדקו 345 קלפיות רגילות, כ-157 מזכירים (כ-88%) דיווחו כי סיוע המלווה נדרש בשל הקושי של הבוחר לבצע את הפעולות המעשיות ו-131 מזכירים (כ-74%) שאלו את הבוחרים שביקשו להסתייע במלווה אם אדם זה מלווה אותם על פי רצונם. צוותי הביקורת בדקו גם 137 קלפיות נגישות. 77 מזכירים (כ-86%) דיווחו כי סיוע המלווה נדרש בשל הקושי של הבוחר לבצע את הפעולות המעשיות, 58 מזכירים (כ-65%) שאלו את הבוחרים שביקשו להסתייע במלווה אם אדם זה מלווה אותם על פי רצונם.	



תגובה
ועדת הבחירות המרכזית

41. 	ההנחיות בדבר הצבעה בסיוע מלווה חודדו והודגשו בפני מזכירי ועדות הקלפי, הן בהדרכה הפרונטלית והן בתדריך הכתוב. מהנתונים שהוצגו בדוח עולה כי דגשים אלה הוטמעו בקרב המזכירים, והניבו תוצאות חיוביות. 
בהדרכות המזכירים שיתקיימו לקראת הבחירות הבאות, שיתקיימו בנובמבר 2019, יחודד ויודגש הנושא.







































פרק רביעי

מערכת הביטחון






תהליך קבלת ההחלטות בנושא תחמושת מסוגים מסוימים

הגופים המבוקרים: צבא הגנה לישראל 

ליקוי

1.	תכנית התחמושת המטכ"לית: מאוקטובר 2013 ועד מועד סיום הביקורת, יולי 2015, צה"ל לא עדכן את תכנית התחמושת המטכ"לית, לרבות את נתוני הצורך המבצעי ונתוני המלאים של התחמושת מהסוגים המסוימים. 

תגובה
צבא הגנה לישראל

1. 	תוכנית התחמושת עודכנה בהובלת אגף מבצעים ובשיתוף אגף תכנון וזרוע היבשה, אושרה על ידי ר' חטיבת המבצעים והופצה בינואר 2016. להלן העדכונים בתוכנית: צמצום ההסתמכות על חימושים ממקורות מסוימים. התייחסות למשק החימושים הצה"לי למול צפי בסוף 2016 ניתוח המותאם לתוכניות המטכ"ליות התקיפות בזירת הלחימה. 

ליקוי

2. 	בשנת 2014 הציגה זרוע היבשה יעד היערכות מסוג מסוים שאינו תואם את היעד שנקבע בפקודת העבודה של צה"ל. אג"ת הפחית את יעד ההיערכות לתחמושת האמורה ללא שהשלים בשיתוף עם זרוע היבשה, את עבודת המטה הנדרשת לקביעתו. 

תגובה
צבא הגנה לישראל

2. 	יעד היערכות בתחמושת הנ"ל הינו יעד ישן ולא רלוונטי כיום לאור ירידת הסבירות לשימוש בו, בתרחישי הלחימה הצפויים. יעד היערכות של תחמושת זו נקבע כיעד ביניים עד לסיום ניתוח יעדי ההיערכות המעודכנים. (תהליך הנמשך חודשים). יעד ההיערכות נקבע לאור צורך מיתארי לחימה מסוימים. 

ליקוי

3. 	באיחור של כשלוש שנים, בינואר 2014, קבעה זרוע היבשה כי קיימת "אי- עמידה גורפת" ביעדי ההיערכות בתחמושת מסוג מסוים. הדבר מעיד על עיכוב בהטמעתם בזרוע היבשה של סיכום ומדיניות המטכ"ל בנושא, על אף המשמעויות המבצעיות הנובעות מכך. רק בתחילת שנת 2014 החלה זרוע היבשה לבחון ולעדכן את עבודת המטה שערכה בשנים 2008-2012 בנושא תחמושת מסוג מסוים. נוכח ההתמשכות בביצוע עבודת המטה, עד מועד סיום הביקורת, יולי 2015, אג"ת וזרוע היבשה טרם גיבשו יעדי היערכות מבוססים לתחמושת האמורה, וזרוע היבשה גם טרם גיבשה תכנית מעודכנת להצטיידות בה, ככל שיידרש. באי גיבוש היעדים זרוע היבשה לא יישמה את מדיניותו של סגן הרמטכ"ל מיוני 2012 בנושא "ללכת בכל דרך" לכיוון שלתחמושת מסוג מסוים. מן הראוי שזרוע היבשה תשלים בהקדם את עבודת המטה שהיא מקיימת בנושא התחמושת מהסוג המסוים, כדי לקבל את ההחלטות הנדרשות בנוגע לבניין הכוח. 

תגובה
צבא הגנה לישראל

3. 	החל משנת 2016 לא נכללו תחמושות מסוג מסויים זה בבקרה מטכ"לית. לאור כך לא נדרש תיאום בין זרוע היבשה (ז"י) לבין אגף התכנון. בהתאם לצורך המבצעי המגולם בתרחיש הייחוס נכתבת תכנית רכש תחמושת לתר"ש (תוכנית רב שנתית) אשר תוצג למטה הכללי. צרכי היבשה מגולמים בתר"ש ע"פ סדרי עדיפויות. בין השנים 2008-2014 בוצעה בזרוע היבשה עבודה מקיפה ומשמעותית בנושא תחמושת זו. עבודה זו אפשרה תשתית טכנולוגית להתנעת פרויקטי פיתוח לתחמושת מסוג מסויים בשנת 2011. פרויקטים אלו, הגם שהתקיימו בהם עיכובים כאלה ואחרים כתוצאה מהתממשות סיכונים כמו בכל פרויקט אחר, עתידים במהלך שנת 2016 להעמיד לצה"ל יכולת אשר אין שני לה בעולם, של תחמושת מסוג זה. תהליך הערכת המצב וקבלת ההחלטות בזרוע היבשה הביא להגדרת נקודת עבודה מושכלת ומדויקת אשר נקבעה תוך התייחסות לכלל הגורמים המשפיעים, לרבות אלו שפורטו בדוח המבקר. ההחלטות לגבי בניין הכוח בנושא תחמושת זו נלקחות בהקשר רחב ומושפעות מגורמים רבים בתחומים שונים שאינם מצוינים בדוח. בנוסף, פעלה זרוע היבשה לכך שבמידה שישתנה בשנים הקרובות מרכז הכובד של איום הייחוס, תתאפשר קבלת החלטה על חידוש מלאי התחמושת בתר"ש הבאה, לאור התשתית אשר פותחה לתחמושת זו. 

ליקוי

4. 	עד מועד סיום הביקורת, יולי 2015, זרוע האוויר לא נקטה את הצעדים הנדרשים לקידום פיתוח והצטיידות בתחמושת מסוג מסוים, על אף מדיניות סגן הרמטכ"ל מיוני 2012 שלעיל בנושא, ועל אף הצורך המבצעי הקיים בתחמושת זו. במשך למעלה מ-18 שנים לא עדכנה זרוע האוויר את יעדי ההיערכות לתחמושות אחרות מסוגים מסוימים. זאת על אף השינויים המשמעותיים שחלו בשנים אלו במאפייני האיומים ועל אף החשיבות של עדכון יעדי ההיערכות לצורכי בניין הכוח, שימורו ואחזקתו. לפחות מאז שנת 2012 לא תקצבה זרוע האוויר פעולות אחזקה ושימור חלק מהתחמושות האמורות, וממילא לא קיימה פעולות אלה. זרוע האויר תשלים בחינת יעדי ההיערכות בתחמושות מסוגים מסוימים ותגבש עמדתה בנוגע לאחזקתן והצורך בפיתוח ובהצטיידות.

תגובה
צבא הגנה לישראל

4. 	לאור מדיניות סגן הרמטכ"ל מיוני 2012, חיל האויר ביצע תהליך סדור לבחינת פיתוח, רכש וקליטה של תחמושת זו. בדיקת היתכנות לפיתוח חלופות לתחמושת זו הופצה בשנת 2012. הנושא הוקפא לאור תעדוף נמוך מול נושאים אחרים בתוכנית העבודה ועל כן לא נכנס לתר"ש. הצורך שב ועלה במסגרת ההכנה לתר"ש, אולם אינו נכנס למסגרת המשאבים נוכח תעדוף גבוה. 





בקרה על יישום החלטות הדירקטוריון וההנהלה ברפאל מערכות לחימה מתקדמות בע"מ

הגופים המבוקרים: רפאל.

ליקוי

1.	אי-דיווח של יו"ר הדירקטוריון לשרים הממונים בשנים 2013 ו-2014 יו"ר הדירקטוריון, מר יצחק גת, לא הגיש לשרים הממונים את דוחות יו"ר הדירקטוריון בנושא עבודת הדירקטוריון, הכוללים את תמצית ההחלטות שקיבלו הדירקטוריון וועדותיו, בניגוד לנדרש בחוק החברות הממשלתיות.

תגובה
רפאל

1. 	מזכיר החברה העביר את דו"ח הדירקטוריון לשנים 2013 ו2014 בין היתר גם למשרד הביטחון ולמשרד האוצר. לאור הערת הביקורת, יישמר מעתה והלאה תיעוד על מסירת דיווחים אלה בלשכת הדירקטוריון. 

ליקוי

2. 	ליקויים בתיעוד החלטות ההנהלה לכל הדיונים שערכו פורום המשנה למנכ"ל ופורום ראשי האגפים רפאל כלל לא הכינה פרוטוקולים, לרבות עיקרי המידע שהוצג בדיונים, מהלכם וההחלטות שהתקבלו, אם התקבלו, וממילא לא הפיצה אותם לגורמים הנוגעים. בנוסף לכך, ברפאל אין תימוכין לכך כי היא מקיימת מעקב אחר יישומן של ההחלטות של הפורומים האמורים, ככל שהתקבלו.

תגובה
רפאל

2. 	החל מינואר 2016 לא קיימים עוד פורומים של המשנה למנכ"ל וראשי אגפים. לאור הערת הביקורת, יוכנו פרוטוקולים לדיונים אלה, ככל שיתקיימו בעתיד. 

ליקוי

3. 	מעקב לא ממוחשב אחר יישום החלטות פורום ההנהלה לגבי כמחצית מההחלטות שקיבל המנכ"ל בפורום ההנהלה לא נכתב האם הן יושמו או לאו. המעקב הקיים אחר החלטות הפורום אינו ממוחשב, והוא אינו מאפשר לשלוח תזכורות במועד הנדרש לאחראים על ביצוע ההחלטות, ולשתף ביעילות את המידע הנוגע בין כל הגורמים המעורבים בתהליך. על הנהלת רפאל להקפיד על תיעוד מלא של דיוני המנכ"ל ושל ההנהלה בפורומים שונים. כמו כן מוצע כי היא תבחן את האפשרות לקיים מעקב ממוחשב ומלא אחר ביצוע ההחלטות שמתקבלות בכל הפורומים הרלוונטיים.

תגובה
רפאל

3. 	החל מינואר 2016, נערך מעקב ממוחשב אחר ביצוע החלטות המנכ"ל. 

ליקוי

4. 	היעדר תימוכין למרבית הדיונים בראשות המנכ"ל בלשכת המנכ"ל לא קיימים פרוטוקולים ל-51 (72%) מ-71 הדיונים שקיים המנכ"ל בשנים 2014-2012 שנבדקו. בנוסף לכך, לא נשמרים בלשכה מסמכים בנוגע לתוכנן של הפגישות האישיות שקיים המנכ"ל עם עובדי החברה, לרבות ההחלטות שקיבל במהלכן. נוכח אי-עריכת הפרוטוקולים מהדיונים, לא ניתן לדעת מהן ההחלטות שקיבל המנכ"ל ומהם ההדגשים שקבע, מה היו השיקולים שהובילו לכך, והאם הגורמים הרלוונטיים יישמו את ההחלטות שהתקבלו, אם התקבלו.

תגובה
רפאל

4. 	החל מינואר 2016, נערכים פרוטוקולים מכל הדיונים בראשות המנכ"ל ומתבצע, כאמור מעקב ממוחשב אחר יישום החלטותיו. 

